
الفصل الأول
اليلهه وب ي شوق اختي، امشيي وين انا تاني واقول ي منو تااني، مات ي شوق ماات وحرق حشاي، مات وم فضل لي وراهو شي مات وخلاني لا تالي لا والي، اريتو كان سمع كلامي وم طلع من البيت، والله قام من الصباح حلب لي البقرة حتى داك جردلو الحلب فيهو من حتتو م رفعتو عملته ليهو الشاي قعدنا في العناقريب تحت ضل الشجرهه دي قولته ليهو م تطلع الحواشه الليله الجو زاتو مغبر شديد، م تمشي الخلا الليله انا اصلا قلبي كان قابضني وكنت حاسهه انو حيحصل ليهو شي، قالي لا بمشي بحش القش القايم فيها وبرجع افطر في البيت اريتو كان سمع كلامي اريتو!!!
احي ي الله شلته مني اهلي كلهم جدي م تم 6 شهور واسي شلته حيطتي البميل عليها الزول الوحيد اللماني من شتات الدنيا دي شلتو مني م فضلت لي زول في الدنيا دي ماكا عادل معي نهائي ي الله ليهه ي الله عملته شنو في الدنيا دي غضبان علي كدة بتحرق حشااي على اهلي واحد ورا التاني
شيلي الصبر ي اختي شيلي الصبر
احي ي شوق اشيل الصبر كيف بس كدة وريني اشيلو كيف وانا...
"اسكتي سككت حسكك ان شاءالله بركه المغارب دي الببكيك شنو؟مش كتلتيهو؟دخلتي علينا بالساحق والماحق الله لا وراك خير في الدنيا ولا في الأخرهه، ولدي ولد الهنا والسرور، ولدي لسهه صغير وم شاف للدنيا دي شي، ولدي لسهه حنه عرسو من اظاافرو م طلعت، ولدي مات عرييس لا شاف جنا ولا لحق ياخد رضااي كتلتيهو ي ام سعد شيين، من يوم م دخلتي عليهو وهو المصايب واقعه في راسو، محل م تمشي تختي رجلكك تجري وراك المشاكل، اريتو كان سمع كلامي وكلام ابوهو واهلو كلهم وم عرسكك، اريتو كان سمع كلامنا بس، وكمان بتبكي عليهو؟ الباكيالو شنو يبكو عليك بركه الله اسكتي ي المابتشبهي النسوان، قومي من ارضكك دي الرضى الماتلقيهو من الله
الحياة، كلمه محتواها سته حروف بس علشان تعيشها محتاج سته ارواح علشان تكمل فيها، روح تصبر بيها، وروح تتقوى بيها علشان تصبر، روح تثق فيها بقدراتك علشان تصبر وتتقوى، روح تتعلم بيها وانت بتصبر، وبتتقوى، وبتثق، روح بتتناسى بيها علشان تصبر، وتتقوى، وتثق، وتتعلم، واخييرا روح انت بيها تخت بصمتكك علشان تمثل كلمهه حياة دي لفظياا وفعليا، منو فينا م بتمر عليهو مشاكل في حياتو؟مين فينا م عاش ازمات، ومين فينا م عدت عليهو ايام وصل فيها لمرحله التفكير السلبي تجاه قدرات ربنا وافتكر انو دي النهايه، المشاكل البتعدي علينا في محيط حياتنا بالرغم من اختلاف اسبابها والتفاوت في شدتها بس جوانا بكون عندها اثر كبير، الأثر دهه ي إما استفدنا منو وبقى لينا دافع علشان نكمل، او حطمنا ووصلنا لمرحله اليأس والخمول، المشاكل لو جينا قعدنا مع نفسنا وفكرنا فيها على قدر م هي بتاخد مننا بتدينا، ولو فكرنا فيها بالجد من جانب إيجابي حنلقى انو الحياة بدونها م بتمشي،
بس اسوأ انواع المشاكل الممكن تعدي عليكك انو انت تتولد في الحياة مظلوم، تعيش حياتكك وانت مظلووم في كل حاجهه وكل المشاكل البتقع في راسكك انت تكون فيها مظلوم، وماف اي دعم من الحواليكك علشان تكمل بالعكس، مدى رغبتكك في الإستمرار هيتوقف على مدى الطاقه الجوااك وإيمانكك بربنا، ودة الكان حاصل مع شههد
نتكلم عن شهد شويهه
زولهه ممكن تقولو علي اقل من عاديهه، م متعلمهه الحياة كانت ظالمهه معي جدا في موضوع التعليم دة ودة شي كان مضر جدا في حيااتي، ابوي حماني منها من وانا في خامس اساس، مدرستنا كانت حالها حال مدارس القرى العاديهه بعيبدهه في نهايهه الحله وكانت مفتحه لا ابواب ولا شبابيك لا على الفصول ولا على الباب الرئيسي حتى شويه الحيط المبنيه على هيئهه سور مكسرهه والمطر هاديها، وحتى الفصول كانت اقل مطرهه بتجوطها وبتدفق، دهه غير الكنب البكون بالعدد في الفصول والباقي بقعدو في الأرض يعني عموما كدة كانت مدارس بالاسم ولو م زول شاف العلم مدقق في نص حوش المدرسه م هيقول مدرسه شغاله ولا اصلا الجو كان مهيئ للدراسه علشان يحفذو بيهو الطلبه بس السبب الرئيسي الخلى اهلي واهالي كتير من ناس الحله يحمو اولادهم الدراسه انو في يوم في طالبه من الصف السابع حصل ليها اغماء وقدر م حاولو يصحوها م لقو طريقه اتجبرو الاساتذه يسوقوها المركز وكانو معاها صحباتها، دخلوها الدكتور بعد م فحص ليها فاجأ الاساتذة وصحباتها انو البت حامل، وهنا كانت الصدمه هي كانت صغيرة في العمر ي دوب في حدود ال 15 سنه ومن ضمن البنات كانت معروفه بي ادبها وخجلها مع كل الناس دة غير سماحتها وعندنا في الحله الخبر م بتدسى خالص، الخبر انتشر والحله كلها فارت بت فلان حامل بت فلان حامل، والموضوع بقى م شخصي ابدا بقت كأنها قضيه رأي عام في الحله، البت لما ضغطو عليها علشان تعترف قالت انو العمل معاها كدة استاذ في المدرسه، وهنا كانت الصدمه الأكبر، لما مشو يفتشو الأستاذ ويجيبوهو علشان يأكدو صحه كلامها لقوهو هررب اساسا هو م كان من الحله كان جايبنو من بره وبي هروبو دة اكد صحه كلامها، ناس الحله اجتمعو وعملو مجلس واتفقو على انو ماف بت تمشي المدرسه تاني اساسا الكانو بدرسو م كتار وبعد عمله الاستاذ دي خلاص وقفوهم مرهه واحدة المدرسه بالكتير بقو فيها بتين ولا تلاتهه بس، انا للأسف كنت من ضمن الناس الأهلهم منعوهم من الدراسه ابوي وامي الإتنين اجزمو على انو م ادرس واساسا نحن في بيتنا ابوي بخلي البت تقرى لغايه تالتهه او رابعهه اساس بالكتير، انا كانو حيخلوني اصل تامن لو م المشكله دي حصلت للأسف، قعدته في البيت بقينا نمشي الحواشات مع ابوي واحيانا مع جدي، واحيانا نركب حميرنا طبعا المويه بنجيبها الا من الترعه في بدايهه الحلهه بعيدهه مننا كنا بنمشي نجيبها بالحمير انا واخواتي وبنات الحله، ومرات بنمشي نغسل ملابسنا في الترعه دي زاتها وكان م مشينا الترعه بنمشي الخلا بنجيب قصب الحواشه طبعا دهه على حسب نحن صغار وكدة، وكبرنا على النمط دة، ابوي بت اتجاوزت ال 13_14 سنه م كان بخليها في بيتو خالص، عررس لي اخواتي ال 6 كلهن اللي هم "شوق، ومريم، وزهرة، وعائشه، وامنه، وإسراء"طبعا هو متزوج 3 نسوان وامي كانت الصغيرة وانا بت واحدة لي امي اختي الكبيرة امنه عرس ليها وهي عمرها 13 سنه ودوها حلهه تانيه بعيدة مننا، ومريم اختي عررس ليها وهي عمرها 14 سنه، هو وجدي بس كان ليهم الكلمه انتي موافقه ولا لأ م ليك دخل ولا امك ليها دخل الشورة شورتهم وبس م عارفه هل دة ظلم لينا ك بنات ولا شنو بس حقوقنا ابدا م كنا ماخدنها ولا ربعها حتى، وابوي عرساتو كلها كانت عشان يجيب ليهو ولد وسبحان الله ربنا نهائي م رزقو ولد كلنا بنات وعشان الحاجه دي تعاملو سيئ شدييد مع امي ونسوانو التانيات كأنو هم بي يدهم الحاجه دي وكأنو ولادة البنات حاجه كعبه عشان كدة بنتظرهم يصلو سن البلوغ واحيانا م بصلو اساسا بعرس ليهم وهم قاصرات...
خلوني احكي ليكم عن اهلي شويه
طبعا جدي هو العمدة والمسؤل عن القريه بتاعتنا يعني ااي شي حاصل في القريه دي م بعدي من غير إذنو وابوي طبعا يدو اليمين هم الإتنين متحكمين في القريه دي كانها حقتهم وحتى مسؤلين الحكومه لما يجو زيارات بستقبلوهم وكل الوارد للقريه من الحكومه علشان تتصلح بيهو متطلباتها بقع في يدهم هم يعني جدي هو بإعتبارو المسؤل الرئيسي عنها
ابووي بعد م عرس لي اخر واحدة من اخواتي جاب ليهو مرهه تانيهه في امي قال ليها انا كايس درب الولد ومن هنا بدت مشاكلو معاها، طبعا على حسب انو لما عرس امي كانت ظروفو تعبانه وهو ود عمها وبعد م اتزوجها جدي ابو امي وقف معاهو وساعدو واداهو قطعه ارض هديهه وتلاتهه بقرات لي امي واشتغل عليها لغاايه م وضعو اتحسن ووصل لمرحله انو عندو كم قطعه ارض للزراعه دة غير زريبه البقر والغنم العندو يعني بقى ماشاءالله بس امي زعلت وخلاص المشاكل بينهم اتفاقمت وابوي معاملتو معانا بقت كعبهه م مع امي بس لا والله مع نسوانو كلهم وطبعا كلهم مسكنهم كلهم في حوش واحد بقينا م بنشوفو بس بنسمع عنو سمع حتى القروش بتاعه مصاريفنا قطعها مننا مع انو نحن م بنحتاج قروش لانو كل شي عندنا بس برضو م كان بوقف مننا قرش حتى لو عندنا، وابووي النوع الصعب دااك ونفسو حار شدييد ودايما كلامو معانا حاار ومعاملتو مع امي كعبه الوقت كلو افعلي داك واتركي داك وبهرش فيها كانو مستعبدها م حصل اتكلم معاها بنبرة باردة حتى قدام الناس دايما بستصغرها إسلوبو معاها بس الحاجه دي حاصله في قريتنا كلها كل الرجال فيها تعاملهم رف مع نسوانهم، امي بقت لما تحتاج قروش بتمشي تشيل قروش من حبوبه وم بتقول ليها م عندي لا بتقول ليها قروشنا كملت وابونا لسسه م جا"طبعا ابونا دي قاصدة بيها ابوي" امي صبورهه شديد وروحها طويلهه م بتحسسها نهائي انو ابوي دة مقصر او متغير مننا م كانت بتقدر تقول لي جدي انو ابوي موقف منها القروش وحتى لو قالت ليهو جدي كان النوع الدايما بغلط المرهه، دايما بهرشها، وكذا مره ابوي كان بغلط على امي وبشاكلها بمشي بشكيها لي جدي جدي كان بقيف مع ابوي واحيانا بضربها عدييل قداام ابووي، يعني امي كان المطلوب منها تأكل وتشرب وتنفذ البقولوهو وهي ساكتهه وجدي كان رياد لي ابوي شديد حتى اكتر من اولادو يمكن لانو ابوي في الحارة دايما بقيف معاهو وم بفوت ليهو كلمه وبسمع كلامو
حتى لما عرس جدي قال لي امي كان جابهن 10 في راسكك تسكتي وم تتكلمي انتي زاتك جايه فوق نسوان، المشكله انو لو خته ليها اعتبار ولي جدي وجا كلمها قبل م يعرس م مشكله بس هو عرس من وراها حتى نحن سمعنا بموضوع عرسو دة سمع واتفاجأنا بيهو
عدت الأيام ومن تعامل قاسي لتعامل اقسى من ابوي حتى جيتو لينا وقعادو معانا كان كلو كواريكك وجوطه وكدة، صراحه بقى بالنسبه لينا حاله رعب لما هو يكون قاعد حتى المشى في الارض الواحد فينا بمشيهو بحساب
في يووم جدي تعب ودوهو المستشفى والحله كلها كسرت مشت المستشفى دخلوهو المستشفى اسبووع وانا وامي وحبوبه كنا بنوم في المركز معاهو، بعد م خرجوهو بي اسبوعين جدي عمل كرامه كبيرة وقال يودو اكل للمركز وبالفعل دة الحصل انا وبنات الحله نقلنا الاكل بالكوارو وديناهو المركز ورجعنا، بعد الكلام دة بي اسبوع ابوي وجدي ومعاهم خالي مصطفى اتلمو زي العندهم اجتماع كدة، امي قالت لي حبوبهه عندهم شنو الليلهه؟حبوبه قالت ليها بري م خابراهم، امي قالت ليها سمح النمشي نجهز ليهم قراصه العشاء، قولته ليها يمه خليها انا بعوسها
اليوم التاني صحيت بكنس في الحوش ابوي وامي كانو بشربو في الشاي، ابوي قال لي تعالي اقعدي اشربي شاي ارمي المقشاشه دي، رميتها وجيت قعدته جمبهم، سكت مساافهه وهو بشرب بعدها قال لي الوحيدة الجاكي عدل نافع، رفعته راسي عاينته ليهو، امي قالت ليهو عدل شنو ي ود عمي؟قال ليها مدير مركز الحلهه قال داير ليهو بنيهه مننا وعمي قال ليهو حررم كان اديك بت بتي وامس ناداني انا واخوك وقولتهه ليهو م عندي ااي مشكلهه دكتور ومتعلم وم فيهو نضمهه، امي زغردت بصوت عالي قالت ليهو النبي فيكك جاها دكتور عديل؟سعد الهنا والسرور ي بتي، الوقت داك انا عمري ي دوب 14 سنهه وعلى حسب جهلي فاكرة العرس حاجه سمحه امي مبسوطهه وبتزغرد وابوي مبسوط وكل الحوالي شغالين يقولو مبرووك مبرووك جاها دكتور جاها دكتور انا زاتي بقيت مبسوطه مع النااس
طبعا م عندنا حاجه اسمها خطوبه البجي بتقدم بعدها العريس واهلو بججو بتعرفو على البت واهلها وبعدها عرس على طول، حددو يوم التعارف امي منعتني الطلعهه، كنت بغفلها كل م اللقى فرصه بسوق الحمار وبمشي الترعه اجيب مويه واجي
يوم الخطوبه سرحو لي شعري ولبسوني وحبسوني لغاايه م جا العريس واهلو بعدها شوق اختي ملامح وشها متغيره، قولته ليها مالك؟قالت لي ماف شي ارح ابوي قال ليك اطلعي، ساقتني طلعنا الناس كانو مستقبلنهم ومفرشين ليهم في الحوش طبعا، بديت اسلم على النسوان واحد واحد، كانو معاهم تلاتهه رجال اضافه لي ابوي وجدي وخيلاني التلاتهه، جدي قال ليهم دي بت بتي اصغر واحدة شهد، بديت اسلم عليهم واحد واحد لغايهه م جا الدور على ااخر وااحد جدي قال ليهو سلم على عروستكك ي ولدي،
م بتقدرو تتخيلو كميهه الصدمهه الانا حسيتها وانا بعااين ليهو ابدا م اتخيلتو يكون يكون بالإسلوب والشكل دة، اول شي الرااجل كاان كبير وم كبير بس يعني حاجه كدة ضخمهه شديد انا على حسب حجمي طولي كلو كان مع حد رجولو بس، فضلته اعاين لي مسافهه وانا مخلوعهه وعيوني لمن زغللو، اخواتي عرسو بس رجالهم كلهم كانو بكونو صغاار وم بالشكل دة نهائي، القعاد غلبني طوالي رجعتهه اوضتنا ولو فتحته خشمي ماف زول بشتغل بي، امي جات داخله لي الغرفه قالت لي اها العريس كيف؟قولته ليها يمه دة اكبر من جدي زاتو لكن، مريم اختي جات داخله قالت لي ي بت ها كبر شنو الراجل مقرش وبسكنك احسن سكن شوفي جنس العز الجايبو ليك دة سااي
امي سكتت وطلعت نادت ابوي على جنب قالت ليهو هي ي عبدالله الراجل دة م كبير على شهد البت دي صغيرة، شذى اختي طوالي لحقتها قالت ليهو ي ابوي م كبير ولا شي احسن منو تاني م بنلقى هو الدكتور دة نحن كنا بنحلم بيهو حلم؟ابوي قال ليها ي مرة هووي صغيرة ولا كبيرة في النهايه بتعرس ولا لأ؟م تفتحي خشمك تقولي اي كلام الناس ديل قاعدين وطبعا هم جو شايلين حجات في عربيه كااملهه دي بس كلها حجات بعد نص ساعهه شوق اختي جات داخله وقعدت جمبي تبكي، قولته ليها مالك في شنو؟بككت مساافهه بعدها قالت لي العريس واهلو قالو دايرين يعقدو وجدي وابوي وافقو
سكتتهه مساافه وانا قلبي قبضني خلاص م عرفته اقول شنو، جاات امي وحبوبه بقو يتكلمو معي وقعدو جمبي وبقو يبكو سبحان الله اصلا م بكيت، دموعي دي نهائي م جرت على حسب جهلي وبرمجتي على انو الشورة شورة ابوي وجدي اصلا م ابديت اي ردة فعل سلبيه تجاه الموضوع لانو انا اساسا فيهو مسيرة م مخيرة، وبالفعل حصل الحصل وعقدو والزغاريد ملت الحله وخلاص حددو ايام العرس العريس م قصصر جاب لي اي شي للتلفون الماجابوهو لأخوااتي جابو لي، عررس العزز الجد جد في الحلهه كان حقي انا، عدت الأيام وحبسوني م كان بتصل علي ولا بالغلط بس التلفون قاعد سااي احيانا بتصلو لي بيهو اخواتو وكدة، هم م كانو ساكنين في نفس الحي، نحن كنا في قريه وهم في المدينه م بعيدة شديد مننا بس مساافهه ساعتيين بالكتيبر كدة، عدت الأيام ويومي برنامج في البيت مع بنات الحله ودلوكه وغنى لي نهايه اليوم لغايهه م جا اليوم المحدد للعرس بالعصر لبسوني توب وطلعوني على النااس عشان العريس مناسبتو كانت في نفس اليوم وبجو بسوقوني الكوفير وكدة، المهم اهلي عملو لي الحفله الماخمج ورقصوني لغاايه م جا العريس واهلو عشان يسوقوني، جهزوني وطلعته، انتو عارفين اي نعم انا مبسوطه بي مراسم العرس بس العريس ابدا م كنت مقتنعهه بيهو ولا كنت بقدر اتخيل نفسي معاهو يااخي حتى وانا لابسه الشبشب العالي جمبو ي دوب كنت واصله بدايه بطنو، من شدة م هو عااتي وضخم، ودعتهه اهلي حتى بكى م بكيت والله شافعه وعقلي فااضي ماشه بس بي كلام صحباتي العرسو وقالوهو لي وشوق اختي قالت لي تعملي كدة وكدة وبحصل كدة وكدة ووصيه امي الأدتني ليها بس، مشينا مكان اهل العريس اخواتو ودوني الكوفير لبسوني الزفاف ومكيجوني ياخي ست الكوفير الله يطراها بالخير عملتني علبه مكياج م خلت لون م لونت لي بيهو وشي، بعد م خلصنا جا العريس علشان يسوقني، وهنا كانت صدمه الحاله الهو فيهو، كانو مدنو بدره في وشو ومكحلين ليهو عيونو، وعلى حسب ضخامتو البدله كانت ضيقه م ضيقه بس ضيقهه عدييل ومزرر البدله وهو شكلو حتى نفس م قادر يتنفس، وعلى حسب شكلي اللي عبارة عن علبه الوان اتطبقت علينا المقوله بتاعه "اتلم المتعوس على خايب الرجى
"اتحركنا وورانا السيرة لغايهه م وصلنا مكانا الحفلهه، في نص الحفله حسيتو متضايق قولته ليهو افتح زراره البدله دي، حمر لي وهو ساكت طوالي لفيت وشي منو، بعد الحفله انتهت وعملو لينا الجرتق اهلو قالو ليهو بيت هنا بكره امشو بيتكم، قال لالا نمشي اسي بس، اخواتو ضحكو قالو ليهو سمح سوق مرتك وامشي، جهزوني طلعنا ركبنا العربيه واتحركنا طول الطريق سااكت لغايه م وصلنا الحته بعيدهه كانت، لما وصلنا بيتو كان كبير لدرجهه م بتتخيلوها، وملان شجر وغزير لمن يخوف دخلنا طبعا من شدة م البيت كبير ويخوف انا بقيت اتلفت يمين وشمال والحي م فيهو نفس حتى كان ماف ناس ساكنين كتاار جمبو، فتح الأبواب وهو ساكت فضلتهه واقفه قال لي بي نبرة حادة م تخشي لما قلبي وقع، دخلتهه، البيت دة كان فاارشو بي طريقه مهما وصفتها م بقدر اديها حقها ياخي حتى في المسلسلات الكنا بنحضرها في التلفزيون م كانو بفرشو بيوتهم كدة، بقيت اتلفت يمين وشمال مخلوعه بشكل البيت جوة طبعا، قعدتهه براحه في طرف كرسي جاب الشنط دخلهم قال لي قاعدة مالكك م تمشي تدخلي، قولته ليهو ادخل وين؟قال لي ادخلي ااي غرفه من الغرف ديل واشر لي بصباعو، قولته ليهو سمح قمته على طول وانا من الخوف لمن برجف فتحته اقرب غرفه لقيتها قدامي دخلته جا داخل وراي جاري الشنطه رماها في الأرض انا بعاين ليهو بي خلعه طبعا، قال لي تعالي وراي، طلعته مشيت وراهو وداني المطبخ بدون مبالغه المطبخ كانت فيهو تلاتهه تلاجات، قال لي دة مطبخكك اي حاجه دايراها بتلقيها فيهو ناقصه حاجه اكتبيها لي في ورقه ختيها لي فوق التلاجه بالليل فاهمه؟قولته ليهو كويس، قال لي نومي بكرة مسافرين بدري، قولته ليهو ماشين وين عاين لي بي غضب وطلع وهو ساكت، مشيت دخلته الغرفه غيرته ملابسي وعملته كل القالو لي اعمليهو على حسب كلام اخواتي طبعا وفضلته قااعدة منتظراه يجي م جا نمته في حتتي، الصباح دقه لي الباب قال لي قومي اجهزي عشان نطلع، طلعته ليهو بي ملابسي ديكك عاين لي من فوق لي تحت قال لي دااك الحمام بره امشي استحمي واجهزي منتظرك في العربيه، مشيت استحميت وجيت لبسته وطلعنا، بعد ركبته قولته ليهو ماشين وين؟قال لي ماشين الخرطوم، عااد م بتصدقو كميه الفرحه الدخلت فيني الخرطوم الكنا بنسمع بيها سمع نحن اسي ماشياها
يااخ لمن ملامح وشي فرهدت من الفرحهه
فضلنا ماشين وماشين انوم واصحى لمن وصلنا ونزلنا في فندق كمان دخلنا الغرفه جابو لينا اكل اكلنا انا من الفتر والارهاق نمتهه صحيت لقيتو نايم في الأرض بالمسند والملايه بس، احترتهه طبعا ليه نايم في الأرض؟ومالو هو يعني؟نزلته من سريري داك ومشيت دخلته الحمام م فهمتهه فيهو شي، بقيت اتلفت طلعته لقيتو صاحي وكان لابس ليهو فنيله معلقه فوق لبطنو ومورم وشو وصاري قام من محلو قولته ليهو بخوفهه صباح الخير، عاين لي بي صرة وش قال لي اهلا، قولته ليهو الحمام دهه م فيهو إبريق، عاين لي بي غضب كدة وقال لي إبريق شنو كمان؟ دخل قال لي عايني كدة بتفتحي المويه وهو طالع لزاني من الباب
دخلته وطلعته لبستهه واتمسحته واتريحتهه وطلعتهه في السرير، جا طالع شغل لي التلفزيون وجدع لي الريموت في السرير قال لي 5 دقايق وراجع م تطلعي، طلع شويه كدة جا راجع وبعدو جو شايلين اكل، دخلوهو لينا وطلعو قعدنا ناكل اكلتهه تمام حتى من غير م احس ولا اعاين ليهو كنت جعانه ياخ بعد م خلصته غسلته يدي ورجعته سريري، قولته ليهو بنرجع متين؟قال لي متين جينا هو، قولته ليهو سمح دايرة اتكلم مع اهلي، سكتت كأني م بتكلم معاهو، خلص اكل وفضلنا قاعدين زي الضيوف هو بشاهد في التلفزيون ومشغل اخبار كمان وانا ي اما نمته ي اما قعدته اشاهد معاهو البحضرو، الاستفهامات الفي راسي كانت كلها حوالين انو القالو لي اخواتي وصحباتي العرسن كلو هو م حاول يعملو معي نهائي، فضلنا قاعدين اليوم الأول والتاني والتالت وانا خلاص زهجتهه، في يوم بالعصر قال لي اجهزي طالعين، جهزتهه وطلعنا وداني الحديقهه ولفهه بي كتير واساسا لفه م ليها ااي طعم هو ساكت وانا سااكته لغاايه م جينا راجعين الفندق قعدني في الاستقبال قال لي راجع دقايق بس، اثناء م انا قاعدة جات بت قعدت جمبي هي زاتها كانت عرووس سلمت علي سلمته عليها قالت لي جاين جداد؟قولته ليها عندنا كم يوم وبقت تسال فيني من وين وكدة وبقينا نتونس ونضحكك عاادي فجأهه جا و شافني قاعدة معاها ملامح وشو اتغيرت وكشر لي وشو وحمرر لي عديل، اول م شوفتو وقفتهه على حيلي قولته ليها راجلي جا، البت قالت لي وينو راجلكك؟اشرته ليها عليهو البت فتحت خشمها مسافهه وبتعاين ليهو مخلوعهه قالت لي دة راجلكك؟قولته ليها ااي يلا مع السلامه ومشيت عليهو، قال لي دي منو وبتعرفيها من وين؟؟؟قولته ليهو بسم الله م بعرفها لقيتها هنا بس، قال لي م تقولي بسم الله، قولته ليهو ليه م اقول بسم الله؟سكتت ومشى قدامي بسرعه لحقتو دخلنا الغرفه رمى مفتاحو في السرير قال لي يلا قولي الحقيقه اتونستو قولتو شنو حكيتي ليها بشنو عني قولتي ليها شنو؟ طبعا بتكلم لمن برجف، قولته ليهو اقول ليها شنو عنك اتونسته معاها عادي بس، قال لي كذابه حكيتي ليها عني، قولته ليهو احكي ليها عنك اقول شنو والله م حكيت ليها بي شي، قال لي اديتيها رقمك مش؟جيبي تلفونك وينو؟فتح شنطتي شال التلفون طلع الشريحه كسرها ورمى التلفون كسرو، طبعا انا من الخلعه بقيت ارجف ابدا تصرفاتو م كانت طبيعيه واليوم التاني صحاني الصباح بدري قال لي يلا راجعين، لبستهه وطلعنا، وصلنا نهايه اليوم دخلته غرفتي وانا بقيت عايشه على اعصابي دي شنو الوقعه الوقعتها مع الراجل دة، وبقيت اسأل نفسي هو مالو زي الراسو م تمام كدة استحاله يكون طبيعي، عدت الأيام ونهاائي ابى يخليني اتواصل مع اهلي ولا وداني ليهم وبقفلني لما يطلع م بخليني اطلع اي مكان ولا اتكلم مع اي زول واساسا ماف جار بدخل علينا، ، عندو مكان كدة زي غرفهه بانيها نهايه البيت بدخل بقعد فيها م عارفاها فيها شنوو
وانا ااي شي دايراهو بجيبو لي واساسا انا م بقول ليهو دايرة شي، لكن لا اطلع ولا اتكلم مع زول واي حركه مني م تمام بعقب عليها الونسه بقيت اتونس مع روحي وحتى وانا قاعدة احيانا بتفاجأ بيهو واقف طرف الباب وبراقبني بخلعني ضلو بس وبيتو دة لشجرة القشطه زارعها فيهو يعني ليمون، برتقال، جوافه، منقه، قشطه كل الحجات دي زارعها في البيت بس هو في نفسو كدة م طبيعي ابدا...
"عودهه الندلهه وإشتقنا يخخ"
...
الفصل الثاني
في يوم وانا قاعدة في البيت سمعته الباب بدق، وهو عندو مفتاح يعني م بحتاج انو يدق الباب، طلعته مشيت على الباب لما قربتهه قولته منو في الباب؟سمعته صوت زول صغير بقول لي انا افتحي الباب، فتحته الباب لقيتو شافع، قال لي س س سلام عليكم، قولته ليهو اهلين ازيك، قال لي ا ا امي قالت ليك هاك دة ومدة لي صحن كدة، قولته ليهو شكرا بس انتو ساكنين وين؟اشر لي بي اصبعو وقال لي هنااااااااك كانو مقاصدننا بس بعاااد عاينته بإتجاه م اشر شايفه واحدة رفعت لي يدها رفعته ليها يدي قولته ليهو قول لي امك قالت ليك شكرا، قال لي عفوا، قام ماشي وبصرخ ي امي قالت ليك شكرا، ي امي قالت ليك شكرا، اتلفت علي قال لي إسمك منو انتي؟قولته ليهو اسمي شههد...
لمن حسيت بي إنو شويه ردت فيني الروح بي جيه الولد وشوفه امو دي كنت كاني مسجونه والحله زاتها التقول منفى م ساكنينها ناس كتار، فتحته الصحن لقيت فيهو زلابيه دخلتها المطبخ ورجعته مشيت شلته المقشاشه وقعدته اكنس في الحوش وانضف تحت الشجر من الصفق الفيهو، اثناء م بلم في الوساخه اتلفتهه فجأهه لقيتو داخل البيت براحه زي الحرامي انا زاتي لمن اتخلعته قولته ليهو بسم الله مالك ماشي كدة؟سكتت وطوالي مشى دخل البيت وانا فضلته اكمل باقي مكشاشتي، فجأهه اسمعو بقول لي مشيتي وين الليله؟اتلفته عليهو لقيتو شايل صحن الزلابيه وملامح وشو م بتتفسر، قولته ليهو م مشيت مكان، قال لي م تكذبي قولي مشيتي وين وقعدتي مع منو والطلعك من البيت دة شنووو؟قولته ليهو والله م طلعته ي ود الناس، جدعني بي صحن القزاز بي زلابيتو اتحركته كدة بس ضربني في رجلي واتكسر لمن إتجرحته، قولته ليهو م طلعته انا جابو لي ولد صغير قال رسلتو امو يجيبو لي، قال لي جابو ليك ولد صغير ولا جابتو ليك امو وقعدتي معاها وحكيتي ليها عني مش؟قولتي ليها شنو عني؟قولته ليهو ي ود الناس انت مجنون في راسك.دة، بس قوله انت مجنون في راسك دة فار وجاني وبقى يضربني، ضربني بطريقه كدة م بتقدرو تتخيلوها بضربني وبقول لي انا مجنون مش انا مجنون صح خليني اوريك الجنون دة الليله ضربني بي حجمو وضخامه يدو وكل شي انا كنت جمبو ولا شي، كان غضبان بطريقه كدة خياليه وغضبو داك كلو فضى فيني بالضرب، ياخ شدة م دقاني وقلع لي شعري دخلتهه تحت السرير رفع السرير وقلبو ومسكني وكمل ضربو لمن اغمى علي، لما وعيت لقيت نفسي مرميه في الأرض وجسمي دة كلو رضوخ ومورم وعلامات بكيت كدااا بعدها قمته دخلته الحمام لقيت شعري مقصوص من بدايه حدو والحاجه دي وجعتني وجعهه بكييييييت قدرتي شلته الليل كلو بكى، وبقيت اتكلم مع نفسي حتى اهلي م بسالو مني معقوله امي واخواتي وابوي م هااين عليهم يسالو مني الفترة دي كلها؟3 شهور انا قاعدة في العذاب دة وماف زول منهم جاب خبري، كل الناس دي خلوها امي معقوله م بتسال؟
عدت الايام وبقيت انا بخاف اتلاقى معاهو حتى وهو كل يوم بزيد سؤ وكل يوم لازم يكورك ويصرخ على اي حاجه والحاجه لو شايفها بعمل روحو م شايفها عشان يخليني اجيبها ويشلتني برجلو،
يوم قولته ليهو شوف انا ماشه اهلي م توديني ليهم والله اهرب وبمشي ليهم، قال لي جربي اهربي عشان اكسرك واجيب اجلك وفي نفس اليوم مشى جاب طبله كبيرة وبقى يقفل بيهم باب الشارع لما يقوم طالع اساسا بيتو كلو مسورو بي سلك شايك، اليوم التاني قولته اصلي م بقعد بعد م خليتو طلع الشغل مشيت افتش لي طريقه اطلع بيها من البيت دهه لقيت ماف اااي طريقه، شلته لي جردل وحاولته اطلع طرف الحيطه عشان اقلع السلك الشايك بس م قدرته، رجعته، وانا قاعدة طول اليوم وبفكر فجأهه احس بي حاجه تضربني في راسي إتلفته مخلوعه لقيتو هو وضاربني بالجردل وجا وقع فيني ضرب بطريقهه م طبيعيهه وبقى يقول لي خاته الجردل جمب الحيطه دايرة تهربي مش؟وبقى خانقني وواقع بفوق لي بكل حجمو داك وخانقني بيديهو بكل قوتو، بتعرفو خراج الروح؟بس انا عشتو اللحظه ديك، خلاص تعبته وعيوني وقعت وهو لسسسه بكفت فيني بعدها قام طلع وانا دي كل الحاساهو انو جسمي خدران من الضرب، بقيت ازحف عشان اقدر اقوم اول م بديت اتحرك جا داخل شايل جنزير في يدو جراني دخلني الغرفه رماني جمب السرير وربطني، انا مخلوعه من البحصل دة طبعا بقيت اعاين ليهو وانا بستغفر، بعد م ربطني قال لي خليني اشوفك تاني تطلعي كيف من هنا وكفتني كدااا وطلع وقفل الباب، ياخي انا لما دوخته وانا بحاول استوعب الحاصل دة وإتأكدته انو انا اهلي عرسو لي مريض نفسي عشان كدة إستعجلو للعرس ليييه عملو فيني كدة، ليهه بس
بعدها بقيت اسمع صوتو وهو بتكلم براهو والله بتكلم براهو عديل للمرة التانيه إتأكدته انو مجنون..
كل يوم بجي بفكني بخليني ادخل الحمام وبجيب لي مويه واكل اكلهم بعدها برجع يربطني وكان حكم معاهو بقيف وبنبزني وبقول لي "ي وسخهه ي حيوانه شوفي انا اعمل فيك شنو، انتي تحاولي تهربي مني انا؟تخليني انا؟تفوتيني تمشي وين ي عفنهه والله بيتي دة قبرك تموتي هنا بس "كلو كوم وملامح وشو وهو بقول كلامو دة كوم تاني خالص واحيانا بدون مناسبه بجي بكشح فيني مويه حاره من راسي لي باقس جسمي تحت وانا مربوطه م بقدر اتحرك بس اصرخ واتلولو لغايه م يمشي واحيانا المويه الحارة دي يشربني ليها بكون إستيل بكون حار شديييد خشمي كلو اتجرح بسبب الحاجه دي وغصبا عني اشربها واحيانا بجيب السكين وهو بكون خاتيها في النار فترة طويله لونها احمررر بجيبها بمررها في حدود شعري الفضل عشان يتقص كدة، قال لي فاكراني بخليهو يطول ليك كدة تاني؟يقعد بحالتو دي بس كل م يطول اقصو ليك، لما ابدأ اتحرك لقول لي اخت ليك السكين دي في رقبتك؟اختها؟
اثبتي يلا، بتجبر اثبت عشان م يحرقني بيها في جسمي، مرة اثناء م هو بعمل في الحركه دي إتحركته وهو محزرني قبلها فقام ختاها لي في ضهري اول حاجه لغايهوم الفستان اتأكل وإتطبعت في ضهري، بعدها بقى كل مرة يختها لي في مكان مرة في ساقي، ومرة في كتفي، ومرة في رقبتي، علم على جسمي كلو كنت بس بصرخ وكل م اصرخ بزيد الضغطه بتاعه السكين على جسمي زيادة
عديت على الحاله دي تلاته اسابيع ودخلته في الشهر الرابع واهلي خبري م جايبنو، معقوله ديل بتسمو اهل؟معقوله انا حيه ولا ميته م بفرق معاهم؟ رموني لي زول غريب وم فكرو يفتشوني حتى لييييهه بس دة كلوو؟
اليوم التاني قولته لنفسي ي شهد لو قعدتي وقولتي تنتظري يومك هنا الزول دة بموتك بموتك لكن موتك بكون بالعذاب بس لأنو هو م زول عادي مريض نفسي والمريض النفسي دة اي شي م بعيد عليهو عشان كدة افضل شي تعمليهو تهربي بسسس بأي طريقه كانت تهربي بقيت احاول افك الجنزير، والجنزير م كان زي اي جنزير ابدا كان النوع الكبار ديلك قدر م حاولت م قدرت وماف جمبي حاجه ممكن تساعدني اتفك، قاعدة في غرفه الليل من النهار م بعرفو، وانا قاعدة فجأهه جا داخل قرب مني انا خلاص قلبي وقع قولت الليله خلاص داير يعمل فيني حاجه مسك الجنزير وفكاني قال لي ادخلي الحمام واجهزي سرعه ماشين بيتكم، طبعا انا م صدقته، دة موديني بيتنا؟اهلي؟بقيت اعاين ليهو بخلعه قال لي لكن قسما بالله اي شي حصل في البيت دة القاك حكيتيهو برة إلا اموتكك وخنقني قال لي وانتي عارفه م محتاجه توصيه، يلا طيري سرعه فكاني، م حسيت برجولي إلا وهي في الحمام، شدة م مصدقه كل حاجه عملتها بإستعجال متخيلين معي 5 شهور عذاب، ضرب، وجع، 5 شهور م اتكلمته مع زول بصورة طبيعيه،
طلعته من الحمام لبسته ملابسي بسرعه شي م شلتو معي طلعته، قال لي مستعجله مش مستعجله؟ضربني في ضهري وفرصني فرصهه شديييدة وقال لي 5 دقايق بس في بيتكم والقاك قدامي فاهمه ولا لأ؟الضربه لما خلتني امشي متعوجه، وبقى يتشرط علي م القاك قاعدة مع زول براك تقعدي في المكان الانا فيهو لغايه م نقوم طالعين فاهمه؟فاهمهه؟قولته ليهو كويس، قال لي يلا غوري قدامي، طلعته جا وراي ركبته العربيه ورا طبعا عشان لو ركبته قدام بشبعني ضرب لمن نصل، طول م نحن ماشين هو يشيل ويحمر لي ويتكلم براهو وطول م هو ماشي انا بدعي ي رب م يتراجع ي رب يكمل ي رب تتلطف بي ياارب
لغاايه م دخلنا شارع حلتنا انا كنته م مصدقه م مصدقه عدييييل بقيت اتلفت يمين وشمال واعاين للناس، قال لي بنهرة بتعاين لشنوو انتي من اسي بديتي؟ بديتي من اسي؟قولته ليهو لالا خلاص خلاص، قال لي كلامي القولتو ليك م اعيدو فاهمه ولا لأ؟هزيت ليهو راسي، قال لي افتحي بوذك دة ردي، قولته ليهو فاهمه، وصلنا قدام بيتنا كانو في رجال قاعدين في فرشهه قدام البيت، بقيت اقول جواي، دة بيتنا، ناس بيتنا، فجاهه عيني وقعت على جدي بقيت مقلعه عيوني، نزل من العربيه وفتح لي الباب، نزلته اول م نزلته جريت قدام الرجال قولته ليهو جدي، جدي انا جيت ومخلوعه طبعا، وقف على حيلو قال لي اهلا اهلا ي بتي كيفك سلم علي بالحضن وضماني وبقى يقول لي مشيتي مشيه واحدة لا حس لا خبر، بعدها عيني وقعت على ابوي سرحان بعييد قولته ليهو ابوي، قام على حيلي وبقى يسلم علي، قولته ليهو تجدعني فت جدعه وم بتتسال مني ولا بتفتش على بتك ي ابوي، سككت، عاينته لي عباس لقيتو بحمر لي وهو بسلم على الرجال سكتته، فجأهه اخواتي الصغار بثينه وبهجهه جو طالعين من البيت شافوني جو جارين اتلمو فيني وبقو يسلمو علي وجرو وبكو يكوركو ويقولو شهد جات شهد جات، ابوي قال لينا اتفضلو، اتفضلو، جدي قال ليهو دخلهم على البيت جوة، ونحن ماشين جا بي جمبي وقلع لي عيونو وصرة لي وشو، لغاايه م دخلنا البيت لقيت عماتي كلهم ملمومات ومعاهم نسوان الجيران، بقو يقولو شهد شهد، جريت عليهم وبقيت اسلم عليهو بالأحضان وكل م اسلم على واحدة فيهم تمسكني وتبكي، وانا بعاتب فيهم وبقول ليهم يغسي عليكم لا بتسألو مني ولا بتفتشوني ولا بتزوروني لييه، ومرت الجيران مسكتني وبقت تبكي شديييييد دي الحاجه الحيرتني هم ببكو لشنو؟فجأهه مريم وشوق وفاطمه اختي طلعو من المطبخ وجوني جاريات ووقعو فيني بقى كدة بطريقه م عادي انا زاتي بقيت ابكي معاهم، قولته ليهم امي وحبوبه وين؟دقيقه انا ماشه لي حبوبه وامي بي غادي مش؟جريت مششيت بيت ناس حبوبه بقيت اكورك امي، حبوبه، ي حبوبه، فاطمه جات لاحقاني قالت لي حبوبه في راكوبتها تكون بتصلي، مشيت عليها لقيتها قاعدة في المصلايه وبتسلم، قولته ليها حبوبه، قامت من مصلايتها قال لي بي نفس ميييت شههد بتي، حضنتها بقيت اقول ليها حبوبه وحات الخلقني مشتاقين، بقت اسلم علي، قولته ليها يغسي عليكم ي حبوبه لا انتي لا امي زول فيكم بسال مني ماف خلي الباقي ديل كلهم كعبين انتو م بتسالو مني معقوله كنت تقيله عليكم كدة؟قولتو بلا وإنجلا مش؟، بقت تبكي شديد وبحرقه، قولته ليها صوتك رايح مالك عيانه ولا شنو؟وامي وين؟ مشت الزريبه تجيب اللبن ولا شنووو الليله؟لسسه هي بتمشي الزريبه؟حبوبه زادت في البكى زيادة، قولته ليها حبوبه اي عارفاك مشتاقه لي واي حاجه لكن انا جيت، بقت تبكي اكتر واكتر لغاايه م انا زاتي بقيت ابكي معاها وفاطمه اختي تبكي، قولته ليهم ي جماعه انتو في شنو بتبكو كدة؟انا كويسه الحمدلله م حاصله علي عوجه، حبوبه مسكتني وبقت حاضناني وتبكي من مسكتها دي عرفته انو في حاجه، قولته ليها فاطمه في شنو؟امي وين ي فاطمه؟فجأهه حبوبه بقت تقول ي حليلها امك ي بتي ي حليلها الطيبه الهديه الرضيه ي بتي
طبعا م استوعبته من كلامها شي، بقيت اقول ليهم امي وين ليه بتقولو ي حليلها مشت وين؟؟فاطمه بقت تبكي بزيادة، قمته على حيلي حبوبه مسكتني قالت لي اقعدي ي بتي اقعدي، قولته ليها ماشه اشوف امي، قالت لي ي بتي امك بقت في رحمه الله،
للحظه حسيت بنفسي م سامعه حاجه غير البكى والصوت حاساهو بعيد، وصوت حبوبه بتردد لي وكانت بتقول"بقت في رحمه الله ي بتي، "قولته ليها كيف يعني في رحمه الله؟كيف يعني؟بقيت اتكلم وارجف كلي،
امي مااتت؟ماتت امي انا ماتت؟
بقو يبكو بصوت عالي وانا اصرخ واقول لا، امي م ماتت، امي م بتخليني وراها، انا امي م بتفوتني، وااااااي ي امي، واي، وبقيت اصرخ بطريقه هستيريه لغااايه م اغمى علي م حسيت بنفسي الا وانا برشو علي مويه، فتحته عيوني لقيتهم كلهم قاعدين حارسني بقيت ابكي من اول وجديد واقول ليهم ماتت متين ليييه م كلمتوني، ليه ماف زول كلمني، انا امي تموت وماف زول يكلمني، م اخدته رضاها انا م اخدتو ليييه م كلمتوني واااااي ي امي، واي ي امي
فاطمه قعدت جمبي وبقت تهدي فيني قالت لي إتصبري ي شهد ي اختي اتصبري كلنا حرقت حشانا بي ميتتها دي لكن نقول شنو الموت حق، علينا بالدعوات بس، قولته ليها سمح ليه انا م كلمتوني انا بتها ي ناس انا بتها الوحيدة م عندها زول غيري، فاطمه يلا قولي لي امي مرضت؟تعبت؟ ابوي جا داخل، قولته ليهو ابوي انت ليييه م كلمتني؟امي مااتت حتى دي م فكرتو تكلموني بيها ليه قال لي ي بتي إترحمي على امك وادعي ليها البكاء م بجيب نتيجه الليله اليوم دة امك تامه 40 يوم في قبرها بكاك م برجعها ليك،
بقيت اعاين ليهم بخلعه قولته ليهو 40 يوم؟امي انا ماتت ليها 40 يوم وماف زول كلمني؟40 يوم وانا م عارفه شي عن امي انتو قلوبكم دي قلوب شنو ي ناس
ابوي قال لي إتصلنا بس راجلك شريحتو العندنا مقفوله، قولته ليهو م فتشتوني لييه؟م سالتو اهلو مني لييبه، وبقيت ابكي بي اعلى صوتي واصرخ الحله كلها لمت، انا تقريبا 3 ساعات متواصله دي قضيتها بكى كل م اسكت شويه ارجع ابكي وحبوبه تشيل وتهدي فيني وهي قاعدة جمبي في السرير لغااايه م خلاص حيلي إتهد رقدته في رجولها وبقيت ابكي وانا ساكته دموعي جاريه بس، بقيت اسال فيها امي مالها ي حبوبه الحاصل عليها شنو ماتت كيف عليك الله جاوبيني، قالت لي والله ي بتي نحن كلنا كنا ماف مشينا عرس في الجزيرة جينا لقيناها بقت في رحمه الله، قولته ليها كيف يعني كانت عيانه يعني؟قالت لي قالو اظنها جاتها كوليرا لأنو اليومين ديك كانت منتشرة نحن زاتنا الجنازة م حضرناها ستروها بالليل ونحن جينا صباح اليوم التاني انا القدامك دي بتي م رضيت عليها وسترتها م براك ي بتي القلبك محروق،
بقيت ابكي وانا ساكتهه، فجأهه سمعته صوت عباس وهو بقول السلام عليكم، حبوبه قامت قالت لي راجلك بنادي قومي عليهو، سكتته، قالت ليهو إتفضل ي ولدي، جا داخل سلم عليها وقعد، قال ليها بعد كدة دايرين نمشي ي حبوبه، حبوبه قالت ليهو هي ي ولدي متين جات البت دي خليها تقعد شويه تقضي ليها ايام، قال ليها لا والله ي حبوبه ماف طريقه انا زاتي م كان عندي علم بموضوع العزاء دة كلموني امس بس وجيت قولته اجيبها تعمل الواجب ونرجع لانو المسافه بعيدة وانا جدولي ملان الاسبوع كلو م بقدر ارجع هنا تاني، حبوبه قالت ليهو الله يدي العافيه ي ولدي عديله، قولته ليهو اسمع انا بيتك دة كان بقى قبله م بمشيهو وم ماشه معاك ولا شي امي تحت التراب في اسوأ من كدة؟
، قعد يعاين لي بخلعه وتحميرهه، حبوبه قالت لي في شنو ي بتي كدي قولي بسم الله، قولته ليها بس م ماشه مع الراجل دة، قال لي كدة قومي تعالي نتكلم برة، قولته ليهو م عندي معاك اي كلام، طلع مشى نادى ابوي وجى راجع قال ليهو قولته ليها ارح قالت م ماشهه،
ابوي قال لي شهد ي بت في شنو؟قومي امشي مع راجلك يلا بيتك، امك تحت التراب قعدتك دي بترجعها تاني يعني؟
سكتتته،
قال لي بي نهرة قومي يلاااااا مش انا بتكلم معاك، قولته ليهو م ماشه ي ابوي وم بمشي معاهو، قال لي مالك في شنو م دايرة تمشي؟سكتته وبقيت ابكي، ابوي قال ليهو خلاص الليله بيتو يومكم دة هنا بكرة الصباح امشو، سكتت ورقدته رقادي وقضيت الليل كلو وابكي وانا بتزكر في امي قمته صليت لي ركعتين وبقيت سااااجدة وببكي، اليوم التاني الصباح حبوبه لقتني قاعدة في نص راسي وخاته يديني في راسي المربوط بي طرحه، قالت لي ي بتي نزلي يدك دي من راسك واستغفري كفاك دموعك دي جفت من البكى، قولته ليها اعمل شنو ي حبوبه اعمل شنو اغيب ارجع القى امي ماف
قالت لي قضاء الله وقدرو ي بتي الله ي يرضى عليك م تبكي م تعزبيها في القبر بالبكى، ونحن قاعدين جا خالي التاج داخل قال لي شهد قومي راجلك دة واقف برة اجهزي عشان تمشو، قولته ليهو م ماشه انا ي خالي، قال لي دة كلام شنو دة ي بت راجلك عندو اشغال في المستشفى م بقدر يضيعها اجهزي امشي، قعدته ابكي قولته ليهو م ماشه ي خالي انا م ماشه والله حبوبه قالت ليهو خلاص خلوها تعدي اليومين دي هنا بعدين انت توصلها بيتها ي ياسر ي ولدي خلوها تقعد ليهو كم يوم هنا، قال ليها عديله انا م عندي مشكله الكلمه كلمه راجلها لو، قالت ليهو كدة كلمو،
خالي التاج طلع مشى مكان الرجال قال ليهو ي عباس كدة تعال، جاهو قال ليهو شهد دي انت عارف انو إتفاجات بميتته امها وكدة عشان كدة م راضيه تمش، اسي انت خليها تقعد يومين هنا، قبل م يكمل كلامو قاطعو وقال. ليهو"لالا ماف كلام زي دة امها ماتت وجينا عملنا الواجب وبتنا وخلاص ماف ليها اي قعدة، خالي التاج قال ليهو اسمع كلامي للنهايه انا دة بجيبها بي يدي بعد يومين م بخليها تقعد اكتر من يومين عشان نطيب خاطرها، عباس قال ليه.
رجلي مع رجلها م بخليها ولا ثانيه وراي طلعها لي هي وينها وبقى يتكلم بصوت عالي، خالي التاج قال ليهو اسي انت بتجوط مالك كدة؟ في شنو؟قال ليهو مرتي وداير اسوقها م اجوط كيف؟ابوي قال ليهم في شنو؟جدي قال ليهم إن شاءالله خير ي اخوانا؟عباس قال ليهم ماف شي بس سلموني مرتي، خالي التاج قال ليهو ي ابوي شهد دي تعبانه شويه قلنا تمشي قالت م ماشه قولته ليهو خليها يومين انا بوصلها ليك لحدي بيتك بقى يكورك، جدي قال ليهو وينها شهد دي نادوها لي هنا، خالي التاج قال ليهو ي ابوي، جدي قال ليهو قولته ليك امشي جيبها ي ولد...
خالي التاج جا قال لي ابوي بناديك قومي تعالي، حبوبه قالت لي الله يرضى عليك ي بتي اسمعي الكلام وامشي مع راجلك، لبسته توبي وطلعته مشيت وراهو، وصلته مكانهم جدي قال لي بنهرة من غير اي نقاش ولا كلام كتير امشي البسي ملابسك وامشي مع راجلك يلا سرعهه، وقفته مكاني وم اتحركته جدعني بالعكاز ضربني في رجلي لمن إتعوجتهه قال لي م بتسمعي الكلام انتي؟بقيت اعاين ليهم وانا ساكته ابوي جا من هناك وكفتني قال لي م بتسمعي الكلام انتي وكمان تعايني لجدك كدة وهو بتكلم معاك دي قله ادب جديدة قايله نفسك عرستي خلاص م عندنا عليك حق وبقى يكفت فيني الا خالي التاج مسكو وبقى يقول ليهم في شنو اسي في شنو ي ناس انتو؟
ابوي قال ليهو التاج فكني، خالي قال ليهو عبدالله اسمع الكلام، جدي قال ليهو التاج انت م تدخل، خالي التاج قال لي امشي انتي اسمعي الكلام، م اتحركته وانا ساكته، لزاني قولته ليهو بصرخه م ماشه انا م ماشه قولته ليكم، بتعرفو عني شنو انتو؟بعتوني بالقروش عشان دكتور وم فتشتو عني حتى، جدعتوني زي الكلبه وحتى الكلاب زاتها بتفتش على عيالها انتو اهل انتو؟عارفين عني شنو انتو في ال 5 شهور دي؟حيه ولا ميته ولا الحاصل علي شنو زول فيكم فكر يسال مني؟
داك م بيت داك قبر، امي 40 يوم ميته وانتو م فكرتو حتى تسألو من بتها الوحيدة 5 شهوور انا مقفوله في البيت داك ومربطه بالجنازير وبنضرب ليل ونهار وبتشوي بالسكين وانتو م فكرتو حتى تفتشوني،؟ عرستو لي واحد مريض نفسي مريض شنو مجنون عديل كل يوم ضرب وإهانه قرب يجنني م مصدقين صح؟رميت التوب قولته ليهم شوفو شعري مقصوص من وين؟من حدو صح؟طيب دقيقه رفعته ليهم الجلباب قولته ليهم دي شنو؟دي اثار ربطه الجنزير فكاني منو امس بس وشوفو دي حرقه نار في رقبتي ودي حرقه السكين الخنه في ساقي وعاينو لي خشمي دة شايفين الجروح دي؟من شراب المويه المغليه، افتح ليكم ضهري تشوفو برضو؟دقيقه طيب عايزة ارفع الجلباب خالي التاج مسكني، قولته ليهو خليني اوريهم عشان يقتنعو، انتو اهل؟الله لا بارك فيكم إذا الاهل كدة يااخي وبقيت ابكي،
قال لي التاج قال ليهو الكلام دة صح؟انت رابط بتنا نحن بالجنزير؟سكتت، جدي وابوي ملامح وشهم إتغيرت، جدي قال ليهو الحاصل شنو وليييه عملته كدة ي ولدي؟كدة تعال اقعد لو في مشكله نحلها بتنا لقيت فيها عيب كلمنا ونحن نكسر ليك رقبتها من حدها اسي قدامك،
متخيلين معي جدي بقول في شنو؟قولته ليهو طبعا كالعادة حتطلعني انا غلط زي م كنت بتطلع امي غلط في اي حاجه، ابوي عايز يضربني خالي التاج مسكو ونهرني قال لي اقفلي خشمك دة انتي وبطلي قله ادب،
عباس إستغل الموقف و قال ليهو م بتسمع الكلام اي شي بقولو ليها م بتعملو وجنها حوامه عشان كدة بقيت اربطها واقفل عليها البيت واطلع،
طبعا انا مصدومه من كلامو، قولته ليهو حوامه؟بكرة بتموت والله بسألك..
خالي التاج قال ليهو لنفترض انها حوامه بتتصرف معاها بالإسلوب دة؟جيت شكيتها لي اهلها وم حزروها ليك؟جايبها من الشارع انت؟قص شعر وجنازير وتقفيل بيبان وحرق بالسكين وشراب مويه حارة بالمنطق كدة انت اليوم لو واحد عمل كدة مع اختك بترضى؟
عباس وقف على حيلو وقال ليهو مالك انت ي زول حااشر مناخرك، مرتي وانا حررر فيها اعمل فيها العايزو، خالي التاج قال ليهو مرتك دي بت اختي ي كلب انتي، جدي قال ليهو التاج احترم نفسكك
وي عباس ولدي كدة اقعد وقول بسم الله، ، خالي التاج قال ليهو ي ابوي دة معذب بتك ولحمك دمك عذان نحن الرجال الليله اليوم دة م بنستحملو وانت لسسسه عايز تتناقش معاهو؟عباس قال ليهو م قاعد انا وم فاااضي عندي اشغال بتكم وجبتها سلمت عليكم واسي سلموني ليها "الرد كان بنبرة عاليهه وكلها نرفزة وجدي كرهتو في الدنيا زول يتكلم معاهو بنفس حار م برضى الحقارة ابدا"
جدي قال ليهو دة كلامك؟ يعني نحن الفاضين وم عندنا شغلهه؟سمح امشي قضي شغلتك نحن زاتنا م عندنا ليك اي بت بتمشي معاك تاني
عباس قال ليهو بتكم دي مرتي يعني م على كيفكم،
جدي قال ليهو حرررم على كيفنا وكيف اي زول عندو راي غير كدة، قاعدين معاك بنحنس فيك عشان فاكرين انو نحن بنتناقش مع راجل م احترمته كلامنا ولا قعدتنا ورافع صوتك على شنو؟بناتنا م هاملات اديناك ليها إفتكرناك زول واعي ومتعلم واكرمناك بس إتضح لينا إنك غير كدة مدام دي اخلاقك م بتشرفنا واسي بتنا رجعناها وصحي عمرو القلم م بزيد بلم...
عباس قال ليهو انا كلامي مع ابوها وبسس!!
بنفس المنطق قال لي جدي كدة
ابوي قال ليهو البتتكلم معاهو دة ابوها الكبير وانت إذا م احترمته كلمتو حتحترم كلامي انا يعني؟الله يسهل عليك ورسل لينا ورقه بتنا في اقرب فرصه ممكنه
قال ليهم انا طلاق م بطلق الا السماء الاحمر دة يبقى ليها قريب...
خالي التاج قال ليهو بقولو م بنبح في فراشو الا الكلب ونحن اخلاقنا م بتسمح لينا نعمل كدة لكن حررررم كان ابلعك لسانك دة ي الفاقد التربوي وشال عكاز جدي وضربو بيهو...
...
الفصل الثالث
ما تنسوا التصويت
خالي التاج قال ليهو بقولو م بنبح في فراشو الا الكلب ونحن اخلاقنا م بتسمح لينا نعمل كدة لكن حررررم كان ابلعك لسانك دة ي الفاقد التربوي وشال عكاز جدي وضربو بيهو وقال ليهو يلا اطلع من هنا، يلا من هنا قلته ليك عشان الشغله م تقلب دم، ابوي بقى ماسك خالي التاج وجدي بقول ليهو التاج اهدأ التاج اسمع كلامي انا بتكلم معاك
، وبقو جايطين عماتي جو ومعاهم اخواتي، بعدها حبوبه جات جاريهه قالت في شنو ي اخوانا؟ومسكت خالي التاج...
قال ليها يمه دة واحد اخلاق بتعريفه م عندو
بقو كلهم يسالو في شنو؟
جدي قال ليهم بي نهرة"امشو بهناك كلكم م القى واحدة هنا يلا، "
في كسسر من الثانيه كلهم جرو حبوبه ساقتني معاها، وبقت تسالني من الحاصل قعدته حكي ليها وابكي، قالت لي لا إله الا الله محمد رسول الله وانت صبرتي كل الوقت دة؟سكتتي كل الوقت دة؟ الله لا جاب عقابو بركه الصباح دة إن شاءالله الولادتهن زي ولادتو كلهن يعقرن بركه المولى عز وجل، وإنفعلت قالت لي الليله م بخليهو ود الكلب المانافع خلتني ببكي وطلعت،
شويه كدة جات راجعه مع خالي التاج وتتكلم معاهو، قالت ليهو انا من البدايه عندي فيهو راي العامل زي المرفعين دة، عزبها المسكينه الله يعزب كبدتو لكن تاني والله كان بقى قبله م تصلي عليها...
قال ليها ي امي انا كلمتك من البدايه الراجل دة فيهو شي م تمام تصرفاتو وملامح وشو واي شي بيوحي بي كدة م صدقتوني خلعوكم بي انو دكتور، عليك الله انا كان داير اموت بخت روحي تحت يدين خلقتو دي؟لكن خلوهو لي انا امانه م بمرمطو ليكم اوريهو الجن الألله خلقو على اصولو، حبوبه قالت ليهو م تتهور ي ولد، ، ، قال ليها ي امي انا من البدايه إتكلمته قولته ليكم الراجل دة لا شكلو ولا تصرفاتو طبيعيه انا كنت حاسي انو في شي غلط وإستعجال اهلو دة م كان طبيعي واتكلمته مع ابوي وعبدالله بس ياتو يوم سمعو كلامي؟م دايما ابوي شايف كلامنا غلط والحصل معانا في الفترة الأخيرة دي كلو بسببو هو دة وعدم سمعان كلامنا وولدك الحيوان التاني داك نفس الشي غطس نفسو وغطس حجرنا معاهو..
حبوبه قالت ليهو خلاص كفى انت كمان م تفتح لينا موضوع تاني وتعمل مشكله م صدقنا الموضوع إتقفل،
قال ليها م اتقفل ولا اي شي دة خلى الناس تحلف قسم ي امي واسي هو وينو؟هرب دة البقدر عليهو هو يسرق وينهب ويكتل ونحن نشيل الليله
حبوبه قالت ليهو قلنا خلاص اسكت م تعمل لينا موضوع تاني اها نعمل ليهو شنو يعني نرميهو في النار بي يدنا؟حقكك دة كان كعب زاتو بتقول كعب؟
قال ليها اصلا دي نهايه دلعكم ووقفتكم معاهو في الغلط وفي النهايه انتو بتتحملو المسؤليه ...
ي التاااج"فجأهه جدي نده عليهو"
حبوبه قالت ليهو امشي ابوك بنادي،
مشى، قولته ليها حبوبه في شنوو؟وخالي ياسر وين؟
قالت لي خالك ياسر قاعد كان عمل ليهو مشكله صغيرة كدة وناس جدك حلوها الحمدلله
قولته ليها اهااا الحمدلله طيب،
اليوم التاني انا قاعدة في بيت ناس حبوبه جو نسوان الحله يسلمو علي ويشيلو لي الفاتحه والبيت اتملى بكى وكواريك لمن اغمى علي من كترة البكى وانا يوم بعد يوم وضعي ببقى اسوأ محبوسه في البيت لا بطلع ولا شي اخواتي بجو بقعدو معي وبجيبو لي اولادهم عشان يلهوني شويه بس انا صورة امي م قادرة تفارق مخيلتي، م قادرة اتجاوز فكرة انو هي في اخر ايامها م كنت معاها ولا مارضتها و شلتها وختيتها ولا قادرة اصدق فكرة انها ماتت اساسا واي شي في بيتنا حقها قفلوهو في غرفتها فتحتها وبقيت اقفل نفسي عليها وابكي واقول"يمه وينك يمه مشيتي خليتيني ليه، خليتيني لمنو في الدنيا دي انااا امشي وين تاني واقول ي منو تاني..
"فقدتها بكل تفاصيلها شكلها لي لما م امسح شعري زيت، ولما اكون غبشه تمسكني تمسحني، ورقادي في رجولها، وشغلي الكلو بتشتغلو هي عشان ابوي م يشاكلني، وملامح وشها لما ابوي يجوط فيها، وونستها وضحكها معي ورشوتها البتديني ليها عشان اعمل ليها حاجه وغنيتها البتقولها لي لما اعمل حاجه كويسه كل شي م قادر يفارق مخيلتي
عدة اسبوع وانا على نفس الحال بعدها حبوبه بقت تتكلم معي وتقول لي ي بتي الموت علينا حق وكلنا مروحين منها بس امك سبقتنا وانا البتكلم معاك اسي دي محروقه الحشى كانت هديه ورضيه م بتقول لي زول لا وبشوشه ماتت وانا رضيانهه عليها دنيا واخرة عمرها م زعلتني ولا رفضت لي طلب الله يجمعنا بيها في الفردوس الأعلى إن شاءالله ي رب الحي ابغى من الميت ي بتي و...اثناء م هي بتتكلم معي سمعنا صوت ناس بتسلم، جات فاطمه اختي قالت لي اهل راجلك جو، حبوبه قالت ليها تجيهم المرسله من الله بركه اليوم دة جاين لشنو؟فاطمه قالت ليها حبوبه روقي م كدي، بعدها قالت لي شهد تعالي سلمي عليهم في مكان الضيوف، قولته ليها سمح، حبوبه قالت لي اصلا م بتطلعي تسلمي عليهم اخوات الخايب دة، قولته ليها حبوبه م صح م اطلع بسلم عليهم وبرجع انتي زاتك ارح معي، قمنا طلعنا مشينا سلمنا عليهم وعزوني بعدها قعدنا، شويه كدة واحدة منهم اسمها نجوى فتحت موضوع اخوها وم اخوها قالت لي التصرف السيئ م حبابو انتو ناس عندكم إسمكم ومكانتكم م كان تتصرفو مع اخونا كدة نحن حسب ونسب و...شوق اختي قالت ليها دقيقه ي بتاعه الحسب والنسب انتي، اخوك حكى ليك هو عمل في اختنا شنووو؟
قالت ليها اي كان العملو اكيد عندو اسبابو، ،
حبوبه قالت ليها اسمعي ي بت هووي الله كم؟قال ليها واحد!!
قالت ليها نحن كلامنا معاكم انتهى وم عندنا بت بنرجعها ليكم والسلام عليكم،
قالت ليها دة كلامكم؟
قالت ليها واخر كلام عندنا كمان،
قالت ليها سمح إتحملو مسؤليه كلامكم دة...
حبوبه قالت ليها جدااا نحن م بنخاف الا من الخالقنا ...
بعد م طلعو، عماتي الاتنين هويدة ورحمه قالو ليها احييييييي ي عمتي عاد تب م قصرتي منها وإختصرتي معاهم الكلام، شوق اختي قالت ليها لو كترو كنت وريتهم الطفى النور منو لكن حبوبه ادتهم في المليان
بالليل صحيت وحاسه بي جسمو دة كلو بياكلني وشايفه حجات كدة م طبيعيه ضبوب وصراصير وحشرات كتيرة ماشه في الأرض وجايه علي بقيت اصرخ صرختي الواحدة دي م سكتته للصباح وناس حبوبه قاعدين معي وانا اهبش في جسمي كلو من شعري لي نهايه جسمي واقول ليهم في حشرات ماشه في جسمي في حشرات، حبوبه بقت تهدي فيني قالت لي ماف اي حشرات ي بتي، وكانو كلهم واقفين فيني حتى جدي وابوي وخالي،
ابوي بقى يتكلم معي ي بت شهد ماف شي قلنا ليك، قولته ليهو لالا في م شايفنهم انتو حتوهم مني
حبوبه قالت ليهم بسم الله البت دي الجاها شنو؟
جدي قال ليهم دخلوها الحمام يمكن ترتاح، ساقوني الحمام دخلته اول م قلعته ودخلته يدي في جردل الحمام عيني وقعت على ضبوب كتيرة واحد في جردل الحمام والبقيه ماشه في حيط الحمام ولا واحد ولا إتنين كميهه، جيت طالعه من الحمام من غير اي شي وبقيت اصرخ في نص الحوش واتنفض واقول ليهم واااي في حشرات اللحقوني وجاريه كلهم طلعو وانا جاريه عليهم بالمنظر دة وبصرخ حبوبه إتلقتني ولفحتني بالتوب ودخلتني وانا لسسه بقول ليها ي حبوبه نفضيهم مني، حبوبه في ضبوب رقبتي فيها مسكتو بي يدي في جردل الحمام
شوق اختي جات قالت ليهم ماف شي في الحمام اسي انا شوفتو
بقيت اهبش جسمي كلو زي المجنونه وارجف
حبوبه قالت خلاص اقرو ليها قرءان يمكن ترتاح شويه
جدي قال ليها لبسيها انا بجي بقرا ليها قرءان اسي، لبسوني وجا اول قرا الفاتحه وبدا في سورة البقرة انا خلاص بقيت اتململ زيادة وجسمي بدأ يحكني اكتر وإتضايقته بقيت اقول ليها انا طالعه من هنا، طلعوني من هنا سرعه نطيت من السرير مسكوني لزيت عمتي الماسكاني وطلعته جريت من الغرفه وبقيت مغطيه إضنيني بي يدي وجريت بجلبابي داك للشارع وطلعته بشكلي داك وانا جاريه، طلع وراي ابوي وخالي التاج جارين وراي عشان يمسكوني والحله كلها بقت تتفرج وانا بصرخ لمن فجأهه احس بزول ماسكني وانا بقيت اتصارع معاهو وهو ماسكني بكل قوتو وبقول في شنو ي التاج؟خالي التاج قال ليهو م تفكها ي سعد بعدها لحقوني وشالوني ومشو وانا بتصارع معاهم وهم يتصارعو لغايه م دخلوني وبعدها الحله كلها كسرت البت مالها والحاصل عليها شنو و...
بالنسبه للحله بقيت في عداد المجانين وبقت سيرتهم كلها شهد والحاصل ليها وطلعو فيني إشاعه قالو راجلها رجعها عشان لقاها راسها م تمام ..
وانا حالتي إستمرت بتحسن يوم وبترجع لي الحاله دي باقي الأيام اهلي م خلو لي شي م عملوهو ودوني لشيوخ وتلو لي قرءان بس م نفع كل يوم حالتي ماشه للأسوا لدرجه انو قفلوني في البيت حكايه بتاعه شهر الشيخ كل يوم بجي قال ليهم داخلها جن هو البخيل ليها الحجات دي عشان كدة كان كل يوم بجي وبستخدم الصوت بتاع العنج بضربني في جسمي وبجرحني بالموس في رجولي وفي يديني عشان بقول انو ممكن يطلع بالدم بس م نفع
المشكله م هنا المشكله انو انا م كنت بحس بي اي شي من الهو بعملو دة كنت بشوف بس العلامات والأثار حقت السوط والجروح، الحاجه دي إستمرت شهر،
بعدها حبوبه وقفت ليهم في الباب قالت ليهم شهر عذاب م جاب نتيجه البت دي بعد كدة بتموت صفيت دمها ونشفتها بالدق شوفها بقت كيف؟بالفعل انا تقريبا بقيت زي العندي سؤ تغذيه، جنازة بس ومتحركه واسوا حتى،
اهلي وصلو لمرحله انهم رابطني وبقفلو علي الباب زي م كان بعمل عباس عشان انا م اجرح جسمي بي ظفوري او اطلع بس م عارفين انو انا حالتي كانت بتبقى اسوأ لما يربطوني لانو انا بشوف الحشرات كلها حوالي وماشه في جسمي وجايه بإتجاهي وم بقدر حتى احرك يدي والحاجه دي كانت بتفقدني عقلي زيادة
حبوبه قالت لي جدي وصفو لي شيخ شاااطر في القرى الورانا ديل لكن قالو م بجي البيوت الا تمشي ليهو انت براك،
جدي قال ليها المشايخ ديل كلامي فاضي سااي امها دي م خلينا حته م وديناها ليها لحدي م ماتت
قالت ليهو اسكت م قلنا الموضوع دة م يتفتح؟وبعدين البت دي شكلها ادوها عين اظنو لكن نعمل شنو اها نخليها بحالتها دي كدة لمتين؟نحرسها تجن مرة واحدة؟
قال ليها اها انا في يدي شنو اعملو؟الفيني دي كملت عديييل من اولادكك
قالت ليهو طول بالك ي حاج خلاص انا بجرب اسوقها بسوق معي التاج وإن شاءالله م يحصل الا كل خير
قال ليها خلاص كويس امشو،
اليوم التاني لبستني وربطو لي يدي ورجولي عشان م اجري واخواتي وعماتي ديل يبكو بدموعهم حد الصراخ، ركبوني في العربيه وإتحركنا مشيناااا...
لما وصلنا كانت المحله كبييييييييرة واظن اليوم داك كان الشيخ عندو ندوة ولا حاجه الناس كلها كانت قاعدة في الأرض وهو واقف في النص وبتلي قرءان والناس دي تشيل وتقع في الأرض وتتمردغ وهو مواصل تلاوة شويه انا كدة انا بقيت اتململ واحك في راسي وباقي اجزاء جسمي وبعدها بقيت اصرخ بأعلى صوت اصرخ واقول ليهو اسكت سكتوهو خلاص م تقرا قرءان انا بكرهو، بكره القرءان دة خلاص اسكت...
م كنت براي ناس كتيرة كانت بنفس الوضعيه والبكى والصراخ مالي المحل وكان برشهم بالمويه وانا واحدة من الناس الكان برشهم بالمويه، حبوبه مسكتني قال ليها خليها، في واحد جلدو جلد بطريقه غريبه وكان بقول ليهو اخرج، الولد بتكلم معاهو بصوت غريب وبقول ليهو م طالع م طالع انا م طاااالع قولته ليك...
بعد م خلص تلاوة وزع مويه ونحن على طول دخلنا ليهو في غرفتو حبوبه بقت تحكي ليهو قال ليها إسمها منو؟ادتو اسمي واسم امي ...
قال ليها ارجعو تعالوني بكرة،
اليوم التاني مشينا وانا على نفس الوضعيه السيئه قرا لي قرءان إتجننت وعايزة اقوم جاريه ووش الشيخ دة كنت شايفاهو وهو بتلي كلو ضبوب ماشه في وشو ...
خالي التاج قال ليها يمه انا بسوقها العربيه دة كلام فارغ سااي
ساقني وطلع قدر م نادتو م ردة ليها
بعد م نحن طلعنا الشيخ قال ليها "بتكم دي عاملين ليها سحر وم سحر عادي سحر عاملنو بي نجاسه ورابطنو ليها في بطن ضب عشان كدة بتشوفو في اي مكان دايرين يجننوها كدة،
حبوبه قالت ليهو لا إله الا الله محمد الرسول الله دة كلام شنو ي شيخنا كيف الكلام دة؟بتنا دي م عندها عداوة مع اي زول هديه ورضيه وشافعه زاتها لسه م قفلت ال 15 سنه!! قال ليها والله ي اختي شوفو منو العندو مصلحه يعمل كدة وكان م لحقتوها بتجن اكتر، قالت ليهو اها نعمل شنو نحن؟
قال ليها الضب الرابطين فيهو السحر دة الا يتلقي ويتكتل وتطلعو منو السحر دة اصلا هو قاعد في بيتكم ولافي ودة المجننها كل م يحوم هي بتجيها الحاله دي والسحر المعمول بالنجاسه حلو الوحيد تتلقي الحاجه العاملنها بالنجاسه دي ولما تتلقي تتغسل بمويه الملح وبعدها كترو ليها من سورة البقرة، قالت ليهو ي شيخنا نحن نعرف الضب دة كيف لكن ونفتشو وين؟قال ليها في مكانها الهي بتقعد فيهو هو بكون قاعد اصلا م بعيد منها حايم حواليها المهم اي ضب لقيتوهو حايم اقتلوهو ووقت م رجعت ليها الحاله وبقت تصرخ فتشو المكان الهي فيهو دة ابدا م تعتبرو كلامها دة جن منها الهي شايفاهو صح م بتخيل ليها ابدا، انا بعالج بالقرءان والرقيه الشرعيه العين والمس والجن لكن بتكم دي م لابسها جن ولا طاقاها عين ولا مس شيطاني مشكلتها عاملين ليها سحر اسود والسحر دة علاجو الا تلقو الشي الرابطين عليهو السحر دة وركزي غسلوهو بالملح واحرقوهو بعدين ممكن انا اعمل ليها رقيه شرعيه
قالت ليهو سمح ي ابوي إن شاءالله ربنا يقدرنا ونلقاهو وادعي ليها عليك الله والله بتنا دي تعبت عديل جننوها الله لا بارك فيهم سمح ي شيخنا فتك بعافيه وم تنسى تدعي ليها عن ظهر قلب ربنا يقويها ويكتب شفاءها عاجلا ي رب،
رجعنا البيت مشيت على طول غرفه امي ورقدته فيها وانا م حاسه بنفسي كل الحاساهو إني مرهقه وتعبانه شديد جسمي كلو واجعني سرحانه وم عارفه بالي وين ولا بفكر في شنو حتى..
حبوبه بتتكلم مع عماتي حكت ليهم الحاصل كلوو، عمتي رحمه قالت لي لا حول ولا قوة الا بالله كيف يعني معمولها سحر؟ودة منو العملو ليها دة؟عمتو هويدا قالت ليها كرر علي المسكينه شافعه م عرفت للدنيا دي شي جننوها بالسحر الله لا بارك فيهم اكيييد ديل اهل راجلها الما بشبهو خلق الله ديل قلوبهم زي وشوشهم دي، حبوبه قالت ليها انا زاتي فكرته في كدة م بخلوها ساي دايرين يجننوها لكن والله بس خليني اعالجها كان م كحلتهم بالشطه ابوي يقوم من التراب،
عمتي رحمه قالت ليها اها الشيخ قال ليك شنو؟بعالجها كيف اداك ليها محايه وحجبات وبخرات ولا تمشي تعملهم عندو هناك؟
قالت ليها قال م بتتعالج كدة الا الضب العاملين ليها فيهو السحر دة يتلقي ويتكتل والسحر يتشال منو،
اجي والضب دة يتلقي وين؟"عمتي رحمه وهويدا الاتنين في نفس الوقت"
حبوبه قالت ليهم قال قريب منها م بعيد في مكانها البتقعد فيهو دة هو قاعد ولما تقوم تتجنن وتصرخ وتكورك معناها هو حايم وبتحرك نحن نفتش الضب دة لما تجيها الحاله دي واي ضب لاقاكم في البيت دة اقتلوهو لغايه م يتلقي ..
عمتي رحمه قالت ليها حسبي الله فيهم الناس ديل معقوله شافعه يعملو فيها كدة؟
عمتي هويدا قالت ليها واكعب من كدة م بتعرفي خلق الله انتي والله قلوبهم اسود من سواد شعرك دة الله لا بارك فيهم،
اليوم التاني فتحته عيوني على حس حاجه بتتحرك في رجولي رفعته راسي بس اشوف ليك الضب في رجلي وكبيير ولونو اسود بقيت اصرخ ورغم صراخي دة ولا حركه م اتحركها نطيت من السرير وبقيت اصرخ واتحت واقول ي حبوبه الحقيني ي حبوبه الضب جا تاني ي حبوبه الحقيني كلهم جو جارين دخلو الغرفه قالو لي وينو؟قولته ليهم هناك حبوبه شايله عكاز جدي وبقت تضرب في السرير بعصاها، وعماتي بقولو لي وين؟قولته ليهم هنا وانا بصرخ وبرجف وحبوبه تضرب بكل قوتها لغايه م فجاهه عمتي رحمه بقت تصرخ وتقول ليها ياهو ي عمتي ياهو، وضربتو بي نعالها لكن م لحقتو ومشى..
عمتي هويدا قالت ليهم لا إله الا الله دة ضب ولا تمساح شوفتو كبرتو؟
حبوبه بقت تستغفر مسكتني من يدي وطلعتني من الغرفه قالت ليهم شيلو العصى ونفضو البيت دة ابدا م تخلوهو ..
عديت اسبوعين وانا كل يوم اصحى مخلوعه والقاهو في وشي واشوف معاهو حشرات واصرخ يجو اهلي يشوفوهو بس م بقدرو يلمو فيهو، وانا خلاص بقيت شبه مجنونه لمن بقيت اتكلم براي وكلامي كلو الضب جا، الضب بجي اسي وكدة حالتي بقت تحنن الكافر،
ااخر حاجه جدي قال ليهم خلو مويه تكون مغليه 24 ساعه متى م سمعتوهو تصرخ زول يشيل المويه الحارة دي والبشوف الضب يرشو بيها،
وبالفعل بقو يعملو كدة والحال إستمر شهر والشهر التاني لدرجه انو انا خلاص إتعرفته بالمجنونه في الحله كلهم بقو يقولو جات من راجلها عروس وجنت و...كلام م ليهو اول ولا اخر، لغايه م في يوم انا قاعدة في غرفتي زاتها بطبق في ملابسي وناس حبوبه برة بشربو في القهوة مع جدة، فجأهه اشوف الضب جوة الدولاب وفي اول رف كمان وبقى اضخم من اول ولونو اسوووووود شدييد وعيونو كعبه وبقيت اصرخ، عايزة اجري حبوبه جات داخله بقت تقول لي وينو؟قولته ليها جوة الدولاب، بقت تنادي ي احمد تعال ي احمد تعال جدي جا داخل وشايل جردل مويه كشحو في الدولاب، اول م كشحو الضب جا واقع من الرف في الأرض وبقى يتنفض في الأرض وانا مع حركتو دي بقت ارجف واصرخ حاسه كانو المويه دي مكشوحه فيني انا م فيهو هو، كنت بصرخ بأعلي صوتي، والضب دة نهائي م مات بس كان بفرفر عماتي جو جارين وابوي وخالي التاج كلهم ورا بعض دخلو الغرفه خالي التاج ضربو بي شبشبو، ابوي قال لي عماتي طلعوها برة سرعه، ساقوني، بعدها بقو يضربو في الضب لغاايه م مات وسبحان الله تقول الضب دة بي 7 ارواح نهائي م مات بسهوله، وانا ببكي مع كل ضربه كانو بضربوها ليهو كانت بتنزل على جسمي دة كأنو انا الماخداها،
جدي جاب السكين قال ليهم زحو حبوبه قالت ليهو هاك اكياس ي احمد هاك شال الأكياس لبسهم وفتح بطن الضب بسكينتو، حبوبه بتتشهد وعمتي رحمه بتصرخ وانا ماسكاني عمتي هويدا وتهدي فيني وانا اصرخ واتمردغ في الارض زي الخروف،
بعدها جدي قال ليهم لا إلا الا الله؟شوفو الناس دي شوفو عمايل البشير ديل عليك الله؟طلع كيس مخيط في بطن الضب فكه الكيس لقاهو عضم ملفوف عليهو شعر وقطعه قماش، حبوبه قالت ليهو دقيقه جابت مويه ملح رمت العمل في الطشت وكبت فيهو مويه الملح بعدها قالت ليهم خلو كدة لمن بكرة نشيلو نودي للشيخ...
بعدها انا م وقفته بكى والعرق كان طالع من جسمي زي السيل و طول اليوم ببكي لغاايه م شالتني نومه نومته م صحيت الا اليوم التاني ودوني الشيخ شال العمل قال ليها لا إله إلا الله محمد رسول الله شوفي شايلين قطعه من ملابسها وجزؤ من شعرها والعضم دة عضم كلب اظنو، غايتو ي بتي كان جنك دة مؤكد حسبي الله فيهم وقت م الله اداك قدرة اتحسبني عليهم،
قال لي حبوبه غسلتيهم بالملح؟قالت ليهو اي، قال ليها كويس، شالهم وطلع برة نده على ولدو قال ليهو جيب الكانون ومعاهو باقه البنزين ديك ي ولد، جابهم ليهو قال ليهو جيب كبريت، حرقهم اشختها هنا،
بعدها جا داخل وقفل الباب قال لي حبوبه بعد كدة انا بعمل ليها رقيه شرعيه وانتو خلوها تواظب على قرايه سورة البقرة سمح ي اختي؟
قالت ليهو كويس ي اخوي
وبالفعل بدا يرقي وانا اصلا م حصل لي زي م كان بحصل معي كل مرة بالعكس الموضوع كان عادي وكنت هاديه،
بعد خلص رجعنا البيت، حبوبه جابت لي الإبريق قالت لي ي بتي إتوضي وصلي الظهر واقري ليك شويه قرءان، صليت وفتحته الكتاب قريت كم ايه من البقرة واصلا م حسيت بي انو انا متضايقه او كدة إستمريت فيها لغايه م وصلته 50 بعدها قالت لي كفى ارح الغداء
إستمرة الوضع دة اسبوع وانا شبه بقيت احسن من الفترة المضت، اي في خوف في هلع في تهيئات بس م زي زمان،
في يوم قاعدين خالي التاج جا داخل قال لي رفعنا قضيه طلاق في راجلك،
عمتي قالت كيفن الكلام دة ي التاج؟
قال ليها فتحنا فيهو قضيه عدييل بالحسنه قال م بطلق
حبوبه قالت ليهو دخلوهو المحكمه يدخل في نار جهنم بركه الله هو واهلو الخيابه،
قال ليها رفعنا قضيتنا والأسبوع الجاي يوم التلات اول جلسه في المحكمه...
قلبي بقى يضرب، انا هشوف الراجل داك تاني
وبالفعل عدت الأيام وجا يوم المحكمه مشينا انا وابوي وحبوبتي وخالي التاج وإتلاقينا مع المحامي في المحكمه، واول م دخلنا لقيناهم قاعدين انا لما شوفتو لمن رجفته، قاعد هو واخواتو وبقى يحمر لي بطريقه م طبيعيه، قعدنا، المحامي قال لي اصلا م تتوتري اي سؤال سالك ليهو القاضي احكي ليهو تفاصيل القصه دي زي م هي فهمتي ي بتي؟قولته ليهو طيب
القاضي جا وبدت المحكمه شالو اسماءنا واوراقنا الثبوتيه بعدها بدا يسال وكدة، اختو قالت للقاضي ي مولانا الناس دي ناس م بتعاشرو وم بعرفو درب الله كان بعرفو درب الله الزي اخوي دة بدخلو المحكمه؟ناس بتاعين مشا..القاضي قال ليها انتي منو؟قالت ليهو انا اختو
قال ليها ي اختو المرة الجايه لو إتكلمتي بدون إذن بطلعكك برة قاعه المحكمه دي، قالت ليهو ي مولانا
قال ليها قلنا اقعدي"بي نهرة"قعدت وسكتت
قال ليهم وينها شهد؟قمت على حيلي قولته ليهو نعم!!
قال لي إنتي شهد؟؟
قولته ليهو ايوة
قعد يعاين لي مساااافه وملامح وشو بتوحي بي إنو مستغرب هزة راسو وقال لي اقعدي
قعدته، بعدها اشر عليهو قال ليهو انت عباس؟قال ليهو ايوة،
قال لي قومي ي بتي احكي لي مالك طالبه الطلاق من الزول دة عشان الموضوع لو صغير نحلو وترجعو بيتكم انتي صغيرة على الطلاق ي بتي دايرة بالطلاق شنووو؟
المحامي عاين لي وقال لي اتكلمي م تسكتي ابدا،
القاضي قال ليهو هدؤ
بديت احكي ليهو من بدايه القصه لغاايه م وصلته موضوع موت امي، قولته ليهو انا امي ميته 40 يوم انا م عارفه بسبب انو حابسني ومربطني بالجنازير ومانعني من التواصل مع اهلي وبعدها بقيت ابكي،
اختو وقفت قالت ليهوكذابه ومنافقه ي مولانا والكلام دة كلو م حاصل، انتي كان دايرة تمشي لي اهلك كان وداك لكن الراجل لو م قولتي ليهو وديني يوديك براهو؟قولي لقيتي العزز عند اخوي وخلعك ونساك اهلك ي الجعانه،
خالي التاج قال ليها ي مرة هوي اعدلي لسانك وإحترمي نفسك
القاضي قال ليها اتفضلي اطلعي برة يلا،
قالت ليهو بعتذر ي مولانا،
قال ليها برة قلتة ليك يلا، قامت طلعت،
القاضي قال لي عندك اي إضافات ي بتي؟قولته ليهو لا، قال لي إتفضلي..
قال لي عباس الكلام القالتو مرتك دة عندك إعتراض عليهو؟عباس قال ليهو كلو كذب وملفق من اهلها
قال ليهو يعني انت بتنفي كلامها دة؟
قال ليهو ايوة بنفيهو
القاضي قال ليهو المحكمه إتاجلت لي يوم 15/4 طلعنا، ونحن قدام باب المحكنه اخت عباس بقت تنبذ وخالي التاج إشتبك معاها وبقى يقولو ليها احمدي ربك إنك بقيتي مرة والا كان شرحتك ي ام وش زي الركبهه، واخوك الخايب دة بعد حجمو تابعك زي الخروف الله لا بارك فيهو،
ابوي وجدي مسكوهو، حبوبه قالت ليها توووف عليكم وعلى تربيتكم ي العواليق الله لا كسبكم خير محل م قبلتو،
رجعنا البيت، اول م نزلنا إتلاقينا مع جارتنا خالدة سلمنا عليها بعدها جا ولدها طالع سلم علينا، خالي التاج قال ليهو سعد متين الجيه ي زول مختفي ليك كم شهر، سعد قال ليهو تقول شنو ي التاج ياخ مشيت مشاريع ابوي الفوق في الخلا شوفته القمح وجيت راجع
قال ليهو اها الزراعه ناجحه بس؟
دخلنا وخليناهم بتونسو
عدت الايام والمحكمه كل يوم تتأجل وانا كل مرة القاضي يسالني بقول ليهو م عايزاهو ابدا، طلب شهود مشو نسوان ابوي الإتنين، قال شهادتهم م معتمدة، قال لي برجعك بيت الطاعه 6 شهور لو م نفع نطلقكك
قعدته ابكي في نص المحكمه بكيت كداا بعدها قولته ليهو انا متنازله ليهو عن اي حقوق ممكن اخدها م عايزة نفقه م عايزة اي شي الراجل دة انا لو رجعته معاهو يوم واحد بس ممكن يكتلني وم حتكون في محكمه تانيه ي مولانا حتكون في جنازة م عايزة ارجع ليهو انا انت م عارف العذاب العذبني ليهو في ال 5 شهور دي العلامات الفي جسمي للأن م راحت بكيت وإتنهدته زي الطفله، القاضي تاني اجل المحكمه قال بعد شهر،
في يوم قاعدين نتونس انا وحبوبه وعماتي، قولته ليها حبوبه انتي خالي ياسر وين؟سكتو،
حبوبه قالت لي خالك ياسر دة في السعوديه وقاطع خبرو والله ي بتي،
قولته ليها انا فاكراهو في الزراعه الفترة دي كلها،
قالت لي لا والله م في الزراعه، ، ،
ونحن قاعدين كدة نسمع كواريك قمنا مخلوعين، والصراخ زايد جرينا بإتجاه الباب اول م طلعنا نتفاجأ ليك بالحله كلها كاسرة قدام بيتنا وفجأه نشوف خالي التاج قاعد في الأرض ويبكي وملابسو ملانه دم وفجاهه عيني وقعت على بوكسي وفيهو جنازة وملفوفه بقماش ملان دم، بقيت اصرخ وحبوبه بقت تصرخ معاي وتقول ليهو المات منو ي التاج المات منو ي التاج، عمتي جرت على الجنازة وقالت الليله وووووب دي جلابيه عبدالله...
...
الفصل الرابع
، عمتي جرت على الجنازة وقالت الليله وب دي جلابيه عبدالله
قولته ليها ابوي وجريت على إتجاهو وبقيت اصرخ واقول ليهم ابوي الحاصل عليهو شنو، واي ابوي، ابوي م مات م مات م تقولو لي ابوي مات، والنسوان بقو يكوركو والرجال نصهم ببكو ونصهم بحاولو يدخلونا البيت، والبيت اتملا كواريك وبكى وانا خلاص دخلته في حاله هستريا وحسيت انو الدنيا دي ضاقت بي وبقيت شايفه طشاش طشاش بعدها م حسيت بي شي تاني الا والناس بتصحيني وبقولو لي امشي شيلي العفو من ابوك واقري ليهو قرءان، قمته على حيلي وجريت على إتجاه الرجال بالجلباب بس الا جات بت الجيران لبستني التوب، دخلته لقيت جنازتو في وشي وعماتي واخواتي حوالينو وببكو، بقيت مترددة وواقفه في محلي وابكي وابكي وقعته جمب رجولو وبقيت اصرخ باعلى صوتي، خالي التاج جا رفعني وبقى يهدي فيني وانا اصرخ بأعلى صوت عندي واقول ليهو م فضل لي زول ي خالي م فضل لي زول خلاص امي وابوي ماتو وخلوني براي ي خالي خلوني براي
حبوبه جات حضنتني وبقت تبكي وخالي التاج زاد بكى من كلامي، جدي جا داخل بقى يتكلم ويمسح في دموعو قال لي التاج طلعهم برة بعد كدة خلاص عشان نطلع الدفن، اول م سمعنا قوله دفن دي بقينا نصرخ، طلعونا برة الغرفه بالقوة وخلاص جات لحظه طلوع الجنازة، الحله دي كانت كانو فيها مكبرات صوت من شدة الصراخ رجال على نسوان كانو ببكو بأعلى صوتهم، ونحن نتمردغ في التراب ونكورك لغايه م ركبو العربات ومشو، بعدها حالتنا بقت تحنن الكافر وانا الدنيا دي حسيتها مسخت علي كل شي في الدنيا بيتاخد مني قدام عيوني، حياتي كلها كانت عبارة عن امي وابوي واسي انا فقدتهم الإتنين في سنه واحدة في اصعب إمتحان من كدة؟طيب انا بعد كدة هعيش كيف؟كل الحوالي ديل م بساو ضفر من ضفور امي وابوي وهعيش عشان منو وانا اساسا كنت عايشه بيهم؟فقد الأم والأب هو باب لفقدانك لنفسك عمري م اتخيلت انو وجودهم نعمه ويمكن تزول في يوم الأيام، عمري م اتخيلت انو انا هفقدهم ورا بعض بالطريقه دي، عمري م تخيلت انو حيجي يوم وهفقدهم اساسا
ونحن قاعدين فجأهه جات عمتي الصغيرة طبعا ساكنه بعيد مننا، جات داخله وتصرخ وجادعه التوب وسط الرجال وشغاله تقول اسي كان معي، اسي طلع مني، فات وين خلاني، خلاني لمنو ي اخواني خلاني لمنو مات وقطع قلبي قطع قلبي ي اخوانا لا إله الا الله، الناس بقت تقول ليها إستغفري وتهدي فيها وانا شايفاها طشاش طشاش وسامعه صوت نسوان وراي بقولو الله ينعلها الما بتخجل قليله الحياء راجلها ميت وهي جايه تتجدع قدام الرجال كدة بلبسها دة ام سمعه فايحه
انا بقيت كل م اقوم امشي خطوتين ادوخ واقع كل م اسمع صراخ الناس بدخل في حاله تانيه، كل م يجي زول من اهلنا يعزيني ويبكي بلقى نفسي دوخت، ساقوني ودوني بيت ناس حبوبه وقالو ماف زول يمشي عليها عشان حالتها تعبانه وجات قعدت معي فاطمه اختي وشوق بقينا راقدين في السراير ودموعنا جاريه وعيونا في عيون بعض، فجأهه سمعنا صوت زغااريد عالي ولمسافه طويله من الخلعه طلعنا جرينا بيتنا ومن بيتنا لقينا الناس كلها واقفه في باب الشارع رجال على نسوان، طلعنا فجأهه اسمع صوت زغراد متواصل وصوت بقول"دة حقنا ي احمد دة حق ولدي ربنا بياخدو منكم شايف ولا م شايف؟حلفتو قسم عشان تطلعو ولدكم بريئ من ميته ولدي وياهو ربنا بياخد لي في حقي، انتو قايلين القسم دة ساهل؟قايلن اسم الله دة م بقطع ي احمد؟انا ام وحشاي إتحرق واليوم البتك وراجل بتك وانت حلفتو قسم في المحكمه وقولتو ولدكم م كتل ولدي ولا كان هنا اساسا انا رفعته يدي للمولى عز وجل ودعيت ربنا يوريك ليهو في عيالك ويحرق كبدتك زي م حرقتهه كبدتي على جناي ي احمد وربنا اصلا م بظلم زول بتك جنت قبل م تموت وياهو راجلها لحقها بالميته الكعبهه دي وانت ميتك حتكون اسوأ ي احمد يمهل ولا يهمك ي احمد اسم الله دة م ساهل وانت عشان تحمي ولدك من حكم الدنيا خليت بتك وراجلها يحلفو اسم الله وم قدرته تحميهم من حكم ربنا الف حمد وشكر ليك ي ربنا انا كدة ي دوب حشاي برد على ميته ولدي الإنصاف الما أنصفتنا ليهو المحكمه انصفني ليهو ربي، مشيت عليها ولزيتها بكل قوتي وقولته ليها دة شنو البتقولي فيهو دة انتي؟وانتي منو اساسا؟انتي بني ادم انتي؟مبسوطه على موت ناس؟
قالت لي انتي بتهم القالو جنت مش؟زغردت تاني ايويووي وقالت ليهو ولسه ي احمد القسم دة حيقطعك اكتر واكتر زي م اسي قطع راجل بتك في الحادث دة، شايف ولا م شايف حادث حصل براهو عربيه اتقلبت من غير م يكون اي شي ماشي في طريقها اها دي عداله ربنا ي احمد دي عداله ربنا ي احمد، لزيتها بي يدي قولته ليهم دي منو المجنونه دي وقسم شنو الله لا جاب باقيك امشي من هنا يلا امشي، وانتو ساكتين ليها ليه؟ابوي لسه قبرو م جفى وتجي واحدة زي دي وتتكلم فارغ وانتو بتعاينو ليها؟فاطمه قالت لي شهد دي مرة مجنونه سااي تعالي مسكتني واعمامي بقو يقولو لينا ادخلو جوة، والمرة لسسه بتزغرد وفي نص الشارع وبتقول احمد بتو جنت وماتت، وراجل بتو اسي مات، وبت بتو الحلفت قسم جنت، ربنا اخد بحق ولدي ي ناس دم ولدي اصلا م راح ساي إتحمل نتيجه اعمالك ي احمد، إتفكيت من فاطمه قولته ليها مجنونه لنفسها م تجي تتجنن فينا هنا وربي م اخليها مشيت عليها جو اعمامي مسكوني وواحد منهم ضربني كف ودخلوني البيت وانا لسه بصرخ وبقول ليهم م سامعنها بتقول في شنو؟دي بتزغرد في نص فراش ابوي الما تم ليهو كم ساعه في قبرو،
بعد صراع وبكى وصراخ وجوطه دخلوني الغرفه وقالو م تخلوها تطلع ..
المساء جدي وقع بصدمه ضغط ودهو المستشفى قالو ضغطو مرتفع شديد، طبعا جدي ماف مرة من نسوان بيتو وجوة بيتو إتكلمت معاهو بالنبرة دي لما يطلع الشارع الكبار والصغار بحترموهو، ودوهو مستشفى كبير في المدينه مسافه ساعتين مننا بعد الفحوصات وكدة قالو الضغط عمل جلطه في الرجل وبكدة فضل ملازم المستشفى والناس بقت متقسمه نصين نص في العزاء ونص مع جدي ونحن روحنا بقت مشحتفه م عارفين نلقاها من وين ولا من وين فجأهه الهدؤ الكنا عايشين فيهو زمان إتحول لحياة باهته وكلها مصايب
عدت الأيام وجدي طلع من المستشفى وانا حالي من سيئ لي اسوا وانا خلاص الفيني كملت لا باكل ولا بشرب ولا واعيه بالبحصل حوالي الدنيا م ليها اي طعم بقت بالنسبه لي، في يوم وانا قاعدة جا خالي التاج دخل لي في غرفتي، قال لي الحياة دي لا بد من انها تستمر ونحن اصلا فيها ضيوف والحي ابغى من الميت وانا وجدك وحبوبتك قاعدين اصلا م بتجيك عوجه م تفتكري نفسك براك ابداا، دموعي جات جاريه،
قال لي طبعا الليله كانت محكمه الطلاق، نحن م مشينا لكن المحامي إتكفل بالموضوع وشرح للقاضي ظروفك وكدة والقاضي طلقكك غيابيا ودي ورقه الطلاق حقتكك،
مفروض انبسط صح؟مفروض ابدي اي ردة فعل توحي بي انو الخبر فرحني لأنو اخيرا ربنا حلاني من عذاب كنت هتجبر عليه العمر كلو بس م حسيت بأي شي، فضلته سااكته وانا بعاين ليهو ودموعي في عيني،
طلع وخلاني وانا اتفقعته بكى وبقيت اقول ليه ي ربي م كاتب لي غير الحظ السيئ في كل شي ليه ي ربي بس،
يوم الأربعين ونحن قاعدين بنعوس في كسرة الغداء فجأهه جات مرت ابوي الصغيرة رحاب ومعاها خالي التاج نادانا واحد ورا التاني اخواتي كلهم وحبوبه وعماتي ودونا بيت ناس حبوبه الضيافه، حبوبه قالت ليهو خير ي التاج في شنو؟قال ليها والله ي امي عبدالله دة الله يرحمو بالجنه والخلاهو وراهو دة ياهو من نصيب نسوانو واولادو واهلو وعشان م نخلي المواضيع تطول وجزؤ منهم يتظلمو اسي حار حار قلنا نوزع ال...
حبوبه قاطعتو قالت ليهو بنهرة التاح لا إله الا الله؟
قال ليها محمد رسول الله، قالت ليهو دة كلامك انت ولا كلا ناس تانين؟
قال ليها دة الصح ي امي،
قالت ليهو م بتخجلو؟متين مات لمن جارين ورا قروشو وممتلكاتو تفوو عليكم،
عمتي رحاب قالت ليها دة حق ي عمتي وعشان ماف زول يتظلم،
قالت ليها البظلم منو؟والفاضي لقروش وممتلكات منو؟نحن الحمدلله ضراعنا اخدر زي كلامي دة لا هينين لا لينين لا بنفتش ورثات الناس...
خالي التاج قال ليها ي امي
قالت ليهو اسكت هس،
قمته طالعه قال لي انتظري، قولته ليهم الشايفنو انتو اعملوهو انا م بتفرق معي ابوي تحت التراب قروشو فايدتها شنو؟
طلعته وخليتهم بتناقشو، بعدها جو اعمامي وقالو تتقسم بس واي زول ياخد نصيبو وبالفعل دة الحصل في اليوم دة،
اليوم التاني عمتي رحمه اصبحت زعلانه وتتكلم وبتقول عمري دة كلو عايشتو بي وضعو الكعب عايشتو كسرة بي مويه اكلتها معاهو لا كليت ولا مليت ولا في يوم كشرته في وشو وفي النهايه عمل شنو؟الخزنه ختاها في بيت رحاب الصغيرة الجات بي قفاي، واوراق البيوت ومخازن المخاصيل والإستثمارات العاملها كلها مديها ليها وممسكها مفاتيحها والبهايم والبقر الفي الخلا م بقلو عن 5 الف راس، والله العظيم والله العظيم ي جماعه صدقوني التركه الوزعوها دي ولا ربع التركه حقت عبداله كلها شالتها مرتو واخوانو نحن طلعنا بقد القفه ولا شي م طلعنا بيهو دهب زي الناس ساي م لبسناهو زيها هي الجات ورانا لابساهو من ساسها لي راسها
حبوبه قالت ليها ي رحمه هي اهدي كدة واقعدي في الأرض سمح ناقصاك حاجه انتي؟
قالت ليها الزمن م معروف ي عمتي لي قدام م معروف اليحصل شنو وانا عندي بتين صغار قدامي دايرات ياكلن سمح ويلبسن سمح ويتعلمن واي شي في الدنيا دي انا كان انقطعته اجيب من وين م من حق ابوهن الخلاهو ليهن دة،
قالت ليها قدر الجاهم دة إحتفظي بيهو وجدهم دة ياهو قاعد م بقصر منهم في شي لمن ينسترن في بيوتهن،
بالفعل كل اخواتي وعماتي م كانو راضين بالتقسيم لانو ابوي ورثتو الخلاها كتيرة شديد بس المشكله انو كان كلها حاصرها وخاتي قروشو واوراقو في بيت مرتو الصغيرة المسكنها بعيد مننا وهي ابدا م اعترضت على التقسيم لأنو ضامنه انها عندها شي وشويات، انا شخصيا م كان فارق معي ابدا...
بعد يومين خالي ياسر جا طبعا كان في إندهاش غريب في جيتو حسيت انو كل ناس البيت مخلوعين منها وحالتو زاتها م كانت حاله زول جاي من السعوديه، قال لينا اول م سمعته الخبر جيت طوالي م إنتظرته زاتي، في يوم وانا شايله الغداء مودياهو ليهو سمعته حبوبه بتقول ليهو الجابك شنو انت م كان ترجع، وهو بقول ليها يمه اختي وراجلها يموتو وم اجي؟ وابوي عيان كمان كيف م اجي؟ لما جيت داخله سكتو، خالي ياسر قال لي قالو عندك مشاكل مع راجلك مالو هو كمان الخايب التاني،
حبوبه قالت ليهو اسكت ساي من عمايل راجلها البطاله الما بتتحكي، طلعته وانا ساكته بقت في إستفهامات كتيرة في راسي بعد سماعي لكلام حبوبه معاهو
عدت اربعه شهور من وفاة ابوي وجدي كان م بين صحتو مرة تتحسن ومرة تتدهور واحيانا نشيلو ونختو عشان م بقدر يتحرك كتير، وعشان هو بحب يقعد قدام باب الشارع كتير بطلع ليهو الكرسي وبسوقو يقعد شويه وبرجعو، في يوم وانا بطلع في الكرسي لاقيت سعد ود خالتو فتحيه، سلم علي كيفك تمام، قولته ليهو الحمدلله وانت كيفك؟قال لي تمام والله عمي احمد كيفو؟قولته ليهو والله صحتو في تحسن شويه اسي مطلعه ليهو الكرسي دة عشان اقعدو فيهو، قال لي بتحرك كويس؟قولته ليهو يعني، قال لي طيب خليني اساعدك واحركو معاك، قولته ليهو لالا ماف داعي قال لي لا والله،
قولته ليهو طيب دخلته البيت طبعا صالون الضيافه بتاع جدي البقعد فيهو جمب الباب قولته ليهو إتفضل،
دخل وقال السلام عليكم، قولته ليهو خيلاني الاتنين مافي وحبوبه دي في العريشه بهناك بتعوس في الكسرة، قال لي ايواا دخل الديوان وسلم على جدي، جدي قال لي جيبي ليهو مويه مشيت اجيب المويه لقيتو ساقو مشى بيهو برة وهو زاتو جاب ليهو كرسي وقعد معاهو، جبته ليهم المويه ومشيت عملته ليهم شاي وجيت لقيتهم بتونسو و يضحكو سااي إستغربته طبعا لانو طولته م شوفته جدي بضحكك،
وإتكرر الموقف في يوم جات مطرة غزيرة والشمس فتحت شديد والأرض شبه جفت والمقشاشه بقت عليها احلى لأنو رملتنا بيضاء، كنسته بيت ناس حبوبه كلو، وسوقته اخواني الصغار وطلعته بيهم عشان نكنس الشارع، انا كنت بكنس وهم بشخبطو لي وانا بكره الحركه دي، بقيت اكورك فيهم واجري وراهم عشان اضربهم وادخلهم البيت بس فجأهه إتزلقته ووقعته في الأرض واخواتي بقو يضحكو علي وانا رجلي وجعتني، فجأهه احس بي زول برفعني من الأرض إتلفته عاينته ليهو لقيتو سعد وهو داير يضحك وم داير، والتوب نصو مرفوع ونص واقع، وشعري فاتح، م قدرته افتح خشمي قولته ليهم الليله اصبرو لي وجريت وراهم دخلته البيت وانا محرجه،
يلا الفترة دي انا بقيت م بقعد في البيت بطلع امشي الحواشه واحيانا امشي البحر اغسل فيهو وارجع، وبعد مرات بقعد في الشارع مزاج بس، وبمشي السوق اجيب إحتياجاتنا وكدة،
في يوم وانا راجعه من الحواشه إتلاقيت مع سعد هو سايق حمار وشايل فيهو قش، سلم علي قال لي اركبي اوصلك، قولته ليهو لالا بمشي برجولي براي امشي انت، والدنيا كانت مغارب، قال لي الزمن اتأخر م بخليك براك نزل من حمارو وبقى ماشي معي وهو بتكلم معي وانا بجاوب على حسب كلامو لغايه م دخلنا الحله ووصلنا البيت لقيت خالي ياسر واقف برة، شافنا وهو صاري وشو، سعد سلم عليهو بحرارة بس خالي ياسر كان عكس وقال لي بنهرة خششي جوة سرعه دخلته جا لاحقني قال لي مشيتي وين؟قولته ليهو مشيت الحواشات!!قال لي مشيتي الحواشات لشنو عندك فيها ابوك هناك؟ووقع فيني ضرب بالسوط، حبوبه مسكتو وقالت لي اجري خشي جوة، انا اصلا م اتحركته من محلي ولا الضرب اثر علي إتفك من حبوبه وبقى يضرب زيادة وقال ليها م تمسكيني ي امي بنقدر على سمعه العزبات نحن بنقدر؟كيف هي بت مطلقه وتخليها تعتب عتبه الباب دة وتطلع؟وكمان جايه مع سعد جاين من وين كنتو وين اتكلمي وبقى يضرب زيادة وحبوبه بقت تكورك عماتي جو جاريات وبقو يحاولو يمسكو فيهو ويدخلوني منو جوة، حبوبه قالت لي ي بت اسمعي الكلام الله يرضى عليك دة مغضوب دة بتموتي في يدو، قولته ليها حبوبه م عملته شي غلط انا وانا استاذنتك واستاذنته جدي وسعد دة انا لقيتو في تقاطع الحفيرة بس وجا معي وين الغلط يعني؟قال لي وكمان بتردي انا لسانك دة الا اقطعو ليك جدي نهرو قال ليهو ي ولد
حبوبه قالت ليهو صحيت ابوك من النوم اسكت لسسه م اتعافى كويس داير تمرضو تاني الله يمرضكك..
من صوت صراخو الحله كلها عرفت انو ضربني، بعد العشاء جات خالتو فتحيه ام سعد سلمت على حبوبه، قالت ليها ي عششه الليله ولدك ياسر تصرفو ابدا م سليم اسي الحله كلها تتكلم قالت ياسر قبض شهد وسعد سوا وانا الكلام دة م برضاهو في ولدي ولا دي اخلاق ولدي وزاتها شينه في حق بتكم كان عزبه برضو شينه ي عشه ي اختي نحن ناس بنعرف الأصول كويس خلي ولدك دة يفتح عينو كويس ويشوف الأرض انا سمعه اولادي فوق كل شي مربياهم على الاخلاق والأصول ومحترمين بين الناس دي كلها ولدي لما سمع بالكلام دة م رضاهو م عشان نفسو لا والله عشان بتكم م رضاهو وحكى لي قال لي يمه انا البت دي لاقيتها في الشارع جايه من الحواشه والدنيا مغارب م قدرته اخليها تجي براها الدنيا م معروفه جبتها معي يقوم خالها يضربها؟
حبوبه قالت ليها معليش ي فتحيه اختي حقكك علينا والله نحن عارفين اخلاق اولادك والله م بتورينا ليها انتي اتربو وسط اولادنا وهم زاتهم زي اولادنا واحد م شفنا منهم الا كل خير لكن انتي م عارفه ياسر ولدي دة جهلو غبي ي اختي؟
قالت ليها انا بس جيت قلت النحدثكك والله يهديهو إن شاءالله،
حبوبه قالت ليها والله م بتمشي الا تشربي الشاي معي، بالفعل قعدت شربت الشاي ومشت،
اليوم التاني حبوبه قالت لي انا ماشه لي فتحيه دي اودي ليها الفطور دة واجي عشان حركه خالك العملها امس مع ولدها دي م ظريفه، وهي طالعه لاقوها نسوان في الباب جاينها بالجبنه جات راجعه معاهن بعد م ضيفناهم وكدة قالت لي امشي ودي الصحن دة لخالتك فتحيه وتعالي جري قبل خالك م يلقاك سمح، قولته ليها كويس شلته الصحن وطلعته، طبعا ناس خالتو فتحيه ديل هم على قدر حالهم وباب شارعهم م زي بابنا يعني م عينه الابواب البتندق والزول يجي يفتح بابهم معمول بالقش عادي ممكن تلز الباب وتدخل، دخلته قولته السلام عليكم؟سلمته كتير بعدها مرت اخوهو قالت لي شهد وعليكم السلام إتفضلي إستقبلتني وسلمت علي بحرارة هي قدري كدة وبت حلتنا زاتها المعرسها اخوهو دي، قولته ليها خالتو فتحيه مافي؟قالت لي بتكون في اللدايه بهناك بتعوس تعالي قعدته وإتونسته معاها مسافه قالت لي م بتطلعي ولا بتجي لي زول و...لغايه م خالتو فتحيه جات سلمت علي اديتها الصحن، قالت لي عشه مالها تعبت نفسها كدة، قولته ليها ماف تعب انا ماشه، قالت لي معليش ي بتي على العملو خالك امس الله ينعلو، قولته ليها لا م مشكله يلا مع السلامه انا ماشه حبوبه منتظراني، وانا طالعه سعد جا داخل البيت لما شوفتو لمن شعر جسمي غزة من الخجل، سلم علي قولته ليهو اهلا وطلعته مشيت بإستعجال،
بعد اسبوع جاتني هبه مرت اخوهو وبقت تجيني طوالي وتتونس معي وكدة يعني شبه صاحبتني، وانا م قاعدة امشي ليها نهائي، عندهم مرت اخوهم الكبير ولدت حبوبه قالت لي نمشي ليهم بالفطور، مشيت معاها لانها غصبتني على كدة، ونحن داخلين لقينا سعد طالع وقف سلم على حبوبه قال ليها استاذنك انا ماشي على الزراعه كدة اليومين دي الحصاد عشان كدة، حبوبه قالت ليهو سمح امشي ي ولدي ربنا يسهل طريقك، فطرنا في بيتهم وشربنا القهوة واثناء م بنتونس هبه قالت كويس ي حبوبه عشه الجبتي لينا شهد دي والله بحنس فيها تحنيس م بتجي التقول بيتنا دة فيهو شوك بطعن، حبوبه ضحكت قالت ليها إتلومت لكن لالا تجيكم طوالي والله ي بتي، قامت واحدة من حمواتها قالت ليها الصحبه الحفت عليكم جديدة شنو إن شاءالله خير، هبه قالت ليها كل الخير فيها انتي بس عايني بعينك وخليك سااكتهه،
في يوم هبه كانت معانا والونسه جرت لي بعد العشاء قام راجلها رسل ليها ولد اخوهو الصغير قال ليهو ناديها، هبه قالت الليله وب خلاص جا لقاني مافي حيقوم الدنيا وم يقعدها يلا انا ماشه، حبوبه قالت لي امشي وراها قولي ليهو حبوبه عشه هي الاخرتها عشان كانت بتسرح ليها في شعرها، مشيت وراها وهبه خايفه وتترجف لغايه م دخلنا البيت، سلمنا عليهم كلهم كانو قاعدين في حوشهم الكبير ومفرشين سرايرهم وبتونسو، قولته ليهم حبوبه قالت ليكم انو هبه كانت بتسرح ليها في شعرها شان كدة اتأخرت قالت ليكم م تسألوها، خالتو فتحيه قعدت تضحكك قالت اجي ي بتي عشه قايله ولادنا زي ياسر ولدها ولا كيف؟والله زول سائلها مافي كان قعدت للصباح م بنسألها لكن سامي دة قال عندو عراقي وسروال اظنو لقاهن م مكويات ودايرها تكويهن ليهو عشان بكره ماشي بيهن الشغل، قولته ليها طيب مع السلامه تصبحو على خير، قالت لي تلاقي الخير ي بتي، طبعا الدنيا ضلام وهم زاتهم م عندهم كهربه، كان في الحله الموصلين كهرباء ناس بيتنا وبيوت بالعدد بس، طلعته من البيت بس احس بزول بقول لي شهد، قول شهد دي انا صرخته قال لي اسكتي انا سعد اسكتي، قولته ليهو في شنو انا ماشه خالي ياسر كان جا لقاني مافي بشاكلني، قال لي داير اتكلم معاكي، قولته ليهو لالا انا م بقدر اقيف وجريت دخلته بيتنا لمن برجف من الخوف،
كنت بحاول على قدر م اقدر إني اتجنب المشيه لبيتهم لأنو ناس الحله تحت تحت بدو يتكلمو ويقولو حجات م تمام المشكله انو انا م سمعته الكلام دة من زول غريب سمعته عماتي الإتنين بتكلمو وبقولو بقت ماشه سااي وكل الوقت في بيت ناس فتحيه الفيهو اولاد م معرسين وهي عزبه، وعمتي رحمه قالت ليها الحله كلها ماسكه في سيرتها اسي، عماتي بدل م يجو وينصحوني ويحزروني بقطعو من وراي
قلت لنفسي الكلام دة طالما ناس البيت قالوهو معناها ناس الحله م مقصرين، بقيت اتجنب هبه وعلاقتي معاها عشان م ادخل نفسي في متاهات لغايه م هبه زاتها جاتني في يوم وبتتونس معي قالت لي سعد رايك فيهو شنو؟قولته ليها راي فيهو في شنوو يعني مالو؟بقت تتبسم، قولته ليها مالك ها؟قالت لي سعد دة قال دايركك، قولته ليها شنوو؟قالت لي اها انتي قولك شنو؟؟قولته ليها ي بت ها انتي مجنونه دة شنو البتقولي فيهو دة؟
قالت لي هو كلمني وقال لي اشوف رايك انتي اول عشان م داير يستعجل ويكلم اهلك من غير م يتأكد من موافقتك، وبعدين تعالي هنا يختي سعد مالو؟ي يمه بنات الحله كلهن جاريات وراهو وهو م شغال بيهن السماحه حقتو يختي انا زاتي لو كان اتقدم لي هو قبل اخوهو المعولق دة كنت وافقته بيهو والله، قولته ليها ي زوله اتهدي، قالت لي قولي عاجبكك بس وم دايرة تتكلمي ياخي سعد دة منو الماعجبها في الحله؟بمشن الحواشات عشانو، والقوام حقو واي شي عندو م فاضي لي سونيل شطه زاتو، قولته ليها سونيل شطه دة منو كمان؟قالت لي ممثل هندي بوريك صورتو بكرة ملصقاها في دولابنا اها قولي لي موافقه؟
قولته ليها اوافق شنو ي زوله م موافقه ولا اي شي، قولي ليهو هي قالت ليك م موافقه...
❖
ي امي انا دايرها قولته ليك،
ي حاج الطيب فهم ولدك دة البت عزباء يتزوج عزباء كيف وهو شاب صغير لسه اول عرسه ليهو الكلام دة م بجي ي ولدي م بجي
ي امي انا عارفها متزوجه قبل كدة وبرضو دايره المشكله وين يعني؟م كتار من اهلنا اسي بعقلو نسوان اخوانهم بعد رجالهم يموتو،
ي ولدي افهم ديلك نسوان اخوانهم يعني مجبورين عليهم انت م مجبور عليها بت الناس دي ونحن شبك ناس حاج احمد دي مادايرنها ي ولدي
ي امي انا م عندي شغله بي حاج احمد ولا عندي شغله بي زواجها داك انا دايرها ي امي افهمي ي ابوي عليك الله اتكلم معاها والله ي ناس البت دي انا غيرها م بدور
سعد في بيتهم وبتناقش مع ابوهو وامو واخوانو وبشرح ليهم انو دايرني وكدة
خالتو فتحيه ي ولدي اسمع الكلام عليك الله اسمع الكلام والله هي كان نافعه م كان طلقوها من 5 شهور وعملت مشاكل مع راجلها
ي امي قولي هي الإتطلقت بالمحكمه كان الراجل دة نافع كان قعدت معاهو، قالت ليهو ي ولدي بكرة تعمل فيك نفس العمله وتبقيك فرجه بكرة الحله كلها تقول سعد ود شيخ الطيب مرتو طلقتو م تشيل يدك وتتبظ بيها عينك ي ولدي
سامي ولدها قال ليها ي امي خليهو الراي رايو والعرس عرسو والعيشه عيشتو هو البعيشها انتي م تدخلي في حاجه زي دي ولا شنو ي يابا؟
ي ولدي لو إختار اي بت انا م عندي إعتراض اليأشر على اي واحدة من بنات الحلهه ديل وانا اجيبها ليهو لكن دي..
سعد قال ليها يلا ي امي دي الانتي قولتيها دي بس م داير غيرها انا وقام طلع
وهو طالع في الباب إتلاقى مع هبه، قالت ليهو اسمع النحدثك، قال ليها اها؟قالت ليهو شهد قالت موافقه وم عندها اي مانع قالت لي خليهو يكلم اهلي لو ادوهو انا م عندي مانع، الفرحه إترسمت في وش سعد ونسى نقاش امو معاهو وطلع،
شيخ الطيب بتكلم مع خالتو فتحيه بالليل وهم راقدين براهم قالت ليهو البت دي م دايرنها ي الطيب فهم ولدك الحاجه دي م بنعرس لي ولدي عزباء،
قال ليها كدة ي فتحيه احسبيها معي بالراحه كدة، الناس ديل واسطاتهم قويه شديد اسي الشركه بتاعه الحكومه لما جات تشيل اراضي الفلاحين حاج احمد دة لقى حل وسط وخلى الحكومه تشتريهم منهم بدل تقلعها منهم قلع
قالت ليهو ودة علاقتو شنو بالموضوع ي الطيب؟
قال ليها خليني اكمل كلامي الشركه خلت الفلاحين كلهم يبيعو اراضيهم بس لسه بزرعو فيها والمحصول نص ليهم ونص للحكومه صح ولا م صح؟قالت ليهو ايا صح، اها حاج احمد دة انتي قايلاهو باع اراضيهو ولا شالتها منو الحكومه؟قالت ليهو م باع؟قال ليها ولا متر م باعو نحن زاتنا دي حاجه كويسه معانا ممكن نخليهو يتوسط لينا ويرجع لينا ارضنا دي لو ناسبناهو وبعدين عبدالله الله يرحمو كان يدو اليمين بس كان مفتح شديد وطلع منو بقروش جد واولادو ياسر والتاج ديل سفهاء ساي لا بطقعو ولا بجيبو الحجار ياكلو في قروش ابوهم ولافين ساي اها سعد ولدنا دة زول بحب الشغل ومجتهد شديد ممكن حاج احمد دة يمسكو كل شغلو ومشاريعو ويطلع بي شي وشويات منو والله بكرة يمسكو اكبر المشاريع العندو رايك شنو؟شيخ احمد كبر وخرف وبقى م بعرف للحساب شي انا دة شوف عيني العمال بجيبو ليهو القروش الا بالشوالات يعني العرس دة ممكن يكون مكسب لي ولدنا ي فتحيه فكري بعقل،
سكتت،
اليوم التاني في صلاة الجمعه في الجامع اول م الناس صلو شيخ ابطيب وقف على حيلو وقال"ي جماعه استنو شويه وم تطلعو كد، وقفو قالو ليهو خير ي شيخ الطيب، قال ليهم ي جماعه انتو كلكم اهلنا وناسنا وكلنا حاجه واحدة في الحله دي، يلا انا اليوم واقف هنا دة وداير اطلب قدامكم كدة إيد بت عبدالله الله يرحمو حفيدة حاج احمد لي ولدي سعد وكلكم عارفين ولدي سعد م محتاج اشكرو ليكم وانا والله ي حاج احمد جاي وقاصدك في الخير وبتك دي زي بتنا اخلاق وادب وإحترام قلنا م بنفتش غيرها طالما عندنا جوهرة قدام عيونا، جدي احمد قال ليهو والله م عارف اقول ليك شنو ي شيخ الطيب لكن انتو ناس م فيكم قول والله وولدكم سعد دة بالذات انا م شوفته بادبو واخلاقو عشان كدة اصلي م بأباهو والله ابشر اديناهو ليها تب، خالي ياسر قال ليهو طلبته مننا الطلب دة قدام الحله كلها ونحن زاتنا م بنخجلكم ولا بنأجل الموضوع دة حرم نعقد ليهو عليها اسي ولا بنستنى زاتو...
ونحن قاعدين وانا بعمل في الجبنه سامعين صوت سلاح إنضرب في الجامع، قولته ليها الليله عرس منو في الحله ي حبوبه؟عمتي رحمه قالت لي بري م عارفين، حبوبه قالت لي اظنو من حله ورا، قلته ليهم العجين خلاص خمر انا ماشه اعوس الكسرة، حبوبه قالت لي الشمس ي بتي م تعوسي اسي، قولته ليها جدي بجي من الجامع جعان اسي امشي اعوس بسرعه احسن، مشيت شلته القش جهزته لدايتي وولعته الناس اول م بديت اعوس اسمع صوت زغاريد في بيت ناس خالتو فتحيه، فجأهه اسمع صوت خالي ياسر بقول "ابشري ي امي ابشري، "قالت ليهو في شنو ي ولدي خير إن شاءالله البشارة لي شنو؟قال ليها بت بتك عقدنا ليها اسي...
...
الفصل الخامس
، فجأهه اسمع صوت خالي ياسر بقول "ابشري ي امي ابشري، "قالت ليهو في شنو ي ولدي خير إن شاءالله البشارة لي شنو؟قال ليها بت بتكك عقدنا ليها اسي، قالت ليهو الليله وب عقدتو ليها لمنو؟ قال ليها زول كويس واخلاقو عاليه وم فيهو كلمه، قامت على حيلها قالت ليهو بصوت عالي عقدتو ليها على منو إتكلم قولته ليك؟قال ليها على سعد، قالت ليهو سعد ود فتحيه؟قال ليها اي، زغردت بصوت عالي بعدها قالت ليهو والله كان زول غيرو كان حرقتكم انت وابوك لكن طالما سعد والله م فيهو قول خلقه واخلاق،
انا كنت واقفه وبسمع في الكلام دة كلو واعصابي تلفت لدرجه انو خليت طرقه الكسره تحرق في الصاج، حبوبه جاتني جاريه قالت لي ابشري ي بتي ابشري عقدو ليك على ولد هدي ورضي م فيهو ولا نضمه والله العظيم، انا واقفه ودموعي جاريه مسكتني قالت لي ي انتي عويرة ولا شنو؟مسحت لي دموعي وحضنتني قالت لي شوفتي ربنا بعوض بالأحسن كيف؟تعالي ي رحمه عوسي الكسرة دي يلا بسرعه، جات عمتي رحمه قالت لي الباكيه ليها شنو كلنا عارفين الزير وغطاه وعاينت لي من فوق لي تحت وقالت لي الحركات لزومها شنو؟؟إتستغربته من كلامها طبعا، حبوبه قالت ليها ها عوسي الكسرة، تعالي ي بتي قعدتني جمبها وبقتت تتكلم معي على اساس انها تطيب خاطري وم ازعل وتقنعني وكذاا، فجاهه جات هبه جاريه وتزغرد، بقيت اعاين ليها، قالت لي حبوبه مبروك مبروك ي حبوبه والله م بتتخيلي فرحته قدر شنو
قالت ليها ي بتي الله يبارك فيك ياخي عقبال م نفرح بيكم تلاته انتو كمان قالت ليها اللهم امين وانا ببكي هبه قالت لي حبوبه دي دموع الفرح بس ي حبوبه م مصدقه انو عقدو ليها على سعد، حبوبه بقت تضحكك، فجأهه خالتو فتحيه جات داخله معاها نسوان اولادها شايلين جردل عصير وحلاوة وبلح وبقو يباركو وسلام ببشاشه وكدة وانا عجين الكسره في يدي ورجولي وجلبابي منتن، حبوبه قالت لي اجري استحمي وغيري معليش ي فتحيه ي اختي فاجأؤنا اسي والبت كانت بتعوس، خالتو فتحيه قالت ليها العفوو على شنو ي عشهه ي اختي شهد بتنا وباي شكل كان تتشاف سمحه
م بين ليله وضحاها ومن غير م احس حتى لقيت نفسي في عصمه راجل تاني، م عارفه بس الإحساس الإتولد جواي وخلاني ارضى بالواقع هو انو انا بقيت حمل تقيل على ناس حبوبه وجدي وخالي ياسر واظن هم م قدر الحمل دة عشان كدة عقدو لي بالإسلوب دة والا م كان حيعقدو لي وانا في اكتر فترة متأزمه فيها نفسيا، إتطلقته فيها وخسرته فيها امي وابوي وهم حاسين بالصراع النفسي الأنا عايشاهو وبكل بساطه عقدو لي، قولته لنفسي يمكن علشان قاعدة معاهم في بيتهم وإفتكروني زيادة عدد وحبو يتخلصو منو، لو قعدته في بيت ابوي م كان دة حصل ولا كان خالي ياسر إتصرف كدة اصلا انا كنت حاسه انو قعدتي مع حبوبه مضايقاهو لانو كل الوقت زهجان وينهر فيني مع العلم انو زمان ابدا م كدة معي انا بالذات
قضيت الليل داك كلو بكى وم عرفته بعداك الحصل شنو ولا حبوبه وخالتو فتحيه اتفقو على شنو الشي العارفاهو انو انا إكتئبته اكتر وبقيت مرعوبه اكتر، من تجربتي الأولى الزواج بالنسبه لي مصدر رعب م حاجه تبسط ابدا قولت لنفسي م عارفه الناس بتنبسط كيف لما تجي سيرة العرس وهو في الحقيقه موت بالبطيئ
بعد يومين جات خالتو فتحيه نحن كنا بنفطر سلمت علينا وجابت حجات كميه قالت ديل حجات الحبس،
حبوبه قالت ليها هي ي فتحيه ي اختي الحبس دة كمان بينا بتنا نحن بنحبسها، خالتو فتحيه قالت ليها حابسنها لي ولدنا ي عشه ي اختي وولدنا م داير يكون في تقصير من ناحيتو ابداا، حبوبه قالت ليها ود الهنا والسرور سعد والله اسم على مسمى الله يحفظو وفجأهه بنات الحله بقو يجو يباركو لي والخبر إنتشر شديد واي زول جاي يتأكد من صحه الخبر، كل دة وانا سعد م شوفتو نهائي وكارهاهو عمى
بعد م نزولني الدخان بي إسبوعين جاتني هبه بعد المغرب قولته ليها اقعدي قالت لي اسي كنت معاك اقعد شنو ها انا جاياك مرسله، قولته ليها في شنوو؟قالت لي سعد قال داير يلاقيك، قولته ليها شنو؟يلاقيني انا؟ولشنو؟قالت لي وطي صوتك م تصرخي ها العويرة دي عادي داير يقول ليك حاجه ها، قولته ليها لالا م بقدر م ماشه ي زوله، قالت لي شهد انتي عويرة دة راجلك، قولته ليها ي زوله م ماشه
فجأهه اسمع صوت حبوبه بتقول"تقومي طوالي تمشي تشوفيهو المشكله وين يعني؟ راجلك داير يلاقيك نحن زاتنا م عندنا شي يخلينا نمنعكك"
هبه قالت ليها وريها ي حبوبه عليك الله"
حبوبه قالت ليها هو واقف وين؟هبه قالت ليها في الشارع قال بس داير يسلم عليها عشان من العقد تم لا شافها لا إتكلم معاها لا عرف رايها في الموضوع شنوو...
قالت ليها صح ي بتي والله لكن هو م يخجل يجي طوالي يقعد معاها ويتكلم معاها عادي م حلالو عاد
قالت ليها فعلا والله ي حبوبه بس الموضوع محرج شويه هو زاتو بكلم راجلي وراجلي بكلمني انا يعني م بقدر يكلمني انا زاتي
حبوبه ضحكت وقالت لي البسي توبك امشي لاقيهو ي بتي شوفيهو مالو وارجعي يلا قومي سرعه، لبسته توبي وانا طالعه حبوبه عندها صندليه قالت لي اقيفي ريحتني بيها وقالت لي يلا امشي، هبه قالت ليها الصندليه دي لي سعد بس لي اخوهو ماف يعني حبوبه قالت ليها قليله الادب وريحتها هي زاتها قالت ليها يلا،
طلعنا الشارع كان ضلام لمن غلط قالت لي خليك جمب الباب هنا اسي كان هنا انا بناديهو ليك، قولته ليها ي زوله مش دخل خلاص قولي ليهو جينا لقيناك مافي دخلت، قالت لي تدخلي في النار انتي قلنا إنتظري، قلته ليها م بقيف والله خالي ياسر لو جا لقاني واقفه هنا نص الليل دة بكسرني، قالت لي احسبي لغايه 10 بس لو م جيت ادخلي، وقفته وبديت احسب وانا خايفه لأنو الضلام شديد عايزة اتحرك ادخل فجأهه اسمع صوت بقول لي السلام عليكم، لمن اتخلعته، قولته ليهو وعليكم السلام، قال لي م اكون خلعتكك، قولته ليهو لالا م خلعتني بس هبه قالت انت قولت دايرني قول في شنو عشان ادخل قبل م خالي ياسر يجي، قال لي م تخافي م حيعمل ليك شي وانا معاك، سكتت مساافهه قولته ليهو اها في شنوو؟قال لي داير اقول ليك انو انا عايز احدد مواعيد العرس وداير اشوف اليوم الكويس معاك، قولته ليهو البنفع معاك اعملو، عايزة امشي قال لي شهد، قولته ليهو ايوة، سكتت، قولته ليهو انا ماشهه يلا، وانا جاريه على بابنا بس كان اشوف ليك خالي ياسر بضوي فيني بي بطاريتو وبقول دة منو، في اللحظه دي انا اتجمدتهه وقفته في محلي، جا محصلني قال لي المطلعك من البيت بالليل دة شنو وجايه من وين لزاني فجأهه اسمع سعد بقول ليهو ي ياسر، قوله ي ياسر انا خلاص حيلي إتهد، خالي ياسر قال ليهو انت؟سعد قال ليهو عشان م ترفع يدك وتستعجل ساي انا كنت واقف معاها هنا وناديت عليها واستأذنت من حبوبه عشان داير اتكلم معاها،
هنا خالي ياسر جاط زيادة، تستأذن امي؟تستأذن النسوان ليه؟البيت دة بيت رجال ي سعد بيت رجال وانت تتكلم معاها بالليل دة داير منها شنو؟ داير منها شنو بالليل دة جاوبني، حبوبه جات جاريه قالت ليهو في شنو؟قال ليها يمه تخليها تطلع زي الزمن دة من البيت وجايه تسأليني من في شنو؟انتي دايرة البت دي تجيب لينا مصيبه في البيت دة قبل العرس دة يتم ولا شنوو؟
اسم ي سعد نحن اعتبرناك زول اخلاقك عاليه واديناك لكن تقابل بناتنا انصاص الليالي وتقول لي إستأذنته حبوبه الكلام دة م بمشي معانا نحن عيله حاج احمد عارف يعني شنو حاج احمد السمعه والحسب والنسب
حبوبه قالت ليهو انت الحمه ام برد إن شاءالله ي ولد م تتهدي وخليني افهمك اي استأذني ومن طلعت البت دي م تمت دقيقتين راجل وعاقد وداير يشوف مرتو في شنو؟قال ليها مرتو لسه م سلمناها ليهو وقاعدة في بيتنا يبقى يحترم حرمه البيت دي لمن تطير ليهو،
سعد قال ليهو بالمختصر ي ياسر عشان م اكتر معاك وانت زول النقاش معاك كل م قصر كان افضل انا جيت اشوف شهد عشان اشوف مواعيد العرس المناسبه معاها عشان احدد بس طالما دة فهمك وانا بحترم حرمات بيتكم جدا وعلى راسي من فوق بالرغم من انها بقت حرمتي ومرتي بس طالما لسه في بالك انو انا ممكن اعمل حاجه تعيبها ي زول انا الجمعه الجايه داير اتم العرس وبجي بسوقها الليله الإتنين يوم الجمعه إن شاءالله العرس دة بتم وزي الزمن دة بسوقها قدام عيونك، خالي ياسر قال ليهو جدا، م عندي اي مشكله بكرة كان جاي تتم العرس دة م عندي مشكله عرسك تمو وان شاءالله تقيف معاها للصباح في الشارع شوفني كان نبحته ليك تاني، سعد قال ليهو ابشر، إزنك ي حبوبه تصبحي على خير، قالت ليهو تلاقي الخير ي ولدي ومعليش ياخي، قال ليها العفو ي حبوبه م حصل شي، طلع وانا خلاص من اللحظه حسيت جاتني جلطه
حبوبه قالت ليهو لييه ي ولدي بتختنا في مواقف محرجه زي دي وبتخجلنا كدة قدام الناس؟انت ي ولد ليه متخلف كدة مخكك دة فيهو شنو الله ينعل ابو تربيتكك شوف الولد دة واعي وفاهم كيف؟شوف اخلاق الولد دة واخلاقك انت تف عليك ي الخليقه قولته ليها حبوبه دة قال العرس يوم الجمعه الجايه، قالت لي م من عمايل خالك ي بتي نحن كمان م بنقدر نعترض على حاجه زي دي الولد دة اتحمل من خالك بما فيه الكفايهه اها تاني نقول شنو؟خجلنا عديل والله خجلنا..
بالفعل دة الحصل واهلو اتكلمو مع جدي وحددو انو العرس يوم الجمعه، بقيت قاعدة على اعصابي اجيب الفرح من وين وانا بعيش في نص المهزلهه دي كلها؟في الأخير إستسلمته قلت ي شهد اساسا انتي لا بد من إنك تروحي ضحى في الحياة دي ف شنو اقعدي وشاهدي البحصل ليك فيها من سكات وعيشي البتفرض عليك تعيشيهو اساسا م فارقه يلا،
هبه وبنات الحله بقو يجو ويهتمو بي وكذا وكل واحدة فيهم تقول لي ي بختك بسعد والله خلقه واخلاق الفهمتو منهم انو فعلا نصهم كانو خاتين عينهم عليهو والغبي م شاف منهم ولا واحدة الا انا، يوم الخميس قلت خلاص الليله بتكون حنتو واكيد حيشتغلو دلاليك وغنا للصباح دة البحصل في اعراس بيتهم كالعادة، بعد المغرب م سامعه صوت ولا حركه واخواتي كانو معي، فاطمه قالت لي زمان كنت كانت دايراهو مريم وربي
قعدو يضحكو شوق قالت ليها الليله لمن تجي، فاطمه قالت لي صحي عاملنو كتامي وم فيهو اي شي؟زهراء قالت ليها انا زاتي سمعته قالو كدة، شلته مقداد ولد فاطمه اختي وبقيت اللعب فيهو م ركزته معاهم، شوق قالت لي ي شهد انتي شكلك م مبسوطه يختي لكن شوفي الدنيا دي نقلتك كيف من راجلك الضخم العاتي ابو كرشه لي سعد، سعد ي شهد سعد،
قولته ليها ه ويعني؟ امنه قالت ليها دي متخلفهه سااي خليها ها، عمتي رحمه جات داخله قالت ليهم م تشوفن تمثيلها دة اخبارهم في الحله كانت منتشرة كم مرة خالها ياسر لقاها معاهو وضربها عشان كدة اتقدم وادو، قولته ليها وانت بتصدقي كلام ناس الحله وم جيتي سألتيني عشان تعرفي الحاصل معليش لو كانت بت من بناتك كان سألتيها وبررتي ليها لكن دي م شهد الما عندها ام الببرر ليها منو؟سكتت وهي مخلوعه بعدها قالت لي القال كدة منو اسي؟قولته ليها انا سامعاك انتي وعمتي وعامله ومطنششه م علشان كلامكم صح لا والله عشان انا متأكدة انو انا م عملته حاجه زي دي ولا الحاجه دي بتطلع مني انا لكن برضو دي م كانت المحريه فيكم امي الله يرحمها عمرها م فرزت بيني وبين فاطمه او بيني وبين زهراء او بيني وبين بناتكم كلكم لكن انتو م انتظرتوها تتم كذا شهر حتى وواقعين نهش في لحم بتها يلا بالجد دي م كانت المحريه بس زي م كانت بتقول امي اي زول بعمل بأصلو والله،
قالت لي قصدك شنو ي شهد ي بتي انتي زعلتي؟
قولته ليها م قصدي شي افضل نقفل على الموضوع بس
فاطمه قالت لي شهد هم لييه م عايزين يعملو مناسبه هنا؟شوق قالت ليها عشان جدي قال ليهم نحن م عايزين نعمل اي شي في بيتنا دة مرتكم تجو تسوقوها بعد مناسبتكم تتم بس، قالت ليها عشان كدة جدي قال م داير يعزم اي زول ولا داير يكلم زول، امنه قالت ليها ي زوله هو زاتو عيان م بقدر على القومة والقعدة دي يلا كدة احسن
يوم الجمعه الصباح رسمو لي وبعدها قفلته الباب قولته ليهم ماف زول يدخل علي اسي رقدته وبقيت ابكي وابكي لمن وشي اتورم، فجأهه الباب دق، قلت منو هبه قالت لي انا يلا افتحي الباب عشان نبدأ نجهزك، فتحته ليها الباب شافتني وانا بالحاله دي بقت تتكلم معي وشويه كدة هي زاتها بقت تبكي قالت لي والله ي شهد سعد راجل المنى والله والله والله العظيم تلاته م حتلقي احسن منو وحيسعدك وبكرة تقولي هبه قالت، سكتته، ججو اخواتي وقعدو هم زاتهم يبكو معي وكل م اشوف واحد فيهم بتبكي انا ببكي زيادة لغاايه م خلاص هدوني وبدو يجهزوني، وإنتظرنا لغاايه م جا جدي وخيلاني واعمامي وقعدو وبعدها جدي جا اتكلم معي وبكا كدا والله مافي اسوأ من دموع الرجال تكسر الخاطر، جدي وببكي عشاني انا كمان في عرسي الاول م حصلت لما خلص كلامي قال لي ي بتي في الدنيا دي مافي شي بكسرك وجدك ضراعو اخدر وبابو مفتوح ليك 24 ساعه وكت م حسيتي انو الوضع م نافع معاك نادي لي بالحيطه بس بجى بسوقك ابدا م تسكتي ولا تخافي ابدا طول م انا عايش عوجه بتجيك ماف، جدي يتكلم وانا ابكي بعدها جات حبوبه قالت ليهو احمد الناس ديل جو اطلع إستقبلهم، طلع، فجأهه اسمع حبوبه بتسلم على نسوان، قالو ليها دايرين نشوف عروستنا السمحه، قالت ليهم إتفضلو، دخلو سلمو علي وقعدو جات خالتو فتحيه قالت لي شهد بتي اجهزي بعد كدة عشان نمشي، يلا ي هبه وفاطمه وشوق تعالو جهزوها عندنا ضيوف منتظرنها في البيت والله، جو صلحو لي التوب والمكياج بعدها قالو نادو سعد، هبه قالت ليهم انا بناديهو وطلعت، شويه كدة جات راجعه قالت ليهو سعد يلا ادخل، دق الباب، قالت ليهو ادخل، دخل اصلي م رفعته عيني عاينته ليهو، هبه قالت لي والله لو م ممنوعين من الزغراد كان زغرنا ملينا الأرض زغاريد بس م مشكله العرسه الجايه ي سعد
عاين ليها ضحكت قالت ليهو بهظر بهظر يلا ي شهد اقيفي على حيلك، وقفته، قام هو طالع، قالت ليهو سعد طالع وين امسكها ها اجي
هبه دي حيوانهه خلاص
بعد تشغيلات منها طلعنا من غير م يمسكني انا كنت وراهو بس والبيت كان ملان ناس قلته الحمدلله انو م مسكني اول م إتلمو ووقفو على حيلهم وبقو يباركو لينا وكذا خالي التاج قال ي ياسر تعال الناس دي طالعه، خالي ياسر قال خلاص انا جيت، اول م قال كدة سعد مسكني من يدي وضغط عليها، خالي ياسر قال ليهو ابشر م نوصيك عليها بتنا دي،
سعد قال ليهو ابشر م بحتاج توصيه عليها
طلعنا الشارع برضو كان ملان ومولعين فيهو كشافات وهو حالف كان يفك يدي لغايه م دخلنا بيتهم ونسوانهم بدو يزغردو وكذاا بقى يقول لي امو سكتيهم ي امي سكتيهم قولته ليك، قالت ليهو سمح اسوي ليهم شنو ي ولدي احميهم الزغراد م بقدر، غضب وزعل شديد قال م داير اي جرتك بعد تحانيس قعدوهو وعملو لينا الجرتك وقرو لينا سورة يس بعدها قال ليهم بعد كدة نمشي؟قالو ليهو مستعجل كدة مالك، قال ي سامي ها العربيه جاهزة؟سامي قال ليهو منتظركم بس انا، طبعا انا أتخلعته حسيت نفسي هعيش نفس قصه المرة الفاتت وهرجع القى زول من اهلي ناقص وجسمي خلاص بقى تلج، نادى هبه قال ليها العربيه رفعتي فيها اي حاجه قبيل وخليتي سامي يوصلها؟قالت ليهو اي، قال ليها متأكدة؟قالت ليهو اي، مسكني من يدي قال لي طيب يلا ي شهد، وقفت على حيلي، الناس كلها بقت تقول ماشين وين، ماشين وين لغايه م وصلنا باب الشارع ركبني في العربيه بعدها جا راجع إتكلم مع امو مسافه، سامي قال ليهو الزمن ي حبيب عندي طريق رجعه انا تعبان داير انوم
جا راجع ركب معاهو قدام وإتحركنا مشينا مسافه نص او ربع ساعه بالتقريب بعدها وقفنا سامي قال لينا حمدلله على السلامه ي عرسان، سعد قال ليهو الله يسلمك جيب بطاريه ي اللخو، قال ليهو هاك، نزل وجا نزلني قال لي اعملي حسابك الأرض هنا كعبهه، قولته ليهو طيب وانا خايفه الحته خلا وفاضيهه شديد من شدة الضلام م عرفته نحن وين، سامي نور لينا قال لينا يلا ادخلو البيت قبل م اتحرك، سعد ماسكني وماشين لغاايه م وصلنا باب كدة فتحو دخلنا برضو الدنيا كانت ضلمه، قال لي خليك وراي ماشين لغايه م وصلنا نص الحوش قلته ليهو دة شنو المكان دة انت جبتني وين انا عايزة ارجع بيتنا، سكت بعد مسافهه قال لي شيلي الصبر، سكتته لغاايه م ضوة البطاريه مسكني من يدي قال لي تعالي بقيت اقالع فيهو قال لي ماف شي يخوف والله خايفه من شنو انتي من المكان ولا مني انا؟سكتتهه، ضحك قال لي لو خايفهه من المكان ابشرك فيهو ثعابين وعقارب وحجات زي دي لأنو الارض زراعيه، لكن خليك عارفه طول م انا م معاك إن شاءالله م بتجيك عوجهه
ولو طلعتي خايفهه مني انا زاتي تبقى دي العوجهه زاتهاا
فضلته ساكته لغاايه م دخلنا جوة البيت كان عباره عن بيت معمول بالقش زي الراكوبه بس مقفل بقولو عليهو"كرنك"، كان فيهو لمبه شحن خاتنها في نص البيت، وريحه البيت كانت عبارة عن بخور كبريت بقى يضوي بالبطاريه في كل الإتجاهات عيني وقعت على السرير المفرش جايبين عنقريبين وملصقنهم مع بعض ومفرشين عليهم فرشات، وشنططتي خاتهنا في طربيزة وبفوق ليها شنطه تانيه وجك مويه واظن جك عصير وكانون صغير كدة خاتين فيهو كفتيرة اظن عليها شاي، المهم كان شكلو حلو شديد، قال لي سالتي من ملابسك ديك الشنطه بتاعتك انا خليتهم يجيبوها عشان تتعبنا في الشيل لما نجي، فضلته واقفه وانا ساكته، قال لي لسه انتي خايفهه؟سكتته، قرب مني خطوة قال لي انا عارف انو إستعجلتك في موضوع العرس دة لكن خالك هو الإستفزاني على الحاجه دي، وانا يشهد الله م عندي اي نيه كعبهه تجاهك غير اني شوفته فيك بدر التمام الأنا راسمو في مخيلتي وديما حلمته بيهو ريدتكك ريدة كدة ي شهد م تقدري تتخيليها قدر م استخرت استخرت م بلقى غير صورتك في وشي قلت لنفسي اصلي م بفوتها البت دي، انا مقدر الفترة الانتي فيها وضامن نفسي ممكن اصبر عليك شهر وشهرين وسنه و 10 سنه حتى لكن اهلك ما بضمنهم اقرب زول يجي يقول داير بدوهو دة الشي الكان مخوفني، قرب مني ورفع راسي قال لي فهمتيني؟التوب كان توب ربط عينه الما بثبت داك وقع مني وبقى يعاين لي من فوق لي تحت، قلت ليهو وانا متوترة التوب وقع، بقى يعاين لي قال لي ارفعو ليك؟سكتته، وانا كانو ملبسني فستان قصير نوع البجي مع تياب الجرتق ديكك، قال لي جعانهه؟قولته ليهو عايزة اشرب مويه بس، جاب لي مويه شربتهه وكمل نظراتو لي، عايزة اتحرك التوب عايز يرميني مسكته نفسي براي، قال لي اعملي حسابك وجا مسك التوب وقرب مني لغاايه م مسكني من مكان الربطه وفكاها ومسك التوب رماهو قال لي خايفك تقعي
قولته ليهو لا م حأقع قرب مني اكتر قال لي انا زول خلا وزراعهه وبهايم ساي يمكن لا دكتور ولا مهندس لا في يوم مسكته لي قلم بي يدي شان كدة م بعرف البتقال في المواقف دي شنو لكن اهلي علمونا نشيل الحريم فوق روسينا ونختهم في حساباتنا قبل كل شي وحرم ي شهد الشينه في يوم م بتلقيها مني وكان لقيتيها اعرفي إني اليوم دة مغصوب عليها وكلنا بشر ومافينا زولا دربو م اعوج، قلته ليهو سمح م تقول حرم، ضحكك قال لي إتعودنا عليها في وسطنا الواحد م بصدق الا نقول ليهو حرم، سكتته، قال لي شههد، قولته ليهو نعم؟قال لي انا بريدكك شديد والله من شوفتي ليك اول مرة في الشارع وتاني م غبتي من بالي لحظهه، قولته ليهو متين؟
طبعا انا من هبالتي كمان متماشيه معاهو وبسال كمان
قال لي م مهم متين المهم دايرك تعرفي الحاجه دي وتتيقني بيها، سكتته، بقى يقرب مني اكتر واكتر وبمشي يدو في شعري لغايه م فكاهو بعدها باسني في خدي وهو ماشي لغايه م وصل شفايفي وبعدها مشى يدو في ضهري لغايه م وصل سوسته الفستان وفتحها انا في اللحظهه دي بعدها م ابديت اي ردة فعل إستسلمته ليهو لاني سلفا مقررة اني م اقاوم ولا اعترض على اي حاجه وعارفه دة الحيحصل ف م رفضته الحاجه دي ابدا ولا حاولته ابعدو لانو سلفا بقت م فارقهه لانو حياتي عمرها م كانت عندها خيار تاني دايما انا بكون امام الأمر الواقع وعلى قناعهه انو انا فيها مسيرهه م مخيرهه ...
...
الفصل السادس
بعدها م ابديت اي ردة فعل إستسلمته ليهو لاني سلفا مقررة كدة وعارفه دة الحيحصل ف م رفضته الحاجه دي ابدا ولا حاولته ابعدو، الصباح صحيت لقيتو مافي جمبي، وكنت م قادرة احرك طرف من اطرافي بقيت ابكي، فجأهه جا داخل، قال لي صباح الخير، لفيت منو وشي وسكتتهه، جا قعد جمبي قال السمحهه، سكتت، جا بإتجاه وشي وقعد جمبي قال لي اقول ليك قدر شنو انا مبسوط؟ باسني في خدي مسااافهه بعدها قال لي عشان الجو بارد شديد هنا انا دفيت ليك مويه بالحطب في حمام لكن معمول بالقصب وكاشف بجيب ليك الطششت هنا ومويه الحمام كويس معاك؟خليك جاي اسي،
مشى جاب الطشت وجردل الحمام ختاهم لي جمب السرير قال لي انا طالع لو إحتجتي شي كوركي لي طيب؟قبل م يطلع باسني في راسي وطلع، قدر م حاولته اقوم وانزل من السرير م قدرت فبقيت قاعدة وببكي ولافه نفسي بالملايه، بعد نص ساعه كدة جا راجع لقاني في محلي قال لي م استحميتي؟قولته ليهو ودموعي جاريه م قدرتهه انزل
بقى واقف ومتردد، جا قال لي طيب خليني اساعدكك نزلني في الطشت كنت ماسكه في الملايه شديد قال لي خليها فكاها مني وبقى يحمي فيني"متخيلين معي انو هو بحميني؟"بعد م خلص لفاني بالملايه زي الطفله واداني الفرشه والمعجون وإنتظرني خلصتهه، بعدها رقدني في السرير وشال المويه طلعها برة وجاب النار جمب سريري وفتح شنطتي طلع منها جلباب جا لبسني ليهو وغطاني، قال لي الفطور جاهز، قولته ليهو م دايرة انا، قال لي والله ي زوله انا م بعرف احنس لي زول على بطنو لكني عشاني انا قومي اكلي حرررم م باكل لو م قومتي اكلتي معي، قولته ليهو الكلمه دي بطلها، قال لي خلاص بتقرع منها اها اجيب الصينيه ناكل؟هزيت ليهو راسي بمعنى ايوة، جاب الصينيه ختاها فوق السرير كان فيها شيه وشوربه وقراصه بالدمعه وبطاطس وشعيريه، ومكرونه باللحمه وملاح ام رقيقه بكسرة قولته ليهو عملتهم انت؟ضحكك قال لي انا شنو ي زوله جابهم اسامه الصباح بدري، قلته ليهو اها، قال لي يلا سمي، بديت اكل، وهو بياكل قال لي ي الله الحاجه م ناسيه انو انا بحب ملاح ام رقيقه بالكسرة، لاحظ لي اكلي بطيئ، بقى ياكل ويأكلني معاه لغااايه م قلته ليهو انا شبعت اكتر من كدة م بقدر، قال لي طيب انا كمان شبعت بس كنت باكل عشانك، طلع جا راججع قال لي يديك نضيفه لكن هاك المناديل ديل، ضحكت، قال لي مالك؟اي نعم نحن ناس خلا ساي ومربين غنم لكن بنعرف المناديل دي والله لفيت دكاكين الحلهه كلها حتى في الأخير لقيتها
ضحكتهه تاني جاب لي كوز قال لي إشربي، شلتو شربته قولته ليهو عصيير، قال لي عارف لو اديتك في الكبايه م حتشربي عشان كدة جبته ليك بالكوز، قولته ليهو بس انا م عايزة م بدورو، قال لي اشربي بسيط منو ياخي بطلي دلع، قولته ليهو لكن دة م دلع، قال لي اي تصرف بطلع منك مريود ومقبول حتى لو م دلع اها
سكتته وبقيت اشرب، بعدها قال لي تشربي شاي او قهوة؟قولته ليهو لا، جا قعد جمبي ومسك يدي وسكت مسااافهه بعدها قال م داير احس إني مقصر منك في حاجه والله ي شهد، داير اعيشك اي لحظه حسيت إنك تستاهليها لو كان بي يدي كان سافرنا الخرطوم وحجزته ليك في افخم غرفه وقضينا ايامنا وجينا بسس...بعدها سكت، قولته ليها م مشكله اسي هنا انت م قصرته، قال لي حاسه نفسكك مبسوطهه معي؟سكتته م رديت عليهو، قال لي سؤالي جادي انا، قولته ليهو كلها ساعات بس عديناها سوا، قال لي في الساعات دي حسيتي إني زولا م كويس عشان انا داير اعدي معاك العمر كلو بنفس النمط واحسن كمان لو شايفههةفيني شيتا م بتدوريهو كلميني، هزيت ليهو راسي بمعنى لأ
عاين لي يدو مسافه بعدها قال لي عارفه م كنت داير اتحنن لكن قلت ارضي على امي، قولته ليهو ليييه م داير تتحنن وم عملته هيصه زي م بتعملو في اعراس اخوانكم؟قال لي دايراني افرح على وجعك انتي ووجع ناس بيتكم؟
سكتني بكلامو دة بقيت اعاين ليهو صراحه تصرفاتو كلها بتبهرني،
قال لي شهد ممكن اسألك سؤال هو سؤال يمكن تشوفيهو عوير شويه بس م مجبورة تجاوبيهو انتي.
قولته ليهو اها؟
قال لي انتي إتزوجتي وقعدتي مع راجلك الأول زيكم زي اي إتنين متزوجين صح؟بقيت اعاين ليهو
لما شافني إتوترته قال لي خلاص انسي
قولته ليهو كمل في شنوو؟
قال لي انا بس قصدي إنو، ا، إنو
قولته ليهو م قرب مني وم هبشني،
قال لي اي دة قصدي
قولته ليهو فعليا هو م قرب مني لأسباب خاصه بيهو،
قال لي وعشتي معاهو الفترة دي كلها في بيت واحد ساي؟
قلته ليهو م كان بيت كان جحيم،
رقدني في حضنو وقال لي م تفتكري انو هنا حيبقى ليك زي م كان هناك ابدااا ي شهد انا ببساطتي دي الله يقدرني واسعدكك، رقدته في حضنو وانا سرحانه لغايه م نمنا في بعض صحينا بعد صلاة العصر، قال لي بتقدري تنزلي؟قولته ليهو لا، شالني وطلعني برة وانا بقول ليهو حترميني، قال لي شوفي المنظر دة كيف، بصراحه انا اتصدمته المنظر كان يفتح النفس، شكل الزراعه اخداااار والحته كلها بنفس الهيئه والجو مغمم، قولته ليهو دة مشروعكم؟قال لي اي ودة بيت الزول البحرس الزراعه قلته ليهو انا عريس داير احرسو انا وهي
قولته ليهو الله بجد شكل الزراعه تفتح النفس، قال لي لو بتقدري تمشي كان مشينا بس م مشكله كم يوم ونمشي، سكتت، قال لي نرجع ولا نقيف شويه؟قولته ليهو خلي نقعد في العنقريب التحت الشجرة دااك، قال لي يلا مشينا قعدنا قال لي خليك قاعدة هنا مسافه زريبه البقر من هنا م بعيدة ربع ساعه وبجي ماشي اجيب لبن وجاي، قلته ليهو طيب، طلع مشى وانا بعدو دخلت الحمام ورمشيت خطوة خطوة لغايه م ولعته النار في الكانون وشلته جمر منها وعملته البخور في البيت وفضلته قاعدة وانا بقارن بين اول يوم مع عباس، واول يوم مع سعد، وبين تعامل عباس وتعامل سعد، ساعات بس بقيت مطمنهه وانا معاهو بس م حبيت افرح واحس انو دة إنتصار ونقطه تنضاف لي في حياتي لأنو كل حاجه بحس معاها الإحساس دة بتتلاشى حرفيا وفعلياا
جا راجع بعد نص ساعه قال لي إتأخرته مش؟قولته ليهو لا، قال لي لقيتو مافي واللبن م جاهز حلبته البقرة برااي دقيقه اختو في النار،
السمحهه انتي الولعتي النار؟
قولته ليهو ايوة انا
قال لي ي سلااام ياااخ ختاهو في النار قال بستحمى وبجي راجع دقايق بس، شال مويتو استحمى جا طالع قال لي جعانه ناكل؟قولته ليهو انا م جعانه، قال لي ولا انا، وقفته على حيلي قولته ليهو طيب انا داخله البيت جوة، اول م بديت اخطي جا شالني قال لي معقوله ي مرتي السمحهه انا قاعد اخليك تمشي براك كدة اصلا م كنتي تتحركي الحجات دي انا بجي بعملها،
سكتته، دخلنا الغرفه ريحه البخور كانت طاقهه
قال لي ي سلاااام ياااخ اسي الواحد م عارف ينزلك ولا يفضل شايلك كدة في الريحه السمحهه دي، بقيت اعاين ليهو وإبتسمتهه، قال لي اتبسمي إتبسمي يلا على السرير قولته ليهو لا بقيت اقالع فيهو، قال لي قصدي حنزلك في السرير هوي ي ام مخ بمشي بعيد انتي نزلني في السرير وبقى يتمقى قال لي عملتي لي شد عضلي صغيرة وتقيلهه كيف م تعرف
قعدته اضحكك مسااافهه قعد جمبي قال لي حرررم كان اخليك توقفيها الضحكهه دي وباسني في خدودي، قولته ليهو اللبن بكون فار، قال لي خليهو الليحرق ياخ، قولته ليهو خلاص امشي وتعال انا قاعدة م ماشه مكان، قال لي طيب مشى وجا راجع وبعدها حصل زي م حصل امبارح وبعدها عدينا اسبوعين في المكان دة، م فكرنا نرجع الا بعد م جات امو لقتنا قاعدين وانا كنت بغسل في ملابسنا، سلمت علينا وقعدت اتونست معانا كدا، قالت لينا راجعين بكرة ولا متين؟نحن اساسا م كان في نيتنا نرجع، سعد خجل م قدر يرد عليها، انا قلته ليها إن شاءالله، لما قلته ليها كدة قام عاين لي بي تحميرة كدة، قالت لينا خلاص بكرة في إنتظاركم بتجو الساعه كم الصباح ولا المساء؟سعد قال ليها م معروف، قالت ليهو سمح ي ولدي وقت م جيتو تعالو نحن في إنتظاركم ودعتنا وطلعت، بعد طلعت قال لي بي نهرة مش نحن متفقين نقعد فترة هنا ليييه قولتي ليييها بكرة؟قولته ليهو وانت ليييه م قولته ليها الكلام دة لما سألتك؟وليييه بتكورك فيني انا ذنبي شنو امك سألت نطنشها يعني؟قال لي لو سكتي انا كان ممكن اجاوبها واتصرف،
قولته ليهو سمح معليش لاني إتحشرته بينك وبين امك كدة تمام؟قام طلع وانا شلته الملابس شريتها وزعلته زعل من الغضب لقيت نفسي ببكي، جا لقاني قاعدة وبهز في رجلي ومنزله راسي في الأرض، قعد جمبي قال لي انا زعلته لانو كنت داير انا وانتي نقضي اطول فترة ممكنه بعيدين من الناس لاني عارف لما نمشي هناك م بخلونا على راحتنا تاني، لاني شايف الحاجه دي في نسوان اخواني، فهمتي ي حبيبتي السمحهه؟لما م رديت عليهو رفع لي راسي لقى دموعي جاريه قال لي انتي زعلتي حد م بكيتي؟شهد.انتي عارفه انو م بهون علي زعلك ولا دموعك معليش خلاص اعفي لي وبقى يمسح لي في دموعي، قولته ليهو انا ذنبي شنو لمن تكورك فيني؟قال لي م عندك ذنب خلاص امسحي دموعك ها العويرة دي، قولته ليهو انا كمان م نفسي ارجع المكان حلو وهادي واي شي بس نعمل شنوو مصيرنا نرجع م حيخلونا انت عارف!!!قال لي عارف خلاص م تبكي ضماني عليهو قال لي انا لو علي نسكن هنا وماف شي يعكر مزاجنا الا نخلق مشاكل لبعض زي الاسي دي، قولته ليهو ودي الخلقها منو؟ قال لي انتي بدموعك السمحهه دي، قولته ليهو انااااا؟ضحكك قال لي خلاص خلقناها نحن الاتنين، قولته ليهو لا انت بس، قال لي لا نحن، قلته ليهو انت بسسس قلنا
قال لي خلاص المهم المشكله حصلت وإن شاءالله م تنعاد، قولته ليها طيب اها بكره نرجع متين؟سكت مسااافهه بعدها قال لي كدي لمن بااكر يجي، اليوم دة عديناهو ونسه وضحكك هو كان بحكي لي مواقف حصلت معاهو زمان وانا كل م يحكي اقعد اضحكك،
بعد فترة طوييييلهه اول مرهه أحس بالراحه النفسيهه، الإطمئنان، سماحه الدنيا، هم اسبوعين بس عشتها معاهو بس حسسسني كانو بعوضني على كل يوم كئيب عدة علي بحنيتو، وطريقه معاملتو لي
اليوم التاني صحيت بدري لقيتو هو طلع اظنو مشى مع العمال، ولعته النار ختيت الشاي وشلته الملابس من المشر وقعدته اطبق فيهم بعد م خلصتهه شلته المكشاشه وكنسته الحوش زييين وجهزته الشنط، شويه كدة جا داخل شايل كيس خدار، قلته ليهو مشيت وين انت؟قال لي مشيت سوق الحله جبته خدار وجيت، قلته ليهو خدار لشنو مش نحن راجعين اسي؟قال لي مستعجلهه للرجعهه كدة مالك انتي؟
سكتته بقيت اعاين ليهو، قرب مني ومسكني من وشي قال لي مش نحن عرسان؟يلا من حقنا ناخد راحتنا مش؟
قلته ليهو واهلك واهلي م بسألو،
قال لي اهلنا ديل انسيك منهم، الليله ارح اوديك محل م بنسرح بالغنم بعيد لكن موشديد بتمشي بالرجول رايك شنو؟
قولته ليهو ارح طوالي،
قال لي م اسي بعدين العصر اسي انا داير لي جبنه بي رواق كدة اعمليها لي ي السمحهه
المشكله انو كلمه ي السمحه دي بقولها حلوة خلاص ه
جبته العنقريب فرشتو وجبته كانون القهوة وجهزته حجاتها وقعدته اعمل فيها، لما بديت ادق في البن قعد يغني لي غنيه بتقول"بت الناس في وجيها شامة دا حباً سبب لي خصامة
حيييييييييييي انا بريدها زي عيوني لا بخونها لا بتخوني عشانها ناس الحي جفوني فاتو للكبار شكوني..
حيييييييييييي انا بريدك يا الاميرة انا بريدها مافي غيرها حواجبك سودا وغزيرا ... انتي للبنات مديرة سميتك الدايماً خطيرة...
هيجت قلبي وذاد هديرا اصبحت بي الااام كتيرة بين النهود نازلهه المسيرة , ظهرت لي ضربات خطيرة دواية عندك يا الاميرة
حيييييييييييي بت الناس اللي مُنية ديل اهلك احتجو فيا خاصموني غير جنية في الطنبور رافعين قضية لو
منايا يتما لي تاني روحي ما همية , بت الناس في وجيها شامة يا الحبك سبب لي خصاااامة
حيييييييييييي زولي ناير خدو سادة مخير الله علي عبادا جسيمها زي قطن الوسادا ضميرها زي خيط النجادة .."
هو يغني وانا بضحكك وخلاص خجلتهه قلته ليهو اسكت ها دي شنو الغنيه دي قال لي مالك خجلتي؟م عجبتك الغنيه والله عندي ليها شريط بسمعها في الرادي لما الراعي يكون ماف و امشي اسرح بالبهايم بقيت ساكته واتبسم وعامله روحي مشغوله بالجبنه، قعد يضحكك هو زاتو
لما شافني سكتته مسافه حاول يغير الموضوع قال لي الشجر دة ضلها بارد، قلته ليهو الطوطحانيه الفيها دي حقت منو؟الراجل البحرس ليكم الزراعه دي عندو اولاد؟قال لي اي عندو لكن م قاعد يجيبهم اظنو جابهم مرة وربطها ليهم، العصر طلعنا مشينا محل م بسرحو بالغنم المكان كلو شجرر ومويه وارض خضراء جو خراافي بطريقه مبالغ فيها وكان ملان غنم وشكل السخلات الصغاار مع المنظر دة كان خرافي
بقيت اجري ورا اي واحدة فيهم وهو كان بتكلم مع الراعي، قريب للمغرب كدة رجعنا البيت اول م دخلنا كدة حتى م قعدنا سمعنا عربيه سامي وقفت، قال لي ادخلي جوة بسرعه بسرعه، دخلته هو طلع على طول
سامي ي زول إتأخرته والله من الصباح م لاقي جاز اها جاهزين؟
سعد قال ليهو والله شهد دي محمومه شويه عشان كدة قلته افضل م نمشي خلينا قاعدين هنا يومين احسن،
سامي قال ليهو ي زول ها بسم الله الجاها شنو إن شاءالله خير؟سعد قال ليهو والله م عارف شكلو إلتهاب في الجو دة،
سامي قال ليهو خلاص اطلع ارح نرجع نوديها الكشف من هناك ترتاح في البيت احسن وناس ابوي زاتهم الليله قايلنكم جاين من الصباح ضابحين،
سعد قال ليهو لالا هناك م بترتاح انت عارف الضيوف وناس الحله وسلام سلام دي م بتريحها خليها هنا تبقى كويسه يومين كدة بنرجع بإذن الله،
سامي قال ليهو خلاص خلي ادخل اسلم عليها واشوفها، سعد قال ليهو تدخل وين ي زول انت عوير تدخل على مرت اخوك العروس م صح كدة،
سامي حسهه بالإحراج قال ليهو خلاص عديله ي زول هاك امسك تلفوني دة انا بضرب ليك بتلفوني التاتي لما ارجع البيت عشان نطمن عليها التلفون مشحون سمح؟
قال ليهو خلاص ابشر سلم على ناس امي
بعدها جاني داخل لقانا جهزته الشنط قال لي مجهزة الشنط لشنو ي الشليقهه؟قلته ليهو سامي مشى؟قال لي م قولتلك نقعد يومين تلاته هنا؟اها الليله قعدناا القعدة الياها قلته ليهو اها قلته لسامي شنوو؟قال لي م عليك المهم جعانين اسي نحن،
قلته ليهو اعوس قراصه بلبن؟قال لي القراصه موالها طويل انتي سخني اللبن وانا بعمل عصيدة دخن قلته ليهو بتعرف تعوسها؟ قال لي انا مربى غنم ي بت ها شنو المابعرف اعملو قولي ماشاءالله بس قلته ليهو اها طيب ارح معي نجيب القصب من هناك طيب ي مربى الغنم
اليوم التاني الصباح بعد م شربنا الشاي وفطرنا، هو كان بحفر في محل زارع فيهو الراجل الساكن في البيت باميه، وجرجير، وبمي وحجات زي دي، وكان في قش كدة قايم معاهم هو قعد ينضف فيهو، وانا قعدته في الطوطحانيهه وبقيت امشي واجي براي، قال لي اعملي حسابك م تقعي ها قلته ليهو الحبل متين م برميني، بعد م خلص قال لي دقيقه وبقى يلزني بقيت اقول ليهو بقع ياخي، قال لي الوقعه الدايراها دي الليله إلا تقعي بس وهو يضحكك، وانا بقول ليهو سعد خلاص والله الحبل بتقطع، قال لي مش قولتي الحبل متين؟
قلته ليهو راسي لفهه حقع والله بقع، اثناء انا بقول ليهو كدة وبضحكك في لحظهه كدة فجأهه اشوف امو جايه داخلهه البيت ومعاها سامي وهبهه...
...
الفصل السابع
اول م سعد شافهم فكاني وبقى م عارف يعمل شنو إتصمغ وهو بعاين ليهم، وانا لسسسه في محلي والطوطحانيه ماشه وجايهه بي، خالتو فتحيهه وشها بقى م بتفسر وإتغير 360 درجه وهبه تتبسم وخاته يدها في خشمها وسامي نفس الشي..
سامي قال السلام عليكم ي عرسان سعد بصوت مقروش قال ليهو وعليكم السلام، انا نزلته من الطوطحانيه، سعد سلم على سامي وانا جات هبه تسلم علي قالت لي العروس كيفكك مشتاغين والله وبقت تسلم علي بالأحضان، بعدها سعد قال ليها يمه كيفك وسلم عليها، لما جات تسسسلم علي قالت لي م قالو عيانهه ياااخي نصيحهه وم فيك اااي شي، سكتته سااي، سعد قال ليها الليله بس إتحسنت والله كانت محمومه حمه كعبهه خلاص،
قالت ليهو سمعنا بعياها دة جينا نشوفها ونتطمن عليها لكن م شايفين ليها اااي عياا،
هبه قالت ليها خلاص اااعمتي اصلا الحمه دي بتمشي وبتجي الواحد كان رقد ليها بتزيد زيادة
دخلته لبسته توبي وجبته ليهم مويه وفرشته العناقريب وقعدنا معاهم وبقو يسألونا عن احوالنا والجو وشويه بقو يتكلمو في الزراعه، بعدها سامي قال ليهم ي جماعه نمشي على الحله بعد كدة عشان الزمن،
امو قالت ليهو سمح إنتظرهم يجهزو شنطهم عشان يمشو معانا ولا رايك شنو ي سعد؟
انا سكتته، وسعد سكتت م جاوب
قالت ليهو عشان سامي دة فتر من المشيه والجيه هو زاتو عندو اشغال فوق راصو طلعو شنطكم ارحكم البيت خلاص كفاكم هنا،
هبه قالت ليها عمتي العرسان كان داير يقعدو م تقرعيهم،
قالت ليها لا خلاص يكملو باقي شهر عسلهم في البيت هناك اصلا ماف واحدة من نسوان اولادي ديل كلهم قضت شهر عسلها برة البيت الكبير الا انا م دورته امنعهم بس
سعد قال ليها يمه خلاص سمح جاين معاكم قال لي شهد جهزي الشنط، مشيت الغرفه جهزته الشنط جات هبه قالت لي غايتو جنس تحششششر عند عمتي دي يجيب لوايا، قلته ليها هه لالا نحن زاتنا طولنا، قالت لي طولتو شنو ي بت ها كلها اسبوعين احمدي ربك انك قعدتي الاسبوعين انتي وراجلك براكم عشان لما ترجعي البيت راجلك دة تاني بتشوفيهو زول نوم بس
سكتته م رديت عليها، بعد م فرشنا البيت كويس ولملمنا الحجات طلعنا شايلين الشنط سعد جا شال مني الشنطه، قام ماشي هبه قالت ليهو اجي ي سعد وانا مالي م بشيلوها مني يبقى علي عدم إحساس من اخوك وانت كماان؟ضحكك قال ليها ابشري جيبيها شالها منها وطلع،
طلعنا على العربيه المرة دي سامي كان جاي بوكس عادي بشيل نفرين او تلاته بس قدام والباقي يركبو ورا، سامي قال ليها امي وشهد اركبو قدام هبه وسعد خليكم ورا انتو،
هبه قالت ليهو خلاص خلي شهد التركب معانا ورا، قال ليها شهد عروس نشق بيها الحله وهي في البوكس كداا؟
اثناء م نحن بنركب فجأهه سامي قال لي سعد انا زاتي يدي واجعاني تعال سوق انت ي سعد انا وهبه بنركب ورا، سامي عملها حركه بس علشان سعد يكون معي قدام م اكتر، سعد جا ركب وإتحركنا، اول م وصلنا الحله سعد وقف العربيه قدام بيت ناس جدي، امو قالت ليهو لييييه م وقفتها قدام بيتنا؟قال ليها ننزل شهد في بيت اهلها اول،
قالت ليهو يعني م تمشي معانا البيت؟قال ليها لالا، كلهم نزلو هبه قالت لي اها بجيك بعدين،
خالتو فتحيه قالت لي سمح يلا
سعد شال لي الشنطه ودقهه الباب، قال لي اقعدي يومين مع اهلك وبعدين انا بجي بسوقك كويس؟قلته ليهو طيب
عارفين في ال 15 يوم دي انا إتعودتهه وإتولفتهه عليهو لدرجه انو انا حسيت بضيق لما قال لي حأجي اسوقكك بعد يومين 15 يوم بس قدر يعمل فرق كبييير في حياتي حتى انا م كنت متخيله انو هيحصل معي كدة
جات ايات اختي الصغيرة فتحت لينا الباب اول م شافتنا بقت تكورك شهد جات العروس جات، حبوبه شهد جات...
لغايه م عماتي جو بالباب الفي النص وكانت معاهم فاطمه اختي، جو سلمو علي وعلى سعد، حبوبه كانت بتصلي اول م خلصت جات حضنتني وسلمت علي وعلى سعد بعدها سعد إستأذنهم عشان يمشي حبوبه بقت تحلف فيهو الا يشرب العصير هو بقى يحلف وهي تحلف لغايه م حليفه حبوبه مشت بعدها مشى بيتهم، وانا قاعدة عماتي يعاينو لي ساي وفاطمه تعاين لي وتتبسهم حبيت اخلق موضوع قولته ليهم جدي وين؟حبوبه قالت لي عندو مقابله اسي خالك التاج وداهو، قولته ليها لييييه مالو جدي م شديد؟قالت لي شدييييد ي بتي بس م دايرين نفوت عليهو المقابلات
ي بتي ادخلي غيري ملابسك ديل وإرتاحي لمن اخت ليك اكل قومي ي فاطمه قطعي السلطه سرعه ي بتي،
جابو لي اكل كنت جعانه طبعا اكلت زيييييين وبنفس فااتحهه بعد م خلصته لقيت عماتي برضو بعاينو لي وفاطمه لسسه تتبسم، طبعا الوضع الفيهو انا حاليا ووضعي الجيت بيهو من عرسي الأول بختلف توتلي، ف يمكن هم مستغربين لاني كنت رافضه فكرة الزواج وكل حاجه حصلت سرعه وكدة
بعد م جيت انوم جات فاطمه قعدت جمبي قالت لي دايرة تنومي ولا دايرة تمثلي؟قلته ليها امثل لشنوو؟قالت لي م مشتاقهه لي راجلكك؟قولته ليها فاطمه الله يهديك، قالت لي شابكانا م دايراهو وسعد شنو وكلام فارق بتاع شنو اها م ياكي جايه معاهو بحسن حاله لمن جضومك زادن في الإسبوعين دي وبقيتي سميحهه عاااد ي يمه سعد هو م سعد لكن، قعدتهه اضحكك قولته ليها عويرة دي قالت لي تضحكي ويوم العرس صارة قدومك مترين البشوفك اليوم داك م بشوفك اسي اها احكي لي،
قولته ليها احكي ليك شنو ها؟
قالت لي سعد كويس معاك؟إتعامل معاك كويس؟
قولته ليها اي،
قالت لي اها الحصل شنو؟
قولته ليها فاطمه انتي مش معرسه؟م عارفه البحصل شنو؟قالت لي اي انا معرسه لكن م معرسه سعد عشان كدة قولته ليها فاطمه انا دايرة انوم الله يهديك
قالت لي تنومي وراجلك بهناك براهو اسي يكون بفكر فيك ومشتاق ليك ي حليلو والله انا مني منك م اجي اخليهو بمشي معاهو البيت طوالي، قلته ليها اسي انتي مخليه راجلك وقاعدة هنا لييهه طيب؟قالت لي حمدااااان؟رجلو بالكسسسسسر إن شاءالله ي يمهه يعرف بس للهرش والنبيح فقرها علي في دنيتي دي الله يفقرها عليهو
قلته ليها اها كان فقرها عليهو م بتفقري معاهو ي السمحه دة ابو اولادك ادعي ربنا يهديهو ويلا انا دايرة انوم قالت لي سعد مشتاق ليك النايمالها شنووو؟
قولته ليها سوس يقوم ليك في راسك يلا انقلعي
طبعا فاطمه اختي دي عقلها زي عقل الشفع ولايوقهه لياقهه كدة م طبيعيهه
غمضتهه عيوني فجأهه اتزكرتهه سعد، ف بقيت اتقلب يمين في شمال وانا مغمضهه عيوني، فجأهه اسمع حبوبه بتقول لي ي بت شهد مالك الباعوض معضيك ولا شنو تتقلبي كدة؟قولته ليها لالا، جات غطتني بالتوب قالت لي جلبابك زاتو لونو اسود بلم ليك الباعوض
سعد في البيت بتكلم مع سامي قال ليهو انت م ضربته لي وكلمتني بجيتكم مالك؟سامي قال ليهو ي زول حرررم مليون مكالمه ضربتها شوف التلفون انت كنت جادعو وين؟سعد مشى وجا راجع شايل التلفون، سامي قال ليها اها لقيتهن ولا لأ؟
سعد قال ليهو وانا شن عرفني انو التلفون دة م فيهو صوت، سامي ضحكك قال ليهو والله انت اهبل،
عمو الطيب جا قال ليهو اها ي سعد البهايم كيف احوالهن إن شاءالله الراعي ماخد بالو منهن بس؟
سعد قال ليهو كويسات والتايه ولدت توأ ي ابوي
قال ليهو التايه دي اصلا انا سميتها الإسم دة شان فيها البركه بتحلب لبن تبارك الله فيها وفيهو بس
سعد قال ليهو السنه الحمدلله الزراعه كويسه والبهايم ماشاءالله، قال ليهو الله يزيد ويبارك ان شاءالله ولسسسه ي ولدي خيرنا بيوسع انت بس خليك حريف وواعي انت دخلته في اسرة خيرها ممتد وواااااااسع انت بس خلي بالك كويييييس
سعد سكت بعدها قال ليهو إن شاءالله، بعدها سعد قال ليهو سامي جيب موبالك دة، سامي اداهو التلفون، سعد طلع بقى واقف برة ماشي وجاي وقاعد، فجأة شاف ايات برة بتلعب، الزمن كدة بعد المغرب قريب للعشاء ناداها قال ليها تعالي، قالت ليهو اها؟قال ليها ودي التلفون دة لي شهد اختك قولي ليها اداك ليهو سعد، قالت ليهو خلاث سمح،
ايات اول م دخلت البيت بصوت عالي بقت تناديني شهد سعد جاب ليك تلفون، شهد سعد جاب ليك تلفون، حبوبه نهرته قالت ليها ي بت في شنو اسكتي شهد نايمه، قالت ليها حبوبه كان شوفتي سعد اداني التلفون دة قالي اديهو لي شهد، حبوبه مسكت التلفون قالت ليها خلاص امشي شهد نايمه بعد تصحى بديها ليهو، حبوبه ختت وإتوضت وجهزت لصلاة العشاء الاذان اذن وقفت في المصلايه كدة فجأهه التلفور، حبوبه واصلت لغايه م خلصت ولسه التلفون كان بنور، شالت التلفون وردت، اول م فتحت الخط سعد قال "السمحهه"حبوبه قالت ليهو مرحب سعد اول م سمع صوت حبوبه قفل الخط
على طول حبوبه جات صحتني قالت لي اصحي خلاص كفاك نوم قومي ليك حاجهه، قولته ليها شبعانه انا ي حبوبه، قالت لي خلاص هاك دة راجلك رسلي ليك، اول م سمعته كلمه راجلك رسلو ليك رفعته راسي، شوفته التلفون مسكتو قولته ليها جا متين هنا؟قالت لي م جا هو رسلو مع اختك ايات واظنو ضرب وانا رديت ليهو، قولته ليها اهاا ناس جدي م جو؟قالت لي والله ي بتي اتأخرو م عارفاهم مالهم كمان الله يحيبهم سالمين غانمين إن شاءالله
ادتني التلفون قالت لي انا ماشه اعوس قراصه العشاء بجو اسي جعانين، قولته ليها خليني انا بعوسها ليك، قالت لي بري بعوسها براي انتي ارتاحي
طلعت وخلتني ماسكه التلفون وبعاين ليهو شويه كدة نور، على طول فتحته الخط كان في حاله صمت انا ساكته وهو ساكت، فجأهه قال الوو بصوت خافض، قولته ليهو اهلين، قال لي السمحهه؟قولته ليهو اي قال لي اسي ضربته ردت لي حبوبتك قولته ليها السمحه قالت لي مرحب حبوبتك واثقهه من نفسها ثقهه كدة سمحهه خلاص ضحكتهه مسااافهه قولته ليهو وانت ي السمحهه دي بتقولها لأي زول؟
قال لي حررررم لي غيرك م بسمعها لي زول قولته ليهو رجعنا لي حرم تاني؟قال لي خليك من دة اها م قولتي لي انتي طيبهه؟قولته ليهو ليهو طيبهه م عندي عوجه والله، قال لي اهااا كويس طيب، قولته ليهو وانت كويس؟امك م شاكلتك؟قال لي تشاكلني فوق شنو؟انا راجل ي زوله وانتي مرتي حلالي م عامل شي بشاكلوني عليهو كان سوقتك وهجيت بيك زاتو م حر؟
سكتهه،
قال حر ولا ليك راي تاني؟
قولته ليهو حر ااي اسي انا قلته ليك م حر
قعد يضحكك ضحكتو كانت سمحهه خلاص ه
قال لي اتصلته بس شان اقولك تصبحي على خير، قولته ليهو تلاقي الخير إن شاءالله،
قال لي اسمعي داير اقولك شنوو؟.قولته ليهو اهااا؟قال لي انا بريييدك شدييد يمين،
سكتته، قال لي عارف شكلك اسي بكون كيف وانتي م قادرة تردي خلاص تصبحي على خير خلي التلفون جمبك بكرة الصباح اول م اصحى بتصل عليك، قولته ليهو طيب قال لي يلا مع السلامه
بعد م قفل حسيت كأنو حب الدنيا دة كلو ربنا شالو وختاهو لي في قلبي تجاه سعد وبس، كنت مبسوووطهه بطريقهه كدة م تقدرو تتخيلوها، وانا راقدة وبفكر فيهو وبتبسم فجأهه سمعته صوت خالي التاج طلعته جري، قولته ليهو خالي التاج، قال لي شههد جيتي متين؟جريت سلمته عليهو وسلمته على جدي بالحضن قال لي اهلا اهلا بتي لعلك طيبهه؟متين الجيه ليه م كلمتونا؟قولته ليهو جينا فجأه بس والله، قال لي راجلك كيفو إن شاءالله بس هو كويس وم عندو اي عوجه؟قولته ليهو كويس بسلم عليك دقيقه اجيب ليكم مويه، مشيت جبته المويه وجيت، قلته ليعو جدي إستني قلعته ليهو جزمتو ورفعته ليهو رجولو في السرير قولته ليهو اها الدكتور قال ليكم شنو صحتك اتحسنت وم فيك شي؟قال لي الحمدلله ي بتي، قولته ليهو خالي التاج اها انت كيفك ووين خالي ياسر؟قال لي خالك ياسر زاتو بقى شغال على كيفو مرة يجي ومرة يبيت بره، جدي قال لي اها قولي لي سعد تعاملو معاك كويس؟قولته ليهو كويس والله ي جدي، قال لي ي زوله لو عندو حركات جاي ولا جاي م تسكتي نختو ليك في كراسي ادبو طوالي، قولته ليهو لا والله ي جدي م فيهو كلمه، خالي التاج قال ليهو يابا سعد دة تربيه بلد، ولد ملان شهامه وضكران اصلو م منو خوفهه نحن زاتنا لو م كان مننا وفينا م كان اديناهو، قولته ليهو جدي خلي اعصر ليك رجولك، قعدته اعصر ليهو في رجولو لغايه م جات حبوبه شايله صينيه الغداء قالت ليهو احمد اها الدكتور قال ليك شنو؟قال ليها ماف حاجهه ي مرهه، قالت ليهو سمح قوم اكل امشي اجيب ليكم العصير، الشاي جااهز في السيرمس
اليوم التاني صحيت من النوم متأخرة لاني ساهرته مع جدي، لقيت الشمس طالعه وسامعه صوت حبوبه بتكنس، رفعته راسي قالت لي صباح الخير، قولته ليها صباح النور حبوبه، قالت لي قومي اتسوكي وإستحمي واطلعي سلمي على راجلك من قبيل قاعد مع جدك، قولته ليها سعد جا هنا؟قالت لي جا يسلم على جدك، عاينتع للتلفون لقيت مكالمات كتيييرة منو، طلعته مشيت اتجهزته ولبستهه بإستعجال من غير م احس لقيت نفسي ملهوفهه، مشيت بإتجاه حوش ناس جدي دخلاه الديوان لقيتهم قاعدين قولته ليهو جدي صباح الخير، قال لي صباح النور ي بتي، سعد بقى يعاين لي، قولته ليهو صباح الخير، قال لي صباح النور، جدي قال لينا عن إذنكم مارق على الحمام كدة شويه وجاي، طلع وانا بقيت واقفه، قال لي السمحهه النوامهه، قولته ليهو امس ساهرته مع جدي عشان كدة، قال لي اتصلته عليك كتير لما م رديتي جيت اشوفك، قولته ليهو انا كويسه
قال لي انتي كويسه لكن انا البقنعه عيوني وإضني انك كويسه منو؟م ممكن اصبح لا اصطبح بشوفتك ولا اسمع صوتك عوجه ولا م عوجهه دي؟قعدتهه اضحكك فجأهه اخد وضع الجديه وعمل حركه "إحم إحم"
جدي جا داخل، قال لي اقعدي واقفه مالك؟قولته ليهو لالا انا ماشه يلا، طلعته وانا اتبسم زي نار الغصب ساي ه بعدها رجعته لقيت حبوبه بتعجن في حنه قولته ليها حبوبه بتدوري تتحني؟قالت لي الحنه ليكي انتي ي السمحه انا شنو اها نخليك تمشي بيت راجلك غبششه؟الكلام دة م عيب مننا؟فاطمه جات، حبوبه قالت ليها اها كويس انك جيتي ختي لي اختكك حنهه سميحهه كدة،
فاطمه قالت ليها سمح يمه، قعدته وحننتني جات هبه قضينا اليوم كلو مع بعض، اليوم التاني حبوبه ولعت لي الحفرة من الصباح، بعد العصر برضو قعدتني وملت لي شعري زيت كركار وسرحتو لي ضفيرتين، وادتني كحل قالت لي كحلي عيونك ها كحلته عيوني وانا بكحل فيهم مسحتني بزيت ملخبط بي صندليه جسمي كلو، بقيت اقول ليها حبوبه الزيت بوسخ الجلباب، قالت لي ي بت ها خلي العوارهه نحن عمرنا كلو بنتمسح بيهو وريحتنا دي فايحه ونسوو كدي
المساء سعد إتصل علي قال لي جاهزة اجي اسوقك؟قولته ليهو اي، جا على طول سلم وقعد مع جدي واتونس كداا بعدها قال لي جدي استأزنك جيت اسوق شهد،
جدي قال ليهو ابشر سوقها طوالي ابقى عشرة عليها بس ي ولدي م اوصيك عليها بتي دي م عندي غيرها سعد قال ليهو ابششر ي عمي احمد والله على الراس من فوق م تجيها عوجهه تب، قال ليهو الله يعدلها عليك ي ولدي الثقه في الله وفيك كبيرة قال ليهو يلا امشو الله يحفظكم، قولته ليهو يلا ي جدي بجيكم بكرة الصباح، قال لي بكرة تاني؟ م يقولو بتنا خفيفهه بس سعد قال ليهو لا والله ي عمي الوقت كلو تكون معاكم انا م عندي مشكله نهايه اليوم بجي بسوقها منكم، جدي قال ليهو ي ولدي كان سمعتها الكلام دة تاني م بتتحمل ليك مسؤليه ولا م كدي ي شهد؟قعدو يضحكو
بعد م طلعنا سعد قال لي اها ي شهد اخيييييرا ماشين بيتنا، قلته ليهو اها؟؟
قال لي سمح اسمعي قولي، بيتنا دة انا م داير اكعبو ليك بس بتواجهك فيهو اي شي عشان كدة من اسي دايرك بس تطولي بالك، معي انا بإذن الله م بتلقي مني الا كل طيب لكن اهلي انا م بضمنهم اتفقنا؟قولته ليهو طيب، قال لي خلاص يلا نمشي، دخلنا البيت سلمته على اهل بيتهم وقعدنا، عمي الطيب بقى يسالني عن احوالي وكذا، منى مرت اخوهو لي سعد قالت لي شهد انتي صحي راجلك الأول طلع مجنون رسمي؟انا سكته، عمي الطيب قال ليها لزومو شنو اسي السؤال دة؟مختار راجلها قال ليها قومي سوي لينا شاي اللبن احسن ليك، عمتي فتحيه قالت ليها نهاائي م بتعرفي تتكلمي، سعد قال ليهم حصل خير ي اخوانا، جات هبه قالت لي شهد تعالي، اتحركته معاها ساقتني قالت لي اها دة بيتك، كان اوضه ومعاها راكوبه كبيرة كدة وفي شجرة نيمه كانت واقعه في إتجاهنا، مولعه لمبه جاز البكون فيها شريط قطن ديك وبتوصف لي، دخلتني الأوضه قالت لي العدة دي جزؤ منها ادتك ليها عمتي والجزؤ التاني بتاع الصيني كلو جابتو ليك حبوبتك السراير والحجات ديل جابهم سعد، قولته ليها طيب، قالت لي عجبك؟طبعا انا رتبتو ليك والفضيه دي انا رصيت ليك فيها العدة والدولاب الصغير دة انا رتبته ليك فيهو ملابسكم وبخرتها ليك الا بالكبريت، قولته ليها م بتقصري ي هبه، قالت لي على شنو ي بت ها دة الواجب، واسمعي منى وعمتي ديل كان سألوك من اي شي قولي م عارفه سمح؟قولته ليها طيب، كانت مفرشه لينا سرايرنا في الحوش برة طبعا البيت مقسوم عديل، ونحن قاعدين سامي نده عليها قالت لي داير شنو دة كمان، هي مشت وسعد جا، قعد في السرير قال لي البيت عجبك؟قولته ليهو اي سمح شديد، قال لي بسيط شويه وحجاتو م مكتمله لكن بعد الحصاد إن شاءالله وشويه شويه نبنيهو ونوسعو عشان الأولاد بكونو كتار، قولته ليهو كتااار؟قال لي اي مالك؟لا دايرهم واحد ولا إتنين داير البيت دة يتملى اولاد
قولته ليهو م بتتعب في ترربيتهم انت عشان كدة، قال لي اها البشقى عشانهم منو؟قولته ليهو والبشيلهم في بطنو منو؟والبتوجع منو؟والبغسل وبحمم منو؟ قعد يضحكك قال لي خلاص نقلل العدد نجيبهم 12 بس قولته ليهو عليك الله زيدهم شويه فيك الخير، قال لي خلاص 18 وكان جا اولهم ولد إييييييكك ابشري بس، قولته ليهو والبت مالها؟قال لي م عندها ميل، سكتته،
قال لي مالك؟قولته ليهو ماف شي
قال لي ها كلامي زعلك؟قولته ليهو م زعلانه بس ابوي الله يرحمو تفكيرو كان زيك كدة اي مرة م تجيب ليهو ولد بمشي بعرس البعدها عشان تجيب ليهو الولد وبرضو م جابو،
قعد جمبي ومسك يدي قال وانتي قايله انا برضو بعمل كدة واعرس فيك؟ي بت ها انا م لقيتك بالساهل شان امشي اجيب ليك بديله ولا شايف ولا هشوف البتكون احسن منك، قلته ليهو كلكم في البدايه بتقولو كدة، قال لي الزمن كااافي شان اوريك انو انا م كدة حتى لو الله م اداني منك عيال عديل م بكوس دربهم عند غيرك ابشرك من اسي
اليوم التاني صحيت الصباح بدري ولعته النار وعملته الشاي هو كان في الحمام، جهزته ليهو عراقيهو وسروالو، قال لي بحلب البقرة وبجي بلبس عشان م اتوسخ، قولته ليهو سمح، مشى وجا جاب اللبن، قعدنا شربنا الشاي مع بعض بعدها امو جات داخله شايله السيرمس لقتني بنشرب في الشاي، قالت لينا شربتو؟سعد قال ليها شهد قامت بدري عملتو لي
قالت ليهو اها طيب بتفطر هنا ولا غادي؟قال ليها فاطر غادي طالع اسي، قالت ليهو سمح اطلع مع سامي اخوك، بعدها لبس وقام طالع، قال لي القروش في الفضيه لو دايرة حاجه سمح؟قولته ليهو طيب، قام طالع قال لي برجع بدري انا م بتأخر كويس؟قولته ليهو طيب، باسني في راسي قال لي ابقي طيبهه
فضلته اليوم كلو منتظراهو يجي وبالفعل اول م جا سلم على امو وهو واقف قالت ليهو اشرب مويه، قال ليها لالا تعبان شويه امشي على البيت، جا لقاني مفرشه البيت وقاعدة منتظراهو، قال لي إتأخرته مش؟قولته ليها شديد، قال لي السمحه والله انا في الشغل اليوم كلو بتلي ماشي وجاي معاك، ضحكتهه قولته ليهو المويه جاهزة انا مدفياها ليك استحمه واطلع عشان اخت ليك الغداء، مشى استحمه وجا لقاني جهزته ليهو الغداء، قال لي بشنو؟قلته ليهو كسرة بملاح ام رقيقهه ه
فرح فرح قال لي ي سلام يااااااخ والله قبيل إشتهيتها، قلته ليهو خلاص اكل، قعد قال لي اقعدي اكلي معي، قولته ليهو انا اتغديت، بدأ ياكل قال لي سمحهه زيكك كدة
عدت الأيام ونحن حياتنا متحوله من حلوة لي احلى، وكل خطوة بنتعلق ببعض اكتر لدرجه انو بقينا شاذين في الحله، لما يحس بي زهجانه المساء بطلعني نلف في الحله ونجي، ويوم الجمعه نمشي البحر احيانا، واحيانا الحفيرة والخلا، ولما يقوم طالع انا بقيت اتعلق واقيف معاهو نص ساعه في باب الشارع كأنو م حيقضي ساعات بس وحيرجع، يعني كان في كميه طمأنينه كدة م عاديه في علاقتنا وسعد بالجد هو البني ادم الوحيد العيشني السعادة البتستحقها في واحدة متزوجه ووفر لي راحه بال كدة م بعدها راحه
في يوم وانا بتدخن في بيت ناس ابوي مع عماتي فجأهه جات عمتي هويدا وهي متوترة شديد، قالت ليها م شوفتي ي رحمه الحصل فضيحهه عدوك، رحمه قالت ليها في شنوو؟قالت ليها شي كعب كلو كلو، قالت ليها بسم الله ي هويدة قولي في شنو؟قالت ليها رحاب اخوها الكبير جعفر قبضها مع ياسر،
عمتي رحمه قالت ليها الليله ووووووب الليله ووووب دة كلام شنو ي هويدة؟
قالت ليها كلمتك م صدقتيني، قولته ليك تحت تحت الناس بشوفو ياسر داخل بيتها بالليل وطالع الصباح قولتي لي دة كضب وتخاريف، اسي الخبر جا من حلتهم هناك كلمتني الزينه بت عوض الكريم قالو ليك جنس شي وجنس فضيحه ياسر دة دمو جرى، قمته سرعه من حفرتي ولبسته ملابسي قولته ليهم خالي ياسر؟عمتي هويدة قالت لي في غيرو المفضوح المشرط عيزنا في غيرو؟المرة راجلها من مات م تمت سنه شوفي العملوهو الكلاب ديل، انا كنت عاارفه والله وجاني خبرهم بس رحمه مااا صدقتني وقالت كضب، رحمه قالت ليها كان صدقتك كان عملتي شنو؟
قولته ليها اسي خالي ياسر وين؟م اظن مستحيل خالي يعمل كدة،
عمتي هويدة قالت لي سكاري وبتاع نسوان يعمل اكتر من كدة،
عمتي رحمه قالت لينا ادعو ادعو الخبر دة م يصل لي عمو الليله كان وصلو خلاص اصلا صحتو م بتتحمل والدكتور الاسبوع الفات قال ليهم الضغط بقى طبيعي وماف اي مخاوف عليهو بعد كدة ي جماعه دي مصايب شنو البتقع في روسينا دي؟
فضلنا قاعدين ماف اي خبر، إتفقنا انو م نوري حبوبه جات قعدت شربت قهوتها وسرحت شعرها ضفاير وقالت لينا ماشه اعوس الكسرة احمد دة مشى على السوق بدري وللأن م جا بكون مع اصحابو الكبارات ديل، قولته ليها انا بعوسها خليها، مشيت عوسته الكسرة وهي كنست الحوش نضيف وفرشنا لجدي وخالي التاج سرايرهم وقعدنا منتظرين لغايه م المغرب جا زول فيهم جا ماف وانا خلاص اعصابي تلفت وجواي إتقطع من الخوف، فجأهه الباب دق جريت قولته ديل هم لقيتو سعد، مسا علي وعلى حبوبه، قولته ليهو جدي طلع وللان م جا وم منو خبر كدة اضرب لخالي التاج اسألو، حبوبه قالت لي ي بت ها والله اسي يكون لافي مع جماعاتو ولا بكون عندهم اجتماع ولا ندوة في حتى مشاها عارفه جدك م بقعد، سعد قال لي التاج تلفونو مقفول، قولته ليهو سمح اضرب لي خالي ياسر، ضرب قال لي برضو مقفول،
حبوبه قالت لي بكونو قاطعين كهرباء شان كدة بس م تقلقي ساي بجو دي م اول طلعه ليهم،
قولته ليهو خلاص انا بقعد مع حبوبه لمن...
حبوبه قاطعتني قالت لي ي بت ها انتي عويرة انا صغيرة لمن تحرسيني امشي ساااي مع راجلك شوفي الناقصو شنو مسكين من الصباح في الشغل بكرة الصباح تعالي وكان جو بتسمعي صوت عربيتهم يلا ي ولدي سوقها وامشي، م كنت عايزة امشي بس طلعته مشيت وانا من مشيت مقلقه وم قادرة اقعد وسرحانه، سعد قال لي مالك انتي ي السمحه في شنو الليله ماكي ياكي، قولته ليهو مافي شي، طلع السراير هو وفرش وقعدني قال لي في شي والله اصلا م من عوايدك كدة، قولته ليهو ماف شي بس طلعه جدي وعدم رجعتو دي مخوفاني عليهو لانو م بستحمل، قال لي م تخافي بإذن الله برجع سالم تعالي ورقدني في حضنو وبقى يطبطب علي، ونحن شبه نمنا كدة انا اصلي م نمته بس هو نام، فجأهه اسمع صوت عربات بتقيف ولا واحدة ولا إتنين، قعدته في نص السرير فجأهه اسمع صوت خالي التاج وهو بضرب في باب الشارع شديييييد وبكورك وبقول يمهه، يمهه افتحي الباب يمهه، وفجأهه اصمع اصوات رجال برددو لا إله إلا الله، لا إله إلا الله، وصوت خالي التاج كان مستمر ولسسسه بقول بصوت منتحب اطلعي يمهه تعالي شوفي ابووي يمهه، ولدك كتل ابوهو يمهه افتحي الباب...
...
الفصل الثامن
وفجأهه اصمع اصوات رجال برددو لا إله إلا الله، لا إله إلا الله، وصوت خالي التاج كان مستمر ولسسسه بقول بصوت منتحب اطلعي يمهه تعالي شوفي ابووي يمهه، ولدك كتل ابوهو يمهه افتحي الباب، نطيت من السريرة وقولته جديييييي واي سعد قام مخلوعه قال لي شهد في شنووو؟قولته ليهو جدي وقومته جاريه جا لاحقني ومسكني، قولته ليهو جدي ي سعد م سامع الأصوات دي، عمي الطيب قال ليهو في شنو ي سعد؟
إتفكيت من سعد وفتحته الباب وجريت لقيت الحله كلها طلعت وكميه عربات واقفه قدام بيتنا وحبوبه بتقول لا إله إلا الله، الله اجرني في مصيبتي وعماتي بصرخو ونسوان الحله نفس الشي،
مسكته حبوبه قولته ليها حبوبه في شنووو؟عمتي رحمه في شنو؟جريت على خالي سعد قلته ليهو خالي سعد، خالي سعد جدي مالو؟جدي وينو ي خالي سعد؟عمتي هويدة قالت لي جدك مات ي شههد عمي احمد الليله ووووووووووووب وب، وبقت تنفض في توبها فجأهه البيت اتملى خلق كدة بطريقه م طبيعيه،
خالي التاج دة بس قاعد في الارض طرف الحيطه وبقى زي المجنون وعيونو زي الشرار، مشيت إترميت جمبو قولته ليهو جدي امس كان نصيح م عليهو عوجه الجاهو شنو ي خالي التاج الحصل عليهو شنو قول، سعد جا قومني قال لي تعالي ساقني قعدني في سرير كدة وجا راجع لي خالي التاج، قال ليهو التاج شد حيلك ي التاج اخوي قوم على حيلك كدة خلينا نستر ابوك، سعد ساكت ودموعو جاريه، قومو على حيلو قال ليهو شد حيلك، تعال ي سامي امسكو معي، ، فضلنا قاعدين والبيت دة بقى فيهو حشد كدة م طبيعي وكميه عربات م بتتعد وانا الدموع جفت من عيوني بقيت بلقى نفسي موجوعه من جوة وحلقي دة تقول عليهو نار بس ولا قطرة م بتنزل من عيوني،
جدي حمموهو وكفنوهو وصلو بيهو صلاة الجنازة مع صلاة الصبح وبعدها الناس بدت تتحرك، الحله دي كلها كانها كانت بتصرخ بصوت واحد، والرجال ديل في زاحدين وقعو في الأرض بعداك يبكو،
حبوبه كانت صامدة ابدا م اتهزت فيها رمشه وطول الوقت ساكته وتعاين بعيونها لغااايه م جات لحظه طلوع الجنازة بقت تقول للناس البكى بعزبو م تبكو ادعو ليهو ي اخوانا انتو دايرين ليهو العزاب ولا شنو م تبكو البكى بعزبو، انا بس كنت تابعه الناس في صمت كاني داخله في حاله صدمه لغايه م ركبوهو العربيه هنا انا بقيت جاريه وبقول ليها حبوبه ساقو، ساقو جدي ي حبوبه، النسوان مسكوني وفي واحدة منهم لفحتني بتوب
نفس حاله القهر العشناها لما ابوي اتوفى، كانت حالتنا اسوأ منها وبمراحل، جدي دة كان عمود البيت، ساسنا النحن واقفين عليهو، كل حاجه في حياتنا كانت متوقفه عليهو بعدو نحن خلاص ولا شي، م عارفه فجاهه حياتنا اتغيرت 360 درجه وبقينا نتلاشى واحد.ورا التاني، م عارفه هل دي إبتلاءات ولا لعنه نزلت علينا من ربنا بس خلاص انا الفيني كملت بقيت م قادرة اتحمل اي شي
بعد م جو من الدفن، الناس قاعدة فرشو الصيوانات وكل شويه العدد يكتر الناس ماشه تزيد، فجأهه خالي التاج جا داخل سرعه شقه النسوان دخل المطبخ شال سكينو وطلع جاري، جريتو دي النسوان بقن يسالن في شنو في شنو؟فجأهه اسمع صوت الرجال جايطين برة، وخالي التاج بقول ليهم فكوني م بخليهو والله ان م كتلتو م بخليهو انا اصلا حالف م ارفع فراش ابوي دة الا تاكيهو وقاطع رقبتو الباطل دة، جرينا طلعنا لقينا خالي التاج دة ماسكني قريب العشرة رجال وهو بقالع فيهم، وفجأهه عيني وقعت على خالي ياسر،
خالي ياسر قال ليهم خلوهو نشوفو داير يعمل شنو، مش الموت دة هدا ياني جيتك تعال اكتلني بس م بتحرمني من فراش ابوي انت، خالي التاج قال ليهو اسكت ابوك م كتلتو انت وليك عين تتكلم كمان ي باطل وإتفكه من الرجال وجرى عليهو، وانا اول م شوفتو بقيت اصرخ، ، وعماتي يصرخو، وفاطمه اختي بقت تقول واي كتلو كتلو
وإستمر الوضع من مقالعه، لي نقاش لغايه م في لحظه كدة خالي التاج جرى عليهو وعايز يطعنو فجأهه سعد مسكو وبقى يقالع فيهو السكين وبقول ليهو التاج انت جنيت دة اخوك ي التاج، خالي التاج قال ليهو ي سعد ياخ فكني ورفع سكينتو وسعد إتصداها منو والسكينه جات في كتف سعد، الناس هنا بقت تكورك وانا خلاص اول م شوفته الدم جاري من سعد بقيت اصرخ بطريقه هستيريه، الناس مسكت سعد، وسعد بقى يقول ليهم ماف شي ي اخوانا جرح بسيط امسكو المجنون دة، ، لغاايه م جات حبوبه طالعه قالت للرجال زحو لي منهم ومسكت خالي التاج وادتو كف قالت ليهو التاج اخجل ي التاج دة فراش ابوك الليله اخرة عمركم تفرجو عليكم الخلق كدة؟تبقو فرجه ي التاج ابوكم علمكم كدة؟
خالي التاج قال ليها يمه انتي م عارفه ولدك دة عمل شنو ي امي ابوي مات بزبحه قلبيه بسببو عارفه يعني شنو بسببو؟انا حلفته لو م كتلتو يمين بالله ابوي احمد يطلع من التراب والبينا دم ي امي دم وكان اخوي انا رميت لحمو
حبوبه قالت ليهو دة اصلا مغضوووب الله لا بارك فيهو لا دنيا ولا اخرة انت العاقل ي ولدي، اهدأ وروووق م بتتحلى كدة حكم ضميرك خلو ابوكم يرتاح شويه في قبرو، وانت ي ياسر غضب الله عليك ومن اليوم دة م اشوفك هنا يلا امشي من هنا ي كلب وانا م رضيانه عليك دنيا ولا اخرة بشتنتنا في الدنيا دي الله يبشتن عدلك بركه المولى عزة وجلى، امشي من هنا قلته ليك، والله م تتحرك اشيل السكينه دي انا الاجيب اجلك باقي اليوم دة يلا اتحرك من هنا، الرجال بقو يتكلمو معاه وساقوهو الناس دخلت انا جريت على سعد، وسامي كان ماسكو، وخالتو فتحيه بتقول ليهو ي سعد انت البخليك تقيف في النص شنو داير تموت انت، سامي بقول ليها خلاص ي امي حاجه بسيطه، قالت ليهو م تقول لي حاجه بسيطه السكين دي كان جات في بطنو ولا في اي حته في جسمو م كان كتلتو، عمي الطيب قال ليها ي مرة يلا خشي جوة سرعه بلاش كلام فارغ معاك
دخلونا جوة المساء سعد ناداني، قال لي انتي كويسه؟قولته ليهو انا المن قبيل قلبي ماكلني عليك الطعنه إن شاءالله م كبيرة، إيدك واجعاك؟قال لي م شيتا بقولو عليهو حاجه بسيطه انا جاي اتطمن عليك محتاجه حاجه اجيبها ليك؟
قلته ليهو احتاج شنو ي سعد تاني من الدنيا الفانيه والماسخه دي، جدي وامي، وابوي كلهم تحت التراب م فضل لي شي انا م فضل لي شي ي سعد وبقيت ابكي، سعد قال لي انا فتهه وين؟قاعد انا وفاضل ليك العمر كلو، اسي انتي ارجعي اقعدي انا ماش مكان الرجال، قلته ليهو طيب
عدت الأيام والحال من بعضو من اسوا لي اسوا ولغايه م جا الأربعين البيت كان م كان بفضى نهائي اهلنا من وين وين جو، والصيوان دة م اترفع نهائي، سعد كان مخليني الفترة دي كلها مع ناس حبوبها، بعدها جات خالتي فتحيه اتكلمت مع حبوبه م عارفه قالت ليها شنو بس بعدها حبوبه قالت لي ترجعي بيت راجلك بعد كدة 40 يوم دي صابر وم قال ليك صرفا ولا عدلا هملتيهو زيادة عن اللزوم بعد كدة خلاص كفاهو، بالفعل رجعته، سعد من حنين اتحول لي احن، حتى انا وصلته لقناعه انو ربنا على قدر م اخد مني عوضني بسعد، رغم الحزن والكأبه الكنت فيها كان صابر علي، بقول لي لو م عندك مزاج تطبخي م تطبخي، حتى انو احيانا بعد م يستحمى بطلع ملابسو وملابسي وبغسلهم علشان الملابس م تتلمى وانا اغسلهم، وانا الفترة دي مرضى بقى كتير فكان اكتر وقتو بمارضني ولو م قدر يقعد بوصي علي هبه واي شي بوفرو لي
في يوم ونحن قاعدين في بيت ناس حبوبه فجأهه جات هبه قالت لي شهد اللحقي قالو سعد وباقي المزارعيه ناس ود العويض اتشاكلو في الحواشات مع ناس الشركه واسي الحلهه كلها كسرت الناس قالو الا جابو ليهم العسكر، قولته ليهم شنووو؟لبسته التوب وجري على الحواشه وهبه جاريه وراي لغاااايه م وصلنا لقينا الحله كلها كاسرة، دخلته بين الناس لقيت الشرطه واقفه، وفي شاحنه كبيييييرة واقفه وفي رجال واقفين، والعساكر بقولو للناس المعاهم يلا ارفعو الشوالات دي قلنا ليكم،
سعد رفع الطوريه قال ليهم يرفعو شنو؟والله الا كان نحن م رجال بعداك نخليهم يرفعو، تسرقو عرقنا التعبنا وشقينا عليهو نحن؟نحن نزرع ونحش كم شهر عشان تجو تشيلو 60٪من محصولنا؟عبيد عندكم نحن؟هي ال 50% نحن زاتنا عندنا فيها راي والله م تاخدو زيادة منها كان بقيتو شنو، في ضابط قال ليهم انت خليك م تتكلم بلسان الكل انتو ي ناس كلامكم شنو بتدو محاصيلكم ولا لا؟انتو عارفين لو عملتو مشاكل حتكون دي اخر زراعه ليكم على الارض دي م تنسو انو الحكومه مشترياها منكم وبتخليكم تزرعوها تضامنااا معاكم، في ناس قالو بدو، تقريبا معظم الناس قالو بدو وم دايرين يدخلو نفسهم في متاهات، الا سعد ومعاهو نفرين قالو م بدو واليحصل يحصل، الضابط قال ليهو سمح، سعد زعل من موقف اهل الحله قال ليهم جت عليكم راجل فيكم ماف
ورجعنا البيت مع بعض المساء عمي الطيب بتكلم معاهو قال ليهو ي ولدي 50 او 60 م فرقت م تدخل نفسك وتدخلنا في متاهات ساي، سعد قال ليهو فرقت ي ابوي فرقت، لما نحن نتعب وهم يجو يشيلو اكبر حصه يبقى دة إستعباد ونحن احرار من قمنا م رخينا كتفنا لي زول، دة الشي المرجع البلد دي لورا الحكومه اي شي تاخدو مننا نحن بدون مقابل، الفايدة شنو لما انا اشقى وهي يجيها كل شي بدم بارد؟م بديهم وبحددها معاهم
في بيتنا قعدته اتكلم معاهو قلته ليهو سعد خلاص روق من النهار جايط، قال لي مزعلني الخيابه ديل، انا اعترضته م عشان انا اشدة حوجه لا والله شان في اقل مني وضعهم اسوأ وعيشتهم كلها بتعتمد على المحصول دة وبعيشو بيهو سنه كامله، لما الحكومه تشيل منهم 60%من محصولهم هم ياكلو شنو؟
بس ديل عواليق مخلين الحكومه تستعبدعهم الليله الناس دي كلها لو إعترضت بقدرو يشيلو من زول؟ لا طبعا
قلته ليهو انا عارفه والله لكن ي سعد انت قولتها الناس ديل عايشين على المحصول دة وانت سمعته كلامهم قالو شنو، يعني لو اعترضو السنه الجايه يشوفو ليهم حته يزرعو فيها، قال لي المشكله في امخاخهم وعدم تفكيرهم لما قلته ليهم ي اخوانا م تبيعو اراضيكم الحكومه دي فقر وم عليها ضمان م سمعو اها اسي يتحملو نتايج امخاخهم الزنخهه دي...
صباح اليوم التاني صحينا على صوت خالتي فتحيه بتقول في شنو ي ناس مالكم؟وعمي الطيب بقول ليها ي مرة اسكتي، وهي بتقول ليهو اسكت كيفن والعسكر جايني في نص بيتي؟
سامي قال "خير ان شاءالله ي ود بشاش في شنو؟
سعد قام على حيلو وطلع عليهم وانا لبسته توبي ولحقته،
العسكري قال ليهم عندنا امر قبض على سعد،
خالتي فتحيه قالت الليله وووووووووب عمل شنو ولدي قابضنو؟
سعد قال ليها اسكتي ي امي، ابشر ي ود بشاش جدا، خليني استحمه واتسوك واجيك، قلته ليهو سعد في شنو وقابضنك لشنو شان موضوع امس؟
عمي الطيب قال ليهو ي ولدي فهمني براحه ولدي تهمتو شنو قابضنو؟سعد قال ليهم م تكترو معاهم بمشي بعرف الحاصل براي، امي اعملي ليهم شاي لمن اجهز انا الزمن داك
مشيت وراهو قلته ليهو سعد، سعد، قال لي روقي مافي ششي بمشي بشوفهم مالهم وبجي راجع، قلته ليهو لالا ي سعد لالا سوقني معاك انا ماشه، قال لي تمشي وين السمحه انتي مجنونه؟اخر عمري ادخلك محل حكومه؟طلعي لي عراقي وسروال انا ماش استحمه، طلعته ليهو الملابس وانا خلاص القعاد غلبني ودموعي بقت جاريه عشرة عشرة، جا لبس قال لي ها العويرة دي السجن حق الرجال يعني م حاجه تخوف امشي ناس حبوبتك كان انا اتاخرته سمح، قلته ليهو يعني بتتأخر وم دايرني اخاف الليله وب، طلع وطلعته وراهو ومن هناك عمتي فتحيه تبكي، ونحن طالعين جا خالي التاج داخل، قال في شنو ي اخوانا خير سعد في شنو؟قال ليهو م شي خطير موضوع امبارح داك بس، خالي التاج قال ليهو ود بشاش معقوله ياخي يعني انت ود بلد جاي تقبض عليهو زي الحرامي كان استدعيتو م بجي براهو؟
سعد قال ليهو ديل عبيد الحكومه نسو الخوة والأصول زاتها بس يلا ارح، طلعو قلته لي خالي التاج، خالي اللحقو حلفتك طلعو انت مش بتعرف ناس الشركه ديل عليك الله ي خالي طلعو قال لي م بجيهو شي وطلع وراهم ركب عربيتو وإتحرك،
وصلو الحراصه دخلوهو الضابط المسؤل كان جايبنو جديد بقى يتحرى معاهو قال ليهو مشكلتك شنو انت نافخ عضلاتك؟ حله كامله وافقت على قرار الحكومه انت مالك؟
سعد قال ليهو اسمع الحكومه دي تغير قراراتها بمزاجها هي؟عندنا وثيقه مختومه عديل انها سنويا بتاخد 50%من محاصيلنا، وحتى بال 50 دي نحن متضررين تجي تعمل زيادة مرة تانيه؟
الضابط قال ليهو وثيقتك العندك دي تبلها وتشرب مويتها حكومه وغيرت وثيقتها انت معترض مالك؟قال ليهو محصولي انا تعبته وشقيت فيهو عشان ينجح وانا حر فيهو ال 50c/o بتاعتهم مرميه في المخزن عايزين يشيلوها الليجو ياخدوها حبابهم طن، م عايزين الله يعدلها عليهم، قال ليهو ي زووول دة اخر كلام عندك؟قال ليهو وم عندي كلام غيرو،
فجأه خالي التاج جا داخل سلم للضابط، قال ليهو انت منو؟خالي التاج قال ليهو انا ود حاج احمد المسؤل من ضمانات الأراضي دي كلها، الضابط قال ليهو طالما انتو المسؤلين دة غالبكم تخلوه يوافق على قرار الحكومه؟خالي التاج ساق الضابض على جنب وإتكلم معاهو مساااافهه بعدها جو راجعين، الضابط قال ليهو طيب يلا إتفضل امشي، سعد وعاين ليهو بغضب وقال ليهو المرة الجايه م تعملو لينا إزعاح من الصباح في بيوتنا وطلع،
خالي التاج طلع وراهو قال ليهو سعد م تتهور ي اخوي حكم عقلك دي حكومه م اي كلام، سعد قال ليهو التاج نحن اولاد بلد وحقنا دة في النار م بنخليهو، اسي انا اصلي م خايف، حكومه شنو البتخوفنا الا كان بقينا م رجال،
التاج قال ليهو الشغله م رجاله ي سعد ي اخوي، الشغله خباثه الناس ديل انت م بتعرفهم نحن اتعاملنا معاهم من قمنا،
سعد قال ليهو لا بارك الله فيهم والرهيفهه التنقد ي اخوي،
خالي التاج قال ليهو المهم اعمل حسابك انا وصيتك الجماعه ديل م بدورو شي يحدر ليهم شان يقلب عليهم بقيه الناس اسي عشان كدة كانو دايرين يجبروك على انك تتنازل بس لما شافوك متمسك خلوك
رجعو البيت لما شوفته سعد م صدقته، بقيت اسألو اها الحصل شنو وعملو ليك شنو وقالو ليك شنو احكي لي،
قال لي ي زوله سألوني بس وحاوبته وجا سعد اتكلم معاهم وطلعته قولته ليهو الحمدلله الف الحمدلله يااخي والله شعر جسمي غزهه من الخوف، قال لي م قولتلك م بتجيني عوجه تب،
اليوم التاني خالي التاج ناداني في البيت واتكلم معي قال لي قولي لي سعد يعمل حسابو حزريهو شدييد م يخرب وش مع الحكومه دي سمح ي شهد؟قولته ليهو ليه سمح، قال لي داير اقول ليك شي تاني، قولته ليهو اها؟قال لي ابوي الله يرحمو م نساك كتب ليك نص الأراضي حقت المشاريع بإسمك ووصاني عليها انو اسلمك ليها وقت تحتاجيها، اسي سعد لو م داير يخش في كلاشات مع الحكومه خليهو اليزرع الأراضي ديك والله مرغوبه ومعظم الناس عينهم عليها والحكومه م بتقدر تفتح خشمها معاهو لانو سلفا ملك ابوي، الليله اليوم دة لو إتباعت اقل شي ب 7 مليار، قلته ليهو الله يرحمو جدي، قال لي كدة اتكلمي معاهو وشوفيهو بقول شنو، قولته ليهو طيب بشوفو، بالليل وانا قاعدة معاهو قلته ليهو سعد، قال لي اي، قلته ليهو سمح ي سعد انت بدل م تدخل في مشاكل مع الحكومه الأرض الوقعت لي من ورثهه ابوي قاعدة، وجدي برضو خلى لي اراااضي المشروع بتاعتو انت ممكن تستغ...
قبل م اخلص كلامي قاطعني قال لي شهد، شايفاني محتاج انا؟عدمان؟من النوع البشيل ورثه اهل مرتو؟خايب انا ي شهد خايب؟قولته ليهو حاشاك الخيابه م قلته كدة انا والله، قال لي كلامك دة معناهو شنو سمح ي شهد، انا كلمتك انا والله م محتاج ومحصولي دة بقعدني سنتين بدل سنه، ولو عدمته كسره بمويه بعيش هليها، بس انا مشكلتي انو دي حقاااارهه لينا نحن، حكومه تشيل حقنا التعبانين عليهو؟ الحاجه دي انا م بقبلها على نفسي م عشان انا متضرر لالا شان في غيري حيتضررو وممكن يتمادو بسكاتنا وكل شويه يزيدو النسبه لغايه م يخلو للغلابه ديل 10%بس وهم يشيلو ال 90%، انا معترض عشان دة حقي ومن حقي ادافع عنو، فهمتي ي شهد؟قلته ليهو طيب روق، سكت واداني ضهرو، قلته ليهو خلاص سمح معليش والله م قصدي اسي الزعل لزومو شنو؟نام بزعلتو ديك الصباح صحيت لقيتو طلع من غير م يشرب الشاي حتى، وجا راجع نص الليل م اتكلم معي وإستمرة الوضع تلاته يوم على نفس الحال، لما حسيت بالوضع غلبني اول مرة اعرف زعلو كعب كدة، مشيت لعمتو فتحيه كانت بتعوس قعدته جمبها وبقيت ابكي، قالت لي بسم الله ي بتي في شنوو؟حكيت ليها الحاصل، قالت لي اصلا سعد ولدي دة كدة قلبو ابيض واي شي لكن زعلو كعب وانتي ي بتي ي يمه بت الهنا والسرور م قصرتي دايرة تقيفي معاهو زيك زي اي مرة دايرة تقيف مع راجلها وقت الحارة، خليهو علي بعدين لمن يجي انا بقعد اتكلم ليك معاهو كويس؟
بالفعل المساء جا وعمتي فتحيه جات قعدت معاهو، قالت ليهو شوف ي ولدي مرتك دي م غلطت ابدا بالعكس اثبتت إنها اصيله وبت ناس ودايرة تقيف معاك من خوفها عليك، واي واحدة مكانها كان هتعمل كدة، عشان كدة برضاي عليك ي ولدي سامحها م تزعل منها خلاص؟الله يهدي سركم ي اولادي م تدو المشاكل فرقه بينكم، شهد جهزي لراجلك الغداء، قال ليها شبعان انا داير، قلته ليها شايفه ي عمتي هو لسسسه زعلان وليهو كم يوم م بياكل اكلي وحردانو
قالت لي م تبكي انتي عويرة، سعد ي ولد خلاص قلنا م شايف مرتك دي بتبكي كيف؟هديها ورضي عليها واكل اسي دة موضوع سخيف زاتو انا نعسانه ماشه انوم خليكم كملو باقي كلامكم، طلعت مشت جبته الأكل ختيتو قدامو في الصينيه، م اتحرك من محلو، قعدته جمبو وبقيت ابكي، وكل شويه ازيد في البكى وازيد لغايه م قام اكل وهو ساكت، ، بعد م خلص رفعته منو الصينيه وجبته ليهو مويه، رقد في سريرو جريت عنقريبي ولصقتو معاهو ورقدته جمبو، إتلفت بعكس إتجاهي إتحولته بإتجاه وشو وبقيت راقدة جمو ووشي مقاصد وشو، قلته ليهو خلاص قلنا، سكت، قلته ليهو تتزكر لما قلته لي الشينه م بتطلع مني؟قال لي واسي طلعت مني؟قلته ليهو واسي البتعمل فيهو دة شنو؟سكت، قمته عايزة اتحرك من جمبو جراني ورقدني جمبو قال لي خلاص انا م زعلان، قلته ليهو وانا زعلته خلاص، قال لي الزعل لشنو؟ قلته ليهو عشان انت زعلته مني انا زعلته، قعد يضحكك قال لي يعني الزعل بعالجوهو بالزعل؟
قولته ليهو خلاص م زعلانه بس انت زعلك كعب وبقينا نتونس وشلنا الليل كلو ونسه ونقاش عدت الايام وامورنا كانت ماشه تمام والناس كلها بقت تسأل لسسه م بقيتو تلاته مالكم، اصلا ناس حلتنا كانو من النوع العندهم العروس بتحمل من اول شهر، وسامي وهبه برضو نفس الشي، سعد قال لي فاضين للفارغهه الله يجيب اجلهم م تشتغلي بيهم
عدينا كم شهر لغايه م جا موسم الزراعه، والناس بدت تجهز حواشاتها، جاني عمي الطيب في يوم قال لي والله ي بتي في ناس ماشاءالله كويسين وعندهم قروش جد قالو دايرين يشترو اراضي زراعيه وانتي اول زوله خطرتي على بالي عندك اراضي جدك الخلاها ليك واراضي ابوك الطلعت ليك، عمتي فتحيه قالت لي قاعدين فاضين ساي احسن تبيعيهم وتستفيدي من قروشهم، سعد سمعهم بتكلمو معي طلع قال ليهم شهد ي ابوي وامي م محتاجه تبيع اراضيها ولا في شي ناقصها، ابوهو.
قال ليهو م كدة ي ولدي لكن الأراضي مواقعها سمحه و...سعد قال لي شهد انتي محتاجه شي او ناقصك شي من ناحيتي شان تبيعي عشانو ورثه اهلك؟هزيت ليهو راسي بمعنى لا، سعد قال ليهم خلاص الموضوع دة يتقفل لحدي هنا ست الحق م محتاجه شي يمعتو ي امي وابوي؟
سعد بدأ يجهز ارضو زيها زي اي سنه بمشي بنضفها وبحرثها وكدة، وانا احيانا بقيت اصحى اجهز الفطور بدري وامشي معاهو، عمل لينا زي راكوبه كدة في نص الحواشهه بنقعد نقيل فيها ونهايه اليوم بنرجع مع بعض، لغاايه م زرع والمطر جا وزراعتو كان ماشه كويس، قال لي السنه دي إن شاءالله الزراعه كان نجحت بلبسك سلسل دهب وتلاته غوايش، قلته ليهو ها م بدورهم اسي حق حبوبه م قاعدة اللبسو والدبله الجبتها لي م قاعدة اللبسها خاتاهم عند حبوبه، قال لي انا بجيبهم وانتي ختيهم وين المشكله؟وبعدين داير ابني لينا راكبوه زنكي كدة كبيرة واجيب لها 4 سراير نفرشها للضيوف البجو لمن الله يسهل ونبني برندة، قلته ليهو كويس الله يحينا،
بعد شهرين من الكلام دة في يوم جا موسم الحصاد، والسنه دي كان الموضوع غير، الحكومه هي البتحصد للمزارعيه بألالات جايباها هي بدل م هم يأجرو ويخسرو، والمزارعين وافقو وطبعا سعد وسامي عشان كانو ضدهم حواشتهم م كانت داخله في الموضوع دة، سعد بتونس مع سامي قال ليهو اااه بكره تشوف يزيدو ليهم النسبه البشيلوها منهم بالمقابل م بعملو حاجه ساي ديل، سامي قال ليهو والله ي سعد ي اخوي عشنا عمرنا دة كلو بنحصد محصولنا ومحصول غيرنا مساعدة لوجه الله ساي لكن اريتها المساعدة دي لو قدمناها لكلاب سعد قال ليهو والله كان وجع جسم سااي
في صباح كدة انا صحيت وقلبي مقبوض، حتى كان ظاهر على وشي، سعد قال لي مالك الليله ي السمحه وشك م ياهو المزهجك شنو؟قولته ليهو ولا شي، قال لي انا ماشي احلب البقرة وجاي، قلته ليهو سمح اولع النار انا، ولعته النار والجو كان شويه مغبر شلته العنقريب ختيتو تحت ضل الشجرة وفرشتو وجبته كانوني ولعته النار ابت تمسك بقيت اهب فيها وبرضو الهواء كان بطفيها من الضيق قلته عليك الله دي مالها كمان اليه، جا قال لي دي عشان شايفاك زهجانه شان كدة م دايرة تمسك خليني اولعها انا، ولعها وهباها لغايه م مسكت قال لي شايفه دايرة ليها مزاج رايق، قلته ليهو جيب اللبن واقعد، قعد جمبي، قال لي داير امشي مع سامي الليله نشوف الحاصل شنو بعد كدة دايرين نبدا نحصد لكن داير انضف الحواشه اول،
قولته ليهو م تمشي الليله الجو زاتو كعب، قولته ليهو بزبط ليك ملاح روب ابيض بعصيدة للفطور كان م مشيت، قال لي بمشي وبجي باكلها اعمليها، قولته ليهو انت يوم واحد لو م مشيت بحصل شنو؟قال لي ساعه بالكتير وراجع م قاعد زاتي، قلته ليهو سمح م تمشي كان تقطع المسافه دي كلها عشان ساعه واحدة، قال لي هييييي انتي مالك الليله رابطه وشك من الصباح ودايراني م امشي م كل يوم قاعدة امش، قلته ليهو طيب قال لي لكن اسي بجي طله خفيفه بعربيه سامي وبنجي راجعين م بنقعد
عملته ليهو الشاي شرب، قال لي يلا انا مشيت السمحه، قلته ليهو خلاص م تتأخر بجهز ليك العصيدة وملاح الروب الوقت داك، قال لي م تكتري ليهو الملح والويكه زي كل مرة، قلته ليهو قصدك شنو؟ضحك قال لي سمح ابشري اعمليهو وجهزي السمن اهم شي، قولته ليهو خلاث، طلع مشى
سعد وسامي اول م وصلو شافو اله الحصاد في حواشاتهم نزلو وجرو عليها وبقو يكوركو ليهم، السواق قال ليهم في شنو ي شباب؟سعد قال ليهم انتو الدخلكم حواشتنا شنو؟ قالو ليهو نحن م عارفين، سامي قال ليهم اسي انتو شايفيننا لمينا زراعتنا وكومناها لمن داخلين الحواشه؟داخلين لشنو؟المع السواق ليهم ي شباب الأله دي فراملها بتعصلج شان كدة بتمشى ساي احيانا اعذرونا، سعد قال ليهو العفو يلا اتفضلو اطلعو من حواشتنا، بعد م مشو سعد قال ليهو هي حكومه م قادرة تجيب حتى مدقاقه نافعه
سامي قال ليهو ارح نقعد شويه في راكوبتنا، سعد قال ليهو داير الف في الحواشه شويه انت اقعد، وبالفعل دة الحصل، سعد لفهه كدااا بعدها جا راجع وقعد مع سامي في الراكوبه المعموله من 4 قنايات ومقفوله بشوالات خيش من فوق، واله الحصاد كانت لافه في الحواشه الجمبهم على طول وقريبه منهم وصوتها مزعج، سعد قال ليهو صداع سااااي اقسم بالله، سامي قال ليهو فرتقو إضني، انا ماشي اجيب مويه من اب عشرين هناك وجاي، سعد قال ليهو عندك باقه؟سامي قال ليهو في العربيه بشيلها وبمش، سعد قال ليهو م تتأخر شان نمشي نلحق الفطور في البيت، سامي قال ليهو ابشر، إتحرك مشى، وسعد رقد في الأرض وغمض عيونو وشبه جاتو غفوة كدة،
وانا بعمل في الععصيدة كانت معي هبه متحننه سمعنا كواريك وكانت كتيرة شديد، هبه قالت لي بسم الله في شنو في الحله كدة تاوقي بالحيطه، قلته اتم عصيدتي دي وارفع راسي بالحيطه اشوف الحاصل، عوسته العصيدة وفجأهه اسمع صوت ايات اختي بتقول بصوت عالي حبوبه فتحيه الناس قالو المدقاقه طلعت لي سعد ولدك في راسو، عمتي فتحيه قالت ليها هوووي ي بت دة كلام شنو؟ قالت ليها والله والله الحله كلها كسرت الحواشات، نطيت من محلي وجريت على اتجاه بيت ناس عمتي قولته ليها بنهرة القال ليك الكلام دة منو ايات؟عمتي فتحيه قالت لي ها دي كضابه ساي م تسمعي كلامها، ونحن واقفين سامعه صوت صراخ جمب باب بيتنا، هنا انا اتصمغته، جات عمتي رحمه داخله تكورك وخاته التوب في وشها، عمتي فتحيه قالت ليها رحمه في شنو؟عمتي رحمه قالت ليها اجري اللحقي ولدك سعد في الحواشه ي فتحيه اجري، المدقاقه م خلت فيهو شي هرستو هرسه الطماطم، انا لقيت نفسي وانا بسمع الكلام دة جاريه بس من غير توب او نعلات حتى جريت بالرغم من انو المسافه بعيدة وكان في كميه من الناس جارين بنفس إتجاهي، ، م عارفه كميه الإندفاع الكنت جاريه بيها انا بس ابدا م وقفته، لما وصلته الحواشه شايفه كميه من الناس كانو واقفين في حواشاتنا ولغايه اللحظه دي انا مكضبهه السمعتو، انا جاريه الناس كانت بتحاول تمسكني وانا بتقالع معاهم لغاايه م وصلته قريب منهم والناس دي بتصرخ بأعلى صوتعا والشرطه ملت الحواشه وانا لسه جواي بقول كذب كذب كذب اصلا م صح، بقيت اشق في الناس وانا ماشه وبقول ليهم زحو زحو، لغايه م وصلته لقيت قدامي حاجه مغطيهه بي قماش في مكان الراكوبه حقتهم زاتها، وشايفه سامي واقع في الأرض وبصرخ وبفرفر زي الشافع، انا في حاله صدمه لمدة ربع ساعه والعساكر مانعين الناس يقربو، وانا صراخ الناس دة شايفاهو بعيد وعيوني طشاش طشاش، جريت على سامي، بقيتاسال فيهو سامي سعد وينو، سعد وينو ي سامي، سامي زايد في الصريخ وانا بقول ليهو يلا جاوبني سعد وين مش طلعتو سوا مشى وين؟ ماشه بإتجاه الجثه العسكري مسكني لزيتو قولته ليهو م تمسكني وقربته منو، بقيت اقول ليهم دة م سعد، م سعد ي اخوانا ههههههه مستحيل يكون سعد طبعا، سعد بجي اسي، فجأهه اسمع صراخ خالتو فتحيه وهي شي وهي شاقه الناس وبتقول واااااااااااي الليله ي ولدي، واي ي الحرقته حشاااي الليله، قولته ليها عمتي فتحيه دة م سعد، م سعد والله م سعد، لزتني وجرت على الجثه، وقعد جمبو ورفعت القماش وبقت تقول واااااااااااااي وااااااي ي ولدي، والناس دي كلها بقت تصرخ بصوت واحد إتلفته بس عيني وقعت على كتله لحم وقماش ملان دم للحظهه بقيت واقفه مصدومه بعدها صرختهه بأعلى صوتي ووقعتهه في مكاني...
...
الفصل التاسع
وقعتي في الأرض دي لما فتحته لقيت نفسي في المستشفى ومركبين لي درب ومعي مريم وفاطمه وببكو، قولته ليهم انا وين سعد وين؟قمته على حيلي مريم مسكتني قالت لي خلي الدرب ينتهي، قولته ليها لالا انا ماشه، سعد، فكوني انا ماشهه قلتهه ليكم،
الدكتور جا قال ليهم في شنو؟فاطمه قالت ليهو قالت الا ماشه، قال لي لسسه عندك مضاعفات عشان كدة في فحوصات لازم تعمليها،
فكيت الدرب من يدي بكل قوتي وقولته ليهم انا ماشه سعد وين، طلعته جاريه بي جلبابي داك وم معاهو اي شي وهم طلعو جارين وراي مسكوني، قولته ليهم انا ماشه لسعد، خلوني امشي لسعد قولته ليكم اسي بكون رجع وداير الفطور، انا ماشه، بقو ماسكني وجارين معي والناس كلها ونحن مارين تعاين لي، وصلنا قريب للبيت فجأهه اشوف الناس متلميهه كميهه قدام البيت، جريت عليهم بقيت اقول ليهم في شنو؟مالكم متلمين هنا؟امشو يلا بيوتكم م تتلمو كدة قدام البيت، بعد مقالعهه دخلوني البيت وكانت اصوات البكى ماليهه البيت وعمتي فتحيهه دي تشيل وتبكي وتشكر في سعد والناس تهدي فيها وانا اصلي م مستوعبه، بقيت اقول لي اي زول ببكي قدام بتبكو لشنو انتو؟سعد م مات، والله م مات يخواني انتو بتبكو على الزول حي؟اسي بجي اصبرو بس صحى من الصباح قال داير ليهو عصيدة بملاح روب وانا عملتها ليهو جاهزة واسي حيجي يفطر، اصلا هو قال م بتأخر، فجأهه احس بي كف في وشي، لما استوعبته لقيتها حبوبه وهي بتقول لي راجلك مات ي بتي مات، قلته ليها م مات قلته، والله م مات، م مات، جريت على إتجاه بيتي وقعدتهه في الأرض وبقيت اكورك زي الطفلهه، واقول ليهم م مات، سعد م مات ي اخوانا سعد م مات، جات شوق اختي وقعت جمبي قالت لي شهد اختي اتصبري ي شهد
ف بقيت اقول ليها
اليلهه وووووووب ي شوق اختي، امشيي وييين انا تاني واقول ي منو تااني، مات ي شوق ماات وحرق حشاي، مات وم فضل لي وراهو شي مات وخلاني لا تالي لا والي، اريتو كان سمع كلامي وم طلع من البيت، والله قام من الصباح حلب لي البقرة حتى داك جردلو الحلب فيهو من حتتو م رفعتو عملته ليهو الشاي قعدنا في العناقريب تحت ضل الشجرهه دي قولته ليهو م تطلع الحواشه الليله الجو زاتو مغبر شديد، م تمشي الخلا الليله انا اصلا قلبي كان قابضني وكنت حاسهه انو حيحصل ليهو شي، قالي لا بمشي بحش القش القايم فيها وبرجع افطر في البيت اريتو كان سمع كلامي اريتو!!!
احييييي ي الله شلته مني اهلي كلهم جدي م تم 6 شهور واسي شلته حيطتي البميل عليها الزول الوحيد اللماني من شتات الدنيا دي شلتو مني م فضلت لي زول في الدنيا دي الله ماكا عادل معي نهااائي ي الله لييييهه ي الله عملته شنو في الدنيا دي غضبان علي كدة بتحرق حشااي على اهلي واحد ورا التاني
شيلي الصبر ي اختي شيلي الصبر
احيييييييي ي شوق اشيل الصبر كيف بس كدة وريني اشيلو كيف وانا...
"اسكتي سككت حسسسكك ان شاءالله بركه المغارب دي الببكيك شنو؟مش كتلتيهو؟دخلتي علينا بالساحق والماحق الله لا وراك خير في الدنيا ولا في الأخرهه، ولدي ولد الهنا والسرور، ولدي لسسسهه صغييير وم شاف للدنيا دي شي، ولدي لسسسهه حنه عرسو من اظاافرو م طلعت، ولدي مات عرييس لا شاف جنا ولا لحق ياخد رضااي كتلتيهو ي ام سعد شيين، من يوم م دخلتي عليهو وهو المصايب واقعه في راسو، محل م تمشي تختي رجلكك تجري وراك المشاكل، اريتو كان سمع كلامي وكلام ابوهو واهلو كلهم وم عرسكك، اريتو كان سمع كلامنا بس، وكمان بتبكي عليهو؟ الباكيالو شنو يبكو عليك بركه الله اسكتي ي المابتشبهي النسوان، قومي من ارضكك دي الرضى الماتلقيهو من الله
جا سامي قال ليها بنهرة امي دة شنو البتقولي فيهو دة انتي، سعد تحت التراب النقاشات لزومها شنو خليها تعمل العايزاهو م شغلتك بيها، قالت لينا انا امو وجعتي عليهو اكبر، قال ليها كان وجعتك عليهو اكبر احترمي ميتو دي وم تخلقي ليك مشكله من ماف تعالي يلا، ساقها وطلع،
طول اليوم انا قاعدة في ارضي ومتكيه في الحيطه والناس قدر م حاولت تقومني م قدرو، جا عمي الطيب ومعاهو خالي التاج، عمي الطيب قال لي ي بتي قعدتك هنا طول اليوم دي م بتفيدو بي شي، قولته ليهو وينو سعد ي عمي؟ مشى وين؟قال لي سعد تحت التراب ي بتي ادعي ليهو ربنا يثبتو عند السؤال، خالي التاج عايز يقومني قولته ليهو خالي التاج انا دايرة سعد امشي جيبو لي، وهم بتكلمو معي وببكو، قولته ليهو هو قال لي انا ماشي وجاي راجع افطر هنا حتى طلع هو وسامي سوا وينو سامي نادوهو اسألوهو منو خلاهو وين؟ خالي التاج م قدر يقيف مشى وهو ببكي، عمي الطيب قال ليهم قوموها من هنا دخلوها وغيرو ليها ملابسها دي وبعدها مشى
اخواتي قوموني دخلوني جوة البيت، قلته ليهم رقدوني في سريرو دة، رقدته ومسكته في مخدتو شديد وبقيت ابكي قولته ليهو سعد انت قبل لحظات كنت معي هنا، قبل لحظات كنت راقد في السرير دة احييييي ي قلبي احي
بقيت سرحانه وانا دموعي جاريه وبفكر فيهو وفي كلامو قبل م يطلع وفي كل فترة نحن عشناها مع بعض، معقوله في لمح البصر كدة اللقاهو ماف؟طيب وانا؟خلاني لمنو وهو الكان بقول ليك انا باقي ليك لمن يشوفني سرحانه ومتضايقه من المصايب البتحصل لي دي، كان بحب يطمني دايما وبقول لي انا عوجهه بتجيني ماف، كان عارف انو العوجه البتجيهو هو دة بتعوجني انا قبليهو
سعد بالنسبه لي م اخد مكانه الزوج بس جواي لا هو اخد مكان ابوي وامي الإتوفو، وفقدي ليهو كأني فقدتهه اضعاااف الفقد الفقدتو لي اهلي، كأني خسرته اهلي مرتين وعشتهه نفس الوجعهه وعلى اسوأ كمان، زواجي منو م كان فترة، قعادي معاهو م كان ايام وبتتحسب في الصباح وخلاص انا حياتي حسيتها ابتدت وانا معاهو بس حتى هو في نص الطريق خلاني زي امي وزي ابوي وجدي حتى، كل حاجه في الحياة دي انا اتعلق بيها ربنا بستعجل في اخدها مني ي ربي م بستحقها؟
اسوأ ايام حياتي عشتها في الأيام الأولى من وفاتو كل حاجه جواي م كانت مستعدة تتقبل فكرة انو سعد دة اتوفى، م كنت بنوم ليل ولا نهار، ايامي كلها شايلاها بكى، بصحى نص الليل بصرخ، وللحظه كدة لما اكون هاديه كنت بكون عايشه في محيط حياتنا انا وسعد وبكون بتزكر في عيشتنا الكنا عايشنها مع بعض وتعاملو معي وكل شي في اللحظه دي انا بكون عايشاهو في مخيلتي كأني بعيد في الأحداث وبعيشها مرة تانيه في عقلي، م كنت باكل ولا بشرب خالص واي شي دخل بطني بستفرغو، وبقيت زي المجنونه حتى احيانا بتكلم براي واتحولته لي حاجه كدة مبالغه في الصغر، وحالتي كل شويه بتزيد سؤ لدرجه انو انا بقيت م بقدر اتحرك حتى الحمام بسندوني ليهو سند، حبوبه قالت لي عمي الطيب البت دي انا بطلعها من بيت الحبس بوديها المستشفى بحالتها دي بتموت شهر كامل البت دي بتضيع والله، قال ليها كويس سوقيها، لما كلموني قولته ليها انا م ماشهه، قالت لي لو عندي ذرة مكانه عندك قومي ارح ي بتي انا والله قلبي دة اتأكل من جوة خلاص اموت ارتاح انا كمان من العذاب دة؟عشان م تزعل وافقته ودوني المستشفى مع خالي التاج كانو شايلني شيل،
الدكتور قال ليهم ي اخوانا البت دي كانت وين؟سرعه جيبو لي الدربات دي من الصيدليه وتعالو، خالي التاج مشى جابهم وجا ركبوهم لي، الدكتور من الزعل قال ليهم انتو حييين بتخلو زولكم يبقى كدة؟حبوبه قالت ليهو كانت في بيت الحبس، قال ليها لنفترض انو راجلها مات تلحقوها ليهو بالطريقهه دي؟م ممكن ياخي ي اخوانا البت دي من شدة م فاقدة قربت تموت اطرافها من البرود تحسها جافه والدم م واصلها اساسا
وقال للممرضه خليها تعمل الفحوصات دي بعد م الدربات دي تخلص، بعد م اخدته الدرب الاول حسيت بنعاس شديد نمتهه، صحيت بعد فترة لقيتهم مركبين لي قزازة دم، حبوبه قالت لي حاسه نفسك احسن؟قولته ليها اي، بعد م قزازة الدم خلصت، مشيت عملته الفحص ورجعته رقدتهه في سريري، الزمن إتأخر كان ماشي لي 1 صباحا، الدكتور جا، خالي التاج قال ليهو اها ي دكتور بعد كدة نمشي؟الدكتور قال ليهو تمشي وين؟صحة بتكم دي م بتتحمل اي شي على الأقل محتاجه تقعد معانا اسبوعين هنا عشان نتابع حالتها، حبوبه قالت ليهو ليييه في شنو ي ولدي مالها هي كويسه؟قال ليها كويسه اي لكن حملها م مستقر وبحالتها دي ممكن تحت اي لحظهه تجهض خصوصا انو هي في الشهر التالت دة اكتر شهر الحامل معرضه فيهو للإجهاض لانو الجنين بكون في مرحله التكوين لسسسه ف عشان كدة نحن هنا حنحاول على قدر م نقدر نثبت الجنين ونهتم بوضعها الصحي،
هو بتكلم طبعا وانا بحاول لستوعب الكلام، انا حامل، دموعي جات جاريه، انا حامل، دة الشي الكان دايرو وراجيهو سعد، دة الخبر الكان نفسو يسمعو بس جا بعد شنو؟بعد وجودو إتعدم في الحياة؟شن فايدة جيتو بعد كدة؟البفرحني بيهو شنو والكان سبب في جيتو مافي؟
خالي التاج قال ليهو خلاص تمام ماف اي مشكله، طلع مع الدكتور، حبوبه بقت تبكي معي وتقول لي م تبكي ي بتي م تبكي، شايفه الله دة لطيف بعبادو كيف؟شايفهه عوض الله سمح كيف؟بشيل شي وبديني مقابلو شي تاني،
قولته ليها اعمل بيهو شنو انا ي حبوبه وسعد مافي؟لييييه ي حبوبه انا بس في الدنيا دي محل م اتجه ربنا بقفل ابوابو في وشي؟م عارفه انا في الدنيا دي عملته شنو في الدنيا دي مخلي ربنا دة غضبان علي كدة، قالت لي دة م غضب ي بتي دي إبتلاءات إنتي لسسسه جاهله وصغيرة م عملتي شي تغضبي بيهو ربنا،
قولته ليها ابتاءات؟م بتتليني الا في امي وابوي وجدي وراجلي كلهم ورا بعض ي حبوبهه؟طيب فضل لي شنو انا تاني؟
قالت لي انا باقيه ليك ي بتي، بعد م قالت كدة سكته ورقدته ودموعي حالفه م تقيف، م عارفه اتبسط ولا ازعل بالسمعتو دة، عدت الأيام وانا مرقدة في المستشفى وعماتي واخواتي وهبه شغالين معي بالتناوب، وناس الحله كل يوم معي في المستشفى بالذات لما عرفو قصه اني حامل،
خالي التاج يوم بتكلم معي قال لي رفعنا قضيه في الشركه والمزارعيه كلهم احتجو وطلبو يرجعو ليهم اراضيهم وانا دة متكفل بي اي مبلغ للمحامين اصلا حق سعد م بنخلي يروح ساي ي بتي نحن دمنا دة م رخيص، سكتته وانا دموعي جاريه وقولته ليهو حتى لو حاكموهم محاكمتهم بترجع سعد؟قال لي ي بتي يتحاكمو عشان الماتو دة م خروف خصوصا انو ميتو كان اسوأ من السؤ وهردت كبدنا كلنا،
يوم المخرجني من المستشفى كان بعد العصر كدة، كان معي فاطمه وممريم وجانا خالي التاج، حبوبه رجعت البيت كانت تعبانه شويه، ، رجعنا اول م وصلنا نشوف تلاته عربات من النوع الفخم داك واقفه قدام بيت ناس عمتي، قولته ليهم ديل شنوو؟خالي التاج قال علمي علمك، فاطمه قالت عربات زي العربات، نزلنا ونحن محتارين، دخلنا فجأة نشوف ناس لابسين بدل وجلاليب مفرين ليهم في نص الحوش وقاعدين، خالي التاج قال لي مريم سوقوها بيتها، مشينا وهو مشى عليهم، فجأهه سمعنا صوت بقول اووووووو ود حاج احمد ياخي إزيك كيفك إن شاءالله بخير يااخ و...فاطمه قالت لي بدور اتاوق بدور اتشمشر، جات هبه لقتها واقفه بتعاين، قالت لي اها ي شهد بقيتي احسن؟الليله م قدرته اجيك شان المستشفى بعيدة وسامي كان عندو شغل وانا براي م بقدر، لكن نضفته ليك البيت ورتبتو، قولته ليها م بتقصري، فاطمه قالت ليها ديل منو ي هبه جوكم من وين الناس ديل؟هبه قالت ليها ديل المسؤلين من الشركهه المشتريه اراضينا حقت الزراعهه المدقاقه الكتلت سعد الله يرحمو كانت تابعه للشركه وم صانوها وهم عارفين انو فراملها م شغاله كويس، اها اسي لما الحصل الحصل والمزارعيه احتجو وناس التاج وسامي رفعو عليهم قضيه وعرفوهم جادين جا سيد الشركه زاتومن الخرطوم عشان يتناقش مع عمي ويحل المشكله بينهم قال جرجرة المحاكم م حبابها، وعارفنو قال شنو؟قال ليهم التعويض الانتو دايرنو انا بديكم ليهو ومتكفلين بي اي تطلبوهو، مريم قالت ليها اجي؟كان تقولو ليهو جيب لينا روح ولدنا طيب، بقدر يعوضنا عن وجعنا العشناهو لما شوفنا ولدنا راسو مهروس زي القزاز وجسمو لحمو مقطعو حتت حتت؟انا على طول مشيت عليهم ووقفته ليهم في نص الحوش قولته ليهم دايرين تعوضونا مش؟طيب عوضونا ورجعو لي راجلي بتقدري؟سايقين عرباتكم وجاين بكل بساطه تضحكو وتشربو شاي في الكبابي الهو في يوم من الأيام شرب بيها وانتو الكاتلنو؟انتو فاكرين قروشكم دي بتشتري روووح؟سعد لو اتلميتو انتو وقروشكم كلها م بتساو ضفرو، كلهم بقو يعاينو لي بخلعهه وصدمهه، خالي التاج جا مسكني قال لي شههد، قولته ليهو خالي التاج فكني ديل يتمو ولدي قبل م يجي على الدنيا دي، شالو مني ابو ولدي ي خالي التاج وانتو قاعدين وبتشربو معاهم الشاي وفي نص بيتو حتى حسبي الله فيكم ...
...
الفصل العاشر
قولته ليهو خالي التاج فكني ديل يتمو ولدي قبل م يجي على الدنيا دي حتى حسبي الله عليكم، كانت في حاله بتاعه صمت وذهوول كدة حاصله، خالي التاج ساقني دخلني جوة وبقى يقول لي م بتسمعي كلامي انا انتي؟قلته ليك اسكتي هسسس يلا، قلته ليهو خالي وبقيت ابكي، قال لي عارف انا وبعرف اتصرف معاهم كيف خليك هاديهه رايقهه انتي ي فاطمه وهبه م تخلوها تطلع من هنا هبه قالت ليهو والله نحن زاتنا غفلتنا بس،
طلع مشى عليهم، لقى عمي الطيب قال ليهم معليش ي اخوانا دي طبعا مرت المرحوم ولدي وحالتها الصحيهه متدهورة شويه، في راجل قال ليهو م مشكله ي اخوي عادي ياخ اصلا الفترة الأولى دي بتكون صعبه شويهه والفقد م ساهل، سامي قال ليهم اسي انا م فهمته انتو جاين تساومونا على دم اخونا ولا شنو بالزبط؟م فهمنا سبب الزيارة دي شنو، وجايننا بعد شهر من موتو، يعني في البدايه بالنسبه ليكم المات دة خروف، واسي بعد القضيه اترفعت عرفتوه بني ادم وعندو حقوق صح؟
واحد منهم قال ليهو يشهد الله ي ولدي انا لو م القضيه دي إترفعت زول كلمني ماف وحتى عاتبتهم لانو شركتنا دي م حصل إتختت في الموقف دة، والياتنا دي طبيعي في حاله فحص ومراجعه لكن السنه دي الإهمال كان من المسؤل منها، سامي قال ليهو اسمع كلامي دة عمالك كانو عارفين انو الأله دي فراملها عطلانهه بدليل انهم قالوها لي انا وسعد
واحد منهم قال ليهو سمح طالما قالو ليكم الكلام دة مش المفروض تعملو حسابكم؟
خالي التاج قال ليهو اسمع يعملو حسابهم في حواشتهم؟لييييه؟لمعلوميتك الأله بتاعتكم هي الدخلت في الخواشه لغاايه م وصلت مكان م راقد.سعد وطلعت فيهو، على الاقل العمال كان يكوركو عليهو ينبهوهو، اسي انت جاي تلومهم هم؟
واحد قال ليهو التاج التاج م عهدناك هكذا ياخ كم وكم مرة اتعاملنا مع الوالد الله يرحمهه معامله شخصيه وبينا ملح وملاح، قال ليهو فعلا بينا ملح وملاح لكن بعد الحصل دة بقى بينا دم، المات دة ولدنا ومننا وفينا،
واحد قال ليهو ونحن عشان عارفين الدم دة حار جينا نقعد معاكم ونشوف الحاصل شنو ونستجيب لمطالبكم،
خالي التاج قال ليهو ي حاج اسمك منو انت؟قال ليهو سمير، قال ليهو شوف ي حاج سمير لنفترض انك عوضتهه اهلو بالقروش ولبيت ليهم طلباتهم بتقدر تعوض بت اختي دي بشنو؟قروش؟عندها قروش حدادة ومدادة الحمدلله لا ابوها لا جدها م ظلموها في الدنيا دي، جناها الإتيتم قبل م يجي للدنيا دي بتقدر تعوضو بشنوو؟برضو قروش مش؟
عشان كدة انا قلته ليك نحن م رافعين عليكم قضيه شان القروش ابدااا والقصه دي حتتكرر مرهه و 2 و 3، كل م يحصل حادث مشابه حتجو تغطو على العمله بقروشكم، عشان كدة القانون ياخ مجراه بس واليحصل يحصل،
سامي قال ليهو دة كلامي انا زاتي م عايزين اي تسويه معاكم
عمي الطيب قال ليهم ي اولادي م كدة اهدو،
سامي قال ليهو نهدأ شنو ي ابوي دة م موضوع بستحمل الهداوة، الراجل الاسمو سمير قال ليهم بتفق مع حاج احمد الهداوة بتحل اي شي وي جماعه نحن جاين نتناقش يعني وجهات نظر نتبادلها ونشوف الحاصل شنو، الظاهر انو انتو احصابكم لسسسه بايظهه عشان كدة نحن نمشي ولينا قعدة تانيهه إن شاءالله
سامي قال ليهو في قاعه المحكمه لينا قعدات م قعدة واحدة إن شاءالله ي حاج،
ودعوهم وهم طالعين حاج سمير سلم على عمي الطيب وقال ليهو الشباب متحامقين شويه لينا قعدة انا وانت نتشاور ونتكلم كلام عقل برانا ونشوف الحاصل شنو بإذن الله عمي الطيب قال ليهو عدييييلهه ي اخوي
بعد م ركبو عرباتهم حاج سمير قال للمعاهو في العربيه الجماعه ديل لو م إقتنعو نحن شركتنا دي حتضيع، واحد منهم قال ليهو الابو راخي شويه لكن الولد والتاج ود حاج احمد متشددين شويه هم راس الهوس، حاج سمير قال ليهم نركز اول علىى حاج الطيب لو أقنعناهو الباقي بنقدر نتصرف معاهم
عمي الطيب في البيت قال ليهم ي اولادي كلنا وجعتنا واحدة لكن نحن بنتمهل في الكلام وردات الفعل نشوف الزول دة داير شنو للأخييير,سامي قال ليهو ابوووووي م بنتهمل كونو جو وقعدنا معاهم اصلا دة غلط مننا، هم عارفين المحكمه والخسارة الحيعانوها لو القضيهه دي إستمرت شان كدة خايفين وبتكبكبو فينا، خالي التاج قال ليهو ايواااا دة الحاصل وعشان كدة م ظهرو ولا قالو لينا صرفا ولا عدلا الا بعد م عرفو بالقضيه وردة فعل المزارعيهه جو جارين بي رئيسهم، سامي قال ليهو م بنعرف ليهم اااي تفاوض نهائي
كنت في بيتي معي اخواتي راقدة ومتجهه على الحيطه وماسكه بطني وسرحانه وببكي وبتخيل لو سعد كان عايش وعرف إني حامل كنت بتخيل ردات فعلو وكميه السعادة الهتكون جواهو وبتطلع على شكل حنيه وإهتمام وحيزيدني صاعات من إهتمامو بي، وكميه الحماس الحتكون جواهو وهو منتظرني اولد، وانا سرحانهه وبتخيل عقلي مشى ليييي يوم ولادتي وكميه الرهبه الكانت جواي والحاله الكان فيهاهو ملخبطهه م بين مبسوط وخايف وحاله التوتر الحيكون عليها لغاايه م ولدتهه حوالفرحهه الدخلت فيهو، فجأهه بقيت ابكي بحرقهه وشلتهه الليل داك كلو بكى،
بعد سعد حياتي حسيتها وقفت م قادره اخطي خطوة علشان اتجاوزو، كل الوقت في مخيلتي، حتى لما ابتسم الإبتسامة دي بتكون بسبب موقف عشتو معاهو وإتزكرتو فجأهه، قدر م اهلي والحوالي حاولو يلهوني م كنت بقدر وم كنت عايزة احاول اساسا، هو يمكن مات بس جوااي م مات، جواي كنت عايشهه معاهو حياة كامله بكل تفاصيلها
بعد اسبوع من الكلام دة في يوم جمعهه حصل نقاش بين سامي وعمي واصواتهم كانت عاليهه وعمي الطيب بقى يكورك فيهو ويقول ليهو المات دة ولدي انا قبل م يكون اخوك انت، انا الولدتو وانا الربيتو وتعبته فيهو يعني الوجعه الاتوجعتها انا انت م بتلحقني فيها وانا حر اطالب بحق ولدي في المحكمه او غيرو انت م تدخل
سامي قال اغروك بالقروش مش ي ابوي؟اشترو منك دم ولدك وضميرك مش ابوي؟سكتوك بمساوماتهم مش ي ابوي؟فجأهه عمي الطيب ضرب سامي كف وعمتي فتحيه جات جاريه تكورك ووقفت في النص ومسكت سامي وقالت ليهو سااامي عييييب ي ولدي عيب، من متين بتعلي صوتك على ابوك كدة؟ من متين بترفع صوتك على ابوك ي سااامي وبتطاول عليهو؟
فچأهه علي اخوهم جا داخل شايل اكياس لقى الجوطه،
سامي قال ليها من يوم م فات باع دم اخونا بالرخيص واخد مقابلو قروش، من يوم م مشى خته يدو في يد الكتلو اخوي وباع دمووخلاهو يروح هدر ي امي، من لحظه م مشى اتنازل عن القضيهه وقفلها من غيرم يشاورنا وياخد راينا حتى،
معقوله سعددة كان عندكم رخيص كدة؟م وجعتكم الطريقه المات بيها؟؟
علي قال ليهو انت مالك ي زول؟في النهايه الراي راي ابوي مش هو الجابو على الدنيا دي؟بنقدر نحن على جرجرة المحاكم دي؟بتقدر تدفع اتعاب محامي انت ولا ساااي،
سامي قال ليهو قلته كدة ي علي؟حليلو الكان يستخسر في نفسو العراقي عشان يقصو ليك انت،
علي قال ليهو م ناكرو ليهو انا وانت م عندك حق تحاسب ابوي على اي شي يعملو ابوي عندو عقل وبفكر وبعرف الصاح من الغلط
عمي الطيب قال ليهو م تكتر معاهو ي علي، الولد ودلدي والدم دمي والماعاجبو يقع البحر م بتحاسبني انت ولا غيرك
سامي قال ليهو وانا ي ابوي البيت البستبيح دم اخوي دة م بلزمني وإن شاءالله القروش الادوك ليها دي تسسد ليك فرقه ولدك، باكر لما الدنيا تغدر بيك م بترفع القروش برفعوك اولادك ي ابوي، وكان كل الابهات بولدو شان يساومو على دم اولادهم إن شاءالله كل الحريم عقر، و علي قلته لي نجيب قروش من وين للمحامي؟زي م بندق طوريتنا دي شان ناكل كان تقول لي ندقها شان نجيب بيها حق اخونا
هبهه يلا سرعه لمي لي ملابسك واطلعي لي في الشارع،
عمتي فتحيه قالت ليهو هي ي ولدي اهدا كدة وإتمهل كل شي بتحل بالمهلهه،
قال ليها اي شي بتحل بالمهله؟ انت برضو واقفه مع راجلك وولدك مش ي امي؟يلا ابشري وحلال عليكم الأدوكم ليهو عساهو يغنيكم عن سعد ولا كلمه بعد كدة خلاص
امو قالت"ي حاج الطيب م تشوف ولدك اتكلم معاهو م تخليهو يفوت"
حاج الطيب قال ليها يطلع طوالي الباب يفوت جمل وتاني رجلو دي كان حتاها هنا بكسرها ليهو من حدها بلا وسخ بلا قله ادب داير يعلمني انا اتصرف كيف ويفرض رايو كمان؟سمح نشوف قله الادب دي حدها وين...
سامي قال يلا ي هبهه!!على الصوت دة جيت طالعه قلته ليهم في شنو؟مع جيتي هبه جات كاره الشنطه ووقفت، قولته ليهم في شنو ي اخوانا مالكم كدة قولو بسم الله، سامي مالك؟قال لي اسألي ابوي، اشرح ليها ي ابوي، قوليها انك مشيت ساومته على دم سعد وشطبته قضيتو، عمي الطيب عايز يضرب سامي تاني علي مسكو قال ليهو دة وسسسخ دة ي ابوي م تمد يدك عليهو،
سامي قال ليهو انا وسخ؟
هبهه يلا قدامي قلته ليك، هبه قالت ليهو هي ي سامي م كدة لكن ي اخوي،
قال ليها هبه يمين بالله ارمي عليك طلاق تلاتهه لو م مشيتي قدامي، قالت ليهو سمح ارح، قال لي شهد لو سمعتي كلامي وعندك ذرة وجعه جواك لي سعد امشي بيت اهلك انا م اتقعد لي كيفن يتقعد ليك انتي والناس ديل باعو دم ابو ولدك بالبارد كدة، وان احتجتي اي شي تعالي لي انا رقبتي سدادة وولد اخوي دة كان جا على الدنيا دي انا ببقى ليهو ابو واي شي في الدنيا اصلا م تشيلي هم بس اوعى تمدي يدك على قروش دم سعد اوعى ي شهد،
بقيت مصدومه وبعاين في عمي وعلي، وسعد وهبه وهم طالعين، م قادرة استوعب كلام سعد، اخر شي اتوقعتو عمي يعمل كدة، وانا شايفه هبه وسامي ماشين وم قدرته اوقفه وعمتي فتحيه جاريه وراهم وتحلف في سامي م يطلع
بعد م مشو عمتي فتحيه بقت تكورك وتبكي جو ناس بيتنا، حبوبه وعماتي، عرفو الحصل حبوبه اتكلمت مع عمي الطيب، قالت ليهو المشاكل م بحلوها كدة ي اخوي انت فقدته جنى تجي تفقد التاني؟راجع نفسك ي اخوي، ، لما شافتني تعبانه جاتني قالت لي قومي ارح معي البيت هناك انا بقدر اخلي بالي منك كويس، قولته ليها لالا م ماشه، قالت لي ي بت دي المرة الككم اقول ليك ارح معي تقولي م ماشه؟هنا كان حصلت عليك اي حاجه انا بكون بعيدة، كان احتجتي مويه ساي البجيبها ليك منو؟وانتي وضعك الدكتور قال صعب ومحتاج عنايه، قولته ليها حبوبه كان احتجته اي شي بناديك بالحيطه بس
قالت لي قوة راسك دي الا تجيب اجلك حبوبه م كانت عارفه انو انا م بحب ابعد لحظه من بيتي علشان روحي ونفسي فيهو، علشان وانا فيهو بحس انو انا قريبه من سعد وم بحس بي بعدو لانو كل ركن فيهو بزكرني بيهو
عدت الايام والاسابيع والشهور وانا الكأبهه كانت متملكاني وكل شويهه حالتي كانت بتتفاقم سؤ، يوم بعد يوم وانا بطني كانت ماشه تكبر واصلي م كنت جاهزة للولادة ولا للجنى الحيجي، ولا كنت حاسه انو ممكن احبو واهتم بيهو زي م بتعمل امو، ولا في إحساس امومه كدة اتولد جواي وحمسني علشان استقبلو، لانو سلفا انا محتاجه طاقه إيجابيه للحاجه دي وانا الطاقه دي فاقداها وكل شي جواي سلبي وم عندي حيل لي اي شي في الحياة دي،
يوم بعد يوم لغاايه م خلاص جات مواعيد ولادتي وحبوبه جهزت لي ااي شي وساقتني معاها غصب، في يوم صحيت نص الليل بي وجع، اساسا اليوم كلو كنت حاسه بوجع ضهر قمته إتمشيت في الحوش، فجأهه صحى على حركتي خالي التاج، قال منوووو؟؟قولته ليهو دي انا ي خالي، قال لي شهد في شنو مالك؟قولته ليهو بطني بس متعباني شويه، قال لي وجع ولادة يعني ولا شنو؟قولته ليهو لا م اظن بعيد بعيد، مشى جاب لي مويه وجا، قلته ليهو ارجع نوم انا زاتي راجعه.
انوم مشيت رقدته في السرير بقيت اتقلب وشويه شويه الوجع زاايد، وبطني دي بقيت حاسه بيها بتلوي في بغضها نزلته من السرير وانا بتنهد، حبوبه صحت على صوتي قالت لي شهد في شنو بتتوجعي ولا مالك؟قولته ليها بطني بتلويني، قالت لي من متين؟قولته ليها من قبييل، قامت على حيلها قالت لي دة وجع ولادة، مشت صحت خالي التاج ونادت على عماتي بي فوق لغايه م صحو، قالت لي عمتي رحمه اطلعي امشي لي مع التاج جيبو الدايهه سرعهه، وي هويدة تعالي جاي دفي المويه
بقيت اقول ليها حبوبه انا م قادرة، م قادرة خلاص وبقيت ابكي واستغفر وفي اللحظه دي م اتزكرته الا سعد، وم كنت محتاجهه زول جمبي غيرو، بكيت بكى لغااايه م الدايه جات قالت ليهم لسه، هي بتقول لسسسه وانا من الوجع حاسه نفسي هموت، انا بتوجع للساعهه 12 صباحا شوفته الموت بعيوني انا قلته خلاص هلحق سعد لدرجه انو قولته لي حبوبه، حبوبه م اوصيك على ولدي انا ابكي وحبوبه تبكي، عمتي رحمه قالت لي انتي عويرة ولا شنو م تقولي كدة تعيشي ويتربى تحتك ي بتي ها بس انتي بكريه والبكريه اصلا بتتعسر وبتتجرس كدة
بقيت بيني وبين تفسي اقول ي ريت لو سعد كان قاعد ي ريت لو سعد في، وكل م اقول كدة اصرخ
خالي التاج قال ليهم لو ماف طريقه نوديها المستشفى بس، عمي الطيب قال اي جهزوها ننقلها المستشفى، حبوبه قالت ليهم ماف طريقه تنقلوها بيها المستشفى قربت تلد خلاص، وهم بتكلمو كدة فجأهه عمتي رحمهه طلعت قالت ليهم ابشرو جابت ليكم وليد، قوله وليد دي عمتي فتحيه زغردت وبقت تبكي وتقول ربنا عوضنا بسعد ي الطيب، ربنا عوضنا بسعد، فجأهه البيت كلو بقى يبكي، وانا إتفقعتهه بكى لمن بقيت م حاسه بنفسي، في نفس اليوم دة عمي الطيب من الفرحه جاب تلاته خرفان ضبحهم ووزعهم وقتي على الناس،
انا نهائي م ختيت وشي في وش ولدي ابدا، بدوني ليهو بلف منو وشي، على الحيطه، برضو بالجلاله، اليوم الأول كان كدة، واليوم التاني، اليوم التالت فجأهه بالليل قام يبكى، حبوبه قالت لي رضعيهو وجات رفعتو لي، اول مرة اعاين ليهو دموعي جات جاريه، حسيت نفسي بشوف في سعد لدرجه انو انا بقيت اتفقد كل ملامحو وانا دموعي جاريه، بوستو مسااافهه ومن لحظتها تعلقي بيهو زاد، بعد اسبوع حسيت عيونو م طبيعيهه، ناديت حبوبه قولته ليها شوفي عيونو لونها غريب ولدي م كويس، ولدي حيموت برضو، حبوبه شوفيهو والله م كويس
قالت لي ي بت الولد مولود جديد شي طبيعي، قاطعتها قولته ليها لالا، م طبيعيه ي حبوبه انا احساسي م بخيب ولدي برضو حيضيع مني، بقو يهدو فيني وانا زايدة بكى، حبوبه قالت لي استني انادي التاج يجي يوديهو المستشفى، هويدة تمشي معانا المستشفى؟ قالت ليها كويس، قالت ليها خلاص اجهزي مسافه اكلم التاج، كلمت خالي التاج وجو لبسوهو، قولته ليهم انا ماشه معاهم، عمتي رحمه قالت لي انتي عويرة ماشه وين وانتي نفساء م تميتي اسبوع؟ قولته ليها ولدي ي عمتي
قالت لي ولدك صحتو كويسه اسي بودوهو وبجو راجعين، لما شالو مني كأنو قلعو حته من قلبي، بكيت بكى، كل شويه اقول لي عمتي رحمه اتأخرو ي عمتي اتأخرو احييييي ي حشاي انا م قولته ليك حاصله ليهو حاجه يكون مالو ي الله م تختبرني في ولدي تاني عمتي قالت لي والله جنيتي ي شهد، وإستمريت في البكى لمن جو راجعين، عمتي قالت ليهم كويس جيتو قربت تجن من طلعتو تبكي مالو فيهو شنو الجنى قالو؟حبوبه قالت ليها م فيهو شي، قولته ليها حبوبه ولدي وينو؟قالت لي ي بتي كدة قولي بسم الله ولدك كويس عند هويدة ياهو، قولته ليها الدكتور قال شنو؟عيونو مالها
قالت لي ي بتي الشافع صغير واليرقان دة اصلا بجي للشفع الحديثين ولادة زيو كدة، حتى م اداهو علاج ولا شي قال لينا طلعوهو في شمس الصباح الباردة البتكون مع الشروق ديك، قال فيها فايتمين كدة بحتاجوهو الشفع الفي عمرو، عمتي هويدة قالت لي هاك رضعيهو هاك من قبيل يكورك، شلتو وضميتو عليهو، قولته ليهو حبيب ماما، جا خالي التاج قال ليهم البت دي عويرة والله صحي مستجدة اسي البكى والكواريك لزومهم شنو؟، قعدو يضحكو، وانا بالي كلو كان مع ولدي ولا ركزته معاهم، خالي التاج اها انتو اسي بقيتو على اي اسم؟عمتك قالت دايرة تسميهو سعد
قولته ليهو انا كلمتكم ابوهو الله يرحمو قال اول ولد بجيهو داير يسميهو كريم، وانا على كلام ابوهو ماشه حسميهو كريم، قال لي خلاص كلام ابوهو بس يمشي، وبالفعل عدت الأيام م بتتخيلو كل يوم واليوم التاني كريم كان برجع بشبه سعد لأي درجه، كان شايل صفار ابوهو والشعر وملامح الوش، وكل يوم ببقى كلبوظي وانا يوم بعد يوم بتعلق بي كريم، م بتقدرو تتخيلو قدر شنو جيه كريم على الدنيا عملت فيني شنو، بعد كنت خلاص على الهاويه وشبه إبتديت اقع كأنو جا هو وانتشلني من الانا كنت فيهو وغير مجرى حياتي 350 درجه، إقتنعت انو كريم كان عوض الله لي عن كل حاجه كعبه حصلت لي في الفترة المضت، كريم كان فيهو شبه سعد، وريحه سعد وكل حاجه بتخص سعد كانت في كريم، بقى شغلي الشاغل م عندي غيرو لدرجه انو اتعلم الشيل والبكى، وحبوبه م كانت بتخليني اطلع بيهو خوفا على من العين،
الغريبه انو البيت وناس الحلهه كلهم إتعلقو بيهو واي زول بجي يشيلو براهو وانا م برضى بيهو نهائي لدرجه انو الناس بقت تتحسس، وعمي الطيب وعمتي فتحيه بقى نفسهم الطالع ونازل، وسامي دة قدر م يجي البيت ويشيلو يقعد يبكى وم كان مقصر منو في شي، اول م ولدته جاب لي شنطه ولادة في إحتياجات الطفل وكدة، وجاب خروف، وكان برسل مصاريف مع هبه حتى خلى هبه تقعد معي اسبوعين، بحاول انو ياخد دور ابو كريم على قدر م يقدر
وناس عمي الطيب ديل وضعهم إتغير توتلي، وكسرو البيت وبدو يبنو فيهو البنى الما خمج وانا بعاين ليهم ساااي عارفاهم هم عاملين دة كلو من وين، ودخلو الكهرباء في بيتهم وامورهم بقت تمام شديد
ودخلو شراكه في مشروع مع خالي التاج واظن بدو يفتحو ليهم مصنع بتاع زيت، يعني فجأهه كدة بقت القروش جاريه بالهبل في يدين اهل سعد، وخالي التاج برضو شكلو كان متنفع معاهم لانو سامي لمح لي بالحاجهه دي، عدت سنه والحال من بعضو كريم كان كل يوم يكبر ويزيد حلا ويرجع يشبه سعد، وبدأ يحبى ويحاول يتكلم شويه شويه، طبعا علشان م قاعدة انزلو في الارض كتير م مشى سريع، في يوم بالليل قاعدين انا وحبوبه وخالي التاج، عملته شاي اللبن وجيت بدينا نشرب ونتونس، خالي التاج قال لي اسي ي شهد ي بتي عاجبك الحال دة؟مرة بدون راجل وعندها جنى وولد كمان م براها مسؤليه كبيرة لبت في عمرك دة؟حبوبه قالت ليهو ونحن م قاعدين فتنا وين؟واسي الناقصهم شنو؟قال ليها ي امي نحن قاعدين لكن هل دايمين ليها؟الدنيا م معروفه، ماكلين وشاربين اي لكن الشافع دة م داير مستقبل؟حبوبه قالت ليهو بيت جدو حداد ومداد الناقص ليهم شنو؟دهب صندوق كامل حافرة ليهو حفرة ودافناهو ليها قايلنا بنخليها ساكت؟قال ليها ي امي انا عارف انتي افهميني شهد دي لسسسه شافعه صغيرة من حقها تعيش وتأمن مستقلبل ولدها بالطريقه الصح،
قولته ليهو حياتي كلها ياها ولدي دة بس غيرو م دايرة شي وقمته خليتهم، حبوبه قالت ليهو التاج، قال ليها يمه، قالت ليهو م اسمعك تفتح الموضوع دة تاني،
❖
التاج ي ولدي انت م عندك كلمه ولا شنو؟انت عارف العرسه دي كان تمت كميه الخير البجينا؟ اول حاجه تستر بت اختك، تاني حاجه مستقبل كريم ي التاج، مستقبل الشافع دة نحن م دايرنو يعيش في نفس الواقع العاش فيهو ابوهو، دايرنو يتعلم علام كويس، ويعيش احسن عيشهه، انا الطيب دة لما الزول دة قال لي كلامو دة والله م صدقته الا لما قال لي حدد لينا موحد نقعد مع خالها زاتو، ي التاج الكلام دة م هين علي انا زاتي لانها في يوم من الايام مرت ولدي وانا دفنتو بي يدي، لكن انا بفكر في مستقبل حفيدي ومستقبلها هي زاتها، اصلا م تخت في بالك انو انا بعمل كدة شان المشروع القالوهو ودايرين يشركونا معاهم فيهو لا والله القروش دي وسخ الدنيا، نحن لما الله كتب لينا نناسب ناس زي ديل وربنا فتحها على المسكينه ديي ليه نكفي ليها نعمتها ياخي؟
خالي التاج قال ليهو اها سمح ي عمي اعمل شنو انا اغصبها؟م بقدر اغصبها كفايا عليها الهي فيهو والله؟
عمي الطيب قال ليهو اغصبها زي م عمل ياسى وابوك الله يرحمو، مش في النهايه وافقت تعيش مع ولدي زي العسل؟اها اسي برضو هتعمل نفس الشي فورة اللبن دي بتكون في الايام الاولى بس، اسمعها مني ي ولدي م تكفي نعمه البت في الأرض انت اديت الراجل كلمه
خالي التاج قال ليهو خلاص نديها مهلهه بعداك اشوف الموضوع دة
عمي الطيب في بيتو بتكلم بالتلفون
"لالا ابشر انا مش قولته ليك بوافق؟اي انا ضاغطو والله م مخلي ليهو فرقه، اابشر تب والله، اي ي سمير اخوي انا عارف والله وانا زاتي داير السمح لولد ولدي، لالا إن شاءالله الفترة الجايه دي الموضوع دة بتم بإذن الله نحن زاتنا عندنا كلمه، الله يسلمك ي اخوي سلم لي على اولادك كلهم بالله، قول ليهم عمكم الطيب بسلم عليكم وامهم كمان
بعد م فصل عمإنتفاضههقالت ليهو اها قال ليك شنووو؟قال ليها داير يعرف وصلته لشنو مع التاج،
قالت ليهو انت ي حاااج الطيب الناس ديل اصلو مستحيل يكونو حبا فينا كدة دايرين يعرسو مرت ولدنا المرحوم ويكفلو ولدو، الناس ديل عندهم هدف مش؟
قال ليها الناس ديل عقولهم دي ملانه وبعيدة شديد ي فتحيه، الزقت النحن بنبنيها رواكيب وبنحفر حواشات هم بنوها عمارات ومسكو البلد دي كلها من شركات لي غيرو، انتي علي م حكى ليك بيتهم في الخرطوم عامل كيف؟حرم حرص من باب الشارعوالبيت دة زاتو شكلو كيف مبني بنى غريب، تدخلي جوة ترقدي في الأرض الملسه دي وم تقومي، والاثاث م يديك الدربوعندهم شي كدة يجيب ليك الهواء باارد بقولولو مكيف، البيت جت عليهو قزاز ومرايات حلات م ملمع تشوفي نفسك فيهو، غاايتو الله بدي الجنه ي فتحيه كان دخلتي البيت داك تحلفي م تمرقي والأولاد ماشاءالله، عندو ولدو كدة دكتور م قصر مني نهاائي يديني الحقن في مواعيدها يقيس لي الضغط واي شي، الكلام دة كلو في البيت علي دة ريالتو من مشينا سايله لمن جينا
قالت ليهو عاااد حال السرور ي حاج اريتو كان عندنا بت كان اديناهم، قال ليها انتي عارفه الناس ديل خاتين عينهم على شنو؟
قالت ليهو اها؟
قال ليها على اراضي حاج احمد، حاج احمد دة ي فتحيه م عندو ارااضي جد البلد دي كلها ماسكها، هم عارفين التاج كدة م بتفاهم ولا بتعامل معاهم، لكن كان ناسبوهو م بقدر يرفض ليهم طلب، وانتي عارفه اراضي حاج احمد جايبه قروش زي التراب، والتاج م بفرط في اراضي ابوهو شكلهم دايرين يستثمروها بعد يناسبوهو وكدة، غايتو دة الفهمتو انا،
قالت ليهو عااد لكن، قال ليها كان بنفكر زيهم امانه م كان غنينا
بعد شهرين في يوم خالي التاج كان معاهو عمي الطيب نادو حبوبه في الديوان وانا كنت بغسل في ملابسنا انا وولدي، واصلا بقيت مطمنه وم خايفه لانو حبوبه بقت واقفه معي في اي شي وم بترضى فيني نهائي، حتى عماتي لما بقو يلمحو ليها بي انو العرس كويس وم كعب وشهد تقعد كدة لمتين وتضيع شبها وعمرها كلو كدة و...حبوبه كانت بتوقفهم في حدهم وبتسكتهم وبتقول ليهم م شغلتكم اسي انتو مش قاعدين زيكم زيها؟الجاكم شنو بعد وفاة ابوها؟قالو ليها نحن كبار، قالت ليهم وشهد كبيرة عقل من وقتها بقو م بفتحو الموضوع قدامي
بعدها بيومين حبوبه حسيتها اصلا م تمام ملامح وشها متغيرة وسرحانهه كتير، قولته ليها حبوبه انتي في شنو مالك؟قالت لي ماف شي، عدت اسبوع على الحال دة، في يوم عملت لي نشاء بالليل وجابتها لي وقعدت معي، قالت لي ي بتي، قولته ليها اها؟قالت والله اصلا الدنيا دي هي كدة، بتاخد وبتدينا، وبتعوضنا بالأحسن دايما، والصبر دة سمح، الواحد بعيشها بمرها وعسلها لكن الأهم من دة كلو الواحد يحاول يستغل كل الفرص البتجيهو فيها، انا عشه دي اي شي في الدنيا دي عانيتو مع جدك دة في الدنيا دي لكن اصلي م يئسته وصبرته م تقولي الابتلاءات دي ليك براكه ابدا ي بتي، اسي انا بتي وحيدتي م فقدتها؟راجلي م فقدتو؟في ابتلاء اكبر من ياسر ولدي دة؟ اها ي بتي الانا دايرة اقولو ليك الحياة دي م بتقيف ودوارة، وولدك دة نحن اصلو م دايرنو يطلع زيو زي رواعيه الحله نحن دايرنو يقرا ويتخرج ويبقى لينا دكتور مالي مركزو يرفع راس ابوهو بيهو، دايرنو في يوم يقولو انو سعد ولد والخلف م مات، دايرين ليهو مستقبل سمح ي بتي
قولته ليها حبوبهوفي شنو؟سكتت
قولته ليها قولي ي حبوبه م تدسي مني!!!قالت لي التاج دة جاب ليك عريس كويس وود ناس واهلو محترمين ناس عز وم فيهم نضمهه، قولته ليها انتي بتقولي كدة ي حبوبه؟قالت لي خليني اكمل كلامي وفكري ي بتي الولد اهلو من الخرطوم، مكان القرايه والتعليم الجد، اها ي بتي دة عريس بتأبي؟ولدك م دايراهو يتعلم كويس؟م دايراهو يتربى ويلبس وياكل كويس؟شوفه عينك الحله دي م فيها مستقبل ي باي، حتى مدارسها م فيهم سور، هنا القروش البجيبوهم للتصليح بتمشي بطون المسؤلين واولهم جدك الله يرحمو ويغفر ليهو من حق الناس ديل، انا اصلي م ضاغطاك ولا جابراك، انتي اقعدي بمهلتك وشوفي نفسك دايرة شنو،
نمته بالليل داك وانا اتقلب وابكي، م عارفه ليه هم رابطين حياتي بوجود راجل في حياتي، ليه انا م ممكن اعمل كل البقولو عليهو دة لولدي براي؟
عدى يوم ويومين وتلاته واسبوع واسبوعين وعماتي بعد سمعو الكلام دة بقى شغلهم الشاغل، وعلى طول النقهه كانت حوالين الموضضوع وبقى بالنسبه لي كأنو استفزاز عاطفي وكريم ولدي وسيلتهم كل زول كان بجي بتكلم معي براهو، اخر مرة جاني خالي التاج كنت شايله ولدي قال لي ي بتي والله ريقي نشف وانا بحاول اقنع فيكي مع اني عادي ابقى متهور زي ياسر لكن دي م اخلاقي ولا في شي بجي بالجبر، لما اجي اتكلم معاك م تسكتي قولي لي رايك السكات دة م حل قولي لي رايك شنو انتي، قولته ليهو ي عمي سكاتي دي معناهو البتشوفو انت مناسب اعملو، قال لي لا م تحمليني مسؤليه زي دي لانو الانا بشوفو يمكن غلط، انتي دايرة شنو دي حياتك ومستقبلك انتي قدامك خيارين خلينا نحسم بيهم الموضوع دة ي موافقه، ي لأ، سكتته، قال لي اها قولتي شنو؟إستمريت في سكات، قال لي بنهرة ياخي م تضيعي اخلاقنا وزمنا ياخ انا مدي الناس كلمه اسبوعين بتكلم معاك م جابرك انا بس اديني رايك شان احسم الموضوع انا، لما سكته طلع تلفونو عايز يعمل مكالمه قال لي لكن والله بكرة تندمي، لما تشوفي اولاد الناس دكاترة ومهندسين وكباتن طيارات وانتي ولدك يباري الحواشات وفي الاخير تطلع فيهو عربيه تهرسو، لما قال كدة ضميت كريم علي.
شديد وقولته ليهو بإنفعال خلاص موافقه انا ي خالي...
...
الفصل الحادي عشر
، لما قال كدةقولته ليهو بإنفعال خلاص موافقه انا ي خالي، سكت مسافه وهو ماسك التلفون قال لي متأكدة؟قولته ليهو ايوة، قال لي اي ي بتي الزول يفكر بعقل ويحسبها صح الحياة دي فرص والفرص كل م الواحد إستغلاها صح كل م وصل القمهه وإن شاءالله انا اضمن ليك بنسبه ميه في الميه الناس ديل م بتجيك معاهم اي عوجهه
بعد القرار دة حسيت بنفسي إنهرتهه، م عارفه نفسي انا عملته كدة ليه وكيف، يمكن الضغوطات ويمكن ويمكن ويمكن، اللي انا كنت متأكدة منو انو انا داخله في دوامه صراع نفسي جديدة، والمرة دي إستحالهه تعدي على خير، انا الحياة واقعيا بالنسبه لي وقفت بعد سعد، وجواي حياتي ميته وإذا في سبب انا مديني ذرة طاقه فهو كريم ولدك اللي انا بتقوى علشانو، واهلي م قادرين يستوعبو ميته سعد دي عامله جواي شنو، ف حتى المرة دي إستسلمته، اساسا انا متين م استسلمته لواقع الضغوططات البتحصل لي في حياتي؟دايما انا لا حول ولا قوة لي، ودايما في حاله فشل وحظ سيئ حتى ابسط الحجات البيشعها اي بني ادم انا اتحرمته منها، وماف زول بحس بحجم الصراع اللي انا بعيشو بعد م اطلع من كل تجربه وخساره، م بخلوني اخد وقتي ولا اعيش وجعي إلا وهم فارضين علي حياة جديدة مفروض انا اعيشها، هم م عارفين انو الحاجه دي بتولد جواي تراكمات بتأزمني نفسيا
بعد اسبوع خالي التاج قال لي حبوبه جهزي البيت عشان الناس ديل جااين، قالت ليهو هي ي ولدي بالسرعهه دي لكن؟قال ليها اها اعمل شنو قالو جاين اقول ليهم م تجو؟قالت ليهو اها طقم الكراسي رفعوهو ليك؟قال ليها اي بصلن الليلهه، الصالون خلوهو نضيف عشان لمن يصلن دخلوهن طوالي،
قالت ليهو سمح
في نفس اليوم دة جاني سامي وهبه، سلمو علي وشال كريم وبقى يلعب معاهو، وكريم دة كان متعلق بي 2 خالي التاج وسامي، إستحاله يضحك مع زول الا معاهم علشان بلعبوهو وكذاا، وهو بلعب فيهو وكريم بضحكك بأعلى صوتو بقيت سرحانه فيهو وبقول ي ربي كريم حيلقى احن على عمو سامي منو؟ي ربي حيضحك الضحك دة على الدوام ولا لأ ي ربي؟
قال لي طبعا خالك التاج جاني وحكى لي الحاصل كلو واخد راي، قلته ليهو الحاجه دي طالما بتضمن لينا مستقبل كويس لي شهد وولدها م بنأباها ابدا، اهم شي عندي في الدنيا دي انكم تكونو بخير ي شهد، ودي فرصهه كويسه ليك ولي كريم من كل النواحي، ولدنا عايزنو يتعلم كويس ويشيل لينا شهادة يرفع بيها راسنا وراس ابوهو ربنا يرحمو، ونحن زاتنا م بنخليهم حنخت ليهم شروط عشان لا انتي ولا كريم حاجه هينهه بالنسبهه لينا
من كلامو عرفته رايو شنو في الموضوع وم عندو اي إعتراض عليهو من هنا انا خلاص يئسته لانو سامي دة كان البني ادم الوحيد الإتوقعتو يقيف معي او يرفض او ردة فعلو مفروض كانت تكون غير بس حصل العكس
بعد تلاته يوم بالزبط خالي التاج بالليل جاب الخدار وخروفين واي شي، قال لناس حبوبه دايركم تعملو لينا اكل يشرف الناس الجاين دي م عادين ازبطو لينا اصناف كويسهه، والخروف التاني دة دايرنو شيهه بس م دايرين فيهو اي شي تاني، ، عمتي هويدة قالت ليهو بجو متين ي التاج؟قال ليها م معروف المهم هم جاين وم دايرين اي تقصيير، البارد دة رصوهو في التلاجه تحت من اسي عشان بكرة يكون بارد شديد وي رحمه التلاجه حقتكم املوها مويه من اسي الصباح الحفاظات دي تكون ملانه،
جاتهم عمتو فتحيه ومعاها مرت علي وجارتنا ام الخير وبناتها وبدو يشتغلو، تقريبا كانو شغالين للصباح، الصباح جات فاطمه ومريم وإسراء مع بعض، نضفو وفرشو والبيت دة بقى يلمع، والناس داخله ومارقه واليوم دة كان يوم جمعه معروف اليوم قصير، ، حوالي الساعه 12 كدة خالي التاج جا قال ليهم الناس ديل قراب شديد جهزو المويه والعصير عشان بجو جعانين، والمكيف بتاع الصالون دة القفلو منو؟م تقفلوهو ي اخوانا خلوهو شغال،
شويهه كدة قالو وصلو، انا لما قالو كدة قلبي عمل شح وبقى يضرب حضنته ولدي ورقدتهه ودموعي بقت جاريه خلاص انا إتختيت امام الأمر الواقع، بقيت اقول"ي ريت لو سعد عايش وم حصل ليهو الحصل، ي ريت لو كان ابوك هنا ي ولدي م كنا إحتجنا نعمل دة كلو بعدها سمعنا بي اصوات كتيرة إسراء قالت لي وصلو ماشه اشوفهم امسكي معاك مقداد ود فاطمه دة، طلعت خلتني، بعد نص طلعت خلتني،
بعد شويه جات عمتي هويدة ملهوفه ومبسوطهه قالت لي عاد ي يمه حال السرور وسعد السرور ي يمه، العربات والجلاليب والنورة والهيبهه م تديك الدرب، والنسوان الدهب دة لابسنو كتل كتل صحي القرش والراحه بظهرو في الجسم، جات فامه ومريم وراها، مريم قالت ليها شوفتي ي امي الدهب؟فاطمه قالت ليها تقول عندهم ليهو مصنع، هم مخلوعين وبتكلمو وانا بعاين ليهم وساكته لغايه م سمعو خالي التاج قال وين البنات ديل ي بنات، كلهم طلعو، قال ليهم امي قاعدة مع الضيوف امشو ابدو جهزو صواني الغداء دي وساعدو رحمه وعمتي فتحيه دي في الشيه يلا نحن بنصلي الجمعه وبنرجع، جهزو الأكل للنسوان المعاهم، وخلو شهد تلبس وتطلع تسلم عليهم وتشيل معاها كريم،
جات فاطمه قالت لي شهد قالو ليك البسي عشان تطلعي تسلمي على الناس ديل، قولته ليها انا م ماشه وم دايرة اشوف زول، قالت لي ي بت ها بطلي عوارة كيفن م بتطلعي تسلمي وهم قاطعين الفيافي دي كلها وجاين عشانك؟قومي اللبسي وجيبي كريم انا بلبسو
قمته لبسته لي توب وفاطمه ادتني كريم قالت لي يلا، قمته طالعه قالت لي إنتظري، ريحة كريم بالصندليه قالت لي يلا خلاص ارح انا زاتي بمشي معاك بوصلك، انا ماشه وضربات قلبي زايدة لغاايه م وصلنا مكان الضياف ودخلنا، لما دخلنا لمن بقيت اشوف طشاش طشاش، كانو تلاته نسوان، حبوبه لما شافتني قالت لي تعالي ي شهد سلمي على خالاتك، طبعا دي شهد ي بناتي، قامو كلهم على حيلهم واحدة شالت مني كريم وبقو يسلمو علي بالأحضان وسلام كلو بشاشه وكدة حتى انا استغربته، والشايله كريم دي تشاغل وتلعب فيهو، قعدته بقو يسالوني اخبارك وكيف عامله وشكلك متوترة لانو جينا فجأهه معليش ي بتي اعفي لينا، وبدو يعرفوني واحدة منهم قالت لي انا امك عواطف ام العريس، وديل اخواتي ثويبه وإمتثال
قولته ليهم اهلين نورتو، قالو لي النور نورك ي بتي، كريم بدأ شبه يبكي وكذا، قولته ليها جيبيهو اصلا غلباوي وم بقعد، كانت شايلاهو إمتثال، قالت لي لالا خلي بشيلو والله وبقت شايلاهو وتحنس فيهو، وبقو يتونسو عن الشفع وم الشفع و...لغايه م جات عمتي رحمه ومريم شايلين صينيه الغداء كانت كبيرة وفيها كميه من الأصناف، حبوبه قالت ليهم يلا ي بناتي قومو على الاكل معليش اعفو لينا جوعناكم الليله، الاسمها عواطف قالت ليها لالا والله نحن م جعانين كان جعانين كان اتكلكنا الحاله واحدة ونحن خلاص بقينا نسايب ولا م كدة ي شهد؟ضحكو، حبوبه قالت ليهم صح والله الحاله واحد، قعدو كلهم انا شلته منهم كريم وقمته طالعه، عواطف قالت لي ماشه وين ي شهد م تجي تاكلي، قولته ليهم لا والله انا بطني ملانهه و..
قبل م اتم كلامي قالت لي والله م بتمشي كيف يعني ناكل وانتي تمشي، قولته ليها انا والله، قالت لي نزعل يعني ولا كيف؟دايرة تحسسينا إننا غرباء؟
حبوبه قالت لي ي بتي الحاله واحدة تعالي اكلي،
قالو لي لو م جيتي اكلتي نحن م بناكل كمان
غسلته يدي وقعدته اكلته معاهم اثناء م بناكل سمعنا صوت سلاح، حبوبه قالت عقدو ولا شنوو؟وانا اصلي م اترددتهه في التفكير، تلقاييا من سماع الصوت عرفته الخاصل على طول طلعته يدي من الاكل حتى كريم ولدي م شلتو خليتو، ودخلته الغرفه وبقيت ابكي، بكيت بصوت عدييل لدرجه انو صوتي بقى مسموع واخواتي يهدو فيني وعمتي رحمه قالت لي انتي عويرة ولا شنو الببكيك شنو ي بت، اثناء م بتكلمو معي كدة جات هبه داخله قالت لي شهد وبقت تبكي معي وتقول لي امس القريبه دي كان عرسك من سعد ي شهد شوفي في لمح البصر الحصل شنو، احي ي قلبي وكل م تتكلم انا ازيد بكى حتى اخواتي وعماتي بقو يبكو معي، جات حبوبه هرشت عماتي قالت ليهو حتى انتو؟ م اسمع لي صوت يلا، هاك ي فاطمه شيلي الولد دة، قولته ليهم ادوني ولدي، شلتو ضميتو علي وزدته في البكى، هبه قالت ليهم ي جماعه م تحرموها البكى دة الحاجه الوحيدة البتتنفس بيها هلوها تبكي وتطلع الجواها، فعلا البكى كان الحاجه الوحيدة البتريحني، جات عمتي فتحيه مسكتني وبكت بأعلى صوتعا وشالت كريم، فجأهه جا خالي التاج لقانا عاملين حلقه بكى، قال لينا دة شنو البتعملو فيهو انتو دة؟امي معقوله لكن الناس معاكم وانتو بتبكو؟فجأهه نسمع صوت بقول "خليهم يبكو ي ولدي م تحميهم المحنهه سمحهه، والوجعه البعيشوها الناس كلهم معاك م زي لما تعيشها براك
ونحن م غرباء شهد خلاص بقت مرت ولدنا ومننا وفينا ووجعتها ياها وجعتها وإن شاءالله ربنا يكتب ليها الخير في ولدي وم تشوف منو الا كلو طيب، قال ليها اميين والله ياخ الله يكتب ليهم الخير في بعض ي رب فجأهه عمي الطيب قال ي التاج، خالي التاج قال ليهو جيت ي عمي ومشى عليهو، بعدها حبوبه قالت ليهم خلاص ي اخوانا خلوها تقعد براها تروق كدة م بتروق انا عارفاها قلبها حار
قالت ليها سمح ي خالتي ومشت، بعدها كلهم طلعو خلوني مع هبه، قالت لي م عارفين الموضوع عقد، سامي قايلو تعارف ساي الليله مشى البهايم فوق بجي بعد بكرة قال لي امشي عليهم انتي عشان م داير يتلاقى مع اهلو ليه م قولتي لي عقد؟قولته ليها ه يعني انا عارفه؟بس م جديدة علي اهلي طبيعي بتصرفو كدة مبروك عليهم إنجازهم العظيم في موتي ومبروك علي قبري الجديد قالت لي شهد ن تقولي كدة، قولته ليها اقول شنو غير كدة؟قالت لي الصبر، قولته ليها هبه صبر اكتر من كدة؟انا الفيني دي خلاص كملت والله بدعي ليل نهار ربي ويريحني من الانا فيهو دة
شويه كدة سمعته صوت خالي التاج بقول تعالو ي بنات ارفعو الحجات دي، فجأهه اشوف فاطمه ومريم متحركات ماشات وجايات وبتكلمو بصوت وبقولو"كل الحجات دي جايبنها وبعلي منهم عااد زوق الزوق و...
بعدها جوني جوة قالو لي عاد ي شهد جايبين جنس شي وبعليا خمج زي الخمج بعدها نادوني قالو لي تعالي، مشيت عليهم لقيتهم خاتين تلاته طباقه، واحد فيهو قروش، وواحد فيهو دم، ملان دهب متخيلين معي؟والتالت كان فيهو كريمات وصوابين وحجات زي دي، بقيت واقفه وبعاين ليهم يعني كانهم بقولو لي نحن بنشتريك بي ديل، عواطف قالت لي ي بتي دي حجات بتستاهلك اي بسيطه بس إن شاءالله طلباتك اوامر اي شي عايزاهو بس اكتبي لينا في ورقه وم بنقصر نحن، قولته ليها شكرا م قصرتو كفيتو ووفيتو والحجات دي زاتها م كان في داعي ليها، قالت لي العفو ي بتي على شنو دة واجبنا تستاهلي اكتر من كدة كمان، قولته ليهو عن إزنكم، طلعته فجأهه اسمع صوت عمتي هويدة بتزغرد، طبعاةكإنسانه بنتمي لأهل مادين شي طبيعي انو ينبسطو بالحجات دي،
بعد سااعه كدة فجأهه اسمع صوت حبوبه بتقول ي جماعه م تبيتو معانا، لييه كدة لكن م بالغتو، وعمي التاج بقول لكن ي جماعه سفرة ورجعه يوم واحد بيتنا دة م واسع حداد مداد ان م شالكم نشيلكم فر روسينا، سمعته اصوات بتقول ليهو لا والله م كدة م قصرتو معانا واكرمتونا والبلد سمحه وجوها سمح بس نحن مقيدين بزمن لازم نرجع و...
حبوبه قالت لي الناس ديل ماشين قومي عليهم، طلعته، الأم ضمتني وقالت لي"بنجي سوقك في اقرب فرصه ممكنه ي بتي بإذن الله، واعزري لينا صهيب، م قدر يجي معانا جو اخوانو لكن عشان حالتك شويه م تمام تتعرفي عليهم فيما بعد خلي بالك من نفسك ومن ولدك لمن نتم العرس ونسوقك معانا ي بتي والتلفون جبناهو ليك خالك التاج يجيب ليك شريحه بنضرب ليك فيها و في اي لحظه إحتجتي اي شي ليك او لولدك اضربي لي بس إمتثال قالت لي طبعا نسينا نعرفك بي إسم العريس، اسمو صهيب معليش جات متأخرهه ه وقعدو يضحكو حبوبع قالت ليهم م مشكله النسى مع الناس ي بناتي
بعد م ودعوني وطلعو رجعته رقدته في السرير وم كان نفسي اسمع اي زول كنت حاسه بالقرف من نفسي
في العربيه ام صهيب كانت بتتكلم وبتقول"سمير اضرب لي ولدك دة وخليهو يضرب للناس ديل م معقوله زول بعقد ولا بجي ولا بتصل معقوله؟
قال ليها انتي م عارفه ولدك؟
قالت ليهو كان عارفاهو الف خلاص الحصل حصل
بعد المغرب كدة خالي التاج قال لي حبوبه هاك دة النسيب الجديد إتكلمي معاهو، شالت التلفون وبقت تسلم ليهو سلام الحبوبات داك بعدها جاني قال لي هاك إتكلمي، قولته ليهو منو؟قال لي امسكي التلفون دة، ختيت التلفون في اضاني، فجأهه اسمع صوت بقول"الو، قولته ليهو عليكم السلام، قال لي شهد؟قولته ليهو ايوة منو؟قال لي معاك صهيب...
...
الفصل الثاني عشر
ما تنسوا التصويت
قال لي شهد؟قولته ليهو ايوة منو؟قال لي معاك صهيب، لما قال الإسم قلبي عمل شحح وسكتتهه حسيت الخوف اتملكني، قال لي كيفكك؟قولته ليهو الحمدلله بخير، قال لي مفروض كان اجي ونتعرف على بعض قبل كل شي وطبعا دة من خقنا بس كل شي حصل بسرعه حتى انا م كان عندي علم بي انو حيحصل عقد على طول كدة اسف جدا لانو م قدرته اجي بس إن شاءالله كلها فترة واجي اسوقگ بإذن الله ودة رقمي لو إحتجتي اي شي م عليك الا تتصلي علي ماشي؟؟ على طول شلته التلفون واديتو لي خالي التاج قولته ليهو هاك، قال لي خلصتي؟قولته ليهو ايوة
خالي التاج قال ليهو الو، لالا عديلهه ابشر ي ولدي تسلم تسلم ياخي
في الجانب التاني صهيب قال"
تخيل ي احمد بتكلم معاها ادت التلفون لي خالها؟دي شكلها صدقت نفسها بجد؟
احمد قال ليهو إلبس ي عم م قادر اتخيل صهيب ومع واحدة من القرى، يعني اسي ي صهيب تخلي كل الجكس الطبي الحوالينك دة وتسمع لي كلام ابوي وتوافق وتعرس ليك واحدة من ااااطراف الريف انت م عارف ابوك دة مخرف؟قال ليك البلد حقتهم كان طارت حمامه ساااي بتقوم معاها كوتهه بتاعهه غباااار م شايف شكل ابوي وعرباتو لمن يجي منهم
صهيب قال ليهو انت عوير يعني كان عرستها خلاص حياتي بكدة حتقيف؟انت بتقول من القرى يعني تتجدع في اقرب غرفه كانها م موجودة فهمتهه ي الجوكر؟وبعدين اقطع وشك دة مني وشوف لينا بتاع الدليفري دة مالو م جا جعانين ياخ كان عارف كان اكلته برة، قال ليهو حبوبهه طبخت على فكرة، قال ليهو انا اكل حبوبه دة م بنفع معي ياخ قال ليهو ايوااا كدة مش والله الا افتنك معاها صهيب قال ليهو احمد عليك الله أختاني م عندي ليك اخلاق اناا،
الووو؟وين انتي ي زوله، إتصلت بس تلفونك مقفول، وانا كمان مشتاق ليك حبيبي انتي كويسهه؟قلقتهه عليك قولته يمكن اخوك عمل فيك شي، لا ي زوله عادي كسرة عربيه شنو كما البتخليني ابعد منك انتي هبلهه؟؟فداك العربيهه وكل شي طيب برجع ليك بعدين خلي بالك من نفسكك ماشي حبيبي ولو حصلت اي حاجه اتصلي علي
بعد فصل احمد قال ليهو مع الحنك الوسخان امس كسرو ليك عربيتكك مش صهيب قال ليهو احمد بتاع زفت الدليفري دة لو م جا م اشوفك في غرفتي تاني يلا انقلع من قدامي،
بعد يومين حبوبه على طول حبستني وقعدتني في الدخان قالت لي امو ضربت قالت لي احبسوها لينا لانو بنجي نسوقها قريب، طبعا قولته لي خالي التاج م عايزة مناسبه ولا عايزة اي شي، وبقى برنامج كل عرسه الناس تجي وتتلمى ويعملو موضوع، عدت الأيام وكل يوم امو كانت بتتصل علي وبتتكلم معي واحيانا خالتو إمتثال يعني إهتمام كدة غريب حتى انا مستغربهه فيهم
بعد شهر بالزبط إتصلو قالو هم جاين يسوقوني وكذاا، في فترة الشهر دي هم رسلو الشينه كلها وجابو معاها مهر 100 مليون، الناس كلها م مصدقه طبعا لدرجه انو في ناس قالو المعرسين عرسهه واحدة بس م جابو ليهم قدر دة لمن يجيبو للمعرسه 3 دي كدة، هبهه قالت لي في ناس قالو كان م دايرين يفتحو دكان اصلو جايبين حجات قدر دي الله اكبر عليهم لكن النصيحهه خمج زي الخمج ماشاءالله ي شهد، قولته ليها والله كان جابو مال قارون م فارق معي انا قالت لي شهد انتي دايما جاحدة للنعمه كدة مالك؟؟قولته ليها دي نعمة فكرك؟؟؟
في يوم جات عمتي فتحيهه قعدت تتكلم معي، قالت لي ي بتي اصلا الزواج دة قسمهه والحياة دي اصلا بتستمر يعني م بتقيف، وكريم دة اصلا بربى لو هنا لو هناك لكن انا خايفه يمشي هناك م يتعامل كويس واهل الرجال م مضمونين ودايما بكرهو اولاد المرة بالذات لما تكون جايباهم من راجل تاني خصوصا ناس الخرطوم ديل ي بتي اخلاقهم م زي اخلاقنا م بنعرف البحصل شنو هناك، وانتي زاتك يمكن مع إنشغالك مع الراجل وكدة تهملي شويه فيهو عشان كدة انا قلته احسن تخلي...قبل م تتم كلامها قولته ليها عمتي فتحيه انا السبب الأساسي الخلاني اوافق بالعرس دة شنوو؟مش عشان كريم؟والجبرني والأقنعني بيهو شنوو؟مش انتو القولتو لي عشان ولدك وعشان ولدك؟واسي بعد ضمنتوني وافقته واتدبسته عايزين تشيلو مني ولدي؟انا بدون ولدي خطوة م بخطيها، العملتو دة كلو عشانو م عشان نفسي، واذا عايزين تمسكو مني ولدي وتودوني براي طوالي بطلق وبقعد مع ولدي ولا اسفاا على العرس
قالت لي لالا ي بتي م كدة م قاصدين الخراب نحن كمان، قولته ليها المهم دة راي ي عمتي فتحيه ولدي م بخليهو وراي ابدا، قالت لي سمح ي بتي كلامك م كعب
بعد يومين بالزبط قالو اتحركو جاين علينا، ونحن قاعدين جاهزين وانا تقريبا دة كان اسوأ يوم بالنسبهه لي، كنت زهجاانهه وقاعدة على اعصابي، وبيتنا ملاان ناس داخلين ومارقين، قفلته على نفسي الأوضهه، واصلي م طلعته راقدة في سريري وانا من جواي بقول سعد لييه خليتني ي سعد، ليه ي ربنا اخدتو مني، انا عملته شنو في حياتي دي لمن يحصل معي كل دة، ، نمتته وانا بتكلم مع نفسي، لما صحيت كان قريب للعصر كدة صحتني حبوبه قالت لي قومي بعد كدة اجهزي الناس ديل قالو دخلو الحلهه خلاص، اخواتك جهزو ليك ملابسك وبخروها ليك هاك، قولته ليها طيب
قمته على اقل من مهلتي لبسته الإسكيرت والكارينا، بعدها جات هبه وفاطمه سرحو لي شعري، قولته ليهم م عايزة مكياج، فاطمه قالت لي ها العويرة دي تطلعي ليهو بخلقتك دي والله كان م خلاك وراهو ومشى، قولته ليها احسن زاتو م دايرة ياخ م تعملي لي، هبه قالت لي خلاص م بنكترو بسيط بس انتظري والله م بنكترو، سكته خليتهم مكيجوني بعدها قولته ليهم جيبو لي كريم، قالو لي معوحبوبتو في بيتها بهناك، قولته ليهم امشو جيبو لي ولدي قولته ليكم، فاطمه قالت لي روقي ها فايرة مالك انتي دي حبوبتو م زولا غريب
قولته ليها هبه سامي مالو م جا؟قالت لي جا قاعد برة مع خالك التاج، قولته ليها ايوا طيب، حبوبه جات قالت ليها فاطمه انتي الشنط جهزتيها؟قالت ليها اي ي حبوبه جهزتها، قالت ليها خلاص كويس، والريحه انشاءالله ختيتي القطن بينها شان م تتكسر الفتايل، قالت ليها اي ي حبوبه سألتيني السؤال دة مليون مرة والله التقول ريحتك انتي حبوبه قالت ليها شوف البت القليله ادب دي عليك الله هبه قعدت تضحكك
شويه كدة جات ايات ورقيه اختي جارين وبقولو جو العريس جا، فجأهه سمعنا صوت بوري شديييد وإستمرة فترة وبعدها اصوات زغاريد نسوان الحله، هبه وفاطمه الاتنين طلعو مع بعض وخلوني براي، شويه كدة بقى في صوت سلام بتاع رجال عالي وكدة وناس بتقول ابشر وكدة، وصوت حبوبه وعمتي رحمع بقولو اتفضلو اتفضلو حبابكم نورتو اتفضلو، جاتني مريم جاريهه وتتنهد، قولته ليها مالك ي بت جاريه كدة انتي مش حامل بتجري مالك؟قالت لي وبعليااااهه ي شهد م شوفتي م شوفتي، سماحه الجن فيهم تحلفي تقولي اسي دة طالعين من المصنع استغفر الله العظيم، الليله عاد الفاضل كان سمعني بقلع عيوني من حتتهم لكن عاد هي الحنه زاتها يحردوها ليهم والجلاليب دي تسوو كدي م عرفته اي واحد فيهم العريس انا زاتي، قولته ليها فعلا الفاضل كان سمعك بقلع عيونك من حتتهم، قالت لي احيييييييينا اريتو الفاضل يموت ويحصل لي زي الحصل معاك دة، قولته ليها حسبي الله عليك تفي من خشمك ي متخلفهه، بعد نص ساعه كدة حبوبه جات قالت لي قومي ي شهد تعالي مكان الناس هناك يلا ي فاطمه وهبه تعالو سوقوها ودوها هناك، لبسوني الكعب العالي والتوب بتزلق وانا ماشه واتكعوج وهم ماسكني لغايه م وصلنا مكان الضيوف، كانت خالتو إمتثال ومعاها نسوان اربعه، عرفتني عليهم قالت لي دي جارتنا إبتسام ودي عمه صهيب فلانه، وفلانه، وفلانه، سلمو علي وزغردو لي في راسي وقعدته، شويه كدة خالي التاج جا قال السلام عليكم، قالو ليهو وعليكم السلام، فجأهه قال ليهم معليش ي جماعه جبنا العريس عشان م شافو بعض وكدة، إتفضل ي إبني، انا قلبي بقى يضرب واعصابي تلفت، فجأهه سمعنا صوت بقول السلام عليكم، إمتثال قالت ليهو إتفضل ادخل ي صهيب عارفنك حتى نحن بتخجل مننا والله عششان كدة نحن بنطلع نخليكم مع بعض شويه كدة، ، فجأهه اسمع صوتو وهو بقول لا ماف داعي وانا منزله راسي في الأرض وبقول ي رب لا م تطلعو ياخي م تخلوني براؤ
، إمتثال قالت ليهو عارفنو م من قلبك م تمثل ساي يلا نحن برة، خالي التاج ضحك قال ليهم طيب تعالو إتفضلو بي جاي، بعد م طلعو حصلت حاله من الصمت كدة وفجأهه حسيت بخطواتو وهو جاي علي وانا خلاص لمن نفسي ضااق، وفجأهه احس بيهو قاعد في الكرسي الجنبي، وبعد مساافه عمل حركه إحم إحم وقال لي كيفكك؟سكتتته مسافه بعدها قولته ليهو بصوت هزيييل الحمدلله، سكتتنا مسااافهه بعدها سمعته صوت كريم ببكى بأعلى صوتو وبصراخ وصوت ايات بتقول شههد، ي شههد كريم وقع، مع كلامها دة خليت الشبش العالي في محلو وطلعته كاني جاريه بس لاقيتها شايلاهو وهو ببكي بكى مبالغ فيهو، قولته ليها وقع وييين كدة؟شلتو منها وبقيت اسكت فيهو، ومن هناك جات حبوبه وعمتي هويدة قالو ليها مالو، وخالو التاج جا برضو بسال، وانا بهزز فيهو عشان يسكت، خالي التاج قال لي الطلعك شنو وحفيانه كمان؟قولته ليهو خالي م شايفو حالتو كيف وببكي كيف؟قال لي جيبيهو اسي بسكت ارجعي مكانك يلا سرعه، قولته ليهو خالي، قال لي يلا ي شهد اسمعي الكلام، رجعته لقيتو واقف قال لي البيبي مالو خير إن شاءالله؟قولته ليهو البيبي دة شنووو؟قال لي قصدي الولد ببكي مالو؟قولته ليهو وقع، قال لي طيب استأذن انا، بعد قام طلع انا قلته الحمدلله وطلعتهه مشيت على اوضتي قولته ليهم جيبو لي ولدي، جابوهو لي وبقيت ماسكاهو واقول ليهو الرماك منوو حبيبي كررر علي ي ولدي، ياخي بكى لمن عيونو إختفت ووشو حمرر وإتنفخ وهو بتنهد، اول مرة اشوفو ببكي بالطريقه دي انا زاتي خوفته عليهو لمن بكيت معاهو، جات عمتي هويدة لقتني ببكي قالت لي هي ي شهد انتي عويرة ولا شنو الببكيك شنو الولد وقع وقعه عاديه اجي؟زدته في البكى، نادت حبوبه قالت ليها تعالي شوفي بت بتك والبكى مع ولدها ي عمتي، حبوبه جات وبقت تتكلم معي قالت ليها البت دي جنت خلاص
قريب للمغرب كدة جات حبوبه قالت لي قالو بعد كدة خلاص طالعين يلا اجهزي ولبسي ولدك دة، وانتو ي بنات خلن الونسه قومن لبسن ليها الولد دة، لبسته وانا حاسه نفسي حيلي مهدود ومتضايقهه بطريقهه م تقدرو تتخيلوها لدرجه انو كنت حاسه حمووت من الخنقهه، جات عمتي رحمه قالت لت ليهو التاج تعال شيل الشنط ديل، جا شالهم وانا في اللحظه دي إتفقعتهه بكى، وهبه ومريم وفاطمه كانو يحنسو فيني قالو لي في زول ماشي الخرطوم ببكي ها ابعويرة دي، فاطمه قالت لي والله انا لو مكانك اخلي اي شي وراي حتى نعلاتي بخليهم
مريم قالت ليها وبعدين شوفيها هي ماشه مع منو ي يمه راجل الهنا والسرور، هبه بقت تبكي معي قالت لي يعني تاني م حنشوفك قريب ي شهد، وكان دايرين نشوفك الا نركب مواصلات بالساعات بعداك نصلك
كلام هبه زادني بكى، ومن هنا كلهم بقو يبكو، عماتي مريم وهو رحمه قالو ليهن بطلن عوارة بكرة كان دايرنها تجيكن اهل راجلها مروشين وعندهم الشي بطيارة بس لو في طريقهه بجيبوها بيها، حبوبه قالت لي قومي تعالي خالك داير يقرا ليكم يس في البرندة الناس ديل قالو مستعجلين، طلعوني ساقوني البرندة قعدته جا خالي التاج وصهيب قعدو وخاله صهيب وعماتو وبدو يقرو لينا في القرءان، بعدها جات حبوبه شايله صينيه كدة قالت ليهو معليش ي ولدي اخرناكم لكن دي عاداتنا، قال ليها جدا ابشري ي حبوبه، قالت ليهو نزل طاقيتك دي اعمل ليك الضريرة دي في راسك، نزلها عملتها ليهو، وبعدها فتحت لي راسي انا عملت لي برضو وريحتو بالريحه وريحتني وبخرتنا بالكبريت، وبعد كدة قالت لينا يلا بعد كدة الله يعدلها عليكم ي اولادي ويسعدكم ويكتب ليكم الخير في بعض وي ولدي نحن م مدنك بت بس نحن مأمننك عليها وانت عارف يعني شنو امانه ي ولدي، قال ليها م تخافي عليها بتكم في الحفظ والصون بإذن الله، بعدها بقى يعطس، خالتو إمتثال قال ليها إتحسس من البخور لانو عندو الحساسيهه
حبوبه قالت ليهو هي ي ولدي اعفي لي حبوبتك م عارفه، قال ليها العفو ي حبوبه م مشكله، اخوانو المعاهو قعدو يضحكو عليهو، جات لحظه الوداع ودي كانت اصعب لحظه ياخي انا في اللحظه بكيت بكى وهم كانو ببكو وخالي التاج بسكت فيهم وبهرش هو زاتو كان بحاول يتماسك بس لما جيت عليهو م قدر وبقى يبكي معي، قولته ليهو خالي عليك الله خلي بالك من نفسك ومن حبوبه م تخليها براها ولو حاصله عليها اي حاجه اضرب لي كلمني عليك الله ي خالي ضماني عليهو وبقى يبكي قال لي انتي بس خلي بالك من ولدك وبيتك وارفعي راسنا ونحن م بتجينا عوجهه
جاني سامي وهو شايل كريم ويبكي هو زاتو، قال لي ي شهد زي م قولته ليك قبل كدة كريم دة ولدي وانتي امانه ابوهو لي الله يرحمو تحت اي لحظه حصلت عليك او على كريم اي شي او احتجتو اي شي إتصلي علي ساعه واحدة بتلقيني معاك م تترددي نهائي كويس؟قولته ليهو طيب بس عليك الله ي سامي حاول حل مشاكلك مع عمي وارجع البيت عيش وسطهم اي نعم عمي تصرفو غلط واي شي بس في النهايه ابوك وماف زول بقاطع ابوهو صدقني بكرة لو لا قدر الله وفقدتو ي دوبك حتحس بي وجع فراقو علشان كدة عليك الله ي سامي م تعاند، قال لي إن شاءالله أمسكي عايز يشيلني كريم جات عمتي فتحيه شالتو مني وضمتو قالت ليهو حيييييي ي قطعه من قلبي انت الوحيد الفضلته لي من ريحه المرحوم واسي إتأخدتهه مني تاني اقول شنو انا
جا عمي الطيب مسكها وشالو منها وبقى يبوس فيهو قال ليها بكرة ببقى راجل وبجيك راجع ها مرة ها مش ي حبيب جدو ولا م كدة؟عمي الطيب زاتو كان بتكلم وصوتو مبحوح وعيونو حمرر كانو كان ببكي، خالي التاج قال ليهم يلا ي جماعه خلوهم يمشو بعد كدة، مشيت لي حبوبه مسكتها قولته ليها حبوبه انا مدايرة امشي والله م دايرة المشيهه
قالت لي ي بتي تسوي شنو دة حال الدنيا كدة، جا خالي التاج فكاني منها وساقني ركبني العربيه وجاب كريم شيلني ليهو وقال لي صهيب يلا ي ولدي بعد كدة امشو الله يعدلها عليكم طريقكم اخضر إنشاءالله، إمتثال قالت ليهم يلا ي جماعه شكرا ليكم بالجد م شوفنا ناس بكرمكم واخلاقكم وم تخافو عليها بتكم في امن وامان إن شاءالله يلا ي خالتي مع السلامه، يلا احمد افتح باب العربيه...
اثناء م هم بودعو فيهم صهيب اتحرك بالعربيه وانا اللحظهه دي حاضنه كريم وإتفقعته بكى، وكريم زاتو لما شافني ببكي كدة بقى يبكى وانا بعاين للحله كلها وهي واقفه وبتعاين لينا وشويه شويه بقينا نبعد لغاايه م إختفينا وهو كان ماشي بسرعه غريبه لمن ضربات قلبي بقت تتطاقش من الخوف، وكريم بعد مساافهة بسيطه بس نام، وصلنا الزلط جاتو مكالمه ردة وقال"ي احمد الشبكه هنا كعبه وين انتو؟شايفني يعني؟طيب تمام نتلاقى قدام، فصل وبقى ماشي اظن بأقصى سرعه وهو مظلل القزاز والعربيه كلها سودة، وصلنا مكان مرور كدة طلع حاجه رفعها فوق العربيه بقت عامله صوت زي صوت النجدة، اول م وصلناهم فتحو لينا الشارع وخلونا عدينا عادي، فضلنا ماشين لساعات وانا شبه نمتهه، حوالي الساعه 12 بالليل كدة صحيت على صوت بوري شديد فتحته عيوني لقيت هو واقف قدام بوابهه كبيرة كدة وبضرب في البوري فجأهه زول فتح ليهو الباب، اول م دخل قال ليهو وين كنت ساعه حتى تجي تفتح الباب؟قال ليهو معليش ي سعادتك، دخل العربيه ومشى مسااافه طويله بعدها وقف نزل وفتح لي الباب قال لي يلا، انا كنت شايله كريم وم قادرة انزل، شالو مني قال لي يلا، نزلته، اداني ليهو وقفل الباب، كان في رجال لابسين لبس اسود حايمين في بيتهم، قال لواحد منهم هاك ياا عليك الله العربيه دي بكرة دايرها مغسلهه تمام؟قال ليهو تمام،
وصلنا جمب باب كدة خته يدو في حاجه كدة في زاويه الباب، فجأهه الباب فتح
، انا بقيت اعاين ليهو بس، دخلته وراهو من الخلعه بقيت ضاغطه على كريم ولدي بس، البيت عباره عن قزاز ومرايات وحجات تلمح حتى الارض الأنا ماشه عليها حسيتها قزاز وطبعا بعد م دخلته وحسيت بحاجه بااردة في الارض حتى إتزكرته انو انا نسيت شبشبي في العربيهه قال لي ناس امي حيكونو نامو لكن...قبل م يتم كلامو نسمع صوت زول بقول صهيب،
قال ليها اي حبوبه كيفك، قالت ليهو جيتو ي ولدي، قال ليها اي دي دخلتنا إفتكرتكم نمتو طبعا، قالت ليهو بري م نمنا امك دي اسي كانت في المطبخ بتجهز ليكم في العشاء مع سدن وانا كنت بصلى، قال ليها ايواا تعالي ي حبوبه، قالت ليهو العروس وينها؟قال ليها ياها ي حبوبه جات قالت ليها اهلا اهلا ي بتي حبابك مسكتني بالأحضان وبقت تقول لي نورتي اسرتنا ي بتي كيفك واهلك كيفهم، قولته ليها كويسين الحمدلله انتي كيف صحتك؟قالت لي الحمدلله ي بتي في نعمه، انت ي ولد م تشيل منها الولد دة مشيلها ليهو كدة، فجاه نسمع صوت بقول وصلتو؟اهبا وسهلا ي اخوانا اتأخرتو صهيب كيفكك؟قال ليها الحمدلله ي امي وانتي؟قالت ليهو نحن قلنا الا كان بايتين، جات حضنتني وقالت لي شهودة عروستنا كيفك ي بتي ان شاءالله كويسه حضنتني وباستني وشالت مني كريم قالت لي وحبيبي ي ناس فتر من الشيل والسفره الطويله، قولته ليها فعلا، قالت لي إتفضلو ي بتي مالك واقفه البيت بيتك بتخجلي ولا شنو؟حبوبه قالت ليها ماف اي خجل البيت بيتها بعد كدة تخجل ليشنو ي بتي؟سوقيها ي بتي وديها غرفتهم خليها ترتاح وتروق بعدين ينزلو يتعشو، قالت ليها سمح يمهه، قالت لي تعالي، ساقتني مشينا معاها قالت لي إتفضلو دي غرفتكم انتو وصهيب إن شاءالله الدار عامرة بيكم ي رب
قولته ليها إن شاءالله، قالت لي الغرفه الجمبكم دي على طول غرفه كيمو حبيبنا تعالي، فتحتها لي وولعت النور م بتقدرو تتخيلو الغرفه معموله كيف، كانت عليها كميه من الالعاب والشكل والتصميم زاتو م بتوصف بقيت واقفه ومستغربه، حاجه زي دي انا في الاحلام م بشوفها، قالت لي الدولاب دة فيهو كل مستلزماتو الممكن يحتاجها م عارفين مقاساتو بالزبط لكن تقديريا كدة جبنا ليهو الحجات دي ف إن شاءالله نكون اتوفقنا نوميهو هنا مريح وافضل ليهو، بعد مساافه قولته ليها لكن كريم بقوم بالليل ببكي احيانا، قالت لي لو بكى خلي الباب فاتح، قولته ليها طيب، مشيت رقدتو في السرير ونحن طالعين طفت النور، وفجأهه الغرفه كان في اضواء زي النجف بتولع وتطفي خفته في البدايه واترددته هي حست بي قالت لي م تخافي م حيتخلع هههههه إتفضلي ادخلي غرفتك غيري ملابسك، ولا اهااا نسيت صهيب م نزل الشنط صح؟طيب دقيقه انتظري هنا انا هخليهو يجيبهم ليك طيب؟قولته ليهو طيب، نزلت خلتني واقفه في الغرفه واتلفت يمين ولا شمال، مستغربه طبعا دي غرفه ولا شنو قدر دة، ياخي قدر برندة الضيوف حقتنا الفي البلد وعلى اكبر كمان ومفروشه فرش ومصممه تصميم يخلع، وانا بتلفت فجأهه اسمع حركهه اتلفته لقيتو صهيب جا داخل وشايل الشنط، خته الشنطه قال لي لو حابه تغيري دة الحمام بعدين واشر لي عليهو، قولته ليهو طيب، فتحته الشنطه شلته ملابسي وطلعته لي توب هزاز جديد علشان البسو في البيت وكدة، فتحته الحمام، الحمام دة كان قصتو براهو كمان، ياخي انا بقيت اتلفت محل م اتلفت اشوف وشي، كانو ماف زول بدخل فيهو الحمام يلمع من اي اتجاه، بقيت اقول لنفسي معقوله في ناس حقيقين عايشين في بيوت زي دي؟
للحظه وقفته قولته دة بستخدموهو كيف، بس اتزكرته كلام عباس راجلي الاول لما مشينا شهر العسل وسالتو، دخلته إستحميت وطلعته، لما طلعته فجأهه الباب دف، بقيت واقفه فجأهه جات ام صعيب داخله قالت لي انزلي العشاء ي بتي، قولته ليها انا شبعانه والله، قالت لي لا والله تنزلي تتعشي معقوله جاين كل الساعات دي م تجوعي، انزلي اكلي ليك شويه ان شااءالله م تكسري بخاطري يلا ي بتي الله يرضى عليك، نزلته معاها وصلنا محل كدة م بتتخيلو الصفرة كانت قدر شنو وكميه الاكل الفيها ياكل ناس حلتنا كلهم، قالت لي يلا تعالي، حبوبه قالت لي إتفضلي ي بتي، سارة نادي على الجماعه الفوق ديل جو فترانين لكن ينزلو يتعشو بس، حبوبه قالت لي سمي ي بتي، قولته ليها لالا خليهم يجو، قعدنا شويه كدة جا صهيب، بعدها جو اولاد إتنين نازلين ومعاهم خالتهم إمتثال، واحد من الاولاد قال ليها والله ي امي جعان جوع، التاني قال ليهو مسافه بعيدة ياخ وعماتي العوارض ديل قالو الا يوصلوهم بيوتهم بالليل دة اي واحدة شابكاني عيالي عيالي، حيرونا زاتو، إمتثال قعدت تضحك، حبوبه قالت ليهو عارض ينطحكك ي قليل الادب، قال ليها هي حبوبه ياخ دينااك م شوفتك معليش ي حبوبه، قعدو يضحكو، قالت ليهم يلا اكلو البت المسكينه دي مصارينها اتفرمت من الجوع، انا اكل شنو ولا اكل شنو م كنت عارفه، قداني كان في صحن حاجه زي صفق الشجر ملفوفه المهم دي كانت اقرب حاجه لي بديت بيها واكلته فيها، بعدها جات ام صهيب ختت قدامي صحن ومن كل صنف ختت لي حاجه، م كنت عارفه القصه كدة انا غايتو حسيت بالاحراج،
اكلته بسيط وقمته، بقو يحلفوني قولته ليهم لا والله شبعتهه، قام واحد من الاولاد قال لي صهيب شنو ي صهيب ياخ م تحنس العروس عشان تاكل وبقى يتبسم ويضحك تحت تحت، قولته ليهم عن إذنكم وتصبحو على الخير ي جماعه، حبوبه قالت لي امشي نومي ي بتي معاكم فتر السفر، الباقي قالو لي تلاقي الخير، بعد اتحركته منهم وبديت اطلع السلم سمعته ام صصهيب بتقول"احمد بطل بياخه الله يهديك، صهيب قال ليها لا خليهو يتمادى كويس، احمد قال ليهو اها لقيتها كيف ريحتها غنم غنم وبيس بهايم وخرفان خرفان صح إعترف قول الوضع م عاجبك وكمان عندها شافع ودي اكتر حاجه انت بتشمئز منها غايتو اتورطتهه ي صحبي
امو قالت ليهو بنهرة ي ولد، قال ليها بهظر ي امي بهظر وصلته الأوضهه وانا شبه متضايقه من السمعتوبس تاني قولته لنفسي ماف حاجه تخليك تضايقي ي شهد م قال حاجه غلط هو اي زول نظرتو للناس البتجي من الريف عندهم بتكون كدة
شويه كدة الباب فتح صهيب جا داخل، اول م شوفتو نزلته من السرير ووقفته على حيلي، لما شافني وقفته قال لي عايزة حاجه؟هزيت ليهو راسي بمعنى لا، جا ماشي بإتجاهي وانا مشبكه يدي و ضاغطه على صوابعي، لما حسيتو حيقرب اكتر رجعته لورا بس برضو هو م فهم رجعتي لورا دي وقرب اكتر لغايه م لصق رجولو برجولي وبقى يعاين لي من فوق لتحت وهو ساكت، وانا قربو مني دة زكرتي بسعد بس وبقت صورتو في وشي بس
صهيب كان بمشي يدو في خدي وهو سرحان وشكلو حيتمادى، لما قرب اكتر لدرجه انو حسيت بخشونهه لحيتو في وشي وعطرو كان كأنو مبخوخ في انفي و كان حيبوسني للحظه خلاااص كان على وشكك، بس لزيتو مني وانا مخلوعه ونفسي قايم، هو بقى يعاين لي بخلعه زاتو، قلته ليهو م تقرب مني وم تهبشني تاني انا اصلا م جاهزة ولا موافقه على العرس دة بس اهلي هم الضغطو علي شان اوافق عليك فهمتهه؟؟كنت بتكلم وانا برجف كلي ودموعي جاريه لمن بتنهد، قال لي ودة الأنا عايزة اسمعو انتي بكدة إختصرتي علي كل حاجهه...
...
الفصل الثالث عشر
كنت بتكلم وانا برجف كلي ودموعي جاريه لمن بتنهد، قال لي ودة الأنا عايزة اسمعو انتي بكدة إختصرتي علي كل حاجهه، بقيت انا المخلوعه وبعاين ليهو وراجعه لورا، قال لي بكرة هخليهم يجهزو ليك غرفه تانيه حاليا خليك هنا وانا هنوم في اي غرفهه تانيه، قولته ليهو لا انا هنوم مع ولدي، قال لي غرفه ولدك ضيقهه خليك هنا لي بكرة، ولو اي زول سألك عن سبب وجودك في غرفه براك قولي ليهم محتاجين وقت وطبعا دة رايك وإختيارك صح؟هزيت ليهو راسي بمعنى ايوة، ، طلع وقفل الباب وراهو وانا لسسسسهه كنت خايفهه وبرجف وحاسه انو حيجي راجع مرة تانيهه وفضلته صاحيه لي ااخر الليل متحركه من الاوضه الانا فيها لي اوضه كريم، في النهايه غرفه كريم كان فيها حاجه زي البطانيه كدة مفرشنها في الأرض، شلته ولدي وضميتو علي ورقدته معاهو في ابأرض وإتغطينا بالبتوب بتاعي اللابساهو، صحيت منهوزهه على صوت بقول لي شهد، رفعته راسي لقيتها إمتثال، قالت لي بي خلعه بسم الله مالك نايمه هنا وبالصورة دي ي شهد؟قولته ليها ماف شي بس كريم امس بكى علشان كدة جيت نمته معاهو هنا، قالت لي م كدة لكن ي شهد بتبالغي لييييه ابنومه الكعبه دي كان تقولي لي صهيب يجيب ليك مفروش او اي حاجه او تنومي كريم معاكم في غرفتكم، قولته ليها م مشكله نمنا كويس هنا، قالت لي دة حمام كريم ممكن تستخدميهو انتي زاتك دقيقه اجيب ليك فرشه ومعجون وكذاا، مشت وجات راجعه لقت كريم بقى يبكى بقيت اسكت فيهو حلف كان يسكت وبقى يبكى بأعلى صوتو، قالت لي انتي اتسوكي وصلي وانا بسكتو، شالتو وطلعت بيهو برة ي دوب بقى يبكى كويس وبكاهو ملى البيت كلو، جيت نازله لقيت عمتي عواطف واقفه وبلعبو فيهو علشان يسكت وهو حالف م يسكت لمن وشو بقى احمر من البكى، قولته ليهم صباح الخير، عمتي عواطف قالت لي صباح النور كيف اصبحتي ي بتي؟قولته ليها الحمدلله، معليش صحاكم بصوتو الليله، قالت لي قمته مخلوعه قولته يكون وقع ولا شي اصلا هو بصحى ببكي كدة، قولته ليها لا والله ابدا م عارفه الليله مالو، شلتو قولته ليهو كريم يلا ها انا هنا بطل بكى، قالت لي كدة غيري ليهو وحمميهو يمكن متضايق او كذا، قولته ليها طيب، شلتو دخلتو الحمام اول م رشيت فيهو المويه زاد في البكى حميتو وغيرته ليهو ليهو ملابسو، جات إمتثال شايله ليهو لبن في كبايه وصحن بطاطس مقلي، قالت لي يمكن جعان اكليهو، اديتو اللبن شرب بسيط وحرد البابقي، البطاطس برضو نفس الشي، وكان زعلان زعل يقعد شويه يقوم يبكي، عمتي عواطف قالت لي الولد دة الا لو م كويس لو كويس م ببكي كدة دقيقه، مشت دقت الباب لي صهيب فتحت الغرفه لقتو ماف، قالت لي شهد صهيب طلع؟قولته ليها م عارفه والله، الشغاله معاهم قالت ليها صهيب نايم في غرفه ضيوف، قالت ليها بإستغراب غرفه الضيوف؟؟
مشت عليهو وفتحت الباب قالت ليهو صهيب، ي ولد ها، صهيب انا م بتكلم معاك، رفع راسو قال ليها اي ي امي، قالت ليهو المنومك هنا شنو ومخلي مرتك؟سكت، قالت ليهو قوم ارح ودي الولد دة المستشفى، قال ليها ولد منو ي امي؟قالت ليهو ود مرتك م...
قال ليها من امس انا م نمته بسببو الليل دة كلو يعزي قرفني حياتي م بودي اي شافع انا مالي مالو، قالت ليهو ي ولد قوم تقوم قيامتك كيف يعني م بتوديهو وانت سامع الولد يبكي من امس؟ قال ليها امي راجلك قال لي عرس البت وعرستها ليهو، جبتها رزعتها في البيت واتحملته المسؤليه، عايزين تحملوني مسؤليه شافعها كمان؟مالي بيها انا خلي راجلك يجي يوديهو القال لي اعملو عملتو لحدي هنا موضوعي معاهو اتحسم، قالت ليهو ي ولد م تبطل خيابهه، حترجل متين انت بس كدة وريني حترجل متين؟؟قال ليها لمن راجلك يموت، يلا عليك الله م تصدعو بي من يومي مصدع وراسي حيتكسر اقفلي وراك الباب ي امي، جرت منو الملايه قالت ليهو قوم سرعهه ي امي تعالي اتكلمي لي مع ولد ولدك دة الشافع عيان وهو حالف كان ينقلع يوديهو المستشفى، حبوبتو جات قالت ليهو نايم النهار دة كلو والليل تبلع في مصايبك دي وراسك م فيك، ي ولد انت بتعقل متين؟م قلنا ليك بطل البتعمل فيهو دة وشوف مستقبلك بعد كدة؟نزل من السرير دخل الحمام غسل وشو وراسو وطلع لبس ليهو فنيله وقال ليهم خلوها تلحقني في العربيه كدة مبسوطين صح؟طلع خلاهم، ونحن قاعدين تحت جا ماشي فينا إمتثال قالت ليهو صهيب صباح الخير، قال ليها صباح النور وكمل مشي، بعدو جات عمتي عواطف قالت لي شهد اللبسي امشي معاهو المستشفى شوفو الولد دة مالو، قولته ليها طيب، لبسته وطلعته لقيتو واقف ومشغل اغاني العربيه بأعلى صوت ركبنا إتحرك بأقصى قوى ليهو حتى قرب يشوت الباب لو م الحارس استعجل وفتحو، عاينتو ليهو بالمرايه عيونو حمراا، كريم مع الصوت العالي والسرعه الماشي بيها صهيب خاف وبقى مكنكش فيني وساكت ...
في البيت إمتثال وعمتي عواطف وحبوبه السرة قاعدين مع بعض، حبوبه قالت ليهم الولد دة من امبارح ببكي ريقو نشف، إمتثال قالت ليها مع الفتر م سمعتو، وعمتي عواطف قالت ليها غريبه ولا انا، فجأهه جا محمد نازل مكرفس وشو وزي البعمل مساج في راسو، امو قالت ليهو صباح الخير، قال ليها صباح النور، قالت ليهو باين عليك نيرفز الليله مالكك؟؟قال ليها م نمتهه ياخ م نمتهه وربي دة شنو الشافع التقول بالع ليهو رادي دة؟امو ضحكت قالت ليهو قل هو الله احد
قال ليها معقوله ياخ ببكي طول الليل والصباح م سكتو، ، قالت ليهو انتو م تقفلو في ابواب غرفكم، قال ليها ي امي انا جيت راجع من الدوام الساعه 4 صباحا، لقيت الشافع دة ببكي والغريبه امو معاهو، جيت اشرب مويه واكل لي حاجه برضو لسسسه ببكي، وترني وصدع بي، امو قالت ليهو خلي اجهز ليك الشاي، قال ليها ماشي ابلع لي حبوب تخفف لي وجع الراس دة ياخ والله يعينا على الجانا غايتو ي امي ابوي دة م بجيب لينا غير المصايب،
وصلنا المستشفى نزل قال لي بي نهرة يلا، نزلته دخلنا المستشفى وقف في طربيزة كدة فيها ناس قاعدين مع المدخل حق المستشفى قال للمرة القاعدة لو سمحتي نحن عايزين ندخل الدكتور، قالت ليهو المريض منو؟قال ليها دة واشر على كريم، قالت ليهو دة منووو؟؟قال لي واقفه هناك مالك م تجي انتي، كل القاعدين بقو يعاينو لي بإستغراب، جيت وقفته قالت لي اسمو منوو؟قولته ليها كريم، قالت لي كريم منو الإسم ثلاثي، قولته ليها كريم سعد، قالت لي ثلالثي، سكتته وبقيت اعاين ليها ولي صهيب، قال لي اسم جدو منو طيب؟قولته ليهو الطيب، قال لي طيب مالكك متبكمه انتي؟
كان بتكلم معي بإسلوب حتى القاعدين كانو كلهم بنات فبقومو بعاينو لبعض وبعاينو لينا، قالت ليهو 200 جنيه، قال ليها طيب بعد دفع قالت لينا انتظرو هناك لمن تسمعو الاسم ادخلو، قال ليها طيب، اتحركنا قال لي اقعدين هنا لما تسمعي الاسم ادخلي، طلع تلفونو واتحرك من جمبي ومشى مسااافهه وبقى يتكلم بالتلفون وكأنو كان بتشاكل ملامح وشو كانت بتقول كدة،
شويه كدة اسم اسم كريم سعد الطيب، بقيت اتلفت، البت اشرت علي قالت لي مش ولدك اسمو كريم؟قولته ليها اي، قالت لي قومي خشششي هنا، شلته ولدي ودخلته الدكتور،
الدكتور قال لينا اتفضلو اقعدو، قعدته قال لي مشكلتو شنوو؟قولته ليهو م عارفه والله، قال لي طيب بشكي من شنوو؟قولته ليهو والله ي دكتور م عارفه، إبتسم إبتسامه خفيفه قال لي طيب ي ام منو؟قولته ليهو كريم، قال لي طيب ي ام كريم بتجيهو حمى؟قولته ليهو لا، قال لي لاحظتي تغيرات في اي حاجه بتخصو كدة ولا كدة؟قولته ليهو لا، قال لي في حرارة في الخشم ولا كدة؟قولته ليهو ولا اي شي، قال لي طيب مالو؟قولته ليهو ببكي بس، ضحك قال لي والبكى مرض يعني؟قولته ليهو جديد عليهو شان كدة ي دكتور زمان م كان ببكي كدة، قال لي اصلا اي طفل في عمر معين بتلقيهو بقى بكاي دي م حاجه تخوف، قام شالو مني وبقى يفحصو بالسماعه، بعد مسافه قال لي م عليهو شي الولد دة كويس خالص البكى دة شي طبيعي وم حاجه يتخاف منها الا كان ازعجكم بس
قولته ليهو لكن ي دكتور لما كنا في البلد م حصل بكى كدة اسي من امس يكورك للصباح، قال لي يعني كنتو في بلد ورحلتو هنا جداد ولا شنوو؟قولته ليهو اي، قال لي تغير الجو والمكان بأثر على الحاله النفسيهه للطفل خليك منو هو انتي زاتك بتحسي بنفسك متنشنهه، قولته ليهو شنوو؟قال لي يعني متوترة والجو في البدايه م بعجبك محتاجين فترة حتى تتعودو، قولته ايوا، قالت لي الحمدلله هو صحتو كويسه م محتاج اكتب ليهو فيتمينات او كدة، لكن كنصيحه جيبو ليهو سيريلاك إضافه لأكلو البياكلو، قولته ليهو طيب، قال لي اكتبها ليك في روشته عشان م تنسي اسمو، كتبها لي وطلعتهه والدكتور كان يلعب في كريم ويشاغل فيهو ساي، لقيت صهيب مافي قعدته في المقاعد قريب نص ساعهه، فجأهه جا قال لي انتي خلصتي؟قولته ليهو اي، قال لي لمن خلصتي المقعدكك شنوو؟م عارفاني منتظرك برة؟؟قولته ليهو م لقيتك انا كنت منتظراك زاتي، قال لي يلا اطلعي قدامي، قال كدة بطريقهه قرف ومستفزة كدة، طلعته ركبنا العربيه م سالني مالو ولا الحاصل عليهو شنو ولا اي شي، اتحركنا وصلنا البيت، حبوبه قالت لي الوليد قالو مالو ي بتي؟قولته ليها قالو م عليهو شي كويس، قالت لي يعني بكاهو دة كان زعل بس؟بقت تضحك وشالتو مني وبقت تقول ليهو اها ي ولدي انت م عجبك الوضع هنا؟اي شي غريب مش عشان كدة زعلتهه، جات إمتثال وعمتي عواطف الاتنين مع بعض قالو لي مالو الدكتور قال ليكم شنو؟قولته ليها كويس م عليهو شي قلهه ادب منو سااي، امتثال قالت لي كرر علي وااااااااافضيحتنا شكلنا م عجبنا كيمو ي جماعهه
حبوبهه قالت ليها خبررر الشووووم والله شكلنا م عجبناه جدجد، خالتو عواطف بقت تضحكك شالتو مني، جات إمتثال وبقت تلعب ليهو في جضومو وبتقول ليهو يخواتشي من حلات الجضووووووم تتاكل
حبوبه قالت لي ي بتي اقعدي ولا امشي ارتاحي من امس م نومتي مع الولد وبكاهو، خالتو عواطف قالت لي اقعدي افطري بعدها اخدي ليك نومه بقى ليك ارهاق السفر وبكى الولد الإتنين، قولته ليهم م عايزة انا والله بس همشي انوم، امتثال قالت لي خلاص تعالي خلي كيمو مع حبوبه وعواطف، قلته ليها لا بتعبهم ساي، حبوبه قالت لي ي بتي بطلي عوارة نحن زي اهلو كان بتخافي عليهو مننا قولي، حسيت بالإحراج سكته قلته ليها طيب، مشيت مع إمتثال لغاايه م وصلنا غرفه كدة قالت لي دي غرفتك جهزتها ليك م عارفه الحاصل بينك وبين فادي شنو بس اسمعيها مني اخدي وقتك في التفكير على قدر م تقدري بس فكري صح في الأول والاخير الواقع بقول انو صهيب بعد كدة بقى راجلك وصهيب انا م بشكرو ليك م اكذب عليك بس لو بقيتي عاقله وواعيهه حتقدري تنتشليهو من الهو فيهو دة،
سكته م رديت عليها، قالت لي عن إذنك وطلعت، هي اساسا م عندها خلفيه من الانا عشتو وشوفتو في حياتي علشان كدة بتتكلم معي وبتلمح لي على اساس انو اعيش في واقع انو صهيب بقى راجلي وخلاص اتحمل مسؤليتو ومشاكلو وكل شي، بس الشي المؤسف انو انا المحتاجه زول يجي ينتشلني من الضياع والصراع النفسي العايشه فيهو دة
صهيب جا داخل البيت وبتكلم بالتلفون وبقول"طيب بس اتدوش كدة واجي عليك خليك جاهزة انتي، ماشي، م بتأخر والله كلها ربع ساعه بالكتير، حبوبتو قالت ليهو اها صرفو ليهم دواء ولا شنو ي ولدي؟مشى م ردة ليها وهو مواصل في كلامو، قالت ليهو صهيب ي ولد انا م بتكلم معاك طرشتهه؟قال ليها نعم ي حبوبه، قالت ليهو الولد الدكتور م صرف ليكم ليهو دواء ولت اي حاجه؟قال ليها والله ي حبوبه انا م عارف اي شي، قولتو ودوهو المستشفى سوقتهم وصلتهم وجبتهم ليكم، قالت ليهو ي ولد انت دي شنو تصرفات الخيابه العندك دي؟كمل مشي وم ردة ليها، دخل الحمام إستحم وغير ملابس وجا طالع لقى إمتثال شايله صهيب وبتأكل فيهو، قالت ليهو اها على وين؟قال ليها جهنم ي خالتي جهنم، ضحكت قالت ليهو الله يسهل طريقكك ليها، ، ، حبوبه قالت ليها والله الولد دة حيرنا عدييييل ي بتي لا بسمع كلام ام ولا ابو ولا شغلتو بي شي، امتثال قالت ليها والله ي خالتي الله يديه العافيهه بس،
انا مع التعب م حسيت بي شي وكان الغرفه فيها برررد كدة غريب إتغطيت بالتوب ولسسه كنت برجف، وشالتني نووومهه لمن م حسيت بنفسي كأني شاربه شي، وم حسيت بالزمن حتى
صهيب في العربيه معاهو واحدة بقول ليها"كيف يعني م إشتقته ليك لو م إشتقته ليك حأتصل وحأجي اقابلك؟قالت ليهو م عارفه السبب شنو بس فجأهه اتغيرتهه، قال ليها لين انا م اتغيرته وبعدين انتي بتحبي النكد كدة لييه؟مش متفقين نفطر مع بعض ولا حنفطر نكد؟ضحكت قالت ليهو طيب حنفطر وين؟قال ليها محل م تختاري ي ستي، قالت لييهو امممممم طيب اتحرك على طول اول استوب على يدك الشمال ادخل بيهو في محل بعمل شاورما وكريب ظريفين، قال ليها على طول بالشارع دة متأكدة؟ عشان انا عارف وصف البنات دايما عقولهم بالمقلوب، قعدت تضحكك قالت ليهو ي بيبي بالمناسبه اتحننت وين؟قال ليها عرستهه
قالت ليها ها ها ها واو دقيقه اصدقكك في زول بعرس من غير علم العروس قال ليها مش انا عملته كدة؟يبقى في، قالت ليهو خلاص يوم عرسنا انا كمان م هعزمكك قال ليها قصدك يوم عرسكك صح وقعد يضحكك ضربتو في كتفو قالت ليهو عرسنا ي حيوان ي غيااظ
قال ليها غايتو انا عرسته كان بتقبلي تكوني التانيه م عندي مانع ابشري، قالت ليهو انا كلهم ي بيب عرستهه في عينك هموتكك طبعا يلا لف بجااي، مشو فطرو وقعدو اتونسو كداا بعدها قالت ليهو عايزة امشي المسبح، قال ليها اوصلك يعني؟قالت ليهو عربيتي م معي شالها شهاب هطلب ترحال لو مشغول، قال ليها ترحال شنو ي زوله وانا معاك يلا نمشي، ركبو العربيه فجأهه عاينت وراها وقالت ليهو بيبي الشبشب الورا دة حق منووو؟؟قال ليها وينو؟قالت ليهو داك، قال ليها اها داك مش انا قلته ليك عرستهه ي زولهه انتي لسسه م مصدقاني
قالت ليهو صهيب بطل إستظراف، قال ليها طيب قولتي لي المسبح بي وين؟قالت ليهو خليك ماشي على طول
طول اليوم انا كنت نايمهه صحيت على صوت كريم كان نايم جمبي وصحى، غيرته ليهو ملابسو وفضلنا قاعدين، باب الغرفه دق فتحتو لقيتها حبوبه قالت لي ي بتي معدتك دي بتطق من الجوع تعالي اكلي ليك حاجه عمك زاتو جا داير يسلم عليكم، قولته ليها م عايزة والله ي حبوبه، قالت لي ي بتي دة م كلام دة لكن الزول كان شويه بياكل وم تنسي انتي بترضعي يعني الولد دة زنبو شنوو؟؟طلعت مشت جابت لي اكل وقعدت تتونس معي لمن انتظرتني اكلته بعدها شالت الصينيه وطلعت، قعدته طول اليوم مقفوله حتى كلامي كان مع كريم ولدي، وسرحاني مع سعد
فكنت بقول لنفسي كنت وين وبقيت وين اسي
العشاء اذن صليتو اثناء م انا بصلي جات إمتثال داخله لقت كريم يحبى حواليني ساي، بعد م خلصته قالت لي شهد الورقه دي لقيتها واقعه كتبها الدكتور لي كريم؟قولته ليها ااي نسيتها انا زاتي، قالت لي طيب ليييه م اتكلمتي عشان يجيبو ليهو المكتوب، قولته ليها طلعت مت بالي، قالت لي هو كات سيريلاك تقريبا، السيريلاك دة وجبه اطفال دقيقه اتصل على صهيب يجيبو من الصيدليه وهو راجع، قولته ليها طيب، طلعت شالت تلفونها واتصلت" الووو ي صهيب وين انت؟قال ليها في الرياض مالكن في شنو متصلين علي بالليل دة؟قالت ليهو قبيل الدكتور كتب لي كريم علبهه سيريلاك اظن شهد م كلمتك، قال ليها كان كلمتني م بجيبو يعني اسي انتي متصله علي عشان اجيب سيريلاك؟طيب م دايرين معاهو بامبرز بالمرة اجيبو معي؟انتو ي ناس جنيتو خلاص؟ خالتي م تتصلي علي تاني يلا وقفل الخط في وشها...
وانا قاعدة في غرفتي جات خالتي عواطف قالت لي ي شهد انزلي العشاء قولته ليها اكلته قبل شويه والله، قالت لي لا تنزلي تاكلي والله انتي م ضيفهه ي بتي وبعدين عمك ابو صهيب زاتو جا داير يسلم عليك، قولته ليها طيب حاضر، لبسته توبي وشلته ولدي ونزلته، وانا نازله كنت سامعه اصواتهم بتونسو حتى واحد فيهم قال"اسي صهيب وين؟احمد قال ليهو ي ابوي صهيب دة في زول بسأل من مكانو كمان؟؟اكيد لافي في شارع من شوارع الخرطوم و...اول م قلته السلام عليكم سكتو، كان في احمد ومحمد وخالتو عواطف وحبوبه وإمتثال، فجأهه عيني وقعت على زول قاعد على مقعد الصفرة الرئيسي، وبقيت اعاين ليهو بإستغراب وخلعهه، وبقيت سامعه عمتي عواطف بتقول لي اقعدي ي بتي مالك واقفه بس من الصدمه سامعه الصوت بعيد وبالرغم من انو الجو بارد حسيت العرق نازل في جسمي زي المطر بقيت ضاغطهه على ولدي وانا من جواي بقول معقوله خالي التاج وعمي الطيب يعملو فيني كدة معقوله هنت عليك ي خالي، بعدها جاني صوت حبوبه وهي بتقول لي ي بتي اقعدي، وصوت إمتثال بتقول شهد شهد شهد...قولته ليهم انا ماشهه م قاعدة هنا وجريت بإتجاه الباب...
...
الفصل الرابع عشر
قولته ليهم انا م عايزة اقعد انا ماشه ومشيت بإتجاه الباب بسرعهه، اول م طلعته جو جارين وراي، عمتي عواطف قالت للحرص امسكها، جا مسكني لزيتو قولته ليهو م تقرب مني، جات عمتي عواطف قالت لي ي شهد في شنو مالك ي بتي كدة قولي بسم الله، بقيت ساكته وم برد ودموعي جاريه عشرة عشرة، جات حبوبه وإمتثال، حبوبه قالت لي ي بتي مالكك فهمينا، زول مننا عمل ليك حاجه كعبه ولا سمعك كلمه غلط؟لغاايه المغرب دة م كنا كويسين؟فجأهه جو احمد ومحمد ومعاهم ابوهم، محمد قال ليها ي امي خير، قمته ماشه حبوبه مسكتني قالت لي ماشه وين في انصاص الليالي دي مع البلد الغريبه الما بتعرفي ليها راس ولا قعر دي ي بتي م تخليك عاقله، إمتثال قالت لي هو في شنو ذاتو ي شهد كدة قولي لينا، من جيتي شايلنك فوق روسينا وما حصل مننا تقصير تجاهك، فجأهه ابوهم قال للحرص قفل البيبان دي كلها م تخلي باب فاتح يلا سرعهه، طبعا صوتو كبير، قلته ليهو يعني كان قولته ليهم قفلو البيبان فكرك كدة م هطلع؟مش كفايه انك انت وشركتك يتمتو ولدي ورملتوني؟يعني عشان قلته ليك حتقدر تعوض ولدي وتجيب ليهو ابو تقوم تعمل صفقه رخيصهه كدة مع عمي وخالي وتعرس لي ولدك؟؟فكرك ولدك دة حيبقى لي زي سعد؟ولا حتى بتقارن بيهو؟خليك عارف ولدك م بساوي حتى ظفر سعد م بساويهو، فاكرين انكم بتشترو الناس، طيب ومشاعر الناس برضو بتقدرو تشتروها؟حبوبه قالت لي ي بتي، قولته ليها حبوبه يمكن هو ولدك بس بالنسبه لي انا دة الزول الاتسبب في موت راجلي، وبكل دم بارد جا ساوم على موتو عشان عارف المحكمهه ممكن تعمل شنو، عشان عارف المزارعيه كلهم كانو عايزين يرجعو اراضيهم فقام اداهم قروش زيادة، واما اهلي واهل راجلي واضح تماما انو رشاهم بالقروش رش، لما عمي إتنازل من القضيه وقفلها سكتنا عشان في الاول والأخير هو ابوهو قبل م انا اكون مرتو لكن بأي حق بتعرس لي ولدك انت بأي حق؟ولدي دة انت قايلو تقيل على صفي؟م بربيهو براي؟انا بقدر ابقى ليهو ام وابو الإتنين مع بعض انت منو اساسا؟يعني انت اسي شايف ولدك دة راجل بما فيه الكفايه لمن يقدر يبقى ابو لولدي؟دايرني اربي ولدي على حساب دم ابوهو؟
عمتي عواطف قالت لي ي بتي المسؤلين من الشركه هم الكانو مهملين م عمك سمير والله، قلته ليها الكلام والتبرير ساااهل ي عمتي عواطف بس عيشه الوجعهه م بعلم بيها الا سيدها، انا شوفته جنازة سعد راجلي بعيوني دي، م شوفتي الطريقهه المات بيها، م شوفته المدقاقه بتاعتكم دي طلعت وهرست جسمو كيف، الليله اليوم دة انتي كان عندك كلب وجارك الفاتح فيك دة طلع فيهو بعربيتو بتحقدي عليها خليك لمن يكون بني ادم، طبعا بتكلم وببكي وحسي شبه رايح، قولته ليهو المشكله اهلي استغبوني، لو عارفاكم بتساومو علي وعلى ولدي م كان وافقته م كان وافقته اخخخخ ي ولدي شوف خالك وجدك عملو فينا شنوو وبقيت ابكى، جات إمتثال قالت لي شهد وبقت تبكي معي قالت لي م تبكي ي شهد، عارفنها صعبه وحارة عليك بالذات وانتي في العمر دة لكن اها تعملي شنو م الحصل حصل
قولته ليها لا الحصل م حصل، انا كل مرة بقول الحصل حصل وبحصل شي اسوأ بس المرة دي م هيكون في اسوأ من الحصل دة، بتقبلي تعيشي في بيت زول كتل ابوك؟بعدين اقول لولدي شنوو؟انا جدو لما اتفق م الراجل دة وشطب القضيه واخد قروشو طلعته خليت ليهم البيت وم بشيل منو ولا حق الحلاوة لولدي حتى، فكرك حقبل اعيش هنا؟واسي دايرين تحبسوني هنا، حتحبسوني لمتين؟سنه ولا سنتين ولا تلاتهه م في النهايه هطلع هطلع قعدته في الأرض وبقيت اعزي وبقول م شوفته ي سعد العملو فيني اهلك واهلي دمك طلع رخيص شديد عندهم
حبوبه بقت تبكي معي وامتثال، وعمتي عواطف تمسح في دموعها، حبوبه قالت لي ماف بني ادم دمو رخيص ي بتي، قولته ليها لكن سعد راجلي اهلو استرخصو دمو ي حبوبه، بالرغم من انو م كان زول كعب، كان اطيب بني ادم مع كل الناس، رغم انو فقران وم حيلتو شي بس م كان محوجني لشي، ولا كان محوج اهلو شي يخليهم يعملو كدة ويبيعو دمو بالرخيص كدة، انا نفسي افهم هم عملو كدة ليييه؟القروش؟كان دايرين قروش انا كان اديتهم ابوي وجدي انا م خلوني سااي اراضي اهلي حدادي مدادي كان بعته ليهم واحدة بس بتغنيهم وبتكفي عيشتي وعيشه ولدي
حبوبه قالت لي ي بتي استغفري، كل الحجات دي مكتوبه عند ربنا ماف زول فينا عارف قدرو شكلو كيف ولا في زول عارف لقدام حيحصل شنو لقدام، قولته ليها م اعتقد حيحصل اسوأ من الأنا فيهو دة ي حبوبه، خلوني امشي ي جماعهه قلته ليكم وقفته على حيلي، حبوبه مسكتني قالت لي ي بتي اسمعي الكلام ماشه وين بالليل دة؟قولته ليهم اي مكان بمشي، راجعه اهلي، اهلي زاتهم م راجعه ليهم ارجع ليهم لشنو وهم الرموني في الشوك بيدهم، جا محمد، قال لي طيب بس لي بكرة الصباح خلي الصباح يصبح ووعد مني ليك اي مكان انتي ماشاهو انا بوصلك ليهو، معقوله نخليك تطلعي انصاص الليالي دي ياخي؟خلي الصباح يصبح وان شاءالله العايزاهو بحصل، قولته ليهو انا دايرة اطلع من هنا، قال لي هنطلعك من هنا بس الصباح البلد دي م مضمونه انتي قايلاها زي بلدكم هناك؟حبوبه قالت لي قومي ي بتي من مكانك دة وخشي جوة م معقوله الولد دة هنا الباعوض والبرد زاتو، قولته ليها خلاص انا بقعد هنا للصباح م داخله انا امشو انتو، قالت لي كيفن نخليك هنا كدة ي بتي م منطق ابدا، قومي ادخلي معانا والا انا زاتي م متحركه من هنا بقعد معاك لمن تصبح، امتثال قالت ليها ي عمتي انتي عندك الرطوبه، قالت ليها كان تموتني م بفوتها الليله امشو انتو امشو ادخلو جوة خلوني معاها، ابو صهيب قال ليها ي امي، قالت ليهو قلته ليكم امشو اسمعو الكلام يلا، إتحركو دخلو جوة، احمد قال ليهم تاريها م هينه كانت كاتله حيلها ساي، امو قالت ليهو اسكت م تتكلم سااي البت مسكينه والعاشتو في عمرها دة م هين صغيرة شديد، امتثال قالت ليهم ي وجعتي عليها قطعت قلبي المسكينهه ياخي شافعهه والله
عمتي عواطف قالت ليهو سمير اها الحل شنو؟قال ليها بالنسبه لشنووو؟قالت ليهو بالنسبه لشنو كيف بالنسبه لبت الناس دي؟قال ليها اها هعمل ليها شنو مثلا؟تقعد بس بأي طريقه كانت ماف ليها اي طريقه بتاعه رجعه باي طريقهه كانت اقنعوها بالقعدة زي م اهلها اقنعوها بالعرسه دي وبعدين ولدك وين؟قالت ليهو بري م عارفه، قال ليهو محمد شوف لي اخوك وين، قال ليهو ي ابوي يعني صهيب جديد عليك؟م اكيد هيكون في جمبه من جمبات الشيشه بتاعه 117، قال ليهم انا الولد دة لو م جاب اجلي ماف زول بجيبو غيرو طلع تلفونو وإتصل واتحرك مشى على السلم، وفجأهه قال"ي زفت انت وين؟؟؟تعال لي في البيت بسرعهه،
حبوبه وهي قاعدة معي قالت لي ي بتي الوجع رااقد والمعاناة كتيرة اقرب مثال اسي عمتك عواطف دي م تشوفي ضحكها وونستها دي والله شافت الويل، مش سمير دة ولدي وتربيتي؟اصلي م بشكرو ليك القروش والسلطه ي بتي بتغير من طبايع البشير كتيير وبتخليهم يبقو زي الكلاب بتنهش في لحم بعض، انا م لايماك ابدا ولا زعلانهه منك لانك مظلومهه وم ليك ذنب، لكن ي بتي عليك الله فكري كويس دة م بيتو هو زاتو دة بيت ابوهو م تمشي خليك قاعدة بقولو عشان عين الواحد بكرم الف عين انا مش ولدي دة؟ عارفاهو تصرفاتو كلها غلط في غلط وياما نصحتو لكن م بسمع نصيحتي ي بتي، الفي راسو بس بعملو نحن القاعدين معاهو زاتنا ضايقين الويل لكن اها نعمل شنو؟حقكك دة كان كعب برضو في النهايه م حقكك بس،
خالتو عواطف قالت لي راجلها اها ي سمير الحل شنو؟قال ليها بالنسبه لشنوو؟قالت ليهو بالنسبه للبت دي هتعمل شنو؟ شايفها متمسكه كيف بقرار رجعتها اهلها، البت مسكينه وتقطع القلب، امتثال قالت ليها والله وجعت قلبي بالبكى وصغيرة يعني م حمل كل البحصل ليها دة والله ياخي راجلها قال ليها تقعد بس، بأي طريقهه كانت حاولو اقنعوها انها تقعد ما عندي ليها حل غير كدة وانتي عارفهه، وبعدين ولدك وينو؟ي محمد شوف لي اخوك دة وين، محمد قال ليهو ي ابوي انت عارف ولدك زي الزمن دة حيكون حايم في جمبه من جمبات 117،
طلع تلفونو ومشى منهم مسااافه وقال"صهيب، وين انت؟تعال لي في البيت اسي، اسي دة انا منتظرك يلا،
حبوبه قالت لي الله يرضى عليك ي بتي قومي الود دة بتمرضيهو اسي، م تقوي راسك اسمعي كلامي حلفتك بالله قومي عشان الولد دة قومي الباعوض والبرد الليله ياكلوكم اكل يلا، قومتني من محلي ودخلتني البيت، وصلتني غرفتي قالت لي رقديهو ناايم ي حليلو المسكين، قالت لي دقيقه، طلعت مشت جابت لي اكل في صحن، ومويه وكبايه لبن، قالت لي اكلي م تنومي جعانه والولد كان قام شربيهو اللبن دة ي بتي الله يرضى عليك، فتحت الباب عايزة تطلع سمعنا اصوات نقاش جايه من برة، وصوت صهيب بقول"م تكتر معي ي حاج مش بيتك دة؟انا طالع مخليهو ليك ولا اسفا عليهو زاتو لانو اساسا دة م بيت دة جحيم، ابوهو قال ليهو اسكت ي حيوان ي كلب، خلاص اسي بقى ليك جحيم؟الجحيم دة اتربيت تحتو ي وسخ، اولاد كلاب انا اتعب واربي وفي النهايه دي جزاتي، صهيب قال ليهو دي ه تربيتك م جزاتك، ابوهو قال ليهو اسكت ي حيوان اسكت، مقصر منكم في شنو انا العيشه المعيشكم ليها ماف زول معيشها لي اولادو، معيشكم في جنه انا ي كلاب في جنهه، قال ليهو جنهه بطعم الحنضل ي حاج عن اي جنهه انت بتتكلم؟هي دي عيشهه دي اساسا؟خالتو عواطف بقت تقول ليهو صهيب، عيب ي ولدي عيب الكلام دة منك دة ابوك، حبوبه جرت عليهم، عمتي ماسكه، في صهيب وهو بتناقش مع ابوهو، في الاخير شال شنطتو وقام طالع، محمد مسكو قال ليهو صهيب صهيب خليك عاقل شويه دة ابوك، صهيب قال ليهو محمد خليني عليك الله، قال ليهو صهيب اسمع كلامي انت ابوي دة جديد عليك يعني؟م دايما دة اسلوبو كلنا قاعدين نستحمل ونبلع عشان مجبورين انت لييه م تستحمل؟قال ليهو صهيب منتهي اتفك منو وطلع امتثال وحبوبه بقو جارين وراهو، وعمتي عواطف بتقول ليهو ي سمير اتكلم معاهو، ي سمير طفشته الولد من البيت م براحه ي سمير براحه المشاكل م بتتحل كدة،
قال ليها ولدك سفيه ومطلوق وم نافع، فوق م انو قاعد عاطل ساي لا شغله لا مشغله كمان يتطاول ويقل ادبو؟م ياما ضاريت ليهو، ياما نضفته ليهو وسخو البعملو، ياما غطيت ليهو كان خرشاتو البتعاطاها ولا البيوت المشبوها البمسكوهو فيها وفي الاخير جاي يقل ادبو معي انا؟م ياهم اخوانو الاكبر منو فيهم المهندس والدكتور، هو الليله داخل في ال 28 سنه ولسسه مباري لي الفارغه، اعمل شنو انا اكتر من انو اي شي كنت بعملو ليهو زي م داير سواء في الجامعه او في غيرو، خليهو يمشي يطق راسو في سابع سما بقدر يبقى راجل هو؟، امو جات قالت ليهو ي ولدي، قال ليهم م داير زول يفاتحني في موضوع الزفت دة، خلوهو لي انا بأدبو بطريقتي ...
قفلته باب اوضتي علي ونمتهه، صحيت الصباح كانو داخلين في حاله كدة غريبه والبيت جو مكهرب ووشوشهم م بتتفسر، وعمتي عواطف دي وشها شااحب وعيونها مورمه كأنها م نامت، م قدرته اتكلم معاهو ولا اقول طالعه ولا م طالعهه، حبوبه قالت ليها كدة حاولي رقمو تاني شوفيهو برد، شالت التلفون ضربت، فجاهه قالت"الو؟صهيب ي ولدي، كيفكك؟قال ليها امي انا كويس الحمدلله م عندي عوجه اسي كنت داير اتصل عليك، قالت ليهو ي ولدي م...قاطعها قال ليها امي دايرة تطمني علي صح؟يلا انا كويس وعليك الله م تفتحي معي موضوع، قالت ليهو اسي وين انت؟قال ليها انا في المطار مسافر، قالت ليهو مسافر وين؟قال ليها طالع رحلهه مع اصحابي، قالت ليهو رحله وين؟قال ليها امي دايرة تطمني واتطمنتي صح؟يلا مع السلامه، قالت ليهو لمن تصل اديني خبر، قال ليها كويس يلا سلام...
عدت اسبوعين في يوم حوالي الساعه 10 ونص مساء انا كنت في المطبخ بجهز لي كريم في لبن، فجأهه حسيت بصوت جوطه برة بس م طلعته، بعد فترة بسيطه اسمع صوت حاج سمير بقول ادخل، ادخل ي كلب، وصوت زول بقول ليهو م تلز قولته ليك م داخل، وفجأهه اسمع صوت ضرب، والصوت التاني بقول اضرب، اضرب على قدر م تقدر قايل نفسك كدة بتخوفني انت؟؟...
...
الفصل الخامس عشر
، اضرب على قدر م تقدر قايل نفسك كدة بتخوفني انت؟؟...
وكان صوت الضرب شديد، انا في البدايه من الخلعه اتجمدتهه في محلي، بعد حسيت انو كل شويه الضرب بزيد وحاج سمير بقول باعلى صوتو"سكران، سكران من الساعه 10 ي كلب وحايم لي في الشارع بعربيتك، اخلي اشغالي عشان احلحل مشاكلكم واغطي على عمايلكم انا ي كلاب، ، طلعته عليهم، لقيتو بضرب في احمد، واحمد بكورك فيهو وبقول ليهو اي سكران ي حاج على كيف منو؟ابوهو قال ليهو لما بتسكر كدة ابقى راجل واصل البيت مش يتصلو علي انا في نص اجتماعاتي عشان اجي اسوقك، كرهتوني عيشتي انا ي ولادة الخيابهه ي عواليق ي م نافعين تفو عليكم، ولسه كان واقع فيهو ضرب بطريقه خياليه، كان بضربو بالقاش حتى الحديدة بتاعه القاش كان بضربو بيها، فجاهه شوفته الدم جاري من راسي احمد بقيت اكورك، قولته واي احمد، جريت عليهو من غير م احس ووقفته في النص وبقيت ماسكه القاش، لزاني قال لي م تمسكيني انتي، قولته ليهو م تضربو كدة داير تكتلو انت، قال لي هليهم يموتو ولادة الحرام ديل اصلهم كلهم م نافعين،
واحمد كان بلزني وبقول لي م تمسكيهو، خليهو يضرب ويفش غلو، السوط دة بخوف بيهو منو؟انت ي ابوي قايلنا شفع مدرسه؟نحن كبار، كان ضربتهه للصباح ولا بفرق معي في شي، ابوهو قال ليهو تفوو عليك ي حيوان،
احمد قال ليهو انت عارف اسي انا متاكد انك م زعلان عشان ضربو ليك ناس النظام قالو ليك تعال استلم ولدك، انت زعلان عشان طلعتك من نص شغلك، خلاص ي حاج المرة الجايه بسكر الساعه 12 الزمن دة م عندك مواعيد شغل مش؟تاني ضربو بالقاش لزيت احمد قولته ليهو خلاص ي احمد اسكت، جات عمتي عواطف جاريه لمن ترجف، قالت ليهم في شنو كمان ي سمير في شنو تاني وب، قال ليها ولدك التافه سكران وحضرة سيادتو حايم بالعربيه، كيف م يحوم وعندهم كلب ينضف وسخهم،
احمد قال ليهو انا م قلته ليك تعال حلني، ضربته ليك انا؟طبعا لا، كان تخليني م تسأل مني، انت اساسا م خايف علي، انت خايف على سمعتكك،
قال ليهو ي م نافع سمعتي دي سمعتي انا براي؟
قال ليهو ااي، عايز يضربو تاني خالتو عواطف مسكتو قالت ليهو سمير الولد م واعي ي سمير، شهد دخلي احمد دة غرفتو يلا سرعه
احمد قال ليها ي امي ياخي م تمسكيهو خليهو يضرب، وبعدين الليله وجعتك سكرتي دي يعني؟م انت عارفني خرشات ببلع، بنقو بشرب، اي شي في الدنيا انا بعملو وانت عارف كدة، اليله خلاص داير تبقى لي الابو الحنين؟ابوهو قال ليهو ي خايب م تابع لي درب اخوك الباطل داك،
قال ليهو انا خايب واخوي باطل تربيه منوو؟
ابوهو قال ليهو قفل ي..عايز يضربو عمتي عواكف مسكتو قالت ليهو سمير، لزاها قال ليها م تمسكيني انتي كمان، قالت ليهو الولد دمو جرى والله م بتضربو تاني، قال ليها خلي يموت يموت حيلو بركه الله،
قالت لي شهد سوقي الولد دة انتي كمان، بقيت جارة احمد بقول ليهو يلا ي احمد يلا، واحمد بحاول يتفك مني وهو بتكلم وبستفز في ابوهو، وبقول ليهو مش كان ضربتني بي قاشكك، كان جبته سيطان الدنيا دي كلها برضو بشرب واي شي بعملو، وابوهو بحاول يتفك من امو وخالتو عواطف ماسكاهو بكل قوتها، اتصارعته معاهو وانا بجر فيهو لغاايه وقعته في السلم رجلي لمن اتلوت، قمته على حيلي جريتو لغايه م وصلتو اوضتو، وهو ماشي ويتكلم، دخلتو قولته ليهو استنى، مشيت جبته مويه رشيتو بيها، قال لي م تكبي فيني مويه انتي كمان، انتو فاكرني سكران، انا واعي، انا اوعى منكم كلكم والله، قولته ليهو احمد استنى امسح الدم دة من راسك، قلع فنيلتو اللابسها ومسح بيها وشو وراسو، ووقف في الباب وقال ليهو"وبعدين انت داير تحاسبني انا على سكري؟م تحاسب نفسك اول، نسيت البيوت البقبضوكم فيها انت واتباعكك، ولا نسيت الشقق البتأجرها، ابوهو بقول ليهو اسكت ي عفن،
احمد قال ليهو انا عفن؟
انت عارف ي حاج، انا م بسكر بس انا الحاجه دي بتاجر فيها عدييل اكلمك بالواضح كدة، في مثل بقول"بن الوز شنوو؟عوام مش؟اها مش ياها برضو دي شغلتك؟تتزكر زمان لما تديني شنطه وتقول لي وصلها لبتاع الكافيه الفلاني ولبتاع الجمبه العلاني وشيل منو القروش جيبها لي وكنت بجيب ليك القروش الا بالشنطه؟م كنت عارف الرصهه الا في يوم فتحته الشنطه بالغلط واكتشفته الحكايه، ومن لحظتها انا زاتي عرفته مداخل ومخارج الشغله ومسكته فيها لما عرفته الرصهه، لقيتني كيف بالله؟مش قلته ليك بن الوز عوام، قولته ليهو احمد ادخل كفى، قال لي لالا خليني اسمعو الما بحب يسمعو،
ابوهو من تحت بتكلم باعلى صوت وبقول ليهو صعلوق م نافع تاني كدة اللقاك ماشي لي مع الماشي معاهم اسي ديل عشان اخليهم يسجنوك 5 سنهه زي الكلب، احمد قال ليهو قصدك اولاد اصحابكك الباطلين وزير ال...ووزير ال...المزعلك من صحبتي معاهم شنو وانت مصاحب ابهاتهم وشغلكم واحد؟اسمع ي حاج انت م بتحدد لي انا اصاحب منو وم اصاحب منو، انا زول مسؤل من نفسي، وبعدين ي ابوي اي زول بصاحب اشباهو، يعني انتو الكبار مصاحبين بعض لانكم على نفس الدرجه من الوساخه، ونحن الصغار مصاحبين بعض لاننا على نفس الدرجه من الصياعهه "قال كدة وهو بضحك ضحكه استهتار"تحت خالتو عواطف بتقول"سمير عليك الله خليهو ي سمير الولد م واعي ي سمير"
احمد قال ليهو شوفته ي ابوي انا دة صحبه بطاله بصاحب، بنقو، خرشات بشرب وببيع بيوت مشبوهه بدخلها اي شي كعب بعملو، قال ليهو م دة عقل الأغبيااء الزيك ي حيوان، الببيع م بشرب ي كلب لكن الحيوانات الزيك ديل يجيبو العقل من وين، قال ليهو الببيع م بشرب قاصد بيها نفسك مش؟بتبيع ودايما اعصابك بايظه وفاير، لكن تعال شوف الاصدار الجديد عندنا نحن، نبيع ونشرب ودماغنا في العالي ماف شي بخربو لينا، داير تعمل معي زي م عملته مع صهيب؟ تعال انا اصلا كايس الفرصه دي، اطردني عليك الله، زي م قالها صهيب اساسا انت م معيشنا في بيت انت معيشنا ودايس علينا برجولك، امو جات دخلتو قالت ليهو احمد، دة شنو البتعمل فيهو دة ي احمد ي ولدي دايرين تموتوني وترتاحو انتو؟اموت اموت ليكم عشان تعرفوني خلاص وصلته الحد؟تجيني منك انت ولا من اخوك التاني ولا من قطعه قلبي على اختكم الفي الغربه ولا على منو؟بقت تتكلم وتبكي، قالت ليهم انا فترته والله فترته، دايرين تجننوني انتو؟اقلع امشي ليكم عريانه في الشارع حتى ترتاحو يعني؟بقت تبكي بأعلى صوتها، احمد حضنها وباس راسها قال ليها خلاص معليش ي امي م تبكي، قالت ليهو الما ببكيني شنو؟ليه انتو ي اولادي بتعملو كدة؟عاينو لي انا امكم دي سمح على الاقل، قال ليها خلاص ي حجه م تبكي قلنا انا اسف، بقى يمسح ليها في دموعها ويبوس في راسها، البكى البكتو انا زاتي لقيت نفسي ببكي معاها قطعت قلبي المرة بجد تعبت،
طلعته مشيت غرفتي حضنتهةكريم ولدي كل م اتخيل انو كريم ممكن في يوم يصل للمراحل دي اقعد ابكي
اليوم التاني صحيت الصباح وانا نازله اتلاقيت مع امتثال في السلم قالت لي امس حصل شنو م فهمته حاجه صحيت في نهايه النقاش؟قولته ليها احمد وابوهو م عارفاهم مالو، قالت لي غايتو الاولاد ديل الا يجيبو اجل ابوهم دة، نزلنا مشينا على المطبخ لقينا حبوبه بتقول"ي بتي الاولاد ديل كلمتك قولته ليك الا تكتبي ليهم حتى جنهم الفي راسهم دة يطلع، بعدين العين عليهم حق، اولاد قدر دة وماشاءاللهم عليهم في كل المناسبات بطلعو مع بعض م كل الناس بتقول ماشاءالله، عيال سمير، عيال سمير دي براها نجيهه، عمتي عواطف قالت ليها والله ي عمتي فترته، خلاص انا دي فترته من ولدك ومشاكل اولادو م باقي لي شي الا اخلي ليهم البيت دة واطلع باقي عمري دة اعيشو بتلي مرتاح مالي مال وجع الراس كل يوم نحن في مشكله جديدة، قالت ليها ي بتي دي حاله ولادة الاولاد، قالت ليها م في غيري والدين ي عمتي ليه الا هم بس يقعدو في عمايلهم البطاله دي، قلنا ليهم صباح الخير، حبوبه قالت لينا صباح النور، عمتي عواطف كانت رابطه راسها بي طرحه ووشها شاحب وعيونها مورمهه، حبوبه قالت ليها بت الناس دي زاتها بقت مخلوعه من جات يومي مشكلهه لكن خلاص هي بقت بت البيت، عمتي عواطف قالت ليهم انا الصداع دة حيكسر راسي ماشه اخد لي غمضهه، حبوبه قالت ليها ابلعي ليك حبوب، قالت ليها اي بلعته،
قعدنا في المطبخ مع حبوبه قالت لي والله ي بتي فترنا غلبنا الينعملو، المسكينه دي اتحملت بما فيه الكفايه من مشاكل اولادها وراجلها، قلته ليها كل شي بتحل بإذن الله ي حبوبه، قالت لي يتحل كيف مع الاولاد الما عاقلين ديل، امتثال قالت ليها ي خالتي انا كلمتك قبل كدة، قولته ليك سمير دة يتعامل معاهم براحه، يصاحب اولادو بدل م يكرهم فيهو، قالت ليها م بفهم دة ي بتي م بفهم زول اتجاهو واحد، قالت لي ي بتي عليك الله اتكلمي مع احمد دة نحن م بسمع كلامنا كدة حاوليهو انتي يمكن يسمع، قولته ليها اقول ليهو شنو لكن، قالت لي اي شي خليهو يبطل البعمل فيهو دة اهديهو ي بتي، قولته ليها سمح، المساء كدة باب الاوضه كان فاتح وكريم كان واقف وبحاول يمشي على الباب والباب قريب من السلم يمكن يقع، جريت عليهو مسكتو جمب الباب شايفه سارة شايله صينيه اكل ماشه بيها على اوضه احمد، قلته ليها مودياها لي احمد؟قالت لي اي، قلته ليها جيبيها، شلتها منها ومسكتها كريم، دخلته لقيتو قاعد وبلعب في حاجه زي التلفزيون كدة، قولته ليهو قالو ليك اكل، قال لي م داير انا شيليهو، وشو كان مورم وعلامات الضرب في وشو زي الجروح، قولته ليهو سمح خليهو لمن تجوع اكل، قال لي شيليهو معاك قولته ليك م عايز م بتفهمي انتي؟ق
قلته ليهو اسمع تاكل او لا دي حاجه بتخصك، لكن وانت بتعمل كدة فكر في امك المسكينه دي، اسي انت صحيت شوفته حالتها؟مشيت عليها شوفتها عامله كيف؟م خايفين عليها في يوم في نص نقاشاتكم دي تقع تموت وتريحكم؟صدقني م حتعرفو قيمتها الا بعد م تفقدوها، قال لي انتي جيتي قعدتي يوم واحد بس شوفتي خلقه ابوي ساي قولته طالعه مخليه البيت م بالك نحن العايشين معاهو سنين وصابرين؟قلته ليهو انا خليني على جنب م تربط مشكلتي بمشاكلكم، ابوكم انا م مجبورة عليهو لكن انتو مجبورين، خلي ابوك واي شي على جنب فكرو في امكم دي يااخي والله م صح البتعيشوها ليهو دة بجد اسي من الصباح رابطه راسها وقافله نفسها في اوضتها بس في الاخير انت حر
طلعته خليتو،
اليوم التاني لقيتو قاعد وبتونس معاها عادي وتقريبا صالحها واعتذر ليها وكذا، عدة يوم، يومين، وتلاته، بعدها انا واحمد بقينا شبه اصحاب، يعني هو تعاملو معي كويس، بقعد معي كتير لما يلقاني قاعدة براي، وبشيل كريم وبلعب معاهو احيانا في الحديقه تحت بشيل الكورة وبنزلو يلعب معاهو واحيانا بسوقو بحوم بيهو بالعربيه وكدة، احيانا انا بخاف عليهو لانو ثقتي في احمد م على قدر كدة لاني عارفاه بتعاطى وكذاا بس م بقدر اقول ليهو لا م تشيلو فهو بقى يتحسس من ردات فعلي احيانا بقول ليهو خليهو بتعبك ساي وكذاا، قال لي م تخافي لما يكون معي كريم م بعمل اي شي ولا بضرب اي شي، خجلني فبقيت اخليهو يشيلو على الدوام، حتى كريم زاتو اتعلق بيهو وبقى كل م يشوفو يكون ملهوف عليهو وحتى بحاول ينطق اسمو
عدت شهرين او شهر ونص تقريبا كنا مقفولين في البيت ونفس الروتين وكل شي، في يوم بعد م صلينا المغرب امتثال قالت لي في ملل وزهج حاصل صح؟قولته ليها يعني، قالت لي دقيقه، طلعت تلفونها واتصلت تلفون وقالت"الوو، احمد وين انت؟ايوة قريب وين يعني؟طيب ي احمد ياخي زهجانين تعال طلعنا اي مكان، عشينا اي مكان بس انا وشهد وكريم ياخي شهد دي من جات م طلعت محبوسه عندها شهر ونص جوة البيت، خلاص تمام طيب والله بتلقانا جمب الباب، طيب طيب
قفلت منو قالت لي يلا، قلته ليها وين؟قالت لي اقرب توب ليك خلينا نطلع احمد جاي يطلعنا نتعشى انا زاتي اديني توب من تيابك دي، قلته ليها م كان ليها داعي، قالو لي ي بت انتي عويرة قعاد البيت دة براهو بجيب اكتئاب، قولته ليها طيب، لبسنا تيابنا وشلنا كريم وطلعنل، منتظرين نص ساعه بعداك حا، قالت ليهو بالحاله قلته اللقاكم بره وانت متاخر ساعه، قال ليها الزحمه الزحمه ياخ، ركبنا العربيه قال لينا جيبو كيمو دة ادوني ليهو جاي، امتثال قالت ليهو اقعد قول لينا جيبو كيمو واقلب بينا العربيه، شال كريم ختاهو قدامو وقال بيهو كيمو ي كيمو، كيمو دة بقى معلم في السواقه ياخ م بتخاف منو ولا شنو ي صحبى وإتحرك، امتثال قالت ليهو مع كريم حتجيبو اجلنا، قال ليها م تخافي وبعدين حتى لو دايرة تتقلبجضوم كيمو دي براها بتوزن لينا العربيه وم بتخليها تتقلب وقعد يضحكك
امتثال قالت لي واي ي شهد خلاص انتهى ليك من ولدك شيلي الفاتحه عليهو، ابتسمته ابتسامه خفيفه، قال ليها ماشه وين انتو اسي؟قالت ليهو اي مكان، قال ليها اي مكان وين بالزبط م ممكن تكونو طالعين وم محددين، قالت ليهو اي مكان بعمل بيتزا ظريفهه ي احمد ياخ، قال ليها معناها نمشي اوزون، يلا ي كيمو 1، 2، 3، لننطلق الى اوزون، فضلنا ماشين مساافه بعدها وقف العربيه قال لينا يلا، نزلنا، قال لينا ادخلو لاحقنكم بس نبركن العربيه، دخلنا امتثال قالت لي نقعد هنا، قعدنا، شالت ورقه كدة قالت لي شوفي المنيو عشان نطلب، قولته ليها شنوو؟قالت لي شيلي الورقه دي طيب واختاري نطلب بيتزا بشنوو، طبعا شلته الورقه وبقيت اعاين في صور الاكل لانو اصلا الكلام المكتوب انا م حافهم فيهو شي، شويه كدة جا احمد شايل كريم، قعد وقعدو جمبو، قال لينا ها طلبتو؟امتثال قالت ليهو لسه، قال ليها منتظرين شنو طيب؟قالت ليهو نطلب بيتزا بالفراخ؟قال ليها البتشوفو انتو انا م عندي مشكله، قالت لي شهد؟قولته ليها طيب، قالت ليهو لو سمحته، 2 بيتزا، واحدة فراخ، والتانيه لحمهه عادي، قال ليها طيب، احمد قال ليها اطلبو عصير برضو، قالت لي شهد تشربي عصير شنو؟قولته ليها اي شي، قالت لي طيب اطلب ليك على زوقي، احمد قال ليها انا وكيمو عايزين عصير فراوله باللبن صح ي كيمو؟امتثال قالت ليهو فتر منك ياخ جضومو دي فترت والله ياخي خلي ليهو جضومو في حالهم
قال ليها بالعكس بحب الحركه هو وم اجي عليهو يضحك عارفني بلعب ليهو بيهم، قالت ليهو بحب الكلب بحب خناقو
جابو العصير، وشويه كدة جابو البيتزا وبدينا ناكل، فجأهه ونحن بناكل سمعنا صوت ضحكه بت، الضحكه كانت غريبه وم تمام، شويه كدة تاني اتكررت وكم مرة كمان، امتثال قالت لينا دي مالها، م ركزنا معاها كملنا اكل، تاني الضحكهه اتكررت وبصوت عالي كمان المرة دي، امتثال قالت كدة اوڤر واتلفتت، بعد مساافه قالت اجي، احمد كدة شوف كدة دة م اخوك البغباني؟احمد قال ليها احم احم م ترطزي، قالت ليهو والله دة صهيب، قال ليها امتثال فهمنا خلاص م تعايني ليهم، قالت ليهو شوفي مباري اشكال كيف، اتلفته عليهو، فجأهه اشوفو قاعد مع بت في المقاعد البتكون طويله ديك ومتلصق معاها ومقرب منها بطريقهه مقرفهه وبتكلم معاها في اضانها والبت منكشه شعرها ولابسه كيف كيف وبتضحكك كأنو م قاعدين في مكان عام، وكانهم م شايفين زول والناس كلها مركزة معاهم لانهم شاذين، اتلفته على احمد لقيتو بعاين لي، عملته روحي م مهتمه وتاني م اتلفته، امتثال قالت ليهو عليك الله شوف اخوك الما عاقل دة معقوله بس يااخي، معقولهه امو الليله دة كلو صاحيه تصلي وتدعي ليهو وشايله همو وهو شوف الاشكال المباريها، احمد قال لينا مش خلصتو خلونا نرجع، قالت ليهو خليني انكلم معاهو، قال ليها عندك رقمو لو عايزاه اتصلي اتكلمي معاهو م تتكلمي معاهو في مكان عام، قالت ليهو حتى م براعي للذوق العام ولا لي اسم ابوهو ولا اي شي، اسي كان قالو دة ولد سمير م شينه في حقو؟قال لينا يلا، طلعنا، قالت ليهو البيتزا السفري م شلتها، قال ليها بجيبها انا، مشى جابها ورجعنا ونحن بطنا طاامه بجد من الشفناهو، بالليل حوالي الساعه 12 كدة باب غرفتي دق، اتخلعته طبعا فتحتو لقيتو احمد، قال لي م اكون صحيتك، قولته ليهو لا اساسا ي دوب نومته كريم، قال لي م تركزي مع الشوفتيهو قبيل، صهيب اخوي دة اساسا كدة، قولته ليهو ه م اهتميت اساسا والله ولا فارق معي، قال لي بجد ي شهد م عايزك تفكري في الموضوع ولا تزعلي نفسك احتجتي اي حاجه انا هنا كلميني، مستعد ابقى ليك بدل صهيب واي شي عايزاهو بس شاوري عليهو انتي وكريم هشيلكم جوة عيوني وكريم دة حيبقى بالنسبه لي زي ولدي واكتر...
...
الفصل السادس عشر
قال لي بجد ي شهد م عايزك تفكري في الموضوع ولا تزعلي نفسك احتجتي اي حاجه انا هنا كلميني، مستعد ابقى ليك بدل صهيب واي شي عايزاهو بس شاوري عليهو انتي وكريم هشيلكم جوة عيوني وكريم دة حيبقى بالنسبه لي زي ولدي واكتر...
طبعا انا اتخلعته من كلامو فقيت واقفهه وبعاين ليهو وم عارفه ارد اقول ليهو شنو، بعد فترة كان عايز يمد يدو يختها في وشي، على طول قفلته الباب في وشو، حسيتي م طبيعي، يعني بعد فترة تقريبا كذا اسبوع اول مرة احس احمد بتكلم معي كانو م طبيعي، كانو شارب حاجه، اتوترته، قلته يمكن هو فهمني غلط، شاف تعاملي العفو معاهو وافتكر انو انا خلاص ممكن اعمل كذا ولا كذا، بس الحاجه الحيرتني يعني حتى لو الحاجه دي انا م متقبلها ومستنكراها، الواقع بقول انو انا مرت اخوهو هو كيف يفكر فيني كدة، باي منطق بس؟
بقيت الوم في نفسي واقول اصلا انتي اديتيهو وش زيادة عن اللزوم ي شهد، اصلا اولاد المدينه ديل هم كدة يكونو، ودي اخلاقهم م مهم مع مرت اخوهم او مرت ابوهم حتى م بحسبو حساب للحاجه دي قلته لنفسي خلاص من بكرة حأتجنبو، او حاقطع علاقتي بيهو حتى، يعني ريدتوو لي كريم دي م كانت ساااي
بكيت بكى لمن الصباح اصبح صحيت لقيت كريم ماف، طلعته مخلوعهه نزلته لقيت امتثال بتتكلم بالتلفون، قلته ليها صباح الخير، قالت لي صباح النور، قولته ليها كريم وين؟قالت لي صحى قبيل وكان ببكي، حبوبتو كانت بتأكل فيهو في المظلهه بهناك، قلته ليها طيب، مشيت على المظلهه لقيت حبوبه وعمتي قاعدين، قلته ليهم صباح الخير، حبوبه قالت لي صباح النور ي بتي، اتلفته يمين وشمال م شايفه كريم، قولته ليهم كريم وين؟ قالت لي كريم صحى بدري وبكى كدااا لمن الله غفر ليهو جابتو لينا امتثال، اسي شالو احمد قال ماشي بيهو الفرن يجيبو عيش الفطور، قولته ليها اها، قلبي بقى يضرب وبقيت متوترة من غير سبب، حبوبه قالت لي اقعدي ي بتي، سميرة جيبي صبارة الشاي والصينيه كبيهو لي شهد دي، قلته ليها م غسلته وشي ولا صليت لسسه صحيت لقيت كريم ماف اتخلعتهه، قالت لي ايواا خلاص اجهزي وتعالي اشربي، قولته ليها طيب، رجعته غرفتي جهزته وصليت بعد مسااافهه طلعته مشيت لقيت امتثال بتقول"يااخي بقت في زحمه في ال ATM غريبهه خلاص، اول امس واقفهه من الصباح كنت مع شوجي والله الا خليتناهو وشلته من شوجي، واقفين ساعه ياخي وصف كمان والشمس نار، حبوبه قالت ليها انتي م تشيلي من البيت الهنا، قالت ليها م كنت محتاجه بس بعد طلعنا إحتجته، عمتي عواطف قالت ليها تاني اعملي إحتياطاتك اول
قالو لي اقعدي اشربي الشاي مكبوب جاهز، قعدته اول م بديت اشرب كدة جا احمد شايل كريم ويلعب معاهو وكريم يضحكك باعلى صوت عندو، امتثال قالت ليهو بقع نزلو من رقبتك، احمد قال ليها م بقع ياخ مدربو انا الزول دة حبوبه قالت ليهو صحبهه شديدة مع احمد، قال ليها البكاي دة داير زول يلعبو بس
عمتي عواطف قالت ليهو م تزكرني فترتو الاولى الجا فيها كان موقفنا على رجل واحدة من البكى، انا ساكتهه سااي كنت، احمد قال ليهو يلا هووي امشي لي امك انا طالع الجامعه، كريم مسك فيهو وبقى يبكى، احمد قال ليهو ي زول اها في شنو؟حلاوة وإشتريناها، ومعاها شوكلاته كمان وجبنا الكشكوش دة اها مالك تاني؟حبوبه قالت ليهو مش والفتو عليك شيل شيلتكك قولته ليهو جيبو انا بشيل، قال لي هاك امسمي، قلعتو منو قلع وكريم لسسه متعلق، بقى يشاغل فيهو ويقول ليهو بااي ويمسكو من جضومو، عمتي عواطف قالت ليهو كررر علي بالليل بنوم فتران عشان عمايلك فيهو دي
احمد قعد يضحكك..
الغريبه كان بتصرف بصورة طبيعيه، كانو م عامل حاجه، ولا حاسي بحركتو الامس عملها، ولا بتغابى، ولا كان م واعى م عارفه بس كان بتصرف بطريقهه اقل من عاديهه كمان، قلته لنفسي ي شهد م عليك بيهو المهم انتي اعملي حسااااابكك في تعاملك معاهو بس
حبوبه قالت ليهم ي جماعه الليله هيا بتي م حضرنا الاخبار بتاعتها فاتتنا مع الونسه، عمتي عواطف قالت ليها بعيدوها الضهر، امتثال قالت لي طبعا ي شهد هيا دي حماتكك اكبر من احمد على طول، مزيعهه في قناة الحدث الاخباريه، يومي بنتكلم معاها فيديو بتقول عايزة تشوفك بس انتي ي اما نايمه او مع ولدك في الغرفه، قولته ليها ياخي ماشاءالله عليها، عمتي عواطف قالت لي معقولهه ي شهد م اتكلمتهومعاها نهائي طول قعدتك دي؟قولته ليها ابدا والله، حبوبه قالت لي اسي الصباح دة اتصلت علينا بعدين كدة لمن نتصل عليها نديك تتكلمي معاها
عمتي عواطف قالت لي ومازن ولدي الكبير برضو م بتعرفيهو مش؟هزيت ليها راسي بمعنى لا، حبوبه قالت ليها م هي ي دوب بدت تتولف علينا عشان كدة واحدة واحدة ي بتي
عمتي عواطف قالت ليها صح والله لكن بعد كدة هي مننا وفينا ومازن ومحمد واحمد ديل زي اخوانها، مازن دة ي بتي مهندس معماري متخصص في كل حاجه، شوفتي التصميم الداخلي بتاع القصر؟قلته ليها اي قصر؟قالت لي القصر الجمهوري سنويا هو مسؤل من تغيرو، وسنويا بنزل من قطر عشان الموضوع دة حتى الفرش هو مسؤل من تغيرو برضو، قولته ليها ماشاءالله والله، قالت لي وعندي بت خال امي على طول امها متوفيه ربيتها معي من عمرها سنه معي هنا، اسي ابوها عرس ليها واحد قيادي في البرلمان ماشاءالله، اسي مشو اجازة تركيا بجو بعد شهر كدة، قولته ليها ماشاءالله، قالت لي الحمدلله ي بتي البيت ملاان والله الا وجع الراس الانتي شايفاهو بعينك دة، قولته ليها ربنا يهون إن شاءالله، امتثال قالت لي الا انا البايرة ي شهد
عمتي عواطف قالت ليها اجي ي امتثال سمير دة م ياما جاب ليك عرسان الا ناس كبار في الحكومه وعندهم الشي كمان براك ابيتي، حبوبه قالت ليها والله زي م قولتي براها بترفس نعمتها برجلها، امتثال قالت ليهم بري مالي بعرس لي ناس مستقبلهم م نضمون بكرة يصفوهم واحد ورا التاني وانا اترمل، عمتي عواطف قالت ليها البصفيهم منو ي امتثال، وبعدين خليك من الشغالين في الحكومه، قبل كدة م جوك الدكاترة والمهندسين وغيرو، لكن انتي زاتك يختي بس مباريه لي شغلك من المستشفى لي اصحابك، قالت ليها هو في احلى من كدة بالله
وبعدين انا مقتنعهه بي انو لسسسه ود الحلال الفيهو النصيب م جا قالت ليها اقعدي باري لي اقتناعك دة لمن تدقي ال 30، امتثال قالت ليها وسن ال 30 دة يعني بورة؟يااخي دة ي دوووب عمر الفرفشهه والرهاابهه والكياتهه زاتها، حبوبه قالت ليها راجل يعرس ليهو مره اتجاوزت الثد 20 سنه يعمل بيها شنووو؟امتثال قالت ليها معليش ي خالتي معزورين م انتو عرسوكم عمركم 12، 13 سنه وحاليا دة يعتبر إغتصاب قصر م زواج قالت ليها اااه ياخ دة كلام فارغ سااي العلم الخلاكم جهلهه دة، امتثال قالت ليها حسكت ي خالتي علشان م نتناقش
قمته ضحكتهه، عمتي عواف قالت لي دة حالهم ي بتي م تستغربي ههههههه
في الجانب التاني صهيب قاعد في شقه وفاتح التلفزيون وبشاهد وماسك تلفونو في نفس الوقت، فجأهه جاتو مكالمه، قال ي الله ياخ من المعط، خته التلفون على جنب، تاتي جاتو مكالمه، فتح الخط وقال "اهلا ي حاج في شنو؟قال ليهو وين انت بتصل عليك مليون مكالمه م بترد مالك؟قال ليهو في شنو ي حاج مش طلعته خليت ليك البيت؟قال ليهو اسمع دايرك اسي دة وريني مكانك ولا تعال لي في المكتب، صهيب قال ليهو في شنوووو؟قال ليهو قلته ليك تعالني في المكتب وحتفهم كل حاجهه...
المساء ونحن قاعدين جا احمد داخل، قال لينا امي وين؟امتثال قالت ليهو في المطبخ، قال لينا وحبوبه؟امتثال قالت ليهو بتصلي العشاء فوق مالك بتسأل خير؟قال ليها ابوي دة الليله تعب شويه ونقلوهو المستشفى، امتثال قالت ليهو شنووووووووو؟المستشفى ليييه مالو؟قال ليها روقي عشان كدة قال م يكلموكم هو كويس بس ضغطو ارتفع شويه وتعب عشان كدة، عمتي عواطف جات طالعه قالت ليهو وهي مخلوعه من متين في المستشفى؟وليييه م كلمتوني؟في مستشفى شنوووو؟قال ليها رويال ي امي، وم كلمناكم عشان عارفين حتتوتري كدة، المهم انا..قاطعتو قالت ليهو اطلع وديني المستشفى سريع يلا، جرت مشت الغرفه لي حبوبه، قالت ليها عمتي سمير دة قالو في المستشفى، حبوبه قالت ليها شنوووو؟في المستشفى كررر علي سمير مالو الحاصل عليهو شنو الليله طلع نصيح من البيت، قالت ليها والله ي عمتي م عارفه البسي ارح نحن طالعين، قالت ليها لا حول ولا قوة الا باللع، جيب العواقب سليمه ي الله، جيب العواقب سليمه ياارب،
م كنت عايزة امشي معاهم بس لما شوفته حالتهم وهم متوترين وخايفين وكدة حسيتها شينه م امشي معاهك، م عشانو هو عشانهم هم، احمد قال ليهم استعجلو ياخ، امو قالت ليهو انت مستعجلنا مالك ابوك حالتو متأخرة للدرجه دي كان متأخرة ي ولدي كلمنا وكان حاصله ليهو حاجه كمان كلمنا، حبوبه قالت ليها ي سوسن استغفري، إمتثال قالت ليهو نسيت تلفوني في الغرفه، خلاص ي احمد انتي وخالتي وعواطف اسبقونا انا وشهد وكريم بنجي بعربيتي تمام؟قال ليها طيب، بالفعل هم مشو ونحن لحقناهم، اول م وصلنا المستشفى من الباب كل الناس كانت بتسلم على امتثال وبتقول ليها"دكتورة امتثال كيفك، دكتورة امتثال وين انتي اجازتك لسه م خلصت و...اكتر من كم نفر كانو بسلمو عليها، قولته ليها دكتورة انتي يعني؟قالت لي ااي لكن اخدته لي اجازة دايرة اساافر والله ي شهد لكن م عارفه واجازتي قربت تخلص، قولته ليها ماشاءالله طالما دكتورة، قالت لي دقيقه اتصل على احمد اشوفهم وين، اتصلت قالت ليهو اهاا طايب جاين عليكم، مشينا عليهم لغايه م وصلناهم لقينا احمد ومحمد واقفين، سلمنا على محمد، امتثال قالت ليهو خير ابوك مالو خلاص داير يركب التونسيهه ولا شنوو؟قال ليها والله ي خالتي لسسسه عليهو شويهه يااخ
بقيت اعاين ليهم م جادين طبعا، قالت ليهو في الغرفه دي؟قال ليها الجناح كلو محجوز ليهو كل الغرف دي فاضيهه دي بس الهو فيها، بقيت اتلفت واعاين في المستشفى واقول دي مستشفى ولا قصر عديل، اسي دي مستشفى والعندنا في حلتنا ديك مستشفى؟ولا مقارنهه بيها زاتو، محمد قال لي شهد انتي كيف عامله طبعا مع الجري والشغل م بنتلاقى كتير، قلته ليهو الحمدلله بخير والله تسلم، شال كريم قال لي البطل دة كيفو خلى البكى والشغب ولا لسه، قولته ليهو والله يعني، كريم كان ناايم بقى يصحى فيهو ويجرو من انو بصوابعو ويضحك، جو دكتورات شافوهو بعمل كدة بقو يقولو ليهو احمد.
حراام عليك م تعمل فيهو كدة يااخي، واحدة قالت ليهو يخواتشي من حلاوة الجضوووم تتاكل "Can I kiss him?,، محمد قال ليها Yes , باستو مسااافهه بعدها قالت يخواني يتاكل، صحباتها قالو ليها خلاص حتنتهي من ود الناس المسكين، قعدو يضحكو بعد م مشى احمد قال اريتني كريم اناااا ي بختكك ي جضوم كيمو احيييييهه بس محمد قال ليهو انت م بتتهدي؟
م كفينك العندكك؟ احمد قال ليهو انت عايش في النعيم دة مع الحوريات وبتقارن العندي بالعندكك؟قعدو يضحكو مساافهه لما لاحظو لي بقيت اتلفت محمد قال لي شهد واقفهومالك معقوله ياخ؟تعالي اتفضلي مكتبي اقعدو فيهو اساسا فااضي، قولته ليهو لا، قال لي كلنا عارفين م عندك رغبهه انك تدخلي للحاج وعشان م نضغط عليك تعالي هنا احسن، ونحن متحركين فجأهه باب غرفه ابوهم فتح وصهيب يطلع منها، طبعا انا فضلته واقفه لدقيقه، احمد قال ليهو اوووووو اخونا المندثر، سلم على احمد بالكتف والاحضان قال ليهو الخبر؟صهيب قال ليهو والله ياهو زي م انت شايف، ، احمد قال ليهو قبيل جيت بس م لاقيتك، صهيب قال ليهو كنت برة في الكافتريا، احمد قال ليهو عشان كدة...قال ليهو دقيقهه عاين بإتجاهي وجا سلم علي، قال لي كيفكك انتي كويسه؟قولته ليهو الحمدلله وقولته لي محمد جيب صهيب دة بتعبك ساي، محمد قال لي لا خليهو يتعبني شنو ياخ دة كيمو، احمد قال ليهو بعد يعملها فيك زي بعملها فيني حتغير كلامكك دة
شالو وختاهو في صهيب وقال طالما بعملها كدة بنختلف خلييه يعملها في المان دة، قعدو يضحكو مع احمد، حسيت بالاحراج حبتين قولته ليهو جيبو، قال لي لا خليهو، وكريم نايم وسط دة كلو، بعدها دخلنا مكتب محمد وقعدنا جاب لينا مويه ومشروب وفضلنا قاعدين وهم بتونسو وانا ساكته كان ممكن اتونس معاهم لو م الكريه دة قاعد محمد قال لي شهد مالك ساكته؟وكلامك قليل كدة ولا انتي اصلا كدة؟احمد قال ليهو كدة ميين والله ونااسهه وكلامها كتييير اسالني منها انا
قولته ليهو انااااا؟محمد قال لي م تركزي معاهو وم تشتغلي بكلامو، فجأة في تلفون ضرب، صهيب وقف على حيلو ورقد كريم في مكانو وقال"ايوة الو، وطلع، اول م طلع جات امتثال داخله، قالت لينا انتو هنا وانا افتش، احمد قال ليها عارفه؟البيبيسي دة من قبيل بقول "انا حق امتثال، امتثال، امتثال"قعدت تضحك قالت ليهو اححح وانا زاتي نفسي فيهو شدييد يلا بالهنا على البي محمد قال ليها خالتو يااخ، قالت ليهو ي ولد هييي خوخهه، خالتو دي تقولها في بيتكم م هنا
قعدتهه اضحكك، احمد قال ليهو بتبالغ طبعا يعني معقوله تمثال الحريهه دي تقول ليها خالتو؟امتثال قالت ليهو اسألو بالله الما مربى، محمد قال ليها مربى ولا طحنيهه؟ قالت ليهو البنات المدردقات فيك هنا ديل لو عرفو هبالتك دي تاني حتشمهم قدحهه، بقو يضحكو وهم مشتغلنها، جا صهيب داخل، امتثال قالت ليهو برسل ليك واتسب سافهني ليه، م بترد علي ليه، بتصل عليك بتفصل في وشي ليييييهه؟ضحك قال ليها متين؟قالت ليهو اي اضحك اضحك لو كنت من عينه البنات البتمشي معاهم اوزون وبتضاحك معاهم وبتتكلم معاهم بالهمس في اضنينهم قدام الخلق كلهم كان رديت
ضحك قال ليها متين الكلام دة؟واوزون شنو كمان؟قالت ليهو اي كذبني انا بس حتقدر تكذب احمد وشهد وكريم؟محمد ضحك مساافهه وقال ليهو بالثابتهه ي صحبي، عليك اللهةفي زول بغنج بحجاتو السمحه في اوزون؟احمد قال ليهو اسمع اسمع والحاجه السمحه قاعد بكل اريحيه تحلف تقول قاعد معاها في بيتهم اريتني كان صورتو ليك
طبعا انا بقيت منظره راسي وبلعب في ضفوري، امتثال لماوحست بي غمزت ليهم عيونها وقالت ليهو اسي ي محمد فحوصات ابوك لقيتوها كيف؟محمد قال ليها حاله قلبو شويه تعبانه وضربات القلب م مستقرة لكن اسبوع كدة بتحسن، ...
لما جينا طالعين راجعين البيت محمد قال ليهم ولا امي ولا حبوبه تقول عايزة تبيت مافي لانو اساسا ماف شي تبيتو عشانو، ابوي كويس، وصحتو كويسه كلها كم يوم وحيطلع، عمتي عواطف قالت ليهو ابوك زاتو حلف ماف زول يقعد معاه ولا نجيب سيرة مرضو لزول، قال ليها بالزبط كدة لانو بخير ودي فترة نقاهه ليهو من ضغوطات الشغل بس امشو البيت وتعالو بكرة وانا مداوم معاهو والدكاترة والممرضين زي م انتي شايفهه م مقصرين، احمد قال لينا انا ماشي عندي مشوار، انتو ارجعو مع امتثال طيب؟حبوبه قالت ليهو ماشي وين ي ولد بالليل دة؟قال ليها ليل وين ي حبوبه الساعه ي دوب 10 يخ، امتثال قالت لينا يلا طيب خلونا نمشي، محمد قال لينا يلا، عمتي عواطف قالت ليهو كان...قاطعها قال ليها حصلت حاجه بكلمكك يلا ي امي اتوكلو، امتثال قالت لينا تعالو، وقفت جمب حاجه كدة طويله وضغطت على مفتاح موصل في الحيط شويه كدة فتح زي باب كدة، عمتي وحبوبه ركبو فيهو وامتثال شبه دخلت، بعدها حبوبه قالت لينا الولد وين خليتوهو في البيت؟امتثال قالت لي شهد كريم نايم في الكرسي
قولته كريم وجريت بإتجاه مكتب محمد، محمد قال ليهم انتو انزلو بنلحقها ليكم، دخلته لقيتو في سابع نومه، جيت طالعه لقيت احمد ومحمد بضحكو، احمد قال لي م جادة طبعا الحمدلله انك ناسياهو هنا يعني عادي ي شهد نتوقعك في يوم تنسيهو في حته محمد قال ليهو خلاص بطل طعمجه يعني عشان نستو في الكنبه تعمل ليها موضوع م تنساهو يعني يعني انت قايل ممكن يجي يوم تنساهو في المواصلات مثلا
بقيت اعاين ليهم واضحك، احمد قال لي عان هو نايم كيف ولا همو، قولته ليهم ودوني للناس ديل منتظرني تحت، صهيب جا طالع من غرفه ابوهو قال لي احمد ي احمد الحاج بنادي عليك، احمد قال ليهو انا؟خير اللهم اجعلو خير ومشى عليهو، "، محمد قال ليهو راجعك بيتك انت ولا ماشي وين؟صهيب قال ليهو لا ماشي البيت الكبير، محمد قال ليهو طيب سوق معاك شهد دي ياخ هي زاتها ماششه واحمد عندو مشوار م راجع اسي، صهيب قال ليهو طيب، محمد قال لي شهد يلا امشي معاهو، قولته ليهو ناس امتثال بكونو منتظرين، قال لي ناس امتثال بكونو مشو ي زوله امشي مع صهيب، مشيت وراهو وقف في نفس مكان امتثال وعمل نفس حركتها لغايه م الباب داك فتح، قال لي تعالي وانا مترددة بس دخلتهه، على طول الباب قفل وانا هنا قلبي عمل شحح،
محمد اتصل على امتثال قال ليها اسمعيني شهد دي جايه مع صهيب انتو اتحركو امشو، قالت ليهو صهيب جاي البيت؟قال ليها ايوة،
فجأهه الحاجه الدخلنا فيها دي بقت نازله بينا لتحت انا من الخلعه قولته وااااي وبقيت م قادرة اتماسك وانا شايله ولدي مسكتهه في قميصو وبقيت جاراهو بكل قوتي قولته ليهو دة شنووو وقف البتاع دة انا راسي لفهه، شال مني كريم قال لي اهدي، قولته ليهو انا راسي لافي قولته ليك، طبعا بتكلم معاهو بصراخ، فجاهه وقف، قال انتي كويسه؟حسيت براسي لافي كانو الارض دي دايرة بي، بقى يتكلم معي وهو ماسكني من يدي ومطلعني من المكان داك وكان في ناس واقفين منتظرين، قال لي شهد، قولته ليهو م قادرة امشي حقع، سمعتو قال لواحد لو سمحته ممكن كرسي متحرك سرعه، بالفعل جابو لي كرسي متحرك قعدوني فيهو وجابو لي مويه شربتها، بعد مساافه حتى حسيت بنفسي احسن ووعيت، قال لي انتي بخير؟قولته ليهو ايوة وقفته على حيلي، قال لي لو م اتحسنتني م تمشي، قولته ليهو لا اتحسنتهه انا، قال لي طيب عشان م بنفع معاك الاصانصير ننزل بالسلالم، قلته ليهو طيب، الناس قالو لي اتحسنتي؟قولته ليهم ايوة، نزلنا بالسلالم وهو شايل كريم وفضلنا نازلين ونازلين لغاايه م وصلنا تحت انا رجولي اتورمت من كترة السلالم، وصلنا العربيه فتح الباب الورا رقد فيهو كريم، قال لي تعالي انتي اركبي قدام عشان م يصحى، قولته ليهو بس ممكن يقع، قال لي لا م بقع، اصريت على اني اركب ورا وابيت اركب معاهو قدام، قال لي طيب راحتك، بالفعل ركبته ورا واتحركنا بس لاقتنا زحمه في الشارع قالو حادث، واقفين ساعه في الشارع بعدها اتحركنا لغااايه م وصلنا البيت، شال كريم وقال للحرص بركن العربيهةدي المفتاح جوة، قال ليهو طيب، دخلنا لقينا البيت صااني شكلو البيت كلو نام، طلعنا فوق لغاايه م وصل غرفه كريم عايز يدخل قولته ليهو لا قاعد ينوم معي في غرفتي، قال لي طيب، عايزة اشيلو منو مشى بإتجاه غرفتي وفتح الباب ودخل رقد كريم في السرير وغطاهو، طبعا انا واقفه مصدومه وبعاين ليهو وبقول ي ربي دة مالووو؟؟اكيد م واعي او راسو م تمام، وانا واقفه في الباب جا طالع قال لي متأكدة انك بقيتي احسن ولا لسسسه حاسه بدوخهه؟بقيت اعاين ليهو بإنبهار كاني مخلوعه، قال لي لو م تمام خلينا نرجع المستشفى احسن، قولته ليهو اااااااااااا لا انا تمام، قال لي طيب انا لو نمته نومي تقيل شويه بس لو عايزة اي حاجه او حسيتي نفسك لسسسه تعبانه اتصلي علي تلفون مش معاك تلفون؟هزيت ليهو راسي وانا متنحه بمعنى لا، قال لي لا ياخي م عندك تلفون؟طيب دقيقهه، طلع من الغرفه عدى شويه خلاني اتكلم برااي وانا محتارة فيهو عايزة اقفل الباب دقاهو، قال لي شهد، قولته ليهو بخلعهه نعم؟قال لي اتفضلي دة تلفون جديد كان قاعد في دولابي ليهو فترة م كنت شغال بيهو فيهو شريحه ودي سماعتو وشاحنو إتفضلي اشتغلي بيهو، قولته ليهو لا م بحتاج والله، قال لي كيف م بحتاج، اسي لما تكوني عايزة تتكلمي مع اهلك بتقولي لمنو ولا م قاعدة تتصلي؟سكتته، قال لي من جيتي م اتصلتي على اهلك؟هزيت ليهو راسي بمعنى لا، قال لي بتبالغي طبعا لو قولتي لاي زول من ناس البيت حيتصل ليك عليهم انتي هنا م في سجن يعني الحاجه العايزاها اعمليها او اطلبيها ماف زول حيرفض ليك فهمتي؟ كونك تتكلمي مع اهلك دي اقل حاجه كان طلبتيها من امتثال بتتصل ليك عليهم، اسي انا حاوصلو ليك في الشحن دخل وقف جمب كوبس كدة وصلو في الشحن قال لي لي بكرة حيكون شحن، عايني لو ضغطتي علي الحته دي حيفتح ولو م عرفتي تستعمليه اسالي امتثال تمام؟قولته ليهو طيب، قال لي يلا تصبحي على خير وانزلي اشربي ليك عصير ولا اجيبو ليك؟هزيت ليهو راسي بمعنى لا، قال لي طيب اشربي حليب ولا اكلي ليك حاجه م تنومي كدة ولو إحتجتي اي حاجه انا هنا دقي لي باب الغرفهه بس ماشي؟...
كسرهه
ي جماعه في بت امس لاقاها صحبي، في الشارع الجمب شارع القيادة وسألتو عن اتجاه شارع البلديه، مواصفاتها"خدوريه او سمراء، مركبه تقويم، سمينه او مايله للسمن لابسه اسكيرت اسود واسبورت رمادي، لو انتي هنا وشوفتي الكلام دة بلييز راسليني خاص، الموضوع كلو خير والله كلو خير، وهو متأمل شديد انو يلقاك، م وقفك في الشارع لانو كان ملان ناس وم صح يعمل كدة لمجرد انك سألتيهو، من امس بفتش في الكومنتات، تاقو للسمراويت يخخ
...
الفصل السابع عشر
قولته ليهو طيب، قال لي يلا تصبحي على خير وانزلي اشربي ليك عصير ولا اي حاجه م تنومي كدة ولو إحتجتي اي حاجه انا هنا دقي لي باب الغرفهه ماشي؟... هزيت ليهو راسي بمعنى كويس، طلع وقفل الباب، للحظهه فضلته واقفه وبعاين للباب مستغربه طبعا فيهو م عارفاهو الليله حاسي بشنو دة كمان، بقيت اقول لنفسي العيله دي فيها شي م تمام، براهم بتقلبنو
صهيب في الجانب التاني دخل غرفتو وإتصل تلفون وقال"ي روحي اهدي انا من الصباح في المستشفى كنت مع ابوي تعب شويهه، لا هو تمام الحمدلله بس شويه مضاعفات في القلب دخلناهو المستشفى، جيتي الشقهه انتي؟يعني لسه هناك ولا رجعتي؟طيب خلي بالك وانتي سايقهه، ي حبيبي والله نفسي اتكلم واساهر معاك بس مرهق شديد اليوم، اليومين دي هتكون صعبه شويه لاني معظم الوقت هكون مع الحاج في المستشفى وانتي عارفه الجوطه البتحصل بس اي وقت لقيت نفسي فاضي هنزل اشوفكك، وانا كمان ي روحي يلا تصبحي على خير بعد فصل رفع حواجبو وقال اوف،
صحيت الصباح لبسته كريم وقعدتهه اصلي والباب كان فاتح وانا شايفه كريم ماشي بس كنت بصلي م قدرته اقطع صلاتي، طلع وانا بسلم كدة فجاهه اسمع كريم يصرخ جريت لقيتو واقالبيت، السلم وطقهه راسو في الحديدة على م اعتقد وفجاهه اشوف الدم جاري من جبهتو، انا لما شوفته الدم خلاص جن جنوني بقيت اصرخ وهوو يصرخ وشايلاهو جات حبوبه جاريه قالت لي في شنو؟ لما شافت الدم في وشو قالت لي لا إله الا الله كرر علي ي بتي مالو؟قولته ليها وقع ي حبوبه وقع، لما شافتني ببكي وم قادرة اهديهو وكريم ببكي شالتو مني وجرت بيهو على غرفه امتثال، قالت ليها امتثال اصحي اصحي شوفي الولد دة وقع كيف، امتثال صحت مخلوعه وقالت بصرخه كريم، دخلته وانا بصرخ وبقول ليهم اودني ولدي ادوني ولدي حيموت انا ماشه بيهو الدكتور شوفو الدم جاري في وشو كيف، وهو من شدة م صرخ لمن بقى م قادر يطلع صوت بس بتنهد، جات عمتي عواطف جاريه قالت لينا في شنو في شنو، قولته ليها ولدي ي عمتي عواطف وقع حيموت حيموت ي عمتي عواطف
حبوبه قالت لي قولي بسم الله ي بتي موت شنو استغفري، قولته ليها ي حبوبه ادوني اشيلو، امتثال قالت ليهم طلعوها بره، قولته ليهم ولدي حصلت ليهو حاجه ساكت م ببكي ولا بعمل اي حركه ولدي م قادر يتنفس، امتثال قالت ليها عواطف طلعي شهد برة من هنا سرعه قولته ليك، عمتي عواطف جرتني طلعتني برة وقفلت الباب بقيت ابكي، قالت لي اهدي ي بتي م كدة الشفع ديل في عمرهم دة اصلا بتحصل ليهم الوقعات دي بس م بتحصل ليهم حاجه، قولته ليها انا كنت بصلي وم قدرته اقطع صلاتي م غفلته منو دقيقتين بس وربي
قالت لي ي بتي البكى م بحلو روقي دقيقه دخلت وخلتني واقفه ومتكيه في الحيطه وببكي، فجأهه اسمع بصوت صهيب بقول لي في شنو؟شهد؟رفعته راسي قولته ليهو صهيب ولدي، بديت ابكي، قال لي ولدك مالو في شنو؟قولته ليهو وقع، قال لي وقع كيف ومن وين و اسي وين ودوهو المستشفى؟قولته ليهو لا مع امتثال هنا، قال لي مع امتثال كيف ليه م ودهو المستشفى مشى فتح الباب فجأهه اسمع صوت كريم بصرخ، جريت على الباب قولته ليهم ادوني ليهو ي اخوانا، امتثال قالت لي ي شهد ماف شي والله ببكي عشان المعقم حار بس واسي كويس لسه مخلوع بس، ربطو ليهو شاش في مكان راسو، عايزة امشي اشيلو منها صهيب شالو قال ليها خلوهو لي البطل دة، اها كدة تعال وريني الرماك شنو دي الأرض دي؟انت ي دوب رجولك شايلاك ياخ
قعدو يضحكو، حبوبه قالت ليهو والله على قولتك ي دوب يمشي كويس، امتثال قالت ليهم الولد دة ادوهو عين والله ي اخوانا امس ونحن دخلين المستشفى كلها تعاين ليهو وشافع زي دة م اي زول بشوفو بقول ماشاءالله، حبوبه قالت ليها هي زاتها شهد دي غبيانه بتلبس الولد دة ملابس صغيرة، دايرة اتكلم معاها في الموضوع دة كنت انا، عمتي عواطف قالت ليهم اسي انا طالعه السوق بجيب ليهو معي كمون اللبسو ليهو في رقبتو دي
فجأهه بدا يبكي تاني صهيب قال ليهم انا بطلع بيهو اخد لفه واجي يمكن زهجتو دي تفك، حبوبه قالت ليهو اي ي ولدي سوقو، شالو مشى بيهو، حبوبه قالت لي تعالي ننزل تحت ي بتي م تقلقي ولدك كويس واسي بجي، نزلته قعدته معاهم وانا مقلقه واطقطق في يدي وكل شويه اطلع برة اقيف شويه غير الحرص م بشوف شي برجع ادخل، لغايه م ااخر لحظهه رجعتهه اوضتي ووقفته في بلكونتها، بعد ساعه كدة شوفتو جا داخل بعربيتو، انتظرتهه مسافهه لما م جا مشيت على اتجاه الباب اول م فتحتو لقيتو في وشو، بقيت اعاين ليهو كان شايلو في كتفو، قال لي بصوت واطي نايم دخل رقدو في السرير لما بدأ يبكي بقى يطبطب عليهو، لما سكت رفع يدو واتحرك من جمبو براحهه قال لي بصوت وااطي كويس م عندو شي م تشيلي همو، قولته ليهو بجد؟قال لي والله وديتو الدكتور قال لي وقعه عاديه وجرح بسيط زي م قالت امتثال، قولته ليهو طيب، قرب مني وختهه يدو في كتفي و قال لي اعملي ليهو حساب انتي وخلي بالك منو بس، رجعته منو خطوتين وبقيت اعاين ليهو، خطى نفس الخطوتين الخطيتهم انا وبقى يعاين لي في عيوني، خته يدو في خدي وقال لي خليك متأكدة إني م هخلي اي حاجه كعبهه تحصل ليك لا انتي لا ولدك، عايزة انزل ليهو يدو مسك يدي قال لي يمكن الفترة الإتعرفنا فيها ببعض كانت غلط وانتي اخدتي فكرة سيئه عني بسس بقولو الزول لو م عاشرتو م تحكم عليهو صح؟وانتي لسه م بتعرفيني وانا عارف الفكرة المكوناها لي انتي في راسك بسس...فجأهه حبوبه قالت لي شههد، قوله شهد دي اتفكيت منو، قولته ليها ايوة ي حبوبه، حبوبه فتحت الباب لقت صهيب واقف وانا مخلوعه ومتوترة، قالت ليهو صهيب انت هنا، قال ليها جبته كريم وصحى من النوم فجأهه ورجع يبكي ي دوب نام وسكت، قالت ليهو ي حليلو خلعه الوقعه لسه باقيهه فيهو، هاك دة الكيس بتاع الحلاوة والألعاب الجبتو ليهو معاك خليتو تحت امسكي ي شهد، مسكتو منها، قالت لي نحن طالعين المستشفى نشوف عمك دة انتي م بتقدري عشان ولدك خليك هنا، قولته ليها طيب، قالت ليهو صهيب انت م ماشي ي ولدي؟قال ليها ماشي ي حبوبه بس اجهز وبلحقكم انتو ماشين بعربيه امتثال؟انا هنا قلبي طار من الخوف، قالت ليهو اي مارقين مع امتثال، قال ليها طيب نتلاقى هناك، قالت ليهو خلاص كويس، والمشكلهه انها طلعت وقفلت الباب وراها، بقيت ماسكهه في الكيس وضاغطه عليهو، قال لي طيب انا هطلع عشان ححصل الجماعه ديل عايزة حاجه قبل م امشي؟هزيت ليهو راسي بمعنى لا، قال لي طيب اتصلتي على اهلك؟قولته ليهو لا، مشى فصل التلفون من السلك وفتحو وجابو لي قال لي حافظه رقم زول من بيتكم؟قولته ليهو ايوة، قال لي مليني ليهو، بقيت املي فيهو بعدها ضغط على حاجه كدة ووقف مساافه بعدها قال لي داخل هاك، مسكته التلفون كان في جرس شويه كدة اسمع صوت خالي التاج وهو بقول مرحب، قولته ليهو خالي التاج، قال لي شهد، قولته ليهو خالي كيفك والله مشتاقين وناس البيت كيفهم كلهم مالكم م بتسألو مني ومن ولدي و...بقيت اتكلم معاهو وانا م حاسه بروحي وببكي، قولته ليهو عايزة ناس حبوبه وعماتي اسلم معاهم قال لي اسي انا في السوق بعدين لمن ارجع بديك ليهم، قولته ليهو خلاص اتصل علي هنا في الرقم دة زاتو وسلم على ناس حبوبه سمح، قال لي يصل تب إن شاءالله وانتي كمان وصلي تحياتنا لأهل راجلك والوليد خلي بالك منو، قولته ليهو كويس، بعد فصلته منو لقيت صهيب مافي شكلو طلع بعد م انا بديت اتكلم، وبالفعل المساء رجع واداني حبوبه وعماتي وكانت معاهم مريم اتكلمته معاهم مسافهه قريب ساعه بعدها حبوبه قالت لي انا زاتي عندي رقم جابو لي التاج بعدين بخليهو يتصل ليك عليهو منو شان تتصلي علي يومي تطمنيني عليك، قولته ليها كويس، بعد اسبوع خرجو ابوهم جابوهو البيت، وكلهم بقو متلمين حتى تعاملهم مع بعض اختلف بسبب مرض ابوهم دة وبقو يتلمو يقعدو في الهول حقهم ويتونسو واحيانا بقعدو في الحديقه برة بشربو شاي العصر وكذا..
انا الشي المحيرني انو صهيب بقى تعاملو غير شديد، يعني إهتمام وبحاول يفتح معي مواضيع لما يلقاني قاعدة براي، في يوم انا قاعدة في المطبخ بقشر في بطاطس هو جا داخل يشرب مويه، قال لي مع جوطه المطبخ وكدة، هزيت ليهو راسي بمعنى ايوة، قال لي البطل بتاعي وين؟قولته ليهو مع احمد تحت، قال لي طيب وامي وين؟قولته ليهو جاتها مكالمه مشت فوق، قال لي وطيب حبوبه وين؟قولته ليهو حبوبه مع ابوك في اوضتو، قال لي طيب وإمتثال، قمته على حيلي فتحته الماسورة في البطاطس قولته ليهو إمتثال مع احمد تحت ومحمد في المستشفى إتلفتهه وراي عايزة اشيل السكينه لقيتو واقف وراي مباشرة، قال لي طيب انا مكانتي وين بالنسبه ليك انتي ك شهد بس، اتخلهتهه وقلعته ليهو عيوني، وهو بيني وبينو سنتمترات بس، قولته ليهو عايزة اشيل السكين انا وتاني لو سمحته م تحاول تستغل المواقف وتقرب مني كدة الحركه دي اعملها مع نوعك البتمشي معاهو المطاعم داك ماشي؟!لزيتو وشلته السكين وبقيت اقطع في البطاطس وانا متوترة لمن برجف وهو واقف لسسه، قال لي النوع الانتي بتتكلمي عنو داك حاجه وانتي حاجهه، قولته ليهوفي الحالتين م بهمني انا في الأول والأخير قاعدة في البيت دة م على زمه راجل لا انا قاعدة على زمة ولدي، عمتي عواطف جات داخله قالت ليهو صهيب جوعته ولا شنوو؟قال ليها والله ي امي جوعت شديد ومرت ولدك مصرة انها تتغلى وتشتغل على اقل من مهلتها، ضحكت قالت ليهو م في اكل في التلاجه طلعو دخلو المايكرويف، قال ليها خلاص جهزوهو لي وانا في غرفتي، قالت ليهو كويس، طلع وانا متغااظه من كلمه مرتي القالها دي كيف، خلصته تقطيع البطاطس بقيت ابشر في الجزر، عمتي جهزت الصينيه، قالت لي شهد هاك عليك الله وديها ليهو، قولته ليها بخلعه انا؟قالت لي البطاطس في النار لو خليتو بحرق، قولته ليها لا انتي وديها وانا بحمرو ليك، قالت لي لا والله من قبيل شغاله في المطبخ انتي امشي وديها ليهو وارتاحي انتي زاتك، حمرته دنقرته شلتهها ووديتها ليهو، دقيت الباب عايزة اختها في الأرض وامشي الباب فتح بقى يعاين لي، قولته ليهو عمتي جهزت ليك الأكل، قال لي بإبتسامه يعني م انتي؟إتلفتهه منو قولته ليهو هاك، قال لي طيب ممكن تجي تاكلي معي لأنو كتير علي براي، قولته ليهو لا م دايرة انا امسك، قال لي طيب شال الصينيه وانا اتحركته من جمبو،
دخلته اوضتي اخدته لي نومه صحيت كأني كنت بحلم بي انو كريم ببكي، لبسته توبي وطلعته بره لقيت الشمس قربت تغيب وصهيب بلعب مع كريم وامتثال بالكورة امتثال بتشوتها ليهم وبتخلي كريم يجري يجيبها ليهو، واحمد في المسبح بصفر وبقول ليهو يلا ي كيمو يلا، وصهيب بقول ليهم ياخي فتر فتر والله وهو بضحكك وبلحق كريم وبشيلو في رقبتو وبشوت ليهم الكورة وكريم عاجباهو الحركهه ويضحكك، امتثال قالت ليهو م تعلمو الكسل خليهو يجري يطلق رجلينو دي شويه، قال ليها جاب ليك الكورة دي اكتر من عشرة مرات كل مرة في اتجاه دة فات كريستيانو زاتو ياخ صح حبيبي؟نزلو وباسو مساافهه قال ليها شايفه قال اي، هو في الواقع مافي كراهيهه غو حقد جواي تجاهو بس م عارفه م بقدر اتعامل معاه زي م بتعامل مع البقيهه ابدا
الوضع استمرة حوالي 4 شهور ودخلنا على الشهر الخامس بنفس الوضعيهه، وتعامل صهيب ابدا م اتغير بالعكس كان كل يوم ببقى افضل حتى انا اقنعتهه نفسي بي انو انا م مفروض اتعامل معاهو بطريقه زفته، خصوصا انو خلاص كريم اتعلق بيهو شديد اكتر من احمد حتى وبقى م بنزل منو لما يلقاهو ومعظم الوقت بقول لي جهزيهو جاي سايقو معي واحيانا بقول لي اجهزي نطلع الحته الفلانيه لما اقول ليهو لا بكلم امتثال عشان نطلع مع بعض وكذا، م عارفه بس حسيتو اتغير شدييد اتولدت ثقهه جواي تجاهو، بقى تعاملي معاهو طبيعي، بتسبل بي كريم وبجي الغرفه يقعد بالساعات بس عشان يتونس معي، واحيانا بنوم كريم في غرفتو وبنوم معاهو علشان انا اجي اشيلو بالليل وبتعمد يعمل كدة، يعني عدت علينا ايام شبه حلوة، ايام حسيت فيها بالراحه النفسيهه حبتين وبقيت احسن، حسيت انو الحياة بدت تبتسم لي بجد، في يوم صهيب شال كريم ومشى بيهو غرفتو الكلام دة بالليل، انا بعد م صليت وقريت كم ايه من سورة البقرة وخلاص عايزة انوم قلت امشي اجيب ولدي، فتحته باب الغرفه لقيت كريم نايم وصهيب راقد جمبو وبتكلم بالتلفون، اول م شافني قفل الخط وبقى يعاين لي، م ركزته معاه جيت اشيل ولدي تلفونو ضرب، عايزة ارفع صهيب من السرير، شالو رقدو بالإتجاه التاني، قولته ليهو في شنو مالك عايزة ولدي انا، جراني من يدي ورقدني جمبو في السرير، بقيت اتقالع معاهو قولته ليهو صهيب انت م واعي دة شنو البتعمل فيهو دة، قال لي يعني الواحد لما يكون عايز ينوم وسط مرتو وولدو ببقى م واعي؟قولته ليهو صهيب فكني خليني انزل، قال لي ماف نزله، قولته ليهو هتنومني معاك بالغصب؟قال لي زي م تسميها سميها، قولته ليهو عاين تلفونك بضرب شيل تلفونك اتكلم كلامك والعب لعبك وخليني انزل، قال لي قولتيها براك الفي التلفون دي لعبه بس انتي بالنسبه لي حقيقه وجزؤ من واقعي الما بقدر اتجاوزو فهمتي، بقى يمشي يدو في خدي وهو بعاين لي وانا خلاص عايزة ابكي، قال لي والله م هعمل شي ولا حغصبك على شي بس خليك هنا ممكن؟
عايزة انزل جراني ولفه يديهو حواليني قال لي بطلي عنادك وقوة راسك دي، بعد مصارعه معاهو ودموع نمتهه في محلي من شدة م كان ماسكني ومصر على انو انوم معاهو في سرير واحد، صحيت على صوت كريم وهو بلعب، فتحته عيوني اشوف صهيب راقد ومقعد كريم في بطتو وبرفع ليهو في يديهو زي الكأنو بريض فيهو كدة وكريم يضحك، صهيب بقول ليهو يلا قول بابا، ارح قول بابا، كريم فعلا قال ليهو بابا، صهيب قال ليهو تاني تاني يلا باباا، قمته على حيلي من الخلعه والتوب بتاعي كان مفكوك وم لابساهو، صهيب عاين لي بإبتسامه قال لي كريم عاين ماما صحت يلا قول لماما صباح الخير، كريم قال لي ماماا وضحكك، صهيب قال لي صباح الورد، لبسته توبي وانا مغبونهه منو وطلعته حتى كريم م شلتو، م حصل زول قرب مني بالإسلوب دة من وفاة سعد الا هو، وانا بستحمى قلت لنفسي بس غريبه م عمل معي شي غلط، م فكر يقرب مني بطريقه كدة خلتني اقاومو، حتى انا لما لقيتو مصصر على انو يرقدني جمبو وقال لي هغصبك على حاجه اتطمنت وإستسلمت بناء على كلامو وفعلا هو م عمل شي في حين انو حتى لو عمل دة حق من حقوقو، نزلته لقيت امتثال في المطبخ، قولته ليها صباح الخير، قالت لي صباح النور وين انتي نايمه مشيت غرفتك امس بالليل لقيتك مافي والصباح برضو لقيتك مافي رحلتي مع صهيب ولا شنوو
حسيت بالإحراج طبعا ودخلته في ظفوري، قولته ليها ود اختك المجنون دة امس جبرني انوم معاه في غرفتو م خلاني اشيل ولدي، قالت لي صهيب واي دة مجنون بعملها بقيت اعاين ليها وهي بتضحكك، قالت لي خلاص م حضحكك ه، المهم الخبر الحلو هيا الليله جاايهه اخيرا
قولته ليها بجد؟قالت لي والله، قولته ليها تصل بالسلامه يااخي، قالت لي طبعا بعمل ليها في كفته وصينيه مكرونه بالبشاميل روحها ونفسها فيهم، قولته ليها ظريف اساعدك في حاجه؟قالت لي ونسيني بس وهاك قطعي لي الشمار الاخضر دة عليك الله، طبعا سارة من الصباح تغسل لو عندك ملابس طلعيها ليها، قولته ليها م عندي والله امس غسلته ملابسي وملابس كريم، قالت لي انتي كويسه بتغسليهم اول بأول
ونحن قاعدين جو حبوبه وعمتي داخلين شكلهم جاين من السوق، حبوبه قالت لينا تعب التابا واليابا، قولته ليها حبوبه تعالي اقعدي هنا، شلته منها الأكياس، عمتي عواطف قالت لي شهد صباح الخير اها هيا م اتصلت؟امتثال قالت ليها بري والله، قلعو تيابهم وقعدو جا صهيب شايل كريم ويلعب فيهو، قال ليهم صباح الخير ي جماعه، امو قالت ليهو صباح النور، حبوبه قالت ليهو كيف اصبحتهه ي ولدي؟قال ليها والله ي حبوبهه مبسوط ياخي مبسوط شديد ياخي، طبعا بتكلم وبعاين لي، امو قالت ليهو خير ان شاءالله الباسطك شنو كدة الليله، حبوبه قالت ليهو هي ي يابا عساك دوم مبسوط كدة، قال ليها امين ي حبوبه انتي بس ادعي يخ، امتثال بقت تعاين ليهو وتعاين لي وتضحكك، قولته وي دي تكون فهمت كلامو غلط لا يااخ
جهزنا الاكل والعصير وكل حاجه، اثناء م انا بدخل العصير الفريذر فجأة اسمع صوت صراخ عالي، طلعتهه مخلوعه طبعا فجأهه اشوف واحدة حاضنهه حبوبه وبتقول ليها والله والله والله ي حبوبه شوق، وحبوبه تقول ليها حمدلله على سلامتك ي بتي حمدلله على سلامتكك شرفتي ي بتي ونورتينا والله البيت من غيرك م ليهو طعم، وفجأهه اتكررت القصه مع عمتي عواطف واتفتح موال بتاع بكاء، بعدها إمتثال بنفس النمط وعليهو صراخ واحضان و...، البت كانت حلوتهه شديد لابسه بنطلون ضيق ومكفكف من تحت وقميص وجزمه وفاكه شعرها، قلعته الجزمه قالت ليهم بابا حبيبي وين ووين السجم ديل صهيب، محمد واحمد وينهم، امها قالت ليها كلهم مافي وابوك دة مكتبو لسهه م جا، قالت ليهم اها كيفكم يااخي وربي مشتاقين مشت على حبوبتها قالت ليها حبوبه ياخي مشتاقاك شوق م عادي وباستها في راسها وساقتها قعدتها في الكنبه ورقدت في رجولها وبقت تتونس معاها، رجعته المطبخ جات امتثال قالت لي شهد هيا جات م سامعانا بنصرخ كيف مالك م جيتي، قولته ليها م حبيت اقطع ليكم اللحظات الاسريه وكذا، قالت لي انتي هبله تعالي سلمي عليها يلا قومي تعالي، ونحن طالعين فجأهه نسمعها بتصرخ، لما وصلنا شفناها جاريه على صهيب وهو شايل كريم، وفجأهه شالت كريم وبقت تبوسو في جضومو قالت ليهو وبعلي من حلاوتو وبعلي احلى من في الصور والفيديو وي من الجضوم يخوااني
صهيب قال ليها على فكرة انا هنا، انا اخوك الاسمو صهيب الزمان داك متزكراني ولا لسسه مع جضوم كريم؟قالت ليهو هي نسيت وحضنتو قالت ليهو مشتاقين والله مشتاقين شوق م عادي، قال ليها قبل كم شهر كنت معاك ويومي ماعطاني مكالمات فيديوخلي مشتاقين قالت ليهو غلطانه انا البتصل عليك ي غياظ وجرتو من مناخرو، مسكها من جضومها قال ليها ولا فاضيات لحقات كريم زاتو قالت ليهو والله واجعني من يوم م علقته عليهم م شافو العافيهه
امتثال قالت ليها لو خلصتي سلام على اخوك الماعطاهو يومي سلمي على شهد، اتلفتت علينا عاينت لي مسافهه قالت لي انتي شهد ام كريم؟قولته ليها ايوة، قالت لي اهلين كيفكك؟قولته الحمدلله بخير وانتي؟قالت لي تمام م عندي عوجهه
سلامها كان مسيخ وبارد شديد لمن انا اتحسستهه من نفسي كاني كنت معاها اسي، حتى امتثال حست بي بس م ركزت، وهي ماشهه قالت لي صهيب لوكال شديد ي جاكس ياخ اتسيكتهه تسيكهه عجيبهه، صهيب عاين لي وضحكك وقال لي كريم يلا امشي لماما فترتني زاتو ياخ
انا إتضايقتهه شديد مع اني م فهمته كلامها القالتو وهي طالعه بس ضحكه صهيب وعينو لي خنقتني، رجعته غرفتي من الزعل حسيت بنفسي م قادرة اتنفس حتى، لما جا زمن الغداء نادوني قلت ليهم م عايزة غداء انا بطني ملانه، جاني صهيب قال لي م عايزة غداء ليهه؟قولته ليهو بطني ملانه انا، قال لي بطنك ملانه اكلتي شنو من الفطور الكان قبيل داك؟قولته ليهو صهيب والله انا م عايزة، قال لي كلهم منتظرنك تحت عشان تجي تتغدي لو م نزلتي انا كمان م نازل، قلته ليهو صهيب، قال لي يلا مسكني من يدي وضغط عليها، قولته ليهو طيب بس البس لي توب كويس، قال لي يلا منتظرك، قولته ليهو حالبس التوب وبلحقكك كريم زاتو نايم م حتأخر، قال لي لا قدامي، طلعته التوب من الدولاب بقيت اعاين ليهو، قال لي العين دي قصدك بيها اجي البسو ليك يعني
قولته ليهو وشك على الباب، ضحك قال لي والله انتي تحيري، اتلفت بعد م خلصته اتلفت علي لقاني وراهو قولته ليهو يلا، قال لي رايك شنو نتغدى برة طيب، قولته ليهو الناس تحن منتظرين يلا، نزلنا وهو بتكلم معي وبقول لي عويرة كيف في زول بعزموهو برفض العزيمه، قولته ليهو مش انا رفضتهه؟قال لي اي، قولته ليهو يبقى في
قعد يضحكك قال لي زكرتيني فيلم، هم شافونا لما بنتكلم وبنضحكك وكانو مركزين معانا حسيتهم لما وصلنا كلهم بعاينو لينا، امتثال قالت لي في زول اسي قال م عايز ياكل واسي حنسوهو ونزل، حسيت بالاحراج لمن دوختهه، قامت هيا قالت ليها مع الموضوع م بستاهل تحنيس يعني الواحد بطنو دي م بحنسوهو عليها الدراما م حبابها، امها عاينت ليها وقرصت ليها عينها، قالت ليها مام، امها قالت لينا يلا سمو ي جماعه، الأكل حسيتو إتحنضل علي اساسا م حبيت انزل لاني حسيتها م حبتني ولا طاقتني علشان كدة قلت م انزل، اكلته شويه وقمته قولته ليهم بالهنا، بقو يحلفو فيني ابيت اصريت على اني شبعته ورجعته غرفتي، وانا قاعدة وبشاهد في التلفزيون جا صهيب داخل وشايل ليهو صحن رز بالكستر ومعاهو ملعقتين، لقاني مشغله قناة كدة شال المقعد المتحرك و قعد جمبي في السرير وخته الصحن فوق للسرير، قال لي انا متأكد انو القناة الانت مشغلاها دي اسي لو قلته لي حصل فيها شنو قبل دقيقتين من دخلتي م حتجاوبي، قلته ليهو ليه، قال لي عشان بالك م هنا، انتي متضايقهه من كلام هيا صح؟قلته ليهو ابدا والله، قال لي بجد؟قولته ليهو خالص خالص، قال لي م تركزي معاها اصلا هي بتدي في الوش بس قلبها ابيض لو اتعمقتي فيها حال الاعلاميات زي م عارفهه، قولته ليهو فعلا هي ماشاءالله عليها، شال ملعقه رز بالكستر وأكلني ليها قال لي م عايزك تضايقي من اي شي بحصل حواليك اتفقنا؟قولته ليهو طيب، قال لي هتاكلي ولا أااكلك؟قولته ليهو اساسا م عايزة، بال لي لا انا جبتو على اساس انو ناكل مع بعض ف بليز، قولته ليهو طيب، بدينا ناكل واكلته لمن م حسيت بنفسي وهو بتونس معي وشاغلني بالونسه وكذاا، بعدها قال لي انا طالع عندي مشوار يمكن اتأخر لي اخر الليل عايزة حاجه قبل اطلع؟قولته ليهو لا، قال لي طيب يلا سلام،
عدت يومين اصحاب هيا البنات بقو يجوها في البيت وانا اصلي م كنت بطلع عليهم بحبس نفسي وولدي في الغرفه، في يوم كنت في المطبخ وانا طالعه الجرس ضرب وسارة مافي كانت في اجازة وسامعه هيا بتكورك وبتقول افتحو الباب ي التحت م سامعنو يعني، مشيت فتحته الباب لقيتهم بتين حلوات تقول بنات حور، واللبس والشعر وكل شي حاجه كدة خرافيهه، سلمته عليهم وقولته ليهم اتفضلو، جات هيا نازله وهم داخلين، قالت ليهم م كان تجو ي سجم علشان اموتكم، وسلمت عليهم، واحدة منهم قالت ليها امس نسيت وصلتي هنا، قالت ليها عارفه قاعدة عندي فوق، وهم طالعين قالت لي شهد جيبي لينا مويه في جك فوق، قولته ليها طيب، مشيت شلته ليهم كبابي في صينيه ومويه في جك وشلتها وديتها ليهم، لما وصلته قريب للغرفه فجأهه اسمع واحدة فيهم بتقول "م قادرة اوقف بكاء م قادرة انا والله من لحظه م عرفته وانا مصدومه، معقوله عمو سمير يعمل كدة في صهيب ويختو في موقف زي دة ليه بس وعلشان شنو، هيا قالت ليها ي بت انتي هبلهه ولا حاجهه، البت لوكال شديد فكرك صهيب هيخليك عشانها؟قالت ليها قصدك شنو انتي؟قالت ليها صهيب م حكى ليك؟قالت ليها لا، قالت ليها طيب كل شي في وقتو حلو، قالت ليها قصدك شنو انتي؟قالت ليها كل شي في وقتو حلو حتفهمي كل حاجهه بعدين بس انتي بطلي بكاء وهبل عايني لنفسك مرتين وعايني ليها هي في مقارنهه؟ التانيه قالت ليها بالزبط كدة فكري بالمنطق وبعدين واضحك صهيب م حكى ليك عشان م يجرحكك لانو هو زاتو إتختهه امام الأمر الواقع زيو زيكك، دقيت ليهم الباب هيا قالت لي ادخل، دخلته قولته ليهم المويه اتفضلو، البت الكانت بتبكي عاينت لي من فوق لتحت ومسحت دموعها، طلعته وانا جواي إستفهامات كتيرة بس لقيت نفسي بقول وانتي مالك ي شهد في النهايه صهيب اخر إهتماماتكك، بس هيا كان قصدها شنو لما قالت ليها حتفهمي كل حاجه في وقتها؟فكرته كدا م لقيت جواب للموضوع ولقيت افكاري مشوشه إتجاوزتو وقلته ئهه ي شهد بتكون بتهدي في صحبتها بس، عدة شهر وصهيب تعاملو معي اصلا م اتغير بالعكس، في يوم جاني بعد العشاء كدة قال لي شهد ممكن نطلع مع بعض شويه، قولته ليهو ليه؟قال لي متضايق شويه وعايز اتكلم معاك بس م في البيت هنا، قولته ليهو طيب بس كريم نايم، قال لي نوصي عليهو امتثال تراقبو، قولته ليهو طيب، لبسته وطلعته معاهو، ركبنا العربيه مشينا مسافهه وهو كان بشرب في السجاير من طلعنا، بشرب وهو ساكت وم كنت قادرة اتكلم معاهو، لما حسيت السكات طال قولته ليهو في شنو؟سكت، قولته ليهو انت سايقني عشان تسكت، قال لي م عارف بس انا متضايق شديد، قولته ليهو من شنو بسس؟قال لي من كل حاجه ي شهد انا مخنوق، مخنوق شديد فهمتي، قولته ليهو طيب قول لي السبل شنو بالزبط الحاصل شنو؟قال لي شهد انا اليوم وصلتهه 28 سنه وم عامل اي شي في حياتي دي م عامل اي إنجاز، اي كل حاجه متوفرة عندي بس انا م مبسوط من نفسي ابدا ي شهد، عايز اشتغل واعمل دخل لنفسي،
قال لي شهد انا اليوم وصلتهه 28 سنه وم عامل اي شي في حياتي دي م عامل اي إنجاز، اي كل حاجه متوفرة عندي بس انا م مبسوط من نفسي ابدا ي شهد، عايز اشتغل واعمل دخل لنفسي، عايز احس بنفسي زول مسؤل زي زي اخواني الكبار، زي هيا، شهد انتي عارفه انا خريج هندسه معمار وعندي سنتين وللأن م عملته ولا شي وم خطيت اي خطوة في حياتي، عايش كدة بين الجبنات والشيش والرحلات، يعني لما ازهج بقطع تزكرة وبسافر اقرب مكان بس حتى وانا بعمل الحجات دي م مرتاح ي شهد، اخد نفسس عميق وولع ليهو سجارة شلته منو السجارة قولته ليهو دي م بتحل ليك مشكله، قال لي بتريحني، قولتهه ليهو لو بتريحكك م كنت هتشكي لي، قال لي طيب اعمل شنو بس قولي لي، قولته ليهو طيب عايز تعمل شنو؟قال لي م عارف، قولته ليهو كيف يعني؟قال لي عندي مشروع في بالي بس م عارف فجأهه خطر على بالي وم عارف كيف وكيف هل حيظبط ولا لا، حاسي بنفسي جاهز وم جاهز، قولته ليهو مشروع شنو؟قال لي حتقيفي معي؟انا محتاج مساعدتك فيهو، قولته ليهو شنو قول لو بقدر اساعدك اكيد هساعدكك، قال لي عايز اعمل مشروع في بلدكم هناك، عايز ازرع محصول بحيث انو في سنهه واحدة يكون عملته مصدر دخل كويس، قولته ليهو وانا هقدر اساعدك كيف؟قال لي انا معي القروش بس م لدرجه انها تخليني اجر او اشتري قطعه ارض، القروش العندي ي دوبها تكفي إحتياجات الزراعه والناس الحيشتغلو فيها، فانا محتاج قطعه ارض ازرع عليها وفيما بعد ممكن ادفع إيجارها، قولته ليهو صهيب دي حاجه في قمه البساطه واكيد انا معاك للنهايه كمان دامك عايز تبدأ من الصفر، انا اساسا ابوي لما اتوفى خلى لي قطعه ارض، وجدي خلى لي كذا قطعه، لو انت جادي انا م عندي مشكله، اكتر واحدة ارضها كويسه هكلم خالي التاج يجهزها ليك، قال لي بجد ي شهد؟قولته ليهو والله جادة دي م حاجه بهظرو فيها، قال لي م حتقدري تتخيلي انتي بكدة هتكوني عملتي فيني معروف قدر شنو، قولته ليهو م تشيل هم ان شاءالله هيحصل كل خير وتتوفق
عدت يومين على الكلام دة وهو م سألني ابدا، مشيت انا لقيتو قاعد براهو في الحديقه وبشرب في قهوة، قولته ليهو صهيب، قال لي ايوة، قولته ليهو انت بطلتهه؟قال لي شنو؟قولته ليهو الموضوع الفاتحتني فيهو قبل يومين، قال لي لا ابدا، قولته ليهو طيب عملته شنو؟قال لي شهد انا منتظرك انتي تفاتحي اهلك في الموضوع اكيد طبعا انا م همشي اقول ليهم انا عايز ارض بتكم عشان ازرع فيها، قولته ليهو طيب برجع ليك بعد شويه، مشيت شلته التلفون اتصلته على خالي التاج وحكيت ليهو الحاصل، م قولته ليهو انو صهيب هو الطلب مني كدة لا قولته ليهو انا اديتو الفكرة دي وهو وافق عليها، قال لي ي بتي جدا ابشري تب، اصلا ارااضيك في الحفظ والصون وم نقص منها متر، قولته ليهو طيب انا دايراكم تدوهو ارض مشروع جدي الكبير، الدايما زراعتعا بتكون ناجحه عشان الارض كويسه وكدة، قال لي طيب ابشري إعتبري الموضوع انتهى، رجعته لي صهيب لقيتو مافي، انتظرتو لغاايه المساء لما م جاء إتصلته عليهو كان في مكان جوطه شديدة كدة، قال لي ايوة ي شهد في حاجه، قولته ليهو اتصلته عليك عشان اقول ليك انو كلمته خالي انا ووافق قال م عندو مشكله، قال لي ومتصله علي اسي عشان كدة يعني م قادرة تنتظري لمن ارجع، قولته ليهو م الزمن اتأخر عشان كدة، قال لي طيب طيب، قفل الخط قولته دة مالو؟؟؟م علينا المهم انا العلي عملتو انا بس حنيت على حالو م اكتر، الصباح صحيت على صوت دق في الباب، نزلته فتحتو لقيتو هو قال لي صباح الخير، قولته ليهو صباح النور، قال لي معليش صحيتك من النوم، قولته ليهو لا م مشكله عادي، قال لي في موضوع المشروع القولتو ليك عشان كل شي يكون قانوني وم يكون في جاي ولا جاي عايزك توقعي لي على الورق دة بإعتبارو زي عقد الإيجار، يعني كأني مؤجر منك الارض دي وبملك عليها كل صلاحياتها، قولته ليهو طيب، قال لي اتفضلي، فتحته الورق وهو وصف لي اوقع وين، قولته ليهو اوقع كيف؟قال لي م بتعرفي تكتبي؟قولته ليهو بعرف قال لي طيب اكتبي حرفك الاول وعليهو شخبطهه بس، قولته ليهو طيب، بالفعل دة الحصل، مضيت على كل حته قال لي امضي عليها ورجعته، في نفس اليوم دة بالليل التلفون ضرب، رديت لقيتو خالي التاج، سلم علي وكدة وسألتو عن اخبار ناس حبوبه وسامي وكدة قال لي كويسين م عندهم عوجه، حسيت بنبرة صوتو م تمام قولته ليهو خالي مالو صوتك ملتهب ولا شنو؟قال لي لا م ملتهب والله، اها اتصلته عليك داير اسألك، قبل شويه جاني محامي تابع لناس حاج سمير شايل ليهو ورق كدة م بعرفو قال انتي موقعه عليهو، قولته ليهو اي ي خالي دة ورق موضوع المشروع القولته ليك صهيب داير يعملو في الارض، قال لي لكن ي بتي انتي متأكدة من قرارك دة؟قولته ليهو اي ي خالي متأكدة م هو اصلا حاجه بتنفع بيها، مدام الارض قاعدة فاضيه خليهو يستفيد منها هو، قال لي يستفيد م اعترضنا لكن..سكت مسافه قال لي خلاص كويس في الأخير الراي رايك دي اغلى ارض عند ابوي الله يرحمو وعشان هي غاليه عندو خلانا كلنا وورثك ليها، قولته ليهو عارفه والله ي خالي، قال لي ابشري طيب الله يكتب ليهو فيها الخير ويوسع رزقو فيها، قولته ليهو امين ي رب
بعد م قفل رجعته لي صهيب م رد علي، قولته يمكن بعيد، عدت يومين م جا البيت، حبوبه قالت ليها انتي ي عواطف الولد دة ليهو يومين لا حس ولا خبر مشى وين تاني كمان، قالت ليها والله ي امي علمي علمك انا زاتي بتصل عليهو م برد، امتثال قالت لي م قال ليك ماشي وين ي شهد؟قولته ليها لا والله، لكن عندو موضوع كدة فاتحني فيهو شكلو مشغول بيهو اليومين دي، كلهم بصوت واحد قالو لي مشروع؟امو قالت لي مشروع شنو دة كمان؟قولته ليها م حكى ليكم بيهو؟حبوبه قالت لي يطرشنا ي بتي، قولته ليهم انا م متأكدة لكن بجي هو بحكي ليكم عندو، امتثال قالت لي والله كان صهيب عايز يبقى بتاع مشاريع دي حاجه كويسه المهم ي جماعه اها موضوع عرس ناس الإدريسي ديل كيف؟جات هيا نازله وبتتكلم بالتلفون قالت اوك اوك باي، Cu حبوبه قالت ليها يسوسو راسك دة النهار كلو تتنوضمي مالك ي بت انتي؟عمتي عواطف ضحكت، قالت لي امتثال هو العرس يوم شنو؟قالت ليها الجمعه، قالت ليها انتي جادة؟والليله التلاتاء يعني يومين بس قدامنا، امتثال قالت ليها تخيلي؟هيا قالت ليها عرس منو؟قالت ليها عمك عبدو الادريسي، قالت ليها بجد؟واحد من اولادو ولا شنو؟قالت ليها اي، قالت ليها كان نفسي لما ارجع السودان احضر عرس ياخ طولته م حضرته لي عرس وانتي ي امتثال م دايرة تتخارجي عشان نتبهرج في عرسك ياخ، امتثال قالت ليها اتخارجي انتي ي السمحهه
هيا ضحكت قالت ليها خالتو خالتو ريلاكس م تتحسسي، المهم في عرس والواحد حيحضرو وكدة، يوم الخميس صهيب جا العصر كدة حتى انا اتفاجأتهه بيهو جا في الغداء كانو كلهم ملموين الا ابوهم ماف قعدنا وإتغدينا، ومع الونسه وكدة محمد قال لي والله ي شهد لو جهزتي لينا شاي ظريف كدة نهضم بيهو بدل المياه الغازيه دي يكون احسن، قولته ليهو حاضر، امتثال قالت ليهو وانا عامله كيك ظريف حجيبو ليكم مع الشاي جمعه زي دي بتحصل في السنه مرة، جهزنا ليهم الشاي والكيك وجبنا ليهم، قولته ليهم انا طالعه اصحي كريم دة من النوم من قبيل نايم، احمد قال لي فتران من الشغب البعملو خليهو نايم احسن، قولته ليهو بالليل حيساهر بي وم حينوم عشان كدة، محمد قال لي كيمو شغب ياخ، قولته ليهو شغب سااي، حبوبه قالت لي سمح اقعدي اشربي الشاي عشان لو صحيتيهو م حيخليك، قولته ليها م عايزة والله ي حبوبه إتغديت اسي م بقدر اشرب ساي تاني، محمد قال لي بالعكس بهضم ليك اسمعيها مني انا ك طبيب، قولته ليهو لا والله م عايزة، قال لي طيب راحتكك، خليتهم قاعدين وطلعته فوق لقيت كريم في سابع نومه، قدر م قلبتو وحاولته اصحيهو يتمغى لي مساافه ويتقلب يمين في وشمال ويرجع ينوم، نص ساعه انا بحاول اصحى فيهو وهو يصحى يبكي ويرجع ينوم، في النهايه حسيت انو بجد فتران من كترة الشيل والحوامه في البيت خليتو ونزلته، وانا نازله في السلم فجأهه اسمع صوت عمتي عواطف بتقول"اجي ي ولدي كيفن م بتسوقها معاك العرس؟قال ليها امي انتي م جادة؟اسوقها معي وين؟قالت ليهو تسوقها زي م اي راجل بسوق مرتو واولادو وبمشي بيهم الاعراس، قال ليها مشكلتكم جدجد كذبتو الكذبه وصدقتوها، ي جماعه المرة دي لغاايه اللحظه بالنسبه لي انا م مرتي، انا ابوي جا قال لي تعرس البت دي قولته ليهو جدا بعرسها ليك ودة العملتو، والولد دة م ولدي انتي زاتك اسي كان سألتك هل الولد دة ولدي؟حتقولي لا، كل م استوعبتو الحاجه دي اسرع يكون افضل وطلعونا من جو الدراما الانتو عايشين فيهو دة وم تعلقو البت فيني ساي، امو قالت ليهو صهيب ي ولدي اسي نحن قلنا ربنا هداك والفترة دي كلها ماشي كويس وحتى تعاملك معاها وعلاقتكم كويسه الحاصل شنو فجأهه قلبته؟قال ليها شوفي ي امي اي تصرف تشوفيهو طالع مني انا مع شهد إتأكدي تماما انو دة بناء على رغبه وتعليمات ابوي زي م لما طلب مني اعرسها وزي م كان حاصل الفترة المضت دي كلها، ابوي كان عندو حاجه في راسو طلب مني اظبطها ليهو وانا ظبطتها وبس دة الحاصل وانا زاتي في البيت دة م قاعد راجع شقتي، قالت ليهو ي ولدي، قال ليها ي امي منتهي بس، محمد قال ليهو انت وابوك شغلكم م يكون على حساب مشاعر البت كان ابوك بقى عقلو مادي ومجرد من الانسانيه انت فكر بعقلانيه ي صهيب م كدة ياخي انت راجل ابقى قدر كلمه راجل دي البت م ليها ذنب في اللاعيبكم الوسخهه انت وابوك والمعاه، احمد قال ليهو انت عارف انا حسيت انو تصرفاتك الفترة المضت دي كلها كانت وراها حاجه وم طبيعيه ومبنيه على مصلحه؟م عارف المصلحه شنو هي بالزبط بس سبحان الله احساسي م خاب
امتثال قالت ليهو سبحان الله نفس احساسي ي احمد
هيا قالت ليهم هي في شنوو؟على فكرة البت دي م ضحيه ضحيهه صهيب لانو بنفذ كلام بابا بالحرف الواحد وهو بشيل الليله، اسي انا متأكدة لو بابا دة طلب من محمد ولا احمد ولا مازن يتزوج البت دي ماف واحد فيكم حيقبل، محمد قال ليها فعلا انا م حأقبل لانو الزواج دة م لعبه الزواج تقرير مصير بين طرفين م صفقهه تمام، بالمنطق انت لما تلقى زول ماشي في طريق غلط لو قدرته تهديهو م تمشي معاهو، اخوك مفروض يستوعب الحته دي، قالت ليهو البت دي اول شي عاينو ليها مرتين معقوله صهيب لو م مجبور ومغصوب عليها حيوافق بيها؟يعني البنات انعدمن؟وبعدين امي بتقول ليهو يمشي بيها إجتماعياتنا، ياخي دي لو طلع معاها قدام الحرص والحشيهه دي حاجه يؤجر عليها ولا م كدة ي صهيب؟
قالت كدة وضحكت وصهيب ضحكك معاها، قالت ليهم بالمختصر هي اصلا جات مكان م كانت بتحلم بيهو حلم، وعايشه في بيت حتى في تلفزيوناتهم م اعتقد شافتو، وفي عصمه راجل لغايه اللحظه يمكن مكذبه نفسها انها اتزوجتو، عايزة شنو اكتر من كدة تاني فوق م انها متزوجه وعندها ولد وإنتشلوها من البيئه الكانت فيها وجابونا هنا تبوس يدها سماء على ارض على النعمه دي، بس ي امي قصه انو يطلعها معاهو قدام الناس والكلام دة بعيد شديد دي م حاجه تجبروهو عليها دي حريه شخصيه هو في يدو زمام الأمور بعد كدة وهو م معترف ولا مقتنع بيها اساسا بينو وبين نفسو حتى خلي لمن قدام الخلق تخيلو كدة صهيب يمشي معاها عرس ناس الادريسي قدام الخلق ديلك كلهم يع
، صهيب قال ليهم اظن كدة هيا وضحت ليكم كل شي، محمد قال ليهو وضحت لينا قرايه وشغل الواسطات بخلي العقل يفكر كيف للأسف والله، فجأهه سمعتهه تلفوني إتصل، رجعته وانا عيوني غرقانهه دمووع، رفعته التلفون لقيتها حبوبتي، فتحته الخط قولته ليها الوو، قالت لي بتي كيفك إن شاءالله طيبه، قولته ليها حبوبه انا بخير الحمدلله انتي كيفكك وكيف صحتك سألته منك خالي التاج اول امس، قالت لي انا كويسه في امان الله والله، كريم ولدي كيف ان شاءالله طيب؟ قولته ليها الحمدلله والله ي حبوبه مشتاقين ليكم بس كنت بتكلم معاها ودموعي جاريه، قالت لي نحن كمان مشتاقين ليكم كتير ي بتي، ولدك م يكون خليتي ضعف بس اكليهو كويس وشربيهو اللبن دة كتير واديهو الفرصه بتاعه اللبن، لبنكم هناك م بكون زي لبنا هنا لكن حاولي اكليها ليهو ي بتي وانتي زاتك اكلي كويس وخليكي بت عديله ومجيهه لبيتك وراجلك ي بتي سمح واتحنني م تخلي حنتك دي تطلع من رجلك ودخانك م تخليهو.
برسل ليك شوالين طلح من هنا بخلي خالك التاج يرفعهم ليك في البصات الجايه غادي خلي زول يستلمهم ليك وبرسل ليك معاهم ويكه ودلكه ونبق وقنقليز والعرديب عارفاك بتحبي الحجات دي لكن م تاكليها كتير بتهرس كبدتك، قولته ليها سمح ي حبوبه، قالت لي اها راجلك عمل شنو في قطعه الارض الأديتيها ليهو، داير يبدا ينضفها ويجهزها للخريف متين؟التاج قال لي طوالي رسل المحامي وحول الملكيه من اسمك لي اسمو قولته ليهو الإستعجال ليشنو م في النهايه كان هو كان شهد واحد، قال لي يمه عشان كل شي يكون قانوني شان كان حصلت اي مشكله هو بحلها بإعتبارها ملكو هو م ملك شهد، كان قالو ملك شهد في اي شي لازم تجي شهد وتعمل اللازم افضل تكون بي اسمو هو، قولته ليهو كان كدي معليش ماشاءالله اهل راجلك ناس واعين وعقولهم متفتحهه وبعرفو للقانون كويس، قولته ليها كيف يعني م فهمتك ي حبوبه، قالت لي م فهمتي شنو ي بتي، بعد مسافهه وانا مخلوعهه بيني وبين نفسي استوعبت الحاصل ومرة في بالي كلام صهيب الكان قبل شويه ورجعته لكل اساليبو وتصرفاتو معي في الفترة المضت دي، وحبوبه بتقول لي الو، الو، فصلته منها و نزلتهه واصلي م وقفته لغاايه م وصلته الهول لقيتو واقف وبقول ليهم انا طالع وإحتمال م اجي راجع ماشي شقتي بكرة إن شاءالله نتلاقى في عرس الناس ديل امو قالت ليهو ي ولدي، قال ليها يلا ي حجه إتلفت لقاني في وشو ومن غير تردد رفعتهه يدي واديتو كف...
...
الفصل الثامن عشر
، قال ليها يلا ي حجه إتلفت لقاني في وشو ومن غير تردد رفعتهه يدي واديتو كف، قولته ليهو عارف انا اديتك الكف دة ليهه صح م اعتقد محتاج اشرح ليك، ليهه انت حقير كدة؟دي رجولتكك؟علشان قطعهه ارض انت كنت جاري وراي وبتنبح كل دة عشانها؟كان تقول لي كدة من الأخر ياخي إذا جدي المالكها بحق وحقيقهه تحت التراب شن بسوي بيها انا بس الكذب والتمثيل لزومو شنو؟بس انت عارف اصلا دي حالهه الكلاب، زي لما يكونو شايفين ليهم لحمه ونفسهم فيها بعملو كدة علشان ياخدوها انت نفس الشي م فرقته عنهم للأسف، م محتاجه اشرح لي اهلك انت عملته شنو بفضل انت تشرح ليهم، اتحركته من جمبو ومشيت على هيا لمن قامت على حيلها قلته ليها فعلا انا يمكن شكلا م بشبهكم ولا بشرفكم في إجتماعياتكم زي م قولتيها بس على الأقل انا من جواي انضف منك ومن اخوك وابوك القذر داك واقول ليك حاجه يااخي انا الما بشرفني اكون جزؤ منكم وعلشان م اغلط في الباقي عشان م ليهم ذنب انا م بشرفني ابقى مرت اخوك اساسا، اهلي لما ادوهو إفتكرو نفسهم مدين بتهم لي راجل م باطل شغال عبد مأمور لأبوهو، قلتي لي ابوس يدي سماء على ارض علشان متزوجاهو؟عايني في وش ولدي كريم كويس، لو في حور عين رجال في الجنه في الأرض ابوهو حيكون حور عين الارض لو الشغله بالشكل، لكن الشكل دة ي الحبيبه عمرو م كان ولا حيكون مقياس للرجوله طبعا دة عند رجالنا الحمشين المالين جلاليبهم في البلد الواحد اوطى صوت ليهو يسمع حله كامله، والراجل كان شكلو سمح وهو باطل بنطبق عليهو لفظ ذكر م راجل عشان بتفرق فهمتي ي السمحه؟والذكر اخوك دة بنفع مع نوعيهه صحباتكك ديلك ف حلال عليهم ولا اسفا عليهو ودامها دي نظرتك الله لا يكرمك بواحد زيو،
الناس دي وشوشها كلها اتلونت وبقت م بتتفسر وحصلت حاله صمت كدة غريبهه، حبوبه جات قالت لينا في شنو ي ناس مالكم، شهد ي بتي في شنو مالك ي بتي؟قولته ليها ماف حاجه ي حبوبه خلي ولد ولدك يحكي ليك في شنو، عايزة امشي جات امتثال مسكتني قالت لي شهد اوعى تقولي طالعه مخليه ال...قاطعتها قولته ليها اخلي البيت؟لا الحماقهه دي انا م حرتكبها، مشيت على صهيب وطبقتهه ليهو يديني قولته ليهو احلف ليك بشنو كان خليتك انت وابوك تتهنو بيها؟خليتهم واقفين ومشيت خليتهم، طبعا لغايه م وصلته غرفتي م كنت مستوعبه انا عملته شنو وجبته الطاقه والقوة دي كلها من وين والكلام دة طلع مني مرتب وبالطريقهه دي كيف م عارفهه، بس الحاجه الوحيدة العارفاها انو انا تعبته من دور الضحيهه الكل مرة انا بتفرض علي اعيشو دة، تعبته من فكرة اني استسلم للأمر الواقع واتعايش معاهو، خلاص وصلتهه الحد بقى م فيني حيل اني اسكت على كل ظلم انا بتعرض ليهو، على كل إستغباء بعيشوني ليهو كانو اهلي او غيرهم م عندي طاقه اتحمل اكتر من كدة وربي، دخلته غرفتي ورقدتهه جمب ولدي وقعدتهه ابكي، م عارفه انا بكيت ليه بس التصرف وجعني شديد لاني إبتديت اثق فيهو، ابتديت احس انو في امان دخل حياتي وحياة ولدي، حتى اني شبه ابتديت اتقبل واقع حياتي معاهو والحاجه دي م جايه من فراغ هو العمل كل دة علشان يوصلني للمرحلهه دي،
تحت وسط حاله الصمت ديك احمد قال ليهو شايف؟ حرفيا دة المعنى الحقيقي ل"إتقي شر الحليم إذا غضب"البت دي ليها كم شهر معانا م حصل سمعنا نبرة صوتها عاليه في الكلام سااي، انت وابوك الخليتوها تصل للمرحله دي وانا لو مكانها م كنت حأكتفي بي كف واحد ابدا، محمد قال ليهو عليك الله انت ي صهيب انت حتعقل متين؟م خجلان من نفسك وانت مباري ابوك كدة زي المراهق؟احمد قال ليهو المراهق زاتو بتمرد قول زي شافع الروضه، والغريبه انت وابوك الشحمه والنار يعني بتتفقو كيف ووين والمقابل شنو لمن بتوافق على خططو القذرة دي يعني؟
هيا قالت ليهم م تطلعو من دور المثاليه المبتذلهه الانتو داخلين فيها دي؟
احمد قال ليها المثاليهه دي متغمصاها انتي في شاشه التلفزيون البتطلعي فيها دي، نحن بنتكلم عن الواقع العايشنو نحن دة،
صهيب طلع امو بقت ماشه وراهو وتتكلم معاهو صهيب ي ولدي م تطلع، قال ليها ي امي طالع انا عليك الله م تمسكيني، قالت ليهو كل مرة تعمل كدة ي ولدي مرة واحدة بس اسمع كلامي، طلع وم اشتغل بيها بقى ماشي وهي جاريه وراهو، ركب العربيه دقت ليهو القزاز نزلو قال ليها ي امي ادخلي جوة وم تلحقيني، قالت ليهو سمح اعمل حسابك وانت سايق ي ولدي، سوق غلى مهلتك م تحرق قلبي غليك واتصل علي لما تصل، اتحرك مشى وخلاها واقفه دخلت البيت تتكلم براها وتقول استغفر الله العظيم ي رب، استغفر الله العظيم، ي رب تجيب العواقب سليمه، ي ربي تحفظو، ي رب تتلطف فيهو ي رب، حسبي الله ونعمه الوكيل، حسبي الله ونعمه الوكيل، وصلت لقتهم بتناقشو، قالت ليهم كفايهه، كفاايهه الله يرضى عليكم تعبتوني ومحنتوني في دنيتي دي، اريتكم لو كنتو شحم وراح في البطن ساي بدل البتعملو فيني دة، دي م ولادة دي غضب، احمد مسكها قال ليها ي امي اهدي عليك الله روقي وم تزعلي نفسك وترفعي ضغطك سااي يعني ولدك وراجلك جداد عليك؟م ياهو حالهم حياتهم كلها عبارة عن صفقات على حساب حياة الناس، هيا قالت ليهو البتقول عليهو كدة دة ابوك ي احمد ابوك وعمل كل دة عشان يوفر ليك الحياة الانت عايشها اسي دي، قال ليها اي حيااة دي؟قصدكك النحن فيها دي حياة؟انتي عارفه في ناس عايشين في رواكيب وعايشين حياة احسن من حياتنا دي عارفه ليهه؟الحياة الحقيقيه بتكون براحه البال وراحه البال دي نحن فاقدنها، قالت ليهو دامك عايز عيشه الرواكيب دي المقعدك هنا شنو امشي جيب ليك عيدان ووقفهم واعمل ليك راكوبه، حبوبتها قالت ليها هيا، قالت ليها شنو هيا هيا كلامي م صح؟ابوي اولادو جاحدين للنعمه ي حبوبه قدر م يعمل يبخسو فيهو يعني هو مجبور عليهم مثلا؟كفايه جدا انو كبرهم وعلمهم ووصلهم للمراحل دي، محمد قال ليها بما انو عقليتك نفس عقليه ابوك ف النقاش معاك عقيم للأسف، امهم قالت ليهم كفايهه، قولته ليهم كفايه؟مش البيت دة؟ اها انا دة طرفي منو ارتاحو بعد كدة، مشت فوق لبست توبها وشالت شنطتها الصغيرة وطلعت، حبوبه مسكتها قالت ليها ي عواطف، قالت ليها ي عمتي م تمسكيني عليك الله، انا الاولاد دي هدو حيلي على شنو بس انا استحمل دة كلوو يااخي؟محمد جا قال ليها امي، قالت ليهو ولا كلمه ي محمد، قال ليها امي انا محمد ولدك اسمعي كلامي ياخي مافي بيوت م بتحصل فيها نقاشات ومشاكل، قالت ليهم م بالإسلوب دة ولا بالكترة دي، اظن نحن البيت الوحيد اليوم واليوم التاني فيهو مشكله على شنو ياخي؟شال الشنطه من يدها قال ليها امي، جات هيا مسكتها قالت ليها سوري مام انتي بس هدي اعصابك اوعدك انو تاني م حتتكرر، قالت ليها مش في البيت دة؟والله تتكرر في اليوم الف مرة، امتثال جات قالت ليها وبعدين ي عواطف ي اختي الزول بحل مشاكل بيتو ولت بمشي بخايها وراهو؟كان كل زول بعمل كدة م البيوت دي حتتهدم بالمشاكل بس، قالت ليها صبرتهه العمر دة كلو لقيت منهم شنو؟بقيت تبكي وبقو يهدو فيها لغاايه م ساقوها طلعوها غرفتها وجا محمد قال ليها الضغط لقاهو منخفض، قال ليهم محلول ملح وشويه سكر في كبايه سرعهه، مشت هيا تجيبو ليهم، احمد قال ليها عليك الله ي امي عشان ولدك وراجلك ديل م تزعلي نفسك ياخ، امتثال قالت ليهو انت اسكت خلاص اقفل الموضوع دة، جات هيا شربوها المحلول وقعدو معاها شويه لغايه م هدت بعدها طلعو، بعد م طلعو حبوبه قالت ليهم امكم دي الا ترموها بجلطهه حتى ترتاحو عيال الله دة نهائي م اداهم عقل الله لا بارك فيكم ومشت خلتهم
انا في غرفتي نزلتهه من سريري مشيت إتوضيت وجيت صليت لي ركعتين وبكيت بصلي وببكي وفي كل سجدة ببكي بي صوت حتى، اثناء م انا بصلي جات امتثال داخله لقتني بحالتي دي، بعد م خلصتهه قالت لي ربنا لطيف بعبادو وم بضيع حق مظلوم لجأ ليهو ابدا، قولته ليها إن شاءالله، قالت لي صهيب عمل شنو هو وشال منك شنو؟سكتته م رديت عليها، قالت لي عارفه ي شهد والله انا حسيت ومرتين قلت عايزة احزرك بس حسيتك مبسوطهه قلت مافي داعي ياخ، سمير ود خالتي دة انتي م بتعرفيهو ي شهد، م عندو إنسانيهه م اكزب عليك حاجه عايزها دي حيتخابث بأي طريقه لغاايه م يحصل عليها، ياما وياما اتلاعب على خلق بالطريقهه دي
قلته ليها م اختلفنا بس صهيب ليه بس يعمل كدة وعلشان شنو؟علشان قطعهه ارض؟في جبن اكتر من كدة؟ وبعدين انا... سكته وم قدرته اكمل وبقيت ابكي، بكيت بحرقهه لدرجه انها جات حضنتني وبقت تهدي فينا وتقول لي خلاص والله ي شهد الكذب والخداع حار بالذات لما يكون من زول قريب ليك او انت ابتديت تثق فيهو بس الحجات دي بتحصل لينا عشان نتعلم منها م علشان تكسرنا فهمتي!!
طلعت خلتني وانا ببكي، بكيت الليل داك كلو وانا بتحسر على حظي الزفت في كل حاجهه، كل نمط حياتي غلط حتى البتفرض علي وبستسلم لواقعو اول م ابتدي اتعايش معاهو بيدي نتيجهه عكسيهه
عدت اسبوعين وانا في الاسبوعين دي يمكن اكون طلعته 4 مرات بالكتير، حتى ولدي حابساهو عندي ونهائي م بخليهو يطلع، في يوم شالتو مني حبوبه قالت لي حابساهو الوقت كلو خليهو يطلع يحوم في البيت الولد م عندو ذنب كمان وانتي زاتك اطلعي اقعدي مع الناس ي بتي والله نحن ديل ولا شايلين منك ولا زعلانين منك في النهايه الحق دة حق وولدي دة انا اصلي بقيت م بتفاجأ بي اي شي بعملو وفترته والله فترته من كترة الكلام، اتكلمت معي كدا بعدها شالتو وطلعت، قعدته قريب ااساعتين لما حسيت بالملل من التلفزيون وكدة، قلته امشي اجيبو، نزلته لقيت سارة قولته ليها كريم وين؟قالت لي برة مع بابا في الحديقهه، طلعته مستعجلهه وصلته محل قعدة الحديقه اتفاجا بي صهيب وابوهو قاعدين مع بعض وكريم ماسك في صهيب وبلعب معاهو وصهيب بتونس مع ابوهو وابوهو بقول ليهو اوضاع البلد دي شويه صعبه اليومين دي ماف سيولهه زي م شايف، صهيب قال ليهو الحاصل شنو؟قال ليهو والله العمله واقعه الارض وطباعه القروش الجديدة وتعويم الجنيه في البورصه جاطت كل شي وزي م انت شايف صفوف في اي حته عيش، بنزين، زحمه مواصلات اي شي، قال ليهو ياخي الناس بتبيت في صف البنزين انا امس جابو لي غفير العمارة من السوق الأسود، ابوهو قال ليهو ليه؟كان تضرب لي بتصل لبتاع الطرمبه يوصلو ليك لمن يجي، قال ليهو عرباتي الإتنين مبركنات هنا خلي يملوهم لي خلاص، ابوهو قال ليهو انت م تجي تقعد هنا دة ي ولد، صهيب قال ليهو لالا انا قعدة البيت دة م بتنفع معي اخير لي شقتي دي، وقفته على مساافه قريبهه منهم بعدها قولته ليهو كريم تعال هنا، بقو يعاينو لي وهم متفاجئين، قولته ليهو يلا تعال هنا بسرعه، فضلو ساكتين وكل واحد بعاين للتاني، صهيب نزلو قال ليهو يلا امشي لماما، كريم مسك فيهو وقال ليهو بابا، مشيت بدون اي تفاهم دخلته وسططهم وقلعتو قلع منو، كريم بقى يبكي ويقول بابا، بابا، قولته ليهو دة م ابوك فاهم ولا لأ؟يلا اسكت هس، دخلته البيت لاقيت عمتي عواطف قالت لي كرر علي مالو ببكي البكاهو شنو؟قولته ليها ولا اي شي قله ادب منو سااي، دخلته غرفتو وبكى كريم دة غضبني غضب لدرجه انو إتجبرتهه اجلدو، جلدتو لمن نام من البكى، بالرغم من اني زعلته من نفسي لأني عملته كدة بس م عايزاهو يقول للحيوان دة بابا، م عايزاهو يتعلق بيهو ولا اي شي فلازم اعمل كدة عشان ابعدو منو واخليهو بعيد منو تماما
الأربعاء 18/ديسمبر "ركن نقاش في جامعه الخرطوم شارع المين محتواهو
"زي م شايفين ي جماعه كل شي غالي، ياخي ابسط شي كافتريات الجامعه اكلها بقى غالي، الطباعه في المكتبات غاليه يعني بدل م الشيت اشيلو ب 5 جنيه اسي بقينا نشيلو ب 20 جنيه واكتر وهو الواحد فينا مصاريفو كلها م بتكون تامه 30 جنيه فيها مواصلتتو وفطورو وباقي إحتياجاتو، لما يرفعو سعر حاجه في الكافتريا، او المكتبه، او غيرها قبل م تشتري بناء على وضعك فكر في وضع الأقل منك هل هم حيقدرو يشترو؟هل هتكون عندهم الإستطاعه العندك انت؟عشان كدة لو زاد جنيه على كل حاجه مفروض نحن نعترض عشان لو قبلنا وإتقبلنا الحاجه دي الناس دي زياداتهم م هتقيف، عشان كدة نحن كلنا نعتصم ونرفض تماما اي زيادة بتحصل و نحن الشارع دة حنطلعو، الكجر ديل حنواجهم بنخاف منهم نحن كمان؟اكيد لا ي جماعه نحن في المطالبه بحقوقنا ابدا م بنخاف ولا بنتراجع،
وحق اخونا عاصم حنجيبو وحنستمر لغايه م يصدر حكم الإستئناف، كلامنا ليكك اسي دة بس عشان عايزنكم تكونو جاهزين تحت اي لحظهه حننزل الشارع وم حنتراجع ابداا...
اليوم التاني وانا في المطبخ سامعه امتثال بتقول"خالتي تعالي شوفي اهلك الليله قايمين مظاهرات فووق، بعد خلصته الفي يدي طلعته لقيت حبوبه وإمتثال قاعدين وإمتثال بتقول ليها قالو العيشه عملوها ليهم ب 3 جنيه عشان كدة قامو، حبوبه قالت ليها 3 جنيه مرة واحدة؟امتثال قالت ليها والسعر قابل للزيادة في إحتكار للدقيق ي خالتي كان التجار كان جماعه ولدك ديل المهم فعلا الناس دي معاها حق صفوف في اي مكان يااخي البلد بقت كلها واقفه على رجل واحدة الناس دي فترت من الوضع الحاصل دة يااخي
م ركزته معاهم رجعته غرفتي، عدت 11 يوم في يوم جمعه كدة جاتني امتثال في غرفتي قالت لي طبعا البلد مقلوبه وانتي ي يمه تحضري في المسلسلات وم جايبه للدنيا خبر، قولته ليها في شنو؟قالت لي الناس طالعه مظاهرات دقيقه، شالت الريموت وبقت تغير لغايه م جابت قناة اخباريه كدة قالت لي شوفي، طبعا دي قناة هيا الشغاله فيها، بقينا نحضر فيها وفعلا كان في فيديوهات عن الأحداث الحاصله وكذاا، بقت تقول لي واي الناس كتيرة وجادة كمان، قولته ليها ديل هنا؟قالت لي عطبرة، مدني، والخرطوم، والقضارف وفي كذا منطقه تاني طلعت
قولته ليها في ناس ماتو؟قالت لي اي في واحد في عطبرة وفي واحد في القضارف وتقريبا تاني في م متأكدة انا غايتو، قولته ليها واي مات؟ولييه بكلوهم يعني؟قالت لي دي اساليب القمع البلد دي م فيها اي ديموغراطيه للتعبير عن الراي قولته ليها والحكومه موقفها شنو من الكلام دة؟قالت لي اكيد حيلفقو الأكاذيب عشان يفشلو الناس دي زي م حصل في احداث 2013 بكرة حينهوها قولته ليها يعني في النهايه الناس بترجع عادي؟قالت لي اي يوفرو ليهم احتياجاتهم الطالعين عشانها بس بروقو
قولته ليها اهاا، قالت لي م علينا اها بكرة راس السنه دايرة امشي اجيب الالعاب والشموع والزينه للبيت، قولته بيها لشنوو يعني؟قالت لي عشان نحتفل، قولته ليها راس السنه دة شنوو؟قالت لي بكرة داخلين على سنه جديدة فبنقوم نحتفل بي يوم 31 ديسمبر بإعتبارو ليله راس السنهه، المفروض نطلع نحضر حفلهه في صاله إسبارك لكن سمير قال لأ لانو الاوضاع م تمام م شايفه زاد عدد الحراس كيف؟قولته ليها اها، قالت لي غايتو الفترة دي ربنا يعديها على خير
اليوم التاني بالعصر كدة جات حسيت البيت جايط وفي اصوات كتيرة، عرفته انو ديل اهلهم جاين يحتفلو معاهم م طلعته ليهم ابدا، كريم كان معاهم تحت هم بجو يشيلوهو انا طبعا م بقدر اقول ليهم م تشيلو او كذا، بعد المغرب بشويه جاتني إمتثال شايله كريم وببكي، قالت لي شهد امسكي، قولته ليها مالو، م ردت لي وطلعت مستعجلهه، بقيت شايله كريم واهدي فيهو شلتو وفتحته الباب سامعه صوت جوطه وعمتي عواطف بتصرخ وبتقول ليهو الله والله ي سمير، ي عمتي اتكلمي مع ولدك ي عمتي داير يكتل لي ولدي ي عمتي والجوطه كانت كتيرة، نزلته مستعجلهه فجأة اشوف حبوبه وعمتي واخوات ابو صهيب كلهم متلمين فيهو وماسكنو وإمتثال وهيا ماسكين في احمد وبجروهو، وعمي سمير دة بقول ليهم بأعلى صوت عندو م تمسكوني قولته ليكم برصصكم كلكم معاهو، حبوبه وقفت وقالت ليهو سمح اكتلني ي سمير، اكتلني امشي في جنازتي واكتل ولدك بعدي لكن انا حيه كدة م بتكتلو، رصصني يلا م تقيف ابدا اصلك غضب من يومكك، قلعت منو المسدس قالت ليهو زول بكتل جنى بطنو، قال ليها كان زي ولادتي دي اخير اعدمهم واصلبهم كمان، الليله اليوم دة الناس كلها عرفت انو ولد سمير كان متظاهر ومعتقل ضمن الزفاتي السفاء المطاليق ديلك ومرمي في المعتقل ليهو يومين، ناقصك شنو طالع تتظاهر؟قلهه ادب؟بلطجهه وكلام فارغ صح؟خلاص وسائل الترفيه انعدمت طالع لي مع العطالهه ديلك؟اريتو الجلد الإتجلدتو دة يكون جاب راسك، عاجبك العملو ليك في جسمك دة؟انا من زمان لو بضربكم كدة اسي كان بقيتو رجال صاح ي عفن،
عمتو قالت ليهو مالك ومال المشاكل ي ولدي المطلعك تتظاهر شنو الناقصك شنو بس؟اسي شوف جسمك دة، شوف حالتك دي، انت قايل هناك بفرزو ود الوزير من ود الغسال؟
ابوهو قال ليها لالا ي نجوى دواهو عندو، من بكرة يستف شنطو واسي بقطع ليهو تزكرتو يمشي لي عمو محمود في قطر طوالي امو وحبوبتو زاتهم يمشو معاهم قعدة ليهم هنا تاني ماف
احمد قال ليها عشان م بفرزو عشان كدة كنت معاهم قدام وحأكون قدام، وي ابوي يمكن فعلا انا ك ود وزير م عاطل ولا سفيه ولا مطلوق عشان انا ود وزير، لكن انا ك احمد بمثل نفسي بس من غير م تكون انت ابوي ف أنا في البلد دي عاطل، ومقطع، وسفيه، ومطلوق وبتحاكم على اقل مخالفه... وكل شي سيئ بتعاقب علييهو عشان انا م ود وزير ولا ود كوز ولا اي شي، ودي الحاجه الخلتني اطلع واشارك الناس دي في قضيتهم لانها بتمثلني انا ك مواطن قايمه بزاتها م عشان انا ولدك انت، الضرب الانت بتتكلم عنو دة والعلامات الانت شايفهم ديل ي ابوي ممكن انت شايفهم حاجه ممكن ترهبني وتخليني ابطل اطلع زي م مفكرين الأغبياء الانتو مشغلنهم ديل، بس بالنسبه لي انا بالعكس دي حاجه بتزيدني قوة، ، وحتخليني كل يوم انزل الشارع واكون قدام مع الناس وكل م يعتقلوني ويفكوني حيلقوني في الشارع مرة وإتنين، وتلاتهه كمان، خايف على منصبك ولا سمعتك؟طيب انا في المواكب وفي حاله اعتقلوني اسمي احمد بس م احمد سمير، وم هجيب سيرتك لا بالخير ولا بالشر، باخد ايامي وبتجلد جلداتي زي م انت شايف كدة وبجي طالع وتاني برجع الشارع اكمل وانت قايل شنو ي ابوي الجلد دة م اسلوب تخويف بالعكس نحن اتجاوزنا المرحله دي من زمن كنا في المدارس، الجلد الاسي نحن بنتجلدو في المعتقلات دي تحفيزي وزي الغربال بغربل وبطلع الرجال الجدجد، قطر دي سفر ليها مرتك وامك وبتك واسرتك كلها، انا قطر دي يمكن افكر اسافر ليها سياحهه بس بعد شنوو؟بعد م تسقط، وللزمن داك م حيكون في لساني شي غير تسقط بس، عارف ي ابوي انا طالع من المعتقل واكتر هتاف حفظتو وبردد فيهو حتى وانا جوة المعتقل قولتو في وش كلاب الامن حقنكم ديل للدرجه الخلتهم يضربوني كدة شنو؟
والهتاف بتاع حريه سلام وعداله، عشان نحن في البيت دة فاقدين الحاجه دي، وقبل اي شي مفروض يتطبق في بيتنا عشان انت عمرك في البيت دة م بقيت لينا ابو، انت طول عمرك كنت دكتاتور م شفنا منك غير العصبيه والتعامل السيئ والبذيئ، عرفته ليه انا طالع؟عشان الموضوع بالنسبه لي شخصي قبل م يكون وطني، ويا ابوي ابشركك الممطورة م بتبالي من الرش ...
...
الفصل التاسع عشر
ما تنسوا التصويت
، ويا ابوي ابشركك الممطورة م بتبالي من الرش، قال ليها امي لو م دخلتي مني الولد دة جوة انا برصصو، يمين بالله ارصصو، عمتي عواطف قالت ليهو برضاي عليك تعال معي ي احمد، جروهو هي وعماتو طلعوهو غرفتو وقفلو الباب، وابوهو على طول طلع
في الغرفه احمد امو وعماتو بتكلمو معاهو، قالو ليهو ليه ي ولدي، المطلعك شنوو؟داير تموت انت؟قال ليهم قدامي ناس ماتت دمهم م ارخص من دمي وبعدين الموت دة واحد حتى لو م طلعته ولا شاركته في مكاني بجيني، امو قالت ليهم خلوهو اصلا انا م والدة عيال انا والدة مناعيل، حبوبه جات داخله قالت ليهم امشو جيبو ليهو مويه حاره اعملوها ليهو في جسمو دة م شايفين الولد دة جسمو عامل كيف، امتثال قالت ليهم انا عندي مرهم بتاع جروح دقيقه اجيبو ليهم، قال ليهم م عايز اي شي انا خلوني واطلعو بس، حبوبته قالت ليهو بنهرة اسكت هس ولا كلمه بلاش قله ادب معاك، امكم وابوكم ديل جبتو اجلهم عيال مناعيل قليلين ادب لكن انا تاني واقفه ليكم بالمرصاد،
رجعته اوضتي وقفلتها علي، وهم قاعدين تحت صهيب جا داخل سلم على امو وعماتو وحببوبه وقعد يتونس معاهم، قال ليهم محمد واحمد وين؟هيا قالت ليهو احمد دة فوق ومحمد مافي، واحدة من عماتو قالت ليهو اخوك احمد اظن كانو معتقلنو في المظاهرات واسي ابوك جا فكاهو، قال ليها احمد طلع مظاهرات؟لشننو؟قالت ليهو والله ي ولدي علمي علمك امشي شوفو فوق اتكلم معاهو عليك الله ي ولدي عقلو وهديهو، قال ليها كدة دقيقه، طلع فوق غرفه احمد لقى امتثال بتمسح ليهو في جسمو بقطعه قماش، قال ليهم السلام عليكم، امتثال قالت ليهو اهلين صهيب، قال ليها الحاصل شنو، احمد انت جنيت البطلعك المظاهرات شنو ي ود انت عاقل كدة؟؟احمد قال ليهو صهيب عليك الله م تنق انت كمان داير تتكلم معي في الموضوع دة احسن تسكت، صهيب قال ليهو انت داير تموت؟عاارف انو الناس دي م بتتفاهم واليوم في شهيد مات، امتثال قالت ليهو انت جادي ي صهيب الليله مات واحد؟قال ليها رويال كير اسي على بكرة ابيها محاوطه بالمتظاهرين قبل شويه كنت على شارع ال 60 جيت عايز امشي لمحمد دة اتصلته عليهو حكى لي الحاصل، احمد قال ليها كدة ي امتثال، نزل فتح دولابو لبس ليهو قميص وبنطلون، امتثال قالت ليهو ماشي وين؟قال ليها ماشي وين كيف يعني؟اعتصام في رويال يعني حمشي وين اكيد لاحقهم، قالت ليهو احمد الله يهديك، صهيب قال ليها خلي خلي الا يموت ولا يفقد عينو ولا طرف من اطرافو حتى يرتاح، احمد طلع خلاهم، نزلت وراهو امتثال بقت تقول ي عواطف امسكي ولدك شوفي ماشي وين، طلع ولا اشتغل بيهم وكلهم طلعو وراهو يتكلمو معاهو ي احمد ي احمد ي احمد كأنو الإسم م إسمو ركب عربيتو وإتحرك، امو جات قالت لصهيب اللحقو ي صهيب اللحق اخوك دة بموت والله شايفهه موتو دة بعيني عليك الله اللحقو
قال ليها طيب طلع جرى وراهو، قالت ليها امتثال جيبي لي تلفوني دة، جابتو ليها اتصلت على محمد، م برد، فضلت تتصل كتير وهو م برد، قالت ليهم دة كمان م برد جيب العواقب سليمه ي الله، واحدة من عماتو قالت ليها م بحصل ليهم شي ادعي ليهم بس ربنا يحفظهم
انا بقيت احضر قناة الأخبار كتير وكل يوم بشوف الحاصل في التلفزيون وبقيت اعرف مواعيد المظاهرات من التلفزيون لانو بجيبوها مباشرة وبتحمس معاهم حماس لدرجه اني بتمنى اكون في نصهم، وبقيت اقعد براي اكتر شي لانو امتثال رجعت الشغل، وكان طلعته قعدته بقعد مع حبوبه لانو عمتي عواطف تعاملها معي من يوم موقف الكف بقى م زي زمان بقت تختصرني على طول وم بتتكلم معي خالص اي هي م اتكلمت معي ولا عاتبتني لكن ردة فعلها ظااهر في وشها، وهيا بتها برضو م مقصرة طبعا
في يوم امتثال م كانت مداومه وانا زهجته من القعدة براي قلت خلاص امشي اقعد معاها في اوضتها مشيت اول من قربته من غرفتها سمعتها بتقول"طالعه والله طالعه هو الموكب متين؟لكن ي جوجو الساعه ي دوب 12 الوداك بدري كدة شنو؟اهاا يعني مشيتي تشوفي الوضع، اها لقيتي كيف؟في امن كتير يعني؟طيب لو جيت عربيتي ابركنها وين؟طيب، نتلاقى في صينيه القندول، لمن اصل بتصل عليك يلا تيك كير، دقيت ليها الباب وفتحتو لقيتها لابسه، قالت لي شهدون، قولته ليها على وين الليله، قالت لي ضربو لي اسي ناس المستشفى قالو في عمليه مستعجله عايزة امشي، طبعا استغربتهةهي كزبت علي لييه وهي اساسا انا سمعتها ماشه المظاهرة، قلته ليها اهاا طيب، قالت لي كيمو حقي وين؟قولته ليها مع حبوبه تحت، قالت لي خالتي لقت ليها موضوع بي كيمو دة غايتو يلا ي شهد بايات
قولته ليها يلا
بعد م طلعت بقيت اكل في ظفوري، رجعته اوضتي قعدته وشغلته التلفزيون تحديدا قناة الحدث، فضلته قاعدة وقاعدة قريب الساعه بعدها جابو احداث الموكب وكميه الحشد الكانت هناك و..فجأهه لقيت نفسي غيرته ملابسي ولبسته ولدي وشلته لي قروش وطلعته وم وريت اي زول بس طلعته، وقفتهه كداا م عرفته اتجه على وين، جا بتاع ركشه ماشي وقفتو، قال لي ماشه وين، قولته ليهو ماشه العربي، قال لي العربي؟؟العربي بمشوهو بي ركشهه لكن ي اختي؟قولته ليهو سمح بمشوهو بشنو؟؟قال لي الا تلقي ليك امجاد ولا حاجه لو دايرة تركبي عربيه خاصه توصلك ولا دايرة تركبي مواصلات؟قولته ليهو اي شي بس يوصلني العربي، قال لي سمح اركبي، ركبته إتحركنا مشى بي مساافه وصلنا مكان فيهو عربات كتيرة، وقف قال لي خليك هنا م تنزلي، مشى وجا راجع قال لي يلا ي اخت، نزلته قال لي بتاع الامجاد دة بوصلك مكان م ماشه فتح لي الباب ركبته، عايز يتحرك قولته ليهو هي استنى هاك قروشكم، قال لي لا خليها اصلا المسافه قريبه وانا زاتي كنت جاي هنا، قولته ليهو شكرا، ، سواق الامجاد قال لي ماشه وين بالزبط في العربي ي بتي اسي قالو فيهو جوطه عجيبه خلاص، قولته ليهو صينيه القندول، قال لي ماشه لشنو انتي؟قولته ليهو ماشه اجيب لي حجات، قال لي اها سمح ي بتي، قال لي غايتو البلد دي اليومين دي ربنا بس يجيب العواقب سليمه الواحد بطلع ومتكل على الله وم عارف نفسو برجع ولا لا لكن ياخي والله نحن حاكمنا نظام امرو غريب خلاص، يعني انا طالع بقول سلميه وجاي اعزل م شايل غير روحي سبب واحد يخليك تستخدم معي اساليب الضرب بالسلاح مافي، خصوصا انو التظاهر الشلمي دة حق بيكفلو ليهم الدستور، شباب تعب من وضع البلد دي قدامو خيارين ي يعيش وسط البلد ويتحمل كل الضغوطاتودي ويشتغل اي شي بعيد كل البعد عن دراستو، ي اما يلجأ للسمبك ي يموت في نص البحر ي وصل، ليه نعاني يااخي ونحن في بلد خيراتها اكتر من سبيبات شعر نسوانا ليه بس؟حاكمننا كلاب يااخي والله ديل م بشر، هو بتكلم وانا بعاين ليهو ساي والراجل شغال يردح ويردح لغاايه م فجأهه اللمح ليك كميه من العربات فيها ناس مغطين وشوشهم، وناس لابسين ملابس شرطه مبرقع باللون الكحلي,قال لي ي بتي انا م بقدر امشي قدام انتي انزلي هنا لمن تحصلي التقاطع القدامك دة ياها صينيه القندول بقى يكح ومسح وشو بقطعه وختاها في مناخرو قال لي ديل فاكين بومبان مالي الوطى كلها الله لا بارك فيهم، انا زاتي وشي وعيوني بقو شطه شطه، قولته ليهو كم؟قال لي 300 جنيه ي بتي، حسبتهم ليهو سرعه واديتو، قال لي الله يكون في عونك ي بتي امشي اشتري حجاتك سرعه واطلعي دة كان لقيتي محل فاتح
شايله صهيب ولدي وحاضناهو علي وماشه واتلفت وجايه ماشه في نص عربات العساكر ديل والتوب شبه وقع مني ودموعي بقت جاريه عشرة عشرة وبقيت م شايفه قدامي بس سامعه صوت زول بتكلم بالمايكرفون و بقول يلا اتحركو من هنا بسرعه وفجاهه اسمع صوت طاخ مع الصوت دة لقيت نفسي جاريه، مشيت مساافه وصهيب دة بقى يبكي بصوره خرافيه.
انا م عارفه اعمل شنو ولا اقول ي منو وم فاهمه اي شي انا في حته م بعرف فيها اي شي وم كنت عارفه انو الوضع حيكون كدة، وانا ماشه وبترتح وبسكت في ولدي في راجل قال لي ي مرة م تتقي الله؟شافع زي دة جايه بيهو السوق وسط الحاصل دة كبو لييه؟انتو نسوان مطاليق ورجالكم مطاليق منكم لو م مطاليق م بخلوكم تطلعو بشفع زي ديل في اجواء زي دي، اسي الشافع دة كان مات من البومبان دة تقولي ي منو؟قولته ليهو البومبات دة شنو ي عمي، عاين لي مسافهه طلع حاجه من وشو قال امسكي ختيها في نخرة ولدك نحن الكبار م متحملين خليهو هو ياخي، ونحن واقفين سمعنا اصوات ناس بتقول"حريه سلام وعداله الثورة خيار الشعب"
قال لي شوفي ي بتي لو مشيتي باتجاه الصوت دة تتحملي مسؤليه البحصل ليك الناس دي م بتتفاهم بتقبض من طرف وبتضرب وبتكتل كمان، حاولي على قدر م تقدري تمشي عكس اصوات الهتافات دي فهمتي، انا زاتي عمك دة اسي خليت شغلي وطالع لاني عندي الازمه وم جايب لي بخاخ يلا، مشى خلاني واقفه، خليتو يختفي من قدامي طوالي مشيت على اتجاه الناس بتهتف قولته اسي بلقى امتثال هنا، كانو كتاار شديد دخلته في نصهم وانا شايله ولدي وبتلفت وصهيب دة يبكي وبقيت م قادرة اشيلو وهو تعب خلاص لدرجه انو بقى يتنفس بي خشمو ويصرخ ووشو بقى زي الطماطمهه، في بري قالت لي ي بتي لكن معقوله؟شافع زي دة البخليك تجي بيهو شنو؟طلعت طرحتها وكبت فيها مويه من باقه شايلاها في يدها وادتني ليها قالت لي ختيها في مناخر ولدك ومناخرك و...قبل م تتم كلامها فجأهه اشوف جزؤ جاري وجزؤ بقول م تجرو م تجرو دة بومبان عادي عاينو فوق بس م تخربو الصف، وبعدها فجأهه اسمع صوت الضرب زاد كأنها قنابل، بعدها بثانيه بس اشوف حاجه واقعه قدامي ومطلعه دخان، عاينت وراي شوفته ليك ناس مكمكمين وشوشهم نزلو من العربيه وشايلين خراطيش وجاين جارين بإتجاهنا، وجهتي اليمين بتاع عربيه بفك في القنابل دي م عندي طريقه ي إما اجري وانط القنبله الواقعه قدامي دي، ي إما اقيف وانا شايفه الناس دي كلها جاريه، لقيت نفسي جاريه وناطه القنبله ديك وانا بعدها بقيت م شايفه اي شي بس جاريه وسامعه صوت بقول لي الناس ديل وراك م تقيفي اجري، وصوت واحد سوري بقول لي "تعي ادخلي هون، وتوبي وقع وسامعه واحدة بتقول لي جيبي الولد وقلعتو مني وانا م شايفه شي بقيت اصرخ واقول"ولدي، في زول شال ولدي ي ناس ولدي واي، حسيت بمويه بتتكشح في وشي بعدها وشى حسيتو كانو كاشحين فيهو مويه شطه، فتحته عيوني شايفه بت جاريه من قدامي وانا جمبي زير، بقيت اقول كريم ولدي، ولدي شالو مني ولدي وين م لايقاهو
جا واحد قال لي الناس ديل بعتقلو من طرف اسي بجو بالشارع دة والناس كلها قفلت محلاتها ماف زول بدخلك اجري ي بت الناس ها، قولته ليهو انا م لاقيه ولدي في زول شالو مني هنا ايي دة في زول شال ولدي، قال لي دقيقه م تصرخي صراخك دة بجيب لسنا الهوا ولدك رميتيهو وين انتي؟قولته ليهو انا م رميتو، في زول شالو مني انا م كنت شايفه شي انا دايرة ولدي، قال لي عمرو كم ولدك؟قولته ليهو عمرو سنتين، عايزة امشي على اتجاه الشارع الجيت منو مسكني قال لي انتي مجنونه تمشي للناس ديل
قولته ليهو م تمسكني قولته ليك في زول شال مني ولدي هنا ماشه اشوف ولدي وين قولته ليك فكني وبقيت اجوط واصرخ فيهو حتى في كذا نفر بقو واقفين، جات واحدة مسكتني ولبستني توبي قالت لي عايني لي هنا دة م تتجنني الغلطه غلطتك انتي جايبه معاك شافع صغير موكب لشنوو؟؟الناس دي م بتتفاهم فهمتي بعني لو مشيتي ليهم حيرجموك لمن تكبي الدم دة اسلوبهم، عشان كدة اهدي بالطريقه دي ولدك م بتلقي اسي تكوني مع الخلعه رميتيهو في مكان، قولته ليها انا م رميتو قولته ليكم انا جاريه في واحدة ق...قبل م اتم كلامي احسها بتجرني وبتدخلني حته كدة ودخلو معانا كل الكانو واقفين، وفجاهه اسمع اصوات القنابل، قولته ليهم واي ولدي بكون مات، واي ولدي حيكونو كتلو لي، قفلت لي خشمي قالت لي بتضيعي نفسك وبتضيعينا اسكتي هسس وبقت تقول حسبي الله حسبي الله فيهم الناس قالت لواحد شنطتي دي فيها ماسكات وباقه خل شيل وادي المعاك، واخد منهم قال ليهم خليكم هادين صوت واحد حيدخلو لينا هنا حاولو م تتكلمو، وانا ببكي، البت قالت لي جيتي براك انتي؟قولته ليها اي لكن في واحدة بتبقى لي جات قبليني، قالت لي متواعدة معاها تتلاقو يعني؟قولته ليها لا، قالت لي طيب م عندك تلفون انتي؟قولته ليها م جايباهو معي
قالت لي دي عوجهي طيب اتصلي على راجلك كلميهو خلي يجيك او اي زول بتعرفيهو، قولته ليها م حافظه رقم انا، قالت لي رقم راجلك م حافظاهو؟بالغتي، الراجل قال لينا الناس ديل قراب من هنا م سامعنهم بفكو في البومبان كيف تاني يطلعنا الجليل من هنا، واحد قال ليهو الساعه كم اسي؟قال ليهو 5 الا، فضلنا قاعدين وقاعدين وانا كل م ابكي يسكتوني، قولته ليهم خلوني اطلع افتش ولدي خلوهم يمسكوني م بوريهم مكانكم والله، الراجل قال لي نحن خايفين عليك انتي زاتك منهم نحن م غالبانا الطلعه والاعتقال لكن انتو ديل بتتمسكو معانا، اسي لو دايرة ارح نطلع انا م عندي مشكله، البت قالت ليهو بطل تهور م كدة ي اخوانا انتي حاولي إتزكري رقم راجلك او زول من اهلك يجي عليك بدل م تبكي كدة البكى م بحل مشكله بتلقيهو إن شاءالله ولدك اعصري مخك دة وورينا الرقم واهدي طول م انتي بتبكي كدة م حتقدري تتزكري، بديت اتزكر رقم صهيب لانو قبل فترة كان بتصل علي كتير لما يكون برة بتصل يشوفني عايزة حاجه ولا لا وكذا، قولته ليها كدة، طلعت لي تلفونها دخلته الرقم اتصلته الرقم طلع غلط، قولته ليها غلط، قالت لي كدة حاولي اتزكري تااني، سكتته مسافه بعدها قولته ليها كدة دخلي الرقم دة، دخلتو واتصلت، بعدها قالت لي م برد، تاني اتصلت برضو م رد، وكررت المكالمات قريب ال 20 مكالمه، قالت لي الا كان بعيد او كدة م برد نهائي ولا م برد على ارقام غريبه؟قولته ليها م عارفه والله
قالت لي اسمك منو انتي؟ قولته ليها شهد، مسكت تلفوها مساافه بعدها نزلتو قالت لي بعد كدة إن شاءالله يرد، قعدت رب ساعه كدة رجعت اتصلت بعد مسافه فتح الخط قالت لي هاك ردة، قولته الو، قال لي وعليكم السلام منو معي؟قولته ليهو صهيب اللحقني دي انا شهد كريم اتشال مني ي صهيب وبقيت ابكي
قال لي شنوو؟م فاهم، شهد؟ وين انتي؟كيف يعني اتشال منك، قولته ليهو م عارفهه وبقيت ابكي بصوت، البت شالت مني التلفون قالت ليهو الو السلام عليكم، اي معاك نحن في السوق العربي، والله م عارفه نحن زاتنا لقيناها تبكي وحالتها بالبلا، الليله كان في موكب والسوق العربي كلو محاصر وبفكو بومبان تقيل يعني خطر شديد نحن زاتنا م قادرين نطلع من المكان النحن فيهو، نحن في شارع السيد عبدالرحمن طيب تمام، م بخليها تطلع والله إن شاءالله يتلقي، اعمل حسابك وانت جاي السوق العربي دة كلو خطر، طيب تمام، فصلت قالت لي راجلك قال جاي، انتي م كلمتيهو انك جايه السوق ولا شنو؟قولته ليهم عليك الله خلوني اطلع ي جماعه الزول الشال ولدي م بكون مشى بعيد شديد خلوني افتشو ولدي اتقلع من يدي وانا م شوفته القلعو
مسكتني قالت لي راجلك قال م يخلوك تطلعي افهمي، واحد من الرجال قال لي انتي القلعو منك راجل ولا مرة م شوفتيهو، قولته ليهم انا م شوفته شي انا سمعته صوت زول بقول لي جيبيهو م عرفتو راجل ولا مرة قال لي يعني قلعو منك قلع عديل ربنا بس
شويه كدة الراجل قال في هدؤ حاصل دقيقه فتح باب المحل براحه طلع راسو يمين في شمال م شاف شي، قال ليهم شكلهم مشو الشارع فاضي وفي ناس ماشه، على طول طلعته وبقيت اسال في الناس واوقفهم واقول ليهم عليك الله م لقيتو ليكم زول شايل شافع صغير لابس فنيله بيضاء ورداء اسود م شوفتوهو، بقيت لافه والبت ماشه معي وتمسك فيني وتقول للناس ولدها رايح عشان كدة لفينا كدة لمن راسي لفه وانا ببكي وبقول ليها ولدي خلاص راح م بلقاهو تاني، قلعو مني من يدي، وانا في الحاله دي شويه كدة جاتها مكالمه قالت ليهو متاخر شويه؟يعني قريب؟داخل برجولك ولا بعربيه؟لا م بخليها بس انت استعجل لانو الزمن وكدة، طيب نحن جمب صحيفه الرأي العام، شوفته شارع السيد عبدالرحمن؟بتلقاك عمارة تحتها في صيدليه يلا الصحيفه جمب العمارة دي، ، فصلت قالت لي راجلك ياهو قريب هنا اسي بجي، بعد 10 دقايق كدة قالت ليهو ايوة طيب تعال نحن قاعدين جمب الصحيفه زاتها انا لابسه طرحه بنفسجيه ارفع يدك لما تصل علشان مرتك دي م بتتفاهم، انا قاعدة وخاته يدي في وشي ودموعي جاريه عشرة عشرة وبقول ليها ولدي، فجأهه عاينت لي وقالت لي الرافع يدو دة راجلك، ولا إشتغلته بيها انا للحظهه حسيت خلاص انو حتى كريم انا فقدتو بقيت م مستوعبه شي وجواي شي واحد كريم ضاع خلاص، كريم م حتلقيهو، كاني دخلته في حاله بتاعه هيستريه، شويه كدة اسمع صوت صهيب وهو بقول لي شهد، شهد قاعد في الارض وبتكلم معي قال لي الجابك السوق العربي شنو انتي ها؟كريم وين الشالو منو، اتكلمي، هزيت ليهو راسي بمعنى م عارفه وانا دموعي جاريه، قال لي بصرخه شهد انا بتكلم معاك ردي الجابك هنا شنو انتي؟قولته ليهو م عارفه انا م عارفه، انا عايزة ولدي، عايزة ولدي صهيب شالو مني من يدي م عارفه الشالو مني منو انا انا عايزة ولدي جيب لي ولدي ي صهيب
قومني من الارض بقيت اقول ليهو عايزاهو انا عايزاهو جيب لي ولدي شالو مني م شوفته الشالو منو انا، بقى يقول لي اهدي قولته ليك اهدي، في راجل قال ليهو م تجوط فيها هي زاتها م مستوعبه حاجه البت مخلوعه وديها حته هديها عشان تقدرو تفتشو برواق م كدة، بقى سايقني اتفكيت منو قولته ليهو م بمشي بخلي ولدي انا اتشال مني هنا اتشال م بقدر امشي لو م لقيتو انا مسكنيي وقال لي ولدك بجيبو ليك تمام وضماني عليهو وبقى سايقني، في واحد قال ليهو م تطلع بجاي الكجر ديل واقفين بعرباتهم ماف طريقه طلعه ضرب و إعتقال من طرف، صهيب م وقف بقى سايقني وماشي وانا بقالع فيهو، وصلنا الشارع الرئيسي شوفناهم واقفين فكاني ومشى عليهم ورفع يديهو فوق، بوكسي كامل نزل ليهو وهو ماشي عليهم وبقول ليهم اسمعوني دقيقه بس، وانا شوفتي ليهم وهم جاين عليهو وشايلين خراطيشهم واشكال وشوشهم بقيت اصرخ واقول ليهو صهيب، صهيب م تمشي بكتلوك صهيب جريت عليهو قال لي م تجي خليك مكانك بقيت واقفه في حتتي وبصرخ وهو وصلهم من غير اي تفاهم دخلوهو وسطهم وبقو يضربو فيهو بالخراطيش وبقولو ليهو اقعد وارفع يديك فوق، اقعد قولنا ليك واحد اداهو بالمسدس في ضهرو وانا هناك م خليت صرخه م صرختها، بقيت م عارفه اقول صهيب ولا كريم، وصهيب في النص بقول ليهم ولدي ضايع جاي افتشو انا م متظاهر ولا اي شي، وهم بقولو ليهو اسكت وطاخ بضربوهو بعصاياتهم ديلك وبقولو ليهو ولدك بروح في السوق الجابو السوق شنو، وانا في الحاله ديك وقف قدامي دفار بتاع بتاع عساكر لما شفتهم انا هبطته بس ابدا م بطلته صراخ، واحد قال ليهم دي مالها؟نزل بي عصايتو اول م شوفتو جاي علي بقيت اقول ليهو م تقرب مني م تقرب مني صهيب
واحد قال ليهم خلوها ادى العصايه لواحد تاني وجا علي قال لي في شنو ي بت الناس مالك؟قولته ليهو ولدي شالو مني والناس ديلك بضربو في راجلي، بضربو فيهو الا بالعصى والمسدسات، مشى عليهم مستعجل لغايه م وصىلهم ودخل في النص بعد مسافه جريت عليهم واحد قال ليهو م تدخل انت ي جنابو دي شغلتنا نحن م شغلتك انت، قال ليهو اسمع الناس ديل ولدهم رايح نحن حنشوف الحاصل شنو بس، واحد قال ليهو يلا اتحرك بيهو من هنا سرعه م نشوفو هنا يلاا، ساق صهيب منهم على طرف، قال ليهو ولدك عمر كم انت؟قال ليهو سنتين، الدفار جا وقف جمبنا قال لينا اركبو، مسكته في صهيب، العسكري قال لي م تتخلعي ساي نحن كان خليناكم لناس الجهاز ديل بجيبو اجلكم اركبي، صهيب ركبني وركب، اتحركنا مسافه بقو يسألوني الجابني السوق شنو، واتشال كيف وشوفته الزول الشالو ولا لأ وكدة كانو إستجواب عديل، واحد قال لي دة خطف عديل لغايه م وصلنا حته كدة فيها عربات امن كتيرة كانو لابسين حجات في روسينهم وشايلين عصايات وواقفين، نزلنا وصهيب دة من الضرب ماشي منحني وبعرج
واحد من القاعدين قال ليهو ديل مالهم كمان معتقلين؟قال ليهو لالا ديل عندهم شافع ضايع عمرو سنتين اظن خطفو منها لحظه م كتمت، قال ليهو دقيقه انت ي جدو مش في شافع لقوهو في عربيه ناس جنجحهه؟قال ليهو اي جابتو واحدة ختتو ليهم ومشت حيرتنا زاتو بكى كدة لمن الله غفر ليهو، صهيب قال ليهو وين شكلو كيف انت شوفتو؟العسكري قال ليهو م عارف بس تقريبا لابس فنيله بيضاء، قولته ليهو ولباس اسود اصفراني صحتو كويسه كدة؟قال لي بس يااهو، قولته ليهو صهيب دة كريم ياهو زاتو والله ياهو، صهيب قال ليهو ودوهو وين الشافع دة؟قال ليهو قسم السوق العربي هنا، بتاع الدفار قال لينا والله دي عوجهه دي اركبو، ركبنا وانا ماسكه في قميص صهيب من خوفي منهم، شويه كدة قال لينا دة القسم انزلو، نزلنا وهو مشى دخل قدامنا دخلنا مستعجلين وراهو لقيناهو بقول "ي جنابو في شافع...قبل م يتم كلامو قال لينا انتو اهلو؟
صهيب قال ليهو اي، قال لينا لا حول ولا قوة الا بالله، لييبه الاهمال دة يااخي ليه؟الشافع دة الليله اليوم دة كان مات كان حيكون بسبب كميه البومبان الاستنشقها الشافع اسي في المستشفى جابو لينا م قادر، يتنفس، صهيب قال ليهو اي مستشفى؟قال ليهو مستشفى...طلعنا جري مشينا دخلنا المستشفى الضابط هو الكان بسال لغايه م وصلنا ليهو لقيناهو نايم في غرفه كدة في سابع نومه جريت عليهو وشلتو وبقيت ابوس فيهو م مصدقه طبعا، الضابط قال لينا والله حقو الواحد يقفلكم ياخ معقوله ياخي؟الدكتورة جات قالت لينا قدر ولطف بجد نحن جابو لينا م قادر يتنفس لو اتاخرو شويه م جابوهو وظ ادوهو الأوكسجين كان خلاص، هم بتكلمو وانا كنت معاهو في عالم تاني، صهيب شالو مني قال لي يلا، طلعنا وهو ماشي خطوة خطوة م قادر يتحرك، عايزة اشيلو منو لزاني و قال لي يلا قدامي بس، طلعنا اجر تكسي قال ليهو وصلني برج البركه، التكسي وصلنا البرج نزل وهو شايل كريم جيت احاسب التكسي قال ليهو بنهرة م تشيل منها دخل يدك في جيبي الطلع ليك شيلو، الراجل دخل يدو طلعت ليهو 50 صهيب اتحرك، قال ليهو الباقي، م ردة ليهو واصل لغايه م وصل عربيه كدة وقف جمبها فتح بابها رقد كريم معاهو قداك وركب، جيت انا ركبته ورا واتحرك، مشى بينا بأقصى سرعه عندو وغضبان وشو م بتفسر، بقيت اقول في نفسي واجعو الضرب الانضربو دة بس يستاهل الكريه اب وش قبيح عجبني ليهو، كان سايق لدرجه انو كان عايز يعمل حادث مع واحد وفجاهه نزل القزاز وبقى يشتم ي حيوان ي زفت م شايف انت الزفت دة و...اتكلم فارغ كداا بعدها وصلنا البيت ضرب بوري شديد الحرس فتح الباب قال ليهو مليون مرة قلنا ليكم ندق الزفت دة مرة واحدة افتحو ي بجم ودخل باقصى سرعتو، وصلنا قريب للمدخل نزل وشال صهيب وهو لسسهوماشي اعرج ومنحني لغايه م دخلنا، لقيناهم كلهم قاعدين في الهول، اول م شافوهو قالو ليهو صهيب، في شنو، امو قالت ليهو الحاصل شنو عملته حادث ولا شنو دايرة تشيل منو الولد قال ليها خليهو، امتثال قالت لي شهد في شنوو؟م رديت عليها مشيت ورا صهيب، وهو نهائي م وقف مشى غرفتو على طول بي كريم، دخلته وراهو قولته ليهو اديني ولدي انا ماشه اوضتي انومو، رقدو في سريرو وهو ساكت، مشيت عليهو عايزة اشيلو صهيب اتلفت ومسك يدي منو وبكل غضب اداني كف...
...
الفصل العشرون
، مشيت عليهو عايزة اشيل صهيب اتلفت ومسك يدي منو وبكل غضب اداني كف،
الكف دهه انا حسسني انو الدنيا دايرة بي اخماس في اسداس، كاني مضروبهه بيد حديد م يد بني ادم، بقيت واقفه وبعاين ليهو وانا مصدومه ونفسي قايم وخلاص دموعي في طرف عيوني، قال لي الوداك العربي شنوو؟جات عمتي عواطف داخله قالت ليهو صهيب في شنو ي ولد، قال ليها ي امي اطلعي برة عليك الله اطلعي، طلعت قفل الباب وانا ببكي، قال لي بتعرفي للعربي شنو انتي؟اساسا الطلعك الشارع شنو البلد دي بتعرفي ليها شنو؟ يعني حتى امي ولا حبوبه م كلمتيهم، الولد دة لو كانت حصلت ليهو حاجه الحيتحمل مسؤليتها منو؟ماشه مظاهرات على اي اساس انتي؟هو البطلعو ي دوب يقدرو بامنو على نفسهم انتي شايله ولدك وماشه مجنونه انتي م عندك عقل تفكري بيهو انتي؟اسي الولد دة لو م كان اتلقى، لو الشالو دة مشى بيهو وم وداهو عربات الكجر كنتي حتعملي شنوو؟قولته ليهو خليني اشيل ولدي
قال لي م بتشيليهو اوعى تقربي منو ولزاني، قال لي لما تبقي ام مسؤليه وبتعمل حساب لي ولدها بعداك شيليهو من بكرة بجيب ليهو حضانه تقعد معاهو انتي م عندي بيك شغله تطلعي مظاهرات ولا تموتي فيها انتي حرة لكن الشافع دة مسؤليتي غبائك خليهو بعيد عن الولد دة، قولته ليهو صهيب الله يخليك اديني ولدي، عايزة امشي عليهو مسكني قال لي العربي دة م وااضح؟إتفضلي اطلعي من هنا، قولته ليهو انت م عندك حق تشيل مني ولدي انت منو زاتك، قال لي انتي الام الما مسؤله وانا الضربتي لي تبكي لما ضيعتيهو عرفتي انا منوو؟؟قولته ليهو معليش غلطانهه انا الضربته ليك المرة الجايه م حتتكرر، قال لي م حتكون في مرة جايه عشان انا لو شوفتهم معتقلنك قدامي م بعاين ليك مرتين، بقيت ابكي وانا ساكته وبعاين ليهو، قال لي امشي نومي بدل م تقيفي وتبكي، قولته ليهو لو م اديتني ولدي من هنا م طالعهه قعدتهه ليهو في الأرض
قال لي راحتكك، قعد في السرير ومسك تلفونو وبقى شغال فيهو وانا قاعدة في الارض وببكي وبعاين ليهو وهو ولا فكر يرفع راسو يعاين لي م حسيت بنفسي نمتهه في مكاني داك، صهيب لما شافني نومتهه قام دخل الحمام إستحمة وغير ملابسو وجا راجع عاين لي مسافهه اتاكد إني نمتهه شالني من الارض ورقدني في السرير وجاب كريم رقدو جمبي ورقد هو ونام، فتحته عيوني الصباح لقيتو نايم وكريم لسه كان نايم اتفاجأتهه بيه لافي يديهو حواليني، اتفكيت منو ونزلته شلته كريم وهو نايم وطلعته مشيت اوضتي وقفلتها بالمفتاح، دخلته استحميت وطلعته صليت ومشيت جهزته لي كريم ولدي لبن واكلته لاني كنت جعانهه شديد ورجعته نومته نوم حتى م حسيت بنفسي انا نايمه كم ساعهه الا صحاني صوت كريم وهو ببكي، فتحته عيوني لقيتو نزل وشرب اللبن الفي الكبايه وقعد يبكي، شلتو ونزلته بيهو تحت، لاقيت إمتثال لما شافتني قعدت تضحكك قالت لي شهد المتظاهرة، عاينته ليها وإبتسمته، قالت لي صهيب صاحي من الصباح شغال تعليمات لي ناس خالتي والحرس برة، ، حبوبه جات قالت لي هي لاكن م بالغتي ي بتي والله انا الليله زعلانه منك زعل، قولته ليها حبوبه قالت لي ولا كلمه معقوله انا الفاكراك عاقله وفاهمه تعملي عمله زي دي؟خلي العقل دة على جنب م فكرتي في ولدك دة؟لا حول ولا قوة الا بالله ي بتي، فجاهه اسمع صوت ضحكهه احمد اتلفته عليهو لقيتو لسسه بضحكك جا شال كريم، قال ليهو اصغر ثائر فيك ي بلد امك ودتك الموكب قولتو لي
امتثال قعدت تضحك قالت ليهو غايتو شهد بالغت بوليغ ه، احمد قال لي انتي كان عاجبك الوضع كدة كلمينا بكرة نجيبا ليك هنا اصبري بس، حبوبتو قالت ليهو انت كمان إنطم، حبوبه شالت كريم قالت ليها كرر علي وشو لسسه محمر دي امك البلدة دي، عمتي عواطف كانت ماف وهيا برضو ماف، فطرنا واتونسنا كدا بعدها حبوبه نامت فضلنا انا وإمتثال جاتها مكالمه بقت تقول"وبعليي اسكتي بس من يوم امس انل لغايه الان بعطس والحساسيه قايمه علي، ه ي بت نحن طلعنا بالجلاله وربي خلي لما نتلاقى احكي ليك بدرامات جوجو الخوافه شابكاني الموكب الموكب
طيب تمام ماشي يلا سلام، قفلت الخط قولته ليها تاني سوقيني معاك قالت لي لسوقك وين؟قولته ليها المواكب
قالت لي هس سمعي خالتي سمعيها، قولته ليها انا امس اتوقعته اني اللقاك هناك، قالت لي اتوقعتي تقومي تشيلي ولدك معاك؟وبعدين اسوقك وين دي مسؤليه انا ي دوب متحمله مسؤليه نفسي، قولته ليها يوم الموكب بخلي ولدي لي حبوبه اها، قالت لي انتي عارفه صهيب من الصباح شغال تهزيئ ونبيح في الحرس علشان يمنعوك الطلعهه؟قولته ليها م جادة؟قالت لي وربي خليك قاعدة مع ولدك احسن انتي وراك شي نحن م ورانا شي ها، قولته ليها عليك الله سوقيني معاك، قالت لي ي بت اتلهي، بقيت اعاين ليها عين إنكسار، قالت لي طيب لما يكون في، لمن إتبسطتهه لما قالت لي كدة، صهيب جا لقانا قاعدين عاين لي بي تحميرة طوالي لفته منو وشي،
بعد يومين حوالي الساعه 11 بالزبط لقيتها قاعدة تتمكيج، قالت لي ماشه معي؟قولته ليها المظاهرات؟قالت لي اي عشان م تقولي م وريتك لكن افضل ليك تكوني قاعدة هنا مع ولدك، قولته ليها لالا، قالت لي حتقولي لي خالتي وعمتي شنوو؟قولته ليها انتي قولي ليهم م انا، انا ماشه معاك، قالت لي طيب اجهزي، مشيت غيرته و لبسته لي توب وجيت، عاينت لي ماشه كدة وبي توب كمان؟قولته ليها اللبس عبايه يعني؟قالت لي شهد انتي عويرة؟تعالي دقيقه، فتحت دولابها طلعت لي فستان ومعاهو بنطلون جينز، قالت لي اللبسي، قولته ليها اللبس ديل؟قالت لي امشي اخليك؟قولته ليها طيب دقيقه دخلته الحمام لبسته جيت طالعه قولته ليها البنطلون ضيق شديد، قال لي افضل من ما تمشي ساي وساقك يظهر، ادتني روج قالت لي اعمليهو، قولته ليها لشنوو ماشه حفله ولا ماشه اتظاهر انا؟قالت لي شهد
قولته ليها خلاص خلاص عملته الروج ادتني الضرحه لبستها قالت لي إتقبضنا انكري حطب انك جايه تتظاهري، نحن ماشين عرس فهمتي؟قولته ليها عرس منو؟قالت لي المهم ماشين عرس
طلعنا ونحن نازلين لاقتنا عمتي عواطف، امتثال قالت ليها الليله خطوبه مرام صحبتي ماشه وقلته اسوق معي شهد بدل قعدة البيت دي، قالت ليها اهاا كويس طيب، قالت ليها طبعا م سايقين معانا كيمو مخلنو مع خالتي، عمتي عواطف قالت ليها انا زاتي طالعه لكن بقعد مع حبوبتو؟امتثال قالت ليها ان شاءالله م ببكي طالعين قبل م يشوفنا عشان لو شاف امو اسي بتعلق يلا بااي، طلعنا واحد من الحرس بقى يعاين لي، امتثال قالت ليهو انا سايقاها معي، قال ليها كويس، ركبنا العربيه قبل م نتحرك قالت لي شهد انتي متأكدة انك ماشه؟علشان الوضع حيكون صعب شديد وختي في بالك انو يمكن م نرجع، خوفته وقلعته عيوني، قالت لي احسن ترجعي البيت، قلته ليها لا ماشه، قالت لي طيب، إتحركنا ونحن ماشين مسافهه جاتها مكالمه قالت"ميدو وين انت؟اها الحاصل الوضع كيف؟يعني فروقوهم؟م جادي، إعتقالات كتيرة شديد؟لا حولا لا حولا يااخي اها نرجع يعني ولا كيف؟يعني انتو ماشين بري اسي؟طيب انا هعمل ريتيرن انتو لما تصلو وروني الشوارع وضعها كيف في امنجيه ولا لأ، طيب ظابط يلا، قفلت الخط قالت لي حقت العربي قالو فرقوها بسرعه وأعتقلو الناس كميه قالو ليك، قولته ليها حسبي الله فيهم، قالت لي اسي قالو نص الناس ماشه بري تمشي معي ولا اطلب ليك ترحال ترجعي؟قولته ليها بمشي معاك ي زوله، قالت لي طيب، فضلنا ماشين مسافه جاتها مكالمه قالت"اها ي ميدو؟يعني م امشي بالمعرض؟طيب تمام وين انتو بالزبط، م بعرفو لكن لما اصل بسأل، يلا بايات
مشت شويهه كدة قالت لي شارع المعرض عايزين ندخل فجاهه ظهرو قدامنا عربات شرطه وقفوها، انا بقيت اقول ليها اجري اجري ي امتثال م تقيفي حيقبضونا واي، قالت لي بي نهرة شهد خليك ساكتهه هس، بقو يدقو في العربيه بعصاياتهم، نزلت القزاز قال ليها ماشه وين؟جيبي الرخصه وبطاقاتك و..قالت ليهم عندي عرس ماشه عليهو خير ي چماعه في شي؟قالو ليها عرس وين، قالت ليهم على بعد تلاته شوارع من هنا، طلعت ليهم رخصتها وادتهم بطاقاتها، قالو ليها افتحي تأمين الابواب، فتحتو ليهم بقو يعاينو في العربيه يمين وشمال بعدها قالو ليها امشي، طبعا م صدقته لما قالو ليها امشي ولا استوعبته الحاجه دي الا بعد م اتحركته، قالت لي اوف اعصابي تلفت، شهد ي هبله الخوف بخرب اي شي لما تكوني في وضع زي دة اتماسكي واتصرفي بي ثقهه فهمتي؟قولته ليها ديل يجيبو الجلطه، قالت لي انا خلاص طبعا هبطتهه، بعد شارعين ضربت تلفون بعد فصلت سالت زول في الشارع قالت ليهو لو سمحته شارع النص دة بي وين؟قال ليها ادخلي بالشارع دة وم تقيفي الا لما يلقاك زلط، بالفعل دة الحصل وصلنا شوفنا تجمع قالت لي ديلك الناس بس ابركن عربيتي وين؟وقفتها على جنب قالت لي يلا ننزل، نزلنا ومشينا لحقنا الناس، والحشد كان كميهه، وهي ماسكاني قالت لي م تفكيني وخليك في النص، عدت قريب النص ساعه والناس بتهتف وانا خاايفه خووف م عادي، فجأهه جات عربات الشرطه وبدو يفكو بومبان الاولاد بقو يقولو البنات تجري تدخل البيوت يلا سرعهه، إمتثال بقت جاراني وجاريه لغايه م لفينا لفه كدة لقينا بيت فاتح قالو لينا ادخلو، دخلونا فيه، إنتظرنا شويه طلعنا الناس اتجمعت في شارع البيت دة زاتو وبقت تهتف، برضو خلونا قعدنا قريب ساعه والناس متقدمه على شارع النص وامتثال كانت بتصور بي تلفونها، قالت لي هاك خليك ماسكاهو كدة وصوري، بس فجاهه جات عربات شرطه وبكاسي جهاز، الشرطه فكت البومبان في واحد وقع جمبي م شوفته منو شي غير الدم جاري قدامي، بقيت اقول واي مات، واي كتلوهو بقيت اصرخ بطريقه هستيريه والناس شالتو وجرت اتوزعت في البيوت وانا زاتي معاهم، البيت الدخلنا فيهو كان اقرب بيت للشارع، والاوضه النحن كنا فيها بإتجاه الشارع وانا هبطتهه اول م دخلنا البيت من الخوف وقعته م حاسه بنفسي، في بت قالت ليها واي اللحقوها، جابو لي مويه رشوني بيها وبقو يكفتو فيني، فتحته عيوني ادوني مويه شربتها، بقو يقولو لي انتي كويسه؟واحد من الأولاد جا داخل بسرعه قال لينا قومو بسرعه يلا اتحركو امشو بالزقاق داك الناس جاين، بقيت اقول امتثال، امتثال، واحدة قالت لي امتثال منو؟قولته ليها كانت معي م عارفاها وين وبقيت ابكي، جرتني قالت لي بتكون قاعدة ليها في مكان بس، اول م وصلنا الزقاق نسمع بصوت تكسير قزاز البنات بقو يصرخو، واحد من الاولاد طلع الحيطه قال ليهم اسكتو هس وبقى يشيل وينطط فيهم، كل واحدة فينا حالتها بقت غير وانا خلاص قعدته في الارض، واحدة سمينه قالت ليهم انا م بقدر واحد جراها قال ليها بلا م بقدر معاك ورفعها للتاني نزلها بغادي انا اخر واحدة إتناولني الفوق لما عايز ينزلني وقعته رجلي شبه إتفصلت، نزل شالني دخلني البيت، المرة قالت ليهو دخلها هنا الغرفه دي بسرعه، كلنا بنات على اولاد دخلونا غرفه واحدة وقفلونا وانا ببكي قولته ليهم الجيت معاها مافي، بكونو مسكوها، الولد قال لي م مسكو زول عشان كدة لافين بفتشو في البيوت اسكتي عليك الله م تجيبي لينا البلا ولناس البيت، فضلته قاعدة وبرجف، في واحدة من الجنبي انتبهت لي قالت ليهم جيبو جلكوز ولا اي حاجه البت دي مهبطه شديد يلا بسرعه، جابو لي مويه في كبايه شربتها، المره جابت ليهم بطانيه قالت ليهم غطوها عاينو سنونها تضرب في بعض كيف، البت غطتني وبقو واحدة تفرك لي في يدي والتانيه في رجلي، فجأهه في تلفون ضرب، الولد قال دة تلفون منو؟ البت طلعتو من جيب الفستان حقي وردت قالت الوو؟لا انا م شهد انا واحدة معاها هي تعبانه شديد البيت الكنا فيهو هجمو عليهو عشان كدة متوترة شويه، لا م حصلت حاجه بخير بس دخلتها خوفه، نحن في...بقت توصف ليها، قالت ليها انتي بعيدة شديد م تحاولي تجي الناس ديل محاوطين الشارع كلو نحن البيت الكنا فيهو كسرو القزاز الفيهو كلو، طيب تمام لو لقينا طريقه نطلع بنجيبها ليك، فضلنا قاعدين وقاعدين والاولاد كل شويه بضربو تلفون بقولو ليهم م تطلعو لسه قاعدين في الشارع، عملو حركه بقو يكوركو في الشارع علشان يغشو الثوار ويطلعو من البيوت وكدة بس ماف زول طلع كانو في ناس طالعين في العمارات فوق ومراغبين الحاصل وبدو اخبار للناس التحت، وامتثال كانت كل شويه تضرب الناس ترد تقول ليها حتتنا دي لسه الخطر فيها، قالت ليهو ادوني شهد، البت قالت ليها هي كان قادرة تتكلم كان ردت ليك
وكانو برمو بومبان كميه جوة البيوت، والزمن اتاخر في ولد قال لينا الساعه ماشه 8 ونص مساء ياخ م فترو، المرة ست البيت قالت ليهو ديل كلاب م بفترو ي ولدي الله ينتقم منهم والله راجلي عندو الازمه اسي تعبان شديد وبخاخو منتهي، في واحدة قالت ليها هاك ي خالتو انا معي بخاخ جايبه معي احتياطي اتنين، قالت ليها ي بتي، قالت ليها امسكي اديهو ليهو قالت ليها الله يوفقكم ويحميكم ي رب، فضلنا قاعدين على اعصابنا وانا كل م اسمع صوت البومبان والفنابل الصوتيه حالتي ترجع زي اول واهبط واقعد ابكي، ضربو للبت
امتثال معاها صاحبها وصحبتها قالت ليهم خلوني ادخل ليها بس ي جماعه بقول ليهم اي حاجه زي لما جينا داخلين، صاحبها قال ليها ي امتثال افهمي ديل م كجر ديل جهاز يعني م بتفاهمو الكجر على الاقل عندهم حبه مخ بس ديل اتجاهم واحد، مشيتي بدون تفاهم حتنضربي وعربيتك تتكسر م مشكله تكسير العربيه المشكله في الحيحصل ليك، قالت ليهم انا م عارفه الدخلها الدرايسه كدة شنو هي كانت جمبي، صحبتها قالت ليها ناس الدرايسه ديل بالزات م بطلعو منهم اسي الا يعتقلو منهم، قالت ليها والحل؟عارفين الساعه ماشه لي 10؟
البت قالت ليها طيب ممكن ندي العربيه لي ميدو يقول ليهم ماشي اجيب مرتي و...، امتثال قالت ليها ميدو واضح انو كان متظاهر وريحة الخل فايحه منو اول م يشوفوهو م حيتفاهمو معاهو انتي م بتعرفي الناس دي، صحبتها قالت ليها والحل؟سكتت مسافه قالت ليها جيبي تلفونكك، شالت منها التلفون وإتصلت على رقم قالت ليها ي رب يرد، فجاهه قالت"الوو، صهيب كيفكك تمام؟الحمدلله وين انت؟ام والله ي صهيب انا جيت موكب هنا في بري، قالت ليهو اهدا وم تجوط وم تكلم زول، المهم اسمعني انا جبته معي شهد، خليني اكمل ياخي م تجوط م حاصله عليها حاجه بس هي محبوسه في حته بعيدة مني شديد وحالتها شويه م تمام وانا م بقدر ادخل لانو حتتها الدخلت فيها محاصرة، ضاربه ليك علشان تجي تسوقها طبعا، صهيب بعد... الو، الو، قالت ليها قفل في وشي، قالت ليها جاط فيك ولا شنوو؟قالت ليها اسكتي بس جوطه شديدة، ميدو قال ليها انتي زاتك م من حقك تسوقي مرت راجل من غير م تكلميهو، قالت ليهو اعمل ليها شنو ي ميدو اتشبكت فيني، دقيقه ارجع ليهو، رجعت م ردة عليها، تاني رجعت برضو م رد، كررت المكالمه كذا مرة فتح الخط قال ليها انا في الشارع ياخ، فضلت قااعدة نص ساعه اتصل عليها قال ليها وين؟قالت ليهو ادخل بشارع النص، قال ليها جمب وين انتو بالزبط؟وصفت ليهو لغايه م وصلها، نزل غضبان من العربيه قال ليها الزفته دي وين؟قالت ليهو لغايه الان انا م عارفه مكانها، قال ليها كمان م عارفه مكانها؟، امتثال انتي البخليك تجيبيها معاك شنو عليك الله اديني سبب مقنع يخليك تجيبيها معاك؟؟ميدو قال ليهو اهدا ي حبيب، قال ليهو اهدا شنو ياخ انا محزرها من البيت م تطلع ولا خطوة، امتثال قالت ليهو خلاص ي صهيب كمل كلامك لمن نرجع دقيقه متصله انا، الوو، طيب ممكن توصفو لي انتو وين بالزبط، اي شارع؟اي نحن فيهو شايفين عرباتهم واقفه قصاد الشارع على طول، اول م يدخل بالشارع اول لفه على يدو الشمال، طيب تمام يلا سلام، قالت ليهو صهيب شوفته عربيه الكجر الواقفه ديك؟بس الشارع الواقفه قصادو دة ادخل بيهو شمال، واول لفه على يدك الشمال تاني بيت على يدك اليمين، قال ليها اديني رقم البتتكلمي معاهو دة، قالت ليهو دة تلفوني زاتو عند.شهد، مشى على عربيتو قالت ليهو اعمل حسابك، قال ليها بلا اعمل حسابك بلا زفت ركب عربيتو واتحرك، ضرب تلفون وقال الوو؟اسمعيني انا جاي اسوق البت دي عليك الله حاولو طلعوها لي بأي طريقهه، لا بجي انتو بس طلعوها لمن اصل بديكم خبر، اول م وصل عربيه الشرطه نزل القزاز قال ليهم سلام عليكم لو سمحتو في بيت عزاء بي جاي او صيوان بتاع عزاء؟قالو ليهو مافي اتحرك من هنا، قال ليهم شكرا اتحرك ودخل على طول بنفس الوصف القالوهو ليهو وقف واتصل تلفون، قال ليها الو؟انا دخلته الباب لونو كيف؟طيب هو قدامي مباشرة بس الناس ديل حايمين في الشارع انا موقف العربيه قدام البيت مباشرة، يعني م بتقدر تطلع؟طيب افتحو لي الباب انا جاي عليكم، نزل من العربيه وقف قدام الباب فتحوهو ليهو، سلم على الاولاد ناس البيت قالو ليهو اقعد، قال ليهم لا شكرا وين هي خلوها تطلع بس، ست البيت قالت ليهو راقدة جوة والله تعبانه شديد الا مغطنها بالبطانيه، قال ليهم حاولو خلوها تطلع لو سمحتي ي خالتي
جاتني داخله جوة قالت لي ي بتي راجلك دة جا برة داير يسوقك قومي، قولته ليها وانا مغمضه م قادرة انا م قادرة، البت الجمبي قالت ليها تعبانه بحق وحقيقه البت دي، المرة طلعت قالت ليهو ي ولدي تعال شوفها والله م قادرة تفتح عيونها اتفضل تعال، جا داخل وراها، كل البنات الجمبي إتحركو، قال ليهم مالها هي ضربتها بومبان ولا حاجه؟البت قالت ليهو لا تعبت من الخوفه بس، بقى يصحي فيني شهد، شهد، قولته ليهو ايوة، قال لي فتحي عيونك كدة ورفع لي راسي، قال ليهم جيبو مويه ممكن؟جابو ليهو مويه بقى يرشها في وشي وهو مرقدني في كتفو، بعد مساافه فتحته عيوني بخلعهه، قال لي انتي كويسه، قولته ليهو صهيب، شربني كبايه الموين ورقدني في كتفو مسافه بقيت ماسكه في قميصو نزلني قال لي يلا، المرة قالت ليهو ي ولدي ماشي بيها وين بحالتها دي؟قال ليها لو قعدت هنا وسط الجو دة حالتها بتبقى اسوأ احسن اطلعها، شالني وقال لواحد تعال افتح لي العربيه دي، طلعنا فتح ليهو الباب القدامي ركبني وركب، جاهو ولد قال ليهو امسك دة تلفونها وي حبيب لو طالع لقدام طلع معاك البنات ديل ياخي تكون خدمتنا، قال ليهو ابشر جيبهم، قال ليهو م بفتشوك لكن؟قال ليهو عربيتي مظلله م بسالوني بتصرف معاهم انا، طلعوهم ليهو ركبو وإتحركنا وهو كل شويه يمسك يدي ويضربني في وشي بفتح عيوني بقول لي خليك مصحصحهه م تغمضي عيونك، شههد سامعاني م تغمضي عيونك، لغايه م طلعنا وصلنا المستشفى نزل البنات عشان يمشو اهلهم ونزل شالني دخلني للمستشفى ركبو لي درب بعدها وعيت، بعد م خلص انا كنت حفيانه م عندي شي البسو وهو ماسكني وانا ماشه خطوة خطوة، شالني لغاايه م وصلني العربيه وإتحرك ب انا كنت ساكته وهو ساكت طول الطريق وغضباان سايق بأقصى سرعه عندو، وصلنا البيت اول م نزل من العربيه كدة قال لواحد بكرة تشيل حسابك وتتخارج من هنا م اللقاك هنا فاهم، بقى ساندني وماشين لغايه م دخلنا البيت، البيت كان فاضي صوت زول م فيهو، طلعنا فوق دخلني اوضتي رقدني في السرير عايز يتكلم بقيت ابكي، قال لي بتبكي مالك اسي انا قلته حاجهه؟قولته ليهو في ولد كان جمبي ضربوهو والدم كان جاري منو
قال لي طالع متظاهر دايرة يجرتقو ليك يعني م اكيد حيضربوهو، ليه م بتسمعي الكلام انتي انا مش قولته ليك م تطلعي من البيت دة خطوة؟قولته ليهو انت قولته لي م تشيلي كريم
قال لي حتى لو قولته ليك تقومي تطلعي انتي وتمشي لي ورا امتثال؟بقيت ابكي بي تنهيدات مشى على الباب ومسح وشو بي يديهو وجا راجع قعد جمبي قال لي خلاص م تبكي، اجيب ليك مويه؟هزيت ليهو راسي بمعنى لا، قال لي نفسي افهم انتي بتقوي راسك ليه؟قولته ليهو الولد حيكون مات صح؟لانو الدم كان جاري منو كتير وقع جمبي م قدرته اقيف انا، رقدني في حضنو وضماني عليهو بقوة وقال لي اكيد م حيخلوهو حيكونو ودوهو المستشفى م بتجيهو حاجه، بقيت ابكي قولته هم لييه بتعاملو معاهم كدة، عارف كسرو بيت الناس القزاز كلو حتوهو وكانو حيعتقلونا بس نططونا بالحيطهه، قال لي م عليك بيهم الله يخليك اسمعي الكلام وم تطلعي ي شهد م تطلعي الله يخليك، نزلني دخلني الحمام غسل لي وشي وطلع خلاني قال لي اجيب ليك حاجه تلبسيها، جاب لي جلباب وجا ناولني ليهو، فضلته ربع ساعه لما طلعته لقيتو داخل وشايل مويه وعصير، رقدته في السرير قال لي قومي إشربي العصير دة حيخفف ليك، قولته ليهو م عايزة جيب لي ولدي، شربني غصب وقال لي كريم نايم مع حبوبتو م بصحى اسي تاني، لما جا عايز يغطيني قولته ليهو حتطلع تخليني
، قعد جمبي ورجع ضماني عليهو وبقى يمسح في شعري وباسني في راسي مسافه وقال لي انا هنا م تخافي م طالع مكان حاولي نومي بس انتي...
...
الفصل الحادي والعشرون
، قعد جمبي ورجع ضماني عليهو وبقى يمسح في شعري وباسني في راسي مسافه وقال لي انا هنا م تخافي م طالع مكان حاولي نومي بس انتي، قولته ليهو انت عرفتهه مكاني كيف؟الكلمك منوو؟قال لي بما انو انتي عنيدة وراسك قوي لازم اكون مجهز نفسي تحت اي لحظهه لمصايبكك، قولته ليهو انا بتاعه مصايب يعني؟قال لي شديد، ضربتو في كتفو، قال لي اخ يااخي م كفايه علي الضرب الانضربتو في العربي بسببك؟عارفه شكلي مع مرور الزمن هتحول لي سوبر مان عشان تحت اي لحظهه قالو لي شهدو في المكان الفلاني اطير اجيبكك، قولته ليهو سوبر مان دة شنوو؟وبعدين انا إسمي شهد م شهدو، ضحكك قال لي م حبيتي الاسم؟هزيت ليهو راسي بمعنى لا، قال لي معناها من اليوم إسمك شهدو، عايزة اقوم من جمبو رجعني قال لي على كيفكك انتي تمنعيني اطلع وبعدها عايزة تنزلي؟ماف نزله اليوم ي ستي وضماني عليهو اكتر، قولته ليهو صباع يدي دة واجعني فكني، قال لي وينو دة؟قولته ليهو ايوة، بقى يضغط عليهو، قولته ليهو وجعني اكتر، قال لي بالعكس المساج بريحكك انتي ضربتيهو بشنو؟؟قولته ليهو لما الناس دي كسرت القزاز نططونا بالحيطهه إتضربته وقتها يمكن، ضحكك قال لي يعني نطيتي الحيطهه
قولته ليهو م تضحكك، قال لي دامك جبانهه البوديكك شنو؟؟الزول الطلع دة يتحمل البجيهو جاريهه وناطهه الحيطهه مالك؟قولته ليهو اقيف عشان اموت يعني؟طيب المرة الجايه م بجري خليهم يضربو ليك يقولو ليك تعال إستلم جثتها، قال لي م حتكون في مرة جايهه اساسا فاهمهه قولته ليهو هئهه، قال لي نتفاهم في الموضوع دة بكرة يلا النوم غطاني وفضل ضاميني لغاايه م نمته، وهو شبه نايم فجأهه باب الغرفه فتح وامتثال قالت شهد، فتح عيونو مخلوع، لما شافتنا بالمنظر دة هي زاتها
إتخلعت وفضلت واقفه، صهيب زاتو م قدر يتحرك، قالت ليهو إفتكرته شهد براها علشان اتصلته عليك م رديت، قال ليها جبتها حالتها حاله دخلتها المستشفى اخدت ليها درب وي دوب اسي نامت، قالت ليهو طيب تصبحو على خير وطلعت وقفلت الباب صهيب رقدني جمبو ولفه يديهو حوالي ونام، صحيت على صوت كريم ببكي، فتحته عيوني لقيتو واقف جمبي في السرير م عارفه الجابو منو من الخلعه لقيت نفسي ناطه من جمب صهيب، شلتهه كريم قولته ليهو ياقلب ماما الزعلو منو حبيبي؟بقيت ابوس فيهو قولته ليهو إنت إشتقته لماما، قولته ماما مشت وين صح؟بقى يهز لي راسو بمعنى ايوة، قولته ليهو خليك هنا نزلتو ودخلته الحمام، لما جيت طالعه لقيت كريم بضرب في صهيب في وشو وبقول ليهو بابا، ولسه بضربو وبحاول يعضيو في وشو كمان، ماشه عليهو اشيلو صهيب فتح عيونو بقى يعاين ليهو مسافهه، عايزة اشيلو قال لي خليهو انا اصلا صاحي بس عايز اشوف نهايتو حيصحيني كيف، شالو قعدو في بطنو قال ليهو اها ي مزعج في شنو؟؟دي ماما المهمله دي امس خلتك طول اليوم براك وم سألت فيكك صح؟انت زعلان منها وم داير تتكلم معاها صح؟خلاص م تتكلم معاها وانا زاتي م بتكلم معاها وبقى يلعب فيهو وكريم يضحكك وصهيب بجرو من مناخرو وكريم بحاول يعمل نفس الشي وبلعب ليهو في وشو ولحيتو، فضلته واقفه سرحانهه كدا وانا بعاين فيهم وهم حلوين كدة
، بعد مسافهه قولته ليهو انا طالعه، قال لي ماشهه وين اوعى تقولي لي موكب تاني؟؟قولته ليهو لا قصدي نازله تحت وقعدته اضحكك قال لي اها هلوستي بي ياخ زاتو اقسم بالله طلعته وانا بضحكك لاقيت احمد في وشي، قال لي او. شهد كنداكهه كبيرة ياخ، قولته ليهو انا، قال لي امتثال ادتني الزيت كلو الغريبه انا كنت هناك لو كان إتصلتو كان إتلاقينا
قولته ليهو بجد كنت هناك؟؟قال لي والله، قولته ليهو ومالك ماشي منحني بطنكك واجعاك ولا شنو؟؟قال عندي قطيعهه ياخ لحظه م هجمو على البيوت إيك انا منطط لي قريب ال 20 بت بالحيط كانو معي كم ولد بس انا من شلاقتي كنت فوق الحيطه بستلم البنات وبنزلهم، قولته ليهو لا حولا اسي بقيت كيف طيب؟قال لي عندي صباع موڤ مسحتو احسن الحمدلله الليله الجمعه الكتمه عندنا هنا اسي طالع على الشباب ديل، قولته ليهو كتمه شنو؟فجأهه ظهرت عمتي عواطف في وشنا، قال لي هش اسكتي الحاجه جايهه،
قالت لينا صباح الخير، قلته ليها صباح النور، احمد باسها في راسها قال ليها صباح الورد اها الشاي جاهز؟قالت ليهو مالك ماشي كدة؟قال ليها امس في الخماسيات في واحد حيوان كدة من الفريق التاني ضربني بالكورة في ضهري، قالت ليهو بخلعهه ضربكك عديل؟طيب مشيت عملته صورة يمكن كسر ولا حاجه ي ولد، قال ليها ي حاجه كسر شنو ضربهه خفيفه واسي كويس مسحته فيها الموڤ دة خفف لي، حبوبه وين؟ قالت ليهو في العريشه حقتها بتاعه الجبنه هناك، قال ليها ماشي عليها طلعنا مشينا ليها مع بعض، حبوبه قالت ليهو هي ي يابا مالك ماشي كدة، قال لي ي ديني النبي اي زول بسال براه ماف شي ي حبوبه بس ضربه بكورة، قالت ليهو انت زاتك كورة شنو الليك وانت لسه قبل كم يوم جالدنك لمن جسمك كابي الدم،
قال ليها ي حبوبه انتي قايلاني هيا ولا شهد ولا إمتثال_؟انا راجل ي حبوبه ياخ جلد شنو كمان البخوفنا جدودنا في الاعراس بتجلدو قالت ليهو لكن جدودك جلدهم م زي حق الشرطه دة ديل بضربو في اي حته عكس جدودك حدهم الضهر بس، قال ليها ي حبوبه الضهر البطن اي حته م فرقت راكزين والله قالت ليهو غايتو انت الله يغطي عليك ي ابو راس ناشف، قال ليها داير ارقد، رفع التوب ورقد جمبها في السرير، قالت لي شهد اها امس المناسبه المشيتو ليها طلعت سمحهه؟احمد قعد يضحكك قال ليها سمحه سماحهه، قالت ليهو انت مشيت معاهم ولا شنو؟قال ليها كيف يا قدام كمان
قولته ليها كذاب ن مشى معانا والحفله حلوة بجد، قالت لي اقعدي في البمبر دة واقفه مالكك ها، قعدته وبقينا نتونس عن الفواكه المزروعه في البيت والشجر و...شويه كدة جات عمتي عواطف شايله في يدها خدرة قالت لي حبوبه تورقها ليها، قولته ليها خلي انا بورقها ليك، قالت لي طيب، حبوبه قالت لي انا بساعدك بقينا شغالين فيها واحمد ماسك تلفونو فتح فيديو سمعنا صوت هتاف بتاع ثورة بقول"حكومة الجوع تسقط بس، حكومة الجبهه تسقط بس، حكومه العكسر تسقط بس دي الما بتتشكر تسقط بس"
حبوبه قالت ليهو دة وين؟قال ليها الكلام دة امس ي حبوبه، قالت ليهو كدة شوفني ليهون، بقت تشوف فيهو مسافهه قالت ليهو كتار خلاص وكلهم شباب مافيهم ناس كبار كدة بقولو عليهم،
قال ليها الكبار ديل ي حبوبهم هم الضيعونا بسكاتهم دة 30 سنه ساكتين على حقوقهم ومخلين البلد ملطشهه للعقولهم فارغهه ديل عشان كدة دي ثورة شباب حتى لو إنتو الكبار إتخازلتو وم نزلتو معانا الشارع م بنقيف، قالت ليهو اوعى تكون انت مشيت معاهم ي ولد هوي، قال ليها حبوبهه...
قبل يتم كلامو سمعنا صوت كريم بضحكك بصوت عالي، عاينا بإتجاهو لقينا صهيب شايلو وبلعب فيهو يمين وشمال وبعمل ليهو حركات بتاعه رياضه ورافعو من يديهو وكريم يضحكك وصهيب جاي بإتجاهنا، حبوبه قالت لي وحات إسم الله الولد دة بكتلوهو ليك المجانين ديل وصرخت ليهو م تعمل ليهو كدة الولد دة ي ولد ها بتكسرو، احمد قعد يضحكك قال ليها متعود ياخ، قالت ليهو عشان كدة انا تاني اصلي م بخليكم تشيلو الليله دة ينوم فتران منكم ومن عمايلكم دي، صهيب وصلنا وكريم لسه كان ماسك فيهو وبحاول يلعب، صهيب قال لينا صباح الخير، حبوبه قالت ليهو صباحك ابيض ي ولدي، احمد قال ليهو شنوو يا...، قال ليهو هاك يا...ورمى ليهو كريم في وشو، حبوبه قالت ليهو بري بري الولد دة بقى ليكم زي كيس الدقيق وانتو العتاله اي زول برميهو في إتجاه ي اولادي دة شافع م بستحمل حركاتكم البتعملوها في نفسكم دي
صهيب قعد يضحك وجراهو من مناخرو قال ليها ي حبوبه انتي م بتعرفيهو بتاع شغب كيف اسي جا صحاني من النوم، كريم بقى يرفع يديهو لي صهيب علشان يشيلو، وصهيب بقول ليهو طالع انا طالع خليك مع عمو وكريم لمن بقى يبكي، احمد قال ليهو انا خلاص باعني خاين من اسي اب جضوم دة ي حليل ايام كنت بتبكي عشاني
قعدنا نضحكك صهيب شالو قال ليهو اها تمشي معي؟حبوبه قالت ليهو هوي م معروف الحاصل في الشوارع شنو برة لالا م تسوقو الولد دة، قال ليها لالا م سايقو نطلع الشارع بالعربيهةبس وامو تجي تشيلو، شالو ومشى بيهو وبقى يكرر ليهو حركات اليدين ويلفو يمين وشمال وكريم ميت ضحكك، حبوبه قالت لي انتي امو زاتك ضانايه ساي الولد دة بهرسو عضامو م تخلي ليهم
قعدته شويه كدة لغايه م شوفته صهيب متحرك بالعربيه وماشي على باب الشارع مشيت وراهو لغايه م وصلته باب الشارع مشيت على العربيهةفتح لي الباب قال ليهو يلا ي كيمو على ماما، حاول يديني ليهو كريم بقى ماسك في رقبتو وحالف م يتفك، صهيب بقى يضحك قال ليهو اسي بجي راجع يلا وشيلني ليهو وركب العربيهه بسرعهه، وكريم يبكي باعلى حس ليهو الا ماشي معاهو، قال لي ادخلي جوة، دخلته وهو مشى وبقيت احنس في كريم، لما وصلنا ناس حبوبه احمد شالو مني وبقى يلعب فيهو واداهو التلفون علشان يسكتو، شويه كدة جاتو مكالمه، شال التلفون قال لي دة صهيب وقال الوو، تمام الحمدلله، كان ببكي لكن سكت اسي ه، طيب ظابط يلا سلام قفل الخط قال لي داير يتطمن كريم لسه ببكي ولا سكت
بعد الفطور والشاي وكدة رجعته نمتهه، اصلا اليوم كان جمعه والجمعه اصلا قصيرة، كانو كل جمعه اهلهم بجوهم وبجتمعو وكدة بس من الأحداث دي بدت بقو م بجوهم اي زول حابس نفسو في بيتو، صحيت لقيت العصر اذن والصلاة فاتتني وكريم نايم جمبي اصلا هو بحوم كدا لما يفتر بجي بنوم معي، قمته صليت العصر والضهر وقعدته اقرا سورة الكهف بعد خلصتها رجعته قريت البقرة، بعدها نزلته اشرب لي مويه وانا نازله شايفه صهيب فاتح باب المدخل وبقول يلا يلا بسرعه بسرعه، نزلته مستعجله قولته ليهم في شنوو؟شايفه كميه من الاولاد والبنات داخلين البيت، وفي واحدة شايلنها جريت عليهم قولته ليهو صهيب في شنو؟صهيب دموعو كانت جاريه وعيونو محمرة، حبوبه طلعت قالت في شنو وعمتي عواطف ووراهم محمد، صهيب قال ليها امي دخلي الشباب ديل جوة، محمد مشى على البت الشايلنها قال ليهم مالها، قالو ليهو اغمى عليها، قال ليهم تعالو جيبوها هنا، رقدوها في الكرسي دة، رقدوها ليهو، قال ليهم ابعدو م تتلمو فيها هي كويسه جيبو لي مويه بس او عطر، البت قالت ليهو عطر م ينفع عندها حساسيهه، قال ليها طيب انا عندي بخاخ فوق، امي الناس دي تعبانهه فضليهم شهد جيبي مويهه وادوهم خل مش معاكم ماسكات؟قالو ايوة، كلنا بقينا متحركين انا جبته ليهم المويه، وصهيب مشى جاب الخل، حبوبه قالت ليها جهزي عصير ي عواطف، عمتي عواطف قالت ليها تعالي ي سارة ساعديني في تقشير البرتقال دة،
احمد جا راجع وبقى يبخ البخاخ في خشم البت وبحاول يخليها تتنفس، في بت معاها بتبكي قالت ليهو تعبانه شديد، قال ليها حاله طبيعيه من البومبان م تخافي هي كويسه شايفه بدت تصحصح،
صهيب قال ليهم في زول متضايق او تعبان او كدة يتكلم؟قالو لا،
محمد قال ليهم الليله الموكب جمبنا بجاي ولا شنو؟قالو ليهو ايوة،
صهيب طلع فوق طلعته وراهو لقيتو واقف وبعاين بالبلكونهه، وقفته جمبو فجاهه نشوف علب البومبان بتترمي في البيت والحرس بتاع البيت زاتو م قادر يقيف بقو يتجارو على القراش، وفي جزؤ واقفين برة بتكلمو معاهم، قولته ليهو واي عاين الكلاب ديل، قال لي م بصلنا المسافه بعييدة بس الشباب ديل يمكن يدخلو عشان يفتشو عليهم دقيقه، نزل قال ليهم ي شباب الناس دي واقفه برة وبرمو في البومبان جوة البيت شكلهم عايزين يدخلو يفتشو، نحن عندنا باركن سري بي ورا للضمان كدة تعالو معي،
حبوبه قالت ليهو انا بطلع اتكلم معاهم اولاد الكلب الما مربين ديل،
محمد قال ليها ديل م بتفاهمو ي حبوبه م عندهم عقول اساسا وبعدين البومبان دة بتفكه برة م حتقدري تستحملي اساسا،
البت التعبانه ديك عايزة تقوم قولته ليها انت خليك صهيب انت دخل ديلك انا بسوق دي فوق لو فتشونا نقول بت البيت بس، صهيب ساقهم وانا قومتها على حيلها لما م قدرته جا محمد شالها معي ودخلناها غرفتو هو زاتوعلشان كانت اقرب غرفه قلته ليها ارتاحي اجيب ليك مويه؟؟قالت لي لا وبتبكي، محمد قال ليها اسي انتي بتبكي مالك في شنوو؟قالت ليهو حيعتقلونا؟انا اهلي م عارفين إني طالعه مظاهرات قولته ليهم ماشه المعهد، محمد قال ليها م تخافي م حنخليهم يعتقلوكم ابدا، البت بقت تتشهق وزايدة في البكى، قولته ليها عايني امس انا كنت في نفس موقفك دة وكنت خايفه بس ربنا لطف وم إعتقلوني، محمد قال ليها وانا نفس الشي بس م حصل شي م حنخليكم يعتقلوكم وإن شاءالله ترجعي بيتكم سالمه، قالت لينا لو إعتقلوني انتو م عارفين ابوي وامي حيعملو فيني شنو حيسفروني هم اساسا من الاحداث دي بدت عايزين يسفروني م عايزين يخلوني هنا وابوي صعب شديد م بتفاهم وبقت تبكي، حضنتها قولته ليها ي بت والله م حيعتقلوك إنتي بأمان عندنا هنا وم حنخليكم تطلعو مالم نضمن إنكم بخير، محمد قال ليها ساكنه وين انتي؟قالت ليهو جمبكم بجاي على بعد تلاته شوارع من هنا، قعد يضحكك قال ليها في زول بطلع مظاهرات في حلتو ياخ بالغتي بتتكشفي بتتكشفي
قالت ليهو اها امشي وين م بعرف محل انا سمعته بي انو اولاد الحي طالعين تابعته البوستات لغايه م عرفته مكان التجمع وجيت معي صحبتي، قال ليها كمان قولته ليهو محمد م تخوف البت يااخ الحمدلله إنكم كلكم قراب من هنا حترجعو بامان إن شاءالله انتي بس بطلي بكى
في الجانب التاني احمد كان على بعد كم شارع من البيت معاهو شله من اصحابو مترسين الشارع بي عربيه عديل واحمد بتناقش مع الكجر الواقفين قصاد الشارع وبستفز فيهم، قال ليهم شايفين؟نحن مترسين ليكم الشارع بي عربيهه عديل العربيه الما ركبهم ليها النظام البتحمو فيهو دة نحن مترسين بيها الشارع يعني ابدا م مطلعنا جوع ولا مطلعنا وضع إقتصادي لانو في الحقيقه الحمدلله حتى حساباتنا في البنوك ملانه لكن المطلعنا الظلم الفساد، عدم الوعي عند عقول الحاكمننا ديل، عليك الله اسي كدة قول لي لما انت تضرب وتكتل وتسب، وطول اليوم تجري بي تاتشرك الزي اخر الشهر دة من هنا لي هنا بدوك كم؟500 جنيه في اليوم؟ياخ ال 500 جنيه دي انا بشرب بيها جبنه وبشيش بيها وبكملها في نص ساعه وبس، واحد من اصحابو قال ليهو خليك من بدوهم كم اسألو بفطروهم بشنوو؟فول او بالاصح مويه فول م فول اساسا وكم عيشه؟عيشيتين قدر كفه يدي دي، احمد قال ليهو عليك الله اسي دة م إستعباد؟انت راجل ياخي راجل طول وعرض وشنب ابقى قدر الكلمه دي م تعيش تحت نظام عشان النظام الانت بتدافع عنو دة م بدوم الدايم الله والدايم الوطن والدايمه العزة والشرف، انت عارف انو النظام زاتو البتحمي فيهو دة عايش من تحتنا نحن؟عارف انو انت حاليا مرتباتك الانت بتاخدها عشان تكتلنا وتازينا الدوله بتشيلها مننا نحن؟حرفيا بنطبق عليكم لفظ الكلب البعضي الايد البتتمدى ليهو، اسي انت م بتخجل تمد يدك على بت عليك الله انت م عندك اخوات في البيت؟م عندك امهات؟ خالات عمات حبوبات م عندك؟
واحد منهم قال ليهو ي احمد خلينا نحرق لستك ياخ خرمانين لي بومبان زاتنا، شال اللستك رشه فيهو بنزين وشخت فيهو كبريته ودردقو عليهم،
احمد قال ليهم اسمعو نحن م دايرين منكم شي نحن طلعنا نطالب بحقوقنا القانونيه البكفلها لينا الدستور انتو ممكن تدخلو في حاله شوفتو حالات تخريب لكن ياخ نحن بنمشي المواكب دي طماطمه ساي م بنرميها للناس الفارشين في الارض ياخي بقولو الشرطه في حمايه الشعب م عبدة للكيزان ولحمايه المناصب، اسي انا واقف قدامكم كدة وم خايف اها هتعملو لي شنو يعني؟موت؟الموت دة واحد، إعتقال؟الحمدلله إعتقلوني مليون مرة وإتجلدته لمن جسمي دة كبه الدم يعني عنصر الخوف دة مافي، الناس كانو واقفين وبتفرجو، واحمد ماشي عليهم لغايه م وصل نص الشارع والكجر واقفين، في مرة جات لحقتو قالت ليهو ي ولدي ديل كلاب م بفهمو م عندهم ذرة عقل صدقني م تمشي عليهم بقت ماسكاهو، قال ليها ي خالتي هيعملو لي شنو يعني؟
واحد منهم رفع المسدس الناس الورا بدو يصرخو، احمد قال ليهو انا بقول ليك سلميه ياخ اخجل ياخ رافع ليك سلاح في وشي وانا اعزل اخجل ياخ عرفته ليه انا ارجل منك؟عشان انت بتتحامى بالنظام المستعبدكك دة وانا عكسكك اضرب مش سلاحكك دة؟يلا ارفعو اضرب،
واحد من الكجر اتكلم مع الرافع السلام قام نزلو، لما نزلو الناس بقت تصفر والنسوان بقو يزغردو، المرة طلعت حفاظه من بيتها قالت ليهم ودوها ليهم يشربو، كلهم بقو مترددين، المرة عايزة تشيلها توديها احمد قال ليها جيبيها شالها وداها ليهم وأداهم ليها قال ليهم لو شاكين إننا عاملين فيها حاجه م تشربو لكن عشان تعرفو انو نحن بنديكم مويه في الوقت الانتو بتسترخصو دمنا وبتكتلو اخوانا،
واحد من الكجر مشى شرب وادى الجمبو وتاني في واحد شرب والنسواد بقن يزغردن ويقولو"الشرطه معانا وم همانا، الشرطه معانا وما همانا ايويويويويوو الكجر من الحماس ركبو دفارهم ومشو والنسوان تزغرد والشارع إتملى، احمد قال ليهم عندهم خطه م ساي الناس ديل غدارين م بتعرفوهم انتو المره كشحت مويه حفاظتها قالت ليهم دقو فيها م دايراها بعد كدة شربو منها الكتلو اولادنا يشربو الحنضل بركه العباد
بقو لافين في الشوارع وبهتفو لغايه م جو شارع بيتنا صهيب سمع الهتاف طلع لقاهم هم المتظاهرين طلعو وراهو، صهيب قال لي خليك مع البت دي م تطلعي نهائي فاهمه؟قولته ليهو دايرة اشوف قال لي شوفي بالبلكونهه، قولته ليهو صهيب بقيف في باب الشارع بس قال لي شهد قلنا لا وطلع وقفل الباب وصلو باب الشارع صهيب قال للحرص اوعى تقفل الباب من اي زول جاي يخش خليهو يخش طوالي فاهمين؟؟قال ليهو تمام، ، ،
البت نزلت قامت طالعه قولته ليها انتي لسه تعبانه م تطلعي، قالت لي لا انا كويسه عايزة امشي بعد كدة، قولته ليها خليك، قالت لي لا والله شكرا ليكم بجد م قصرتو، جا محمد داخل قال ليها وين وين؟قالت ليهو عايزة امشي، قال ليها الناس دي اتجمعت كتيرة وبما انو هم إتجمعو اسي حيجو يفكو بمبان وم حيخلوهم وانتي وضعك م بسمح ليك تستنشقي بمبان افضل تكوني هنا مع شهد، قالت ليهو انا عايزة امشي بيتنا م عايزة اكمل في الموكب لانو امي هتكون قلقت علي وحتكون إتصلت وانا تلفوني قافل، واحد فيكم معاها ابلكيشن ترحال يطلب لي، احمد قال ليها ترحال ليه طالما إنتي ماشه بيتكم انا بوصلك، قالت ليهو لا م تتعب روحك والله ترحال بوصلني، قال ليها ي زوله لا انا بوصلك وين صحبتكك؟قالت ليهو في الحمام اسي بتجي، بعد جات صحبتها نزلو وانا زاتي نزلته معاهم ودعتها وإتشكرتني هي وصحبتها وركبو إتحركو، وانا الموكب كان قدامي الناس واقفه في الزلط وحبوبه وعمتي عواطف واقفين قدام الباب، حبوبه قالت لي اوعى تقولي لاحقاهم، قولته ليها صهيب زاتو هناك، قالت لي ي بت الله يهديك، عمتي قالت لي صهيب بجي يشاكلك م تمشي ي شهد اسمعي الكلام، قولته ليها عمتي بمشي بقيف مع صهيب بشاهد من هناك بس و طوالي لحقتهم وكمكمته وشي بالتوب علشان صهيب م يرجعني، والمتظاهرين كانو متقدمين وشايلين ليهم باقه بدقو فيها والعربات تضرب ليهم في البوري وناس واقفه وتعاين، مشو مسافهه بعيدة من البيت واغلب الهتاف المردد كان"حريه سلام وعداله والثورة خيار الشعب،
والهتاف التاني كان "الطلقهه م بتكتل، بكتل سكات الزول، دم الشهيد بي كم؟ثورة!!ولا السؤال ممنوع، رص العساكر رص ثورة، الليله تسقط بس"
ي عنصري ومغرور كل البلد دارفور"
وانا كنت ماشه ورا صهيب مباشرة بعد مسافهه واحد بتاع عربيه جاي من الاتجاه الجنوبي قال ليهم جاينكم تاتشرين وتلاته جهاز ي شباب
احمد فجاة عمل ليهم حركه بي يديهو وصفر صفارة طويله، وقال ليهم البنات اول يلا، الناس بقت جاريهه وفجاهه عربات الكجر جات وتفك في البومبان من بعيد والناس كلها جرت في إتجاهاات متفرقه وانا مسكتهه في صهيب عاين لي بي خلعه قال لي الجابك شنو انتي م قولته ليك م تجي؟ اجري يلا، قولته ليهو اجري ويين وانت ؟، جراني وبقى جاري وناس الجهاز جاين مفحطين بي بكاسيهم ونزلو من البكاسي وجارين ورا الاولاد، صهيب دخلني في بيت كدة لقيناهو فاتح وقدامو عربيه والبيت كان فاتح في الزلط دخلنا وقفل الباب، البيت كان مفتوح حتى الداخلي مفتوح جراني ودخلنا، لقينا ركن ورا الباب وفي ديكور بغطي قال لي م حيشوفوك في الحته دي لو دخلو خليك هنا عايز يتحرك قولته ليهو وانت ماشي وين؟قال لي شههد دة م زمنكك، قولته ليهو م تمشي حيكتلوك، قال لي م طالع انا، قولته ليهو م تمشي الله يخليك، قال لي عايز يمكن سيد البيت يجي داخل اسي للضمان انا اقيف برة، مسكتو من قميصو قولته ليهو م بخليك تمشي الناس دي م بتتفاهم
قال لي اسي البخاف على التاني فينا منو انا ولا إنتي؟قولته ليهو م تطلع بس م تطلع الله يخليك م تطلع، قال لي طيب، فجاهه الباب دق شديد باقصى قوة قولته ليهو واي جو ي صهيب جو حيمسكونا ضماني مساافه وانا متشبكه في قميصو قال لي م بعملو ليك شي انا معاك خلاص روقي، الباب بقى يدق شديد وجا صوت بتاع ي سيد البيت افتح الباب سرعه يلا، صهيب قال لي لو م فتحنا ممكن ينطو او يكسرو الباب ولو لقونا ممكن يطلعونا متظاهرين عشان كدة افضل نفتح الباب، مسكته فيهو اكتر وانا لافه يدي حواليهو قولته ليهو لالا م تفتح
فكفكني منو وقعدني في السرير وقلع قميصو وفضل بالفنيله الداخليه بس وطلع وانا بنادي فيهو وببكي وخلاص هبطتهه، فتح الباب قال ليهم في شنوو ي جماعهه؟قالو ليهو طلع المتظاهرين العندك دخلو هنا، صهيب قال ليهم متظاهرين شنو ي اخوانا البيت دة م فيهو غير انا ومرتي، دخلو قال ليهم دقيقه دقيقه ماشين وين البيت دي فيهو حرمه تدخلو علينا كيف كدة وبأي حق اساسا؟ قالو ليهو ي زول م تكتر، قال ليهم الكلام دة قولوهو لنفسكم اسي انتو عندكم إذن تفتيش او مذكرة؟لا طبعا قانونيا انا من حقي م ادخلكم البيت اساسا، قلته ليكمالبيت دة م فيهو اي متظاهرين وإتفضلو اطلعو برة بيتي لو سمحتو، بقو يتلفتو يمين وشمال واحد منهم دخل الحمام لقاهو فاضي، صهيب قال ليهو في شنو ي حبيب؟قلته ليك م عندي متظاهرين هنا ولا بدخل حتى لو جو اساسا، طلعو وقفل وراهم الباب وقف مسافه بعد م اتحركو جاني راجع لقاني دموعي جاريه عشرة عشرة قعد يضحكك قال لي جبانهه دي قومي يلا وقفني على حيلي بقى يمسح لي دموعي قال لي م حصل شي شايفه الخوف م حبابو، قولته ليهو وانا برجف لسه واقفين برة، قال لي حتى لو واقفين م بسالونا نحن اسياد البيت ها
ونحن طالعين اول م فتحنا الباب لقينا واحد واقف في الباب وشايل ليهو اكياس وماسك سجارتو وواقف بعاين نحن اتخلعنا وهو إتخلع بقى يعاين لينا مسافهه قال لينا انتو منو والدخلكم البيت دة شنو؟؟صهيب قال ليهو ي حبوب معليش نحن اسفين جدا بس الكجر ديل كانو جارين ورانا انا ومرتي ف لقينا بيتك دة فاتح دخلنا فيهو اسفين مرة التانيه، الولد قال ليهو ي زول إن شاءالله يكونو م قبضو او ضربو ليهم ناس بس، صهيب قال ليهو والله م عارف لكن م اظن الناس جرت من لما شافتهم من مسافه بعيدة وانا لو براي معليش بس زي م شايف كدة
الولد ضحكك قال ليهو معاك كنداكه ابششر ي زول إتفضلو إشربو مويه، صهيب قال ليهو لا والله تسسلم ي حبيب نحن قراب من هنا م بعاد، قال ليهو اقعدو شويه طيب ملغمين الشارع بالبومبان دة ياخي بتعبكم لو مشيتو فيهو كدة قولته ليهو لا بنمشي والله شكرا ليك، صهيب قال ليهو يلا ي بشبوش شكرا مرة تانيهه طلعنا ماشين صهيب لبس قميصو وزررو وانا ماسكه في يدو، قال لي خوافهه وقلبك حار في نفس الوقت حيرتينا معاك زاتو
قولته ليهو اسكت خلاص، فضلنا ماشين في الشارع والبومبان ريحتو لسسه في واثرو باقي لدرجه انو دموعنا جاريه لغاايه م وصلنا البيت لقينا الحرس ومحمد وحبوبه وعمتي كلهم واقفين في الشارع، صهيب قال ليهم في شنو؟امو قالت ليهو انتو مشيتو وين ي اولاد انتو مجانين؟؟صهيب قال ليها م لاقونا من قدام دخلنا لينا في بيت كدة، حبوبه قالت لي انا م كلمتكك قولته ليك م تمشي قلتي الا تمشي وصهيب زاتو هناك؟صهيب بقى يعاين لي، محمد قال ليهم احمد وين؟صهيب قال ليهوإعتقلو ناس؟محمد قال ليهو لا، عمتو عواطف قالت ليهم اخوكم دة وين، اخوكم دة مجنون يارب تجيب العواقب سليمه يارب تستر، فضلنا واقفين مساافه محمد قال ليها م شايل تلفونو كمان، لكن نشوف الشوارع الدخلو بيها يمكن يكونو محاصرين بهناك ولا حاجه، قبل م يتحركو وقفت عربيه قدام البيت نزل منها ولدين ومعاهم احمد تالتهم ويدو كانت ملفوفه بشاش، عمتو عواطف قالت ليهو احمد، في شنوو، الاولاد قالو ليها كويس م عندو عوجه،
ه، احمد قال ليها ماف حاجه ي امي ضربه بسيطهه، قالت ليهو بي صوت عالي وب علي ضربوك طلقهه؟قال ليها م طلقه ي امي بومبانه ياخ حاجه بسيطه وخيطوها لي، حبوبه قالت ليهو انت ي ولد مجنون البوديك تقيف ليهم شنو، البوديك عليهم شنو، قال ليهم ي جماعه انا كويس والله والضربه خفيفه وم تقيفو في الشارع كدة ادخلو معي ضيوف إتفضلو ي شباب، قالو ليهو لا شكرا الله يكتب سلامتك إن شاءالله، صهيب قال ليهم ي شباب كيف الكلام دة ياخ اتفضلو إشربو ليكم مويه على الاقل يااخي، قالو ليهو لا والله معليش مرة تانيه لاحقين لينا عقد صاحبنا كدة ما عندنا طريقه، احمد قال ليهم ابشرو عقبالكم ان شاءالله تسلمو ي شباب م قصرتو، حبوبه قالت ليهو تسلمي ي اولادي الله يكتب ليكم الخير في طريقكم وينور ايامكم ي اولادي، عمتي عواطف قالت ليهو تسلمو ي اولادي معليش المجنون دة تعبكم معاهو، قالو ليها العفو ياخي الله يكتب سلامتو ي رب، ركبو مشو ونحن دخلنا وعمتو عواطف دي بقت تكورك وتجوط في احمد قالت ليهو انت م عارف الحي دة كلو ناس تابعين للامن م خايف يبلغو فيك كمان تطلع تتظاهر وسط الحي وتحرض الاولاد خلاص إستهدفوك ي احمد من ضربوك بالبومبان دة استهدفوك وتاني م بخلوك الله اعلم يعملو فيك شنو تاني، قال ليها اسمعي ي امي حي ملان كيزان وامن وضباط كبار في الجيش بخوفني يعني؟انا ابوي زاتو منهم م خوفته ياخ، م علينا ااوكيششن
اغير ملابسي ودي وجعان ياخي جعان جهزو لي اكل ياخي، طلع فوق، عمتي عواطف قالت لي صهيب انت كمان تابعهم لشنو البوديك وراهم شنو، صهيب م ردة ليها وطلع، قالت ليها الاولاد ديل دايرين يجنوني ي عمتي والله بجنوني، إتزكرته كريم ولدي نايم من قبيل طلعته ورا صهيب، فتحته باب اوضتي لقيتو نايم وغرقان نوم قلعته توبي كدة صهيب جا داخل، قال لي لسه ناايم؟قولته ليهو اي، قعد يعاين لي مسافه وهو نبتسم إبتسامه شماته كدة، بقيت اعاين ليهو وانا بحاول الف وشي منو بعدها هو بقى يضحك وانا ضحكتهه، قال لي عليك الله اقنعتي إمتثال دي كيف عشان تخليك تطلعي معاها موكب؟قولته ليهو ليهه مالي؟؟قال لي انتي مسؤليهه ياخ خوفكك دة بضيع المعاك بتشتتي افكارهم، قولته ليهو والله؟بس من حقي اخاف انت م شوفته العنف العند الناس ديل انت عارف لحظه م خلاص دقو الباب وانت مشيت فتحته انا اللحظه دي قولته خلاص هيعملو فيك حاجهه
قرب مني ومشى يدو في خدي وبقى متنح فيني قال لي افهم من كدة إنك خوفتي علي؟؟؟قولته ليهو كيف م اخاف يعني تخيل يعملو فيك شي والله خالتو عواطف الا تجن قال لي وهو مقرب اكتر وانتي؟قولته ليهو يعني تبقو عليها انت واحمد م حتقدر تستحمل طبعا والله قلبها حيقيف قال لي وهو ملصق وشو في وشي وعلى وشك إنو يبوسني ها قلنا وانتي جاوبي، قولته ليهو انا شنو؟قال لي خوفتي علي؟ رجعته منو لورا وهزيت ليهو راسي بمعنى لا، لفه يديهو حوالي وقربني عليهو اكتر قال لي بس انا كنت شايف غير كدة عايزاني اكزب عيوني، قولته ليهو كزبهم لاني م كنت خايفهه، قال لي يعني لو حصل وإنضربتهه رصاص او غيرو م حتفرق معاك؟هزيت ليهو راسي بمعنى لا، قال لي طيب ليه مسكتيني المسكهه ديك لما قلته ليك حاطلع افتح الباب، سكتته، قال لي ليهه يلا جاوبي؟قولته ليهو كنت خايفهه
، قال لي على منو يلا قولي انا مش قولته ليك مكانك دة امن وم كانو حيفتشوه؟؟ بقيت اعاين ليهو وانا ساكتهه ومتوترة وضربات قلبي زايدة ونفسي في وشو مباشرة، قال لي كل الأسإله دي وانا عارف الإجابهه بس عايز اسمعها منكك ...
م هتكلم كتير بس شكرا للناس اللسانها زفر بجد، بيناتنا قصهه اوكيشن
...
الفصل الثاني والعشرون
قال لي كل الأسإله دي وانا عارف الإجابهه بس عايز اسمعها منكك، قولته ليهو ايوة خفت عليكك بس علشان لو حصلت ليك حاجهه م انت بس الحتتأذى كل الحواليك وبالتحديد عمتي عواطف اسي الواحد فيكم لو طعنتو شوكه سااي بترجف م بالك لو ضربوك ديل او إعتقلوك انا برضو ام وإحساس انو كريم ولدي دة تحصل ليهو حاجه مجرد التفكير في الحاجه دي بتموتني، بقى واقف يعاين لي مسااافهه قال لي شهدو انتي عمرك كم؟
قولته ليهو ليييه السؤال؟
قال لي لا بجد عمرك كم انتي؟قولته ليهو م متأكدة بس 17 سنهه كدة، ضحكك قال لي في زول بكون م متأكد من عمرو قولته ليهو انا
قال لي طيب م علينا تعالي ساقني وماشي بي على السرير قولته ليهو ماشي وين انت؟قال لي عايز انوم م نعسانهه انتي؟جريت منو يدي وربعتها قولته ليهو بس دي م اوضتكك شكلك نسيت، بقى يحك في راسو قال لي يعني ماف طريقهه الواحد ينوم هنا؟قولتهه ليهو لا، قال لي اوكييييييهه طيب تصبحي على خير، قولته ليهو وانت من اهلو، طلع وانا بعدها حسيييت بنفسي مبسوووووطهه شدييييد رقدتهه جمب ولدي وانا بعاين فيهو للحظهه جا سعد في بالي وكل شريط حياتي معاهو عدى علي وكأني عايشهه اللحظات الزمان ديك في اللحظهه دي بكيت كدااا ونزلته على طول مشيت غرفه صهيب فتحته الباب لقيتو ماف في الغرفه وقفتهه مسااافهه وانا طالعه لقيتو جاااي وبتكلم بالتلفون وشايل كبايه عصير في يدو لما شافني إتخلع نزل التلفون، وانا وشي باين عليهو علامات البكى، قال لي شهدو في شنو؟قولته ليهو ماف شي عايزة اتحرك امشي خته التلفون وكبايه العصير في الارض ومسكني قال لي الحاصل شنو اسي كنتي كويسه في شنوووو بقى يمسح لي في دموعي، قولته ليهو وانا بتنهد ماف شي مهم كمل مكالمتكك البتتكلم معاها هتكون منتظراك وإتفكيت منو ورجعته اوضتي، جا دق لي باب الغرفه كداا م فتحته ليهو، نمته الصباح انا وامتثال كنا بنجهز في الفطور وحبوبه واحمد ومحمد قاعدين بتونسو واحمد بحكي ليهم في الحصل امس لما الكجر وصلو وهم يضحكو، ونحن شغالين في المطبخ ونضحكك، احمد قال ليهم احلى حاجه ونحن جارين وبنطط في بالحيط دخلنا بيت كدة لقينا فيهو راجل عجوز بقى يطرد فينا وشغال يقول لينا اطلعو من هنا يلا اطلعو وبلز في صحبي مامون، مامون بقى يقول ليهو م طالع ي زول قولته ليهو م طالع
الراجل قال ليهو م طالع مش؟والله افتح الباب اسلمكم ليهم اطلعو باللتي هي احسن ي اولاد، مامون قال ليهو كم راجل افتح الباب دة الليله نحن اللحظهه ديك متنا ضحكك وفجاة سمعنا اصوات التاتشرات وقفت وفي واحد من بتاعين الامن بقول ليهم دخلو بجاي دخلو بجاي جرينا دخلنا غرفهه كدة مامون لقى سرير ملان ملابس رقد وإتغطى بالملابس وبقى يقول لي غطي لي راسي دة كويس ي مان
وانا بقيت لافي م عارف اعمل شنو ماف حته اتدسى فيها الا ورا الدولاب فجأه لقيت واحد من الشباب المعانا نزل العدة الفوق راس الدولاب حلل وجرادل وشنو م عارف وطلع فوق الدولاب ورقد على بطنو وانا دة دخلته ورا الديكور والله شكلنا كان بيييييش للدين ياااخ قدام ناس البيت امتثال قعدت في الارض حتى بقت تضحكك قالت لي هموت، ومحمد بضحكك لمز بصرخ وعمتي عواطف نفس الشي، حبوبه قالت ليهو اولاااد الكلب لمن بتخافو كدة البطلعكم شنو قال ليها ي حبوبه الحرب دي م هي كر وفر يعني انا اقيف عشان يعتقلوني؟
لو كل زول قال يقيف عشان يعتقلوهو معناها الشارع المحتاج لينا حيفضى ودة الهم عايزنو فهمتي ي حبوبه عمتي عواطف قالت ليهو والله الكر البخليكم تشاكلو الراجل في بيتو وتدخلو تحت الملابس وفوق الدواليب دة م كر دة خوف عديل
محمد قال ليها عندنا واحد حلبييي لمن غلط مسكوهو في موكب العربي دايرين يركبوهو الدفار عمك طوالي ركب مكنه مصري وقال ليهم إيييه دهه ي قماعهه في إيييييهه؟قالو ليهو مصري إتخارج يلا المدخلك في نص الناس شنو فكوهو بي جاي قلب معانا بري بهناك امو قالت ليهو انت برضو قاعد تمشي يعني؟ قال ليها لالا ي امي ياخ انا عندي زمن احك بيهو راسي زاتو عشان امشي مظاهرات،
حبوبه قالت ليهو انت عاد ي يابا تتعلى م تتدلى
جا صهيب نازل قال ليهم صباح الخير وشال كريم قال ليهو ي بطل، امو قالت ليهو صباح النور،
حبوبه قالت ليهو كيف اصبحته ي ولدي
قال ليها الحمدلله، جينا شايلين صينيه الفطور،
احمد قال الله يااااخ عصيدة بتقليه وروب ابيض احببببكك ي امي يام امتثال قالت ليهو عملتو انا وشهد عملت الروب الابيض لو سمحتهه
ضحكك قال ليها اصلا كنت حاسس انو انتي عملتيهو قعدو انا شلته كريم، حبوبه قالت لي اقعدي ي شهد واقفه مالك؟قولته ليها انا بطني ملانه شربته الشاي اسي وكريم دة حيلعب وحيتعبكم ساااي م...
احمد وقف شال كريم قال لي صفرة م فيها كريم تسقط بس يااخ ولا م كدة ي كيمو
امتثال قالت لي شهد م جادة من الصباح واقفه في المطبخ معي وبعدين الشاي شربتيهو ساي م معاه شي بطلي واقعدي اكلي، قولته ليها والله م عايزة، حبوبه قالت لي م بتاكلي عشان كدة ناشفه من لحم الدنيا دي
وانت ي ولد ها عيونك مالها محمرة كدة الليله، صهيب قال ليها انا؟قالت ليهو اي،
احمد قال ليها السهر مع الجكس بعمل كدة ي حبوبهه محمد ضحكك قال ليهو خبرة يا...
انا اتحركته دخلته المطبخ وخليتهم بفطرو،
إمتثال قالت ليهم على فكرة اي فعلا شهد دي يمكن انتو شايفين زواجها هي وصهيب زواج على ورق ساااي بس الواقع بقول إنو مرتو ف يعني الكلام البجرح دة م حبابو جكس وبتاع خليكم شباب واعين قدامها ياخ،
عمتي عواطف قالت ليها اجي ي إمتثال اخوانو بهظرو معاهو يبطلو هظار عشان حضرة سيادتها م تزعل؟؟
امتثال قالت ليها م في النهايه مرتو صح؟اسي الحاجه دي لو عاشتها هيا بتكك بترضيها ليها؟؟الواحد مفروض يقيس الموضوع بمقياس صحيح ياخ الحاجه الما بترضاها لنفسك وللقريبين ليك م ترضاها لغيرك
عمتي عواطق قالت ليها اجي ي إمتثال اسي بت الناس دي مقصرين منها في شنو؟اكل ماكلنها احسن اكل وشراب وشايلنها فوق روسينا وم منقصين منها شي العيشه المعيشنها ليها في بيت اهلها م...
قاطعتها قالت ليها عواطف خافي الله تحلفي تقولي في بيت اهلها م عاشتها؟نحن مشينا واظن شفنا وضع الناس ديل تماما شنو والله من قامت وفي خشمها معلقهه من دهب نبقى حقانين شويه كمان مع إختلاف البيئهه بس،
عمتي عواطف قالت ليها حتى ولو برضو هنا نحن م حصل تقصير مننا تجاها هي او ولدها لكن برضو م بنقدر نجبرو عليها زي م جبرناهو على العرس
صهيب خلاهم بتناقشو وقام، حبوبه قالت ليهو وين ماشي م اكلتهه ي ولدي؟قال ليها لا م داير انا اصلا
جاني في المطبخ لقاني بغسسسل في العدة، فضل واقف ويعاين لي وانا م منتبه الا بعد م إتلفتهه لقيتو وراي، قال لي عايز اعرف امس كنتي بتبكي ليه، عملته روحي بغسل في العدة وانا ساكته، جا مسك لي يدي قال لي م تتهربي جاوبي م هو م كل مرة تعملي نفس الحركه لما اجي اسالك، قولته ليهو ماف شي ولفيت منو وشي، وقف مسااافهه وهو ماسك يدي وانا بحاول اقلعهم منو وهو ضاغط عليهم، قولته ليهو حتقيف هنا كتيير، قال لي لغااايه م تتكلمي، لما فضلته سااكته قال لي انتي إتضايقتي عشان لقيتيني بتكلم بالتلفون صح ي شهد؟بس قبلها كنتي بتبكي عشان حاجه تانيه وجيتي تحكيها وبعد م لقيتيني بتكلم بالتلفون بطلتي صح؟قولته ليهو لا خالص وانا مالي ومالك تتكلم بالتلفون ولا...قبل م اتم كلامي قال لي شششششش وخته يدو في خشمي، قال لي حتى لو كنت بتكلم بالتلفون وكنت وسط الف بت عمرها العين م بتعلى على الحاجب ي شهدو، وانا...
قبل م يتم كلامو سمعنا امتثال بتقول شهد على طول زحه من جمبي، جات داخله شكلنا كان بيوحي بي انو نحن مخلوعين لانو صهيب قريب مني هي زاتها اتحسست قالت لي العصييير دخلتيهو التلاجهه؟صهيب طلع خلانا، قولته ليها اي، فتحت التلاجه شالتو، قالت لي ارح نمشي نشتري لينا ملابس وحجات اليوم، قولته ليها من وين؟قالت لي ارح انتي بس، قولته ليها طيب، قالت خلاص العصر كدة نمشي خليك جاهزة منها نفرق شويهه يخخ، قولته ليها طيب ظريف،
بالفعل العصر كدة لبستهه عبايهه وهي قشرت اخر بنطلون واخر شياكه وطلعت، امتثال دي ياخ حاجه فخمه كل شي فيها يقول ي ليل انيقه ولبيسه حتى في البيت بتلقاها مهتمه بنفسها كل الوقت ياخ نضافتها براها تعقد،
ونحن طالعين لقينا احمد ومحمد وصهيب قاعدين في الحديقه احمد ماسك تلفونو وصهيب بشرب في سجارتو ومحمد نفس الشي وكل واحد فيهم خالف رجلو وماسك تلفونو وبتونسو في نفس الوقت
امتثال قالت ليهم جمعه في الحرم،
احمد قال ليها اميييين على وين ي حمام قالت ليهو ماشين نشتري لينا حجات كدة وراجعين، صهيب قال ليها حجات شنوو؟قالت ليهو حجات حجات قال ليها من وين؟
قالت ليهو اجي ي التحقيق ارح امشي معانا عليك الله، طوالي وقف على حيلو قال ليها جدا يلا، قالت ليهو انت جادي؟قال ليها قمه الجديه امشي معاكم انا ولا الحرس؟ قالت ليهو طيب ارح،
قالت ليهو بعربيتك ولا بعربيتي، قال ليها عربيتك ديك انا م بتتبلع مشى شال من البواب عربيتو ومشى على القراش طلعها وجا وقف قال لينا يلا، ركبنا وإتحرك قال ليها وين وين؟قالت ليهو امشي شارع المشتل، قال ليها طيب، قالت ليهو اسي نحن برانا بنمشي م كان في داعي تتعب نفسك قايلنا ماشين موكب ولا شنوو قال ليها بقيت م بضمنكم م بعيد ضحكت قالت ليهو انت م خايف علي طبعاااا عارف ناسك الخايف عليهم ولا م كدة ي وداد زي م قالها بششهه، قعد يضحكك قال ليها دة هقيقة ضحكت وانا ولا شغاله بيهم بقيت اعاين بالشباك وهو يعاين لي بالمرايه
وقفنا في إستوب كدة جا بتاع حلاوة قطن وقف نزل القزاز قال ليهو جيب 5، ولا اقول ليك جيب 10، والإستوب كان حيفتح والوراهو بضربو في البوري، شال الحلاوة وانا فجأة شوفته مرة شايله ليها شافع صغنن وبتشحد، قولته ليها امتثال معاك قروش؟ قالت لي ليييه؟قولته ليها عايزة ادي المرة دي بس، صهيب وقف العربيه وطلع يدو قال ليها تعالي، مسافتها كانت بعيدة نزل مشى عليها وحركه الشارع كلها إتعطلت بسببو والوراهو يضربو في البوري، في واحد نزل وبقى يتكلم معاهو فارغ صهيب قال ليهو لاحق الجنه انت م تنتظر، الراجل بقى يقول ليهو حيوان غبي، صهيب بقى يتناقش معاهو والناس اتدخلت، وامتثال بتكورك ليهو بالجلاله ركب وإتحرك، امتثال قالت ليهو انت م تبقى احمق بالفعل انت وقفتك غلط لانو وقفو مرتين في الاستوب بسببك، قال ليها م ينتظرو لاحقين شنو هم؟قالت ليهو اسي انت ماشي كدة لاحق شنووو طيب؟؟كان سايق باقصى سرعتو، قال ليها اختصري ماشه وين في شارع المشتل؟قالت ليهو خليك ماشي بس، مشينا مساااافه قالت ليهو بس هنا، نزلنا قالت ليهو م نازل؟قال ليها م نازل انا، دخلنا المحل سلمت على واحدة كدة سلام معرفه وقالت ليها طبعا دي شهد مرت صهيب، قالت ليها يااخي اهلين شهدوون كيفكك، قولته ليها الحمدلله وانتي؟قالت لي الحمدلله صهيب كيف ياخي؟قولته ليها الحمدلله، امتثال قالت ليها واقف برة في العربيه، قالت ليها واقف برة وم جا سلم علي يغسي عليهو دقيقه اسي بجيبو، طلعت وجات راجعه معاهو، قالت لينا إتفضلو،
جابت لينا مويه وعصير وقعدت تتونس معانا، امتثال قالت لي شهد تعالي نشوف الملابس بقينا لافييين وبنتفرج قالت لي لو عجبتك حاجه قولي عوووك،
طبعا انا م بلبس فساتين وحجات زي دي، بعد مسافه شايفاها هي نزلت ليها كم حاجه جات قالت لي م لقيتي حاجه ولا شنوو؟قولته ليها م كدة بس م عندها تياب وملابس نسوان وكدة، قالت لي م هو انا علشان كدة جبتك هنا عشان كفاك تياب ي بت انتي صغيرة م تتقيدي بلبس المتزوجات وبعدين نحن هنا حتى المتزوجات م بلبسو تياب كتير وانتي عندك ولد يعني توب وشافع وبرنامج وجع راس، قالت لي دقيقه، نزلت لي مثلا عندك الفستان دة ادخلي قيسيهو، قولته ليها هنا؟وصفت لي قالت لي هناك، دخلته لبستو جيت طالعه لقيتها معاها صاحبه المحل، قولته ليها زرايرو م مكتمله، ست المحل قالت لي اصلا هو بجي كدة بتلبس معاهو ي فستان قصير او بنطلون، امتثال قالت ليها كدة جيبي بنطلون يكون على مقاسها، قالت ليها جينز ازرق، قالت ليها وينهم هم، مشت إختارت لي وجات راجعه قالت لي كدة جربيهو، مشيت لبستو وطلعته قولته ليها كانو ضيق، قالت لي م بفستات م ظاهر شديد امتثال نزلت كفت لي البنطلون من تحت وقالت ي صهيب، صهيب تعال بسرعهه، انا اتجمدتهه عايزة اجري وم قادرة خلعتني مسكتني، صهيب طلع من المكتب قال ليها في شن...قبل م يكمل كلامو بقى يعاين لي
قالت ليهو اها كيف وكيف حكهه راسو قال ليها لالا تمام ماف كلام، قعدو يضحكو قالو ليهو غلبك التعبير، قال ليها بس الفستان شوفو مقاس اكبر من كدة شويه، بالفعل كان ضيق من فوق حبتين، ست المحل قالت ليهو غيرة تمام ماف كلام جدا نديها اكبر
شلته كذا فستان بنفس الإستايل مع إختلاف التشكيلهه، وشلته بجامات وإمتثال كل شويه تنزل لي حاجه، بعد م خلصنا شناها اكياس كميه وصهيب دفع الحساب وطلعنا اول م ركبنا نزل قال لينا نسيت حاجه رجع وجا شايل كيس في يدو، امتثال قالت ليهو نسيت شنو؟قال ليها حاجه مهمه بس ورجعنا البيت، وانا في اوضتي كنت مبسوطه بالملابس دي شديد حسستني بالتغير شويه، حسيت انو نفسي عجبتني وانا فيهم بدل التوب، اثناء م انا بطبق فيهم وبدخل الدولاب صهيب جا داخل شايل حلاوة القطن وكيس تاني في يدو قال لي دي حلاوة كريم، قولته ليهو طيب، جا بإتجاهي قال لي لسسسه م نفسك تتكلمي معي؟قولته ليهو م عندي معاك مشكله انا عشان م اتكلم معاك واكبر دليل على كدة اسي انا بتكلم معاك، قال لي إتفضلي، قولته ليهو شنووو؟دخل يدو في الكيس وطلع عبايه قال لي لاحظتهه ليك وانتي واقفه قدامها وعينك عليها وابدا م حتغلى عليك لو قلتي عايزاها انتي بتمثلي نفسك م تتقيدي بي إمتثال لمجرد م انها قالت ليك عباية شنو، مش عايزاها؟تاخديها على طول م تحرمي نفسك من شي عايزاهو اتمسكي بيهو مسك يدي وقال لي زي م انا متمسك بيكك اسي، رفعته راسي مخلوعهه من كلامو، قال لي مستغربهه عشان قولته ليك متمسك؟فعلا انا كدة متمسك بجد، ضحكته ضحكهه إستهتار خفيفهه قولته ليهو ي ربي المرة دي ابوك قال ليك العب بعقلها وشيل منها شنو؟طيب اقولها ليك بصورة اوضح عايز اي قطعه ارض؟جيب لي الورق خليني امضي عليهو بدون اي دراما
مبتذلهه، ملامح وشو إتغيرت ضغط على يدي وختاها في صدرو وقرب علي اكتر و قال لي المرة دي من غير اي طلب او اوامر من ابوي ولا عندي علاقه باي مؤامرة، المرة دي الموضوع اكبر بكتيير من مؤامرات ابوي ي شهدو حتى انا م كنت متوقع الحاجه دي عارفه لييه؟، عشان المرة دي إحساسي هو البقول لي عايزكك انتي ...
...
الفصل الثالث والعشرون
ما تنسوا التصويت
عشان المرة دي إحساسي هو البقول لي عايزكك انتي، إنتي وبس ي شهد فهمتي؟مشى يدو في خدي، بعد مساافهه حسيت بنفسي زحيت منو قولتهه ليهو المرة الفاتت إستخدمته نفس الإسلوب وإستغبيتني بس على الاقل المرة الفاتت كنت وااضح وقلت عايز شنوو، قال لي والمرة دي انا اوضح معاك حق م تثقي فيني بسسس منو فينا م بغلط؟
قولته ليهو ومنو فينا م بحتاج وقت؟قال لي طالما حأخد فرصهه اخدي الوقت العايزاه وانا هنا على طول إتفقناا؟؟
سكتته، رفع لي راسي قال لي هاااا؟وملامح وشو كانت بتوحي بي انو ملهوف كدة،
لما م رديت ليهو إبتسم قال لي بقولو السكوت علامات الرضا معناها إتفقنا، عايز يبوسني في خدي رجعته منو قولته ليهو بالحركات دي م حنتفق ابداااا،
قال لي إذا قلته ليك حابطل اعمل حركااات اكون كزبتهه عليكك قولته ليهو والله؟طيب إتحركته من جمبو مسكني ولفهه يديهو حوالي قال لي طيب طيب اخر مرة ي السمحهه،
اول م قال لي ي السمحهه انا اتخلعتهه قولته ليهو م تقول لي الكلمه دي تاني،
قال لي شنوو ي السمحهه قصدك؟قولته ليهو ايوة وملامح وشي إتغيرت، قال لي حاضر ي السمحهه
قلتهه ليهو انا جادة ع فكرة م بحب اسمعها انات
قال لي طيب تامري امر انتي م حنقولها تاني بما انو شهدو قالت م بتحبها يبقى انتهى اي اوامر تانيهه،
قولته ليهو فكني وابعد، قربني ليهو اكتر قال لي دي صعبهه شويهه، قولته ليهو إنت مش قلتهه إتفقنا، قال لي طيب ماشي بدا يبعد مني قال لي كدة تمام؟قولته ليهو م نفسكك تنوم؟إتمغى مسااااافهه قال لي ااااااخ ياااخ والله نفسي شدييد ياااخ بس طالع،
قولته ليهو اها، قال لي م نفسك تعرفي ماشي وين؟قولته ليهو اكييييد هتكون ماشي تلاقى واحدة من بناتك يعني م محتاجه ذكاء وتفكير،
عاين لي مسااافهه قال لي وانتي الحاجه دي م بتفرق معاك؟
قولته ليهو وحتفرق معاي ليييهه؟لقيتكك كدة ربنا خلقكك بتاع نسوان انا حاغيركك يعني؟
قال لي م محتاجهه تغيريني وانا بفكر فيك تلقائيا إتغيرت خليك واثقهه من الحتهه دي، تعالي قرب مني وباسني في راسي مسااافهه قال لي يلا تصبحي على خيير حبيبي
قولته ليهو وانت من اهلو، طلع وانا على طول دخلته الحمام وانا قرفااانهه من نفسي بقيت استحمى وبشطف جسمي بالليله لدرجه انو حسيت بنفسي مجرحهه وانا بقول لنفسي انا كيف مخلياهو متمادي ومقرب مني بالإسلوب دة، معقوله خلاص نسيت سعد، خلاص يعني سعد حاجه خلاص بالنسبه لي حاجهه إتلاشت وزمنها انتهى، كيف بيهون علي بالسهوله دي
صهيب دخل غرفتو لقى تلفونو بضرب، رد قال الو، ، م ماسورة والله بس تعبان شديد وعااايز انوم، م كنت برد عشان تلفوني كان في الغرفه وانا كنت برة، الببكيها شنو، م تديني ليها قوليها قال م بقدر يجي بس، إتصرف يا فتحي ياخ، طيب تمام يلا سلام، قفل الخط وقال اووووووف وجدع تلفونو ورقد وهو سرحان في السقف وبقول لنفسو"والله ي صهيب بقيت مرمطهه وبقو يتغلو عليكك، بس انا ليييه م قادر اشيلها من بالي، مع إني بعرف الأحلى منها وافضل منها في كل شي، فضل في حاله تفكير وصراع نفسي م نام وهو بالحالهه دي...
صحيت الصباح لفيت شعري كعكتين ولبسته ولدي ونزلته لقيتهم بشربو في الشاي صهيب وحبوبهه، حبوبه قالت لي ام كعكات الليله مالك لافاهن كدي ي ساتر قولته ليها ساااي بس ي حبوبه كيف اصبحتو، قالت لي الحمدلله، عاينتهه لي صهيب لقيتو سرحااان فيني، بعد مسااافهه انتبه لي روحو وكريم ماسكك فيهو، مسكو وباسو مسااافه وبقى يلعبو ويجدعو في الهوا ويمسكو، حبوبه قالت ليهو بقع بقع، قال ليها معقولهه ارمي ولدي ياااخ معقولهه ي حبوبهه، حبوبه قالت لي غايتو لو رماهو تاني م بنفع اسمعي كلامي قامت وخلتنا قاعدين، قال ليهو قول لي حبوبه باي يلا
قعد قصادي وبقى يقول ليهو عاين ماما الليله عامله شعراتها كيف؟
وهو يعاين لي بطريقهه غريبهه وشبه بضحكك،
كريما قال ليهو ماما؟صهيب قال ليهو ااايوة ماما شعراتها حلوة صح؟
قمت على حيلي قال ليهو واحلى لما تخجل وتكشر وشها كماان وبقى يحاكي في ملامح وشي وكريم يضحكك
عايزة امشي قام على حيلو مسكني قال لي انتي زعلتي؟خلاص اسف م تبقي حساسه كدة ياخ قولته ليهو فكني اسي حيجي زول يلقاك ماسكني كدة، قال لي راجل ومرتو حرين نعمل العايزنو ولا م كدة ي كيمو؟شايفه حتى كريم قال اي وضحك وباس كريم مسااافهه،
في اللحظهه دي هنا ضحكتهه بدون سبب والله لقيت نفسي بضحكك بس، ، صهيب قال لي كعكتين وتوب هزاز وضحكهه التلاتهه مع بعض في يوم واحد؟مفروض اليوم دة يتسجل في التاريخ قولته ليهو ليهه يعني؟ قال لي تعالي نقعد يخخخ مشينا قعدنا في العناقريب،
هو ساكت وبعاين لي وانا بهز في رجلي وبتلفت يمين في شمال لما زهجتهه من نظراتو قولته ليهو ممكن سؤال انت م عندك شغل خالص خالص؟؟
قال لي كيييف؟
قولته ليهو الشغل الواحد دة، يعني محمد شغال في المستشفى واحمد بقرا واخوك مازن داك في قطر وهيا برضو رجعت لشغلها وانت؟يعني كل الوقت ي إما قاعد في البيت ي إما طالع مشاوير حياتك كلها حتقضيها كدة؟م نفسك تبقى إنسان مسؤل وليك حياتك الخاصه ودخلك الخاص من حر مالك حتفضل عايش تحت ابوك كدة لمتين يعني؟؟وبعدين العمر م مضمون يعني ابوك دة لولا قدر الله اتوفى القروش البخليها وراهو دي لو انتو شغالين تاكلو وتشربو وتصيعو منها حتدوم ليكم؟اكيد لا وبعدين اسي انت لما قروشكك تخلص وم يكون عندك مصاريف كلك كدة على بعضك بتقول لي ابوك داير قروش؟انا اسفهه بس الكلام دة لمصلحتكك
سكت م ردة لي حسيتو إتحرج لانو ملامح وشو إتغيرت
قولته ليهو انا ماشهه، م وقفني ابدااا،
وتاني م اتكلم معي خالص ولا شوفتو بعيني حتى كريم جابتو لي حبوبه، حسيت كلامي هزاهو بس تاني قولته ئهه ياخ يعني كلامي حيأثر فيهو مثلا هو زول عاطل منو وفيهو وابوهو بصرف عليهو وكل شي عندو متوفر حيشتغل شنو مثلا ولشنوو يعني؟
بالليل حوالي الساعه 12 كدة او اكتر صحيت مخلوعهه وبصرخهه عاليه بس فجأة احس بزول قافل لي خشمي، لما أستوعبتهه لقيتو صهيب،
قولته ليهو بخلعه صهيب؟في شنو مالكك؟
ملامحو كانت م طبيعيه وعيونو لونها غريب،
قال لي اسف لأنو صحيتك من النوم بس انا، انا، انا
مما بدا يتمتم عرفتو م طبيعي
قولته ليهو في شنووو؟
قال لي انا تعبان شديد من كل شي دايرك تسمعيني،
فجأة الباب دق وخالتو عواطف جات داخله قالت ليهو صهيب
قال ليها بنهرة امي قولته ليك خليني مرتي داير اتكلم معاها مالكم في شنووو؟؟
قالت ليهو قوم ي ولدي الله يرضى عليك قوم امشي نوم وأرتاح م كفايهه عليك الحادث العملتو اسي دة؟
قولته ليهو حادث؟عمل حادث وين؟
قالت لي والله ي بتي الا جابوهو شايلنو لينا شيل م شايفه يدو،
عاينته لي يدو لقيتها ملفوفة بشاش، قال ليها حاجه بسيطه ي امي م تكبري الموضوع قولته ليك وقام على حيلو قال ليها خليني داير اتكلم مع مرتي في موضوع خاص بينا انتي م عندك علاقه بيهو
قالت ليهو ي ولدي إتكلم معاها بكرة،
قال ليها ي الله ورمى الفاظهه كسرها كريم صحى مخلوع وبقى يبكي،
قال ليها شايفه؟اها ولدي صحى مشى شال كريم وبقى يهز فيهو ويتكلم معاهو عشان ينوم
عمتي عواطف قالت لي بصوت واطي ووش بائس ي بتي، قولته ليها هو مالو ي عمتي؟
قالت لي م عارفه الصباح كان كويس ليهو فترة خلى الشراب والمصايب البعمل فيها دي الليله تاني رجع يشرب اظن رجع لشلتو القديمه ديك، اصلا لما يشرب م بنوم بفضل كدة للصباح،
طبعا إتصدمتهه بقيت اعاين ليهو بتانيب ضمير، قولته ليها طيب خليهو انا بتكلم معاهو
قالت لي ي بتي م بخليك تنومي ولا بريحكك
قولته ليها بتكلم معاهو انا خلييييهه علي انتي امشي ارتاحي ي عمتي
قالت لي طيب الله يكون في عونك ي بتي قالت لي طيب حأشيل منكم الولد عشان م بخليهو ينوم
مشت على صهيب قالت ليهو صهيب ي ولد جيب الولد دة خليني امشي انومو معي
قال ليها تنومي معاكي لشنوو؟ولدي ينوم معي هنا دة انا ابوهو وانا البنومو
قولته ليها خليهو ي عمتي،
طلعت وخلتنا، وانا مترددة وخايفه مشيت عليهو وهو حاضن كريم وبهز فيهو، قولته ليهو صهيب كريم نام رقدو، قال لي لسسسه خليهو
قولته ليهو لا نام
قال لي بجد؟طيب رقدو وباسو مسااافهه قال لي يشبهني مش؟
قولته ليهو ااي،
قرب مني وانا اللحظه دي قلبي طار قال لي انا ابوهو، وانتي مرتي وانا مسؤل منكم عشان كدة مفروض ابقى مسؤل اكتر وم اعمل كدة،
ريحتو كانت ريحهه غريبه كحول على سجاير على غيرها
مسكني من يدي وقربني عليهو قال لي انا مقصر في حقكك صح؟
هزيت ليهو راسي بمعنى لا
قال لي لا مقصر م تنكري انا انا انا مقصر
قولته ليهو صهيب خلاص،
قال لي اسكتي واسمعيني للنهايهه قلته ليكك"قال الكلام دة بنهرة"
سكتته بقيت اعاين ليهو بعين خوف كدة، ضماني عليهو بقوة قال لي اسف م تزعلي مني
بعد مساافهه قولته ليهو انا م زعلانه منك بس ممكن تسمع كلامي؟
قال لي حاضر قولي
قولته ليهو ممكن تدخل معي الحمام 5 دقايق تغسل وشكك؟
طبعا بتكلم معاهو بنبرة خوف وصوت طفولي
قال لي طيب
دخلته الحمام وانا ماسكاهو فتحته المويه هو طويل طبعا بقيت ارشها ليهو في وشو، قال لي خلاص، قولته ليهو غسل راسك نزل راسو فكيت فيهو المويه مساافه بعدها قال لي خلاص مرتاحهه كدة؟
ختيت ليهو البشكير في راسو وطلعنا، لما طلعنا قولته ليهو اقلع قميصك علشان م تلتهب،
قال لي لا م..
قبل م يخلص لقيت نفسي بفتح ليهو في زراير القميص وقلعتو منو
بقى يعاين فيني مسااافهه
قرب مني قال لي تعالي، ساقني قعدي في الكنبه ورقد في رجولي ومسك يدي ختاها في وشو وهو ماسكهم
قال لي مرهق شديد انا ي شهد وم عايز اكون مع زول غيركك وضغط على يدي شديد،
انا ساكته طبعا م عارفه اقول ليهو شنو ولا اتصرف كيف
قولته ليهو في شنوو انت مالك ي صهيب؟
قال لي تعبان من كل شي نفسي اعمل حجات كتيرة، بفكر إني اسافر واشتغل برة زي اخواني بس كل م ابقى جادي في الموضوع دة ابوي بيمنعني،
انتي فاكرة إني مبسوط بالعيشه دي والوضع الانا فيهو دة؟فاكرة إني بنبسط لما ابوي يستغلني عشان مصلحتو الشخصيههه؟الحاجه دي بتضايقني ي شهد، إحساس انو يستثنيك من بين اخوانك عشان تعمل ليهو شي م قانوني او تغش على زول او تستدرج زول عارفه إحساس القرف بس انا بحسو بس في النهايه كل شي وليهو مقابل، يعني السبب الرئيسي للانا فيهو حاليا دة هو ابوي ي شهد عشان كدة رغم انو ابوي بس انا بحقد عليهو
4 مليار نزلت في حسابي مقابل إني أتزوجك 4 ملياار ي شهد بس ال 4 دي لما هو يعمل مشاريعو ديك في بلدكم ويستغل اراضيكم حتبقى ليهو 16 مليار واكتر،
2 مليار مقابل إني اخد منك قطعه الارض بأي طريقهه كانت، وبلاوي كتييرة عملتها ليهو مقابلها كان اقل شي بكون مليار بس العايد من الحاجه دي بكون فايدتو اكبر يعني البديني ليهو دة ولا اي شي مقابل البجيهو
رفع راسو قال لي اي نعم انا بوافق على الشي البطلبو وبنفذو بالحرف الواحد بس انا حرفيااا م طايق نفسي عشان ابوي الوالدني انا بستغلني بالصورة البذيئهه دي وفي كل لحظهه بحسسني بفشلي كاني اله نظافهه لوساختو الهو بعملها، عارفه ي شهد انا مهندس يعني لولاهو هو كنت إشتغلته في مجالي زي زي اخواني وم كنت حاديهو فرصه فيني و...بس هو م بخليني بعيقني كل م احاول ابقى زول زي اولاد الناس حتى في الإجتماعات لما يسالوني انت شغال شنو بقول ليهم ولدي مهندس معماري، في اي شركه؟بقول ليهم عندو شركة خاصه بيهو، يعني حتى هو بكذب بلساني، انا بشرب كل الممنوعات وكل الوقت بكون لافي من كافيه لي غيرو من الاماكن الوسخه دي عشان انسى الجحيم الانا عايش فيهو دة م بقدر اتقبل الواقع دة وانا واعي عشان كدة بلجأ للحقن، الحبوب، المسكرات، السجاير، و كل شي ينسيني الواقع دة فجاة سكت
صهيب كان ببكي، شوفتو وهو ببكي بجد، قام على حيلو مسكتو قولته ليهو صهيب، قال شوفتي لي القرف؟بس انا قرفان من نفسي دي ومخنوق منها مسكتو من يدو الملفوفه بشاش قولته ليهو اهدا خلاص والله كل دة حيعدي وإن شاءالله كل شي حيتحل المهم انت عرفتهه اخطائكك ومتضايق من الحاصل كلو يبقى انت لسسسسهه جواك نضيف، تعال قعدتو في الكرسي قال لي تعالي قعدني جمبو ورقد في رجولي قال لي عايز اعمل حجات كتيرة بس انا اي حاجهه اكون عايزها او بحبها ربنا م بوفقني فيها حتى إنتي،
قولته ليهو بس انا معاك ي صهيب،
سكتت وهو بعاين لي في وشي ودموعو جاريه، مسحته ليهو دموعو قولته ليهو وحفضل معاك العمر كلو كمان انا زاتي بقيت ابكي معاهو قولته ليهو بس انت م تبكي ياخي، قال لي طيب انتي بتبكي مالك؟قولته ليهو عشان انت بتبكي
اول مرة اشوفو مكسور بالرغم من انو شخصيتو غير كدة
رفع راسو وضماني عليهو قال لي بطلي بكى خلاص ي شهد انا اسف، قولته ليهو م تتأسف بس انا م عايزاك تبكي الله يخليك م بشبهك ي صهيب انت اقوى من كدة والله والبكى م بحل شي، قال لي حااضر حبيبي وباسني في راسي مسااافهه بعدها فضلنا على الحاله دي لغاايهه م صحيت الصباح على حس كريم وهو ببكي، صهيب كان ضاميني نفس الضمه وعلى نفس الوضعيهه كنا نايمين للصباح إتفكيت منو برااحه ورقدتو كويس في الكرسي وجبته ليهو غطى غطيتو وشيلته كريم طلعته بيهو فجاة لقيت عمتي عواطف واقفه جمب الباب كأنها بتتصنت علينا لما شافتني إتخلعت قالت لي صباح الخير ههههه كنت عايزة اجي اصحيكم، قولته ليها صباح النور، قالت لي م خلاك نمتي صح وشكك وعيونك كلها مورمه نمتو متين؟قولته ليها والله يعني م طولنا، قالت لي سمح م قال ليك مالو م حكى ليك؟هزيت ليها راسي بمعنى لا قولته ليها قال متضايق بس، قالت لي م قدرتي تعرفي متضايق من شنو؟قولته ليها ابدا والله ي عمتي عواطف، قالت لي ي بتي م تبقي زي النسوان الملحلات البخلن رجالهن كان عترو في الشارع يجو يحكو ليهم بعترتهم، قالت كلامها دة بزعل ومشت خلتني، راسي واجعني اصلا وم كنت ناقصاها لانو بالكتير حنكون نمنا ساعتين م اكتر، مشيت المطبخ لقيت حبوبه شغاله، قولته ليها صباح الخير، قالت لي صباح النور كريمو ي كريمو صباحك ي زول مكششر من الصباح مالك، قولته ليها صاحي زهجان م عارفه مالو كمان، قالت لي صهيب صحى؟قولته ليها لسسه نايم، قالت لي ي بتي الولد دة مصايبو البشربها دي بتشقو والله انصحيهو ي بتي قولي ليهو خليها امس عمل حادث امشي شوفي عربيتو دي قزازها دة إتهرس كيف والله الولد دة غايتو حيرنا، قولته ليها العربيه برة؟قالت لي اي، طلعته شوفتها شكلها كان مبالغهه ياخي معفصهه ومكسسرة بطريقه كدة م بجيك إحساس انو الجواها دة طلع كويس،
بعد الفطور دخلته المطبخ طلعته خدار التلاجهه وقولته لسارة الشغاله ساعديني وبديت اطبخ، في ساعتين طلعته لي تقريبا 5 اصناف حبوبه قالت لي صلاة النبي صلاة النبي ماشاءالله بتنا طلعت م هينة، قولته ليها اي، صهيب جا داخل قال لينا صباح الخير، حبوبه قالت ليهو صباح النور اصبحته كيف ي ولدي ويدك اصبحت كيف؟قال ليها الحمدلله
قالت ليهو اسي ي ولدي ك...عاينته ليها وانا رافعه حاجبي وهو كان فاتح التلاجه
سكتت قالت لي سمح، قالت ليهو شوفته شهد الليله طبخت طبيخ ماشاءالله عيني باردة عليهو، سكت م ردة ليها وطلع على طول،
قالت لي مالو؟قولته ليها زهجة امس بتكون م طلعت منو،
قالت لي كدي جهزي ليهو اكل وديهو ليهو في غرفتو،
جهزته ليهو صينيه وشلته معي كبايه عصير وطلعته لقيت كريم قاعد في الهول يعني م شالو معاهو حتى، طلعته مشيت ليهو في غرفتي دخلته على طول لقيتو ماسك شريط حبوب في يدو، بقى يعاين لي وانا بعاين ليهو بسرعه ختيت الصينيه في الطربيزة ومشيت شلته منو الشريط بقوة، بعد مسااافهه قال لي مالكك؟قولته ليهو لسسسسة مصصصر تتعاطى الحجات دي م كفايه عليك شكل عربيتك البرة دي ويدك دي م شايفها؟شرب مويتو الماسكها في بدو وخته الكبايه مسك مني الشريط قال لي انتي م بتعرفي تقري؟دة إسمو بندول إكسترا يعني بتاع صداع فهمتي؟
إستفزتني كلمه م لتعرفي تقري دي قولته ليهو بصوت مبحوح وانا شن عرفني إذا فعلا انا كنت م بعرف اقرا بس خوفتهه تكون حاجهه تانيه،
مسح وشو بي يدو قال لي افففف م قصدي كدة ياخ م..
قولته ليهو م قصهه المهم دة الفطور افطر، قال لي م عايز انا طالع، قولته ليهو ماشي وين؟سكت
قولته ليهو صحيت من الصباح عملته الأكل دة عشانكك، قال لي م نفسي اكل انا ي شهد م.. قبل يخلص قولته ليهو بصوت طفولي طيب عشان خاطري دة لو عندي خاطر عندك، بعد مسااافهه قال لي حاضر قعد بدأ ياكل قولته ليهو اممممم ممكن اقول حاجه؟قال لي اخدي راحتكك، قولته ليهو لييييهه م تشتغل في شركة ابوك؟
عاين لي، قولته ليهو جادة معاك انا ودة حق من حقوقكك يعني إنك تشتغل وتاخد منصب فيها
قال لي واشتغل شنو فيها؟قولته ليهو اي شي
قال لي انا مجالي غير و...
قولته ليهو اعمل قسم خاص بالمعمار في الشركه يكون جزؤ من الشركه نفسها للزمن داك أشغل اي منصب مش حسابك فيهو قروش؟قال لي م قصه القروش الموضوع محتاج دراسه، قولته ليهو ادرسو من اللحظهه، امس الحاله الانت كنت فيها دي سببها قرفك من الواقع دة والواحد لما يقرف من واقعو بحاول يغيرو م بغرق في مستنقعو، حق ابوك دة ياهو حقك بس تشتغل بضراعك وتاخد مرتبك البتستحقو صدقني لو بقيت شاطر حتدير كل الاعمال دي براك بدل م ابوك مخلي الناس التانين مستفيدين من مناصب انت اولى منهم بيها
سكتت مسااافهه قولته ليهو فكر في الموضوع،
بدا ياكل وانا بعاين ليهو لغاايه م خلص غسل وانا نزلته وجيت راجعه لقيتو جاهز و طالع، قولته ليهو خلاص طالع، قال لي ايوة عايزة حاجه؟قولته ليهو حتسوق كيف بي يدك دي، قال لي لا م تخافي انا كويس م بجيني شي، قولته ليهو بصوت طفولي صهيب انا م عندي إستعداد اخسركك انت الله يخليك اسمع الكلام ياخي، قربني منو ولفهه يديهو حوالي قال لي قولي الكلام دة تاني كدة؟سكتت، قال لي والنبي، قولته ليهو م عايزة اخسرك
ضحك ضحكهه حلوة خلاص وهو بعاين لي ومقرب مني بطريقهه اقرب لي انو عايز يهمس لي في اضاني قال لي وانا م هخليك تخسريني ابداا حبيبي وكماااان...قولته ليهو كمان شنووو؟في اللحظه ديك انفاسو كانت في وشي وانا ضربات قلبي بقت تطاقش
مسك يدي وباسهم مسااافهه وقال لي تسلم الايادي الحلوة الطبخت لي دي، الأكل حلو شديييييييد بس م احلى من العملتو طبعا، إبتسمته وانا بعاين ليهو، قال لي معاك عايز ابدأ صح و من الصفر، قولته ليهو معناها اوعدني إنك تبطل تتعاطى الحجات دي والباعمل فيهو دة كلو من اسي
قال لي حااضر اوعدكك بكدة، قولته ليهو الواحد وهو عايز يبدأ صح بقوي علاقتو بربنا اول عشان يوفقو ويسهل طريقو صح؟انا م حصل شوفتك بتصلي خالص ي صهيب حتى يوم الجمعه بتكون نايم والناس في الصلاة ودة غلط فروضكك ال 5 دي م بتكلفكك شي وانت بتقعد في محلات الشيشه والسجاير بالساعات صح، قال لي فعلا معاك حق، قولته ليهو يبقى انت محتاج تقوي علاقتك بربنا كمان ولا انا غلطانهه؟
مشى يدو خدي وسرح فيني مسااافهه بعدها قال لي يمكن انتي اول حاجهه صح اعملها في حياتي وطالما انتي معي يبقى اي خطوة بعدك حتكون صح الف الحمدلله عليكك ي شهد انا فعلا بعد ربنا محتاجك انتي بس ي شهد وعشان كدة لازم اقوي علاقتي بربنا عشان اول حاجه حاطلبها منو إنو يوفقني ويقوي علاقتي بيكك عشان انا حرفياا عايزك تكوني معي للأبد، عارفهه ي شهد؟اربعهه شهدونات زيكك في حياة راجل بخلقو فرق كبييير والحمدلله انا عندي ال 4 في واحدة عايز شنو تاني غير اقول لربنا الحمدلله، انا حأكون حامد وشاكر دايما بيك وبوجودك انتي بس ...
...
الفصل الرابع والعشرون
انا حأكون حامد وشاكر دايما بيك وبوجودك انتي بس، عاينته لي يدو قولته ليهو واجعاك؟ قال لي ابدا، قولته ليهو صهيب لو واجعاك م تسوق بيها وم تمشي اساسا قال لي انا بخييير إطمني م فيها شي اساسا جرح بسيط وم حاسي بيهو اساسا قولته ليهو طيب حتتأخر، قال لي لييييهه في حاجهه؟قولته ليهو لا بس بسأل قال لي امممممم لا م حتأخر إن شاءالله، قولته ليهو ماشي جمبه شيشه صح، ضحكك قال لي لا عندي حاجه اهم من كدة
قولته ليهو شنوووو؟؟قال لي شهدو في شنووو انتي قلقانه هااااا؟قولته ليهو م عارفه بس م كفايه الحصل امس خايفه... خته يدو في خشمي وقال لي ششششش انا وعدتكك صح؟وكلام رجال قولته ليهو ماشي، قال لي طيب م حتأخر تمام؟باسني مسااااافه في خدي قال لي يلا سلامات، قلته ليهو إستنى نازله معاك، مسكني من يدي قال لي طيب يلا، نزلته معاهو لما وصلته تحته إتفكيت منو عشان اهلو م يشوفونا وكدة عاين لي وضحكك وصلتو الباب قال لي يلا ادخلي جوة، دخلته وهو طلع
اول م ركب عربيتو وهو متحرك عمل مكالمه وقال"الوووو عم عبدالعظيم كيفكك إن شاءالله تمام، الحمدلله م عندي عوجه انت كيف صحتك، وين في الشركه انت؟الحاج قاعد يجي ولا، طيب جاي عليك انا اسي طيب مساافهه السكه واكون معاك يلا سلااام...
في الجانب التاني هيا كانت بتتكلم بالتلفون وبتقول"ي بتي ها انتي عويرة حتتخلي عنو بعد العملناهو عشانك دة كلو اخرتها تجي واحدة من اضاحي الأقاليم تشلبك بطلي هبل خليك واعيهه ومفتحهه واقلعي منها قلع، إهتمي بينو افرضي نفسك عليهو الفترة دي م تتزوعلي عشان يخليك ويمشي ليها انتي شوفيهو هو مالو محتاج شنو ناقصو شنو فهمتي؟معاهم صحبتهم التالته بتقول ليها وريها عليك الله وريها ي هيا تعبته منها انا تتبكى النهار كلو صهيب صهيب وعامله تقيله واخوك الحيوان دة م جايب خبرها،
هيا قالت ليها انا اتكلمته مع امي في موضوعكم قالت لي اساسا شهد دي لا شبهنا لا مقامنا لاحظي حتى امي بتقول عليها كدة وهي عايزاك كيف تقنعي صهيب عشان يجو يتقدمو ليك، البت قالت ليها لكن ي هيا ناس بيتكم كلهم تعاملهم معاها حلو وبريدوها وانا شوفته الحاجه دي بعيني،
قالت ليها افهمي البت دي اساسا بابا عندو مصالح مع اهلها هناك في البلد ولو خربت او إشتكت لي اهلها من تعامل اهلي او حصلت مشكله كدة اي حاجه بتخرب، امي دي كانت رافضهه تماما موضوع الغرس دة بس بابا ضغط عليها وزي م جاب لي شهد طبق دهب جاب ليها هي زاتها وم كدة وبس مديهم تعليمات انو غصبا عن عينهم يعاملوها كويس وم يحسسوها باي شي يعني في الاخير دي صفقه بس اكتر وصدقيني صهيب إستحاله يعاين للقرف دي انتي فاهماني ي هبله ولا اطلع ليك بأم التلفون دة؟واسمعيني اليومين دي زوري بيتنا نظام عايزة تسلمي على ناس ماما وكدة، انا بشوفو قاعد متين في البيت وبديك خبر ظريف؟قالت ليها حاضر قالت ليها يلا انا طالعه وراي حدث عايزة اقدمو بتصل عليكم بعدين، بعد م قفلو منها واحدة قالت للتانيه جاك كلامي؟عارفه لو هيا دي عرفت انك قاعدة تمشي ليهو في شقتو م حتقيف معاك الوقفهه دي؟وهو طبعا م حيقدر يقول ليها كدة ف شنو اعملي حسابك ومهما حصل تاني م تمشي ليهو م شنوو؟وزفت الصور الحافظاها ليكم في تلفونك لما تكونو في الشقهه دي احزفيها
انا دخلته المطبخ عملته جردل عصير كبير وشلتو ودستو للحرس حالتهم تحنن ياخ النهار كلو واقفين قولته ليهم سارة حتجيب ليكم الكبابي ولو إحتجتو اي شي م تخجلو إتفضلو على طول، قالو لي تسسسلمي م قصرتي ي اختنا يااخ، إتلفتهه وراي لقيت محمد واقف وبعاين لي وبضحكك، مشيت عليهو قولته ليهو مالك؟قال لي ماف حاجه يااخي انتي زولهه اصليهه قولته ليهو اصليه ولا تقليد ها ها ها
قال لي احمد علمك العوارة دي مش؟ فجاة جاتو مكالمه قال "ها وين وين؟طيب ظريف نص ساعه كدة يعني؟طيب ماشي لا م معي جيبي لي معاك، انا دكتور ايوة بس م حعلق الماسكات كل الوقت في وشي، طيب تمام،
بعد فصل قال لي كنا وين؟قولته ليهو في م حعلق الماسمات كل الوقت في وشي ورفعتو ليهو حواجبي، قعد يضحكك قال لي شايفك مركزة، قولته ليهو شديد قال لي دي المزة الوصلتها بيتهم يوم الموكب تتزكريها قولته ليهو الاغمى عليها؟قال لي بالزبط قولته ولحقته تشيل رغمها؟قال لي عشان اطمن عليها بس م اكتر اقصد عشان نطلع المواكب سوا فداء للوطن قولته ليهو الليله في موكب؟وييييين؟قال لي بري، قولته ليهو وانت ماشي؟قال لي اكيييييد ماشي ي زوله كل المواكب قدام بس لغااايهه م تسقط قولته ليهو ماشي مع احمد وإمتثال؟
قال لي إمتثال دي مداومة، واحمد اخوي دة مجنون عامل ليهو قروب كدة بتاع شباب ثورجين اكتر من 150 نفر بمشو الأحياء الناسها م بطلعو براهم بمشو بترسو الشوارع كانهم اولاد الحله بجيبو لساتكم بولعوها وببدو بهتفو بطلعو ناس الحله كل مرة بمشو حي قولته ليهو عسل ه، قال لي صهيب م يسمعك المهم م تكلمي زول
قولته ليهو اعمل حسابكك ي محمد، قال لي طيب إن شاءالله ي زوله م تخافي محروسين بي يس، قولته ليهو وابوك لو عرف؟
قال لي ابوي يعرف من وين؟اليومين دي نظامهم اركانو مهزوزة م فاضي جاري من هنا لي هنا زمن يحك بيهو صلعتو زاتو م عندو وبعدين دي ديموغراطيهه يعني حيعمل لي شنو مثلا
رجعته غرفتي إتصلته على احمد إتطمنتهه عليهو وكذااا بعد فصلته منو إتصلته على صهيب م كان برد، إتصلتهه عليهو كتيير م برد، بعد المغرب كدة إتصلت علي إمتثال، رديت ليها قالت لي شهد صوتها كان متغير، قولته ليها اهلين امتثال كيفكك؟قالت لي الحمدلله عايني عايزة اطلب منك طلب، قولته ليها ايوة، قالت لي عايزاك تطلعي بدون م تكلمي اي زول تركبي العربيه وتجيني هنا في رويال، قولته ليها في شنوو؟قالت لي شهد اسمعي الكلام، قولته ليها صهيب حاصله ليهو حاجهه؟
قالت لي انا كلمته عمو البواب يخلي واحد من الحرس يوصلك اطلعي، لبسته عبايتي وانا مستعجله نزلته م شايفه قدامي طلعته برة جريت على عمو البواب قال لي هديك العربيه منتظراك، مشيت ركبته بسرعه وانا قلبي عايز يطير وبدعي بقول ي رب ي رب تجيب العواقب سليمه ي رب صهيب لا انا حسيت المسافه دي اطول مسافه في حياتي بقيت اقول للسواق اسرع ياااخي اسرع
وصلنا المستشفى اتصلته على امتثال قالت لي جايااك وقفته إنتظرتها جات قولته ليها الحاصل شنو في زول حصلته ليهو حاجه طيب احمد ومحمد كويسين صهيب حاصله عليهو حاجه؟المستشفى كلها عربات امنجيهه، قالت لي هشششش ي شهد وامشي معي، طلعتني من سكات، قولته ليها م تسوقيني كدة انتي فهميني الحاصل شنو وصلنا غرفة كدة قالت لي ادخلي دخلته اول حاجه عيني وقعت على سرير فيهو صهيب، قولته بصرخ صهييييييب،
قام على حيلو وقعد قال لي اهدي، قولته ليهو الحصل شنو والعمل فيهو كدة منو وهو مشى وين اساسا، امتثال قالت لي اول شي اهدي ي شهد ماف شي يتخاف منو هو كويس بس لمو فيهو اولاد الما بتسمو ديل وضربوهو، قولته ليهو ضربوهو كيف يعني ووين وعمل شنو؟لما شافني برجف وانا مقلعه عيوني نزل وجا قرب مني ومسكني من يدي قال لي شايفه انا كويسه دوخه بس حصلت لي لما هم بضربو فيني في واحد م ود حلال ضربني في راسي وهم جابوني المستشفى فاكرني ميت، قولته ليهو اسي هم هنا، قال لي منتظرني عشان يعتقلوني ه، قولته ليهو شنو يعتقلوك كيف يعني؟؟
امتثال قالت لي شي طبيعي ي شهد انتي م عارفاهو هو عمل شنو؟قولته ليها عمل شنووو؟.
قال ليها امتثال م تكبري الموضضوع
قالت ليهو لا دة حجم الموضوع الطبيعي إتخيلي شايل بيهو ماسكات ومويه صحة وبيبسي داخل بيهم بري وهي اصلا كانت كاتمة وهم منتشرين فيها وشغالين إعتقالات في الناس المهم لقاهم بضربو ليهم في بت قام الانتحاري دة وقف عربيتو ونزل مشى ليهم عشان يحجزها منهم اتضرب هو،
قولته ليهو صهيب انت مجنووووووون؟في زول بعمل عملتك دي؟افرض كتلوك
بقى يعاين لي وهو ساكت،
قالت لي على العليهم لقو عربيتو فيها ماسكات ومويه وبيبسي دي الحاجه الحتغطس حجرو اسي لانو عربيتو عندهم،
قال ليها م حيعملو شي قولته ليك م تنسي انا ماخد الجواز إضافه لي إنو انا م كنت متظاهر فهمتي انا طالع اتفاهم معاهم اسي، جا دكتور كبير في العمر كدة داخل قال ليهو ماشي وين ي إبني؟قال ليهو ي عمي عامصم طمني البت كيف كويسهه؟قال ليهو الحمدلله كويسهه، قال ليهو إن شاءالله قدرتو تهربوها؟قال ليهو اي طلعوها بي بوابة الطوارئ معاها كم نفر كدة لكن انت ماشي وين
قال ليهو طالع للجماعه ديل، الدكتور قال ليهو م بعملو ليك شي انكر حطب انك كنت ماشي تتظاهر لو قالو ليك الماسكات دي حقت منو قول ليهم اختي عندها ازمه وعشان البلد كاتمه كنت موديهم ليها سالوك من الإسم قول ليهو نجلاء بيتها بي وين بي شارع النص فاتحة في شارع النص وعشان الاحداث الحاصله دي هي متضررة جدا، قولته ليهو صهيب قال لي خليك هنا، قولته ليهو لا ماشه معاك، امتثال والدكتور إتقدمو وخلونا مع بعض، قال لي حبيبي م بحصل اي شي افهمي انا شايل الجواز الأمريكي م حيعملو لي شي، قولته ليهو لالا ماشه معاك
بعد عناااد قال لي طيب ارح، طلعنا وكانو معانا كذا دكتور، كنت ماسكاهو فكاني قال لي إمتثال امسكيها، مسكتني وهو إتقدم مع الدكاترة، وصل محل هم موقفين عربيتو وموقفنها وبقو يتكلمو معاهم، لما قربنا منهم صهيب قال ليهم جدا ارح المعتقل على طول لكن اسمع انا لو دخلته المعتقل خليك عارف م بريحكك، الدكتور قال ليهو صهيب، صهيب قال ليهو ي عمي خلاص منتهي المعتقل بس وبعدين 5 متلمين ليكم في بت؟ لو واحد فيكم اخو بنات جد م برضاها انا م اتمسكته متظاهر من متين شيل البارد ومويه الصحه والماسكات بقت حاجه بتدين الزول؟اسمع م تكترو ارح المعتقل، الدكاترة بقو يتكلمو معاهو، واحد من الامنجيه قال ليهو ماف زول سائلك وانت شايل الحجات دي انت البخليك تدخل في شغلنا شنووو؟قال ليهم شغلكم إعتقال المتظاهرين م تضربوهم وكمان بت في نص الشارع نحن عايشين وين اصلا، كان دة سبب كافي لي إعتقالي معناها يومي حتعتقلوني لاني كل م القى تصرف مشابه من دة في الشارع حاتصرف نفس التصرف إضافه لي إني إتازيت جسديا وإتعرضتهه للضرب انا زاتي لو دخلته المعتقل حاطلع يعني م عندي قعدة فيهو، واسي كان خليتوني امشي من هنا وعلى طول للسفارة الامريكيهه نشوف الموضوع دة حدو وين، وبمشي القسم بفتح فيكم بلاغ وانا ياهو حافظ نمرة التاتشر بتاعكم
قالو ليهو ي ولدنا هاك دة مفتاح عربيتكك وم تكتر دي عربيتك سوقها وإتخارج، الدكاترة بقو ماسكين في صهيب ويتكلمو معاهو ساقوهو على جنب ديلك ركبو تاتشرهم وإتحركو مشو،
امتثال قعدت تضحكك قولته ليها مشو، قالت لي ي بت ها قطعو ليهم في حنانهم، مشيت عليهو لقيت الدكتور بقول ليهو لو م شافوك جادي وارهبتهم م كان خلوك ه، قال ليهو عواليق ديل ياخي تافهين
امتثال قالت ليهو خلاص ي صهيب امشي على البيت إرتاح، قال ليهم متاكدين إنو البت وصلت بيتها بسلام ي جماعه؟الدكتور قال ليهو الحمدلله وصلت بخير وإتكلمنا مع اهلها كمان م تشيل هم يلا انت إتكل على الله بس، فتح باب العربيه قال لي يلا، ركبته قولته ليها إمتثال انتي م...قالت لي انا مداومة الليله، قولته ليها طيب يلا، اول م إتحركنا قولته ليهو عارف انا اصلا كنت حاسهه، م حاسهه بس متاكدة عديل وانا عمرو إحساسي م بخيب وحالتي قولته ليك م تطلعي بي يدك دي؟وبقيت اتكلم وانق وهو ساكت لغاايهه م قولته اديني سبب مقنع يخليك تمشي وم تسكت
قال لي نفس السبب البخليك تطلعي انتي دون علمي، انتي بتحبي تشاركي فيها رغم خوفك منها وانا مانعك طيب انا مقتنع انك قلبك مع المتظاهرين ف كنت شايل الحجات دي وموصلها بإسمك عشان حتى لو دعمك ليهم م جسدي يكون روحي بحجات ممكن تفيدهم وتنفعهم، وبعدين ي شهد انا اليوم لو سكتته على الشوفتو بعملوهو في البت ووقفتهه عربيتي وطلعته تلفوني وقعدته اصور ڤيديو زي م بيعملو ناس كتير عشان يجو ينزلوهو في السوشيال ميديا ويتفلسفو ويكتبو عن اساليب النظام في القمع حأحس بإنعدام الرجولهه عندي بجد لانو في النهايه رغم اختلاف الاسلوب نفس الخيابه والبطالهه وإنعدام النخوة كونك تشوف بت بتتضرب قدامكك وتطرف بعيد وتشاهد او تصور بكل دم بارد م فرقته من الكلاب ديل في شي م اكزب عليك ياخي كانو بضربو في البت وهم 5 وسادسهم كان ماسكها عارفه يعني شنو ماسكها؟وانا متاكد في رجال كتار في المحل الكنا فيهو دة بس كلهم متدسين وم إتدخلو عشان يحمو نفسهم او بمعنى ادق اشباه رجال م رجال اساسا، نحن لو بنسكت على الحاجه دي ونقيف بعيد ونشاهد في البنات تضرب وتتهان وتعتقل بالاسلوب دة يبقى ماف داعي نطلع ونتظاهر ونتطالب بإسقاط النظام وغيرو عشان بالاسلوب دة نحن م حنسقط نمله الناس دي لازم نواجها بدون خوف م في النهايه القضيهه واحدة والمصالح مشتركه والبنات ديل رغم كل شي هم طلعو عشان يغيرو الواقع دة معانا، انا لما إتدخلته وبقيت اضرب فيهم بطلو يضربو البت وبقو يضربوني انا خففته عليها ولا لأ؟يبقى تدخلي جاب نتيجه وبعدين مش قبل م اطلع كنا بنتكلم عن البدايه الصح لحياتي؟بدت منك انتي واهو دي اول ردة فعل إيجابيه ولا م كدة ي وداد وقعد يضحكك
بعد مساااافهه وانا سرحانهه فيهو وهو بتكلم قولته ليهو وداد في عينكك قال لي اسمعي انا جعان نمشي شارع النيل نشرب لينا شاي بزلابيهه، قولته ليهو في البيت ف...قاطعني قال لي عارف في البيت في اكل بس انا عايز اقعد معاك اطول فترة ممكنه بعيييد عن جو البيت ممكن ولا لأ؟قولته ليهو طيب قال لي يلا، مشينا مسااافهه بعدها وقف العربيه قال لي يلا ننزل، نزلنا مسكني من يدي قطعنا الزلط قعدنا في مكان كدة مطل على البحر مباشرة والجو حلووو شدييييد قال لي المكان وإنتي الإتنين مع بعض في عيد اكتر من كدة قولته ليهو يدك م واجعاك
قال لي ي الله شهد والله ماف شي واجعني بطلي قلقلكك الزايد، قولته ليهو حااضر ختهه يدو في خدو مساااافهه وبقى سرحان فيني، لمن خجلته كل م اتلفت ارجع اللقاهو بنفس الوضعيهه، لما قولته ليهو ياخ خلاص قعد يضحكك واشر لواحد قال ليهو 2 لبن كبير وصحن زلابيهه، قال ليهو طيب، قولته ليهو الجو هنا ظريف، قال لي شدييييد مش احسن من جو بيتنا قولته ليهو عاين؟واشرته ليهو على مركب ماشه في البحر وفيها ناس، قال لي تركبي؟قولته ليهو لا، قال لي خوافهه انتي ياخي قولته ليهو اضحك اضحككك ننننن
قال لي قولته حاجه غلط؟قولته ليهو انا م خوافهه لو سمحتهه، ضحكك قال لي ططيب نشوف الموضوع دة بعدين
جو بنات سمحااات سماحه لابسين بناطلين ضيييقهه وفاكين الشعر دة ومنكشنو، بقيت اعاين ليهم وعيوني ماشه وجايه معاهم فجأة حسيتو وهو بمسك يدي إتلفتهه عليهو قال لي لما واحد ضربني في راسي حسيت انو خلاص الدنيا انتهت عندي من قوة الضربه بس حتى وانا في اللحظه دي م طلعتي من تفكيري، م عارف الحصل شنو او انا قولته شنو خلى إمتثال تضرب ليك تجي بس الحاجه الوحيدة العارفها انو من بين اكتر من 1000 بت مرو على شريط حياتي، قبل م يتم كلامو جابو لينا اللبن والزلابيه إتفكيت منو على طول، قال لي ي سلااااااام ياخ، قولته ليهو الكبايه كبيرة شديد، قال لي متعمد علشان م تخلص سرعه والقعدة تطول
، قولته ليهو خلصت بسرعهه قال لي نجيب تاني وتالت كمان وراي شنووو غيررك كمان بقيت اضحكك وانا بعاين ليهو قال لي يلا نشرب، بدينا نشرب ونتكلم وانا بقيت اعلق ليهو واحكي ليهو وهو نص يسرح ويعاين لي ونص يتجاوب معي لغاايه م خلصنا دفع القروش قال لي يلا، طلعنا قال لي تعالي، قولته ليهو ويت؟قال لي تعالي من سكات بس مسكني في يدي دخلنا محل كدة قال لقينا في ناس طالعه منو واحدة بتقول ليهم وااااي من الرهب انا لحظه الثعبان عايزة اجن
دخلنا صهيب قال لواحد في المحل 2 لو سمحته، الولد قال ليهو ادخلو على طول، قولته ليهو صهيب نحن داخلين وين؟قال لي سينما عاديهه ها
قولته ليهو بجججد؟قال لي تعالي اول م دخلنا قعدنا جا واحد جاب لينا نظارتين، صهيب قال ليهو ي حبوب، قال ليهو ايوة، قال ليهو م اوصيك بالله، الولد قال ليهو جدا وطلع وقفل الباب، قعدنا قولته ليهو نحن برانا؟قال لي م مافي ناس وهو بضحكك سااي، قولته ليهو اها، قال لي البسي النظارة، لبستها وفجأة الغرفهه ضلمت وبعدها فجأة لقيت نفسي بصرخ بس وماسكة في صهيب وبقول ليهو قول ليهو يوقفو عايزة اطلع انا طلعني من هنا وااااااااااي وااااااااي م عايزة اشوف م عايزة اشوف والصووووت عالي وم اصوات عاديه اصوات وحوش مرعبهه
بعد خلص دموعي كانت جاريهه عشرة عشرة وصهيب يضحكك وبقول لي اسف اسف حقكك علي، وانا ببكي، الولد قال ليهو انت م بالغته لكن ي مان، صهيب قال ليهو إنت إنفعلته م قولنا ليك كدة كمان ياخ طلعنا مسكني من يدي قولته ليهو م تمسكني دة شنو الحضرتني ليهو دة بتبالغ يااخي غلطانه انا الصدقتكك قال لي مش قبيل قلتي م بتخافي ولا غيرتي رايكك
وصلنا العربيه ركبنا وإتحركنا بقى يعتذر ويضحكك لما خلاص اقول اتكلم معاهو يقوم يضحكك ارجع اصر ليهو وشي، وصلنا البيت لاقينا عمتي بتشاهد في الهول، صهيب قال ليها مساء الخير، قالت ليهو مساء النور وين مشيتي انتي ي شهد م كلمتي زول، قولته ليهو ام انا، قال ليها جاتني انا ي امي اتصلته عليها قولته ليها تجي، قالت لي الزول البكون طالع بكلم المعاهو بقول طالع م بخلي جناهو وراهو وبمشي يخليهو الشافع دة مسؤليه منوو؟
قولته ليها معليش ي عمتي والله م قصدي بس
قالت لي معليش دي م بتحل مشكله الواحد يبقى مسؤل شويه اي نعم نحن قاعدين وبنخلي بالنا منو بس م مجبورين عليهو دي حاجه بنعملها حسب قدرتنا انتي كمان م تستغلي الحاجه دي
صهيب قال ليها امي منتهي،
قالت ليهو صهيب انا ب...
قال ليها قلنا منتهي خلاص
انا طلعته فوق وخليتها بتتكلم تحت تحت، دخلته غرفتي لقيت كريم ولدي نااايم في سجادة الأرض ودموعو في عيونو وبتنهد ساي، لما شوفتو بالحاله دي دموعي جات جاريه شلتو ضميتو علي وبقيت اقول ليهو كررر علي ولدي نااام من كترة البكى براهو، فتح عيونو لما شافني قعد يبكي، بقيت احنس فيهو ولافه بيهو في الغرفه جا صهيب داخل لقاني شايلاهو ولافه بيهو شالو مني وبقى يهدي فيهو وطلع بيهو البلكونهه جيت وراهو فضلنا قريب نص سااعه حتى نام قام صهيب قال لي زعل شديد، قولته ليهو فعلا انا غلطتهه الفترة دي بقيت مهمله بيهو شديد
رقدو وغطاهو قال لي م تبكي انتي اسي المبكيك شنووو تعالي ضماني عليهو قال لي م حصل شي ف شنووو بطلي مسح لي دموعي قال لي انا حأمشي اخد لي دش تمام، قولته ليهو طيب، طلع انا زاتي إستحميت جيت اطفي النور باب الغرفهه دق، فتحته الباب لقيتو هو قال لي م اكون صحيتكك، هزيت ليهو راسي بمعنى لا، مسك لي يدي مسااااافهه وقرب مني وقال لي م تزعلي من امي اصلا م تزعل اسلوبها حاد كدة بس م بتكون قاصدة شي فهمتيني ي شهد، قولته ليهو عارفة وانا م زعلته منها والله
قال لي متأكدة؟قولته ليهو بجد، قال لي طيب انا بكرة عندي موضوع لازم اصحى عشانو بدري فعشان كدة حأمشي انوم وم تنسي ادعي لي اتوفق، قلته ليهو موضوع شنووو؟قال لي بحكي ليك لما يتم بإذن الله، قولته ليهو ي رب تتوفق، قال لي يلا تصبحي على خير قرب مني وباسني في راسي، عايز يبعد مسكتو من قميصو قولته ليهو بصوت طفولي صهيب، قال لي روحو، سكتت، قال لي عايزة حاجه قولي، قولته ليهو موقفكك اليوم مع البت لو كنت إتصرفتهه عكسو يمكن م كنت حاخطي الخطوة دي وم اخلي مسافهه بينا حتى، م عارفه بس كبرتهه في نظري شديد لدرجه إني قادرة امنع نفسي من إنها تقرب منكك على قدر م كان في بالي فكرة إنك ممكن تأزيني على م قدر م انا مقتنعهه تماما في اللحظه دي إنك م هتعمل كدة ابدا، انا...
قال لي إنتي شنووو؟
قولته ليهو انا شكلي إبتديت اثق فيكك قال لي ودي حاجهه كويسهه ولا كعبهه؟
هزيت ليهو راسي بمعنى م عارفهه
ضماني عليهو اكتر واخد نفس عمييييييييق وقال لي وعلى قدر الثقهه الجواك تجاهي دي انا متمسك عشان احصل على اضعافها عارفهه ي شهدو انا بيك انتي وبثقتكك دي كأني حصدتهه الجنهه...
❖
م غسلتهه زاتو اقسم بالله ملابسي بتعاين لي وبعاين ليها? شكلي بكرة حأصحى بمحاضرة في الأخلاق ?
...
الفصل الخامس والعشرون
ضماني عليهو اكتر واخد نفس عمييييييييق وقال لي وعلى قدر الثقهه الجواك تجاهي دي انا متمسك عشان احصل على اضعافها عارفهه ي شهد انا بيك انتي وبثقتكك دي كأني حصدتهه الجنهه، فضلنا واقفين مسااافهه ونحن كدة بعدها رفعتهه راسي قولته ليهو طيب يلا امشي نوم عشان حتصحى بدري، قال لي طيب ماشي بس انا محتاج زول يصحيني ممكن انوم هنا علشان تصحيني بدري ضحكتهه ولزيتو قولته ليهو بصحى بدري وبجي بصحيك م ضروري تنوم هنا، قال لي طيب طيب خلاص يلا تصبحي على خير
قولته ليهو وانت من اهلو، عايزة اقفل الباب مسكو وقال لي اسمعيني، قولته ليهو اها؟قال لي م تنسي تصحيني ها، قولته ليهو حاضر، قال لي وكماااان...قولته ليهو وكمان شنووو؟ختهه يدو في خدي عايز يقرب قولته ليهو تصبح على خييييير قلنا ضحكك وانا قفلتهه الباب...
رجعته رقدته وانا في بالي اني اصحيهو بدري، وبالفعل صحيت بدري حتى كنت مخلوعه والبيت هاادي قلت خلاص شالتتي نومهه ونسيت اصحيهو طلعته مشيت على غرفتو فتحته الباب لقيتو في نايم، قولته ليهو صهيب بصوت عالي وخلعه م صحى، قربته عليهو قولته صهيب اصحى الزمن خلاص ضربتو في كتفو فتح عيونو قال لي شهد، قولته ليهو انت نسيت؟اصحى، قال لي الساعه كم؟قولته ليهو م عارفهه، شال التلفون وعاين فيهو مسااافهه وختاهو قال لي الزمن بدري ياخ، قولته ليهو الساعه كم؟قال لي تعالي جراني رقدني جمبو ولفهه يديهو حوالي، قولته ليهو صهيب فكني دة شنو البتعمل فيهو دة، قال لي الساعه 5 صباحا وم بعمل في شي بس خليك نايمه جمبي كدة عشان تصحيني يلا ولفهه يديهو حوالي اكتر ورجع نام وانا فضلتهه صاحيهه وبحول في عيوني يمين وشمال لغااايهه م جاتني غفوة كدة صحيت على حركتو هو، فتحته عيوني لقيتو لابس، اول مرة اصحى من النوم واشوفو قدامي وتعجبني هيبتو وهو قاشر كدة، عاينته للسرير لقيتو مغطيني وخاتي المخدة جمبي، رفعته راسي قولته ليهو إتأخرتهه؟قال لي صباح الخير، قولته صباح النور، قال لي انا قولته ليك صحيني بدري م قولته ليك هلوسي بالحاجهه دي مصحياني من 5 وقعد يضحكك، قولته ليهو وانا اعرف من وين، قال لي البركه في عدم معرفتك دي الخلتني انوم ساعتين جمبك عارفه حاسي إنها كانت اقصر ساعتين
نزلته من السرير قولته ليهو انت خلاص كدة طالع؟قال لي ايوة، قولته ليهو اهاااا طيب تمام، قال لي ربنا يسهل دعواتك بس، قولته ليهو يارب، عايز يطلع وانا كنت وراهو على طول إتلفت علي وقال لي متفائل بيكم انا على فكرة، مسحتهه على قميصو بي يدي قولته ليهو إتفائل بالخير وربنا حيبارك ليك فيهو، قال لي م انتي الخير الأنا متفائل بيهو وباسني في خدي قال لي دي حقت كريم لانو شكلو لسسسهه نايم، بقيت اعاين ليهو قال لي وحقتكك انتي عايز يقرب عشان يبوسني تاني قولته ليهو يلاااااأاااا بطل حركاتكك دي ياخ
ضحك وطلع، قولته ليهو شربتهه حاجه؟قال لي لا، قولته ليهو طيب دقيقهه اعمل ليك حاجه تشربها قال لي لا م عايز، قولته ليهو م تطلع جعان كدة م حتاخد وقت، قال لي اساسا متأخر ف شنووو اكسري الحنك نزل مشى على الباب وانا مشيت فتحته التلاجه لقيت عصير منقه جاهز كبيتو ليهو في كبايه وجريت وراهو لحقتو وهو متحرك بالعربيهه، لما شافني واقفه من غير توب ملامح وشو اتغيرت لانو الحرس واقفين بقى يقول لي خشي جوة، وانا مادة ليهو الكبايه وبقول ليهو تعال، نزل وجا غضبااان قال لي م قولته ليك م عايز انا المطلعك شنوو.
كدة خشي يلا، قولته ليهو العصير، قال لي ادخلي بعدين نتفاهم، دخلته قال لي عنيدة كدة مالك انتي قولته ليهو يعني عشان م عايزاك تطلع... قبل م اتم كلامي شال كبايه العصير شريها ومسكني الكبايه قال لي مرتاحهه كدة؟يلا م اشوفك تاني بالشكل دة برة فاهمهه، قولته ليهو خلاص م تنهر
طلع خلاني وانا صارة ليهو وشي، بالنهار ونحن بنشرب في الجبنه مع ناس حبوبه وإمتثال إتصلته على حبوبه في البلد لاني الصباح م اتصلته علي، سلمت علي وكانو مجتمعين ناس الحله كلهم ادتني سلمته عليهم من ضمنهم هبه قالت لي سامي مشى الخرطوم قبل تلاته يوم وجا امس، قولته ليها كذااابهه ليييهه م جاني ولا كلمني الغريبه كنت بتكلم معاهو قبل اسبوعين يغسي عليهو، م بجي يشوف ولد اخوهو، قالت لي جا يشيل ادويهه لي عمي جيتو كانت مستعجله وهو زاتو خاف اهل راجلك يتحسسو من جيتو وكدة عشان كدة م مشى عليكم، قولته ليها لالا ياااخي م بتحسسو ولا شي، قالت لي م جايانا انتي تاني ولا شنو لقيتي المدينهه دي ونسيتينا ي شهد، سرحتهه فترة قصيرة وهي بقت تقول لي الوو، الوو، قولته ليها قريب إن شاءالله قريب اكون معاكم، قالت لي طبعا خالك التاج داير يخطب بت ناس عوض الصغيرة، قولته ليها اي كلمني امس بس م قال لي اي واحدة فيهن؟قالت لي بسمات الصغيرة ياخي، قولته ليها اهااااا عرفتها بالجد عااد خالي م عزااال لكن، قالت لي بقت سمحهه سماحهه والجسم دة يسووو كدي هي زاتها قدرت تركز خالك ابو عين طايرة دة يختي، قعدتهه اضحكك قولته ليها والله ي هبه ي حليلك مشتاقه لونستك شديد يااخي، قالت لي م بتلحقيني المهم اسي عليك الله حاولي تعالي، قولته ليها جايه والله إن شاءالبه، قالت لي يلا مع السلامه م اطول عليك، قولته ليها طيب إن شاءالله، قفلتهه منها قعدته اتونس مع إمتثال وهي فاتحهه تلفونها فجاة جابت صورة كدة قالت لي الله الطقم الرجالي دة خرافي، قولته ليها حلوو شديييييد عاينته فيهو مساااافهه قولته ليها بكم اسي دة؟
قالت لي م شايفهه السعر كدة دقيقه، قالت لي بي 2500 لكن بالجد يستاهل، قولته ليها بكون كل المقاسات؟قالت لي عايزاه لي صهيب ولا شنو انتي قولته ليها بي خجل اي
قالت لي يعني اطلبو ليك؟قولته ليها بجيبو لغاايهه هنا؟قالت لي على طول، قولته ليها طيب السمني المايل للبيج العربيهو تشكيلات خفيفهه دة، م عايزة الفيهو اسود دة، قالت لي اي السمني خرافي، قولته ليها بصل متين؟قالت لي م عندي فكرة دقيقه اتصل عليهم، إتصلت عليهم بعد م سلمت عليهم وكذااا سالت من الطقم، قالت ليهم طيب لو في طلبيات اليوم طالعه ممكن توصلو لي معاها؟ايوة، طيب بس عايزنو لي زول طويل وعريض من فوق يعني م عريض شديد، طيب تمام اهم شي الطول، ايوة دة رقمي، العنوان اكتب عندك...طيب تمام إن شاءالله، يلا سلام، قفلت قالت لي الحمدلله الإتصلنا اسي عندهم طلبيهه طالعهه محظوظين ه
قولته ليها طيب حامشي اجهز القروش، قالت لي دقيقهه عندك انتي؟قولته ليها اي عندي، مشيت جهزتهه القروش، جيت نازله لقيت بت قاعدة كانت حلاتها ولابسه اخر فستان فظيعهه عيونها واسعه ومكياجها خرافي، جيت اسلم عليها قامت على حيلها وضمتني وسلمت علي سلام معرفه هي شكلها م غريب علي بس م متزكراها، حبوبه قالت ليها اهلك كيف ي بتي إن شاءالله طيبين؟قالت ليها الحمدلله تمام ي حبوبه بسالو منك، إمتثال قالت ليها قبل كم يوم مشينا المحل بتاع نبأ انا وشهد وصهيب سالتها منكك عشان من هيا مشت م شفناك، قالت ليها تسلمي لي ي إيمو م بتقصري عارفاك
عمتي عواطف قالت ليها تجي في اي وقت ي بتي حتى لو هيا مافي البيت بيتك وانتي بتنا م الا هيا تكون قاعدة في اي وقت حبيتي تجي تتفضلي على طول م تنقطعي مننا، ضحكت قالت ليها حبيبتي ي خالتو حاضر م حنقطع منكم والله قعدتهه وانا ساكته وهم بتونسو وكريم لافي من هنا لي هنا، قامت عمتي عواطف قالت لي انتي م تمسكي ولدكك دة، البت قالت ليها خليهو ي خالتو اصلا نحن بقينا اصحاب خلاص ولا م كدة ي بيبي
قولته ليهو تعال ي كريم، قالت لي والنبي خليهو اصلا دة حال الشفع م بحبو قعدة سااااي ه، حبوبه قالت ليها والله عامل لينا حركة في البيت زاتو الله يغطي عليهو، امتثال قالت ليها كيمو دة حقنا كلنا ولا م كدة ي كيمو ها، هزة ليها راسو بمعنى ااي لما قعدت تضحكك ضحكك معاها،
قالت لي هو عمرو كم؟ امتثال قالت ليها سنتين صح ي شهد؟قولته ليها ايوة سنتين،
قالت لي ماشاءالله ماشاءالله عليهو ربنا يغطي عليهو طيب إنفصلتي عن ابوهو ولا شنووو؟قولته ليها لا ابوهو متوفي,قالت لي ربنا يرحمو واسي اهل ابوهو خلوك تشيليهو عادي كدة بعد م اتزوجتي صهيب، يعني م عاملين معاك مشاكل عشان في اهل م برضو الحتهه دي
عمتي عواطف قالت ليها هو نحن اهل الولد الما معرس من قبل قبلنا الحاجه دي هم البمنعهم شنووو وبعدين م تصغيرا لاهل شهد لكن ولدهم بتربى في الخرطوم دي براها حاجه يمكن تكون فوق توقعاتهم،
البت قعدت تضحكك، امتثال قالت ليها كيف يعني فوق توقعاتهم ي عواطف قولي كلام معقول وعاينت ليها بي تحميرة
قالت ليها انا م قصدي شي لكن...
البت قالت ليها خالتوو قصدها انو ناس الاقاليم بطبيعه حالهم ناس على قدر حالهم ومساكين يعني في ناس عمرهم م بكونو شافو الخرطوم دي بعينهم وم بكونو شافوها بعينهم فعلشان كدة اكيد حاجه زي دي بتكون فوق توقعاتهم
قولته ليها بالعكس نحن عندنا قناعتنا التامة بالبيئهه النحن عايشين فيها وصراحه م بنقارنها بأي حتة تانيه وعامل القناعه مهم عارفه لييهه، اقرب مثال انتي اسي من الخرطوم سافرتي امريكا حتحسي انو السودان كلو ولا شي مقارنه بي امريكا دة في حاله انك زوله غلبك خفيفه وبتجيك صدمة حضاريه في اقل شي واقل شي ببهرك، لكن انا اليوم تقريبا عندي 10 شهور واكتر عايشهه في البلد دي وبطلع بس م حاسهه بالرهابهه في شي منها ابداااا يعني ااايوة اتأقلمته على الوضع لأنو واقع مفروض انا اتعايش معاهو بس لو خيروني بين الواقع دة وبلدي الجيت منها اكيد الاولويهه حتكون لبلدي، إمتثال قالت لي بالزبط كدة وبعدين يعني كلنا من الأقاليم دي وجمعتنا المدينه دي لظروف حياتنا بس في النهايه الاصل ثابت يعني لما اقرب زةل يسالم انت من وين؟بتقول انا اصلي من الحته الفلانيهه لكن عايش في الخرطوم،
عمتي عواطف قالت لينا عملتو قصهه من الموضوع ساااي م قلنا شي
فجاة صهيب جا داخل قال السلام عليكم، حبوبه قالت ليهو اهلا اهلا ي ولدي، وقف مسااافهه لما شاف البت حتى ملامح وشو إتغيرت، وقفت على حيلها قالت ليهو اهلين ومدت يدها، شال كريم قال ليهو اووووو ولدي إزيك ياخ مشتاق لي ولا لأ ها، قول مشتاقين يلا، اليت ملامحها لمن اتغيرت بعد الحركه دي سلم عليها قال ليها كيفكك تمام، قالت ليهو الحمدلله وانت؟قال ليها بخير م عندي عوجه، قالت ليهو وينك مختفي كدة، قال ليها م مختفي والله، قالت ليهو والله؟طيب م بترد على مكالمات ولا مسجات ولا اي شي لييييهه يعني قصدكك سافهني شايفهه ي خالتو بقولها في وشي من غير خجلهه، قال ليها معناها م شوفتهم بس، عمتي عواطف قالت ليهو عاد اتلومتهه شديد اسي دي بت بسفهوها ي جاحد النعمهه، امتثال بقت تعاين ليها بغيظ، حبوبه قالت ليهو الليله مشيت وين ي ولد من الصباح، قال ليها عندي شغلهه كدة قضيتها وجيت راجعه تعال ي كريم يلا اوريك جبتهه ليك شنو في الكيس دة كلو حقكك طبعا م تدي معاك زول فاهم، شالو وطلع بيهو فوق،
فجأة إمتثال جاتها مكالمه ردت عليها، قالت طيب طيب ماشي جايه عليك ادخل على طول اايوة، طيب قامت على حيلها قالت لي شهد تعالي، طلعتهه وراها قالت لي بتاع التوصيل جا طبعا، قولته ليها بجد، قالت لي قريب تعالي نقيف ليهو برة، مشينا وقفنا شويه كدة اتصل عليها وصفت ليهو تاني جا بي موتر سلمنا الكيس وشال القروش ورجع، ونحن داخلين قالت لي اسمعي المعولقه القاعدة جوة دي م تركزي معاها ظابط؟قولته ليها ليييه مالها؟قالت لي طايرة ليها ساااي م علينا بيها المهم حتديها لي صهيب اسي؟قولته ليها بكرة الجمعه بجهزها وبختها ليهو مواعيد الصلاة، قالت لي ظريف، دخلنا لقيناها ماف، انا على طول طلعتهه فوق عشان اوصل الكيس غرفتي دخلتو وطلعته مشيت غرفه صهيب اول م فتحته الباب لقيتها بتقول ليهو مفروض ترد تفهمني الحاصل يعني م ممكن الحركات دي انا إفتكرتك حاصله عليك حاجهه، رجعته خطوة وجريت الباب على طول وفضلته واقفهه، صهيب قال ليها انا كويس ي رنين، قالت ليهو دة جوابك؟ قال ليها عايزاني اقول ليك شنو يعني م فعلا انا كويس، قالت ليهو صهيب بطل الحركات البتعمل فيها دي، قال ليها طيب، قالت ليهو وبعدين انا اشتقته ليك والله العظيم
قال ليها نتفاهم بعدين لانو اسي شينه في حقي وفي حقك تدخلي علي الغرفهه كدة وناس بيتنا قاعدين تحت دي شنو حركات الانتي فيها دي؟قالت ليهو والبتعمل فيهو دة م حركات شفع؟قال ليها طيب ي رنين ممكن تطلعي اسي؟انا على طول مشيت دخلتهه غرفتي وقفلتها علي قعدته مسااافهه نص ساعه كدة نزلته تحت لقيتها قاعدة والمغرب اذن خلاص، جهزنا الغداء قعدت إتغدت وتشيل وتتظارف وصهيب يحمر ليها، بعد م خلصنا غداء نقلت معانا الصحون وحلفت الا تغسل العدة، امتثال قالت لي خليها تكون ريحت سميرة منها، غسلتها زين بعدها طلعت عمتي عواطف قالت ليها العدة الما غسلتيها في بيت ابوك غسلناك ليها نحن اعفي لينا ي بتي، قالت ليها العفو ي خالتي، شربت الشاي بعدها قالت ليهم انا ماشه، لو سمحتي ي خالتو ممكن شنطتي دي، شالت الشنطه طلعت تلفونها وقالت ي الله ياخ تلفونك قافل وشحني م معي، عمتي قالت ليها مالك ي بتي؟قالت ليها ماف شي بس تلفوني قافل وشحني م معي كنت عايزة اطلب ترحال عشان انا عربيتي في الصيانه م جيت بيها، عمتي قالت ليها معقوله ي بتي ميه عربيه في البيت وتطلبي ترحال الكلام دة م ظريف منك بزعل منك والله، قالت ليها م لكن ي عمتو، قالت ليها م لكن ولا شي صهيب يوصلك، صهيب بشرب في الشاي وقف وبقى يعاين لي امو، قالت ليها يوصلك ويجي راجع، قالت ليها جا اسي م عايزة اتعبو معي انا، قالت ليها تعبك راحهه ي بتي عيب منك الكلام دة، رجعت تلفونها قالت ليها طيب اقوم امشي انا عشان إتأخرتهه، يلا ي خالتو اجيكم في وقت اوسع إن شاءالله وباستها يمين وشمال وجات لي حبوبه نفس الشي ولي امتثال ولي انا قالت لي م قعدنا اتونسنا كتير بس بينا الوقت ي شهودة
مش اسمك شهد، قولته ليها ايوة قربت من كريم قالت ليهو باياات حبيبو، صهيب شال كريم في صفو قال ليهو يلا، طلع معاها طلع مفتاح العربيه فتح التأمين قال ليها اركبي، فتحت الباب وركبت قدام مشى لواحد من الحرس قال ليهو امسك مفتاح العربيه دة الزوله دي وصلها بيتهم تمام؟
الحرس قال ليهو طيب، جاها بإتجاه القزاز دقه ليها نزلتو قال ليها الزول دة حيوصلك انا زي م شوفتي جيت تعبان شويه وم قادر اخطي خطوة برة البيت، ملامح وشها إتغيرت 360 وعيونها رقرقت، قال ليها لكن، قالت ليهو بس انا م خلصتهومعاك كلامي وعا...قال ليها بيناتنا تلفونات تمام؟يلا سلام، الولد ركب وإتحرك بالعربيه والبت عايزة تموت من الزعل،
انا وحبوبه وإمتثال قاعدين إمتثال قالت لينا اصلي م ردتها البت دي، حبوبه قالت ليها المياصهه والهنجكهه الكتيرة في البت م سمحهه بتمسخها
قمته دخلته المطبخ فجاة اسمع صوت إمتثال بتقول"م وصلتها ولا مالك؟وصوت صهيب وهو بقول ليها تعبان انا ياااخ اوصل ليها شنو وانا راجع زي الزمن دة خليت واحد من الحرس بس يوصلها، إمتثال قالت ليهو ههههههههههاااااي إتلومتهه معاها لكن جيت طالعه بقيت اعاين ليهو وهو زاتو بقى يعاين لي، قولته ليهو م وصلتها لييييهه؟قال لي ارجع اوصلها؟إمتثال لسسسهه بتضحكك وبتقول ليهو تربيتي انت
وهو قاعد في غرفتو وبشاهد في الكورة جيت قعدته جمبو وهو مركز في الكورة، قولته ليهو صهيب، قال لي ايوة، قولته ليهو الليله الحصل معاك شنو في الحاجه المهمة حقتكك، قال لي يوم الاحد إن شاءالله، قولته يوم الاحد شنوووووو؟قال لي كل شي بزبط يوم الاحد قصدي، لما لقيتو مركز في الكورة طلعته خليتو مشيت نمتهه مع ولدي، صحيت على حركه صوابعو في وشي فتحته عيوني لقيتو خاتي يديهو في خدي وقاعد جمبي، قولته ليهو صهيب، قال لي معليش صحيتكك قبيل كنت مركز مع الكورة جيت اقول ليك تصبحي على خير بس، قولته ليهو فعلا وكنت نعسانه والكورة شكلها كانت مطوله عشان كدة جيت نمتهه، قال لي طيب ارجعي نومي غطاني وغطى كريم كويس وباسني في راسي قال لي يلا تصبحي على خير، طلع وانا كملته نةمي، صحيت حوالي الساعه 9 كدة كالعادة كريم صحى ونزل براهو مشى لي حبوبه
نزلته لقيتهم بجهزو في الفطور، إتزكرته ملابس صهيب حقت الصلاة، رجعته طلعتهم من الدولاب جبته المكوة كويتهم بطريقهه ظريفهه كان معاهم طقم ساعه وسبحهه وحجات كدة ببتلبس في اليد، ختيتهم في غرفتي طلعته مشيت اصحيهو لقيتو صاحي وطالع من غرفتو حتى، قولته ليهو صباح الخير، جراني عليهو قال لي ي صباح كل حاجهه حلوة قولته ليهو صهيب فكني واحد من اخوانك اسي يطلع من غرلتو، قال لي شوف عيني اسي سامع اصواتهم تحت وابوي دة طلع من قبيل الليله عندو سفرة خارج السودان وامي وامتثال وحبوبه كلهم تحت يعني ماف غيرنا هنا اتفكيت منو قولته ليهو الفطور
قال لي بتقطعي ام الرومانسيهه بحركاتكك دي يلا الفطور الفطور، ضحككتهه عليهو، نزلنا فطرنا وقلبوها ونسه بعداك لغايه م سمعته الإذانه الاولى اذن قمته خليتهم ومشيت شلته الطقم وديتو غرفه صهيب ختيتو في السرير عشان ينتبه ليهو وكذا، طلعته من الغرفه مشيت قعدتهه معاهم تحت شويه كدة الإذانه التانيه اذنت والخطبه بدت، صهيب طلع غرفتو انا على طول طلعته وراهو وقفته جمب الباب 5 دقايق فتح الباب لقاني في وشو وبعاين ليهو وبرفع ليهو في حاجبي، قال لي دي إنتي؟هزيت راسي بمعنى ايوةشالني وقفل الباب قال لي ياااااخ انتي مالك حلوة كدة ياااااخي م بتتخيلي بسطيني بيها كيف
قولته ليهو نزلني ي مجنووون هااا راسي لفهه، قال لي ابيت، قولته ليهو صهيب، نزلني وهو لافي يديهو حوالي قال لي م حتقولي شكلي إبتديت احبكك، قولته ليهو شوفتها مقاسكك ولا لا؟قال لي ي زوله لو مقاس اطفال الليله بلبسها كفايهه جدا إنها منكك قعدتهه اضحكك قال لي الصلاة حتفوتني، قوبته ليهو يلا إستعجل اجهز، قال لي م هو لو قدرته ابعد منك حاقدر اجهز قولته ليهو خلاص امشي وتعال م تفوت الصلاة، قال لي طيب
فضلته واقفه لما جا يلبس لفيت وشي منو وهو بضحكك لبسها طلعت مقاسو بالزبط قال لي حافظاني بصمهه انتي ياه، قولته ليهو والطاقيهه مقاس راسكك، لبسها قال لي يعني بس ظابطه مع الحلاقه عارفه اول مرة اللبس على الله قولته ليهو م جادي طبعا، قال لي والله، قولته ليهو دقيقه شلته الساعه لبستها ليهو وبقيت اعاين ليهو قال لي اهاااا النظرات دي حتخليني افوت الصلاة، قولته ليهو لا خلاص بطلتها اها وختيت يدي في وشي
إتعطر ورشاني انا معاهو وهو طالع باسني مساااافهه في خدي وطلع، عدة اليوم دة وكنا مبسووووطين شديد او هو كان مبسوووط لدرجه غريبه طول الليل كان بحكي لي عن حياتو اللي م فيها شي مميز، قال لي حياتي بقت مميزة بعدك انتي حتى انا ابتديت اتغير بشكل تلقائي وغريب، إتحولته من صهيب بتاع السجاير والخرشات والجمبات بتاعه الشيشه لي صهيب م عندو حاجه للحجات دي وبقيت افكر في مستقبلي وحياتنا وبس ودة كلو بسببكك انتي شهد انا مش انتي معي؟م عايز شي من الدنيا دي شاهد الله عمري م كنت ولا فكرت اني اصل للمرحلهه دي في يوم حتى لو إبتديت اتغير التغير دة حصل على يديك انت، وفضل يحكي طول الليل لغاايه م نمنا ويوم السب عدة، يوم الاحد المساء إتصل علي قبل م يجي قال لي وين انتي؟قولته ليهو في البيت، قال لي وين يعني في البيت؟قولته ليهو مع ناس حبوبه بنشاهد، قال لي إنتظريني في غرفتك لمن اجي، قولته ليهو بخلعه وخوفه في شنو؟قال لي بس إنتظريني، قولته ليهو طيب، فضلته منتظراهو وانا خااااايفهه واعصابي تالفهه واكلت ظفوري كلها وراسي يدي ويجيب لغاايهه م في لحظهه كدة الباب فتح وجا داخل وملامح وشو كانت بتوحي بالغضب والزهج، وقفته على حيلي قولته ليهو مالك في شنوو؟سكتت، قولته ليهو م تسكت فهمني في شنو انا الهم اكلني وانا منتظراك، قال لي ماف شي، بس كان عندي شغله كدة و...قولته ليهو م ظبطت م مشكله خيرها في غيرها م...ضماني على طول قال لي م زبطت كيف ياااخ وانا متفائل بربنا خير وبيك انتي، زبطت وشديد كمان
قولته ليهو بجد، قال لي الحمدلله الحمدلله الشغل الكنت قاصدو تم وإتوفقتهه فيهو وقدرتهه اتشارك مع مهندسين كبار واعمل عقد كمان قولته ليهو بجد ي صهييييب ياااخ مبروووووووووووووووكااات كتارات قال لي والله ماف مبروكهه غيركك ههههههه انا زاتي م كنت متخيل بما اني المبتدئ الفاشل في نظر معظم معارفي
قولته ليهو ههه المهم الحمدلله يلا احكي لي الحاصل قبل م تشيل تشيل نفس حتى، قال لي عملته شغلتين في يوم واحد دة إنجاز م حققتو في ال 27 المضو من حياتي، اسمعي ي ستي انا اساسا حسابي المصرفي فيهو قروش يعني قروش كتييييييرة م شويهه تمام ياها الكان بختها لي ابوي عشان اعمل ليهو مقابها حاجه كنت بصرفها وببذرها بس م كانت بتخلص وشهريا من حساب الشركه ابوي مخصص مبلغ معين ينزل في حساب كل واحد فينا بدون سبب، المهم قبل فترة سمعت انو في شركاء مع ابوي عايزين يبيعو اسهمهم لأنهم شبه افلسو او بصريح العبارة ابو رنين الفترة دي بعاني من مشاكل في السيوله عشان كدة كان عايز يبيع اسهمو واانا سلفا مرة ابوي كان عندو شحنه م عارف فيها شنو المهم قال لي دخلها لي وشوف لي ناس يتحملو مسؤليتها في حال اتقبضت والموضوع إتكشف وكدة و...والفترة دي م كان في سيوله قام سجل لي جزؤ من اسهم الشركه بي إسمي، ولما اديتيني فكرة الشركه الهندسيه قلت لنفسي ليييهه م اخد برايك وإتوكلت وحاولته مع ابو رنين ومن اول محاولة اقتنع وإتفق معي انو تمها الليلهةلانو محامي الشركه كان مافي، واليوم الحمدلله تمت البيعه وبكدة انا بقيت عندي قريب النص او اكتر في الشركه دي وعندي صحبي ابوهو مهندس معماري حكيت ليهو فكرة الشركه قال لي معاك بإذن الله وقال حنقعد ونشوف حنعمل شنو فيما يخص الشركه، قولته ليهو ياااخي مبرررروك بجد فرحتهه ليكك شديد إن شاءالله دايما موفق كدة
قال لي دي م الحاجهه المفرحاني، عارفهه المفرحني اكتر شنو وحاطير من الفرح بسببو؟قولته ليهو شنوو؟مسك يدي وباسهم مسااافهه بعدها رفع لي فايل كان ماسكو في يدو ودخل يدو في جيبو طلع منها كرت كدة قال لي ديل، قولته ليهو ديل شنووو؟قال لي الورق الفي الفايل دة تصحيح للغلطهه الانا عملتها، اي نعم زواجنا كان عبارة عن صفقه وانا اخدته عليها مقابل، بس غلطتهه في حقكك اكتر لما إتلاعبتهه بمشاعركك عشان قطعه الارض ديك واسي بما إنو انتي معي وانا بادي صح وحتخطي معي خطوة خطوة يبقى مفروض علي اصحح الفات اول ودي اول خطوة عملتها دة ورق قطعه الأرض حقتكك انا انتظرته المحامي وحولته الملكيهه بي إسمك زي م كانت انا لو م عملته كدة م حاقدر اقول إني بادي صح ابدا، رفع لي البطاقه قال لي والبطاقهه دي حقت صراف عليها 200 مليون انا لما اخدته قطعه الارض قولته ليك إعتبريني مؤجر ووقت م ربنا قدرني بسدد ليك، إعتبريني اجرتها ودة حقها ي شهد انا، قولته ليهو صهيب، قال لي هششش قفل لي خشمي قال لي انا بعمل كدة عشان ارضي نفسي م عشان اكون مثالي قدامك او كدة لا ابدا، قطعه الارض دي حقتكك وورثهه من جدك ونحن اخدناها والطريقه في حد زاتها كانت غلط و...قبل يخلص كلامو فجأة جاتو مكالمه قال لي دقيقه، رد وقال ي حبيب، جاي والله جاااي اي مش الفي الرياض زاتو، طيب ظريف معاكم على طول يلا، قال لي حبيبي انا اليوم طالع مع الشباب وإحتمال اتأخر يعني م شديد بس حتأخر عشان طولتهه منهم، قولتهه ليهو طيب، قال لي حامشي اجهز واطلع عليهم م تنتظريني لو إتأخرتهه تمام؟قولته ليهو طيب ماشي، عايز يمشي رجع ضماني وباسني في رقبتي مساافهه قال لي م نفسي امشي بسس لو م مشيت مشكلهه، قولته ليهو م مشكله حيكونو منتظرنكك هم افضل تمشي ليهم
قال لي إتغطي انتي وكريم كويس ماشي حبيبي؟قولته ليهو ماشي، طلع مشى وانا فضلته قاعدة وبعاين للورق والبطاقهه،
صباح اليوم التاني حوالي الساعه 8 صباحا كدة حبوبه مشت لي صهيب وهو نااايم بقت تقول ليهو صهيب، ي ولد ها، صهيب، قال ليها نعم ي حبوبع، قالت ليهو قوم على حيلك كدة، قال ليها في شنو ي حبوبه، قالت ليهو انا البسالك في شنووو؟قال ليها في شنو بالنسبه لشنووو؟قالت ليهو م تتغابى وتعمل روحك م عارف كدة قوم تعال، اتلفت منها بالإتجاه التاني قالت ليهو قوم ي ولد بتكلم معاك انا، قال ليها ي حبوبه في شنو مالك؟قالت ليهو يعني م عارف مالي؟تعال وراي قولته ليك انزل، نزل وطلع وراها جات بإتجاه غرفتي الكانت واقفه فيها إمتثال واحمد وعمتي عواطف وامتثال كانت بتقول لي ي شهد كدة بسم الله قولي لينا في شنووو بس؟ صهيب قال ليهم في شنو جا داخل بقى واقف ومصدوم قال لي شهد في شنو؟سكتته، قال ليهم في شنو ي جماعهه؟حبوبه قالت ليهو يعني انت م عارف في شنووووو؟قال ليها وانا اعرف من وين مالك ي شههد؟حبوبه قالت ليهو والله ي ولدي نحن زاتنا م عارفين الليله من الصباح م نزلت جيت قولته اصبح عليها لقيتها مجهزة شنطها دي ولابسه وبتلبس في ولدها سألتها في شنو ي بتي ماشه وين قالت لي انا ماشه اهلي، لشنو؟قالت عرس خالها قرب وماشه تساعد حبوبتها في التجهيزات، قلته ليها سمح الزول المسافر دة م بوري الناس؟قالت صهيب عارف، صهيب بقى يعاين لي بي صدمة طبعا، امتثال قالت لي غاايتو ي شهد باااااالغتي شديييد ابداا م منطق نحن لي يوم امس دة كنا قاعدين معاك المساء م جبتي لينا سيرة، احمد قال لي ي شهد لو في زول زعلك او سمعك فارغ او كدة اتكلمي قولته ليهو ابدا والله ي احمد حاشاكم الفارغ انتو، عمتي عواطف قالت ليهو والله زول سمعها حرف غلط مافي، صهيب قال ليهم كدة ي جماعه اطلعو برة، ممكن تطلعو برة تخلوني معاها، حبوبه قالت ليهو اي ي ولدي اتكلم معاها وشوفها مالها لو انت مزعلها كمان اجبر بخاطرها الله يهدي سركم، طلعو قفل الباب بقى يعاين لي بإستغراب ووشو كلو إستفهامات، ربعتهه ليهو يدي وإبتسمتهه إبتسامهه خفيفهه وقولته ليهو م قولته ليك احلف ليك بشنو كان خليتك تتهنو بيها انت وابوك؟قال لي شهد، قولته ليهو يمكن انا وإنت إستخدمنا نفس الإسلوب علشان قطعهه الأرض دي بس الفرق بيني وبينك انت حرامي وانا صاحبه الحق، خطى تجاهي ومسكني قال لي شههد م تتصرفي بغباء عشان حاجه انتهت، لزيتو مني بكل قوتي قولته ليهو م تقرب مني وم تهبشني فاهم الفترة المضت دي كلها انا متحملهه قربك مني وتصرفاتك البتعملها دي عشان اخد منك حقي بس م عارف في المقابل انا كنت بقرف من نفسي كيف ياخي انا بعدك بقعد بالساعات في الحمام عشان انضف نفسي من اثار يديك ولمسك لي، صهيب دة ملامحو إتغيرت 360 درجه وعيونو قلبت شرار، قولته ليهو تفتكر انا ممكن انسى تمثيليتك وحركتك الزباله دي معي؟انا شهد بت الأقاليم الكنت بتضحكك عليها انت واختك وم كنت بتتشرف انك تخطي معاها ثور بيتكم حتى متزكر كلامك وضحكك مع اختك ولا ازكركك؟إذا انت نسيت انا م نسيت، تتخيل انا انا ممكن احبكك واتقبلك عادي؟ اتقبلتهه واقع انو ابوك والمعاه كانو سبب في تيتيم ولدي وقلته اتعايش مع الواقع دة بس م اكتفى بالحاجه دي، كان عندي إستعداد اتقبلك واتعايش مع الواقع الاتفرض علي لاني متعودة على كدة بس في النهايه انت عملتهه شنوو؟
ههههه طبعا م عندك حاجه تقولها لا حيكون عندك حاجه اساسا بس إن شاءالله تكون حسيت بإحساس الموقف، إحساس قرفك من نفسكك وانت غبي قدامها، إحساس إنو نيتك سليمه بس الزول المقابل ليك يتخابث ويتغاتت عليك واقول ليك حاجه ال 200 مليون الانت خاتيها لي في البطاقهه دي م بتسوى شي مقابل فرحتي بشوفتك وانت كدة، م علينا بس بإختصار اكزب عليك لو قولته ليك طايقهه القعدة معاك ثانيهه تاني،
صهيب دة لما قولته كدة دموعو دي جات جاريهه عشرة عشرة، م ابدى اي ردة فعل، م جادلني ولا إتناقش معاي ولا حاول يهديني ولا اي شي فضل 10 دقايق وهو واقف ودموعو جاريه، بعدها مسحها ودخل يديهو جوة جيوبو وقال لي 5 دقايق حتلقيني منتظركك في العربيهه، قولته ليهو شكرا بس انا م طلبته منك توصلني و..قاطعني قال لي بدون نقاش مش ماشهه اهلك؟انا زي م سوقتك منهم برجعك ليهم وشال الشنط وطلع...
...
الفصل السادس والعشرون
، قولته ليهم طلبته منك توصلني وقاطعني قال لي بدون نقاش وشال الشنط وطلع، لما هو نزل شلته ولدي وشنطتي الصغيرة ونزلته وراهو لقيتهم كلهم واقفين تحت،
حبوبه قالت لي حلفتك بالله ختيتها ليك في ولدك كان تقولي لي في شنو ي بتي؟
امتثال قالت لي يعني ي شهد م منطق ابدا من الصباح نحن واقفين عشان نفهم منك الحاصل يعني لو انتي متضايقهه من زول فينا قولي لينا !!!، دموعي جات جاريهه قولته ليهم والله ي جماعهه انا م متضايقهه من زول فيكم ولا حاجه وانتو عداكم العيب م قصرتو معاي في شي وم شوفته منكم الا كل خير!!
حبوبه قالت لي سمح مالك ي بتي فجأة؟م مرتاحهه في القعدة معانا؟
عكتي عواطف قالت ليهم ي جماعه خلوها على راحتها زول قاعد مع الناس كويس والناس م مقصرين منو في شي لو طلب لبن العصفور بجيبوهو ليهو براهو غير وشو اها حتعملو ليهو شنو يعني تقعدوهو غصب؟
احمد جراني على طرف قال لي شهد اول م جيتي البيت دة م دخلتي في زول غيري صح؟وانا إعتبرتك زي اختي الصغيرة خليك من ناس البيت احكي لي انا الحاصل شنو زعلانه من صهيب؟غلط عليك في حاجه كدة ولا كدة؟انا متأكد حيكون السبب في كدة صهيب وانتي م عايزة تحكي وانا عارف صهيب اخوي شنو وعارف هو شنو بس الله يخليك ي شهد م تخلي الموضوع يصل لحته انك ترجعي اهلك،
هو بتكلم معي وانا ببكي
فجأة جا صهيب داخل قال لي جاهزة خلاص؟
حبوبه قالت ليهو ي ولدي كدة روق شويه انت كمان،
احمد قال ليهو صهيب...
قال ليهم ي جماعه ماف شي زي م هي قالت ليكم، طبعا بتكلم وصوتو مبحوح إحساس العبرة خانقاهو وكدة،
كمل كلامو ب"انا اصلا واعدها اوديها اهلها لانها طول منهم وكل يوم بقول ليها الليله وبكرة وفهمتها إني حأكلمكم بس نسيت والموضوع طلع من بالي دي كل القصه تمام"وخلاص اقفلو على الموضوع دة طلع غرفتو فوق وخلانا واقين تحت
حبوبه قالت لي ايا ي بتي طولتي من اهلك لكن تكلمينا من بدري نجهز ليك وتمبجد
تمشي كدة لكن ي بتي؟اسي خلي السفر يومين اقعدي اتحنني وإتجيهي ونحن زاتنا نجهز ليك حجات تمشي بيها اهلك م ممكن تمشي ويديك فاضيهه دة عيب في حقنا نحن زاتنا ي بتي،
إمتثال قالت ليها بالزبط ي خالتي والله ي شهد اسمعي الكلام
قولته ليهم لا والله م مشكله اساسا انت اتصلته على اهلي وكلمتهم إني جايهه وهم منتظرني،
عمتي عواطف قالت لي يعني قدرتي ترفعي سماعه التلفون وتتصلي على اهلك هناك وتكلميهم وغلبك تكلمينا نحن القاعدين معاك في بيت واحد؟خلاص ي زولهه تمام الله يسهل عليك خلوها ي جماعهه زول يسالها زول م احترم الناس القاعدين معاهو ولا قدرهم بس قام وقال ماشي اها زي دة يعملو ليهو شنو؟خلوهو على راحتو بس قلهه الذوق م ليها علاج اساسا
صهيب جا نازل قال لي بي نهرة انتي لسهه واقفهه هنا؟خلاص ي جماعهه قلنا النقاش في الموضوع دة انتهى وطلع
مشيت على حبوبه شالت مني صهيب قالت لي حركتك بطالهه بالحيل وانا دي زعلانهه منكك لكن الله يسهل عليك وباست كريم وادتو لي إمتثال ومشت دخلت المطبخ، إمتثال قالت لي طبعا انا م حتكلم معاك ي شهد طلعت وهي شايله كريم ومعاها احمد وصلنا العربيهه فتحته الباب إتلفتهه قولته ليهو احمد، قال لي اسمعي كلامي ي شهد أنا م زي اخوك؟قولته ليهو مع السلامه وركبتهه وإمتثال كانت بتبوس في كريم وضاماهو عليها بعدها ادتو لي احمد، صهيب قال ليهم ي جماعه استعجلو ورانا مشوار نحن، احمد عاين لي صهيب مساافهه واداني ليهو وقفل الباب وفضلو واقفين يعاينو لينا وصهيب إتحرك بأقصى قوتو كانو مفحط، عمي البواب لمن قال ليهو براحه ي ولدي براحهه
اول م طلعنا كريم قال ماشي ليهو قدام وانا ماسكاهو وهو بصارع فيني وبقول لي ماما بابا، لما بقيت ضاغطه عليهو بقى يبكي ويقالع فيني عديل، ضربتو قولته ليهو هس يلا م اسمع صوتك تاني يلا اترزع هنا، فجأه صهيب وقف العربيهه ونزل فتح الباب الورا وشالو مني وقعدو معاهو قدام وإتحرك،
م عاين لي حتى، كريم بقى يتونس معاهو وهو واقف على حيلو وصهيب متجاوب معاهو وكريم يضحكك كل شويه ويمشي على صهيب ويمسكو من لحيتو، وانا مخلياهم وبعاين بالشباك طبعا فضلو على الحاله دي لغايه م في لحظهه كدة عاينته لي صهيب بالمرايه لقيت دموعو جاريهه وهو بضحكك مع كريم، إتلفته قبل م هو ينتبه وغمضتهه عيوني
قبل م نطلع من الخرطوم نزل جاب لينا حجات من سوبر ماركت كدة وبعدها كريم نام رجع ليهو الكرسي لورا وربطو بحزام الأمان وبقى ماشي باقصى سرعه عندو وبشرب في سجاير شرب كميه هايله منها وطول الطريق م شرب غير مويهه بس...
ايوة انا كنت مقتنعه بالبعملو واساسا فكرتي كانت انو اخد منو حقي الشالو مني وبنفس الطريقه الهو إستخدمها واعيشو نفس إحساس الإستفزاز العاطفي العيشني ليهو هو، م حقد مني لا بس علشان يعرف إنو المبادرة بالثقهه ويجي وراها على طول خزلان بيوجع شديد،
عشتهه حياتي على الدوام وانا مكسورة ومستسلمه لواقع اي امر بقع على عاتقي، إستحملته الإتضطهاد دة من وانا طفله، دورة حياتي كلها كانت حوالين رجال انانيين تفكيرهم عقيم نظرتهم للمرة عبارة جسد او قطعه عجين يعملوها هم بالطريقهه العايزنها، إستحملت اشد انواع العذاب والظلم، كنت بشوف بعيني تعامل ابوي الزفت مع امي طول فترة حياتها وهي بالنسبه ليهو كانت خدامه م زوجه واي شي قدامو كان بشوتها بيهو حتى لو كانو ملان نار، حتى لو حله ملاح سخنه، دراسه كان ممكن تنفعني إتحرمته منها، عرسو لي بدون تفكير واحد مريض نفسي وكان ممكن يجيب اخري ودخلني في حاله نفسيهه حتى بسبب اهلو إتصنفتهه مجنونهه، خالي بدون مقدمات عقد لي وفرض علي الزواج فرض لغايه م أستسلمت وقلت خلاص رغم كل شي سعد غير نمط حياتي وخلاني احس بالإستقرار الداخلي بوجودو بعدها حصل شنو؟
فقدتو، بس حتى وانا فاقدة راجلي لسهه حياتي كانت كلها عبارة عن فرضيات وم كدة وبس بقت فرضيات وصفقات انا العضو المحايد فيها والمكاسب لصالح الأطراف التانيهه، لغاايه م فرضو علي حياة زوجيه جديدة وسافرت الخرطوم وبرضو إستسلمت م كانت في جواي افكار عن إنو الإعتراض على الحجات البتازيني حق مشروع لي انا ك مرة، بس بعد موقف صهيب العملو معي خصوصا انو انا ابتديت اثق فيهو، ابتديت اتجاوب معاهو، ابتديت اتقبل نمط الحياة الجديدة الإتفرضت علي، انا بسبب صهيب عدتهه شريط حياتي كلو صراحه م لقيت فيهو شي بفرح، م لقيت شي انا عملتو وكان علشان انا عايزاه كل حاجه عملتها في حياتي كانت عبارة عن فرضيات،
ياخي قبل م اتم ال 20 سنه انا متزوجه 3 رجال في سنتين او تلاتهه سنه بالكتير ليهه؟وعلشان شنو؟انا كمان بني ادمه بحس ومن حقي اعيش صح بالطريقهه الانا عايزاها، ليه دايما انا مقيدة بقرارات الحوالي؟
صهيب كذب، وإتحرمن، وشمت، ولأخر لحظهه كان شايف شهد القدامو عبارة عن حشرة وهو راكنها في ركن من اركان بيتو، وفجأة بكل بساطه إتغير وبرضو انا مطلوب مني انو انا اتقبلو مرة تانيه، إذا فكرته في مشاعرو هو الإتكونت جديدة جواهو تجاهي، طيب والكسرة الكسرني ليها قبل عادي انساها؟عادي اتجاوز كلامو السمعتو وهو بتكلم عني؟انسى كيف هو هبل بي قدام اهلو علشان يرضي ابوهو؟
في الواقع اذا ابوهو كعب ف صهيب اكعب منو بمراحل، وانا كنت متوقعهه إنو صهيب حيعمل كدة وحيرجع لي قطعه الارض لانو بالنسبه لي زول إشترى عربيهه هديه لحبيبتو في عيد ميلادها م بعيدة عليهو إنو يتلعب بعقلو بس الحاجه الما كنت متوقعاها انو يعمل الحاجه دي بالسرعه دي، اتوقعتو ياخد زمن، اتوقعته إني عشان اقنعو محتاجه وقت طويل وكنت متوقعه انو الموضوع حيكلفني اكتر من كدة، انا كنت عارفه نفسي بعمل في شنو بس هو حرفيا فاجأني لاني م حاولته استفزو ولا لمحته ليهو مجرد تلميح في موضوع قطعه الارض دي هو من تلقاء نفسو عمل كدة
كل التراكمات العشتها م خلت لي مجال افكر في إنو ادي فرصه تانيهه لزول غلط في حقي وإستغله عفويتي تجاهو م عندي الإستعداد لحاجه زي دي خلاص بطلته استسلم واتقبل واقع اي شي بجد، نحن النسوان على قدر م روحنا دي طويلهه و عندنا طاقهه تحمل عندنا حد لو وصلناه يبقى السلام على طه
فضلنا ماشين لغايهه العصر حتى دخلنا بلدنا، لما دخلنا انا م كنت مصدقه وملهوفهه عليها بجد بتلفت يمين وشمال، م كنت بتلفت علشان انا مبسوطهه بالبلد على قدر م كنت بشوف اي مكان مشينا عليهو انا وسعد هل هو إتغير ولا زي م هو، الحاجهه الوحيدة الباقيهه فيني حقيقه وجود سعد في حياتي هو الحاجه الوحيدة المحبباني في البلد دي
وقفنا قدام البيت صهيب نزل وشال صهيب، شفع الحله الكانو في الشارع كلهم اتلمو لما انا نزلته بقو يصرخو شهد جات شهد جات واتلمو فيني بقيت اسلم عليهم واحد واحد طبعا الحله بالنسبه لي شبه إتغيرت، بيت ناس سعد إتغير وبقى مبني بطريقه رهيبه، وبيت ناس حبوبه برضو نفس الشي فيهو تغيرات وبيت ابوي برضو، مشيت دقيت باب ناس حبوبه الباب فتح كان خالي التاج صرخته بصوت عالي قولته ليهو خاليي وإترميت في حضنو، بقى يقول لي او بتي اهلا اهلا حبابكك الجيهه كيفكك إن شاءالله طيبهه و...بعدها جات حبوبه وعماتي واخواتي برضو كانو في قلبناهو موال بتاع بكاء، ياخ انا بكييت بكى تقول عندي سنوات م شفتهم وصهيب دة بقو يتشاكلو فيهو كلهم حتى اخواتي الصغار، بعدها دخلونا في غرفه الضيافه، اول م قعدنا كدة جات عمتي فتحيهه كانت ملهوفهه شديد مسكتني وبقت تبكي وتقول لي قلبي مقطوع على جنى ولدي قلبي مقطوع على جنى حشاي الحمدلله إنك جبتيهو لي والله كنت جايه الخرطوم عشانو وشالت كريم من خالي وبقت تبكي بحرقه وتبوس فيهو، كريم مخلوع طبعا حالو حال اي شافع بقى يبكي ويقول بابا، لي صهيب وبقى كانو نافر منها وعايز يمشي لي صهيب وهو بصرخ بكلمه بابا، شالتو غصب وطلعت مشت بيهو...
خالي التاج قال لينا م متعود، قلته ليهو فعلا،
قال ليهو كيف اخبارك ي ولدي إن شاءالله طيب وامورك طيبهه واهلك كيفهم إن شاءالله م عليهم عوجه،
صهيب قال ليهو الحمدلله والله بسلمو عليكم هم زاتهم، فاطمه اختي جابت لينا مويه، وحبوبه وعماتي جو وبقو قاعدين يتونسو معانا و...
حبوبه قالت لي خالي التاج سوقو ي ولدي دخلو غرفه الضيوف خليهو يرتاح شويه ويغير ملابسو والحمام جاهز كان داير يستحمه وي شهد انتي زاتك ي بتي قومي غيري ملابسك وارتاحي شويه
صهيب قال ليهم معليش والله ي جماعه انا دة اعفوني لاني راجع وقدامي طريق طويل
خالي التاج قال ليهو راجع كيف ازول، م بترجع والله كيف الكلام دة، صهيب قال ليهو لا والله لازم ارجع اليوم بكرة وراي شغل مهم شدييد الناس منتظرني اليوم بس انا اجلتو وعندي مواعيد معاهم، حبوبه قالت ليهو ي ولدي الشغل ملحوق والعمر رايح إرتاح الليله دي وارجع بكرة الزمن زاتو إتاخر والشوارع م مضمونهه
خالي التاج قال ليهو حرم م بتمشي الليله ياخ نحن ضابحين عشانكم كيف الكلام دة عيب منك والله، عمتي رحمه قالت ليهو ي ولدي بالغته شهد اتكلمي مع راجلك اصلا اشغال الدنيا دي م بتنتهي، قولته ليهم بالجد ي جماعه الناس المنتظرنو ديل جاينو من خارج السودان وهو الليله إستأذن منهم وإعتزر ليهم عشان يوصلني ويرجع على طول م عندو طريقه لانو رابط لسانو معاهم ولو بكرة برضو إعتذر بتبقى مشكله في الشغل، بقى يعاين لي بإستغراب كدة وم رفع عينو مني نهائي، سكتو مسافه حبوبه قالت لي والله لو م رابط لسانك م كنا خليناك ي ولدي لكن نسوي شنوو، قال ليها اعفو لي ي حبوبه، خالي التاج قال ليهو سمح تتغدى وترتاح شويه بعدين اطلع م اسي، طلعته عماتي وحبوبه وخليناهم قاعدين مشيت الغرفه غيرته ملابسي لبسته لي جلباب ورقدته واديت وشي الحيطه، جات حبوبه قالت لي ي بت انتي عادتك للان م خليتيها لسه بتدي وشك الحيطه، فاطمه جات قالت لي ومالك ي شهد لا محننه لا مدخنهه امور نسوان الخرطوم دي شنو؟حبوبه قالت ليها ايا والله انا زاتي محتارة فيها جايه كأنها م متزوجه دة كلام دة ي بتي؟فاطمه قالت لي من قله الكوفيرات هناك يعني، م قالو في الخرطوم اي حاجه دايراها بقروشك بتجيك لحدي البيت حتى النسوان البحننو، قولته ليهم اي في بس انا م دايرة لانو بقت تعمل لي حساسيه وم بتمسك، حبوبه قالت لي سمح اتدخني لي راجلك دة ساي ي بتي، بعد مسافهه قولته ليها بنرفزة هو م بحب الدخان ي حبوبه، فاطمه قالت ليها ديل رجال الخرطوم ي حبوبهه ها بختكك ي شهد والله لا حنه لا دخان لا وجع راس
إتغطيت بالتوب وخليتهم بس ابدا م نمته كنت مغمضهه عيوني وبفكر الخطوة المفروض اعملها شنو، كيف حاقنع اهلي، حاقول ليهم شنو، وانا سرحته بعيد قريب الساعتين فجأة جات عمتي رحمه صحتني قالت لي شهد، ي بت شهد، قولته ليها ايوة، قالت لي قومي راجلك دة قام ماشي، قولته ليها طيب لبسته توبي وفتحته شنطتي شلته البطاقه وطلعته مشيت على إتجاه الباب لقيتو واقف ومعاهو عمي الطيب وخالي التاج، مشيت سلمته على عمي الطيب طبعا انا حتى هو كنت حاقدة عليهو شديد علشان إسترخص دم سعد بالقروش سلم علي بحرارة وانا قرفانه منو
عمي الطيب كان شايل كريم وكريم عايز يمشي لي صهيب ومادي ليهو يديهو عمي الطيب قال لي صهيب ولدنا خلاص إتعلق بيك ي ولدي ه، صهيب قال ليهو ولدكم بقى ولدي خلاص وشالو منو، عمي الطيب قال ليهو الله يديك العافيه ي ولدي، خالي التاج قال ليهو يلا ي ولدي شان م تتأخر والدنيا لو ضلمت الشوارع م بتنضمن ربنا يسهل عليك إن شاءالله وانا زاتي زواجي احتمال يتم قريب ضروري تجو انت واهلك، صهيب قال ليهو ابششر م عندك مشكلهه بنجي طوالي، عمي الطيب قال ليهو يلا ي ولدي طريق السلامه إن شاءالله كنا نتمنى نقعد فترة اطول من كدة عشان في مشاريع داير اناقشك فيها لكن اديني رقمك، صهيب قال ليهو جدا ي عمي سجل عندك...وبقى يمليهو في الرقم، عمي الطيب قال ليهو خلاص ي ولدي بينا مكالمات إن شاءالله،
مشو بعيد خلونا واقفين انا وهو وكريم، هو م قادر يقول شي ساكت بس بعاين لي وانا لافه منو وشي وبعاين في إتجاه ناس خالي، وكريم بتكلم معاهو وصهيب حاضنو عديل، قولته ليهو جيبو، عايزة اشيلو منو كريم ابى، قولته ليهو كريم يلا، بقى يبكى، قال لي بصوت مبحوح وهو دموعو في حدقات عينو خليهو بالهداوة ي شهد، قولته ليهو لو بالهداوة م بجي انا عارفاهو قلعتو منو ووهو ببكي قولته ليهو إتفضل دي بطاقتك معليش نحن ناس على قدر حالنا وزي م شايف م بتاعين صرف من البنوك وكدة وبعدين انا في غنى عنها وم هحتاج ليها والله كفايهه على جدا قطعهه ارض جدي الرجعت وحالتكك الانت فيها دي...
...
الفصل السابع والعشرون
قولته ليهو إتفضل دي بطاقتك معليش نحن ناس على قدر حالنا وزي م شايف م بتاعين صرف من البنوك وكدة وبعدين م هحتاج ليها كفايهه على جدا قطعهه ارض جدي الرجعت وحالتكك الانت فيها دي، ختيت ليهو البطاقهه في يدو ومشيت وولدي ببكي، ركب على طول، خالي التاج مشى عليهو م وقف إتحرك على طول، وصلته جمب الباب قالت لي مستعجل شدييييد ي بتي الله يعدلها عليهو ي رب، دخلنا البيت لقيتهم مجهزين الغداء، م عارفه بس حسيت براحهه بجد حاسه نفسي خطيت خطوة صح بناء على قراري انا، بالنسبه لواحدة حياتها كلها هي مسيرة فيها اقل قرار تاخدو وتنفذو حتسبو إنجاز بالنسبه ليها ودة الحاصل معي
اكلته بنفس فاتحه وبعدها قعدته اتونس مع اهلي وبقو يسالوني عن الخرطوم وجوها والعيشهه فيها و...
حتى في النوم نومته مرتاحهه شدييييد م كان جواي اي إحساس بتانيب الضمير او الضيق او غيرو
اليوم التاني صحيت متأخرة لقيت عمتي رحمه بتقول لي عاد دة نوم ناس الخرطوم ينومو للضهر، ولدك دة صحى قبيل حايم من هنا لي هنا، قلته ليها اصلا بتاع شغب هناك بصحى بدري ه، وانا بشرب في الشاي جات هبه تكورك من الباب وتصرخ شهههد ي شهد جات جاريه واخدتني بالاحضان والبكى، بعدها سلمته على سامي وبقى يسالني عن احوالي، قولته ليهو زعلانه منك جيت الخرطوم وم جيت سالته مني حتى،
قال لي اعفي لي ياخ والله م كدة بس انا م اديتك خبر م صح اجي من غير اي سابق إنذار قولته ليهو م بيناتنا الحاجه دي، قال لي خليك من دة اها ولدي وينو؟ عمتي رحمه قالت ليهو من قبيل حايم هنا شالتو عمتي فتحيه مشت بيهو بيتكم ه، قال ليها سمح النمشي عليهم كان ملهوووووف شديد عليهو مشى مستعجل ونحن وهبه بقينا نتونس...
في الجانب التاني صهيب بتكلم في تلفونو"ي جماعه انا في شقتي قلته ليكم انا كويس الحمدلله م عندي عوجه جيت متأخر نزلته في شقتي في شنو؟اي ي حبوبه لا عندي شغل ماشي عليهو، لو لقيت نفسي فاضي بجي قفل منهم، حبوبه قالت ليها والله م عارفه الحاصل بينهم شنو لكن الولد دة الفترة الاخيرة دي بقى ماشي عديل خلاص، امتثال قالت ليها اي والله امورو الزمان ديك كلها خلاها وبقى ماشي يبقى زولا مسؤل كلنا ملاحظين للحاجه دي اسي الخوف تاني يرجع لعمايلوو، حبوبهه قالت ليها انتي عارفه البت دي مشيتها اصلا م سااي في حاجه بينهم لكن شنو ي الله، امتثال قالت ليها والله علمي علمكك، قالت ليها كدي إتصلي عليها عشان م تقول من ما مشيت م سالو مني اضربي لي نصبح عليها كدي،
عمتي عواطف قالت ليهم غايتو انتو بتدو اي حاجه اكبر من حجمها البت دي بدنت بس عشان كدة كبرتو ليها راسها، حبوبه قالت ليها ي عواطف الزول ببقى حقاني البت دي م شفنا منها شي كعب يخلينا نتعامل معاها كعب، عمتي عواطف قالت ليها وشافت مننا نحن شي كعب يعني؟
امتثال قالت ليهم خلاص ي جماعه الموضوع م بستاهل نقاش حبوبه قالت ليها الزول م يقول النصيحه يعني؟بت مأدبه واخلاقها عاليه وطيبانه وعلى نياتها لكن امك تسمع محاريش بتها، عمتي عواطف قالت ليها انااا؟قالت ليها بكرة بموت وبياكلني الدود سمعتكم وانتو تتكلمو عشان تخطبو ليهو البت ام شعر مصدي الجات يوم داك دي عمتي عواطف قالت ليها ئهه وقامت خلتهم، قالت ليها م بتقدري تنكري شان كدة...
في بيتنا اخواتي الصغار قالو لي م جبتي لينا معاك حاجه، انا طبعا نسيت الحاجه دي وطلعت لي من بالي، في لحظتها بس جاتني فكرة قولته ليهم في شنطه تانيه م نزلت؟قالو لي شنطه؟قولته ليهم انا جايبه شنطتين شنطه حقتي والشنطه التانيه جايبهةفيها حجات م جات كدة فتشو البيت انا زاتي بقيت افتش معاهم، حبوبه قالت لي خالك التاج جاب دي بس دخلها جوة البيت، بقيت اقول ليهم بإستغراب يعني مشت وين معقوله صهيب م نزلها، قالو لي ماف والله معناها م جات،
خالي التاج لما جا حبوبه سالتو قالت ليهو ي التاج شهد دي عندها شنطه تانيه قالت انتو نزلتو كم شنطه؟قال ليها دي اداني ليها صهيب اظن اتلخم مع ناس الحله الكانووبسلمو عليهو ديلك ونسى ينزلها، قالت ليهو معناها خلاص إتلخم صحي م مشكلهه
عدت الايام وانا بحس بالراحه النفسيه كل افكر في العملتو، رغم إنو تغير الجو اثر على كريم وإلتهب شديد حبوبه وإمتثال كانو يومي بتصلو علي، واحيانا احمد ومرة مرة محمد، م كانو بجيبو لي سيرة صهيب إلا حبوبه احيانا تقول لي مشغول م بجينا طوالي رحل شقتو هناك قال اقرب لشغلو شان كدة، بدينا نجهز في موضوع عرس خالي التاج ودينا قوله الخير وبدينا نجهز في الشيله، لما تميت قريب الشهر خالي التاج قال لي ي بت انتي راجعه متين؟قولته ليهو بعد عرسك يتم
ضحكك قال لي امشي راجلك دة صبر عديل خلاك شهر لمن العرس يقرب تعالي مع راجلك، قولته ليهو هئهه م بمشي وبجي راجعه تاني وبعدين هو م عندو مشكله، حبوبه قالت اقعدي قولي م عندو مشكله بكرة ترجعي تلقي معرس فيك الرجال م بحبو الإهمال وطول غياب المرة من البيت م تبقي عويرة قولته ليها حبوبه بجد هو م كدة لكن ياااخ وبعدين هو مشغول شديد م عندو وقت للعرس عمي التاج قال لي سمح انا بعدين بتصل عليهو وبكلمو لو وافق تقعدي لو حسيت كلامو فيهو رفض بكرة بدري ترجعي، هنا انا خفته قلت يمكن صهيب يستغل الحته دي ويقول ليهو ترجع
ونحن جاتنا هبه بالفطور، قعدنا نفطر جات عمتي فتحيه لقتها بالصدفه قاعدة قالت ليها وليييه م بتكلميني دامك جايه؟هبه قالت ليها والله ي عمتي سعد نزلني وكان مستعجل، عمتي فتحيه قالت ليها سعد انا لقيتو حتى شال مني كريم قال بمشي بيهو مشوار وبجي، قالت ليها النبي صح؟عمتي فتحيه قالت ليها عندي الفطور جاهز في البيت امشي بس ختيهو وجيبيهو، قولته ليها عمتي فتحيه ماف داعي الفطور هنا في اقعدي اكلي معانا بس، قالت لي لا والله عامله لي ملاح روب ابيض بعصيدة سمحه خلاص خلي التمشي تجيبهم، حبوبه قالت ليها تقوم من الاكل شان تمشي تجيبهم بالغتي ي فتحيه، عمتي فتحيه قالت لينا خلاص انا بمشي اجيبو، هبه طلعت يدها من الاكل قالت ليها خلاص انا بمشي بجيبو ي عمتي خليك، قولته ليها هبه، قالت لي بمشي سريع وبجي راجعه وطلعت مستعجله بعد م طلعت حبوبه قالت ليها والله م كان في داعي تقومي بت الناس من اكلها ي فتحيهه، عمتي فتحيهه قالت ليها ئهه خليها تقوم ساااي العااقر دي كمان، انا بقيت اعاين ليها، حبوبه قالت ليها عيب منك الكلام دة ي فتحيه البت لسه جاهله وصغيرة وبعدين الولادة دي قسمه م معروف يمكن ربنا مأخرها بس البت م فيها قول، قالت ليها ئهه ياخ تلدي شنو تلاته سنه ونص م ولدت عويقر سااااي ولدنا زاتو بنكوس ليهو في بنيهه تجيب ليهو وليد اسي شهد دي جات بعدها ولدت الاخلاق نافعاهو بي شنووو مالنا ومال العاقر دي، طبعا انا كلمتها دي ضايقتني شديد يعني اللفظ في حد زاتو مقزز شديد إذا الحاجه م نزلت من عند ربنا بأي حق نحن ك بشير نعتبرها مقياس لشخص الزول او نستخدمها كإساءة ليهو؟حتى نفسي إتسدت من الأكل غير كدة هبه زوله مسكينه وطيبانهه وعفويهه شديد يعني الكلام البتقولو عمتي بضهرها دة م حبابو وم برضي زول
قمته من الاكل حبوبه قالت لي ي بت اكلي قولته ليها شبعته والله ي حبوبه، عمتي فتحيه قالو عصيدتي م اكلتيها ي بتي، قولته ليها م مشكله ي عمتي خلو لي منها باكلها بعدين اسي بطني إتملت، ضحكت قالت لي إتعودتي على اكل ناس الخرطوم شكلك لكن الخرطوم دي تاني ماف ليك، قعدنا نضحكك جات هبه داخله قالت ليهم معليش إتاخرته عليكم، هاك ي عمتي جبته ليك معي الدواء بتاعكك عشان تبلعيهو على طول بعد الفطور، بقيت اعاين لي هبه واقول سبحان الله شوف هي عفويه وبتفكر كيف وعمتي بتفكر كيف،
خالي التاج بتكلم مع صهيب قال ليهو "إتصلته عليك بدور اقولك البت دي طبعا جات وحسب شوقها لينا وكدة قعدتها طولت خلاص معانا لكن نسوي شنو كل م نقول ليها ارجعي البت مكنكشهه وحالفه تحضر عرسي اها انا ضربته اشوفك عشان لو قلت نرجعها نرجعها ليك باكر طوالي، صهيب سكتت مسااافهه و قال ليهو شهد قالت ليك كدة؟قال ليهو اي، صهيب قال ليهو م عندي مشكله انا خليها تحضر العرس بعدين نشوف البحصل شنو، خالي التاج قال ليهو متأكد ي ولدي؟صهيب قال ليهو اي ي خال بدل م ترجع وتاني ترجع عندكم هناك وتبقى ليها سفرتين خليها تحضرو بالمرة احسن، خالي التاج قال ليهو ايواااا اسمع ي ولدي انتو بينكم ماف اي مشاكل ولا حاجه صح؟صهيب قال ليهو ابدا ي خال، خالي التاج قال ليهو الحمدلله ي ولدي اها العرس نحن حددناهو ي ريت تكلم الوالد وتجو كلكم معزومين يوم 24 في الشهر دة كويس، قال ليهو ابشر ربنا يتم على خير إن شاءالله سلامي لي حبوبه وباقي العمات، خالي التاج قال ليهو يصل إن شاءالله...
اليوم التاني ونحن بنرتب في شيله خالي كنا ملمومين كتار والونسه جابت الونسه وهبه تلعب مع كريم وتتجارى معاهو وتمسكو وكدة، عمتي فتحيه قالت ليها م تجري معاهو كدة الولد دة م بستحمل اسي بقع، وكريم ولدي لايوق هو البجرها وبقومها من محلها، قولته ليها اللياقه حقت ولدي قام وقع والوقعه دي إتضرب في راسو وقام يبكي في اللحظه دي قامت عمتي فتحيه وبي نهرة قدام الناس قلعت كريم منها وقالت ليها م قولته ليك م تشيليهو الولد دة اسي ياهو انضرب بسببك جاريه بيهو جاي وجاي التقول غنمايه انتي شن عرفك بلعب العيال كمان
هبه قالت ليها عمتي انا م قصدي والله هو البجرني شان اللعبو، شلته كريم قولته ليها م حصل شي هو اصلا بقع كدة راسو الكبير دة، قالت لي شوفي الولد دة ببكي كيف وتقولي لي م حصل شي، كيف م حصل شي انتي الولادة دي شي هين لمن مستهينه بيها كدة خليها هي شن عرفها بالولادة كمان، هبه دي ملامح وشها لمن إتغيرت بس اخدت الموضوع عادي وقعدت مع الناس، وكريم سكت والناس رجعت تتونس عادي، واحدة من جيرانا قالت لي شهد ارجعي اتحسبي اليومين دي وإتدخني مش راجلك جاي العرس، قولته ليها والله م معروف لغايه اسي، واحدة قالت لي الخرطوم بقتك سميحهه والجسم إتملى حبه ناقصاك الحنه والدخان بس، ضحكتهه قولته ليها صحي، التانيه قالت ليها من يومها سميحهه مرت سعد ربنا يرحمو كان قبيل ناس شيخ الطيب ديل بفكرو م كان ودروها من يديهم وعقلوها لي واحد من اولادهم، عمتي فتحيهه قالت ليها ايا والله كان قبيل فكرنا كان عقلناها لي سامي ولدي منها يربي ولد اخوهو ومنها تبقالو ام الوليدات، انا طبعا قلعتهه عيوني وهبه نفس الشعور والجو إتكهرب، عمتي رحمه قالت ليهم اجي تعقلوها لي راجل صاحبتها م بالغتو فيها دي؟عمتي فتحيهه قالت ليها مالو صحبات ويعيشن في بيت واحد دي احلى حاجه كمان الفي شنو والماف شنووو؟انا الموضوع م عجبني طوالي دخلته الاوضه حقتي ورسلته ايات اختي نادت هبه، قولته ليها تعالي نقعد هنا مالنا ومال ونسه المخرفات ديل، قالت لي سمعته كتير وبلعتو ي شهد في اي مكان بتعمل لي حركاتها دي وإسلوبها دة، جنى انا ربنا م اداني ليهو اعمل اجيبو من وين يعني اخلقو؟قولته ليها م تركزي يااااخ عمتي عواطف دي م عندها موضوع حتى انا وسعد الله يرحمو برضو كانت بتعمل معانا كدة في النهايه خلتنا، قالت لي انا والله بسببها مكان التجمعات بقيت م بمشي او المكان الهي بتمشيهو انا م بمشي ي شهد عشان بتسمعني كلام م في محلو وبدون مناسبه، قولته ليها هبه خلاص م تبكي عليك الله ياخي انتي مش عندك سامي؟م عليك بالباقي طالما هو متمسك وم داير غيرك، قالت لي انا سامعه وعارفه تحت تحت دايرين يعرسو ليهو وبفتشو ليهو في عروس وانتي عارفاها كلامها ماشي على اولادها واكيد حتقول ليهو كان م عرسته م عافيه ليك وهتخليهو يعرس فيني وبقت تبكي وانا بهدي فيها
بالليل وانا ماسكه تلفوني ومتضايقهه من الموقف وفي بالي بقول لو سعد كان في كان حسم امو من البتعمل فيهو دة طبعا عندي واتساب بس م شغاله بيهو كتير قمته فتحتو ودخلته محلات الحاله وكتبتهه فيها "
والله من يوم الرحيل لاشوفتك السحمه اتلقت ولا شوفنا من بعدك حنان الشوق يزيد يزيد يزيد و النار تقيد ... "
شويه كدة رسلت لي إمتثال وقالت لي "هو كمان نفس الشي وعلى اسوأ كمان بس ليس كل من سمع كمن رأى للأسف "
طبعا انا استغربته من رسالتها لاني م قاصدة بيها صهيب انا قاصدة بيها سعد
شويه كدة رسل جاتني رسالهه من احمد فتحتها لقيتو مرسل لي صورتين واحدة لصهيب ومعاهو كريم قال لي شوفي الفرق بين الصورتين ديل فارق الزمن بينهم شهر بس اتحول من زول مبتهج ومستكين زي م في الصورة الاولى مع كريم لي اله بتاعه شغل بس حتى ملامحو بهتت حرفيا ي شهد صهيب إتغير شديد مفروض انبسط واقول ليك إتغير للاحسن لانو بقى زول شغل ومسؤل بس انا عارف الفيهو عشان كدة م عندي قلب انبسط بيهو
رديت ليهو بضحكه قولته ليهو مالو اسي في شنو؟إختلاف ازمان بس هنا هو كان عاطل وهناك زول شغل واكيد الزول الشغال م زي الزول العاطل م تعملو من الحبه قبه سااي
على طول دخلته عدلته الحاله وكتبته عليها "والله من يوم الرحيل لاشوفتك السحمه اتلقت ولا شوفنا من بعدك حنان الشوق يزيد، يزيد يزيد و النار تقيد، ربنا يرحمك ويجعل مثواك الجنهه سعدي...
كريم ولدي كان في بيت ناس جدو والزمن إتاخر قولته لي حبوبه بكون نام بالليل لو صحى م لقاني جمبو ببكي حامشي اجيبو واجي، قالت لي سمح امشي طلعته مشيت على بيت ناس عمتي لقيت باب الشارع فاتح دخلته، هم عملو فاصل في النص يعني بقو بإعتبارهم زي الكأنهم حوشين مفصولات نفس حركه بيت ناس حبوبه الجزؤ الجمب الباب حق الرجال والبهناك حق النسوان، لما وصلته جمب الحيطه سمعته صوت عمتي فتحيهه بتقول"الولد دة تاني م بنديها ترجع بيهو الخرطوم ديك ولد ولدي يتربى في ابوهو هنا بس الحمدلله بيتنا م ناقصو شي، عمي الطيب قال ليها ي مرة هوي قولي كلام معقول نشيل الولد من امو كيف الكلام دة؟قالت ليهو م عشان كدة قولته ليك البت دي احسن نعقلها لي سامي، قال ليها ي مرة إنتي جنيتي البت مرت راجل تعقليها لي ولدك كيف، قالت ليهو تحت تحت انا حاسه إنو في مشاكل بينها وبين راجلها والا كيفن يخليها الوقت دة كلو عند أهلها وانت زاتك م شايفها جات كيف لا حنه لا دخان اظنهم م اتفقو هناك اها كان الكلام دة طلع صح وفي بينهم مشاكل حدها الطلاق طوالي نعقلها لي سامي طوالي في النهايه اهل راجلها ديل م ببقو احن عليهو مننا، وسامي زاتو روحو ونفسو في الاولاد م شايفو بعمل في ولد اخوهو دة كيف؟
اها دي م اخير ليهو من العاقر العندو دي، رجعتهه البيت وانا قلبي مقبووووض شدييييد من الخبث بتاع تفكير عمتي دي معقوله الانانيهه الهي فيها دي؟معقوله طريقه التفكير العقيمه العندها دب، لقيت تلفوني شبه منور فتحتو لقيت مكالمه من صهيب، إستغربته طبعا لأنو من رجعتو مننا م حصل بالغلط إتصل علي، لاحظته لي إنو في رساله واتساب معلقه، فتحته الواتساب لقيتوو مرسل هو، فتحته الرساله لقيت كاتب رد للحاله بتاعتي قايل فيهو "إتصلتهه عشان اقول ليك ربنا يرحمهه ويطيب ثراه إن شاءالله ي رب ...
...
الفصل الثامن والعشرون
فتحته الرساله لقيت كاتب رد للحاله بتاعتي قايل فيهو "إتصلتهه عشان اقول ليك ربنا يرحمهه ويطيب ثراه إن شاءالله ي رب، طبعا إستغربتهه بس إتجاوزتو وم رديت عليهو،
بقيت افكر في كلام عمتي فتحيه واقول كل م احاول اتخلص من مشكله بتجي البعديها بتقع على راسي قبل م احل القبليها اعمل شنو ي رب انا، طالما الناس دي بتفكر كدة معناها انا لو إتطلقته من صهيب او كلمته اهلي بطبيعه الحاصل بينا مصيري هيكون إني أتزوج سامي م بقدر اثق في اهلي ولا بقدر لثق في عمتي فتحيهه ممكن تعمل شنو زي م عرسو لي صهيب الابوهو إتسبب في موت سامي وإستغبوني م حيغلبهم يعملو معي نفس الشي المشكلهه انو هم ناس انانييين في الاول كانو بفكرو في حالتهم الماديهه الكانت الحتتصلح من ورا الزواج دة وبعد م إتصلحت وامورهم زبطت قلبهم حن على ولد ولدهم وبقو عايزنو وبالمرة اتزوج ولدهم اللي هو اخو راجلي وراجل صحبتي علشان اجيب ليهو اولاد، طبعا م حيفكرو في إحساسي انا بالحاجه دي ولا إحساس هبهه لانو ازمة الضمير متمكنهه منهم حسبي الله عليهم ياخي ي رب الأيام الجايهه دي تعدي على خير بس، من هنا قررتهه إني ابدا م احكي لي اهلي بالحاصل بيني وبين صهيب رغم اني كنت عايزة عرس خالي يعدي وبعدين احكي لي حبوبه وزي م حصل في عرستي الاولى اتطلق بس بعد السمعتو دة م حقدر اعمل كدة مستحييييل اقبل ابقى ليهم الورقهه الرابحهه في كل مرة،
عدت الأيام والتجهيزات لي عرس خالي مستمرة وانا زاتي حبوبه حبستني بقت تجبرني اتدخن وكل يوم عامله لي خله نشأ وكذاا، قالت لي علشان لما راجلك يجي يسوقك م يجي يسوقك مبهدلهه، فضل للعرس تلاته يوم وانا خلاص حار بي الدليل م عارفه بعد العرس دة اعمل شنو واتعذر بشنو عشان م ارجع خصوصا انو عمتي فتحيهه تلميحاتها كترت وناس الحله برضو بدو ينقو مالها م رجعت و...
في الجانب التاني في بيت ناس صهيب كانو كلهم ملموين، إمتثال قالت ليهم يوم الجمعه عرس خال شهد، عمتي عواطف قالت ليها ربنا يتم ليهو على خير،
إمتثال قالت ليها م ماشهه معانا؟؟
عمتي عواطف قالت ليها امشي معاكم؟الماشي منو فيكم؟احمد قال ليها انا قدام غايتو، إمتثال قالت ليها وانا ومحمد خالتي دي الحركه شويه صعبه عليها يمكن هناك الجو م ينفع معاها و...حبوبه قالت ليها منو القال ليك والله ماشه دة واجب كيفن م امشي يعني البت مرت ولدنا والراجل خالها، عمتي عواطف قالت ليهم الماشي كلو عليهو يسهل وعلينا يمهل امشو،
امتثال قالت ليهو احمد صهيب ماشي؟قال ليها لكن م اظن صهيب يمشي لانو رجلو مجروحه بعد الخياطه الخيطوها ليهو دي م اعتقد غايتو،
حبوبه قالت ليهو هو زاتو ولد مجنون سااااي في زول بقيف للبنبنان دة، احمد ضحك قال ليها ي حبوبهه إسمو بومبان وبعدين لو م وقفنا ورجعناهو ليهم الناس دي حتتمكن مننا عشان كدة نحن بنرجعو ليهم عشان م نديهم فرصه فينا،
امو قالت ليهو اها ياهو واضح منو البدي التاني فرصه فيهو من العلامه العملوها ليك في راسكك بالبومبانهه دي
احمد ضحكك قال ليها دي حجات خفيفهه ي حجهه يااااخ في ناس فقدت اطرافها وفي ناس ماتت عديل ماف مقارنهه ولا بسيطهه حتى انتي بس م قادرة تستوعبي الحاجه دي
امتثال قالت ليهو المهم نشوف صهيب حيمشي ولا لا، احمد قال ليها امس انا كنت معاهو قال م ماشي عديل، قالت ليهو ايوااا كان كدة معناها تمام بس برضو بالغ دة عرس خال مرتو وهو اول المعزومين يعني شيييينهه منو، عمتي عواطف قالت ليها كل زول وعذرو معاهو انتو الماشين بتكفو واصلا هو نفر واحد بمثل الاسرة كلها ضروري البيت كلو يمشي؟امتثال عاينت ليها وسكتت
يوم الخميس إتصلت علي إمتثال الصباح قالت لي والله ي شهد نحن كنا جااين بس م حنقدر نجي للأسف إعتزري لينا من اهلك عليك الله، قولته ليها لييييهه في شنووو؟مالكم م حتقدرو تجو انتو كويسين؟قالت لي تلفوني حيقفل حتصل عليك بعدين واوريك الحاصل تمام، قولته ليها طمنيني انتي متأكدة انكم كويسين؟قالت لي الحمدلله بس ي شهد يلا سلام، قفلت وانا هنا اعصابي باظت قلته زول منهم حاصله ليهو حاجه، ي ربي احمد ضربوهو في المظاهرات؟ولا محمد، ولا حبوبه حاصله عليها حاجه ولا عمتي عواطف ولا صهيب ي ربي الحاصل شنو م عايزة تحكيهو لي خصوصا انو صوتها كان متغير، بقيت اضرب في تلفون احمد م برد، محمد برضو م برد انا هنا خلاص فاض بي، وحبوبه تلفونها مقفول وعمتي عواطف م عندي رقمها، رجعتهه إتصلتهه على صهيب هو برضو م ردة علي، انا هنا خلاص اعصابي باظت بقيت داخله ومارقه حتى م قادرة اقعد مع الضيوف بالرغم من انو البيت ملااااان شديد، العصر ونحن بنوزع في الغداء سمعنا صوت سلام انا الصوت م كان غريب علي فضلته واقفه وعمتي رحمه بتقول وعليكم السلام، بعد مسااااافهه اشوف إمتثال قدامي، طبعا م مصدقه واقفه وبعاين ليها، وهي بتسلم لي عمتو رحمه وتضحكك، لما قربت مني قولته ليها وربي م جادة انتي عارفه انا من قبيل قلبي واقف وراسي شاطب، حضنتني قالت لي وربي مشتاااااااقييييين يخخخخ الا يغشووك كدة يعني
قولته ليها وااااي ياخي م عارفه انا كنت عايشه في نار وبتصل على احمد ومحمد وصهيب وحبوبه م بردو، او تلفوناتهم مقفولهه، قالت لي م دي الوهمهه هنا قولته ليها هم جو معاك؟وينهم؟حبوبه قالت لي ي بتي اديها نفس كدة، فجأه حبوبه السرة جات داخلهه قالت السلام عليكم، جريت عليها قولته ليها حبوبه، حضنتها وبقيت اسلم عليها، بغض النظر عن كل شي الناس دي فرقت معي وفقدتهم بجد لاني إتعلقتهه بيهم
مشيت بإتجاه الرجال إتلاقيت مع احمد ومحمد سلمته عليهم سلام كتف قولته ليهم يااااخي نورتونااااا شديد، احمد قال لي وينو ولدنا ياااخ انا جاي مخصوص عشانو، قولته ليهو ولدكم طفشان وحايم من حته لي حتهه
فضلناهم وقعدته اتونس معاهم عشان اعرف احوالهم وكذا، حبوبه قالت لي عمتك عواطف كانت جايه لكن اليومين دي ملتهبه شويه م قدرت تجي، قولته ليها ياخي عوافيها إن شاءالله ي رب، م جابو لي سيرة صهيب طبعااا خالص، جهزنا الغداء إتغدو وشلتها ونسه معاهم حبوبه اخدت ليها نومه وامتثال تحكي لي الحجات الحصلت وانا ماف والأحداث حقت المواكب وكدة قالت لي طبعا م وريتك صهيب إنضرب بالبومبان في رجلو مخيطنو ليهو 7 غرز تقريبا، قولته ليها انتي جادة متين؟قالت لي ليهو تلاته يوم تقريبا، قولته ليها وهو الوداهو ليهو شنووو؟قالت لي كيف المظاهرات دي بقت ليهو موضوع إعتقلوهو مرتين طبعا
قولته ليها م جادة وفكوهو كيف؟قالت لي في المرتين طلعوهو مره قعد يوم كامل وطلع اليوم التاني ومرة طلع في نفس اليوم، قولته ليها اها، قالت هو م قاعد يتصل عليك؟قولته ليها بتصل، قالت لي بطلي كزب كان قاعد يتصل م حتغيب عنك كل التفاصيل دي سكتهه وغيرتهه الموضوع على طول،
يوم العرس من اصبحت إشتغلنا غنا وزغاريد ورقيص وخننا احمد ومحمد وبراامج إستمرت لغاايه م جات لحظه الفطور فطرنا، وقفنا مع الطباخ ساعدناه شويه وطلعنا انا وامتثال مشينا بيت ناس هبه علشان نغير للغداء وكدة حتى هبه زاتها كانت معانا، مشينا إستحمينا وإمتثال مكيجتنا وقشرنا تمام وطلعنا، اول م وصلنا صيوان الغداء بقيت اسأل عن كريم ولدي، اي زول اسالو يقول م عارفو طلعته من الصيوان وانا لافه قولته لي ايات اختي كدة شوفيهو جوة البيت يمكن يكون نايم في غرفه من الغرف، دخلته فتشته معاها م لقيتو سألته حبوبه والنسوان الفي البيت قالو م عارفنو انا خلاص اعصابي باظت والأفكار الشيطانيه اكونت في راسي، حبوبه السرة قالت لي براحه بتلقيهو يكون شالو زول جاي ولا جاي كدة امشي على مكان الرجال، قلعته شبشبي العالي ولبسته لي شبشب بيت وطلعته سألته شفع الحله قالو لي اسي كان شايلو راجل، قلته ليهم راجل شكلو كيف مشى بيهو على وين؟قالو لي لابس جلابيهه مشى بيهو على صيوان الرجال، مشيت وانا مستعجلهه م شايفه قدامي لغايه م وصلته صيوان الرجال م عندي طريقهه ادخل طبعا إتلفتهه رسلته واحد من اولاد الحله الصغار قولته ليهو شوف لي كريم ولدي في الصيوان، قبل م يجي إتلفتهه كدة فجأة عيني وقعت على صهيب وهو شايل كريم ونازل بيهو من العربيهه،
بقيت اقول صهيب؟الجابو شنو وجا متين هو اساسا؟مشيت عليهو وانا بي اعصابي البايظهه ديك فجاة اشوفو بتحرك وبعتِر يعني م ماشي عديل وجاي بإتجاهي وبي حالتو دي شايل كريم، كنت عايزة اشاكلو واتنرفز فيهو اول م وصلتو الكلام راح مني بقيت اقول ليهو كنتو وين انتو من قبيل انا بفتش، فضل يعاين لي مسااافهه نظراتو دي لخبطتني قولته ليهو كريم تعال، قال لي مام ورقد في كتف صهيب على طول مشيت خليتهم وانا م عارفه الحصل لي شنو قدامو فجأة
مشيت الصيوان لي إمتثال قولته ليها انتي صهيب جا امس معاكم؟قالت لي صهيب جا؟لقيتي وين؟؟؟م جا ي زوله صهيب، قولته ليها اسي كان قدامي وشايل كريم، قالت لي م جادة صهيب جا؟قولته ليها جا والله، قالت لي غريبه كان قال كلو كلو م جاي لكن البركه في جيتو كدة اتصل عليهو ...
بعد الغداء جات عادت الجلد، الحله كلها وقفت تتفرج كالعادة طبعا خالي التاج دة قدر جلداتو الاتجلدها في اعراس الناس اخد راحتو فيهم، دخلته خليتهم فجاة جات إسراء اختي تكورك قالت لي اجري تعالي شوفي راجلك، قولته ليها في شنووو؟قالت لي بتجلد، قولته ليها م جادة طبعا كيف يعني؟قالت لي تعالي شوفي طلعته لقيتو بالفعل راكز وبتجلد، خالي التاج م جلدو لكن جلدو واحد من الحلهه وهو ولا حركهه م بتحركها والنسوان تزغرد ليهو، هبه قالت لي إتكلمي معاهو ي شهد الحاجه دي هو م متعود عليها، امتثال شغاله تقول كررر علي وتصور فيهو، بعد خلص لبس جلابيتو عادي ومشى مشت وراهو إمتثال،
بالليل في الحفله قعد شويه بشر لي خالي وطلع م قعد كتير، بعد الحفله خلصت ورجعنا بيتنا حبوبه عشه قالت لي انتي راجلك دة إتعشى ي بت؟قولته ليها م عارفه والله ي حبوبه، قالت لي م اظن إتعشى مع الناس قومي كدة جهزي ليهو صينيه وديها ليهو، قولته ليها حبوبه انا فترانهه ياخ والله، قالت لي فاطمه قومي ي فاطمه جهزي ليها الصينيهه دي خليها توديها لي راجلها، فاطمه قامت جهزتها إتصلته على احمد قولته ليهو وين انتو؟قال لي في الصيوان برة، قولته ليهو تعال شيل صينيه العشاء دي لو م إتعشيتو، قال لي نحن إتعشينا، قولته ليهو طيب تعال شيلها لي اخوك
ضحك قال لي من قبيل م تختصري وتقولي كدة ي اصليه طيب جاي، شلته الصينيه طلعتها لقيتو واقف برة شالها قال لي احي الإهتمام ياخ قولته احمد بطل حركاتك دي ياخ
صباح اليوم التاني كان الجرتق من الصباح، بعد الجرتق والفطور، صهيب قال لي محمد بعد كدة نطلع ي جماعه عشان ندخل بدري، خالي التاج قال ليهو ي زول م بتعدو اليوم دة معانا، صهيب قال ليهو لا والله ماف طريقهه صعبه شويه اعفي لينا، محمد قال ليهو البلد جميله وتفتح النفس بس ورانا إلتزامات لو م كدة كان الواحد قعد ليهو كم يوم ياخ
قال ليهم صح والله الالتزامات دي مقيدة عديلهه ي جماعه والله كنا نتمنى تقعدو اكتر من كدة، صهيب قال ليهو ي رييت والله، ، خالي قال لي انتي حترجعي مع راجلك صح؟قولته ليهو بخلعهه انااااا؟قال لي م تقولي ولا كلمه بعد كدة ترجعي طوالي مع راجلك، صهيب بقى يعاين لي، قولته ليهو خالي البيت جااايط وحبوبه براها الملم معاها البيت وارتبو بعد يومين ارجع، صهيب قال ليهو خالي التاج لو عايزة تقعد خليها كلنا عارفين جوطه بيت العرس م بترتب سرعهه محتاج كم يوم كدة، خالي التاج قال ليهو لالا والله ي زول تمشي معاك طوالي البيت دة حبوبتك عماتك واخواتك ونسوان الحلهه كلهم قاعدات م بقصرو معاها، جهزي نفسكك سرعهه عشان تمشي مع راجلك دة مش كان كلامك انتي زاتك؟
إتزكرته العملتو كلو يعني انا لو رجعتهه معاهو كإني م عملته شي وم بقدر اوريهم المشكله بيني وبينو لاني عارفه اهل سعد بفكرو في شنو وم عايزة اديهم فرصه، بقيت بين نارين، مشيت الاوضه وطلعته شنطتي وبقيت ارتب فيها بزعل طبعا جو اخواتي وحبوبه وعماتي بقو يحنسو فيني، قولته ليهم انا اساسا تاني م جايه يتكلم معي قدام اهل راجلي بالاسلوب دة كانو بطرد فيني عشان شنو يعني؟هم حيفهمو شنو؟إنو اهلي م دايرني؟اساسا هم فهمو كدة لكن م مشكله والله تاني البلد دي جنازة م ادخلها، حبوبه قالت لي ي بتي م كدة لكن انتي من جيتي طولتي وهو م دايرك تهملي راجلك وبيتك وراجلط عشان كدة، قولته ليها طولته شنو ي حبوبه ياخ انا م تميت شهرين لسه، فاطمه قالت لي احمدي ربك انا اسبوع م بخلوني اقعد ياخ
جهزتهه ملابسي وطلعته إستحميت وحممتهه ولدي ولبستو وانا زاتي لبسته وطلعتهه كانو جاهزين هم اساسا منتظرني انا بس، فجاة نادتني عمتي فتحيه وكان معاها خالي التاج وعمي الطيب قالت لي ي بتي قلته لو في طريقه تخلي لينا الولد دة كم يوم كدة بعدين يجيبو ليك خالو سامي، بقيت واقفهه طبعا وبعاين ليها لأني عارفه نواياها الوسخهه، خالي التاج بقى يحك في راسو، عمي الطيب قال لي هو الطلب صعب شويه لكن، جا سامي قال ليهم خير إن شاءالله ي جماعه، امو قالت ليهو قلنا شهد تخلي لينا ولد سعد يومين كدة بعدين ترجعو ليها انت، سامي قال ليها م منطق طبعا ي امي تخلي ولدها وراها وهو زاتو م بقعد كيف يعني تفوت ولدها قولو كلام منطقي شويهه، امو قالت ليهو نحن م ماسكنو منها مرة واحدة لكن في النهايه الولد ولدنا يعني قعدتو معانا م بتضرو بي شي ولا محتاجين نستأذن شان ناخدو ولا كلامي دة غلط ي اخوانا؟سامي قال ليها م غلط في حاله انو كان بيناتكم حيطهه، لكن الام تخلي ولدها في وادي وهي تكون في وادي اكبر غلط والشافع صغير يعني م بتحمل، امشي ي شهد ولدكك في طرفك الله يسهل عليكك لو إشتاقو ليهو يلحقوهو مواصلات واحدة بتوصلهم، يلا ي شهد اسمعي الكلام، شال مني كريم ومشى بيهو على عربيهه صهيب، قولته ليهم يلا مع السلام ي عمي الططيب، عمتي دي كشرت وشها وملامحها إتغيرت حتى م ودعتني، سامي واقف مع صهيب قال لي يلا ي شهد، مشيت عليهو وانا كأني مكسورة خاطر لاني م حسبته حساب إني ارجع دة ابدا، حصلتهم سامي فتح لي الباب القدامي بتردد ركبتهه ناولني ولدي وقفل الباب قال لي يلا مع السلامه وبقى يلعب في كريم، خالي التاج جا قال لي هويييي اها يلا، سكتته م رديت عليهو، قال لي صهيب شوفها مادة بوزها مترين عشان قولته ليها تمشي اسمعي ي بتي ها من عرستي تاني بيت راجلك دة بيتكك كلام تمشي بيت اهلك تقعدي بالشهور دة مافي فهمتي احمدي ربك اداك راجل عديل زي الزول دة كدة وضرب صهيب في كتفو، جات حبوبهه وعماتي وباقي اهلي كلهم ودعوني في العربيهه وانا من الزعل دموعي جاريه عشرة عشرة
صهيب ودعهم وركب وإتحرك، طبعا برانا في العربيه م معانا زول، قولته ليهو وقف العربيه، فضل سايق، قولته ليهو قولته ليك وقف العربيه عايزة اركب ورا، قال لي م عندي ليك زمن انا لو شايفه في طريقه بترجعك ورا من هنا ارجعي كمل سواقتو ولا كأني بتكلم معاهوو بقيت ابكي اصلا دموعي م وقفت وكريم شغال يقول ليهو بابا، بابا ماما ثوفها ها ويوصف ليهو على عيوني وهو بمسح لي في دموعي وخلاص هو زاتو عايز يبكي، انا ملفته وشي على الشباك طبعا فجأة كريم قال لي ماما ها، بقى يجوط اتلفته عليهو لقيتو ماسك مناديل ورق في يدو مسح لي بيها وشي حضنتو وزدتهه في البكى زيادة مافي زول في الدنيا دي احن علي منو والله العظيم
فضلنا ماشين وماشين فجأهه جاتو مكالمه رد قال "طيب تمام "وقف العربيه ونزل شويه كدة جا راجع شايل ليهو كيس، طلع مويه شرب كريم واداهو ماذا واداهو بسكيوت وقال لي الكيس دة فيهو اكل جايبنو اهلك ودي المويه، لفيت وشي منو وانا ساكته اتحرك باقصى سرعتو وتاني م وقف الا لما وصلنا ودخلنا الخرطوم، لما ضمنتهه خلاص دخولنا قولته ليهو اسمع عشان اكون واضحهه معاك من اسي انا جيت معاك عشان مجبورة وعشان عندي اسبابي الخلتني اوافق اجي بس م عايزة اعيش معاك لا في بيتكم ولا في غيرو تمام، نزلني في اقرب شارع وامشي خليني وكأني م كنتهه معاك
، وقف العربيهه قال لي افتحي الباب انزلي، يلا انزلي، بس قبل تنزلي خلي الولد في مكانو وامشي محل ماشهه وشال مني كريم، قولته ليهو انت جنيت دة ولدي انا انت منووو لمن تقول لي م تشيلي ولدكك اديني ولدي، ولا إشتغل بي إتحرك بي عربيتو مشى وهو مرقد كريم قدامو، واكتر حاجهه تغيييظ برودو والله ولا كأني بنبح معاهو واصل مشيهو لغاااايهه م وصلنا البيت وضرب بوري شديييييد فتحو ليهو الباب دخل، نزل وفتح الباب شال كريم ومشى، بعد مساااافهه نزلته دخلته وراهو دخلته البيت كان فااااضي ولسه ناس إمتثال م وصلو، طلعته مشيت على غرفتي فتحته الباب م لقيتو في غرفتي لا هو لا ولدي، على طول طلعته مشيت ليهو في غرفتو فتحته الباب لقيتو بقلع في قميصو وكريم نايم في سريرو، قولته ليهو انت حركاتك دي قاصد بيها شنو يعني؟عايز تثبت شنو يعني انك رجعتني البيت ومستخدم ولدي وسيلهه؟انا قلته ليك م دايرة اقعد معاك في بيت واحد م طايقهه العيشهه معاك ياخي قولته ليك نزلني في اقرب شارع م قولته ليك جيبني بيتكك فهمكك شنووو انت يعني غصب اعيش معاك بتغصبني كدة لمتين يوم ولا يومين ولا تلاتهه؟؟قرب مني وبقى يعاين لي مسااااااافهه بعدها قال لي ولا ثانيهه فهمتي؟؟انا لو علي لو قولتي انزلك في خلا م فيهو اي شي بنزلك ولا فارق معي، الحاجه الوحيدة البتخليني اتجاوز الهبل الانتي بتعملي فيهو دة ولدكك الما عندو ذنب في جنكك دة كلو!!!
اسي لو عايزة تطلعي اطلعي امشي محل ماشه سواء كان الشارع او غيرو انتي حرة شنطتكك زاتها م دخلتها ليك البيت، بس زي م قولته ليك قبيل امشي براك وإن شاءالله الدرب اليودي م يجيب وابشركك إذا انتي م طايقهه العيشهه معي انا وشكك دة م طايق شوفتو ف شنو الله يسهل عليكك ...
نتلاقى®ذات إنتفاضهه 28
الفصل التاسع والعشرون
عايزين باقي الحلقات و التصويت ضعيف جدا يعني الحلقه الفاتت 8 معلقين عايزين التكمله وماف الا تصويت واحد بس ع الجزء شدو حيلكم و اعملو تصويت ع باقي الحلقات عشان الروايه ترتيبها يترفع
بس زي م قولته ليك قبيل امشي براك وإن شاءالله الدرب اليودي م يجيب وابشركك إذا انتي م طايقهه العيشهه معي انا وشكك دة م طايق شوفتو ف شنو الله يسهل عليكك، بقيت واقفه ومربعهه ليهو يدي طبعا منظري بقى شين قدامو وانا كلامي كلام زول جادي عايز يطلع يمشي وكلامو مستفز اكتر لو قعدتهه حكون كأني إتكسىرتهه قدامو وإستسلمتهه للأمر الواقع
طلع لقاني عايزة اشيل كريم مسكو مني، بقيت اتقالع معاهو فيهو وكريم نايم فجأة صحى بقى يبكي شالو وقال لي م تجبريني ارفع يدي عليك عشان م حيحصل خير صدقيني، بقى يعاين لي بي غضب طلعتهه مشيت غرفتي وانا مغيوووووظهه عايزة اطق من الغبن، دخلته غيرتهه ملابسي وبعد مسااافهه وانا ماشهه وجايهه لغاايهه م جاتني لحظهه كدة رقدتهه نمتتهه،
اليوم التاني صحيت متأخرة بعد صلاة الضهر وانا في الحمام سمعتهه صوت حبوبه بتقول لي شهد، قولته ليها ايوة ي حبوبه، قالت لي انتي في الحمام طلعته قولته ليها صباح الخير، قالت لي صباح النور كانت ماسكه كريم في يدها، قالت لي الفنجري دة من قبيل لافي قلنا نجي ننزلك تاكلي ليك حاجه م تنومي بالجوع كدة، قولته ليها اسي انا كنت نازلهه ليكم تحت عايزة اسلم على عمتي عواطف امس م لاقيتها، قالت لي سمح يلا ي بتي، لبستهه توبي ونزلته وانا شايله كريم، نزلنا مشينا على المظلهه، وصلنا عمتي عواطف لما شافتني انا حسيتها غيرت وشها، وصلتها قولته ليها عمتي عواطف كيفكك عايزة اسلم عليها بالكتف مدت لي يدها وقالت لي اهلين كيفكك، قولته ليها الحمدلله انتو كيفكم، قالت لي بخييييير م عندنا عوجه،
يعني كأني كنت قاعدة معاها امبارح وم كنت غايبه من البيت دة قريب شهرين، م قالت لي حتى مبروك لي خالك ولا كيفهم اهلك ولا اي شي، حبوبه قالت لي اقعدي نجهز ليك الأكل، قولته ليها لا ي حبوبه خليها انا اصلا م جعانهه، قالت لي ي بت ها م جعانهه في عينكك اقعدي قلتهه ليك، قعدتهه مشت جابت لي الأكل انا باكل والأكل م بتبلع لي حتى،
بعد يومين وانا ماشه على غرفه إمتثال سمعته عمتي بتقول"إتعودت على وضع هنا دة يختي تاني بيت اهلها بتقعد ليها، م ياها مشت وجات راجعه زول من تربيه البقر والحمير والغنم لقى نعيم زي دة تاني بفوتو؟
غايتو صهيب ولدي دة بس مكتوب ليهو الشقى، انا م حاولت تعمل لي حركات لكن اديتها في راسها طوالي الا عمتي ياها المكبرة ليها كومها ساي، اي لالا موضوعو مع رنين دة بتم إنشاءالله م بخليهو انا زاتي، والله كان تقعد كان تخليى بعداك هي حرة ولدنا بنعرس ليهو البتستاهلو جدجد...على طول إتحركته، عرفتها هي بتفكر في شنو وزعلته زعل من كلامها عني، يعني بقيت محتارة انا استحمل شنو ولا شنو بس خلاص فاض بي،
عدت الايام وكانت ماف شي في حياتنا يتقال عليهو ماف تطور نفس الروتين اليومي بتاع حياتنا، وتعامل عمتي معي بقى جاف شديد بس كنت بستحمل كلامها الشين عشان انا في يدي غير كدة وصهيب محرمني الطلعه طبعا م قالها لي بس منبه الحرس وحتى لو طالعه م اشيل معي كريم يعني اطلع براي، هو ماسكني من يدي البتوجعني عارفني م هطلع بدون ولدي، وهو خالص خالص م قاعدة اشوفو بجي مرات لانو م قاعد معانا في البيت، في يوم بالليل جاتني مكالمه صحيت مخلوعه من صوت التلفون لقيتو صهيب، الزمن متأخر طبعا وهو م قاعد يتصل علي خالص قلت في شنو ي ربي، فتحته الخط، قال لي الو شههد، صوتو كان غريب صوت زول هزيل كدة، قولته ليهو ايوة في شنو، قال لي ممكن تجيني، قولته ليهو اجيك وين ولشنوو، قال لي ي شهد انا تعبان شويهه وم عايز اكلم زول من ناس البيت، قلته ليهو بخلعه مالك ي صهيب في شنووووو؟قال لي تعالي انتي بس وم تكلمي زول خلي البواب يكلم اي واحد من الحرس يوصلك انا بوصف ليهم، قولته ليهو صهيب وريني انت مالك صوتك دة كدة، قال لي شهد م تكتري، لبسته توبي وطلعته مستعجله إتلاقيت مع احمد ي دوب داخل قال لي شههد مالك ي زولهه، بقيت اتمتم في الكلام، قال لي ماشه وين بالليل دة لابسه توبك، قولته ليهو بتقدر توصلني؟قال لي وين؟قولته ليهو بحكي ليك بس م اسي، قال لي تعالي ركبنا العربيه واتحركنا قال لي في شنو، قولته ليهو اتصل علي صهيب صوتو متغير م عارفه الحاصل عليهو شنو بس قال لي اجيهو وم اكلم زول منكم، قال لي دقيقهه، إتصل عليهو م برد، قال لي كدة اتصلي إنتي، رجعته إتصلته عليهو برضو م ردة، قولته ليهو انت عارفو ساكن وين؟قال لي اي عارف، إتحركنا وانا خلاص اعصابي تلفت م عارفه الحاصل علي شنو بس حسيتها اطول مسافه مرت علي، وصلنا طلعنا بالأصانصير م حسيت بالخوف من شدة جوطه التفكير الانا فيها، احمد دقهه الباب، ربع ساعه نحن بندق في الباب وبنتصل وماف رد، فجأة الباب فتح لقيناهو هو، حالتو كانت يرثى لها وملفوف ليهو شاش في وركو وهو وشو م بتفسر قولته ليهو في شنو، احمد مسكو قال ليهو صهيب في شنو مالك؟صهيب م كان قادر يتكلم حتى، احمد سندو ودخلو الغرفه، قولته ليهو اجيب مويه، قال لي اي جيبيها، صهيب اضراسو كانو بضربو في بعض من شدة م برجف وجسمو كلو نازل مويهه في نفس الوقت، قولته ليهو احمد خلي نودي الدكتور
قال لي اهدي، وجيبي لي اي مفرش من الدولاب، جبتو ليهو غطيناهو بتلاتهه مفارش وعملنا ليهو مكمدات بالمويهه الباردة لأنو جسمو كان نار بس، يهدأ شويه يقول لينا انا كويس انا كويس ي جماعه م تخافو، احمد قال ليهو اخد ليك نومه م كويس ولا اي شي، وبعدين الحاصل شنووو؟رجلك دي مالها؟قال ليهو حاجه بسيطهه، قولته ليهو حاجه بسيطه دي زي شنو؟؟قال لينا ماف شي قلنا رايش بتاع طلقه بس دخل لي فيها، قولته ليهو بخلعه طلقهه يعني ضربوك طلقهه وانت بتقول حاجه بسيطهه، قال لي اهدي، احمد قال لي شهد، قولته ليهو م سامعو انت، قال لي خليك معاهو انا نازل وجاي، صهيب قال ليهو ماشي وين م تكلم زول من ناس البيت، قال ليهو لالا م بكلم زول جاي بس، طلع خلانا في الغرفهه، قولته ليهو لييييهه بتعمل كدة وعشان شنو بس إنت جنيت؟قال لي م تكتري ي شهد، سكتته وانا واقفهه، قال لي اقعدي مالك واقفه، اول م قعدتهه قال اخ، قولته ليهو الواجعك شنو احسن نمشي المستشفى بدل حالتك دي، قال لي م ماشي بس حاسي راسي دة غاطس تحت الأرض ورجولي فوق، قولته ليهو دقيقهه جيت صلحته ليهو المسند قولته ليهو كدة احسن؟قال لي اي، عايزة اتحرك من جمبو مسكني من يدي قال لي م تمشي ي شهد عايزك انا اقعدي جمبي في السرير، قعدته جمبو وهو ماسك يدي لسهه، بعاين لي وسرحان في وشي، بعد ها شبه نام، احمد جا داخل قال نام، قولته ليهو ايوة، قال لي مشيت الصيدليه جبته ليهو المسكنات ديل، قولته ليهو لما يصحى نديها ليهو، قضينا الليل داك كلو قاعدين حارسنو وهو الحمه مخلياهو يهضرب عديل، احمد بقول لي امشي نومو خليهو لي، وانا بقول ليهو لا انت امشي نوم بقينا نتعازم في النهايه نمنا في الكراسي، صحيت الصباح طلعته خليتهم نايمين دخلته المطبخ لقيت حجات الشاي جهزتو ليهم، ولقيت التلاجه فيها جبنه وبيض وزيتون وزبادي وطحنيه ومربى جهزته الفطور بالمرة، وخلطته ليهم عصير برتقال، وانا عايزة بفتش في الصحون حسيت بحركه إتلفتهه لقيتو صهيب، قولته ليهو الطلعكك شنووو؟قال لي اتحبس يعني؟قولته ليهو صباح الخير بقيت كيف، قال لي احسن بكتير، قولته ليهو الضربك منو انت إتشاكلتهه ولا مالكك؟قال لي ضروري تعرفي، سكتته بعد مسااافهه قولته ليهو لا م ضروري بس المرة الجايه اعمل حسابك عشان م تتصل للناس انصاص الليالي وطلعتهه خليتو، احمد صحى قولته ليهو احمد ارح وصلني البيت، قال لي انا زاتي طالع صهيب بقى كيف م شايفو هنا، قولته ليهو كويس داك ياهو حايم واسي قاعد في البلكونهه، طلع مشى ليهو وانا وقفته لأحمد جمب الباب، طلعنا مشينا وانا زعلانهن من نفسي زعل لاني جيت وبقيت اقول لنفسي اريتني م جيت، إن شاءالله يموت أنا مالي مالو، لما رجعنا لسه ناس البيت م كانو صحو طوالي مشيت دخلته غرفتي لقيت كريم ماف، نزلته افتش عليهو لقيتو مع سارة شغاله تنضف ومقعداهو يشرب في اللبن، قالت لي صحى قبيل قعد يبكي انت كنت ماف، قولته ليها اي انا مشيت البقاله هنا، قالت لي إتأخرتي، قولته ليها كان في زحمه شان كدة خلاص خليهو معاك، رجعته الغرفه حاولته انوم النوم غلبني وانا راسي يودي ويجيب وبالي مشغول عليهو وفي نفس الوقت عروقي عايزة تطق، فضلته اليوم كلو على نفس الحاله وكل م تلفون زول من ناس البيت يضرب قلبي يرفني على اساس إنو دة هو، بالليل وانا بفكر اضرب ليهو وم اضرب ليهو فتحته الواتساب شايفاهو مغير صورة بروفايلو وخاتي صورة ليهو مع بنات كدة ماخدنها في الشارع اظن كان ولا وين م عارفه وهو متصل يعني قاعد في الواتسب، جدعته تلفوتي ورقدتهه نمتتهه، عدت ايام وهو بجي وبسوق كريم احيانا بطلع معاهو وكذاا انا يئستهه من روتين حياتي المقرف دة في يوم قاعدة مع إمتثال قولته ليها انا عايزة اشتغل، قالت لي جنيتي؟قولته ليها مالي اسي انتي مجنونه عشان شغاله؟قالت لي م كدة بس تشتغلي شنو ي شهد، لما فكرته لقيت نفسي بتقول لي بجد تشتغلي شنو وانتي حدك قاريهه لغاايهه خامس اساس، قولته ليها طيب عايزة اعمل مشروع، قالت لي مشرووع؟ مشروع زي شنو بالزبط؟قولته ليها م عارفه المهم مشروع اشتغل فيهو، قالت لي عندك راس مال انتي بعني؟قولته ليها اي، قالت لي المشكله الحاجه دي عايزة دراسه دقيقه م على طول كدة، قولته ليها م قصه المهم انا عايزة اشتغل بجد، قالت لي طيب انا كانت في بالي فكرة إني افتحةمحل ملابس بس كنصلتها مع الشغل بتاع المستشفى وكدة، قولته ليها تفتحيهو وين يعني م فهمتكك؟
قالت لي في اي مكان م حددته بس الفكرة كانت في بالي واسي، قولته ليها طيب شوفي لو كويس نعملو، قالت لي الحاجه دي محتاجه سفر م ساي، قولته ليها م مشكله سافري انتي، قالت لي انا الفترة دي بالذات ثانيه م بدوني ليها إجازة، قولته ليها المهم بس الفكرة تكون مطروحه وقت م لقينا فرصه ننفذ وانا م عندي مشكله، قالت لي انا بكون شريكه معاك بالنص للزمن داك اموري بتزبط، قولته ليها المهم حاجه تطلعنا من الزهج دة ياخ انا قرفانه نفسي قالت لي اطلعي انتي ي شهد مع صهيب خليهو يجي يطلعكم، قولته ليها بسوق كريم، قالت لي اطلعي معاهو انتي كمان،
قولته ليها م بقدر هو من تلقاء نفسو م قال لي كدة، قالت لي كلمتك قولته ليك إتلحلحي بتجي بت كلب تخطفو والرجال ديل م بنضمنو بالذات الفترة دي شايفاهو مع المهندسين بتاعينو ديل شغالين ليهم في بيت ناس واظن معاهو كم مهندسهه يشيل ويرفع صورهم إستوري اقعدي إتعاوري كويس البركه في الحنه والدخان الخالتي بقت تغصبكك عليهم ضحكتهه قولته ليها لو م حبوبه زاتي م بعملهم ها
في فترة كدة اهل صهيب قررو يمشو عمرة، حبوبه وابو صهيب وعمتي عواطف، جهزو نفسهم ومشو، فضلنا انا واحمد ومحمد وإمتثال، احمد بكون كل الوقت صايع، محمد دة في الدوام وإمتثال برضو، وانا على الدوام براي لانو اكتر وقتي كنت بقعد مع حبوبهه فرقت معي شديد في يوم إمتثال قالت لي عندي عرس اخت صحبتي شديد تمشي معي بدل كتمه البيت دي، قولته ليها م ماشه ي زولهه
حنستني كدااا قولته ليها م ماشه ي زوله بري، قالت لي اصلا انتي منفسنهه جهزت طلعته معاها قالت لي الله جاايهه مطرة شوفي السحاب شايل كيف، قولته ليها الحفله م بتبقى صح، قالت لي في صاله الحفله م بتقيف
قولته ليها م تلقاك في الشارع تعالي بدري، قالت لي بطلع قبل تنتهي ي بت ها اصلا انا ماشه عشان م تزعل عشان كدة قولته ليك ارح معي عشان تغزريني، قولته ليها اتوكلي ي ستي، واحمد عندو كم يوم ببيت برة عندو ابو صحبو متوفي ومحمد اصلا معظم وقتو في الدوام، اول مرة اخاف من البيت دة كدة كبير وصاني شديد والدنيا ليل وسارة قلته اقعد اتونس معاها او اجيبها تحضر معي في التلفزيون مشيت ليها في غرفتها لقيتها تتكلم بالتلفون اول م فتحته الباب قالت لي دايرة حاجه اجيبها ليك، قولته ليها لا
رجعته غرفتي اول م دخلته باب الغرفه دق فتحتو لقيتو صهيب وجسمو كان مبلول لي شعرو، قال لي وين الناس ديل إمتثال واحمد، قولته ليهو امتثال عندها عرس مشت واحمد عندو ابو صحبو متوفي قاعد ليهو يومين معاهو، قال لي امتثال مشت عرس في المطر دة كلو، قولته ليهو برة في مطر؟؟قال لي غزيرة شديد كمان، طيب ياخي انا عندي ملابس جبتهم الصباح لي سارة قلته ليها تغسلهم لي م عارفاها غسلتهم ولا لأ؟قولته ليهو قبيل كانت بتغسل فيهم لكن م عارفاها ودتهم وين لكن كدة دقيقه، قال لي خلاص خليهم خليهم رجع غرفتو وهو، إتزكرته انو سارة دي زي الفي جزؤ من الملابس طلعت شرتهم في السطوح، قولته كرر علي من الصباح تغسل المطرة تكون غرقتهم ليها طلعتهه مستعجلهه فوق، وصلته السطوح لقيتهم بالفعل شبه مبلولات والمطر كتير نزلتهم من السلك ونزلته انا ملابسي زاتها إتبلت لانو المطر كان كتير، مشيت على غرفه صهيب دقيت ليهو الباب م فتح دخلته لقيتو طالع من الحمام والبشكير في راسو، قال لي انا م قولته ليك خليهم، قولته ليهو ديل كانت معلقاهم في السطوح شبه إتبلو لكن م اتوسخو هوا المروحه بنشفهم ليك دقيقه بقيت اعلقهم ليهو في الكراسي، بعد خلصته حسيت بحاجه في راسي إتلفتهه لقيتو خاتي لي البشكير بقيت اعاين ليهو عايزة انزلو من راسي مسك يدي وشال البشكير وبقى ينشف لي بيهو شعري ونزل لي وشي، قولته ليهو خلاص انا طالعه، قربني عليهو اكتر وهو ساكت وبعاين لي نزل البشكير مشاهو في رقبتي، بعدها بقى يفتح زراير الجلباب الأولى والتانيه والتالته...
، طبعا كنت لابسه عينه الجلبابات الفيها زراير من قدام للنهايه ديك، فكه الزرار لغايه م وصل النص بعدها الجلباب وقع براهو وفضلته بالملابس الداخليه قدامو، كل دة وانا واقفه م اتحرك لي ساكن وهو إستغلى ثباتي دة وبقى مقرب علي اكتر وهو بنشف في اكتافي مسكته البشكير على اساس انو اغطي بيهو الجزؤ الفوقاني واريتني لو م مسكتو لانو بعدها رمى البشكير وقربني عليهو اكتر وحاوطني بيديهو حتى م كنت قادرة اتنفس من شدة قربو مني مشي يديهو في رقبتي، قولته ليهو بصوت
مبحوح صهيب خليني اطلع كريم بصحى اسع، قال لي هششششش ومشى اطراف صوابعو في شفايفي وبعدها قرب اكتر وهو بتحسس ملامحي بعيونو و باسني...
...
الفصل الثلاثون
مبحوح صهيب خليني اطلع كريم بصحى اسع، قال لي هششششش ومشى اطراف صوابعو في شفايفي وبعدها باسني، لما وصل المرحله دي انا حرفيا إتجمدتهه وبقيت اعاين ليهو وهو متمادي، في حاله زي دي إذا انا م ابديت اي ردة فعل الشي الطبيعي يفهم إني م عندي إعتراض عليها، ضماني عليهو وباسني في رقبتي وهو نازل لتحت على طول شالني ومشى بي على السرير...
م عارفه انا ليييه م قاومته، ليهه م قولته ليهو لا ي صهيب، هو يمكن يكون ماخد حاجه حبوب او غيرو لانو لو واعي هو حرفيا بيكرهني وزي م قالها م طايق يشوف خلقتي بس انا واعيهه م عارفه سمحته ليهو بالحاجه دي ليييهه وهو م غصبني عليها، بس ونحن مع بعض كان محتويني بطريقهه نستني نفسي ونظراتو لي كانت كأنو انا حاجهه حتتلاشى من نظرو م كان برفع عيونو من وشي، وم اتكلم معي خالص بس نظراتو كانت بتقول كل حاجهه، بعد ما حصل الحصل وهو بنفس الحاله م ناوي يرفع عينو مني إتحركتهه عايزة انزل مسكني قال لي م تمشي خليك، بعد مسااافهه قولته ليهو كريم، جراني ورقدني جمبو وغطاني قال لي م بتجيهو حاجه وم حيصحى م عايزك تبعدي مني ي شهد فهمتي؟باسني في جبهتي مسااافهه ومسك يدي ختاها في صدرو ويدو التانيه بقى ممشيها لي خدي وهو بعاين لي كأنو سرحان، خجلتهه منو غمضتهه عيوني وعملتهه نفسي نايمهه، وبالفعل نمتتهه، جاتني صحييهه كدة لقيت الواطهه اصبحت نزلتهه على طول لبسته ملابسي ومشيت على غرفتي لقيت كريم يبكي قدرتو، شلتو وبقيت اهدي فيهو لما سكت قولته ليهو طيب ماما داخله الحمام دقيقتين وبطلع، دخلته الحمام اول م بديت استحم قام يبكي، بقيت اتكلم معاهو من جوة الحمام واقول ليهو حبيبي خلاص طالعه والله طالعه، معليش دي ماما دي زعلتكك؟خلاص طالعه والله، فجأة سكت قولته ي ربي نام تاني؟من الإستعجال م شلته ملابسي معي الحمام لقيت البشكير إتلفيت بيهو وطلعته، اول م طلعته إتفاجأته بصهيب شايل كريم وبلعب معاهو بصوت واطي اول م شافني بقى يعاين لي وانا طالعه ملفوفه بالبشكير بس م عرفته ارجع ولا اقيف ولا اخت يدي فوق، بقيت مخلوعهه هو لما شافني وانا متوترة ضحكك كان لابس شورت بس م معاهو فنيله حتى، جا ماشي علي، على طول دخلته وقفلته باب الحمام، سمعته صوت ضحكتو قال لي طيب اخدي راحتك انا حأشيل كريم واطلع، قعدته شويه كدة في الحمام بعدها طلعته الغرفه كانت فاضيهه لبسته جلباب بسرعه ولفيت كعكتين لأنو لين، وطلعته مشيت المطبخ عشان اجهز اللبن لي كريم، وانا في المطبخ فجأة جاتني فكرة إني اجهز الشاي والفطور لانو امتثال هتكون نايمه وحتصحى جعانهه، بالفعل دة الحصل بديت اجهز فيهم فجأة اسمع صوت صهيب وكريم وهم جااين على المطبخ، انا رجولي حسيتها م شايلاني إتشلت خلاص يخواني بقيت م بقدر اقيف قدامو بعد الحصل
لما وصلو صهيب قال لي كريم ولقينا ماما، كريم قال ليهو ماما سمحهه؟صهيب قعد يضحكك، إتلفتهه عليهم لقيتو شايل كيس وكريم في يدو في حلاوة وشوكلاتهه شكلهم مشو الهايبر ماركت، صهيب قعد كريم في الكرسي وجا من غير اي مقدمات باسني في راسي وخدي مساااافهه وقال لي قبيل م خليتيني اصبح عليك ف من اجمل الحجات الممكن تحصل مع الواحد إنو يبدأ صباحو بيك ف صباح الورد، وانا متنحهه بعاين ليهو إتلفته منو وبقيت مكمله شغلي بحاول اصدق انو هو فعلا مستوعب الحصل بينا وهو واعي كدة ولا لأ، قال لي اساعدك في حاجهه؟هزيت ليهو راسي بمعنى لأ، قعد جمب صهيب وبقى يلعب معاهو، قال ليهو طيب ادي ماما شوكلاتهه، كريم بقى يقول لي ماما ها، ماما ها، قولته ليهو حبيبي انا م عايزة اكل انت سمح، وصهيب كان بعاين لي بطريقهه موتراني وم مخلياني اشتغل وانا بخت في صحانهه الفطور في الطربيزة صهيب وقف على حيلو وكان ماسك شوكلاتهه في يدو مسكني ودخل لي قطعهه منها في خشمي ورجع قعد، قولته ليهو الفطور جهز حتنتظرو إمتثال ولا اصحيها ؟، قال لي لا خليها م تصحيها خلينا نحن نفطر لأنو جعااااان شديد انا، وانت كمان ي كريم صح؟كريم هزة ليهو راسو بمعنى اي، صهيب قعد يضحكك، قولته عليهو طيب افطرو عايزة اطلع قال لي تعالي تعالي وين وين؟قولته ليهو في شنوووو عايزين حاجه؟؟؟قال لي م حتفطري انتي؟قولته ليهو انا م جعانهه عايزة امشي انوم لأني امبارح..
سكتته م قدرته اكمل كلامي، قام على حيلو ومسكني من يدي وقعدني في الكرسي وقال لي م هو عشان امبارح دي لازم تاكلي وانا م حأكل بدونكك فهمتي؟يلا، يلا ي شهد بطلي، لو م اكلته م حيخليني بديت اكل وهو مرة ياكل لنفسو ومرة يأكل كريم ويشاغل فيهو وكريم يضحكك، إنتبهته لنفسي لقيتها بتاكل بشراهه خجلت قمته قولته ليهو انا شبعتهه والله يخليك م تقول لي اكلي علشان م حاقدر، قال لي طيب، قولته ليهو حأنتظركم تخلصو عشان الم الطربيزة، قال لي لا امشي إرتاحي انا بخلي الشغاله تلمها او انا حألمها بنفسي، بقيت اعاين ليهو، قال لي مالك مستغربه على فكرة رغم إني متزوج بس في بيتي عايش عزابي لانو مرتي م جايبه لي خبر
قولته ليهو طيب طلعته خليتهم بفطرو وانا طالعه لقيت احمد داخل، قولته ليهو المختفى، قال لي شهدون، قولته ليهو بقينا نشوفك زي الحاجه السمحهه
قال لي م انا اساسا حاجه سمحهه ياااخ هههه ديل لسسسسهه م جو؟قولته ليهو منو؟قال لي ناس امي قالو متحركين الليله، قولته ليهو بجد م عندي علم والله، قال لي ي زولهه إمتثال م كلمتكك؟قولته ليهو امتثال من الصباح انا م شوفتها هههههه نايمه، قال لي اي امس كانت في حفلهه شايفها فايرة في الأنستغرام ه، محمد ماف؟قولته ليهو والله م عارفه م شوفتو لكن صهيب في المطبخ بفطر امشي اللحقهم، قال لي صهيب جا امس ولا شنووو؟قولاه ليهو اي، قال لي انا زاتي جعان شديد والله ومشى على المطبخ، وانا طلعته غرفتي، قولته لنفسي الحمدلله إنو امس من الصباح طبخنا طبيخ إسبوع واصناف كتيرة وإلا الليله كنت إتسيكتهه في المطبخ
رقدتهه نمتتتهه جاتني صحيهه لقيت صهيب مرقد كريم في نصنا ونايم معانا وكريم متكرفس صغير في حضن صهيب، بقيت اعاين ليهم وانا منعسسسهه عيوني لقيت نفسي تلقائيا مبتسمهه، جات في بالي فكرة إنو امشي اشوف المطبخ الناقصو شنو عشان عمتي عواطف دي قاعدة لي على الواحدة، نزلته مشيت المطبخ لقيت سارة نضف كل حاجه ورتبتها فكرته إني اعمل رز بكاستر وبالفعل عملتو وخلطته ليهم العصير جات امتثال قالت لي شهد صوتها مبحوح، قولته ليها ي دوب صاحيه؟وصوتك مالو من كواريكك العرس صح، قالت لي لا والله العربيه اامس العملتها فيني اسكتي بس إتعطلت في الشارع وإتصلته على احمد م برد، محمد تلفونو مقفول، حتى صهيب م برد غايتو إتجهجهتهه جهجهه والمطرة دقتني عشان شكلي إلتهبتهه، قولته ليها إنتي جادة لا حولااا يااخي، قالت لي وصهيب دة علشان الصاله قريبه من بيتو هناك م بعيدة قدر م إتصلته عليهو م ردة ن عارفه تلفونو دة كان جادعو وين، بقيت اعاين ليها وانا م عارفه اجاوب ليها بشنو
قولته ليها صهيب امس جا هنا وهو زاتو سأل منك قال لي المطرة برة كتيرة، قالت لي وبات هنا؟هزيت ليها راسي بمعنى ايوة جا يشيل ملابسو اظن
قالت لي اهااا فعلا هو قال م عندو غيار نضيف في بيتو هناك المهم انا جعانهه، قولته ليها الفطور جاهز، قالت لي طيب م عايزة شي غير المكرونه بالبشاميل العملناها امس دقيقه ادخلها المايكرو ويف، قولته ليها طيب، ونحن قاعدين فجأة الجرس ضرب، شويه كدة سمعنا سارة بتقول هي ماما جيتو وصوت حبوبه وهي بتسلم عليها، إمتثال قالت لي وصلو شكلهم انا نسيت موضوع جيتهم دة عديل طلعنا لقيناهم داخلين، سلمنا عليهم و...مع تعب السفر وكذاا طلعو غرفهم بعد م شربو المويه والعصير، بعد المغرب حتى جهزنا الغداء وصحيناهم علشان ينزلو وبالفعل كلهم نزلو للغداء، في لحظهه كدة صهيب شايل كريم وبشاغل فيهو وهم في الأكل او كريم هو الكان بلعب وصهيب متماشي معاهو لغاايه م فجأة كان كبايه مويه قاعدة جمب صهيب وكريم مع لعبو ضربها ووقعت إتكسرت، صهيب قال ليهو اها، عمتي عواطف بي نرفزة وزهج قالت "هو شافع صغير زاتو بختو في صينيه الناس الكبار لشنو م يأكلوهو براهو ويقفلوهو في غرفتو يعني ضروري ياكل مع الناس الكبار حتى يعرفو قلهه ادبو، كلهم بقو يعاينو ليها، حبوبه قالت ليها إتكسر الشر ي عواطف، عمتي عواطف قالت ليها م قلنا شي بس الشافع انت بتشبعو وبتطبعو اللقافه مع الكبار كل الوقت لزومها شنو، صهيب قال ليها امي في شنو اسي؟قالت ليهو اسي من قبيل انت شغال تلعب معاهو اكل زي الناس زاتو م اكلته وهو بكون ماكل يعني شبعان من لعبو دة طيب م تقفلوهو في غرفتو زمن اكل الناس الكبار، صهيب قال لي بنرفزة شهد هاك ولدك هاك، انا زاتي مصدومه من نبرتو يعني كأنو بايد كلام امو، قمته على حيلي وشيلته كريم، حبوبه قالت ليهم اسي في شنو بت الناس من قبيل داخله ومارقه م اكلت، ابوهم قال ليهم عيشتكم كلها نقاشات بس حتى وانتو بتاكلو تتناقشو، شلته كريم طلعته بيهو وهو بقى يبكي ضربتو، اول مرة احس نفسي إتفششتهه فيهو ضربتو ضرب لمن بقى يتنهد، صهيب جا داخل وراي لقاني بضرب فيهو وبقول ليهو اسكت يلا اسكت هسسسس م اسمع صوتك دة ي قليل ادب، مسكني قال لي بي نهرة انتي جنيتي في راسك دة بتضربي الولد زنبو شنووو؟قولته ليهو فكني وم تدخل انت مالك اساسا؟شال كرين وطلع بيهو وم جا راجع تاني، وانا بجد ضميري أنبني لأني في لحظه غضب ضربته ولدي وهو م ليهو ذنب بس إستفزاز عمتي لي هو الخلاني اعمل كدة
فضلته قاعدة منتظرة وم طلعته ولا إتكلمته مع زول، جاتني حبوبه قالت لي عواطف دي م تشتغلي بيها اصلا هي كلامها حار كدة قعدت إتكلمت معي كدااااا بعدها قالت لي تعب السفر ي بتي داخل عضامي والله رجولي ديل م حاسه بيهن شان كدة ماشه اخد لي غمدة للصباح كدة، قولته ليها طيب ي حبوبه تصبحي على خير، قالت لي تلاقي الخير إن شاءالله ي بتي، طلعت خلتني وانا ماشه وجايهه منتظرة صهيب يجيب لي ولدي، إتصلته عليهو م برد
اتصلته للمرة التانيهه قال لي جاي في الطريق، قولته ليهو كريم كويس؟قال لي كويس، فضلته منتظراهم لغاااااااايهه م جا داخل شايل كريم في كتفو، وقفته على حيلي وانا ملهوفه قولته ليهو نام؟هزة لي راسو بمعنى ايوة، رقدو في السرير بقيت اعاين ليهو كان حتى وهو نايم بتنهد انا اصلاوعارفه كريم ولدي قلبو حار وزعلو كعب م بهدأ بسرعهه، قربته عليهو وبوسته مساافهه ياخي شوفتو كسرت قلبي، إتلفته على صهيب لقيتو بعاين لي قال لي لأي سبب من الأسباب حتى لو هو غلط م تضربيهو، قلته ليهو اخليهو يغلط يعني؟قال لي هو غلط عمل شنووووو؟؟ضربتكك ليهو دي هي الغلط هو طفل قولي ليهو لا عيب بس م تضربيهو الضرب م بربيهو فهمتي؟كان بتكلم معي بغضب، قال لي والاهم من كدة لما تزعلي م تتفششي فيهو، بدون م احس قولته ليهو الكلام دة قولو لنفسك م لي انا لأنك إنت الإتفششتهه فيني نسيت ولا اذكرك؟لغايه اليوم الصباح كنت معي بي وش وقدام اهلك بي وش تاني خالص اهااا نسيت م انت اساسا اخدته العايزو امس بالليل في السرير بعد كدة حبقى ملطش...قبل م اخلص كلامي جراني عليهو وقفل لي خشمي بيدو وقال لي ششششششششش بحبكك، رغم التصرف الساذج والغبي العملتيهو معي، رغم إني حاولتهه على قدر م اقدر م اشغل بالي بيكك بس إنتي اتقنتي تمثيلتكك وشربكتيني فيكك جدجد حتى غلطكك دة انا شايفو صح وبقيت ابرر ليك بي إنو تصرفك صح مقابل العملتو معاك انا، لفهه يديهو حوالي وقربني عليهو واكتر وهو ملصق انفو في انفي وكمل كلامو ب "لما إتضربتهه بالرايش حق الرصاص وتعبته في يوم زي دة انا مفروض اتزكر امي م اتزكرك إنتي صح؟بس انا م كنت عايز زول جمبي غيركك بالحاله الأنا فيها ديك كنت عندي إستعداد اجي من بيتي عشان اشوفك بس لقيت نفسي م قادر ف إتصلته عليك، ولأخر لحظهه في عرس خالك م كنت عايز اجي احضرو وبالفعل م كنت طايقكك وحتى رجلي م كانت بتسمح لي اسوق بس دخلته في نزاع مع نفسي عديل وفي النهايه لهفتي لي شوفتك هي الساقتني ليك وامس لما جيت كان بإمكاني اسال ساره م عاميان من شارع غرفتها بس انا اساسا جاي عشانك اشوفك انتي الملابس دي اخدتها حجه م اكتر م كنت متوقع انو الأمور حتصل معانا للدرجه دي بس كل البعرفو كان إني كنت مشتاق ليك شديييييد واكذب عليك لو قلت ليك قادر امسك نفسي منك انا عمري م حصل لي البيحصل جواي معاكي دة بحبكك انا ي بت الناس فتشتهه وم لقيت اي سبب يمنعني إني م احبكك حتى لو في قدام عيوني والخلق كلها شايفاها انا م شايفها ابداااا انا عارف حجم الشي الأنا عملتو وخلاك تتصرفي التصرف دة عشان كدة حتى وانا عايز م قادر اكرهكك حتى لو لسسهه حتمثلي اكتر وحتعيشيني في وهم برضو راضي انا بالحاجه دي وباقي معاك واي كانت المدة الحتاخديها اخديها م إنتي الزولهه البفترو من إنتظارها ولغاايهه اللحظهه دي انا حرفيااا لسسسههه مالي يدي بيكك ...
...
الفصل الحادي والثلاثون
واي كانت المدة الحتاخديها اخديها م إنتي الزولهه البفترو من إنتظارها ولغاايهه اللحظهه دي انا حرفيااا لسسسههه مالي يدي بيكك، وهو بقول في الكلام دة دموعي جات نازلهه عشرة عشرة رغم إني كنت متماسكهه وعامله قويهه، لما شاف دموعي إتخلع وم عرف يقول لي شي بقى يمسح لي في دموعي ويقول لي شهد انتي عويرة بتبكي لييييهه قلته ليك حاجهه غلط انا؟ضماني عليهو وبقى يهدي فيني بعد مسااافه من وقفتنا قال لي بطلي بكى قلنا وبقى يعاين لي وبسالني في شنو بس؟؟قولته ليهو كريم بكى كتير لما شلتو معاك؟قال لي وانتي بتبكي عشان كدة؟قولته ليهو اول مرة اضربو بالصورة دي قسيت عليهو شديد
رجع ضماني عليهو اكتر وهو ضاغط علي قال لي بكى بس م كتير شديد يعني هو زعل شديد وبعد طلوع روح حتى هدأ لكن نقول شنو إذا نحن الإتنين وقعنا في يد مرة قاسيهه زيكك كدة نتحمل بس رفعتهه راسي قولتهه ليهو بس انا م قاسيهه انت بتقول علي كدة وانت اساسا م عارف ظروفي شنو، م عارف مريت بشنو وعشتهه شنو في حيااااتي دي فعادي تقول علي اي حاجهه
قال لي وهو بعاين لي في عيوني حتى لو م عرفتهه العشتيهو انا هنا عشان اعالج كل مشكلهه إتكونت جواك بغض النظر عن اسبابها إتفقنا، والنقاشات حقت بيتنا دي انا بحلها ماشي؟بقيت اعاين ليهو، باسني في خدي وقال لي ها، قولته ليهو ماشي قال لي طيب بعد م نحن طلعنا اكلتي حاجه؟هزيت ليهو راسي بمعنى لا، قال لي تعالي، قولته ليهو صهيب، قال لي ولا كلمه مسكني من يدي ونزل بي على المطبخ فتح التلاجه طلع اكل دخلو المايكرويف بعدها قال لي يلا ناكل، قولته ليهو صهيب انا بجد م عايزة، قال لي شهدو بطلي حركاتكك دي واكلي، قلته ليهو بس دي م حركات
قال لي طيب م حركات يلا قولي بسم الله وبعدين انا زاتي جعان وحاكل معاك فهمتي يعني م جاي من فوق ومدخل الأكل المايكرويف عشان خاطر عيونك بس، عاينته ليهو، ضحكك قال لي عشان خاطر عيونك وبطني كمان
؟قعدنا وبدينا ناكل فجأة نسمع صوت بقول منو الفي المطبخ إمتثال دي إنتي، كان صوت عمتي عواطف طبعا انا اللحظه ديك إتخلعت، صهيب قال ليها نحن ي امي، صوتها كان بعيد تقريبا في الهول لما صهيب قال ليها نحن جات وبقت تعاين لينا تحديدا بتعاين لي انا من فوق لتحت قالت لينا قاعدين تاكلو، صهيب قال ليها تاكلي معانا؟قالت ليهو بري انا البأكلني نص الليل شنووووو؟بعدين م تخلو عدة وسخانهه بس سارة دي تعبت من النضافه الوقت كلو تاكلو وتوسخو وتخلو الحجات في محلتها غسلو معاكم العدة دي، صهيب بقى يعاين لي وانا ملامح وشي متغيرة، قال ليها امي وسارة هي بتغسل سااي م بتاخد مرتب يعني دي شغلتها وين المشكله يعني؟قالت ليهو والقروش دي الدافعها ليها منو؟؟؟لو على الدفع سمح اي زول يدفع ليها حق شغلتو عشان تشتغل تحتو هو زاتو التعويدة الطلعت جديدة شنو؟الواحد عمرو دة كلو م شاف شغاله بعينو انا بقول ليك كلامي دة عشان الواحد لما يبقى لاقي جديد ببقى كعب ورزيل، صهيب كان بياكل في كبسهه رمى الملعقهه في الصحن بغضب قال ليها طيب تمام ي حجهه، بعدها هي طلعت قمته على حيلي وبديت الم في الصحون فرغته الأكل ودخلتو التلاجه اساسا نحن م اكلنا كتير وصهيب طلع مشى خلاني، انا بقيت اغسل في الصحون وابكي، كلامها كان مقزز شدييد وجعني وجع في قلبي ايوة انا بحاول استحملها بس هي كلامها فوق طاقتي م بلقى نفسي غير إني ببكي منو، بكيت وانا بغسل في العدة بعدها جيت امسح الطربيزة جاني صهيب داخل وشايل توبي في كتفو، شال مني بشكير المسح قال لي ارمي الزفت دة ويلا، وانا دموعي م وقفت نهائي طبعا، قولته ليهو وين، قال لي اسمعي الكلام وبدون نقاش فهمتي، هو من الغضب عيونو كانت زي الجمر، لبستهه التوب قال لي ارح مسكني من يدي طلعنا برة البيت فتح لي باب العربيه قال لي اركبي، قولته ليهو ماشين وين وكريم نايم، قال لي كريم مرقدو ورا انا انتي اركبي قلته ليك اسمعي الكلام، ركبتهه ساق العربيهه وطلعنا وهو سايق وساكت وانا ساكته ودموعي في عيوني، الدنيا ليل والشارع فااااضي طبعا ماشي باقصى سرعهه عندو ياخ انا لمن برجف من الخوف وم عايزة اتكلم معاه لأنو لما يكون غضبان م بتفاهم، بعد تلت ساعه كدة وقف العربيهه اول م نزلنا إتزكرته وقلته لنفسي دي شقتو الجيت ليها مع احمد، فتح العربيه شال كريم وطلعنا بالأصانصير طبعا هو فوق شديد فتح الباب دخلنا الشقه ولع الأنوار على طول دخل غرفه كدة رقد فيها كريم جا طالع قال لي واقفه مالك؟فضلتهه واقفهه وبعاين ليهو، جا مسكني من يدي ودخلني الغرفه، قولته ليهو صهيب، قال لي انا عارف نفسي بعمل في شنو ي شهد وعارف امي بتتصرف التصرفات دي كلها عشان شنو، عشان كدة انا الفترة دي عايز اخليك تكوني بعيدة شويهه قربني منو وهو ممشي يديهو في خدي وقال لي م بقدر امنع امي من كلامها الشين لاني عارف لو عملته كدة حتتمادى، وفي نفس الوقت م بقدر اشوفك وإنتي بتتهاني او بتبكي بسببي م بقدر اقول ليك غير حقكك علي حبيبي بقى مقرب اكتر عايز يبوسني إترميت في حضنو وانا ببكي قولته ليهو بس انا م قاعدة اعمل حاجه غلط حتى بعمل حساب لتصرفاتي قدام كل ناس البيت، حتى ملابسي وملابس ولدي وكل حاجه بتخصنا انا بعملها براي ي صهيب والله حتى الغرفه دي انا بنضفها بنفسي م بخلي سارة تعمل حاجه بتخصنا انا وولدي
ضماني عليهو اكتر وقال لي عارف انا ي شهد زي م قولته ليك امي متعمدة تعمل كدة وبعدين يعني شنو لو خليتي سارة عملت ليك كل الحجات دي مش سارة هي المسؤله من البيت دة كلووو؟ م تبكي خلاص حبيبي يلا، رفع لي راسي ومسح لي دموعي وقال لييلا بعد كدة النوم تعالي مسكني من يدي وساقني السرير، رقدني وغطاني انا وكريم، إفتكرتو حيرقد جمبنا بس بعد م غطاني باسني وقال لي تصبحي على خير انا حنوم في الغرفهه الجمبكم دي لو إحتجتي لي اي حاجهه دقي لي الباب حاضر حبيبي؟فضلتهه اعاين ليهو وانا ساكتهه، قال لي في شنوو كمان؟هزيت ليهو راسي وقولتهه ليهو ماف حاجهه
بقى يهبش في لحيتو قال لي م حاتطمن عليك الا وانا ضامنكك نايمهه قعد جمبي وقال لي تعالي، قولته ليهو لا حأنوم والله، جراني ورقدني في حضنو وقال لي مش حتنومي يلا نومي، قولته ليهو وانت م نفسك تنوم؟قال لي بعد م اتطمن عليك انتي اول عشان م اطلع بجاي وتشيلي الليل بكى بجاي عارف حركاتكم انا
ضحكتهه قولته ليهو من كترة البنات في حياتك حافظهم بصمهه، ضحكك مساااافهه وقال لي دي نعتبرها غيرهه مثلاااااااا؟؟قولته ليهو يعني شنو غيرة؟ضحكك قال لي طيب يلا نومي، فضلتهه سرحانهه وهو بمشي يديهو في شعري ووشي، مع الحركهه دي عيوني زغللو لغاايهه م نمتهه وانا م حاسهه بشي غير إنو صهيب كان محتويني بطريقهه خلتني مستسلمه لتصرفاتو معي ومتقبلهه ليها، جاتني حالهه من الإطمئنان كدة غريبهه ودي الحاجه البتخوفني الشعور دة كل م يتكون جواي تجاه زول معين انا بفقدو للأسف صحيت الصباح م لقيت كريم جمبي نزلته فتحته الباب أتفاجأ بصهيب ماسك السياكهه وبمسح
وكريم قاعد في الكنبه ومركبين ليهو السماعه في إضنيهو وماسك التلفون في يدو، طبعا انا بقيت واقفه ومستغربهه وصهيب يغني ساااي وشغال يقول"ومشيت معاك كل الخطاوي الممكنهه وبقدر عليها وبعرفهااا...
صوتو بشع شديد طبعا فضلته واقفهه وانا شبهه بضحكك لغاايه م فجأة إتلفت على جردل المسح لقاني واقفهه، شكلو حسهه بالإحراج قال لي اهلين، اقصد صباح الخيييييير وبقى يحك في راسو، قعدتهه اضحكك، قال لي شايفهه صحيت من الصباح إتصلته على الشغاله تلفونها قافل وم بترد وم هاين علي اعلي تشوفي البيت بالشكل دة قمنا انا والبطل حقي دة وإتساعدنا، عاينته لي كريم وهو راقد وماسك التلفون زي الزول الكبير، قلتهه ليهو واضح إنكم إتساعدتو
قال لي ي زووووووولهه والله ونسني ونسهه دخل معي كل الاتجاهات في الشقه دي اساسا دة اخر مكان وشبه خلصتو، مستغربهه طبعا وانا بشوف الوش التاني لصهيب ه
قلته ليهو طيب، عايزة ارجع ادخل قال لي الحمام فيهو فرش ومعجون، قلته ليهو طيب، دخلته جهزته نفسي وجيت طالعهه حسيت بريحهه عطر حلوهه وباااردة ماليهه المكان وهم مافي، بقيت لافهه في البيت دخلته حته كدة لقيتها المطبخ طبعا شقتو فارشها فرش خرافي والمطبخ عاملو اسود بالأبيض تحلف تقول ساكناهو مرة شدة م مرتب وكل اطرافو تلمع وفيهو تلاجه عليها بابين، فتحته التلاجه لقيت باقات مويه وعصير في جك شربته منهم وانا طالعه هم جو داخلين صهيب شايل اكياس وكريم شايل ليهو عربيهه كبيرة، قولته ليهم جااين من وين؟قال لي مشينا جبناةحجات، دخل المطبخ دخلته وراهو بقى يشيل في الحجات وبدخل التلاجه، قولته ليهو خليهم انا برتبهم، قال لي جداا ماف كلمه بتعلى بعد كلمه ست البيت طبعا
لما قال كدة انا لمن قلبي عمل شحح، دخلتهم التلاجهه وبديت اجهز ليهم في الفطور...
في الجانب التاني حبوبه نازله في السلم وبتقول"والله لا البت ولا ولدها مافي ي إمتثال، ي بت ي إمتثال تعالي كدي، امتثال قالت ليها في شنو ي خالتي، قالت ليها شهد دي مافي انا من قبيل قايلاها نايمه مشيت ليها اصحيها لقيت الدنيا خلا، قالت ليها انا زاتي من قبيل مشيت غرفتها لقيتها مافي قلته يمكن مع صهيب او حاجه في غرفتو، قالت ليها انا ز بنقدر نمشي كدة انتي امشي شوفيها، إمتثال وهي طالعه السلم لاقاها محمد وهو نازل قال ليها صباح الخير، قالت ليهو صباح النور، حبوبه قالت ليها شوفيها وتعالي انا راجياك تحت، امتثال قالت ليها انا والله ي خالتي م بقدر امشي ادق ليهم الباب كدة ننتظرهم لمن يصحو بس، محمد قال ليها منووو؟قالت ليهو شهد في غرفتها ماف وخالتي بتسال، قال ليهم ياخ صهيب زاتو ما اظن يكون بايت هنا لانو امس وانا داخل البيت قريب ال 1 ونص صباحا شايفو طالع بعربيتو، حبوبه قالت ليهو طلع بعربيتو مشى وين؟ساقها معاهو يعني؟اوعى يكونو تاني اتشاكلو ورجعها اهلها بس؟كدة اضربو ليهم،
إمتثال قالت ليها والله ي خالتي إنتي دي بتقلقي ساااي يخخ دقيقه أتصل عليهو طيب، رفعت تلفونها وإتصلت على صهيب...
ونحن بنفطر صهيب تلفونو ضرب عاين للرقم كدة قفل التلفون، تاني الرقم إتصل ردة قال الو، اهلين ي إمتثال صباح النور، الحمدلله بخير وإنتو؟ااي معي لييييهه في شنوو؟جبتهم معي شقتي هنا، انتو كنتو نايمين عشان كدة م كلمتكم، ماف شي والله، طيب اديني ليها، ااي ي حبوبه كيفكك تمام، صباح الخير عليك، ي حبوبه والله انتو كنتو نايمين وانا م حبيت اصحيكم بس اي هم كويسين م عندهم عوجه، ماف شي بقولو عليهو انتي عارفه نقاشات امي الكتيرة الما بتنتهي دي بس إختصرته عليها الموضوع قولته اجيبهم بجاي عشان لا هي تحرق اعصابها لا ديل يسمعو فارغ، خلاص تمام، ختهه التلفون في الطربيزة ورفع حواجبو بضيق كدة، قولته ليهو نرجع؟لو الموضوع بعمل ليك مشاكل احسن نرجع عشان م..قاطعني وقال لي الموضوع حتى لو بسبب لي مشاكل مقابل راحتكم تبقى حبابها الف المشاكل، قولته ليهو حبوبه زعلت مني؟
قال لي لا ابداا يلا كملي اكل وم تركزي حبيبي،
في البيت الكبير حبوبه بتتناقش مع عمتي عواطف ويتقول ليها بسبب حركاتكك دي ي عواطف الفي الغربهه م داير يرجع عشان مشاكلك مع نسوان العيال بدون سبب، اسي شهد دي وريني عيبها شنو؟بت هديهه ورضيهه م فيها ميل مالك عليها؟ انا دي ياهي قدامك حصل سمعتك كلمه شينه؟م بقيت ليكي ام؟عمتي عواطف قالت ليهو هوي ي عمتي هوي انا دي لا كعبه، لا بخيله، لا رزيله، لا معيوبهه كان على مرت ماذن هي براها البتشيل وتشربك وتنقل القواله والسواطه وانا وقفتها في حدها وبس، وكان على صهيب واحد وإضينهه وراسو خفيف انا قلته شنو زاتو؟عشان قلته ليهم نضفو مكان اكلتو بعد تخلصو اسي دة كلام بجيب زعل؟عشان تعرفو البت دي خبيثهه وبي 1000 وش كيف طوالي باقي الليل داك لفت للولد راسو وخلتو يطلع من البيت انا عرفتها والله كتلهه حيلها دي م كانت سااي خسيسهه وخبيثهه، هي زاتها لو م كدة كان إتطلقت من راجلها الاول قال ليك دكتور قدر الدنيا ي يمه قالو غلغلت الراجل لمن طلقها بالمحكمه البت دي مجرمه م تشوفوها كدة وانا لما اقول ليكم الكلام دة انتو م بتصدقو اسي الحمدلله شوفتو بعينكم نقاش بسيط لفت للإضينهه داك راسو الوسخهه ام تلاتهه رجال لكن انا بخليها؟والله م اخليها اكحلها بشطه عشان م تقل ادبها علي انا وتلف راس ولدي الجايباهو من بطني علي والله هيا بتي كانت صادقهه في نظرتها تجاها ياها حاله اللاقي جديد عشان كدة زي م قالت تجيبها شبعاانهه من بيت ابوها ولا تجيبها مقطعهه وتشبعها في بيتكك بتكبر كومها براها
في الجانب التاني انا بقيت اكل بدون نفس م عارفه بس فجاة حسيت انو الموضوع دة حيجيب مشاكل وحيفتح مواضيع وطلعتنا في حد زاتها م كانت حلوة انا م مفروض كان اجي مع صهيب لأنو تصرفو متهور، بعد م خلصو اكل لميت الصحون والحجات ورجعته نضفته المطبخ وطلعته مشيت لصهيب في غرفتو لقيت كريم حايم في الغرفه لما شافني قال لي ماما بابا هنا ومشى على الحمام وبقى يدق في الباب، قولته ليهو صهيب!!!قال لي ايوة حبيبي، قولته ليهو إنت طالع؟ قال لي اي ماشي عندي مشوار هنا قريب وجاي راجع عايزة حاجه؟قولته ليهو عايزة اقول ليك رجعنا البيت، جا طالع من الحمام لابس شورت وفنيله والبشكير في راسو، قال لي بيت وين؟رمى البشكير وهو بعاين لي، انا طبعا كل م اشوف البشكير بتزكر الموقف بتحرج قدامو
بعد مساافهه قولته ليهو بيت ناس حبوبه، قال لي لييييهه البيت هنا م عجبكك، قولته ليهو م مشكله كدة بس طلعتنا اساسا كانت غلط نحن مفروط كان...بقى يقرب مني وانا متلخبطهه والكلام طار من راسي لغايه م وصلني ومسك يدي وخته التانيه في خدي قال لي ركزي معي ي شهد انا المتزوجكك م هم يعني ماف اي مفروض بيحكمنا المفروض دة نحن البنقررو تمام؟باسني مساافهه وبعدها قال لي تعالي طلعي لي حاجه اللبسها يااخ اخير الواحد بعد كدة حيقاطع حياة العزابهه ومرتو حتجهز ليهو ملابسو وإحتياجاتو، لفهه يديهو حوالي ونحن واقفين قدام الدولاب بعدها ضحكك قال لي اي عارفكك قصيرة وشبر من الأرض م مشكله انتي اشري لي وانا بنزل يلا، بقيت اقول ليهو اممممممممممم ا، قال لي شكلي بي اممممم ااااا دي لي بكرة م حاطلع، نزلته ليهو قميص واشرته ليهو على بنطلون وإتلفتهه عليهو قولته ليهو اللبس ديل،
قال لي م حصل لبستهم كدة، قولته ليهو بالعكس بجو مع بعض، قال لي طيب اللبس عادي ولا تغمضي عيونكك وقعد يضحكك
حاولته اتفكهه منو قربني عليهو اكتر قال لي حتفضلي تخجلي مني كدة كتير، قولته ليهو صهيب كريم، إتلفت لقاهو ماسك التلفون وقاعد في الأرض قال لي شايفه اساسا هو م شغال بينا بس انتي النكديهه هههههه إتفكيت منو وطلعته بسرعه من الغرفه وانا متوترة وم عارفه الحاصل علي شنو بس كل مرة صهيب بوترني اكتر بحركاتو دي، بعد م خلص وجا طالع جا دقهه لي باب الغرفهه فتحتو ليهو قال لي تعالي شيلي مني كريم واقفلي الباب انا طالع، قولته ليهو طيب مشيت وراهو لما وصلنا باب الشقه نزل كريم قال ليهو يلا باي اسي انا بجي، كريم قال ليهو مام ومسك فيهو، قال ليهو انا ماشي اجيب الكلب وجاي اسي مش انت قلته عايز كلب؟يلا اقعد مع ماما هنا انا بجي اسي، مسكته كريم صهيب قرب مني قال لي اقفلي الباب عليكم كويس ماشي حبيبي، قولته ليهو طيب حاضر شال كريم نزلو قال ليهو كريم امشي جيب لي تلفوني سرعهه، كريم مشى وهو على طول جراني عليهو ولفهه يديهو حوالي ولصق انفو مع انفي قال لي حرفيااا مشتاق ليك من اسي، قولته ليهو صهيب، قال لي م تختي في بالك فكرة إنو نرجع البيت الكبير لأنو هناك م عارف اقولها ليك كيف بس نحن محتاجين العزلهه دي، انا محتاج اقضي وقت اطول معاك وهناك كنت محروم من الحاجهه دي، يمكن م بيدك انتي بس طالما بيدي انا يبقى ليييهه م نعيش في بيت برانا واقول ليك حاجه ياخي احسن شي إنها جات من امي اساسا كنت عايز سبب يبعدنا فترة منهم انا مقتنع إنو الحاجه دي م حتجيب مشاكل حتى لو حتجيب وانا هنا الشي العايزو منك شويهه ثقهه بس وم حيحصل الا كل خير إتطمني، عاين لي ساعتو وقال لي واخيرا وانا معاك نسيت الزمن و إتأخرتهه، إتأخرتهه، إتأخرتهه وبحبك ياخ...
مليحيظهه
ي جماعه ممكن القصه او الشخبطهه والعولاق دة م تشاركوهو في قروبات مختلطهه؟حتى النزلوها في القروبات المختلطه ي ريت تحذفوها، ياخي دي ونسهه بيناتنا ومسكان زمن بس م روايه بتتشارك في القروبات المختلطهه دي الحاجه الانا نفسي تفهموها بس
كسرهه
ي جماعهه عندي واحدة صحبتي محتاجه لشغل بتاع تسويق بمرتب ي ريت العندها ليها وظيفهه شاغرة حتى لو م تسويق يكون في مجالاتو تراسلني خاص ومشكورين مقدمااا
...
الفصل الثاني والثلاثون
، عاين لي ساعتو وقال لي واخيرا وانا معاك نسيت الزمن و إتأخرتهه، إتأخرتهه، إتأخرتهه وبحبك ياخ، قلته ليهو طيب يلا اطلع، قال لي ام م نفسك تقولي لي حاجهه؟هزيت ليهو راسي بمعنى لا، قال لي طيب يلا سلام واقفلي الباب كويس قولته ليهو ماشي يلا
طلع بعد م طلع انا م عارفه الحصل لي شنو م حاسه إني بكرهو بالعكس حاسه انو الزمن معاهو بمشي سرعه، فجأة بقيت احب طريقهه قربو مني إهتمامو، تصرفاتو معي م عارفه دة شي طبيعي ولا مراهقتي هي المعلقاني بيهو لانو قبل كدة مع سعد حصل معي نفس الشي وكان ممكن يحصل معي نفس الشي في عرسي الاول لو تعاملو معي كان زيهم كدة، انا حرفيا بستسلم لأي زول بعاملني بلطافهه، لأي زول بحسسني بالأمان، عقلي صغير وبتاكل ببساطه بكلمتين حلوين ودي صفهه سيئهه جداا ممكن تكون عند الواحدة فينا صهيب انا كنت بكرهو شديد بس م قدرتهه اقاوم تصرفاتو معي حتى بعد العملو
في الجانب التاني عمتي عواطف بتتكلم مع هيا قالت ليها اخوك خلاص ي هيا بقى سميع كلام مرتو حرشتو يختي لمن ساقها طلع بيها من البيت، هيا قالت ليها انا كلمتك ي امي البت دي م هينه لكن انتو م صدقتوني، قالت ليها لكن انا م بخليها والله بمشي ليها امنطقها قدامو العفنهه، هيا قالت ليها لالا ي امي عشان م تشيلي وش القباحهه خليها انتي بس عليك بي ولدكك، كل م تتعاملي معاها بإندفاعيهه بتكرهي ولدك فيك عشان كدة م تتناقشي معاها، قالت ليها اها اعمل شنوو اخليها تطلع في راسنا من اولها كدة؟قالت ليها ي امي م قولته كدة لكن بالهداوة وانتي عارفه صهيب ولدك م زي ماذن مرت ماذن م غلبتنا نقعدها في كراسي ادبها عشان ماذن كان بسمع كلامكك لكن صهيب بتاع ركوب راس وم بشوفو قدامو وانتي عارفه كدة
قالت ليها قولتي كدة؟قالت ليها ااي...
في الجانب التاني انا في البيت قاعدة مع كريم ولدي هو بلعب وانا بشاهد في التلفزيون فجأة جاتني نومه من غير م احس نمتهه، اول م غمضتهه عيوني كدة م تميت 10 كدة حسيت بصوت دق في الباب رفعتهه راسي مخلوعهه الصوت كان شديد لدرجه انو كريم جا جاري مسك فيني، والزول الكان بدق م كان رافع يدو لا من الجرس لا من الباب، قمته بسرعهه مشيت فتحتهه اول م فتحته لقيتها مرة لزتني ودخلت وبعدها اشوف راجل جاي جاري وبقول ليها تعالي هنا دة وجا جاري دخل وراها وشايل قاش في يدو، وانا بقيت اقول ليهم في شنو وكريم مخلوع يصرخ وهو ماسك فيني وانا بقيت ارجف كلي على بعض والراجل هناك واقع ضرب في مرتو وهي تجري من مكان لمكان وهو يشيل ويضرب وانا بصرخ وولدي بصرخ والمرة من هناك شغاله تقول للراجل خلاص عليك الله خليني عليك الله خلاص واي، م قدرته اتحمل انا صراخها انا وقفتهه في الباب وبقول ي ناس اللحقونا ي ناس، والله ماف زول طلع من شقتو جريت عليهم الراجل رمى المرة ووقع فيها خنق وبعدها جاريها وبقول ليها يلا قدامي، يلا اطلعي كمان طالعه بيت الجيران دايرة تعملي لينا فضاايح ي م نافعهه، مسكتها منو وقولته ليهو فكها اسي انت راجل انت بتضرب مرتكك كدة، قال لي انتي م تدخلي فكي ال...لزيتو بكل قوتي مع لزتي ليهو دي هو زاتو لزاني م وقعته مسكته في الكرسي بس كريم ولدي وقع وبقى يبكي زيادة، قولته ليهو لو م طلعته من البيت دة يمين بالله ابلغ عنك اسي واصلي م بخليك، جرة مرتو وهي بتصرخ في صراخها داك ساقها دخلها شقتهم ودخلها وقفل الباب، انا بقيت ارجف خلاص حيلي مات حتى ولدي م قادرة اشيلو واسكتي زكرني بعمايل عباس الزمان ديك حتى انا م كنت بلقى اليحلني منو، بقيت ماشه وجايه قلته حيقتلها والله، وانا واقفه جا راجل نازل من الدول الفوق لينا، وقفتو قولته ليهو لو سمحتع، قال لي وعليكم السلام، قولته ليهو عليك الله بس في راجل اسي ساكن في الشقه قام كان بضرب في مرتو جاتني هنا جا جراها من بيتي هنا رجعها البيت دايراك بس تمشي معي ندق ليهم الباب نشوفو عمل فيها شنو لانو انا خايفه يكون عمل فيها حاجهه، قال لي والله دي حاجه نحن م بنقدر نتدخل فيها عشان بين راجل ومرتو ف صعبه شديد سكتي ولدك دة وادخلي واقفلي بابكك عليك مالك مالك المحن ي اختي، مشى خلاني واقفهه والله زعلني زعل اكتر من الزعل الكنت زعلاناهو دخلته وقفلته الباب وبقيت اهدي في ولدي وكل شويه اتاوق هم في الباب المقاصدنا على طول طبعا، وتلفوني ماف طبعا عشان اتصل على صهيب
كريم نايم وانا فضلته قاعدة وماشه وجايهه وكل شويه اقيف في البلكونه، بعد المغرب كدة سمعتهه صوت كركبهه في الباب وقفتهه وقلته بخلعهه منو؟ لقيت صهيب داخل كان شايل معاهو عجلهه حقت اطفال وكيس، ختاهم قال لي بإستغراب شنو مالك خايفهه؟
مساء الخير إتأخرتهه صح؟ قولته ليهو مساء النور، باسني في خدي وقال لي ي زوله الخوف من شنو مخلوعهه كدة قايله البيت فيهو اشباح ولا شنو؟انا شايل معي مفتاح إزبير ه كريم نايم؟هزيت ليهو راسي بمعنى ايوة، قال لي مسخن سخانهه داخل اتدوش وراجع، دخل وانا شلتهه الأكياس الجابهم دخلته بيهم المطبخ وبقيت افرغهم فيهم، بعد م خلصته نزلته كبايه عشان اديهو مويه، وديتها ليهو في غرفتو كان بلبس في فنيلتو شال مني كبايه المويه شرب منها بسيط وختاها وقال لي جعاان ياخي لو شربته م حأقدر اكل تعالي ختي لي حاجه اكلها مسكني من يدي ومشى بي على المطبخ اول م دخلنا عاين بإتجاه البوتوجاز لقاهو فاضي، عاين لي قولته ليهو بصوت مبحوح م طبختهه ودموعي جات جاريه عشرة عشرة اصلا انا عايزة ابكي، قال لي وهو متفاجئ شهد انتي عويرة بتبكي عشان م طبختي؟دي م حصلت في تاريخ المتزوجات ضماني عليهو وبقى يضحك قال لي م قصه يعني شنو م طبختي ناكل من برة الموضوع م محتاج بكى، وانا دموعي م دايرة تقيف حتى وهو بحنس فيني م دايرة تقيف، قال لي شهد مالك في شنو ي زولهه، بقيت ماسكهه فيهو وابكي، قال لي شهد، بقى يتكلم معي ويمسح في دموعي قال لي فهميني في شنو امي اليوم جات هنا، او زول من ناس بيتنا جا اتكلم معاك
هزيت ليهو راسي بمعنى لا، قال للي طيب في شنو م تخوفيني، قولته ليهو قبيل الباب دق انا مشيت فتحتو، قال لي اها، قولته ليها لقيتها مرة دخلت وكانت بتكورك وجا راجلها جاري وراها وكان بضرب فيها، ضربها شديد بالقاش وخنقها لمن إتكلمته معاه لزاني بكل قوتو حتى كريم وقع بسببو وجراها لغاايه م رجعها شقتهم وماف زول من الجيران طلع ليهم، قال لي اي جيران ديل؟قولته ليهو انا خايفهه يكون عمل ليها حاجه، خايفه يكون كتلها ي صهيب
قال لي ساكنين وين؟قولته ليهو المقاصدننا ديل، فكاني وطلع، مشيت وراهو بقيت اقول ليهو صهيب، صهيب ماشي وين انت، فتح الباب ومشى على شقه الناس وبقى يضرب في الجرس، لما م فتحو ركب الأصانصير ونزل تحت، فضلته واقفه ومنتظراه جا راجع قال لي تعالي يلا دخل وقفل الباب، قولته ليهو مشيت وين انت؟قال لي مشيت للبواب تحت، قولته ليهو لشنو؟قال لي شوفته كاميرات المراغبه عشان اتأكد هو في ولا ماف ولحسن حظو إنو طلع ماف، قولته ليهو صهيب، قال لي لأي سبب من الاسباب م عندو صلاحيهه يدخل يضرب مرتو في بيت ناس دي م زريبهه هنا، بقيت اعاين ليهو وهو غضبان ومتنرفز كدة لما إنتبه لي قال لي تعالي قعد في الكرسي وقعدني جمبو وهو ضاميني عليهو قولته ليهو انا خايفه يكون عمل فيها شي ي صهيب، قال لي لا م اعتقد، قولته ليهو النوع دة من الرجال بكونو مرضى نفسيين ي صهيب، في عرستي الأولى كان بضربني بنفس الطريقه وبعزبني بطرق اسوأ كمان وبربطني بالجنزير، حتى شعري كان بقطعو لي وبشربني مويه بتغلي بكوز إستيل، ، قال لي حبيبي، قولته ليهو عشان كدة انا خايفه ي صهيب خايفه على المرة دي شديد شكلو م كان شكل زول طبيعي م كان شايف قدامو حتى وربي ي صهيب
ضماني عليهو اكتر وقال لي انا بعرف الزول دة ي شهد م لدرجه إنو يكتل بس هو بتعاطى وكل م يتعاطى او يسكر بجي بعمل فيها كدة، قولته ليهو يعني هي متعودة على الوضع دة؟ طيب الجابرها شنو تستحمل دة كلوو؟قال لي انسي الموضوع ي شهد خليهو علي انا بتكلم معاهو خلينا اسي نطلب حاجه ناكلها، فكاني ودخل غرفتو وانا باكل في ظفوري مشيت لحقتو في الغرفه لقيتو بقول طيب تمام، نزل التلفون مشيت عليهو قال لي طلبته شويه كدة بصل ورمى التلفون في السرير، وقفتهه قصادو وانا مترددة، قال لي قلنا شنو اسي ي شهد؟ مش قلته ليك بطلي تفكير في الموضوع داك م علينا بيهو راجل ومرتو يولعو بجاز، قولتهه ليهو بصوت طفولي صهيب!!قال لي ي روح صهيب احكي، قولته ليهو لو قلتهه ليك انو انا بثق فيكك شديد وشكلي حبيتكك بجد، حيجي يوم وحتعمل فيني زي م عمل الراجل دة في مرتو اليوم
؟؟قال لي بدهشهه كيف كيف؟قولته ليهو زي م سمعتهه بالزبط حتعمل كدة إنت كمان صح؟قرب مني ولفهه يديهو حوالي وقال لي قولي شكلي حبيتكك بس إنك بتثقي فيني شديد دي م اعتقد الثقهه دي متوفرة عشان لو بالجد الثقهه الانتي بتقولي عليها دي في م حتكون جواك إستفهامات انا ممكن اعيشكك الحاجه دي ولا لأ، وبما إنو لسهه جواك الإستفهامات دي انا هكتفي بي حبكك دة لأنو هو في حد زاتو كان حاجهه بتمناها وبعيدة عني كل البعد اما الثقهه ماف علاقهه بتمشي بدونها وعشان كدة عايزها تكون قبل الحب دة عشان انا م عايزك معي يوم او يومين لا انا عايزكك العمر كلو ي شهد ف إحساس إنك حبيتيني دة حيجنني بس انا طمعان فيك اكتر عايزك بشخصك وبحبك وبثقتكك وكل حاجهه بتمثل شهد عايزها!!! اناني فيكك انا فهمتي، قولته ليهو في حاجه تانيه انا عايزة اقولها ليك، قال لي اها؟قولته ليهو انا عايشهه صراع نفسي والله العظيم ي صهيب و، قال لي من شنو ي شهد من الحاجه دي قصدكك؟سكتت وانا دموعي جاريهه، قال لي شهد رفع لي راسي، قولته ليهو وانا ببكي بصوت عالي م عارفه اقولها ليك كيف بس ايوة انا يمكن حبيتك او دي مشاعر عابرة علشان قربك مني وإهتمامك بب او غيرو بس انا انا فعليا م قادرة انسى ابو كريم دة الصراع الأنا عايشاهو انا بقول ليك كدة لاني م عايزة اكزب عليك، حتى وانا بحبك م بقدر اعيش الحاجهه دي معاك والله العظيم دي الحاجه الأنا عايزة اصارحك بيها م قادرة والله م قادرة ي صهيب حتى وانا بحاول انسى شوفتي لكريم بس بتزكرني سعد...
...
الفصل الثالث والثلاثون
انا انا فعليا م قادرة انسى ابو كريم دة الصراع الأنا عايشاهو حتى لو وانا بحبك م بقدر اعيش الحاجهه دي معاك والله العظيم، بقى يعاين لي وهو م عارف يقول شنو بعد مساااااافهه قال لي من قبيل بتلفي وبتدوري علشان عايزة تصلي للنقطهه دي صح؟ قولته ليهو صهيب م كدة والله العظيم، ملامحو إتغيرت وغضب غضب كدة مبالغهه، فجأة تلفونو ضرب شالو وطلع خلاني واقفه، انا واقفه مع نفسي وبقول دة شنو العملتو دة م كان اقول ليهو كدة ياخ
بعد مساااافه طلعته من الغرفه لقيتو شايل كرتونه بيتزا وداخل البيت على طول رجعته الغرفهه بعد مسااافهه دق لي الباب ودخل قال لي دة الأكل لو... قبل م يتم كلامو قولته ليهو م عايزة، على طول شالو معاهو وطلع شويه كدةوسامع صوت طااااخ في المطبخ لمن رجفتهه من الخوف، إنتظرته شويه وانا ماشه وجايه قلته اخليهو يهدأ بعداك احاول اتكلم معاهو، بعد فترة قصيرة طلعته لقيتو راقد في الكنبهه مشيت عليهو وانا زي الشافعه اكل في ضفوري واتراجف، قولته ليهو صهيب انت زعلتهه مني؟سكتت، قعدتهه جمبو في الكنبهه وبقيت اعاين ليهو وهو م سغال بي مركز في التلفزيون وماسك الريموت في يدو، قولته ليهو صهيب طيب خلينا نتفاهم قبل شويه كنت بتقول لي في شنووو؟يعني م ممكن تقلب في ثانيهه كدة ويكون م عندك نفس تتكلم معي، بقى يغير في القنوات شلته من يدو الريموت قولته ليهو صهيب بطل ياخي، قال لي ببرود ابطل شنو ي شهد؟عايزاني اتكلم معاك بعد القولتيهه؟اقول ليك شنو طيب بالمنطق كدة؟؟قولته ليهو قول اي حاجهه اخد وادي معي في الكلام زي م بتعمل كل مرة، قال لي اخد وادي معاك في الكلام عادي؟دة الانتي عايزاه وبرضيكك صح؟؟قولته ليهو خلاص ياخ ورقدتهه في حضنو وشديت على فنيلتو اللابسها بي يدي
هو م ابدى اي ردة فعل، رفعته راسي بقيت اعاين ليهو قولته ليهو طيب إعتبرني م قولته شي بقيت اقرب منو لما شافني قربته اكتر لفه وشو مني قولته ليهو صهيب يااااخ بطل حركات قام على حيلو ودخل غرفتو، قعدتهه في مكاني وانا ببكي، بعد اكتر من ساعهه من البكى مشيت دقيت ليهو الباب ودخلته لقيتو نايم في سابع نومه، قولته ليهو صهيب، صهيب اصحى، قلته لو قربته عليهو ممكن يصحى يلطشني افضل اقيف جمب الباب، وقفته جمب الباب وبقيت ادق فيهو واقول ليهو صهيب، في البدايه رفع راسو عاين لي ورجع رقد، وانا لسسسهه مصرة ادق واقول ليهو صهيب اصحى ياخ
قال لي بزهج في شنو ي شهد؟سكتته، قال لي عندك ساعه واقفه في شنو؟قولته ليهو بصوت طفولي راسي واجعني قال لي في حبوب في باب التلاجه في كرتونه لونها احمر ابلعيها،
شوفو الراجل لما يتغير ببقى بارد وببطل يهتم كيف؟في الايام العاديه كان حيقوم بلهفهه يمشي يجيبهم لي ويجي
قولته ليهو وانا اعرفهم كيف قوم جيبهم لي إنت
نزل من السرير بنرفزة وزهج مشى المطبخ جابهم وجا وهو شايل معاهو كبايه مويه على بال م ابلع الحبه لقيتو رجع سريرو، قولته ليهو بصوت متردد صهيب قال لي بنهرة وصوت عااااالي في شنو تاني ي شهد امشي نومي ياخ، قولته ليهو م انا عايزة انوم
قال لي من متين انتي بتستأزنيني عشان تنومي؟م تنومي ياخ، طلعته وقفلته الباب وقفتهه جمبو مساافه تاني رجعته فتحته الباب ودخلته براحهه براحهه لغاايهه م وصلتهه جمب سريرو وقعدته جمبو اظنو حسه بي فتح عيونو ورجع غمضهم، رقدتهه ورفعته رجولي براحهه وبقيت ازحف في السرير لغااايه م بقيت قريبهه منو شديد ورفعتهه يدو هنا فتح عيونو بالمرة قال لي في شنو ي شهد؟قولته ليهو عايزة انوم هنا واشرته على صدرو، قال لي شهد دة م وقت طفوليتك ياخ، رفعتهه يدو ورقدته في واحدة والتانيهه لفيتها حوالي وانا وشي ملامس لحيتو وم اكتفيت بكدة شربكتهه رجولي برجولو وضغطتهه بي يدي على فنيلتو اللابسها وبقيت امشي يدي التانيهه في لحيتو وانفو بعدها غمضتهه عيوني، م عارفه شيطان افكاري كان بقول لي شنو وخلاني اعمل كدة بس انا م كنتهه طايقهه فكرة انو يبعد مني او يكون زعلان مني فكنت حابهه اكسر الحاجز دة بأي طريقهه م عندي إستعداد اتقبل فكرة إنو يبعد او يهملني
في الجانب التاني محمد كان بتكلم بالتلفون وبقول طيب ممكن اقول ليك حاجهه؟صراحه صراحه انا عارف الكلام دة م وقتو ويمكن وضع البلد وكل العايشنو م بسمح بس بعد تسقط إن شاءالله وابوك يتخلص من روحو الكيزانيهه دي انا عندي قعدة معاهو، كيف يعني حأقعد معاهو لشنووو؟عشان في بيتو في كنداكهه بتلزمني
ضحك قال ليها لا م كدة بس حتى الظروف لو كان جمعتني بيك بموقف غير الموقف حق بيتنا دة برضو كنت حأكون عايزك م قصه إنك كنداكه او لا ابدا والله لأنو الثورة دي كلها ثورجيات لو الواحد تفكيرو إنو يتزوجها لمجرد إنها كنداكهه يبقى كل ولد مفروض تكون قصادو 100 بت واكتر، بسي زولهه عايزكك وخلاص مالك عندك إعتراض؟قعد يضحكك قال ليها اايوة هرش وتهديد بالواضح كدة ههه...
في نفس الوقت عمتي عواطف كانت بتتكلم مع ابو صهيب وبتقول ليهو"اسمع كلامي دة البت دي مش انت شربكتها فيهو؟اعرف حلحلو منها انا دايرة ولدي يعرس بت ناس ليهم مكانتهم وإسمهم، بت ناس يقدر يواجه بيها المجتمع ياخي دي سمايه ساي م قادرين نسوقها معانا عشان نقول دي مرة ولدنا، قال ليها عواطف اصلا انا عارف لمن تفوري كدة الا تعملي مشكله كبيرة حتى قلبك دة يبرد مالك ياخ انا الفيني مكفيني ي مرة ياخ، قالت ليهو قولته كدة؟سمح م تلومني على اي حاجه اعملها، قال ليها سوي البريحكك بس
صباح اليوم التاني فتحتهه عيوني لقيت نفسي نايمه براي في السرير بقيت اتلفت وانا خجلانهه من نفسي ومن العملتو نزلته طلعته سامعه صوت كريم في المطبخ قلته يمكن بلعب مشيت عليهو لقيتو قاعد مع صهيب وبشرب في اللبن، صهيب م قال لي حرف طبعا وانا شعري منكش وخجلانهه منو خججل كريم قال لي ماما، قولته ليهو حبيب ماما صباح الخير، فضلته واقفهه ومنتظرة صهيب يصبح علي إفتكرتو بعد الحصل امس يرجع عادي بس. لا والله ولا گاني قدامو خلص كبايتو وقال لي كريم يلا مع السلامهه وشالو باسو مسااافهه وجعو الكرسي وإتفاداني وانا واقفهه وطلع مشى، إتغظتهه غيظ
في الجانب التاني عمتو عواطف ماسكه تلفونها وبتتصل بعد مساافهه قالت"الو السلام عليكم، ، حاج الطيب؟كيفكك ياخ إن شاءالله انت كويس، الأهل هناك كلهم كيفهم إن شاءالله كويسين؟، معاك عواطف مرت حاج سمير، اهلين بيك ي اخوي الحمدلله والله تمام كلهم م عندهم ااي عوجه بسلمو عليكم والله وسائلين منكم دايرين نجيكم لكن مع اشغال الدنيا الما بتنتهي دي، اي والله الحمدلله ي اخوي الله يسلمك ي رب، حاج سمير كويس والله في امان الله، تسلم تسلم ي اخوي، ضاربه ليك والله في موضوع حساس شويهه كدة انا خجلانهه اقولو ليك لكن مجبورة في نفس الوقت اتمنى الموضوع دة م يطلع من بينا، والله ي حاج الطيب بصراحه كدة بقولو الواضح م فاضح ي اخوي صح؟اهااا نحن بتكم دي لما حاج سمير حكى لينا عنها وافقنا عليها قلنا مالو اساسا بنات الأقاليم مستورات ومحترمات وبنات قبايل، وولدي كانت اول عرسهه ليهو وبتكم دي العرسه التانيه ليها وانا شاهد الله لأخر لحظه م كان عندي علم انها معرسه قبل المرحوم ولدك، ماف ام بترضاها لولدها بت معرسها راجلين تعرسها لولدها الماشاف العرس بعينو لكن انا وافقته بي ولدها دة وافقته بيهو مع انو برضو ماف ام راجل بترضى ولدها يربي عيال م عيالو لكن قلته مالو نكسب فيهو الأجر ونربيهو اليتيم دة طالما البت بت حلال، اها بعد جات هنا والله ي حاج الطيب م بهتان لي بتكم لكن عملت فينا جنس شي م يعلم بيهو الا الله، اول م شافت حاج سمير دة كان شوفته الجوطه والتنهر واللئاامه والكلام الفارغ وطلعت حلفت م تقعد في البيت ثانيه لاحظ م تمت يومين من جات عملت كدة، بالتحنيس قدرنا نرجعها البيت والله نحن إتصدمنا فيها لانو تربيه البلد البت م بتقدر ترفع رمشها في وش راجل خلي صوتها، اها بعداك أظن في يوم إتناقشت نقاش صغير كدة مع راجلها واصلا البيوت دي بتحصل فيها المشاكل لكن تعال شوف العملتو قامت كدة جات لقتنا كلنا قاعدين وبنتونس وضربت ولدي كف قدامنا كلنا انا واختو واخوانو وحبوبتو كلنا قاعدين واعدم عيالي هذا م حصل يعني لا ختت لي انا امو إحترام، ولا لي حبوبتو، ولا لي أخوانو يشهد الله بكرة ربي بسألني سؤال ملكين، وكان شوفته عندها إهمال للشافع كريم دة بصورة م طبيعيه لا سائله في اكلو، لا في شرابو، لا في حمامو، ولا اي شي من جات مخلياهو للحبشيهه الشغاله في البيت والكلام دة م بجي ي اخوي ولا شنو كلامي؟يعني جناها دة مسؤليتها هي واجبها تهتم بيها وتطلع من الصباح م عارفاها بتلف تمشي وين م بتجي راجعه الا المساء والشافع دة جادعاهو ساااي يحوم من هنا لي هنا اليوم كلو ويوم واليوم التاني عندو إلتهاب لأنها بتدخلو الحمام وبتفتح فيهو المويه يقعد يلعب في الحوض وبتطلعو للهواء بتاع المروحه والمكيف، وم ادس منك قبل فترة م عارفه عقلها دة قال ليها شنو شيلي الشافع امشي بيهو المظاهرات محل القتل والغاز البخنق داك والله العظيم م بهتتان ليها لكن دة الحاصل ي اخوي والحاجه الشينهه م بتعجب والنصيحهه بتككم مهملهه شدييييد نحن زاتنا ولدنا مش راجلها والله م شغااالهه بيهو شغلهه الوقت كلو تتناقش معاهو قريب دة جيتها لي عرس خالها كانت متشاكله معاهو ونحن يشهد الله م عارفينها مسافرة قامت الصباح بس فاجأتنا بموضوع سفرها دة، والله ي اخوي انا م همي ولدي م هو في النهايه زول كبير وعاقل وبعرف يتصرف حتى لو هي م مهتمهه بيهو هو بعرف يهتم بي روحو ونحن بدل الشغاله عندنا 4 اي حاجه عايزها يأشر عليها بلقاها، انا كل خوفي على الشافع ولدها دة والله إهمالها دة بضيعو، البت عقلها صغير وجاااهلهه شديد وانا والله نصحتها بس م بتقبل نصيحتي وبتزعل مع إنو كلامي م بزعل، قبل يومين نصحتها في كلام الولد دة والله لو قلته ليك عملت شنو م بتصدق، والله والله حرشت ولدي علينا وخلتو يسوقها ويطلع يخلي لينا البيت اها انا دة كلو م هماني انا اسي هامة للشافع زمان وقت معانا الولد قدام عيونا بنأكلو وبنشربو واي شي دايرو بنعملو ليهو لكن اسي ساقتو ومشت ونحن م بنقدر نشيلو منها عشان هي م بتدينا ليهو عشان كدة لجأتهه ليك إنت ي حاج حاولو إتكلمو معاها، انصحوها، وعوها البت دي لكن كان جيتو في رائ صح والله هي زاتها في نفسها محتاجه زول يتحمل مسؤليتها عشان كدة افضل الشافع دة تشيليهو تربوهو عندكم هناك وقدام عينكم عشان هي بي عقلها وعمايلها دي والله الشافع دة إنتو اولى بي تربيتو منها ولا كلامي دة غلط ي حاج الطيب؟؟؟وزي م قولته ليك ي حاج الطيب المكالمه دي تكون بينا بس عليك الله كلامي دة م كعوبيهه مني لا والله بس دايرة مصلحه الشافع المسكين دة
في الجانب التاني انا حممتهه ولدي ولبستو وكنت مربيهه ليهو شعرو علشان صهيل قبل فترة طلب مني اربيهو ليهو لقيت كريم في علبه بعملو صهيب في شعرو دايما شلتو عملتو ليهو في شعرو بقى حلوووووووو ولااامع حلات م عجبني بقيت اللعب معاهو في الأرض ونضحكك، خليتو بلعب بعجلتو الجابها ليهو صهيب ودخلته المطبخ طبخته بعد م خلصته شلته كريم نومتو ونمتهه معاه صحينا بعد العصر شغلنا تلفزيونا وبقينا نشاهد فكرته اعمل شنو لما صهيب يجي واتكلم معاهو كيف؟دخلته استحميت وقفتهه قدام المرايه فكيت شعري لبسته لي جلباب اكمامو صغيرة وهو زاتو م طويل شديد وإتعطرتهه من عطرو هو زاتو لأنو م كان عندي ريحه نسوان وفضلته واقفه قدام المرايه بعاين لنفسي وبقول شهد إنتي الحاصل عليك شنووو؟فجأة بقيتي ضعيفهه كدة قدامو وكمان بتعملي كل دة عشان ترضيهو
بعدها تاني عدلته وقفتي وانا بصلح في شعري وبقول ي ربي حأعجبو؟ولا البشوفهم احلى مني؟اكيد هم احلى مني بس مقتنع بي انا
طلعته قعدته مع كريم ولدي جهزته ليهو الأكل اكلتو وقعد يلعب وانا بشاهد لغاايه الساعه 10 م جاء وانا مقلقه كل شويه اقيف في البلكونه واجي راجعه لغااايه م كريم نام انا ماشه وجايه وعقلي يودي ويجيب ي ربي مالو؟يكون مشى اهلو؟إتأخر ليييهه ي ربي؟معقوله تكون حصلت ليهو حاجه؟م عندي تلفون اتصل بيهو، نزلته تحت لعمو الغفير في مكتبو عشان اشيل تلفونو اتصل منو لقيتو ماف انتظرتو كدة لما م جا قلقتهه على كريم ولدي رجعته الشقه فضلته قاعدة ومنتظرة لي نص الليل لغاايه م عيوني زغللو ونعستهه خلاص وانا قاعدة في الكنبه وبعاين للشاشهه ونص مغمضه ونص مفتحهه لغاايه م في لحظهه كدة فجأة حسيت بصوت حركه فتحته عيوني شايفه صهيب داخل، شافني وانا قاعدة قال لي مساء الخير ودخل غرفتو، جا طالع دخل غرفتنا انا وكريم بقى يبوس في كريم ويحاول يصحى فيهو وانا واقفه في الباب وبعاين ليهو، كريم إتقلب مسااافهه ورجع نام تاني، خلاهو وقام طالع لقاني واقفه قلته ليهو إتأخرتهه كدة مالكك؟؟قال لي عندي شغل وطلع مشى غرفتو مشيت جهزتهه ليهو العشاء وجبتهه ليهو جكك عصير وكبايه مويه دخلتهم ليهو الغرفه سمعته حركتو في الحمام فضلتهه واقفهه منتظراه لغاايه م شوفتو طلع وهو خاتي البشكير في راسو على طول مشيت على جهه الدولاب فتحتو طلعته ليهو فنيلهه وإتلفته عليهو لقيتو ماسك موبايلو ورامي البشكير في السرير، قلتهه ليهو هاك الفنيلهه، سكت م ردة لي، قلته ليهو هاك وقربته عليهو وانا لافهه وشي منو، شال الفنيلهه لبسها وكان لابس شورت، بعد ضمنته إنو لبسها قلتهه ليهو إتأخرتهه وين اليوم انا منتظراك من قبيل
قال لي كان عندي شغل، قلتهه ليهو شغل شنو للساعه 12؟سكتت، قولته ليهو شغلك كان مع بنات صح يلا جاوبني ؟؟، قال لي شهههههههد م نفسكك تبطلي الهبل الفجأة إنتي بقيتي فيهو دة؟؟، لفيت يدي حوالين رقبتو وقربتهه عليهو شديد وطلعتهه بأمشاط رجولي في رجولو ولصقتهه انفي مع انفو وقولته ليهو انا بس نفسي أبطل اشتاق ليك وخلاص...
...
الفصل الرابع والثلاثون
لفيت يدي حوالين رقبتو وقربتهه عليهو شديد وطلعتهه بأمشاط رجولي في رجولو ولصقتهه انفي مع انفو وقولته ليهو انا بس نفسي أبطل اشتاق ليك وخلاص، ضحكك ضحكهه خفيفهه وهو محتار في حركاتي دي، قولته ليهو م تضحكك قال لي لغااايهه امس القريبهه دي كنتي بتقولي إنك م حتقدري تعيشي معي عادي لأنك لسسسهه م قادرة تنسي زوجك الأول، سكتتهه ونزلتهه راسي تحت، قال لي ساكتهه لييييهه جاوبي، قولتهه ليهو كنت بهظر، قال لي لا م تقولي كنت بهظر دي م حاجهه بهظرو فيها ي شهد ولا بتستحمل الهظار حتى، قولتهه ليهو طيب
قال لي هو شنو الطيب ي شهد بنكون حلوين بتجي بتخلقي موضوع من عندك وبتقولي كلام م معقول وبعديها عايزاني م اخد موقف لو انا عملتهه كدة هل يعتبر تصرف منطقي مني؟؟هزيت ليهو راسي بمعنى لا، قال لي يبقى انا م غلطان في ردة فعلي، قولته ليهو بس م لدرجهه إنك تبطل تتكلم معي قال لي لاحظي بطلتهه اتكلم معاك وجعتك الحركه م بالك بالكلام القولتيهو؟؟قولته ليهو كنت عايزة اشوف ردة فعلك حتكون شنوووو حتغير علي ولا لأ؟
مسسح وشو بي يدو وسكت مساااافهه بعدها بقى يعاين لي وانا منظري زي الطفلهه متشعلقهه فيهو قولتهه ليهو م نفسكك تقول لي حاجهه؟قال لي ببرود انا جعان قولتهه ليهو بغييييظ وانا شهد إتشرفناااا قعد يضحكك قال لي إنتي غريبهه، قولته ليهو يعني م زعلان مني قال لي لا زعلاان، ضربتو قولته ليهو بطل ياخ، قال لي وبعدين تعالي هنا إنتي الليله حاسهه بشنووو وبقى يعاين لي من فوق لتحت، ، خجلتهه طبعا قولته ليهو ولا شي ساااي بس قال لي بنظرة ونبرة خباااثهه اممممممم سااااي قولتي لي
إتفكيت منو على طول جراني علييهه ولفهه يديهو حوالي قال لي يعني م فهمتهه ماشهه وين بعد الحركات دي كلهاا، قولته ليهو العشاء جاهز مش قلتهه جعاان، قال لي فعلان جعان وجعااان شديد كمااان وملامح وشو كانت بتوحي بالخبث ضربتو قولتهه ليهو صهيب انا جادة ياخ ضحكك قال لي طيب طيب يلا نتعشى مسكني من يدي وإتحركك قولته ليهو يعني انت م زعلان مني صح؟قال لي لا زعلاان، قولتهه ليهو صههههههييييب وربي هزعل، قال لي ببرود والله؟؟دخلنا المطبخ قال لي يلا، قولته ليهو الأكل حيكون برد ارجع ادفيهو؟
قال لي لا م بحتاج يلا ناكل بس، قولته ليهو خلي ادفيهو لانو حيكون برد، شغلته البوتجاز وبديت ادفي فيهم وهو قاعد وخاتي يدو في خدو وبعاين لي لدرجهه إنو وترني لما زهجتهه منو ولقيت نفسي م عارفهه اعمل شنو قولته ليهو طيب ساعدني، قال لي اعمل شنوو يعني؟قولتهه ليهو اي حاجهه نزل الصحون مثلا، قال لي طيب، قام على حيلو وفتح الدرج جاب الصحون ختاهم في الطربيزة وفجأة حسيتو لافي يديهو حوالي من ورا وقال لي لي في حاجهه تانيهه مفروض اساعدكك فيهااا؟؟قولته ليهو بصوت مبحوح ساعدني بي عدم زعلكك مني بس
قال لي الحاجهه نتفاهم فيها بعدين، قولته ليهو بعدين متين؟مسك مني الملعهه وقال لي بعدين بعدين المهم اسي انجزي عشان انا جعااان ياخ، قولته ليهو حأنجز كيف وانت ماسكني كدة ضحكك قال لي طيب يلا فكاني وقعد في الكرسي وهو يعاين لي ويتبسم ساي، جهزته الأكل وبدينا ناكل كل م احاول افتح معاهو موضوع اللقاهو متنح فيني، قولته ليهو بنفرزة نفسي افهم شواطين افكارك بقولو ليك في شنووو؟؟ضحكك مسااافهه وقال لي"بقولو لي البت دي سمحهه زي هدف رونالدو في الدقيقهه 99 تشرح القلب وتخليهو يفرهد قعدتهه اضحكك طبعا قولته ليهو والله؟؟
قال لي لو م مصدقاني ممكن اسألو ليك عادي على فكرة عشان تتأكدي، زدتهه في ضحكي وبقيت احاول اعمل حركات بي يدي في وشي علشان اغطي منو وانا بضحكك وهو م ناوي يرفع عينو مني، بعدها بقى يتونس معي وناخد وندي في الكلام ونحن بناكل، وبنضحكك فجاة مسك يدي وقال لي انتي قولتي لي قولتي كلامكك داك عشان تشوفي ردة فعلي إذا كنت حأغير او لا انا فعلا إتضايقتهه شديد لما قولتي لي كلامكك دة وزعلتهه شديد حتى من المرة الفاتت لما لقيتك كاتبه الاستوري بإسمو انا إتخنقتهه واي شي بس إستحاله اغير لي من زول ميت لو هو حي يرزق في الحياة دي وقولتي كلامكك دة تأكدي تماما إني بكتل فيكك كتل، خلعني طبعا بقيت اعاين ليهو، قال لي زي م سامعه كدة انا مقتنع انو الزول الانتي بتتكلمي عنو دة ميت وبتضايق فعلا لأنك حاجه بتخصيني وم منطق اتقبل واقع إنو يشاركني جواك زول تاني عارف انو م عندو رجعهه للحياة دي يبقى غيرتي منو حاجهه نسبيهه ومؤقتهه، خوفك من إنو انا ممكن اسيبكك بسبب الحاجهه دي دي تعتبر سذاجهه منكك فهمتي؟؟فضلتهه ساكته وبعاين ليهو، بعدها رجعنا نتونس عادي ونحن بناكل بعد م خلصنا بديت الم في الصحون بعدها جيت اغسلهم مسكني قال لي تعليمات امي دي م مجبورة تنفذيها هنا، قولته ليهو لا والله بس يعني هي كلامها صح م منطق نخلي العدة للصباح في محلها، قال لي طيب خليني انا بغسلها زحاني من محلي وانا بعاين ليهو، بدا يغسل عاين لي لقاني متنحهه فيهو ضحكك قال لي مالكك محتارهه؟انا كنت عزابي على فكرة
قولته ليهو م كدة ه، هو كان بغسل وانا بفوط وبرفع قال لي والله انتو النسوان ديل عندكم هوس إسمو نضافهه ونظام، قولته ليهو وانتو عندكم هوس إسمو خراب وتبكيش صحح قعد يضحكك، بعد م خلص طلعنا مشى على غرفتي فتح الباب وقف مسااافهه قال لي لسسهه نايم الولد دة مدياهو شنو انتي نايم كدة، قولته ليهو كان مساهر معي للساعهه 10 انت م جيت نام، قال لي يعني كانت منتظرني قولته ليهو وانا كمان كنت منتظراك عاين لي ورجع قفل الباب قال لي خلاص قفلنا على الموضوع وي ريت م نعيدو مرة تانيهه، مسكتو من يدو قولتهه ليهو معناها إنت م زعلان مني صحح؟؟
ضغط على يدي قال لي تعالي طيب، قولتهه ليهو وين؟قال لي عشان نتفاهم في الموضوع دة، قولته ليهو حنتفاهم فيهو وين؟ضحكك قال لي إنتي بس ارح ودخلنا غرفتو وقفل الباب
صحيت الصباح اول م فتحته عيوني لقيت كريم نايم في نصنا وصهيب كان نايم م عارفه الجاب كريم منو شكلو صهيب جابو بعد م انا نمته المهم عجبني منظرنا ونحن كدة عجب بقيت سرحانهه فيهم الإتنين نزلتهه براحهه مشيت إستحميت وصليت مع كل سجدة كنت بحمد ربنا على النعمة الهو غرقني بيها بكريم وبحب صهيب في نفس الوقت
بعدها طلعتهه وانا حاسهه بنفسي طايرة من الفرح م عارفهه المميز في اليوم دة شنو بس حجم الراحهه و الإستقرار النفسي الحسيتو مع صهيب في كل حاجهه بعملها عشاني عمري م حسيتو حتى وانا في بيت ابوي حبو لي كانو ترياق اخدتو في اكتر وقت انا كنت في حوجهه ليهو
دخلتهه المطبخ جهزته الشاي والبسكويت وبعدها دفيت الأكل لأنو الزمن إتأخر قلته صهيب لو طالع ياكل ويمشي، رتبتهه الطربيزة زيييين بعدها مشيت قعدتهه اصحي في صهيب وامشي يدي في وشو وامسكو من انفو، فتح عيونو عاين لي وغمض تاني رجعتهه عملتهه نفس الحركهه جراني رقدني جمبو قال لي صباح الخير، قولته ليهو الشمس في نص السماء اصحى بعد كدة، قال لي م علينا خلينا مكملين نومنا ورانا شنووو؟قولتهه ليهو انا وكريم م ورانا شي بس إنت وراك شغل، سكتت م ردة لي رفعتهه راسي عاينته ليهو لقيتو مغمض عيونو، فتحتهه ليهو عيونو قولته ليهو صهيب اصحى ياخ، قال لي طيب صحيت م نايم انا، قولته ليهو طيب قوم ادخل إستحمى وصلي علشان تشرب الشاي، قال لي قبل كل شي عايز اقول ليك حاجهه مهمهه، قولته ليهو اهم من الصلاة، قال لي لا بس مهمهه بالنسبهه لي انا، قولته ليهو اها
قال لي بحبكك ي شافعهه، قولته ليهو شافعهه في عينكك قعد يضحكك قولته ليهو يلا فكني انا زاتي نازله نزلته منو وقولته ليهو اعمل القولته ليك عليهو سرعهه
ختهه يدو راسو في يديهو وهو بعاين لي وبضحكك وانا مغيوووظهه منو غييظ طلعتهه وقفلتهه الباب مشيت قعدتهه في التلفزيون واقلب في القنوات سااااي بعد نص سااعهه كدة جاني شايل كريم وكانو الإتنين م لابسين فنايل بس شورتات بقيت مبحلقهه فيهم وصهيب يشاغل في كريم ويضحكك لما وصلوني قال ليهو عاين ماما زعلانهه من بابا تعال نصالحها قعدو جمبي في الكنبهه قال ليهو قول لماما بابا قال ليك انا اسفه، كريم قال لي ماما، بابا، اسف، صريت وشي زيادة، قال ليهو قول ليها إنتي حلوة، كريم قال لي انتي حيوة،
قال ليهو يلا ادي ماما بوسهه، كريم جا مسكني وباسني مسااافهه قال لي حيوة، بابا، ماما، حوة"بلغهه الاطفال"
صهيب قعد يضحكك،
شويهه كدة صهيب قال لكريم ابوس ماما انا كمان؟طيييب حاااضر يلا نبوس ماما جراني ولصق لي بوسهه في كدي مسافهه، إتلفت على كريم قال ليهو لسسسهه صح تاني واحدة كمان صح؟طيب تأمر أمر إنت ي قلب بابا ورجع باسني مرة تانيهه بعدها بقيت محرجهه وم عارفهه اقول شنو قولته ليهو الفطور جاهز ضحكك وشال كريم ومسكني من يدي قال لي طييب منتظرين شنو يلا نفطر، مشينا المطبه فطرنا صهيب بكاااش وبتاع تشغيلات كل مرة يشاغلني ويعمل روحو يضحكك مع كريم
ونحن برانا إكتشفتهه صهيب تاني خالص انا أبدا م كنت بعرفو كل شي فيهو وكل تصرف طلع منو بحببني فيهو اكتر ولا لطافتو تدوب حجر م عارفه هل كل ولد بتاع بنات بكون بالشكل دة ولا هو معي انا بس كدة
بعد م خلص فطور وقلهه ادب مع كريم قال لي عندي شغلهه بسيطهه كدة ماشي عليها وجاي، قولته ليهو شغله شنو؟قال لي المبنى الشغالين عليهو دة ماشي اقابل سيدو في موضوع كدة وبرجع م بتأخر، جهز نفسو وهو طالع جمب الباب مسكتو عملته روحي بصل ليهو في زراير القميص، إبتسم إبتسامهه خفيفهه قال لي عايزة شنوو اجيبو ليك معي إنتي وصهيب؟لفيت يدي حوالين رقبتو وقربته عليهو شدييييد قولته ليهو عايزاك انت ترجع بدري بس لفهه يديهو حوالي قال لي م طلبتي حاجهه اساسا انا كلي ليك وباسني قولته ليهو اوعى تتأخر زي امس فاااهم
ضحكك قال لي حاضر تامري امر إنتي في حاجهه تاني؟قولته ليهو لا، قال لي وانا مشتاق ليكم من اسي، قولته ليهو انا ومنوو؟ضحكك قال لي الله حتبدي تغيري من ولدكك كمان إنتبهتهه لنفسي قولته ليهو م بغير انا بس مجرد سؤال
قعد يضحكك قال لي طيب نتفاهم بعدين يلا سلام ورجع باسني في خدي، قولته ليهو اسمع بعدين لما تجي عايزاك تتصل لي على إمتثال وحبوبه بالجد إشتقتهه ليهم، قال لي إمتثال امس سالتني منكك طيب تمام المساء لما ارجع إن شاءالله بتصل ليك عليهم، قولته ليهو ماشي، قال لي يلا وطلع، بعد م طلع خليت كريم بلعب وانا مشيت المطبخ غسلتهه العدة ولميتها من مكانها ورجعته قعدته مع ولدي، قعدنا حكايه ساعة ساعه ونص كدة جرس الباب ضرب، قلته معقوله صهيب خلص ورجع سرعهه كدة جريت فتحتهه الباب بحماس، فضلته واقفه 5 ثواني وانا متفاجأة عمتي فتحيهه وعمي الطيب وعلي واقفين في وشي، طبعا بالنسبهه لي كانت حاجه مدهشه، بعد م استوعبته سلمته على عمتي فتحيه بالأحضان وعمي الطيب ورحبته بيهم ودخلتهم ومن شافو كريم لقوهو بلعب بالعجله مسكو فيهو هاك ي بوس وي احضان ودة يشيل يدي دة وانا دخلته لبستهه توبي وطلعته المطبخ جبته ليهم المويه بعدها مشيت خلطتهه ليهم العصير وباقي الاكل العندي داك ختيتو ليهم بس حلفو م ياكلو، قعدته اتونس معاهم واسألهم عن احوالهم واحوال ناس البلد وكذا، عمتي عواطف قالت لي طيبين والله م عندنا عوجه، وعلي يتلفت يمين وشمال، عمي الطيب قال لي خباركم رحلتو من اهل راجلك خير إن شاءالله مش كنتو ساكنين معاهم هناك؟قولته ليهو فعلا لكن صهيب قال هنا احسن واقرب لمكان شغلو عشان كدة، قال لي اهاااا لا كان كدي عديلهه انا قلتهه يمكن تكونو عندكم مشاكل مع اهل راجلك وكدة، لما قال كدة سكتته، عمتي قالت لي لي راجلك في ولا مافي؟قولته ليها طلع الشغل قبل شويهه والله، جيتو متين انتو؟ نزلتو عند اهل صهيب هناك ولا شنو؟عمتي قالت لي لا والله جينا من هناك قاصدنكك عديل، قولته ليها اها، في جواي سؤال هم عرفو البيت كيف بس م حبيت اسالهم، قولته ليهم نورتو والله ي جماعه إرتاحو عمتي ارح الغرفه دي وعمي وعلي إتفضلو على دي فاضيهه تعالو إرتاحو واخدو راحتكم شويهه، عمي الطيب قال لي لا والله ي بتي نحن م جينا للراحه ولا جينا للرقاد
وشي بانت عليهو علامه الإستفهام؟؟
قولته ليهوو خير إنشاءالله ي عمي؟
عمتي قالت لي اها ي.. عمي الطيب قاطعها قال ليها خليني انا بتم كلامي
قال لي شوفي ي بتي نحن والله لما سعد الله يرحمو دة مات اخدناك زي بتنا وم خليناك فكرنا في مصلحتك وم قلنا مرت ولدنا م بتعرس تاني وعرسنا ليك وعدم حرمناك من ولدكك صح كلامي ولا غلط؟هزيت ليهو راسي بمعنى ايوة
قال لي نحن م قصرنا معاك في شي والولد دة بإمكانا ناخدو منك من لحظه م عقدو ليك لكن نحن قلنا الأم اولى بالجنى ودة العملناهو لكن شنو الني برجع للنار نحن ي بتي ولدنا دة امانة عندك واسي نحن جاين نشيل امانتنا بكل خاطراً طيب، قولته ليهو بخلعه كيف يعني تشيلو مني ولدي؟علي قال ليهو انت ي ابوي بتشيل وبتشرح وبتكتر في الكلام لشنووو؟عندنا ولدنا وجينا نشيلو بتشرح ليها لشنو بتمنعنا نشيلو يعني؟قولته ليهو ولدي م بديكم ليهو كيف يعني اديكم ولدي، عمتي فتحيهه قالت لي ولدك دة لحمنا ودمنا ونحن م جااين نستأذنك حتى ناخدو نحن جاين نشيلو سواء رضيتي او ابيتي سنتين وزيادة خليناهو ليك عشان اليهود زاتهم م بحرمو شافع من امو في العمر دة، وقت قلنا ليك خليهو لينا شهر بنرجعو ليك كلو كلو ابيتي التقول نحن م اهلو ولا لينا حق عليهو اها نحن بالباب كدة جينا نقلع ولدنا قلع منك عدييييل كدة وزول بقدر يقول لينا لا مافي، هي كانت شايله كريم وقفت على حيلها وقالت: يلا ي الطيب وعلي اللحقوني قامت ماشه جريت وراها مسكتها قولته ليها ماشه بي ولدي وين اديني ولدي، بقت تلز فيني وانا بقالع فيها وكريم ببكي، جا علي من هناك جراني قال لي فكي الولد دة، قولته ليهو ولدي ماشين بيهو وين والله ولدي م بتشيلو مني وبقيت ابكي واصرخ واتقالع مع علي وكريم يبكي وعلي يقول ليها امشي يمه قولته ليك امشي، طلعت من الشقه وانا بصرخ بأعلى صوتي طلعته جاريه وراها وهو بجر فيني وعمي الطيب نازل قدامي وانا بقول ليهو عمي الطيب إتكلم معاها، عمي الطيب م تشيلو مني ولدي ي عمي الطيب الله بسألكم ي عمي الطيب
الفي ادوار العمارة كلهم بتفرجو علي وانا جاريه وراهم وشكل علي وهو بجر فيني وانا بقالع فيهو قام راجل قال ليهم في شنو ي اخوانا، قولته ليهو عايزين يشيلو مني ولدي علي قال ليهو دة ولد اخوي م تشتغل بيها وكريم يصرخ بأعلى حسو، لما وصلنا باب العمارة عمتي ركبت البوكسي ومعاها كريم وعمي الطيب ركب فضل علي انا بقيت ماسكه في علي وبقول ليهو ولدي م بتشيليهو ي علي م بخلي ليكم ولدي ي علي قال لي ولدك كان دايراهو اللحقيهو، في اللحظه ديك جا عمو البواب قال لينا في شنو ي اخوانا؟قولته ليهو شايلين مني ولدي ي عمي ولدي شالوهو مني اضرب لي لصهيب
قال لي ديل منو هم ديل ي ولدي كدة دقيقهه الله يهديكك، علي إتفكهه مني وقال لي يضرب ليك لصهيب اها كان جا داير يعملنا شنو يعني؟؟مشى على البوكسي جريت وراهو لزاني اصلي م وقعته قبل م يركب قولته ليهو م بتسوقو ولدي بلاي م بخليهو ليكم دة ولدي انا وركبتهه ورا وهو ركب قدام عشان يسوق العربيه، بقيت اقول لعمو البوب إتصل إتصل على صهيب كلمو قول ليهو جو شالو منها ولدها وانا مشيت معاهو، قال لي هدا انا متصل عليهو، قولته ليهو اي كلمو قول ليهو شالو منها غصب ...
...
الفصل الخامس والثلاثون
، قال لي هدا انا متصل عليهو، قولته ليهو اي كلمو قول ليهو شالو منها غصب، إتحركنا وانا ببكي وبقول ي ربي ليهه م كاتب لي الفرح في حياتي دي، ليهه م كاتب لي دوام الحال بس كل م اقول خلاص الدنيا دي بدت تضحكك لي بحصل العكس وبتجوط اموري وبترجعني لنقطهه الصفر
في الجانب التاني عمو البواب بتكلم مع صهيب قال ليهو ساقو ولدها وهي ابت ركبت في البوكسي وراهو قالت لي اكلمكك، اي ولدي اسي الكلام دة حصل، والله انا كنت مافي لاقيتهم في الباب ومرتك كانت تصرخ بأعلى صوت ليها زول إشتغل بيها مافي، خلاص كويس...
صهيب قفل الخط وكان قاعد مع زول قال ليهو عن إزنك حاصله مشكله في البيت وإتصلو علي ضروري امشي وطلع مستعجل، وهو طالع إتصل على خالي التاج لقى تلفونو مقفول فضل يتصل ويتصل برضو تلفونو مقفول طلع ركب عربيتو وإتحرك
في الجانب التاني علي كان طاير طير بالعربيهه وانا الهواء بتاع الشارع والغبار والحر كلهم كانو في وشي، شلته الشارع داك بكى، بكيت كدة لمن راسي وجعني وهم ماشين كل م نلاقي نقطه بتاعه تفتيش العساكر بعاينو لي بمنظري دة بقولو لي اركبي قدام بقول ليهم لالا هنا احسن، بعد م عدينا التفتيش حتى إستوعبته إنو كان ممكن ابلغ عنهم فيهو
فضلنا ماشين لغايه م دخلنا الحلهه بعد المغرب وقفو عربيتهم نزلته منها بقيت ادق ليهم في باب البوكسي واكورك فيهم واقول ليهم ادوني ولدي، ادوني ولدي قلتهه ليكم، علي نزل وفتح الباب شال كريم من عمتي وعمي الطيب نزل، مشيت على علي قولته ليهو اديني ولدي بقيت اقلع فيهو لزاني رماني وبقى يدق في الباب جات مرتو فتحت داير يدخل مسكتو من جلابيتو قولته ليهو ماشي بي ولدي وين م بتشيلو مني والله قال لي مرتو امسكي الولد دة ادخلي بيهو جوة شالتو منو، قال ليها قولته ليك خشي بالجنى دة جوة "بنهرة"دخلت، عايزة ادخل مسكني من الباب قال لي ماشهه وين؟قولته ليهو دايرة ولدي انت منو لمن تمنعني من ولدي، قال لي انا ابوهو، قولته ليهو ابوهو تحت التراب انت م ابوهو عارف ليهو شنو ي حيوان ي مقطع بعد شبعتهه في قروش ابوهو جاي تقول انت ابوهو؟عمتي فتحيهه قالت لي إحترمي نفسك ي بت هوي، قولته ليها انا دايرة ولدي انتو المفروض تحترمو نفسكم م انا، قالت لي ولدك دة تشمي قدحهه، ناس الحله طلعو وبقو يسمعو في نقاشنا، قالت لي علي كدة زح يدك دي من الباب خليها تنبح المجنونه دي، زحت لي ولدها يدو ودخلت، وعمي الطيب برضو دخل، قالت لي علي ادخل واقفل الباب ي ولد، عايزة الزو لزاني وقفل الباب، بقيت ادق في الباب بكل قوتي واصرخ واقول الليله والله ولدي دة كان نام عندكم الا اتحرك من هنا جنازة، طلعو لي ولدي، فجأة باب بيت اهلي فتح وجاتني حبوبه جاريه والناس ملمومه طبعا قالت لي بخلعهه وهجمهه شهد؟في شنو ي بت مالك الحاصل شنو الجابك شنو هنا وجيتي متين؟قولته ليها تعالي شوفي البعملو فيهو اهل سعد ي حبوبه تعالي اتفرجي، الليله جو قلعو مني ولدي من بيتي غصبا عني وجابوهو هنا، قالت لي شنو؟قولته ليها انا يشيلو مني ولدي؟ من عمرو يوم كان بعرفو ليهو شنو؟مأكلنو ولا مشربنو؟م اكلو وشربو من ورا دم ابوهو لغاايه م شبعو حتى عرفوهو، الليله انا يجيني علي المقطع الما تامي راجل مع راجل يتقاوى علي انا ويشيل ولدي مني؟من حنيتو على ولد اخوهو يعني؟؟حبوبه قالت لي كدة تعالي ي بتي، قولته ليها م متحركهه من هنا انا لو م طلعو لي ولدي اسي دي انا دايرة ولدي، حبوبه بقت تدق في الباب وتنادي، جو عماتي واخواتي الصغار يعني الشارع بقى ملان ناس، عمتي رحمه قالت لي عااد بالغو دة كلام شنو دة؟ بقيت ادق في الباب بكل قوتي واقول ليهم قولته ليكم طلعو لي ولدي، عمتي مسكتني، قولته ليهم ماف زول يمسكني دايرة ولدي انا وبس، حبوبه قالت لي اهدي ي بت م تتجنني فينا برواقه المشكله دي تتحل خشي البيت م تبقي فرجه، قعدته في الارض جمب الباب قولته ليها الليله انا من هنا م متحركهه للصباح قاعدة لو م الحراميهه الكلاب ديل طلعو لي ولدي، ماكلين في خير ابوهو لمن بقو ناس، ناسين نفسهم عملو شنو هم؟انا كان عرستهه عرستهه عشان الولد دة مش هم القالو لي عشان يعيش احسن عيشه ويتعلم احسن تعليم هناك عرسي وجبروني على العرس دة؟اسي بعد ولدي عاش احسن عيشه جاين يقلعو مني؟ناسين انهم عرسو لي ولد سيد الشركه الإتسببو في تيتيم ولدي؟ ناسين انهم سكتو على دم ولدهم والميته الشينه المات بيها عشان القروش؟ديل اهل ديل هم؟بتعدي 6 شهور 7 شهور زول بتصل بقول اشوفو حي ولا ميت مافي بعرفو ليهو شنو هم؟حبوبه بقت تدق وتقول ي فتحيه، شيخ الطيب، افتحو الباب دة ي جماعه الكلام دة عيب وشين في حقكم انتو ناس كباار ونحن ناس جيران واهل والعملتوهو دة م بعملوهو اهل، م صح تبقو فرجه كان نسيتو حاج احمد ازكركم بيهو ي ناس هوي، ماف زول فتح ليها، قالت لي عمتي رحمه امشي شيلي التلفون دة إتصلي على التاج كدة خليهو يجي، ، قالت لي قومي ي... قولته ليها حبوبه م تقوميني م قايمه بدون ولدي انا، جال الحله حاولو يتدخلو وبقو يدقو في الباب وينادو على عمي الطيب وهو ولا كأنو سامع حاجهه، فضلنا قاعدين والناس كلها واقفهه تتكلم معي وانا بس بقول ليهم من غير ولدي م بتحرك، قالو لي ديل برضو اهلو م بعملو ليهو شي ولدك، قولته ليهم ي ناس انا دايرة ولدي وبس م بتحرك من هنا بدونو يعني م بتحرك بس، ونحن قاعدين جا خالي التاج قال في شنو ي اخوانا، حبوبه قالت ليهو تعال ي التاج شوف البقت فينا، تعال شوف اخر م توصلو اليه ناس عمك الطيب مشو قلعو الولد من امو بالقوة وجابوهو، قال لي ي بت شهد، الحاصل شنو؟قولته ليهو م عارفه شي انا ي خالي اللهم ولدي عند الناس ديل وانا عايزاهو وم ماشه بدونو، قال لي قلعو منك قلع عديل كدة كيف يعني، قولته ليهو ي خالي باب بيتي دق فتحتو لقيتهم فضلتهم وقعدته اتونس معاهم بخاطرا طيب قومو شيلو الولد بالقوة مني ماف اي سبب دي حرمنهه منهم، قال لي اسكتي خلاص، قولته ليهو هم متين شبع...نهرني قال لي اسكتي مش ولدك بجيبو ليك م اسمعك تفتحي خشمكك دة تاني اوعى، بقى يدق في الباب ويقول ي عمي الطيب، ي علي، إحتراما لي انو نحن ناس اهل وجيران وبينا عشرة سنين افتحو الباب دة خلونا نخت النقاط في الحروف ونشوف الحاصل شنو ونحلو، بعد مساافهه فجأة الباب فتح كان عمي الطيب، خالي التاج قال ليهو دة شنو البتقول فيهو شهد دة ي حاج الطيب في شنو ي جماعه؟عمتي فتحيهه قالت ليهو الطيب قلته ليك اقفل الباب دة م عندنا اي تفاهم مع الناس ديل نحن ولدنا وشلناهو، حبوبه قالت ليها قلتي كدة ي فتحيه؟م عيب عليك تهون عليك العشرة ي فتحيهه اخجلي ي فتحيهه، عمتي غتحيه قالت ليها اخجل من شنو بتكم هي التخجل من نفسها ومن عمايلها م نحن، خالي التاج قال ليها يمهه انا راجل واقف قصاد راجل وبتكلم انتي خليك ساكته، عمتي فتحيه قالت ليهو نحن كلامنا معاكم خلص ولدنا وشلناهو وقفتهه على حيلي عايزة امشي عليها خالي التاج مسكني قولته ليها ولدكم، ولدكم انتو عارفين ليهو شنو؟؟متين بقى ولدكم؟ولدي انا الربيتو انا التعبته فيهو انتو منو اساسا، عمتي فتحيه قالت لي انتي الربيتيهو؟انتي فاضيهه ليهو ي الزايعهه ي المطلوقهه؟حبوبه قالت ليها ي فتحيه إحترمي نفسك واحفظي لسانكك احسن ليكك، قالت ليها مالو كلامي غلط؟كضبتهه، بتكم انتو عارفين ليها شنو م مشت من هنا لخبتت الدنيا دي كلها وصاتتها، اهل راجلها يشكو منها ويبكو بدمعتهم، كان على عمها ابو راجلها م احترمتو، كان على ام راجلها م احترمتها، كان على راجلها تشيل وتضرب فيهو قدام اهلو م احترمتو اسمعي هنا النحدثك بعمايل بتكم، دة كلو خليهو على جنب وحوامتها وإنطلاقتها دي كوم تاني خالص م علينا بيهو لكن ولدنا؟ولدنا نحن م بنهمل فيهو، ولدنا نحن م هامل ولا مقطوع من شجرة مخلياهو مجدوع 24 ساعه ومهملاهو للشغالات، البضمن لينا سلامه ولدنا شنو؟هناك بتكم لافهه ساي وم سائلهه فيهو سؤال وانتو م جايبين للدنياخبر، طبعا انا مصدومه من البسمعو قولته ليها دي كلها تخاريف منكك وحسبي الله ونعمة الوكيل فيك محل م تقبلي ليوم الدين كان بهتيني وقولتي كلمه م فيني، قالت لي انا قاعدة معاك؟القاعدين معاك هم القالو الكلام دة عمتك دي ضربت عديل وقالت الكلام دة لحاج الطيب وقالت ليهو تعال شيلو ولدكم بالباب كدة اهل الراجل م دايرنو نحن هينين ولا لينين لمن بنخلي ولدنا للغرباء؟الكلام انا بقولو عديل ولا بدسو ولا شي وعمتك دي قالت بعظمه لسانها دايرة تعرس لولدها لانو انتي م بتنفعي معاهم قالتها بالباب كدة ي خسارة تربيه الأقاليم دي م المحريهه منها والله، قولته ليها بتقولي الكلام دة عشان دايرة تخربي لي بيتي، خالي التاج قال لي اسككتي قولته ليك، قولته ليهو دايرة تخرب بيتي وتوسخ سمعتي عشان بعد يطلقوني دايرة تعرسني لسامي ولدها بتقدري تنكري وتقولي م قولتي الكلام دة؟اخرب لشهد عشان اعرس ليها سامي، انتي بتعرفي للعشرة شنو؟كان بتعرفي للعشرة شي كان عاينتي لي علاقتي بي هبهه وم كان فكرتي تفكير عفن كدة، هبهه بت الهنا والسرور كان إستحمت تشربي مويتها طلعتيها كلام ساي وحاولتي تخربي ليها بيتها عشان سامي يعرس فيها لكن سامي م راجل م زي الباطل الحاضناهو تحت دة، علي قال لي انا باطل؟قولته ليعو باطل و 60 باطل وكلب وعفن كمان، جرى جاب عكازو وجا، عمي الطيب قال ليهو علي ارجع ي ولد، لزة ابوهو وجا عايز يضربني خالي التاج مسكو قال، نتل خالي التاج، وقفتهه ليهو قولته ليهو اهو انا واقفهه ليكك داير تعمل لي شنو يعني؟؟؟رفع العكاز وضربني بيهو بكل قوتو في كتفي النسوان بقو يصرخو الرجال مسكوهو، بقى يقول ليهم فكوني خلوني اوريها انا باطل كيف، قولته ليهو الليله وبكرة وبعد بكرة باطل وخايب واسي اثبتهه بطالتكك دي ي العفن ي الما بتشبه الرجال، رغم الضربهه ووجعتها اتماسكتهه اصلي م صرختهه، فجأة اسمع صوت عمتي رحمه بتقول عمتي امسكي التاج، امسكي التاج ي عمتي وب علي وبقت تصرخ، فجاة نشوف خالي التاج جاي جاري النسوان بقت تصرخ زيادة عاينته ليهو لقيتو شايل سكينو وجاي جاري، حبوبه مسكتو قالت ليهو التاج الله والله لا، قال ليها يمهه فكيني، الكلب دة يمد يدو على بتنا فكيني يمهه قولته ليكك، قالت ليهو تسيل دم عشان موضوع زي دة، قال ليها يسيل بس ي امي ديل كلاب ديل م بعرفو للجيرة شي، مسكتو قالت ليهو سمح ارميني انا جنازة اول الرجال إتقسمو بقو جزؤ ماسك خالي وجزؤ ماسك علي وانا شغاله ليهو م توسخ يديك في كلب زي دة ي خالي دة واحد م بعرف للرجولهه شي العفن دة، حبوبه مسكتني قالت لي تعالي نشوف الضربه دي نمشي القسم نفتح بلاغ طوالي، عمتي رحمه قالت ليها دي نهايه عشرة الكلاب العواليق ي عمتي، قولته ليها حبوبه انا من هنا بدون ولدي م متحركه، حبوبه بقت تقول للرجال السكين دي امسكوها من الولد دة م تخلوها عندو، علي بقى يقول ليهم تتقاوى علي بسكين انا؟خالي التاج قال ليهو انت ي الخايب إتراجلته على مرة بعكاز ويدك المديتها عليها دي حرم كان اقطعها ليكك ونحن في النقاش دة فجأة جات عربيهه وقفت وتاني جات واحدة، والناس ملمومهه كتيرة، إتلفتو على جهه العربات، فجأة نسمع زول بقول السلام عليكم الصوت كان غريب، وبعدها يجيني صوت صهيب بقول السلام عليكم وجا على باب ناس عمي الطيب عديل، طبعا انا م مصدقهه صهيب جا، صهيب جا بقيت اقول جواي كدة وماسكه كتفي بيدي التانيهه، م اتفاهم مع زول جا ماشي على طول قولته ليهو صهيب، جا مسكني قال لي في شنو مالكك؟ طبعا الشارع مضلم لكن الانوار مولعهه، قولته ليهو جيب لي ولدي ي صهيب شالو مني
مسكني وبقى كأنو ساندني في كتفو قال لي دقيقه وبعدها قال ي جنابو، فجأة جا ضابط ومعاهو كم عسكري قال ليهو دة بيت الناس الانا فاتح فيهو بلاغ، عمتي عواطف قالت ليهو فاتح فينا نحن بلاغ؟ولشنو؟عملنا شنو فاتح فينا بلاغ؟الضابط قال ليها ي حجهه انتو مشيتو بيت الراجل دة وسوقتو ولدو ومرتو بالغصب ولا لأ؟قالت ليهو نحن م سقنا مرتو براها جات معانا والولد متين بقى ولدو دة ولدنا نحن لحمنا ودمنا شلناهو دة شي بدينا؟قال ليها دون رضى امو؟بدينكم طوالي، علي قال ليهو مش كان فتحته بلاغ والله ان جبته الجيش كلو الولد ولدنا واي بالقلع رجالهه شلناهو اها داير تعملو شنو؟الضابط قال للعساكر ارفعوهو في البوكسي من غير نقاش وكتر وكلام، وجيبو لينا الولد، عمتي فتحيه قالت ليهو اسمع هنا، قال ليها إتكلمي بإحترام معي انتي زوله كبيرة و انا زول بعمل في شغلي م تخليني اتكلم معاك فارغ، علي قال ليهو انت ي زول مالك؟ وجا لزهه الضابط، الضابط قبضو من جلابيتو قال ليهو مالك دي قولها لأخوانك م لي انا وجدعو للعساكر قال ليهم ارفعو لي وحاج الطيب دة وينو، عمي الطيب قال ليهو إتفضل اركب، ويلا ي حجهه لو سمحتي نحن م عندنا ليك زمن جيبي لينا الولد، عمي الطيب قال ليهو شوف ي باشا الولد ولدي المرحوم الله يرحمو ونحن، ، الضابط قال ليهو جبتوهو من امو بالقوة ماف قانون مديك حق بالحاجه دي ي حاج هوي الله نحن ماشين بي شي اسمو قانون بس، عمي الطيب قال ليهو اسمع ي ولدي نحن م مشينا جبناهو ساي نحن الفترة دي كلها مخلنو عندها نحن جبناهو بناء على كلام وصلنا من اهل راجلها قالو لينا عديل بتكم دي م مربيه صالحه ولا مهتميهه بالولد دة تعالو شيلو ولدكم ونحن عملنا الصح بس ي ولدي، قال ليهو اسمع كلامك دة تقولو هناك في القسم هنا انا م جاي اسمع الاتقال ليك والكلام الفارغ دة انا عندي بلاغ مفتوح جاي بناء عليهو طلعو لينا الولد سلمونا ليهو ولا اقول ليكم انا بمشي بجيبو براي، خلاهم واقفين ودخل البيت زين م تم 5 دقايق جا شايل كريم ويبكي اداهو لي صهيب وانا شلتو من صهيب على طول وحضنتو، الضابط قال ليهم يلا اركبو لي في البوكس، عمتي فتحيه خشمها بقى ملح ملح قالت ليهو نحن زاتنا عندنا بلاغ عايزين نفتحو ونشيل ولدنا بالمحكمهه، قال ليها جدا م عندك مشكله لما تصلي القسم قولي كلامكك دة وافتحي بلاغكك العايزاهو لكن برضو م بنفي حقيقهه إنو انتو اتهجمتو على بيت راجل وسوقتو ولدو ومرتو بالغصب انتو فاكرين الشغلهه سايبهه هي؟قالت ليهو اسمع ي ولدي، قال ليها ي الله ي حجه قلنا ليك م تكتري واركبي البوكسي بالله خلينا نتحرك عسكري شوف شغلك بالله، قالت ليهو خلاص بركب براي، مشت على البوكسي وركبت مع راجلها وولدها، جات مرت علي تبكي وتقول لي وب علي ي جماعه م صح كدة هي ي شهد دي كانت عمتك قبل اليوم دة وابوي الطيب دة عمك النسى قديمو تاه ي شهد ي اختي الكلام دة عيب منكك، قولته ليها خليكك حقانيهه عيب مني انا؟انا عملتهه شنوو؟صهيب شال كريم ومسكني قال لي تعالي، خال التاج قال لينا تعالو ادخلو البيت، صهيب قال ليهم لا والله نمشي، خالي التاج قال ليهو مشي شنو بالليل دة ي زول ماف ليكم مشي بيتو الصباح وخلونا نشوف المشكله دي بدايتها وحدها وين ونحلها، صهيب قال ليهو م عندهم معاهم اي حل انا بديتها معاهم بالقانون بحلها بالقانو الشغلهه م بلطجهه ولا همجيهه ابدا، هالي التاج قال ليهو اسمع كلامي ادخلو البيت و...صهيب قال ليهو لا والله ي جماعه صعبهن شديد نحن لازم نتحرك عشان نصل باقي ليلنا دة، حبوبه قالت لي ي بتي م تتكلمي مع راجلك، عمتي رحمه قالت ليهو هي زاتها مضروبها في كتفها دة لمن م قادرة تكيف عديل خشو النعملها مويه دافيه بملح ساي، لما اصرو دخلنا وصهيب دة كان زعلان زعل وبهزز في رجلواعمي التاج بقى يتكلم معاهو ويقول ليهو انت قايل شنو؟انا لما ضربها غفلني غفلهه والله كان قبيل ناس الحلهه خلوني كان طلعتهه مصارينو بره بسكيني الكلب الخايس دة، عمتي رحمه قالت ليهو هي لكن هي كان وقفت ليهو وقالت ليهو تعال اضربني بدل تجري اسي الضربهه دي كان جات في راسك كان شقتو نصين ي العويرة تقيفي للحيوان دة لشنو؟دايرة تيتمي ولدكك برضو تاني؟هي واقفه وبتمسح لي في يدي بقطعهه مبلوله بمويه دافيهه وملح، حبوبه قالت ليهم والله نحن صحي كنا مناسبين كلاب ديل الله لا بارك فيهم، فجاة صهيب بقى يتنهد ويقول بابا، بابا، عمتي قالت لي ايات جيبيهو المسكين دة مخلوع زاتو من العملوهو الخيابهه ديل، جات ايات شايلاهو ادتو لي صهيب وقف على حيلو وبقى يهز ويسكت فيهو بعد م شربنا العصرين وجابو لينا اكل اكلنا شويه كدة صهيب قال ليهم نمشي ي اخوانا، حبوبه قالت ليهو هي ي ولدي صباحاتو بيض، قال ليها لا والله ي حبوبه نمشي ماف طريقهه نهاائي م بقدر، قالت ليهو سمح والقضيهه اسي كيف؟قال ليها كل شي رسمي بقوم بيهو المحامي نحن م موكلين محامي هنا للشغل وكدة، قالت ليهو والله ي ولدي لو م ابيت كان تبيتو الشارع م مضمون الليل دة وانت جاي من سفر، قال ليها لا م بحصل شي بإذن الله، حسب إصرارو ودعناهم وطلعنا ركبنا العربيهه، إتحركنا مسافهه كدة قال لي يدك واجعاك؟قولته ليهو م شديد، قال لي ندخل الدكتور لو في مركز هنا يشوفها ليك، قولته ليهو لا م بحتاج، قال لي بي زهج انت زاتك البخليك تقيفي ليهو عشان يضربكك شنو؟كان كتلك اسي؟انتي غبيهه دة تصرف اغبيهه فهمتي؟سكتهه ساي، وقف العربيهه قال لي دقيقهه ارجع ليك الكرسي دة لورا، رجعو لي ااخر حاجه وشال كريم رقدو ورا، فضلنا ساكتين وهو ماشي وانا سرحانه وبفكر في احداث اليوم دة وكيف فجأة موازين اليوم إتشقلبت، وبقيت افكر في كلام عمتي فتحيه القالتو بعدها قولته ليهو شايف ي صهيب انا دي نهائي ربنا م كاتب لي اتهنى بالفرح في حياتي دي، قال لي مافي داعي للكلام دة، بقيت ابكي، قال لي بطلي بكى خلاص م حصل شي خليني اركز في الشارع الدنيا ليل، سكتتهه وفضلتهه مسهيهه لغاايه م نمتهه، صحيت على صوت اذان كان بإذن، فتحتهه عيوني الدنيا ضلام، قولته ليهو دة الصبح؟قال لي الإذانهه الاولى، قولته ليهو نحن وين؟قال لي دخلنا الخرطوم وقربنا على البيت، بالفعل ربع ساعهه كدة وصلنا، صهيب شايل كريم وماسكني لغاايه م وصلنا باب الشقهه ودخلنا، عاينته لكبابي العصير والمويه حقت ناس عمتي لقيتها في مكانها، صهيب دخل كريم رقدو دخلته وراهو كان بقلع لي كريم في ملابسو وانا شلته لي جلباب ودخلته الحمام إستحميت وجيت طالعهه لقيتو غير ملابسو ورقد جمب كريم، قال لي يدك واجعاك شديد صح؟هزيت ليهو راسي، قال لي تعالي كان ماسك في يدو مرهم كدة قعدني جمبو ومسحو لي قال لي بخفف الوجع شويهه، رقدني في حضنو وفضلنا سرحانين في يوم الليلهه دة والحصل فيهو وانا دموعي جاريهه، قولته ليهو اخر شي كنت اتوقعو تصرف زي دة يطلع منهم، قال لي م تبكي ي شهد، قولته ليهو انت م شوفته الطريقهه كأنهم كانو بخطفو خطف مني
قال لي هش خلاص ي شهد القصهه حصلت وإنتهت، قولته ليهو م عارفهه لو م إنت كان الحيحصل شنو، ضماني عليهو اكتر وقال لي وانا م عارف لو حصلت ليكم حاجه كان ممكن يحصل فيني شنوو ي شهد بجد م عارف لما عمو حسن البواب اتصل علي وكلمني انا عقلي اتجمد حسيت إنو الدنيا وقفت خلاص بقيت م قادر افكر وصدقيني كنت جاي سااي ولو جيتهم ساي كنت حأخربها وحتكون خصم عليكم عشان كدة اول م دخلتهه البلد فتحتهه بلاغ عشان اضمن سلامتكم اول قولته ليهو اليوم دة الله لا عادو يخ
قال لي لكن ي شهد لما شالو كريم ليهه لحقتيهو ومشيتي وراهو؟ليهه م إنتظرتيني اجي ي شهد؟متوقعهه إني م ممكن احلها؟ولا م اجيب ليك ولدكك؟قولته ليهو م كدة ي صهيب بس ديك لحظه خلعهه وولدي بتشال مني قدام عيوني دايرني اخليهو؟ م بقدر اخليهو وانا عارفهه نوايا عمتي عواطف دي قال لي شهد اسألك سؤال تجاوبيني بصراحهه؟قولته ليهو اها؟قال لي انا ولا ولدك كريم؟؟؟...
كسرهه
لو م عندي اسبابي الخاصه المنعتني اكتبها م كنت إعتزرتهه، ناس تاني اكتبيها كاملهه وم تشحتفينا وتحرقي روحنا دي اخر قصهه وتاني توبهه والله م هكتب اصلا لا كاملهه لا اجزاء ولا شحتفهه ربنا يقدرني واخلص الفي يدي دي بس

قال لي ي شهد اسألك سؤال تجاوبيني بصراحهه؟قولته ليهو اها؟قال لي انا ولا ولدك كريم؟؟؟قولته ليهو مالكم؟قال لي قصدي لو خيروك بينا الإتنين حتختاري منووووو؟؟قولته ليهو كيف يعني اختار بينكم والبخيرني بينكم شنو؟؟؟سكت، بعد مسااافهه قولته ليهو لو في يوم إتجبرته اختار بينكم حأختاركم الإتنين م عندي إستعداد اخسر اي واحد فيكم انتو نفسي الطالع ونازل، ضماني عليهو اكتر وقال لي "ونحن من غيرك م بنكون ابدا، قولته ليهو صهيب ممكن اقول حاجهه؟قال لي احكي، قولته ليهو بكرة خلينا نمشي بيتكم، قال لي شههد، قولته ليهو انا عارفهه موقفك شنو بالذات من الحصل اليوم بس، قال لي شهد امي وانا بعرفها لما تصر على حاجهه بتعملها هي ع...قاطعتو قولته ليهو عايزاك تتزوج رنين صح؟ورنين دي منو هي؟دي البت الانت كنت معاها في علاقهه، قال لي الوراك بالحاجهه دي منو انتي؟قولته ليهو انا م غبيه انا اصلا عارفه الحاجه دي وعمتي كأم معاها حق لأنو بجد البت بتستاهلك واي ام بتدور لولدها السمح وبت الناس التنافس بيها في المجتمعات، قال لي وانتي مالك ناقصاك يد ولا رجل؟م تقارني نفسك بزول انا بنافس بيك الدنيا كلها وبرضو ماف واحدة حتساوي ضفرك بالنسبهه لي، قمته من جمبو وقعدته وبقيت اعاين ليهو، قال لي مالك، قولته ليهو انت نفسك الكنت في يوم بتقول عكس كدة، انت نفسك الكنت بتقول إنو لو طلعته معي قدام الحرس حق البيت ساي يبقى دة شرف لي صح ولا انا غلطانهه؟مسح يدو بي وشو، قولته ليهو الحاجه الوحيدة الإتغيرت إنو انت نظرتك إتغيرت بس امك لأ، قام على حيلو وقعد معي في نص السرير وخته يدو في خدي و قال لي شههد حبيبي امي م بتعرفيها اكتر مني فهمتي؟م تبقي عنيدة ي شهد، قولته ليهو حتقاطع اهلك عشان موضوع تافه كدة؟قال لي م مقاطعه انا بس م عايزك إنتي تمشي هناك إمتثال وحبوبه لو عايزاهم بجيبهم ليك هنا وانا بمشي عادي بسلم عليهم وبتفقد احوالهم وكدة، قولته ليهو هئهه عايزة امشي انا كمان انا نفسي افهم انت م عايزني امشي ليييهه؟م انا في النهايه معاك وبعدين اكيد نحن م حنطول هنا صح؟قال لي شهد م تنقي دة بيتنا، قولته ليهو كيف يعني؟قال لي كل حاجه عايزة تطلعي منها سؤال انتي؟نزل من السرير قولته ليهو ماشي وين؟قال لي النوم زاتو طار، فتح الدولاب ال حاجه في يدو وطلع البلكونهه، طلعته وراهو لقيتو واقف وبشرب في سجارتو لفيت يدي حواليهو قولته ليهو م اسفهه ولا اي حاجهه لاني م قولته حاجه غلط
قال لي طيب لما م اسفهه عايزة شنو امشي نومي، قولته ليهو الصباح قرب يصبح، قال لي اساسا، سكتته مسااافهه قولته ليهو عايزة سجارة، بدون تردد قال لي هاك، على طول مسكتها منو واخدته لي جررهه بعدها بقيت اكح، مسكها مني قال لي جنيتي انتي؟قولته ليهو زيكك رمى السجارة وعفصها وشالني قال لي مشكلتك م بتفتري للصباح حنفضل على الحال دة ودخل الغرفهه ورقدني في السرير ورقد قال لي يلا نتخمد احسن
نمنا فترة طويلهه حتى م حسينا بروحنا، اليوم كلو فضلنا نايمين بدون مبالغهه صحينا بعد الضهر على صوت كريم وهو بصحي فينا وببكي، فتحته عيوني عاينته ليهو ورجعته غمضتهه عيوني، كنت فترانهه بشكل م طبيعي، صهيب قام شالو وانا كملتهه نومي، صحيت تقريبا بعد العصر على صوت صهيب وهو بصحي فيني، فتحته عيوني قال لي يلا حبيبي صح النوم قومي اكلي ليك حاجه من امس م ماكله، قولته ليهو جسمي واجعني شديييد ياخ، قال لي عارف بس لما تدخلي تستحمي حتصحصي والفتور حيقل، بقى يجرني من انفي زي م بعمل انا وبفتح لي عيوني بصوابعو حركات شفع بس
قولته ليهو صهيب ياخ، قعد يضحكك قال لي يلا قومي فتحته عيوني لقيتو ماسك التلفون وبصور رجعته غمضته نكش لي شعري تاني فتحته وهو بضحك، قمته رقدتهه في رجولو ولفيت يدي حواليهو، قال لي قولتي كدة احسن؟تاني رفعته راسي ورقدته في صدرو قولته ليهو هنا احسن بعد مسافهه حسيتو شايلني فتحته عيوني لقيتو داخل بي على الحمام دخلني الحوض وفتح فيني المويهه قال لي انا شايف إنو هنا احسن قولته ليهو صهيب ياخ قال لي صهيب في عينكك انا جعاااان منتظرك من قبيل تصحي عشان ناكل وانتي نايمه تستحمي ولا احممكك بنفسي قولته ليهو حممني
عايز يجي علي رشيتو قولته ليهو اطلع يلا كمان صدقتهه، طلع وهو بضحك، بعد م طلع بقيت اقول لنفسي بحبو يخواني بحبو شديد، بحبو اكتر من نفسي حتى بعد م خلصتهه حمام سرحته شعري ولفيتو إتنين و طلعته لقيتهم بشاهدو في التلفزيون، قولته ليهم صباح الخير
صهيب ضحكك قال لي كريم عاين ماما الكسلانهه؟ عاينته ليهو بغيظ، جيت بوستهه كريم مسااافهه قولته ليهو ماما إشتاقت لجضوم ولدها، صهيب قال لي البوسهه دي للولد بس؟قولته ليهو اي، جيت قعدته جمبو قال لي لسهه نعسانهه؟قولته ليهو انت خليت فيها نعاس بحركتكك دي غلطانهه انا الفاكرة المكان مكاني وانوم فيهو براحتي ضحكك قال لي هو فعلا مكانكك عندك راي غير كدة وبعدين انا جعان ياخ قولته ليهو وانا شهد إتشرفنا ي جعان قام على حيلو قال لي والله انا الغلطان م انتي
مشى المطبخ لحقتو لقيتو طالب دليڤري كرسبي وبيتزا الإتنين مع بعض، قولته ليهو شكلك جعان شديد قال لي اكتر من جعان ياخ قعدنا وجا كريم، بعد م خلصنا اكل قولته ليهو نجهز نفسنا علشان نمشي بيتكم؟قال لي شههد انتي لسهه؟قولته ليهو بصوت طفولي حبيبي الله يخليكك قال لي اها اكتلي لي حيلك عشان اوافق لفيت يدي حوالين رقبتو قولته ليهو الله يخليكك يعامل دقنكك السمحهه دي ضحكك قال لي والله ي شهد إنتي بكااشهه خلاص قولته ليهو اها نجهز؟قال لي طيب بس انا طالع عندي مشوار قر...قبل يخلص كلامو قولته ليهو لا انت كذاب م حتجي اسي
قال لي وحياة الخلقني حكايه نص ساعه بس وبجي راجع اسوقكم م بتأخر، قولته ليهو والله ي صهيب تكذب علي بزعل منكك وم بتكلم معاك تاتي
، قال لي حاضر، بعد م طلع لبسته كريم ولبستهه شويه كدة جرس الباب ضرب قولته خلاص معناها دة هو فتحته الباب لقيتها جارتي المقاصداني الضربها راجلها ديكك، سلمت علي وكانت شايله صحن في يدها فضلتها بقينا نتونس وشويه تشاغل في كريم حسيتها طيبأااانهه ومسكينهه شديد، قالت لي شكلكم طالعين م أأخركم، قولته ليها لالا والله نحن فعلا طالعين بس منتظرين راجلي لسهه م جا زاتو ه، قالت لي جيت اعتزر ليك عن الحصل قبل يومين والحاله الدخلتو فيها بسببي، قولته ليها لالا العفو ياخ م مشكله إن شاءالله بس م يكون عمل فيك حاجهه بعداك، ضحكت قالت لي دة العادي عندنا طبيعي نحن في الحالهه دي بس م حصل الجيران سمعونا الا اليوم داك إيييييييكك انسي بس ي بت امي دراماتنا كتيرة وم بتنتهي
إستغربتهه طبعا يعني زول بنضرب وبتهان وبتبشتن كدة ولسسسهه عندو روح بضحكك
قولته ليها سبحان الله والله لييييهه كدة ياخي حاولو حلو مشاكلكم براحه، قالت لي براحه وين ي بت امي الرجال لما يتقلبو م بعرفو بالراحه، قولته ليها طالما طبيعي بضربك كدة وم بقفلك امشي اهلك اهلك وين خليهم يشوفو ليك حل ي إما يختو في كراسي ادبو ي إما يمسكوك عندهم مع إحترامي ليهو بس النوع دة من الرجال بكونو مرضى نفسسين صدقيني انا عدة علي النوع دة قبل كدة، قالت لي م المشكله إنو ضامن اهلي م بعملو لي شي وانو انا م بلجأ ليهم لأنو إتزوجتو بالمحكمهه، كنا بنحب بعض من الجامعه واهلي م وافقو عليهو لأسباب كتيرة وقمته عقدته بالمحكمهه ومن اليوم داك لا سلام لا كلام مع اهلي وهو طبعا إتغير توتلي بعد العرس بقى م عندي خيار إلا اقعد معاهو واستحمل البجيني بس، طبعا انا هنا لساني إتشل م عرفته اغلطها م عرفته اقول ليها شي، والبت سمحهه سماح والحنه والدخان دي تسوي كدة من جسمها، قالت لي انا اقوم امشي والله ي دوب جايهه من الدوام زي م شايفهه غيرته طبخته لي محشي قولته اجي عليك واضوقكم منو بما انو م حصلت لينا فرصه تعارف ه، قولته ليها تسسسلمي ياخ م قصرتي يعني شغالهه؟قالت لي اي والله بطلع الصباح بجي راجعه بعد العصر والله، قولته ليها لا ياخي، ربنا يعينك ي ستي، قالت لي اللهم اميين يلا استأذن انا وانتي كمان حاولي تجيني عليك الله، قولته ليها حاضر إن شاءالله والله
وصلتها الباب جات من الشقه الجمبنا مرة وبت طالعين سلمو عليها، قالت ليهم متين الجيهه؟المرة قالت ليها امس بالليل والله اخباركم كيف عاملين؟قالت ليها تمام الحمدلله م عندنا عوجه، قالت ليهم طبعا دي جارتنا الجديدة واشرت علي وكريم كان واقف جمبي، جات المرة بكل بشاشه سلمت علي والبت كانت كبيرة يعني في عمري كدة شالت كريم وبقت تتكلم معاهو بلغه الشفع ديك وتبوس فيهو وكذاا، المرة قالت لي شرفتو والله حبابكم، قولته ليها تسلمي، البت قالت لي هاي ازيو وباستني بجاي وبجاي، قولته ليها الحمدلله وانتي؟قالت لي زينهه م عندي عوچهه، البت كانت عينه البنات الحناكيش وراقين ديلك، في وقفتنا دي الاصانصير وقف صهيب جا طالع منو إتفاجا زاتو، قال السلام عليكم، قالو ليهو وعليكم السلام المرة قالت ليهو إزيكك ي ولدي، قال ليها الحمدلله ي خاله كيف إنتي؟قالت ليهو كويسه والله م فقدتهه خالتكك؟قال ليها فقدتك والله يااخ، ضحكت قالت ليهو كضاب
قعد يضحك قال ليها معقوله ي خالتي ياخ ه، قالت ليهو المدام منورة البيت كمان إن شاءالله المرة دي تكون مدام جدجد، بقيت اعاين ليها بإستغراب هي قصدها شنوو؟، قال ليها الله ينور ايامك ي رب تسلمي كريم قال ليهو بابااا صهيب شالو قال ليهو اها جاهز قلتهه لي، يلا ي جماعهه عن إزنكم نحن طالعين لينا على مشوار كدة، قالو ليهو إتفضل، قولته ليهم يلا مع السلامهه قالو لي الله يسلمكك ي رب طلعته وراهو
هم فضلو واقفين، المرة ام البت قالت ليها الولد دة مجنون بقى يجيب ليهو نسوان متزوجات ووالدات كمان؟المرة ضحكت، قالت ليها غايتو ربنا يهدي مع انو ولد محترم خلاص لكن الشقهه دي فاتحها بيت عدييييل والله
نزلنا ركبنا العربيهه هو سايق وانا بعاين ليهو وبفكر في كلام المرة، إنتبه لي قال لي مالكك ساكتهه؟قولته ليهو ماف شي، قال لي غريبهه صح ي كريم؟قال لي ليهو ثح، صهيب قعد يضحكك، وشغل اغاني وبقى يغني وانا ساكته، لما لاحظ لي انا ساكته قال لي مالك ها؟قولته ليهو ماف شي قلتهه لي، قال لي طيب اصلا نفسنتكم تحير يلا، وصلنا البيت قبل م ننزل قال لي م تركزي مع امي اي كان الحتقولو اعملي نفسك م سامعهه فهمتي حبيبي؟قولته ليهو حاضر، نزلنا اول حاجه رفعته يدي للحرس، سلمو علي حتى دخلنا، صهيب ضرب الجرس مسااافه حتى فجأة الباب فتح ولقينا رنين في وشنا، طبعا انا إتجمدتهه في محلي من الخلعهه، كانت لابسهه بجامهه ضييقهه وفاكه شعرها وماسكه تلفونها في يدها دي الحاجه القدرته ادقق فيها في اللحظهه ديك، صهيب زاتو كان مخلوع، قالت ليها اهلييييين كيفكم "كانت بتسلم علينا بحرارة كدة"انا لساني تقل من منظرها الواقفه بيهو قدامنا، صهيب قال ليها الحمدلله، قالت لينا إتفضلو وشالت كريم من صهيب وقالت ليهو ي كتكوتي انت ازيو، انت كويس ي حلو انت، فجأة جات إمتثال من فوق وبتقول منو الفي باب ي سارة، رنين قالت ليها سارة مافي فتحته انا، امتثال قالت ليها بسم الله اسي انتي مش كنتي في السطوح نزلتي متين؟بعدها قالت وااااااي م مصدقهه شهد وكرييييم اهلا اهلا بالشرادين البياعين وجات جاريه وشالت كريم من رنين وبقت تبوس فيهو بعدها جات وحضنتني قالت لي ي وسخهه والله زعلانهه منكك لكن برضو مشتاقه ليك فرقتي معي شديد ي سحم اليومين دي، قعدته اضحك قولته ليها وانتي كمان والله، قالت لي م تضحكي بالجد حركتكم بطاله، قولته ليها قولي الكلام دة لصهيب
ضحكت قالت لي اممممممم صهيب لكن حينا
قعدتهه اضححك، صهيب قال ليها حبوبه وامي والجماعه ديل وين؟قالت ليهو قاعدين فوق السطوح دقيقه اسي بنزلهم ليك بس اجيب ليكم مويه مشت على المطبخ، رنين قعدت بشكلها داك وخلفت رجلها وهي بتلعب في كريم، انا استغربته طبعا يعني فاتت حدود المبالغهه، امتثال جات شايله مويه وعصير عاينت ليها بغيييظ كدة وقدمت لينا المويه وختت كبابي العصير جمبنا وطلعت فوق، انا ضربات قلبي بقت تضرب طبعا خايفه من ردة فعل ام صهيب لما تشوفنا وخايفه من حبوبه وكل شي، شويه كدة جات امتثال ومعاها حبوبه نازلين، حبوبه مسكتني بالأحضان وسلمت علي وضربت صهيب في كتفو قالت ليهو انت ي الفقر راس الهوس بتنا دي مسكينه لكن انت السوقتها، قعد يضحك قال ليها م داك بيتها لكن ي حبوبه
قالت ليهو حبه تخنقكك اسكت ي ولد قولته ليك انا زاتي زعلانهه منكم، مسكها وبقى يبوس في راسها ويقول ليها كلو ولا زعلك ي حبوبه اعفي لي، قعدنا وبقينا نتونس قامت رنين قالت ليهو الليله مالك م جيت الشغل م شايفاك في الشركهه هناك، قال ليها فعلا م مشيت، طبعا انا هنا بقيت اعاين ليهم الإتنين بدهشه اول شي رنين قاعدة مع اهل صهيب لييييهه؟تاني شي صهيب مشغلها معاهو وم موريني بالحاجهه دي؟فضلته ساكته وانا مخنوقه وبحاول اتجاوب معاهم في الونسه حسيتو بستغباني خصوصا انو هو م إتفاجأ بقعدتها في بيتهم ولا حاول يعرف هي الجابها شنو بكدة معناها هو عارف بقعدتها في بيتهم وعشان كدة م كان عايزني اجي بيتهم، ي ربي في شنو؟؟، اثناء م هم بتونسو جات عمتي عواطف نازله قالت السلامه عليكم، صهيب قال ليها امي كيف وقف على حيلو عايز يسلم عليها وانا وقفتهه وراهو، مدة ليها يدو قالت ليهو بإنفعال شديد انا كان صحي امك كان جيت فتشتني فوق عرفته انا كويسه ولا مالي م نزلته ليكم تحت، انت كان جناي صحي م بتفضل مرتك علي وعشان نقاش صغير تسوق الجربوعهه بتاعتكك دي وتمشي بيها شقتك، مالكم جيتو اسي؟مفتشننا تاني مالكم؟م تقعد معاها، م إتقعدت ليك مش؟اكيد طبعا م بتتقعد ليك ام ريحهه بيث بهايم بيث بهايم، لما قالت كدة رنين فكتها ضحكهه وقفلت خشمها بيدها، امتثال قالت ليها عواطف انتي دة شنو الجهل القايمه فيهو دة؟عمتي عواطف قالت ليها انتي اسكتي م تدخلي بيني وبين ولدي خليكي بعيدة لو سمحتي لمن تعرسي وتجيبي ليكي اولاد م تتصرفي معاهم بي جهل زي م انا بعمل، كلامها كان جااارح شديد امتثال قالت ليها معليش وانا اسفهه جدا م عارفه الموضوع كدة انا، حبوبه قالت ليها انتي كان ولدتي إمتثال دي ربت معاك قباحتك القايمه فيها دي الله يهديك خليها ي بت
عمتي عواطف قالت لي صهيب هي دي التربيه؟ كان دي التربيه الله لا بارك فيها والله، عيال طالعين لي في راسي وم سامعين لي كلمه التقول هم الوالدني، خلي يشوفو اقرب مثال حجه سلوى جارتنا دي والله ممشيهه اولادها ونسوان اولادها زي المسطرة، حبوبه قالت ليها هي ي يمه اريتك كان زي سلوى انتي، سلوى الحنيه، سلوى العقل، سلوى اي شي سمح يتقال عنها كان مرضت ساي نسوان اولادها يرجفو فيها من فوق لتحت من معاملتها ليهم اسي انتي كان مرضتي في واحدة فيهن بتقيف فيك من البتعملي فيهن؟صهيب قال انا من جيت سألته منك، تاني شي م قصه إنو شهد م إتقعدت لي ولا لأ لا والله كل القصه انو هي اصرت تجي تسلم عليكم وانا جبتها، إضافه لي كدة ي امي في ام بتعمل العملتيهو امس؟م محتاجه اشرح لأنو كاميرات المراغبه حقت المجمع انا شفته فيها كل شي حتى جيتك بعربيه ابوي م اخفت وجودك مع اهل سعد إضافه لكلامكك مع الغفير وانتي بتقولي ليهو نزلهم في الدور الفلاني، وصراحه كان اخر شي متوقعو منك، م علينا الحمدلله إنكم بخير وشهد إتطمنتي عليهم صح؟يلا امشي لمي شنطك الفوق ولمن تخلصي اندهي لي اجي اشيلهم، حبوبه قالت ليهو ي ولدي طول بالك، قال ليها لالا ي حبوبه انا مطول بالي والله وم زعلان ابدا بس المواضيع بتتحسم كدة من غير كتر كلام، يلا ي شهد، طلعته فوق جات وراي إمتثال، فتحته الغرفهه إتفاجأته بيها م ياهي، وفي حجات في السرير، امتثال قالت لي عايني الحيوانه دي مجدعه حجاتها كيف، قولته ليها منو؟قالت لي كانت قاعدة فيها رنين عواطف قعدتها فيها، إتغظظتهه وإتنفختهه نفخهه نفسي افهم هم قصدهم شنو يعني؟ فتحته الدولاب نزلته حجاتي في الشنط وريحتي وكل شي نزلتو معي امتثال بعدها ندهنا لصهيب جا شالهم، وطلعنا، ودعته حبوبه قولته ليها تعالو لينا، قالت لي م بنقيف منكم في اي لحظهه بنجيكم ي بتي وم تشتغلو بكلام عمتك دي اسمعو بجاي وفضو بجاي ي بتي، قولته ليها حاضر، قالت لي ابقي عشرة على راجلكك وولدك م ترخي اضانك لأي زول سمعتي الحساد كترو ي بتي، قولته ليها حاضر، ركبنا العربيه جات امتثال جاريه وقفتنا قالت لي شهد تلفونكك، قولته ليها كنت ناسياهو عديل، قالت لي كان معاي خاتاهو في دولابي، قولته ليها ايواا طيب يلا بااي، قالت لي بنجيكم إن شاءالله بيناتنا تلفونات، قولته ليها طيب ماشي، إتحركنا وانا ساكته وهو ساكت رجعنا البيت اصلي م اتكلمته معاهو غيرته ملابسي ودخلته المطبخ شربته مويه وجيت مسكتهه كريم بقى يتجرهه مني ويبكي عايز يمشي لي صهيب شلتو ورقدتو في السرير بابغصب وبقيت انهر فيهو واقول ليهو نوم يلا إتخمد، إتخمد يلا م اشوفك نزلته من السرير دة، صهيب جا قال لي خليهو مالك إنتي؟سكتته، كريم عايز ينزل جريتو قولته ليهو بنهرة إترزع قولته ليك م تنزل الليله بس انزل ورميتو بي وشو في السرير، بقى يبكي بي تنهيدات، صهيب شالو وطلع بيهو البلكونه وبقى يهدي فيهو، شويه كدة جا راجع رقدو جمبي في السرير وقال لي قومي تعالي، قولته ليهو عايزة انوم انا، جراني نزلني من السرير وساقني غرفتو قال لي في شنو انتي مالك من لحظه م نحن طالعين من هنا متغيرة، قولته ليهو ماف شي، قال لي متأكدة؟ربعته يدي قولته ليهو ايوة، قال لي طيب انا إفتكرته في حاجه طالما ماف يبق اوكييييهه ببرود كدة، ومشى رقد في سريرو ومسك تلفونو، فضلتهه واقفه وانا بغلي من جوة، قولته ليهو يعني انت م عارف في شنو؟عاين لي؟قولته ليهو اول المرة بتقول ليك إن شاءالله المرة دي تكون المدام حقيقيهه وانت طنشتهه، تاني شي، رنين المقعدها في بيتكم شنو وم تقول لي م عارف انت عارف الحاجه دي حتى م اتفاجاته بيها لما شفتها في الباب، تالت شي مشغلها معاك في الشركهه انت بتستغباني ي صهيب؟بتستغباني صح؟قول لي إنتي غبيهه عديل في وشي م تخلي شكلي غبي قدام الناس، وقف على حيلي وقرب مني قال لي خلصتي؟طيب ي ستي اسمعي انتي عارفه انا قبلك كنت شنو؟م اكذب انا كنت بجيب بنات في شقتي دي، واصحابي بجيبو بناتهم لكن الكلام دة قبلك فهمتي؟إضافه لي كدة قعاد رنين في بيتنا دي كان تسألي منها امي م تساليني منها انا بس حسب علمي انو ابوها صحتو شويه تعبانه وسفروهو برة السودان وماف زول معاها وبما انها صحبت هيا هيا طلبت تقعد مع ناس امي في البيت لمن اهلها يجو، شغلها في الشركه عشان ابوها كان جزؤ من الشركه دي والفترة دي حاصله ليهو مشاكل كتيييرة وظروفو إتدهورت شديد وباع لي الاسهم حقتو، انا عارف ظروف ابوها تماما هي شنو طلبت اشغلها م قدرته ارفض وحيبقى عيب في حقي لو رفضتهه اساسااا وتعاملي معاها في حدود حتى، وللمرة المليون م تفرغي غضبكك في كريم تاني فهمتي؟عشان المره الجايه م حيحصل خير ي شهد، ربعتهه ليهو يدي، قرب مني قال لي غيرتك منها م ليها داعي، قولته ليهو قعدوها في غرفتي
قال لي خليناها ليها بالمرة خليها تشبع بيها ديك م كانت غرفتك هنا دة بيتك كلو فهمتي؟قولته ليهو وإنت ليييهه كنت جنكك بنات وبتجيبهم شقتك كمان قال لي ممكن تقولي نظرتي ليهم كانت غلط في حد زاتها بس إنتي صححتيها ولا م كدة؟قولته ليهو انا صححتها عملته شنوو؟قرب مني وجراني عليهو وقال لي حببتيني فيك كيف م قادر احدد، قولته ليهو يعني بطلته تعاين للنسوان؟قال لي م بكذب عليك م بطلتهه لاني م برفع عيني منكك وانتي نسوان صح ولا لأ؟يبقى انتي كل نسواني الربنا كاتب لي اعاين ليهم، حيوان خلاص بعرف يراضيني بأبسط طريقهه سكتته، قال لي غيورة دي
قولته ليهو في عينكك، قال لي يلا خلينا ننوم عشان انا مرهق شديييد وعايز انوم عشان بكرة عندي شغل قولته ليهو في الشركهه قال لي اهاااااا خلاص بدينا سكتته،
صباح اليوم التاني وهو طالع على الشغل بقيت اقول ليهو اسمع خلي تلفونك جمبك حتصل عليك كل 5 دقايق وربي ي صهيب م ترد بزعل منك وم هتكلم معاك، هو مربع يديهو وبعاين لي وانا بصلح ليهو في القميص، لفه يديهو حوالي قال لي عشان الغيرة دي اشغلك مشرف على الموظفين في الشركهه قولته ليهو م غيرانهه انا منو القال ليك غيرانهه، وبعدين خلاص الزمن إتاخر م تمشي يوخ قعد يضحكك قال لي حبيبي ماف طريقه لازم امشي، قولته ليهو طيب باسني وقال لي حأشتاق ليك قولته ليهو وانا كمان
طلع وانا بعدو على طول طلعته البقاله جبته لي حنه وسرتيه و جيت عجنته حنتي وختيتها برااااي وانا بحضر في التلفزيون مع ولدي إنتظرتها طول النهار لغايه م جفت طلعتها، مسحته البيت دخلته ارتب غرفه صهيب الجرس دق، قلته معناها دة صهيب فتحته الباب أتفاجأ برنين واقفهه في الباب، قولته ليها بصدمه اهلين، قالت لي كيفكك؟قولته ليها الحمدلله، عيونها كانت صغيرة شديد إحساس انو الزول كان ببكي ووشها متغير تماما عن امس، قالت لي صهيب جا؟قولته ليها لا، قالت لي طيب ممكن اتكلم معاك شويهه؟قولته ليها إتفضلي، كانت لابسه عبايه وطرحه سوداء، دخلت قعدت، جبته ليها مويه شربت، وبعدها عايزة اعمل ليها عصير حلفت م يتعمل ليها وانو هي مستعجله وم عندها وقت للعصير وكذاا، جيت قعدته، قالت لي اسمعي من الأخر كدة انا م بعرفك ولا انتي بتعرفيني يمكن العامل المشترك الوحيد بينا ياهو صهيب اللي هو كان خطيبي قبل م انتي تتزوجيهو، انا م جاياك عشان احكي ليك قصتنا لالا والله لأنو البيت الانتي فيهو دة انا وهو عشنا فيهو ركن ركن، انا جاياك وكلي امل فيك عشان الموضوع اكتر من مهم، بدت تبكي وتبكي مساافه وانا قلبي مقطوع، قالت لي صهيب زيو زي باقي الاولاد الواحد فيهم بجري ورا البت وبهتم بيها ويخليها تحبو وتتعلق بيهو وبعد ياخد منها العايزو برميها، نفس الشي دة عملو معي، انا إتغشيت فيهو، إفتكرتو حيكمل معي، إفتكرته إنو نحن حنتزوج وكدة وعلى الاساس دة عشته معاهو الحاجه دي وحبيتو بجد، حتى بعد م اتزوجك م كنت خايفه لانو اصلا قال لي م عندي ليها شي، لكن اسي زي م شايفه الوضع إختلف وانا والله لو على نفسي م مشكله لكن انا...سكتت مسااافه انا قلبي إتكسر من بكاها وجعت قلبي بجد، قالت لي انا ابوي عياان اهلي إتجبرو يسفروهو خارج السودان وسط كل الظروف النحن عايشنها دي إتقدم لي ود عمي، وهو زول كويس ومرتاح انا م عندي مشكله بوافق لكن خايفه من ردة فعلو لما يعرف الحاجه الانا عاملاها، اهلي وانا عارفاهم م بسكتو، وابوي زول عيان وسمعتو سابقاهو يعني لو قالو ليهو بتك على الهو فيهو دة بموت وامي عندها السكري وانا والله م عارفه اعمل شنو م عارفه وصهيب م ناوي يتجاوب معي بأي شكل من الأشكال شايفني حشرة قدامو في حين انو قبل اليوم كنت غير كدة
انا والله خايفه على ابوي وسمعتو وسمعة اخواني واساسا نحن اهلنا كايسين فينا فرصهه بس وبكدة خلاص بكون قدمتها ليهم في طبق من دهب لا مرت عمي لا بناتها م بستروني واخواني عينهم حتتكسر وممكن يرتكبو فيني جريمه عديل، عشان كدة انا م ينفع اوافق باي زول وقبل م يضغطو علي اهلي على موضوع ود عمتي دة حلفتكك بالله تقنعي لي صهيب بس يعمل عقد م طالبه منو شي بس عقد على ورق نتم كم شهر ونطلق واساسا اهلي عارفين بقصتنا لو قلته ليهم م عايزة ود عمي حيقولو لي خلي الدايراهو يجي يتقدم والا حيغصبوني على ود عمي لاني رفضتهه عرسان كتار قبليهو
حلفتك بالله بس دايراهو يعقد عقد مؤقت بس 3 او 4 شهور عشان اهلي يقتنعو وبعدها م عندي مشكله نتطلق واي زول يمشي في حال سبيلو بس يستر علي هو م غيرو ...
...
الفصل السابع والثلاثون
بس دايراهو يعقد عقد مؤقت بس 3 او 4 شهور عشان اهلي يقتنعو وبعدها نتطلق واي زول يمشي في حال سبيلو بس يستر علي، طبعا انا بس بعاين ليها ولي قوة عينها يعني هي نفسها جايهه تقول لي الكلام دة وتطلب مني اقنع صهيب،
فضلت تبكي وابكي مسافهه، قولته ليها الغلطه من البدايهه كانت غلطتكك انتي يعني دامك عارفه كل الحجات القولتيها دي لو وافقتي تعملي كدة؟واكيد صهيب م جبرك عليها صح؟بكت وإتنهدت مساااافهه بعدها قالت لي صح بس ديك كانت لحظات ضعف وغباء وكل شي بس كلنا بشر وم معصومين من الغلط اسي انا م جاياك علشان تعاتبيني وتوريني إذا انا صح ولا غلط، انا بس طالبه منك تساعديني في حلها، انا انا خايفه على سمعه اهلي من اهلي والله العظيم
فضلتهه ساااكتهه وانا بعاين ليها، قالت لي عليك الله إتكلمي معاهو انا عارفه انو الحاجه دي صعبه وماف مرة بتقدر تعملها لكن ختي نفسكك مكاني وحياة جناك دة ختيتها ليك في زمتك انا م عندي حل ولا خيار في يدي تاني غير صهيب فضلته ساكته وم ابديت اي ردة فعل، فجأة سمعته صوت كريم ولدي ببكي قولته ليها عن إذنكك ومشيت عليهو، دخلته الغرفه شلتو لما جيت طالعهه لقيتها ماف، قعدته اتلفت يمين في شمال م لقيتها عرفتها طلعت،
فضلته قاعدة وانا حاير بي الدليل واعصابي بايظه وقرفانهه من نفسي على حظها ومن صهيب على عمايلو دي ليييهه يعمل كدة في بنات الناس يعني حتى لو كان قبل م انا ادخل حياتو ليييهه يتصرف كدة وهو عندو اخت يعني م بخاف عليها؟ وكمان بالحالهه البت صحبه اختو كمان وهو بعرف ابوها يعني دة القرف زاتو وحياة الخلقني
قريب للمغرب كدة إستحميت وسرحته شعري وإتريحتهه وفضلته قاعدة منتظراه حتى اكل م طبختو وقلبي كان ملان منو شديد وبتكلم مع نفسي وفجأة لون حقد م طبيعي جواي تجاه صهيب حتى بقيت اتكلم مع نفسي، فضلتهه قاعدة على الحاله دي ومنتظراه بفارغ الصبر علشان اتفشش فيهو، لغايه م شوفتو داخل وشايل اكياسو وبصفر، كريم اول م شافو قال لي بابا دا وجرى وهو بقول بابا بابا، صهيب صهيب نزل الأكياس وقال ليهو اوووو حبيب بابا وشالو ضماهو عليهو وبقى يجدعو فوق ويمسكو وكريم ميت ضحك، جا علي قال لي حبيبي مساء الخير، سكتته وقمته على طول إتجاوزتو ومشيت شلته الأكياس ودخلته المطبخ،
قال لكريم بصووت واطي ماما منفسنهه الليله صح؟شالو ودخل غرفتو، ختيت الاكياس فوق المسطبه ولاقتني سكينه في وشي شلتها وفضلته واقفه وسرحانه وانا ماسكاها وبطق بيها في المسطبهه، بعد مسااافهه اسمع صهيب بقول لي احلى حنهه في رجل احلى مرهه فيكك ي بلد، م رفعته راسي عاينته ليهو رغم اني سامعاه
قال لي كريم احييييييهه من ماما صح؟الواحد م قادر يحدد الحنهه هي الحلوة ولا رجول الحلوة العاملاها هي المحلياها ولا التسريحهه، والنفسنهه زاتها فيها سمحهه ولا م كدة ي كريم؟عاين ماما اسي حلوة كيف وهي زعلانهه الخشيم يستاهل بوسه في اللحظهه دي صح؟كريم هزة ليهو راسو وصهيب قعد يضحكك وانا فجأة حسيت بنفسي خجلانهه وعايزة ابتسم بس إتماسكتهه
شويه كدة جا مسك مني السكين وباسني مساااافهه في خدي وفضل على نفس القرب إحساس إنو بيشم في ريحتي وكدة، قال لي الليله كل حاجه فيك غريبهه الحنهه بالرغم من إنها عاديهه زيها زي اي حنهه بس تهبببببببل فيكك، والعطر، وانا إشتقتهه ليك إتصلته بس ما رديتي حتى قلقتهه عليككم بجد ف إتصلته على عمو الغفير قال م طلعتو من البيت ف اخدتهه بعضي وجيت رغم إني م خلصتهه شغل بس اكيد م حيكون اهم منكم، لفهه يديهو حوالي وبقى إحساس ضاميني وهو مقربني عليهو شديد وانا كنت خجلانهه منو ولا م عارفه مالي كأنو اول مرة يقرب مني، عايز يبوسني دموعي جات جاريهه، عاين لي بإستغراب قال لي حبيبي في شنوو مالك؟خير قولي في شنو مالك من جيت انتي متغيرة امي إتصلت عليك وغلطت عليك ولا مالكك؟قولته ليهو صهيب انا عايزاك تطلقني،
وقف بدهشهه بعدها قال لي شنووو؟قولته ليهو وانا ببكي انا عايزااك تطلقني كلامي دة م واضح؟
قال لي دة جن جديد كمان؟شهد كل حاجه ليها حدود فهمتي؟
قولته ليهو طالما كل حاجه ليها حدود ليييهه م عملته حدود لعلاقتكك انت ورنين؟ليييهه وصلته معاها مراحل إنك تغلط معاها وتعشمها فيكك؟ليييهه لبعتهه بي بت الناس وهي صحبه اختك وابوها عندكم معاهو معرفه وشغال في شركه ابوك؟ليييييهه القذارة دي كلها ي صهيب ليييييهه بس؟قال لي دقيقه رنين جات هنا وقالت ليك الكلام دة صح؟
قولته ليهو إذا جات او لا دي الحقيقه انت بذات نفسك م بتقدر تنكرها لانك امس قلته لي كنت بجيب بنات الشقهه يعني معترف بالحاجه دي، قال لي م دسيت منك انا وم داسيها من اي زول، قولته ليهو ياخي لنفترض انو انت بتعمل كدة وم داسيها من زول م بتخاف من ربنا في بنات الناس ديل؟م بتحسب حساب لأهلهم لما تلعب عليهم ودة م لعب دة خراب لحياة اسرة بحالها انت فاهمني؟م بتفكر في إنو زول يعمل الحركه دي في اختك؟ردة فعلك حتكون شنو لو زول نفذ نفس الشي في اختك وانت عرفتهه بالحاجه دي؟
قال لي انا م جبرتهه واحدة على الحاجه دي ولا حصل لعبتهه بعقل واحدة عشان اقنعها تعمل معي الحاجه دي كل واحدة بتعمل كدة بذات نفسها حتى رنين هي الفرضت علي نفسها م انا، م مجبور ابرر ليك حاجه إنتهت في حياتي لأني شلتها من دفاتري وقلته ليك عايز ابدأ صح بس مشكلتك كل مرة عايزة تحسسيني انو انا زمان كنت شنو، كل مرة عايزة توريني انا قبل كدة قدر شنو كنت تافه، في اي لحظهه عايزة تزكريني بالأنا كنت عليهو حتى وانا بحاول اخلق لحظات حلوة بينا انتي بتحوليها لنكد واي كلام ممكن يأثر عليك ونحن بكدة علاقتنا في الهاويهه، انا اتخليت عن كل الأنا كنت فيهو عشانكك قبل م يكون عشان نفسي بس حتى وانا بحاول اعمل كدة انتي كل مرة بترجعي خطوة لورا وبترجعيني معاك،
قولته ليهو انت شايف انا بعمل كدة؟إذا انا فعلا بعمل كدة م كنت اليوم...
فجأة جرس الباب ضرب طلع وهو زهجاااان مشى على الباب وكريم كان بلعب لما شافو طلع وراهو، وانا واقفه سمعته صوت إمتثال وهي بتسلم على صهيب وبتقول كيمو حبيب هارتي، طلعتهه لقيتها فعلا هي مشيت سلمته عليها كانت شايله معاها شنطه ملابس كبيرة حتى وشها م كان طبيعي وشكلها باكيهه، قالت لي معليش ي جماعهه وراكم وراكم بس جايه اعدي معاكم فترة هنا ودموعها جات جاريهه، قولته ليها بسم الله كمان ي امتثال البيت بيتك اساسا هو فاضي ونحن دايرين البغزرنا مالك بس، قعدت في الكرسي وبقت خاته يديها في وشها وبكت مسافهه، صهيب قعد جمبها قال ليها في شنو.
فهميني؟متناقشه مع امي صح؟هزت ليهو راسها، قال ليها امي م جديدة عليك ي إمتثال ف شنو م حاجه تبكي منها، فضلت تبكي ضماها عليهو وباسها في راسها قال ليها انا بتكلم معاها، قالت ليهو الله يخليك م تتكلم معاها والله العظيم ي صهيب تتكلم معاها ي صهيب م اقعد معاك في البيت ثانيهه، قال ليها طيب حاضر م بتكلم معاها بس إنتي م تبكي وحقكك علي ورجع ضماها تاني وقال ليها انتي م خالتنا بس لا إنتي اختنا الكبيرة وامنا التانيهه وكل شي وم بنرضى فيك زي م بنرضى فيها والبيت دة لو م شالك بنشيلك فوق راسنا، فضلت تبكي بحرقه لما قال ليها الكلام دة صهيب زاتو دموعو جاريه وانا برضو بقيت ابكي لمن بتنهد، ونحن في لحظه الصمت والبكى دي كريم ضرب إمتثال في رجلها وبقى ياشر ليها على إتجاهي وعلى صهيب نظام هي بكتنا وكدة، ضحكت وشالتو قالت ليهو إنت زعلتهه مني؟قولته ليها قومي تعالي غيري ملابسكك، قامت مشينا على غرفتها دخلت وصهيب جاب ليها شنطتها قال ليها الغرفهه م نضيفهه شديد، قولته ليهو نضفتها انا، قال لي اها فتح ليها التكيف قال لي شهد لو عايزين حاجه انا برة، قولته ليهو طيب، قالت لي شهد اسفهه بجد ضايقتكم في قعدتكم السمحه دي وانتو براكم لكن...قولته ليها امتثال بطلي تخلف يعني والله م عارفه انا محتاجه جيتكك دي قدر شنو وربي صح زي م بقولو القلوب شواهد، قالت لي انتو جيتو من هناك محتاجين تقعدو مع بعض شويه ويكون عندكم خصوصيهه بس عواطف اختي اسكتي ساااااي من عمايلها، قولته ليها ي بت بلا خصوصيهه معاك
المهم اللبسي على بال م اجهز العشاء تمام، قالت لي م..قولته ليها بلا م عايزة معاك وم حناكل لو م طلعتي،
طلعته خليتها دخلته المطبخ بديت اجهز في العشاء جات قالت لي اساعدكك، قولته ليها صهيب تقول عارفني م طبخته جاب اكل جاهز معاهو ه، قالت لي اممممم عاد بعد الحنهه دي من حقو م يخليك تطبخي، ضحكتهه وفضلنا نتونس ونجهز جا صهيب قال لينا وانتو بتتونسو للصباح م حيطلع لينا للصباح، قالت ليهو تعال جهز خلاص، قعدنا ناكل وصهيب يفتح مواضيع ويحاول يطلعها من الهي فيهو وم حسسناها نهائي انو نحن متشاكلين، بالعكس، بعد م خلصنا عشاء شربنا بيبسي وقعدنا اتونسنا شويهه كدة ونحن بنشاهد بعدها قالت لينا بعد.كدة انا ماشه انوم ي جماعه، مشت خلتنا، صهيب على طول بعدها بعدها دخل غرفتو، وكريم اصلا كان نايم، شويهه كدة صهيب جا طالع وشايل مفتاح عربيتو لما وصل جمب الباب لحقتو قولته ليهو إنت ماشي وين؟قال لي طالع، مسكته منو المفتاح قولته ليهو طالع وين؟قال لي ماشي اللاقي بنات إرتحتي؟سكتته وبقيت اعاين ليهو، عايز يشيل مني المفتاح رجعته منو لورا، قال لي شهد، قولته ليهو خلينا نكمل كلامنا، قال لي مش خلصتي قبيل وقولتي من الأخر عايزة شنوووو؟؟قولته ليهو طيب اسمعني بس 5 دقايق واطلع طيب؟قال لي طيب قولي، قولته ليهو صهيب انا انا بحبك شديد، انا م عايزة واحدة تانيهه تشاركني فيك، م عايزة اتحمل نتيجه اخطائك انت الزمان وانا م مجبورة على الحاجه دي
إنت م عارف الحصل شنو وم عارف رنين قالت لي شنو انا م عندي إستعداد أتخلى عنك وم عندي إستعداد اتقبل واقع إنو واحدة تانيهه تكون معي في حياتك، صهيب انت م فاهم انا انا قضيت عمري كلو خسارات في خسارات انا تعبتهه بجد م فيني حيل لأي تحمل مسؤليه غلط انا م إرتكبتو ولا عندي يد فيهو، صهيب إنت المكسب الوحيد الحاليا في حياتي وانانيهه فيكك شديد والله العظيم، قال لي إنتي جنيتي؟واحدة شنو البتكون في حياتي غيرك؟ي بت الناس انا مرة غيرك كان داير اموت اسي وصرفها لي دكتور في روشتهه م دايرها إنتي بس حاولي افهمي الحاجه دي وبطلي البتعملي فيهو دة واي غلط انا كنت سبب فيهو وممكن يأثر على علاقتي بيك اوعدك إنو ححلو وم اخلي علاقتنا تتأثر بيهو ورنين انا عارف هي شنو وعايزة شنو وححل موضوعي معاها وعايزك تفهمي حاجهه مهمهه ي شهد خسارتكك إنتي بالنسبه لي هدم و خسارة لمستقبلي الصح الإبتديت أبنيهو عشانا ...
...
الفصل الثامن والثلاثون
وعايزك تفهمي حاجهه مهمهه ي شهد خسارتكك إنتي بالنسبه لي هدم و خسارة لمستقبلي الصح الإبتديت أبنيهو عشانا، فضلته اعاين ليهو، طلع يديهو من جيبو ومسح بيها وشو، قال لي حيرتي امري فيكك، اعمل ليك شنو انا ي شهد؟ حنفضل نبرر كل الوقت كدة؟ هزيت ليهو راسي بمعنى لا،
قال لي بس حركاتك دي بتقول كدة ي شهد،
قولته ليهو صهيب انا حكيت ليك الحاصل
قال لي طيب ي شهد عايز يشيل المفتاح رجعته لورا، قال لي انا طالع جادي معاك، مشيت الغرفهه لبسته لي توب وجيت قولته ليهو انا كمان مخنوقهه ونفسي اطلع قال لي حتمشي معي للبنات العايز اللاقيهم؟
سكتتهه وانا بعاين ليهو
قال لي طيب يلا، طلع وطلعته وراهو، دخلنا الأصانصير اول م إتحرك قبضتهه في يدو وضغطتهه عليها شديييد لغايه م نزلنا ووصلنا قراش العربات فضلتهه ماسكاه، بعدها بقى يعاين لي حتى إنتبهته واديتو المفتاح
ركبنا إتحرك وفضلنا ماشين وهو مشغل اغاني فجاة جابو غنيهه بتقول"الليله وييين انا الفي العصر مرورو
الغنيه بحبها طبعا بقيت ادندن مع سميرة دنيا وكملنا ب "الليلة وين انا البي العصر مرورو خليهم يقووولو كتير الناس بقولو حبيبي البدورو
البغرق في بحورو اخوض النار وازورو انت بحر السماحه يجو العشاق يزورو بلاقي
ووين انا البي العصر مرورو خليهم يغنووو يغنو كتير العشقو جنو الريد انتو ماعارفنو
امشو اسالو عنو بلاقي وين انا البي العصر مرورو يامالك السوالف السوالف انا عندي
ليك سالف الطير لي حنه بي لبنو المخالف صيدة الخلا الجااافلة دي الجافلة بدت علي توالف
شوف دمعي انا الزارف الذي مطر القضارف بلاقي وين انا البي العصر مرورو بشيلك مراااية
لما جينا جينا للمقطع بتاع "اجيب لي مرااااايهه مرايا بعاين ليك براي، حبيبي حبي قسايا وقفت لي م قدرته اكمل ف سكتهه إنتبهتهه لقيتو بعاين لي وببتبسم ختيت يدي في وشي بخجل قال لي معناها انا عندي قونهه ظابطهه في البيت ياخ قولته ليهو صهيب خلاص ياخ م تخجلني قال طيب كدة عيدي المقطع الاخير دة، قولته ليهو ابيت
قال لي ياخي بطلي حركاتك دي انا عايز اسمعو منك عيديهو اسي م كنتي بتغني كويس فجاة
قولته ليهو م كلو منك خلاص يخخ
قال لي كدة انتي بتخجلي كمان وعاين لي وعايز يلف وشي بإتجاهو غطيتو بالتوب
قعد يضحكك وهو بدندن بس م عارفاه كان بقول في شنو،
شويه كدة وقف نزلنا في مطعم كدة، قال لي انزلي يلا، نزلته قال لي طبعا البنات منتظرني هنا
قولته ليهو طيب
دخلنا المحل كان حلووو وهاااادي شديد وبلدي كدة إحساس عاملين القعدات عبارة عن عناقريب وحاجه زي البنبر كدة في النص وحجات كلها بلديهه وفي نافورة في نص المحل والجو خراافي، قولته ليهو الله المكان دة حلووووووووو شديد، مسكني من يدي قال لي عارف كدة انا يلا تعالي، قعدنا انا قعدته في عنقريب وهو في عنقريب والعناقريب فيها مساند يعني إحساس انك في بيتكم جدجد وعلى جنب كدة في طربيزة فيها حجات زي حجات العديل والزين قولته ليهو حننتظرهم هنا ولا شنو م فهمت؟قال لي ننتظر شنو ي بت الناس انتي هبلهه مكان زي دة انا بجي فيهو مع نفسي بس دة مكاني الخاص بحس بالراحه فيهو مهما كنت متضايق
قولته ليهو اممممم طيب وانا؟
قال لي انتي شنوو؟
قولته ليهو ليه جبتني مكانك المفضل يعني؟قاال لي انتي حتشاركيني حياتي كلها يعني حاستخسر فيك تشاركيني حجاتي البحبها؟وبعدين المكان دة انا حبيتو بعدك لأنو بشبه الحته الجايهه منها وعرفتكك حتحبيهو فتلقائيا لقيت نفسي بحبو يمكن لانو حسيت إنو حتكون فيهو ملامح إبتسامتكك لما تشوفيهو
بقيت خاته يدي في خدودي وبعاين ليهو، طلع تلفونو واخد لي صورة وانا بالهيئهه دي، قولته ليهو صهيييب،
قال لي روقي
قولته ليهو م شايفني عامله كيف؟قال لي عامله كيف؟عامله عيونك وتسريحتك وملامحكك الحلوة دي
قعدتهه اضحكك وانا خاته يدي في وشي
جا ولد صهيب سلم عليهو وقال ليهو ي حبوب الخبر تمام؟انا بس عايز قهوتي الظابطهه ديك تمام؟الولد قال ليهو كويس
قال لي حبيبي تشربي شنوو؟
لما قال لي كدة الولد قعد يعاين ليهو،
صهيب عاين ليهو قال لي م تبحلق عيونك كدة دي مرتي اي الولد ضحكك قال ليهو مبروك عرسته متين؟قال ليهو بي ولدي حتى ياخ انا الولد فضل يضحك
قال لي اها تشربي شنو؟
قولته ليهو شاي،
قال لي قهوة لا؟هزيت ليهو راسي بمعنى لا
قال ليهو طيب ي حبيب قهوة وشاي وصحن زلابيهه معاهو بالله
قال لي المحل دة خطير شديد وبالفعل الناس كانت داخله وطالعه واحلى حاجه إنو زي الحوش كبييييير وفي الهواء سااي، فضلنا قاعدين ونتونس شويه كدة الولد جا شايل شيشهه في يدو وختاها جمب صهيب
صهيب قال ليهو دة شنو ي مااان؟
قال ليهو انت مش قلته داير قهوتك الظابطهه ديك؟
بقيت اعاين لي صهيب وبحمر ليهو، صهيب قال ليهو انت داير تخرب بيتي باقي الليل دة ي شيخ ولا شنوو شيلها شيلها ياخ الولد ضحك مساافهه ومشى، شويه كدة جاب الشاي والقهوة ومعاهم بخور وكدة، صهيب قال ليهو شايف؟اخوك بقى مهروش انصحكك م تعرس اسمع كلامي
قولته ليهو اسي انا سالتكك؟قال لي عينك كانت كافيهه م ضروري تسالي
فضلنا قاااعدين ونتونس وهو يحكي لي وانا اتونس وانا كل شويه افتح موضوع ونضحكك م حسينا بالزمن، صهيب قال لي الساعهه 12 على فكرة، قولته ليهو م جادي؟
قال لي والله يلا نمشي،
طلعنا مشينا وانا كنت مبسوووووطهه شديد، حاسه انو الحواجز المعنويه بيني وبين صهيب شبه إتزاحت، حاسه انو انا إبتديت اتعمق فيهو اكتر، كل الكنت بعملو من بكى لي حركات لي غيرو كنت عايزة اثبت وجودي في حياتو، عايزاهو يتعلق بي ويحبني حتى لو م كنت بحبو بس شكلي وانا بعمل في دة حبيتو شديييييد اكتر من نفسي حتى،
رجعنا البيت إتفقدنا كريم لقيناهو نايم رجعنا غرفتنا، فجأة لقاني وراهو قال لي خير، لفيت يدي حوالين رقبتو وقولته ليهو "بجيب لي مراااايا ومراياااا بعاين ليك برايا، حبيبي حبيب قساااايا وبس نسيت الباقي ضحكك وقال لي كلام الناس دعايا ومعاك انا للنهايهه الليل وييين اناااا مش كدة ضحككتهه بإستغراب قولته ليهو يعني حافظها؟باسني وقال لي حتى لو حافظها بنساها عشان اسمعها منكك حبيبي قولته ليهو غيااااظ عايزة اتحرك قربني عليهو ومسكني من وسطي ومسك يدي وعاين ليها وقاال:
والحنهه حلوة وباسها، وستها احلى طبعا دي م عايزة نقاش، وانا بحبهاااا النكديهه ام حواجب مافي دي
قولته ليهو وبتقولها في وشي كمان؟ ضحكك و
قال لي بس محلياهاااا وباسني مساأافهه
اليوم التاني بعد م هو طلع الشغل فضلنا انا وإمتثال نتونس ونشاهد في التلفزيون بعد الفطور كدة قلته ليها عايزة اطبق حنتي دي لانها بنيه، قالت لي بساعدك، بالفعل قعدته إتحننته، اول م خلصت جرس الباب ضرب مشت فتحت، كانت بت جارتنا اللاقيناها المرة الفاتت في الباب ديك كانت شايله معاها صحن مغطى،
سلمت علي وفضلناها قعدت بقت مرة تلعب مع كريم ومرة تتونس معانا
قولته ليها جارتي دي وين م ظاهرة،
قالت لي والله م عارفه لكن تقريبا بتكون في الدوام علشان كدة
قولته ليها اهااا صح قالت لي شغالهه ي حليلها ربنا يعينها
قالت لي بجد ربنا يعينها في شغلها ويعينها على الباطل الربنا إبتلاها بيهو
قولته ليها بجد اليوم داك كسرت قلبي ياخي قالت لي طبيعي هي في الحاله دي ضرب وإهانه وكل شي
قولته ليها المشكله انها عندها الحريه إنها ترجع بيتهم لي اهلها
قالت لي م بتقدر صعبه شديد، يعني تخيلي زول إنتي إتحديتي اهلك كلهم ووقفتي قدامهم قولتي ليهم ي الزول دة ي بلاهو وعقدتي بدون رضى امك وابوك في المحكمهه يعني رجعتك ليهم زاتها م ليها معنى لانو انتي العملتيهو م بتغفر والاكعب من كدة تجي تكتشفي إنك عملتي كدة عشان زول م بستاهل، عشان زول إكتشفتي بعد دة كلو إنو زول تافه وحقير وإستغلالي لابعد الحدود بجد العايشاهو الله يعينها عليهو
امتقال قالت لينا حسبي الله دي جارتكم وينها دي ومالها؟قولته ليها الشقه المقاصدانا دي وحكيت ليها موقف الضرب
قالت لينا هي زاتها غبيه دة زمن راجل بتوثق فيهو؟ياخي لنفترض انك حبيتيهو ودبتي فيهو ومتي فيهو موووون عدييييييل هل دة معناه إنك تخسري كم وعشرين سنه قضيتيها من عمرك مع اهلك التعبو عشانك وربوك عشانو؟
انا مستغربه في غباء البنات القامو فيهو جديد دة والمشكله انو الحكايه بتاعه بحبك وبموت فيك والكلام دة بكون فترة العلاقه بس لانهم بتعاملو بإندفاعيه وبعد م الواحدة تهرب معاهو وتتزوجو قضى معاها شهرو الأول في غرفه واحدة وفي سرير واحد خلاص حيبدأ يوريها وشو التاني وحتكتشف فيهو حجات اصلا م كانت حتتوقعها دة م حب دة وهم خيال العلاقه في لحظه عاطفتها دة السبب المخلي دار المايقوما اليوم ملاااان اطفال ومخلي النوع دة من جارتكم بتعاني المعاناة دي
البت قالت ليها بالجد يعني انا م عارفه الحاصل شنو بالزبط بس البنات عاطفتهم في حد زاتهم بغباء، تخيلي اسي ليلى دي بعد م عملت دة كلو عشانا شغاله ومن شغلها دة هي مؤجرة الشقه، وبتصرف على البيت، وبتصرف عليهو هو وطبعا الاخو ماشاءالله سجاير وشيشه وبنقو وخرشات ويوم م تدي يقوم فيها ضرب
قولته ليها واااااااي م جادة؟بعمل كدة؟م قادرة اصدق؟
قالت لي والله ي شهد ياخي نحن يومي بتجي تبكي لينا، يومي شاكيهه منو والله انا وامي نبكي معاها بس وامي قدر م اتكلمت معاهو كانها بتنفخ في قدرة مقدودة والاحلى من كدة. عايز يربط معي هههه
إمتثال قالت ليها حسبي الله حسبي الله دة واحدة تافه باااطل هي زاتها مجنونه افضل ليها تتذل في بيت ابوها بي عملتها دي ولا تتذل تحت باطل م مجبورة عليهو تتطلق منو على طول
البت قالت ليها والله نصحناها ونصحناها بس م بتسمع الكلام وبتحبو وبتمون فيهو موت رغم عمايلو فيها دي كلها بتبرر ليهو
قولته ليها كرر علي ي حليلها
قالت لي والله ي شهد غايتو بس ربنا يتلطف بيها، عشان كدة انا الحمدلله بعيدة كل البعد عن الإرتباط والكلام دة جنس التعلق والعولاق دة م بقدر عليهو
إمتثال ضحكت قالت ليها عسل معاك حق ارجي نصيبك ي زوله لما يجي الزول الصح كل المؤشرات بتدلك عليهو من غير م تجتهدي حتى
قالت ليها بجد ي زوله والله الحمدلله على نعمه ثبات القلب، وتقلتو، عارفه انا ابوي برضو كان كعب شديد يعني انا خلاني عمري سنه وطبعا متزوج تلاته امي الصغيرة، عيش امي دي في ماسي ومشاكل وحاله نفسيه م يعلم بيها الا الله وطبعا اسي معلقها وحالف م يطلقها ونفس الشي عاملو مع نسوانو
إمتثال قالت ليها خليها تطلقو بالمحكمهه طوالي وين هو هنا؟
قالت ليها عايش في الامارات وعندو قروش زي التراب، وعمارة في السودان فيها 10 طوابق
قولته ليها بصرفكك؟
ضحكت قالت لي ي بت جادعني من وانا عمري سنهه م شغال بي شغله مرة مرة بعد 6، 7 شهور برسل لي 2 مليون 3 على حسب مزاجو ههه حتى اولادو التانين مستخسر فيهم قروشو بس انا الحمدلله امي م مقصرة مني في شي شغاله واي شي بطلبو منها بتجيبو لي وعندي خالي برضو كان متزوج عندو طفلين توأم برضو إتشاكل مع مرتو ومشى خلاها ومرتو من كتر م هو قرفها حياتها جابت العيال جدعتهم لي امي من عمر ومشت اسي امي متحمله مسؤليتهم امي من قامت تعبت وإشتغلت عشان اهلها وتعبت عشاني وربتني وشغلها سفرو كتير طوالي في الإجازات بتسفرني معاها والله م محسساني باي نقص لعبت دور الام والأب في حياتي ووكفت عشان كدة اصلي م بضعف لاي ولد بالعكس بطني بتطم منهم وم عندي الجاذبيه للعلاقات في الوقت الحالي بالتحديد يعني همي كلو انو اتطور من نفسي، اشتغل، ارفع امي واساعدها وامي إنسانه براكتيكل وبتحب التفوق والإنجازات وانا حابه افرحها بإنجازاتي في حياتي وبس
امتثال قالت ليها امك ماشاءالله عليها ربنا يديها العافيه عمرك كم إنتي؟
قالت ليها 17 سنه
امتثال قالت ليها انتي 17؟ياخي بجد ماشاءالله ماشاءالله عليكي ربنا يكملك بعقلكك ي ريت لو كل البنات بتفكر زيكك وبجد العرس والعلاقات، والحب والحجات دي ملحوقهه ياخ اسي انا عمري 26 داخله على ال 27 سنه واخر إهتماماتي الحجات دي
ضحكت قالت ليها لسهه صغنن انتي ياخ عمرال 20 دة العمر المفروض نتطور فيهو نفسنا ننجز اهدافنا لانو الحجات الباقي دي كماليات للحياة
البت لبقهه في الكلام، فيلسوفه، عقلها متفتح مقنعهه وقنوعهه في نفس الوقت، حبيتها حب بقيت اعاين ليها بس
بعد م طلعت طبعا نحن مستغربين فيها، امتثال قالت لي اريتها بتي سماحه خلقهه واخلاق، قولته ليها بجد ربنا يحفظها ويغطي عليها من اولاد الحرام، قالت لي النوع دة صعب يتلعب عليهو ويحب وكدة لأنو قناعتها بتقول ليها انها م محتاجه الحاجه دي في الوقت الحالي لكن لمن يقع وقعتو صعبهه إن شاءالله تقع في حاجه نضيفهه بنفس نمط تفكيرها
إمتثال دخلت المطبخ جهزت الغداء وانا طلعته حنتي ودخلته ساعدتها فيهو وبعدها طلعته إستحميت وحممتهه ولدي ولبستو وإتعطرته وطلعنا قعدنا في البلكونه نعاين للغاشي والماشي ونعلق، لغايه م شفنا صهيب وقف عربيتو، قالت لي راجلك جا اقيفي ليهو جمب الباب، قولته ليها كدة كدة بجي داخل، قالت لي لا طبعا ي هبله م زي إحساس انو يلقاك منتظراه جمب الباب وبحركات كدة من الحركات إياهم فهمتيني خليك ملحلحلهه صهيب ملعبو مليان بس شايت عليك ضحكتهه قالت لي قومي ي هبلهه بطلي ضحكك
مشيت على الباب كدة هو جا داخل كان مبسوووط والحاجه دي باينه على وشو، قولته ليهو مساء الخير، قال لي حبيبي الله يسعد مسائك ي رب وباسني في راسي وخدي قولته ليهو جيب الأكياس شلتها منو مشيت بيها على المطبخ قال لي كريم وإمتثال وين؟قولته ليهو في البلكونه، مشى مسا عليهم وشال كريم وبقى يلعب معاهو قال ليهو شوف الليله جبته ليك شنووو؟إمتثال قالت ليهو اوبااا كريم والأيباد قال ليك خلاص تاني م حيشتغل بينا،
قال ليها انا الجبتو زاتو تاني م بشتغلو بي شايفه شايفهه شالو ودخل بيهو الغرفه،
ونفس الموال جهزنا الغداء قبل م نبدأ اكل جرس الباب ضرب كانو احمد ومحمد، قولته ليهم حماتكم بتحبكم وبكدة إكتملت قعدتنا ياااخي كنا مبسوطين ورايقين ونحن بنتونس وبنضحكك لي اخر الليل، محمد قال لينا طبعا ي جماعه انا شبه عايز اخطب،
احمد قال لينا اخونا اتحنك بالعرس خلاص
محمد قال ليهو ثورجيهه كمان، صهيب قال ليهو انا اقول مشيك للمواكب يومي دة م ساي لميت فيها وين ي زول ضحك قال ليهم قولو لي مبروك كدة اول يخخ قولته ليهو مبروك وعرفنا عليها، قال لي بتعرفيها انتي اصلا لو زاكرتكك قويه ه، امتثال قالت ليهو شهد بتعرفها وانا خالتك حبيبتك، صحبتك اخر من يعلم ي وسخ
ضحكك قال ليها م يوم الموكب بتاع بيتنا انتي كنتي مافي، قولته ليهو اها، قال لي ااااااااااااايوة بس هي الاهاااااا دي زاتها كيف معاك بالله، صهيب قال لينا فهمونا حاجه دخلونا الجك ي اخوانا قعدته اضحك محمد قال لي هسسسس احمد قال ليهو والله ي اصلي لو عارف دة البحصل كان اول موكب عملتو في حلتنا يعني انا اتموكب وانت تحنكك؟ شوف بالله حكومه الكيزان دي عملت فينا شنو في نص الثورة الناس تربك، محمد ضحكك قال ليهو في غزة الناس بتعرس ياخ ي مالك م نكمل نص دينا احمد قال ليهو الحصه وطن محمد قال ليهو حنخطب لمن تسقط هنعرس في القصر
، قعدنا نضحكك قولته ليهم اها اسي المظاهرات كيف؟احمد قال لي اييييييك فايتك كتير انتي والله شغالين معاهم كر وفر بس نطلع نحرق لساتكنا نهتف يجونا يفكو بومبانهم ننتظرو لما يخلص نفلعهم بالحجار ونسكهم لمن يجرو يخلو تاتشراتهم واحيانا سراويلهم او بناطلينهم
امتثال قالت ليهو واااي م تزكرني ياخ اولاد بري ديل حلوين حلا، احمد قال لصهيب شنو ي صهيب جاتك فترة كدة كنت قدام في كل المواكب فجأة بطلته وبقيت م بتمشي هل لشهد يد في الموضوع؟قولته ليهو بخلعهه انااااا مالي؟صهيب قال ليهو شهد زاتها براها م وطن تستحق يحاربو عشانو ولا م كدة؟وبقى يعاين لي، انا هنا سحتته، وكلهم بقو مبهورين بعاينو ليهو واحمد شغلها لينا دخلني في ضفوري وسط اخوانو ه
فضلنا نضحك ونفتح مواضيع لغايه م مشو و بعد م مشو رتبنا البيت وكنت نعسانهه ومرهقه، نومته كريم ودخلته غرفتنا عايزة ارقد صهيب قال لي تعالي عايزكك، قولته ليهو مالكك انا نعسانهه ياخ، قال لي عارفك نعسانه بس 5 او اقل من 5 دقايق؟قولته ليهو اها؟قال لي غمضي عيونك بس جاي، قولته ليهو في شنو؟قال لي غمضي انتي م تبقي شفقانهه، غمضتهه عيوني شويه كدة حييتي قريب مني قال لي يلا فتحي، فتحته عيوني لقيتو ماسك ورقه في يدو،
طبعا في اللحظه دي قلبي إتقبض قولته ي اما دي ورقه طلاقي، او ورقه عقدو على رنين لانو قال لي مشكلتي مع رنين انا بحلها بقيت مقلعه عيوني وبعاين ليهو،
قال لي عارفه دي شنوو؟
بلعته ريقي وهزيت ليهو راسي بمعنى لا وانا مخلوعهه
قال لي من الأساس انا شايف كريم ولدي وعمري م فكرته في غير كدة ولا بالإحساس حتى وبعد الحصل قبل كم يوم الورقهه دي بالرغم من انها م كانت مهمهه بس بعد الحصل بقت مهمهه عندي شديد، قولته ليهو بصوت مبحوح ورقه شنوو؟قال لي ورقه رسميهه بتثبت إنو كريم ولدي، إبنيتو انا ي شهد وحأسجلو بإسمي لأنو فعلا هو ولدي، بقيت اعاين ليهو وانا مصدومه قال لي حبيبي عارف إنو انا صدمتك بالحاجه دي ومفروض اشاورك قبل م اعمل كدة بس دي البدايه الصح الأنا عايزها معاك ووعدتكك بيها وبعدين انا كمان اناني فيكك وعايزك كل حاجه بتخصكك تبقى بتخصني انا كمان، وكريم دة بالنسبهه لي العمود الفقري البنيت عليهو احلامي معاك، زي م بقولو الأم م البتلد الأم البتربي نفس الشي بنطبق على الابو كمان وانا بالفعل ابوهو بس زي م قولته ليك انا اناني وعايز اكون ابوهو حتى بالإسم، ولما قولته إنك براك وطن تستاهلي يحاربو عشانو انا حرفيا وفعليا مقتنع إنو إنتي تستاهلي اي حاجهه تتعمل عشانكك ...
...
الفصل التاسع والثلاثون
، ولما قولته إنك براك وطن تستاهلي يحاربو عشانو انا حرفيا وفعليا مقتنع إنو إنتي تستاهلي اي حاجهه تتعمل عشانكك،
طبعا هنا هو خلص كل حروف اللغه العربيهه في كلامو دة وعبر بيها وانا م عارفه الحصل علي شنو، إحساسي تجاه الحاجه دي كان ملخبط يعني كنت مبسوطهه شديد بالخطوة دي بس إتضايقتهه لأنو سعد بيستاهل إنو ولدو يشيل إسمو،
كريم كان الحاجه الوحيدة الباقيهه منو في الدنيا، م ممكن انانيتي تخليني اقبل تغير نمط حياتي كلو حتى اسم ولدو اللي كان هو نفسو ومنى عينو يجيهو بس ربنا م كتب ليهو يشوفو،
وانا ساكته صهيب قال لي حقوق ابوهو محفوظه وم حندس منو الحاجه دي، لما يصل في عمر معين حنحكي ليهو عن وفاة ابوهو الله يرحمو عارفكك بتفكري في الحاجه اكيد م حاكون اناني للدرجه دي انا ي شهد، بس انا م عايز حاجه تخليني افقدكم او يتعدى عليكم اي زول من اهلو، ولو واحد فيهم جرب يعمل كدة تكون عندنا اوراقنا الرسميهه البنتعامل بيها معاهم
ملاحظين انا قبل م افتح خشمي برر لي موقفو
قولته ليهو طيب اشرح لي عملته كدة كيف؟
قال لي هو عمك م عندو مشكله بس عمتكك وولدها هم الضاغطين عليهو وانا كلامي كان مع عمك لغايهه م اقنعتو بالحاجه دي وإتنازل لي عن وصايتو بأوراقو الرسميه وكل شي بواسطه المحامي
قولته ليهو وانت لاقيت عمي وين؟
قال لي موكل محامي عندك سؤال تاني؟
قولته ليهو ام
قال لي اها؟
قربته عليهو ولفيت يدي حوالين رقبتو قولته ليهو طيب قول لي بتحبني قدر شنو؟؟
فضل يعاين لي قال لي دة سؤال دة؟
قولته ليهو بالنسبه لي مهم يلا قول لي
قال لي قدر م الله اداني قدرة اتنفس بيها لغايه اللحظهه دي بحبكك، وقدر م الله حيديني قدرة اتنفس بيها باقي العمر الباقي لي هحبكك لأخر نفس إرتحتي؟
قولته ليهو وانا كمان ي صهيب م عارفه بس سبحان الخلاني احبكك للدرجهه دي وفي فترة قصيرة بموت في اهلكك ياخ
ضحكك قال لي واهلي ليهه انا بس
ضحكتهه عليهو قولته ليهو طيب بموت في الغيور ابو دقن حلو دهه
قعد يضحكك وشالني ومشى بي على السرير قال لي ايوا حنكيني حنكيني يلا
❖
الصباح فتحتهةعيوني لقيتو بعاين لي، غطيت نفسي، قعد يضحكك وعضهه شفتو التحت اصلا هو عندو الحركهه دي قال لي إحساس بتخجلي وكدة ها صباح الخير وباسني، قولته ليهو صباح النور، قال لي اخ نعسان وتعبان ومكسل من الشغل، قولته ليهو حبيبي طيب م تمشي،
قال لي لا ضروري امشي ماف طريقه عندي فترة بتسيب من الشغل وصاحب المبنى بدأ يدق جرس والحاجه دي م في صالحنا لانو نحن بادين جديد والشغل قروشو حنينه فهمتي؟
قولته ليها اها طيب حاول امشي وتعال راجع بدري لو تعبان شديد،
قال لي حاضر بس اسي حاخد لي غفوة 20 دقيقهه كدة فتحتهه عيونو لقيتكك قدامي وانتي كدة وعيوني م قدرت تقاوم المنظر القدامي وإبتسم إبتسامهه خبيثهه
ضربتو قولته ليهو بطل حركاتكك دي
ضحك قال لي مالكك قصدي ملامحكك دي وباسني في خدي وقال لي إنتي فهمتي شنو ي زولهه؟
قولته ليهو خلاص طيب، فضل يعاين لي وانا بتبسم وما ناوي يرفع عينو، لما خجلته قولته ليهو انا حاقوم اجهز ليك ملابسكك والشاي عشان لما تجي طالع
جراني ورقدني في حضنو قال لي لا خليك انا عايزك تكوني معي بس بلا ملابس بلا شاي معاك
سكتته ساي وفضلنا نص ساعه على الحاله دي هو يفتح موضوع وانا افتح موضوع تقول م حصل كنا مع بعض بالطريقهه دي حسيتها اقصر 30 دقيقهه تعدي علينا اتمنيت الزمن يقيف في اللحظهه ديكك
نزل دخل الحمام وانا جهزته ليهو ملابسو ومشيت جهزته الشاي والغريبهه اليوم دة كريم نهائي م صحى بدري كان نايم في سابع نومه وامتثال برضو يمكن علشان ساهرنا مع ناس احمد عشان كدة،
شلته الشاي دخلته بيهو الغرفه لقيتو لسهه م طلع وقفته قدام الف في شعري فجأة اشوفو وراي عايزة اتلفت عليهو لفه يديهو حوالي وبقى يعاين لي في المرايه قال لي والله الواحد لو م مجبور م بمشي عايز اقضي معاك اليوم كلو، قولته ليهو ه اليوم كلو حنقضيهو انا وكريم وامتثال قال لي ايوا إستفزيني عشان اغير واحرد المشي قولته ليهو طيب هو سكتتهه فضل يضحكك إتلفتتهه عليهو قولته ليهو يلا اجهز الشاي م يبرد اللبس ملابسكك يلا
قال لي ه طيب حاضر، لبس البنطلون ولما جو دور القميص جاتو مكالمه مسك تلفونو وردة، جيت مسكته القميص بديت ازرر الزرا، وهو بتكلم ويعاين لي ويتبسم، لما خلص حاوطني بيديهو قال مكالمه جات في وقتها، ضحكته قولته ليهو اعمل ليك شنو م انت مستعجل ومتماطل في نفس الوقت يلا إشرب الشاي،
شرب وطلع مشى...
في الجانب التاني اول م ركب العربيه إتصل تلفون وقال"الو، وين انتي؟طيب نتلاقى في نفس المكان المتفقين عليهو بعد ربع ساعه بالكتير كدة، قفل الخط وفضل سايق لغايه م وصل نزل واتصل عليها قال ليها رنين وصلتي انتي؟طيب انا داخل عليكك، دخل الكافيه رفعت ليهو يدها مشى عليها،
قال ليها صباح الخير، قالت ليهو صباح النور
قعد قال ليها تشربي او تاكلي شنو؟قالت ليهو انا مصدعه عشان كدة طلبته قهوة،
قال ليها طيب
قالت ليهو م حتطلب؟قال ليها شارب الشاي في البيت
قالت ليهو اها، طيب م نفسكك تسالني مصدعه ليهه؟
قال ليها رنين بطلي البتعملي فيهو دة انا م جاي اسالك من الحجات البتشكي منها، طيب؟
طلع سجارتو ولعها
دموعها جات جاريه وبقت تبكي قالت ليهو اخر حاجه كنت متوقعاها ي صهيب انك تتغير معي للدرجه دي وانت بذات نفسك كنت في يوم م بتسمعني غير الكلام الحلو
قال ليها رنين يمكن العملناهو نحن غلط بس م تحاولي ترمي اللوم علي انا براي وتحسسيني بالذنب في الحاجه دي انتي كمان غلطتي معاي وانتي الكنتي مصرة على انو الحاجه دي تحصل وانتي الكنتي بتجيني في الشقهه على اساس انك جاياني نفطر مع بعض، او نتعشى مع بعض لما يكون في مباراة او اقول ليك عيان م بقدر اطلع متزكرة انا كنت بمعنك من الجيه للبيت وبتعذر لي بأصحابي قاعدين معي وكدة؟كنت بعمل كدة عشان م عايزك تجيني عشان انتي بنفسك الكنتي بتقربي مني، انا م تافه ولا حقير ولا عايز ارمي اللوم عليك لأنو الحاجه دي غلطتنا نحن الإتنين وكانت برضانا ماف واحد فينا جبر التاني عليها صح ي رنين؟سكتت وبقت تبكي
قال ليها الحاجه الأنا عايزك تفهميها إنو انا م بقدر اوعدك بحاجه لانو في يدي ماف حاجه اقدر اصلح بيها الحاجه دي، انتي عايزاني اعقد عليك عقد مؤقت بس مشكلتك م قادرة تفهمي انو الحاجه دي م فيها لعب، واذا عايزاني اعمل الحاجه دي ي رنين عشان تشربكيني فيكي وافكار البنات الشيطانيه ديك ابشرك انا والله والله العظيم تلاتهه مهما عملتي م هرجع ليك ولا بقدر اكذب عليك لأنو انتي بالنسبه لي حاجه حصلت وإنتهت وكنتي قدامي يعني لو عايزك بجد كنت عملته خطوة جادة وبالفعل كان نفسي اعمل كدة بس للأسف بقت تبكي بحرقه وتتنهد
خته يدو في وشو مساافه وهي تبكي، قال ليها طيب عايزاني اعمل شنو اعقد عليك؟طيب معاك م عندي مشكله بعقد عليك م عشان انا بحبك لا والله لكن عشان انا راجل والغلطه دي انا غلطتها معاك وحداري عليك بس م تتوقعي مني اكتر من كدة زي م إنتي عايزة عقد مؤقت كل شي رسمي قدام اهلك، وقفت على حيلها قالت ليهو انا م رخيصهه للدرجهه دي ي صهيب وشكرا بجد ياخ والله يهنيك ببيتك واولادكك وطلعت مشت خلتو،
طفى سجارتو ودفع الحساب وطلع لقاها مشت ركب عربيتو مشى الشغل وهو زهجان وحاسي بتانيب الضمير وفي نفسو بقول انا وافقته على طلبها وهي رفضت ف مع نفسها
المساء رجع البيت متاخر، لما سالتو قال لي كنت في الكورة عشان كدة، قولته ليها اها، قال لي يوم الجمعه عندنا عرس اخو صاحبنا،
قولته ليهو ماشي؟
قال لي لا ماشين
قولته ليهو انت ومنو؟
قال لي نحن، انا وانتي وامتثال وكريم
قولته ليهو بجد يعني سايقنا؟قال لي زول متزوج حيمشي مناسبه يخلي مرتو وراهو هبلهه دي؟
ضحكتهه، بالفعل بدينا نجهز ونتحكحك انا وامتثال جزنا في الكوفير ومشينا يوم الخميس رسمتهه وظبطو لي اظافري وحواجبي عملته ليهم جلسه هيستروك قولته ليهم راجلي عقدني منهم عايزاكم تظبطوهم لي وبالفعل ظبطوهم لي مبالغهه ورجعنا البيت قبليهو بربع ساعهه بس، لما جا بقيت امشي واجي قدامو وهو يعاين لي سااي، وعامله روحي بشاغل فيهو، لما زهجتهه قولته ليهو انت م ملاحظ حاجهه؟قال لي شنو؟قولته ليهو خلاص انسى جراني وقعدني جمبو في السرير قال لي حنهه لكن قولته ليهو وتاني؟قال لي وريحهه دخان فايحهه ضربتو قولته ليهو غيرو
عاين يمين وشمال قال لي ماف حاجهه، قولته ليهو ماف ماف؟قال لي لأ م ملاحظ، قولته ليهو ياارب تعمى عديل ضحكك قال لي مالك، قربته عليهو شديد قولته ليهو كدة م ملاحظ؟قال لب شنو ي شهد؟قربته عليهو اكتر ولصقته انفي مع انفو قولته ليهو طيب كدة؟
حوص لي عيوني وضحكك قال لي لا زحيت منو بزعل قولته ليهو غيااظ غياظ غياظ، مسكني قال لي قولي لي انتي طيب، قولته ليهو ابيت قال لي وحياة غلاوتي عندك تقولي قولته ليهو م ملاحظ لي حواجبي ديل ولا م عاجبنكك ضحكك قال لي اها وعاين لي مسافه، قولته ليهو بتضحكك؟معناها م حلوات صح؟ عملتهم بسببكك انت القولته لي حواجبك مافي
قال لي وبتزكر اني قولته ليك بيهم او بدونهم انتي حلوة صح؟ي بت انتي هبله تتخيلي اكون م لاحظتهه ليهم؟انا بطلع من البيت حافظكك بصمه وصورتك م بتفارق مخيلتي لحظظهه بس إتعمدتهه اعمل نفسي م شايفهم عشان الحاجه دي م ذات اهميه بالنسبه لي انتي بيهم او بدونهم انا بحبكك وباسني، رقدته في حضنو وبقيت احكي ليهو تفاصيل اليوم والحصل معانا و...لغايه م نمنا
اليوم التاني جهزته ليهو جلابيه الجمعه لما جا طالع اتصور معاي وطلع،
جانا قريب للمغرب كنت انا مكيجتني امتثال طبعا وكانت ماشه معانا بت جارتنا ديك، لبستهه التوب الما خمج والمكياج كان حلوو حست نفسي انو دي م انا من المكياج والتسريحهه وكذاا لما هو جا زاتو م عرفني امتثال والبت كانو في الهول وانا بلبس في كريم جا. داخل إتلفتهه عاينته ليهو فضل واقف مسافهه وكريم يقول ليهو بابا وهو م شغال بيهو شغلهه
قرب مني قال لي انتي عملتي في روحك شنوو؟قولته ليهو م انا صح؟قال لي انتي في الحالتين وشكلي حخونك مع إنتي التانيهه
بقيت اضحكك، عايز يبوسني قولته ليهو الروج قال لي الله دة عيب البتاع دة يلا حبيبي تهبلي يعني انا م عارف في اللحظهه دي اقول شنو ف يلا نبطل مشي ياخ ضربتو قولته ليهو ف يلا غير ملابسك عشان البرة ديل لابسين عندهم ساعهه شال كريم قال ليهو انت كمان مستغرب في ماما صح؟قولته ليهو ملابسك في السرير جاهزة و
طلعته خليتهم،
فضلنا قاعدين لغاايه م جا طالع وهو لابس شاكي القميص كدة ولابس البدله دي كدة انا إتهبلتهه بقيت اعااين ليهو والعجب لما جا قاطع فيني وريحه عطرو هبت في وشي انا بقيت متنحهه فيهو بس الا بعد م حسيت على روحي حتى رجعته، امتثال شالت كريم قالت ليهو حصلونا نحن بننتظركم تحت وطلعت، نحن كنا وراهم على طول قفلنا الباب وطلعنا منتظرين الأصانصير، لغايه م جا دخلنا ومسكتو من يدو، قال لي خايفهه؟
قولته ليهو معاك انا م بخاف بس حبيت امسك يدكك
قال لي والله نزلنا لقيناهم منتظرننا فتح ليهم الابواب وفتح لي الباب القدامي ركبتهه، وكريم قال عايز يجي قدام جا قعد وفضلنا ماشين لغايه م وصلنا العرس كان خرافي
كنت مبسوطه علشان صهيب من نزلنا من العربيه ونحن داخلين على الصاله كان شايل كريم في كتفو وماسكني انا بي يدو،
مبسوطه علشان في يوم من الايام كان قال انو بخجل يطلع معي قدام حرس بيتهم واسي هو ماسك يدي قدام كل اصحابو ومعارفو
بعد الحفله خلصت ورجعنا البيت وجينا ننوم فضلته اعاين ليهو وهو راقد ووشو بإتجاه وشي، قال لي مالك؟
ختيت يدي في لحيتو قولته ليهو بحبكك بس،
باسني في راسي وقال لي وانا بعشقكك يلا ننوم عشان م شايف قدامي من التعب،
عدت الأيام في يوم جاتنا حبوبهه والمفاجأة كانت معاها عمتي عواطف، كانت شبه فاصله يعني م متمسكه بموقفها الكانت غليهو داك، شكلهم جو يرضو امتثال عمتي دخلت ليها في غرفتها وإتكلمت معاها قريب الساعهه بعدها جو طالعين هم الإتنين ووشوشهم شكلها كانت بتبكي، انا شخصيا م كنت متمسكه بي شي بالعكس اتعاملته معاها عادي زي م صهيب بقول لي، عملنا ليهم شاي وقهوة بزلابيهه وجاتنا جارتنا ببتها وقعدو وجارتنا دي اظنها بتخت ودع فتحو ليهم موال وعمتي إنداحت طبعا ه، انا وامتثال جهزنا غداء اصناف كتيرة، ، إتغدينا، وفضلو قاعدين لغايهه م صهيب جا بعد صلاة العشاء إتفاجا بيهم بس إتصرف عادي وسلم عليهم وقعد إتونس معاهم،
امو قالت محمد اخوك دة قال داير يخطب ويمشي تعارف الجمعه الجايه
قال ليها لا ياخي اي كلمني لكن م عارفو مستعجل كدة انا ه
حبوبه قالت ليهو والله نحن زاتنا قال لينا بس الجمعه الجايه انا كلمته البت تكلم اهلها اها م صح مننا بعد كدة نلقي المواعيد
بالفعل يوم الجمعه انا م كنت ماشه بالرغم من انو محمد جا وقال لي تمشي معاهم، قولته ليهو طيب بس انا م كنت عايزة امشي لانو اساسا العلاقه مكهربه فحسيت انو مشيتي يمكن م تعجب عمتي،
قولته ليهو صهيب انا م ماشهه ياخ امشو انتو وتعالو، صهيب قال لي لو م مشيتي انا كمان م حأمشي مش خطوبه اخوي؟
بعد محاولاوات قدر يقنعني ومشينا خطبنا، طبعا كانو شايلين كميه من الحجات والزينهه المزيننها بيها كانت خرافيهه واهل البت كانو ماشاءالله قمه الرقي رغم انو قالو ابوها كان متشدد حبتين بس وافق على طول لما شاف ابو صهيب كيزان بعرفو بعضهم
بعد م رجعنا صهيب قال لي عايز اقول ليك حاجه!!قولته ليهو اها؟ قال لي دقايق، مشى الدولاب بتاعو وجا راجع مسك يدي قال لي شينه في حقي اكون متزوج ومرتو حايمه بأصبعها فاضي دايرة يقولو علينا شنو مثلا هاا؟معقوله بس ولبسني دبله ومحبس في صباعي قولته ليهو حبيبي قال لي بلا حبيبي معاك م اشوفك تقلعيها ولا بالغلط عايزها تكون هنا لمن نشيب فهمتي كان ماسك خاتم تاني في اصبعو قال لي دة علشان لما الجكس يشوفني يعرف إنو انا حق واحدة مع إنو دي خسارة ليهم والله
ضربتو قولته ليهو ياخ انت عايز يلبس الدبلهه مسكتها منو ولبستها ليهو قولته ليهو اي واحدة ترفع عينها عليك ارفع اصبعك دة فاهم قعد يضحكك إترميت في حضنو قولته ليهو بموت فيك ياخ م بحبكك بس ه فضلنا عايشين وحياتنا رايقهه ومستقرة، وصهيب شغال ومجتهد في شغلو حتى احيانا بقى يجيب معاها لابتوبو البيت علشان يساهر في شغلو وهو مبدع حد الإبداع في تصميم المباني شفته شغلو على الكمبيوتر م عارفه هو كان فاشل كيف بجد الفشل دة حاجه نسبيه قابله للزيادة والنقصان،
صراحه صهيب رجع كل حاجه فيني للحياة، غيرني لدرجه بعيدة، تقبلو لي زي م انا خلاني اتقبل الحياة بالفيها ومخليه الامور لله وليهو بدون توقعات بدون اي شي وكمان نزلني معهد بتاع تطوير ذات كان كل 3 يوم في الاسبوع بنودي كريم لاهلو وبوصلني هو وبرجعني، حاساهو عمل كدة لاني في يوم قولته ليهو انا حاسه بالنقص بجد لانو م خلصته دراسه يعني كان قريت يمكن كنت عملته حاجه غير،
رنين م عارفه بعدعا حصل ليها شنو رحلت من بيت ناس صهيب اظنها رجعت بيتهم، انا بالفعل كنت انانيه علشان الموضوع إتعلق بصهيب بس بجد م كنت قادرة اعمل الحاجه دي لأني الحياة دي اخدت مني اكتر م ادتني وصهيب كان الكرت الوحيد الرابح في حياتي وم عندي إستعداد اخسرو، إضافه لي إنو انا كانت جواي تراكمات كتيرة، ليه انا بس الدايما مفروض اضحي عشان غيري؟ايوة انانيه بس انا لو عملته كدة كنت حاسه إني حأذي نفسي
قبل كدة وانا في 5 اساسا لما كنت صغيرة البت عملت عملتها مع الأستاذ وحملت ونحن كميه بنات إتحرمنا من التعليم بسببها وإتعاقبنا على حاجه نحن م لينا يد فيها، نفس الشي رنين وعايزاني اتحمل نتيجه غلطها طيب هي ليه من البدايه م فكرت في الحاجه دي؟ايوة صح كلنا بنغلط لكن هل انا ملزمه اتحمل نتيجه غلطها وانا م لي يد فيهو ابني تعاستي على فرحها؟ انا تعبتهه من دور التضحيات البتفرض علي كل مرة دة فالمرة دي وصلته الحد وإخترتهه سعادتي اللي هي بتتمثل في صهيب خصوصا انو بحبني ومتمسكك بي
في يوم وانا في المعهد اتصل علي قال لي انا مشغول حيجيك احمد يسوقكك، قولته ليهو مشغول بشنو؟قال لي بنفرزة عندي شغل قلته ليك يلا سلام وقفل الخط في وشي، والزمن كان متأخر المغرب قرب يأذن، زعلتهه زعلوفضلته واقفه المغرب اذن وبتاعين العربات يمشو ويجو يقيفو فيني ويقولو لي اركبي، شويه كدة احمد اتصل وصفته ليهو مكاني جا، قال لي اسف ياخ والله العظيم زحمهه غريبه، ركبته قولته ليهو م مشكله، بقى يتونس معي وهو ماشي ويفتح مواضيع وانا زهجانه والشوارع زحمهه لغايه م وصلنا روحنا طلعت، قلته ليهو م جبنا كريم، قال لي خليهو م مشكله انا بجيبو ليكم اساسا عندي مشوار مهم راجع البيت استحمهه واغير ملابسي بغشيهو ليكم وبمشي، قولته ليهو طيب ادخل اشرب مويه، قال لي والله م عطشان يلا، نزلته حتى لعمو البواب م سلمته وطلعته على طول لي، وصلته البيت لقيت المفتاح ماف في شنطتي، إتصلته على صهيب م برد، ضربته لعمو البواب قال لي م عندو إزبير للشقهه، عايزة اتحرك كدة فجأة الباب فتح اشوف صهيب في وشي، قلته ليهو بصرة وش جيت متين انت؟قال لي مساء الخير م بقولوها كدة لكن
قولته ليهو بقولوها بنهرة مش؟قال لي تعالي دخلني وقفل الباب، قلته ليهو البيت مضلم كدة جيت اسي ولا الكهربهه قاطعه؟شويه كدة الانوار ولعت بقيت اتلفت يمين وشمال قولته ليهو دة شنو؟قال لي بدون مناسبه بدون اسباب خطر لي اعمل الحاجه دي فعملتها عندك إعتراض ها؟قولته ليهو صهيب دي انا بجد ي مجنون انت؟قال لي بحبكك
كان مالي حيط البيت برسومات لصور اخدها لي وبنفس الهيئهه الكنت عليها وفجأة كريم يطلع من غرفتنا شايل التاب حقو قال بابا، قولته ليهو كريم،
قال لي جبتو من قبيل ي زولهه، اترميت في حضن صهيب قولته ليهو ياخ م عارفه اقول ليك شنو ياخ انت عوضي الحلو في الدنيا دي قال لي احم احم خلاص م تقلبيها دراما وادخلي إتدوشي وتعالي، دخلته الغرفهه لقيتو عامل نفس الحركه ومعلق جزؤ رسومات وجزؤ صور مكبرة، ومعلق ابچورة كدة خراافيهه فوق ياخي الشكل خراافي ويهبل، وكان في قدامي حاجه على شكل مجسم زجاجي وجمبو ورقه مختوت في الطربيزة الكبيرة مشيت عليهو جا داخل، قولته ليهو دة شنوو؟قال لي دة مشروعكك، قولته ليهو بإستغراب مشروعي؟
قرب مني وضماني عليهو شديد من ورا وقال لي مش نحن إتفقنا نتطور من ذاتنا؟بالصدفه امتثال حكت لي بإسم مشروعكم الفكرتو تعملوهو، طيب مرتي حبيبتي نفسها في الحاجه دي اطنشها؟
لا طبعا صممتهه المجسم دة للمحل بالطريقهه المفروض هو يكون عليها،
وكمان؟
قولته ليهو وكمان شنوو؟
قال لي إشترينا المكان المفروض يكون عليهو المحل
طبعا في الحظهه دي دموعي جات جاريهه عشرة عشرة م عارفه اقول ليهو شنو قال لي اهاا م تتعاوري وبقى يمسح لي دموعي قال لي ي بت دة بسيط من كتير انا مفروض اعملو فهمتي؟قولته ليهو بس انا وامتثال اتفقنا نكون شركاء م كدة ياخ دة م يعتبر مشروع
قال لي إستني م تستعجلي هو بالفعل مشروع وي ستي شركتنا حتصمم ليكم شكل المحل بنفس هيئهه المجسم دة وحتاخد منكم القروش فيما بعد لمن تبدو مشروعكم وكدة اها مشروع ولا م مشروع؟يعني انتو الاتنين حتكونو شركاء، حضنتو قولته ليهو بحبكك ياخي بموت فيك، لا م بموت فيك انا بعشقكك شديد بتكلم وانا وببكي ومترميهه في حضنو،
ضحكك قال لي اثبتي على حته واحدة عشان افهم حددي بتحبيني، ولا بتعشقيني، ولا، بتموتي فيني هاا؟قولته ليهو التلاتهه ياخ قال لي طيب لاحظي لي انو نحن جعانين والاكل جاهز ف منتظرين سيادتكك تجي عشان ناكل ممكن
ممكن ي حبيبي تدخلي تدوشي عشان ناكل؟قولته ليهو حاضر
ضحكك قال لي حاضر وانتي متعلقهه في رقبتي كدة إتفكيت منو ومشيت على الحمام اول م دخلته لقيت صورتي في وشي صرختهه قولته ليهو صهيب حتى هنا ياخ انت قال لي يلا إستعجلي جعان انا ياخ، إستحميت ولقيتو معلق لي جلباب صغنن كمان
لبستو وضفرته شعري 2 وطلعته، لقيتو ماف إتريحتهه زين وطلعته من الغرفه مشيت على المطبخ لقيتو ماف، وانا طالعهه من المطبخ لقيتو جاي علي، قولته ليهو وينو الاكل؟سكت، قولته ليهو كريم نام؟قال لي لالا وفجاة ربط لي عيوني، قولته ليهو هي في شنو؟صهيب بطل جنونكك دة موديني وين؟قال لي تعالي، ساقني لغاايه م فجاة سمعته صوت كريم بقول بابا، ماما، حسيت بهوا بارد كدة، صهيب فكهه لي الرباط، اول م شوفته المنظر بقيت اصرخ قولته ليهو واي ي صهيب دة شتو الانت عاملو دة، لالا م قادرة اصدق دي بلكونتنا بجد
بقيت اتلفت فيها يمين وشمال يااخي عملها خراافيهه، اول حاجه فرشها ببساط على شكل نجيلهه كدة واطرافها فوق ملاهو اصيص بتاع شجر، وجاب ليها جلسهه كدة تهبل والطريقه العاملها بيها انا استغربته كلو دة عملو في يوم واحد واحلى حاجه جاب مقعد متحرك البكون بيضاوي وبلف داك وخاتيهو على جنب كان خاتي فيهو كريم وبتحرك بيهو، طبعا غيرها 360، قولته ليهو م قادرة اصدق ي صهيب انت عملته دة كلو عشاني
قال لي م معروف لي قدام يحصل شنو بس لما ننفسن من بعض نقعد هنا ونشم هواء طبيعي عشان نروق القاعد فيهو كريم دة بتاعكك، والكنبه الطويله دي بتاعتي حنكون في وش بعض حتى لو زعلانين من بعض فهمتي قولته ليهو ياخي بحبك وبوستو اعمل شنو اكتر من كدة عشان اوريكك انو انا بحبك شديد وم محتاج تعمل اي شي علشان تحببني فيكك انا مكتفيهه بيكك كدة ياخي قال لي ياخي جعان وتعبان من الدخله والمرقه يلا ناكل عايز اكل، كان مجهز الأكل في طربيزة الجلسهه وشموع وحركات ي جماعه الراجل الرومانسي الكل همو راحة مرتو واولادو وبيتو رزق والله
اخر حاجه كنت اتوقعها من صهيب انو يعمل كل الحجات دي عشاني ف بجد كان خايني التعبير عشان اوصف ليهو شعوري تجاهو
بعد م خلصنا اكل وكريم نام دخلناهو في غرفتو وفضلنا مساهرين في بلوكنتنا هو راقد في الكنبه وضاميني عليهو وبناخد وندي في الكلام، قولته ليهو صهيب انا م عارفه لو الدنيا دي م دارت بي ومرمطتني كدة لغاايه م وصلتني ليك كنت هعمل شنو، يعني رغم الماسي والقهر العشتو زمان وكرهته كل حاجه بسببهم وكنت بدعي انو ربنا م يعيدهم انا ابتديت احب كل شي حصل معي من وانا طفلهه عشان كلها كانت مسببات خاتيها لي ربنا عشان في نهايه المطاف يجمعني بيكك بجد الف الحمدلله عليكك يااخي
قال لي انا عكسكك ي شهد انا ندمان على اي غلطه غلطتها مع بت قبل م تظهري انتي في حياتي، ندمان على كل علاقه دخلتها لاني مع نفسي بقول ي ريت كل البنات العرفتهم كانو إنتي، مالو لو ربنا رزقني بيك من البدايهه كنتي هتكوني اول واخر علاقهه، انو انا اندم على كل واحدة دخلت حياتي قبلك دة في حد زاتو إبتلاء من ربنا كتانيب للضمير
قولته ليهو حبيبي إنت وكل اخطائك الفيكك بتخصوني وبحبكك زي م انت كدة بالزبط وانت احسن راجل ممكن يمر في حياة واحدة كفايهه حجم السعادة الانت مغرقني فيها من يوم م حبيتكك وكلنا بنغلط المهم انت عرفتهه اغلاطكك وتاني م هتعاين لغيري صحح ضماني عليهو اكتر وقال لي ام افكر في الموضوع دة ضربتو قولته ليهو حاقلع ليك عيونك من محلهم فهمتهه قعد يضحكك قال لي يلا نمشي على غرفتنا نزل وشالني ودخلنا غرفتنا ه
اليوم التاني صحيت على صوتو هو وكريم فتحته عيوني لقيت كريم راقد في نصنا ورافع رجولو فوق، صهيب خته صباعو في انفي قال لي صح النوم، قولته ليهو صباح الخير حبيبي قال لي صباح حظي الحلو بأشغب ولد واحلى ام في الدنيا وقام باسني قولته ليهو م ماشي الشغل؟قال لي عندي شغل بس م ماش يخخ، قولته ليهو احلى خبر في الدنيا بقى يضحكك، قولته ليهو دقيقهه في كورة صح؟سكت وهو مبتسم، قولته ليهو عشان كدة قاعد في البيت عشان تحضرها انا بكره الكورة شديد ي رب يموتو كل الليهم علاقه بالبكورة
ضحكك قال لي حتى انا يعني؟قولته ليهو لا هم بس عشان بسببهم انت بتنشغل ساعتين قعد يضحكك قال لي لا عاش ولا كان اليشغلني عنكم بس برضو الكورة دي كماليات بالنسبه لينا فهمتي يعني الحياة م بتمشي بدونها، قولته ليهو يارب تموت الكورة قال لي م مشكله لو ماتت بنجيب واحدة جديدة غياظ ضربو قولته ليهو بكرهك انت كمان قال لي والله؟قولته ليهو بحبكك شديد والله فضل يضحكك علي قال لي حبيبي ياخ بموت عليكك انا يلا ي كريم قول لماما بابا بموت عليكك ي شافعهه قولته ليهو انا؟قال لي يب
قولته ليهو وكمان بتقول اي، قال لي وبعشقكك ي شافعهه اها كدة كيف؟في نص إنفعالي داك إستسلمتهه وضحكتهه قولته ليهو غياظ
بالفعل م مشى الشغل طول اليوم كان شغال بس باللابتوب وانا بجي بشغلو شويه وبتكلم معاهو بخلي الشغل وبقعد معي
بقى يطردني لاني بجي برفع ليهو حاجبي نظام بشاغلو وكذاا، او بقفل اللابتوب مما يشوفني، العصر كدة كنت قاعدة في البلكونه وماسكه لي دفتر وقلم، وهو وكريم كانو بلعبو بليستيشن، بعد خلصو جا شايل ولدو و قعد معي، فضلنا قاعدين ونتونس، قولته ليهو انا ماشه اعمل عصير، قال لي طيب،
مشيت خليتهم ودخلته المطبخ وانا بغني ساي، جهزته العصير وجيت لقيتو ماسك الدفتر وبكتب
قولته ليهو حبيبي بتعمل في شنو انت؟
قال لي بكتب، قولته ليهو بتكتب في شنو؟
قال لي بكتب في ذات إنتفاضهه 2 مش انتي كتبتي 1؟قولته ليهو شنو؟
قال لي م هو م منطق تكتبي عن إنتفاضه 2019 وم توضحي في الاخير الحصل فيها شنو هل النظام سقط او لا،
حكيت راسي قولته ليهو حبيبي بس انا كتبتهه الحصل شنو في حياتي في الإنتفاضهه دي والثورة كانت جزؤ منها، قال لي قصدكك يعني إنتي كتبتي عن إنتفاضهه علاقتنا في إنتفاضهه 2019 صح؟قولته ليهو ايوة قال لي ايوا طيب ومالو ننتظر النظام يسقط ونجي نكتب عن إنتفاضهه 2019 بطريقهه احسن واوسع وتفاصيل اوضح قلتي شنو؟قلته ليهو م عندي مشكلهه انا ه
قعدتهه جمبو قولته ليهو عارف ي صهيب انت الحاجه الوحيدة الحبيتها وإتعلقتهه بيها وربنا اكرمني بثباتها في حياتي؟كل حاجه بحبها كانت بتضيع من يدي الا انت يمكن، قال لي عشان ربنا عارفني انا ببقى بيكك انتي فزرعكك في طريقي فهمتي؟يعني انا البشكر ربنا على النعمه الأكرمني بيها ومتمثلهه فيكك انتي حبيبي وانا اتغيرتهه عشان انتي نضيفهه من جوة وبرة ي شهد وكنت عايزك حتى لو م كنت بستاهلك ختيت يدي في لحيتو وبوستو مساافهه وقولته ليهو م تقول كدهه انا نضيفهه وبستاهلك انت وبس م غيرك وانت بالنسبه لي كامل والكمال لله فاهم
قال لي طيب نبطل معط وختاما لقصتكك الركيكهه دي نختم ب"وإذا القلب يوما إنتفض لا بد للقدر ان يستجيب ...
النهايهه
❖
مليحيظهه
شكرا لكل الناس التابعت وزهجت وإتنرفزت وإتشحتفت م القصد الشحتفهه والله بس الظروف هي البتحكم الواحد ف الناس تحاول تطول بالها وتخلي روحها رياضيهه الواحد م يحرق اعصابو عشان قصهه عولاق وعبارة عن خرمجهه وشخبطهه م ليها اي معنى غير انو نحن بنمسك بيها زمن وبنخلق بيها موضوع بس م اكتر اعيد واكرر الهدف من الشخبطهه دي م الشهرة ولا الرهابهه لانها م بتضيف لي شي في حياتي دي وهمنهه ساي والله ي جماعهه
، وانا شخصيا م كاتبه والبعمل فيهو دة م روايات نفس الاسطوانه بتاعه كل مرة هقولها ولا ليهو علاقه بيها ولا عندو مقوماتها ولا نفسي احاول اطور من نفسي علشان انجز فيها والكلام دة لاني مقتنعهه تماما انو دي م كتابه دي خرمجهه وونسهه ساي اي زول ممكن يكتب الحاجه دي لو قعد مع نفسو ونفسن اهو الواحد بتعولق لغايه م تطلع معاهو الحاجه دي
والحمدلله حمدا كثيرا مستطاب، قلته ليكم بيناتنا قصه واهو خلصت على خير ومافي اي تلاقي تاني م كسرا لخاطر الناس ولا شي لكان الشخبطه بقت تاخد مني اكتر م بتديني ومرهقهه شديد وبقيت احس بالملل منها والله ف شنو خلاص كسرته الحنكك منها خلاص ادوني خاطركم بس بالنسبه للنهايه بعد جغلميه سنه كدة لو ربنا مدة في العمر باقي وحبيت اكتب عن الأحداث الحصلت حكتب لو لأ اكيد كل الشعب حيكتب عنها عارفه القصه طويله ومعاطهه وبايخهه ابلعوها عشاني عليك الله واعفو لي
دعواتكم لي ربنا يفتحها علي واتوفق في حياتي ياخي اموري جايطهه شديد والله الفترة دي الحمدلله بس وربكم يسهل وانا مبسوطه بيكم شديد ياخ واسفهه للناس البتقول انا م برد عليها بس ي جماعه انا مسنجري مقسوم على 2 جزؤ بظهر عندي عا
ي، وجزؤ مفلتر دة بيكون في اخر الانبوكس وصعب الوصول ليهو
ابقو عافيهه وخلو بالكم من رويحاتكم السمحهه دي والله يرزق كل واحدة فيكم بالبتتمنااهه ي رب

